
Ligesom Jordklodens Liv uafbrudt afsætter Skydan- 
A nelser, som stiger til V^ejrs for atter at sænke sig 
som Regn ned over Jorden og skabe nyt Liv og af- 
sondre nye Skyer, saaledes afsætter jo Menneskeheden 
under sit Livsløb alle de Drømmedannelser, som vi kalder 
Digtning og som — de ogsaa — sænker sig befrugtende 
ned igen over Slægterne og skaber nyt Liv og nye 
Drømme. Længst tilbage mellem disse store Drømme- 
dannelser finder vi hos alle kultiverede Folkeslag en 
Heltelivets Saga — Samlinger af Sagn og Digte om 
vældige Kæmper og vældige Kampe, om stærke Skæb- 
ner og sjældne Bedrifter, om dyb Patos og høj Etos. 
Folkenes Litteratur indledes og grundlægges næsten 
overalt af en saadan Heltedigtning, i forskellige Former 
følger den et Stykke med ad Kulturudviklingens Vej, 
1%:, og selv ned i den civiliserede Nutid bliver de gamle 
^ Sagn og Digte ved at øve noget af deres oprindelige 
"^ Magt over Fantasien — de gamle Digtninge om de 
indiske Kuruers og Panduers Kampe, om Troernes og 
Achæernes Strid for Ilion, om Roland ved Roncevaux, om 
Cid Campeador, om Beovulf og Volsunger og Didrik af 
Bern eller om Rustem og de persiske Pehlevaner. 

Kun meget ufuldstændig og meget møjsommelig 
formaar ganske vist vor Nutidsfantasi at levendegøre 

2 Heltediglning 

de Følelser og Billeder, som de gamle Tiders Tale søger 
at overføre til os. Vort Øre har jo aldrig mødt den 
sælsomt hidsende Lyd af Slagets Pilesus, i vor Haand 
sidder ikke Fornemmelsen ved at skære i levende Kød. 
Heltemodets Staalsætning og Dødsskrækkens Lammelse, 
Sejrsjublens Svulmen og Hævnsygens, Vanvid har vort 
Legem og vort Liv kun oplevet i svage Antydninger. 
Og vor Levevis har ikke stillet os Ansigt til Ansigt 
med Scener som Overfaldet paa Nibelungerne eller 
som den gamle Trojanerkonges Knæfald for sin Søns 
Morder. Derfor klaprer i de gamle Skildringer meget 
vort Øre forbi, som før har grebet fat i Folks levende 
Interesser, og meget, som før bares op og udfyldtes af 
Tilhørernes kraftige Følelser, hænger nu slapt og slun- 
kent hen; tit rasler under Læsningen Heltenes Rust- 
ninger tomt og deres Tale tordner hult for os, og for- 
gæves trænges de fremmanede Skygger om os for at 
faa levende Blod at drikke. 

Alligevel er vel ingen saa kultiveret og dresseret, at 
det jo ikke rykker til i ham, løfter sig og pulserer i ham, 
hvergang han igen lader Helgekvadenes Verselag hamre 
mod sit Øre — knappe som Kampraab og skrappe 
som Stridshug — , eller han hører Rolands kvadets malm- 
klingende Kolonner galopere afsted, afdelingsvis, under 
deres Assonansers Rytterfaner, — eller kogles af det 
mangefold strømmende Bølgebrus i Homers Heksametre. 
Det mærkes, at de sidder endnu i os, under Kultur- 
lag eller omdannede i Kulturformer, alle de samme 
Kræfter og Tilbøjeligheder, der tumler sig frit i det 
gamle, ideale Helteliv, og naar de vilde Svaners Flugt 
stryger hen over Vandspejlet, strækker deres tæmmede 

Søstre rundt om Hals efter dem og flakser med Vin- 
gerne. Det er jo ikke bare i en Murat, at der stikker 
en Roland, i en Fritjof Nansen at der slikker en Land- 
namsmand, eller i en Hedda Gabler at der lurer en 
Brynhild. 

Vi behøver da ogsaa — for at hjælpe os paa Vej 
til fuld Tilegnelse af Heltedigtningen — kun at leve 
os tilbage i vore Drengeaar og i, hvad vi dengang 
digtede og drømte om Stifinderen eller den sidste Mo-. 
hikaner, om Didrik af Bern eller Gøngehøvdingen, om 
Ivanhoe eller de tre Musketerer. Hvor raskt rullede 
ikke Blodet gennem Aareme, hvor flammede Kinderne 
og tindrede Øjnene, naar vor Helt red ud i straalende 
Rustning, paa sin stampende Ganger, under Fanfarer 
og vajende Faner I Med hvilken Vellyst svang vi ikke 
hans tunge Slagsværd i Stridstummelen, og hvor knyt- 
tedes ikke Haanden om hans Værge, naar han spejdede 
gennem Natten paa sin ensomme Vagt; men Spænding 
og Angst snørede Struben til, naar han listig og dristig 
gik paa Spejdertog midt ind mellem Fjenderne. Halvt 
forfærdede over os selv svælgede vi i Skalpejægerens 
Blodhævn over sin Stammes Fjender; hver en Blodets 
Røst kvalte vi, naar den kæreste Frænde aabenbarede 
sig som en skummel Forræder. Klang i den højeste 
Nød pludselig vore Stalbrødres Hornsignaler os i Møde, 
da var Drengehjertet ved at sprænges af Sejrens Jubel, 
men vi voksede til Mænd, naar vi med vor Helt be- 
sluttede hellere at dø med Ære end vige med Skam. 
Selv mens Dødens Mulm sank ned over Panden og dens 
Isnen naaede Hjertet, var vor Helts — og vor — eneste 
Tanke den at dø staaende, med Ansigtet mod Fjenden. 



4 Heltedigtning 

Men hvad var det — omend ofte under nye Navne 
og med moderne Udspædninger og Tilsætninger — andet 
end de rigtige gamle Helte og Heltesagn, der her fejrede 
deres sidste Triumfer paa moderne Børneteatre, efter at 
de forlængst havde maattet vige deres forrige Plads fra 
Mændenes Forsamlingshal og de voksnes Højtider — 
ganske som de gamle Heltevaaben : Buen eller Slyngen 
er sunket ned til at blive Drenges Legetøj? Al denne 
Fril ufts færden , disse larmende, farverige Tildragelser, 
alle disse raske, spændte, svulmende Sindstilstande, disse 
patetiske, heroiske, tragiske Toner, som fyldte vor 13 Aars 
Drengelæsning, de udgjorde engang den aandelige Næ- 
ring og Motion for alle Folkeslag paa et vist Trin af 
deres Udvikling. Og det ikke som en blot Underhold- 
ningsleg for Børn, der endnu ikke kender Livet, og 
uden videre Forbindelse med den Virkelighed, de gaar 
ud til, men som modne Menneskers idealt forklarede 
Genbilled af deres virkelige Oplevelser og som det 
ideale Forbillede, der stadig dannede de virkelige Men- 
nesker efter sig. Som den voksne Mand endnu bærer 
Drengen i sig og kan leve sig tilbage i sin Lømmel- 
alder eller sin Vikingetid, saa Drengedrømmene igen 
faar fuldt Liv, saaledes maa vel ogsaa moderne Kultur- 
mennesker have saa meget tilbage i sig af Fortidens 
Helteliv og Vikingetid, at deres Aand kan skrue sig til- 
bage til det Leje og det Synspunkt, hvorfra Heltedigt- 
ningen kan efterføles og forstaas. 

Det er dette, her skal forsøges. Vi vil søge at leve 
op i os de gamle Heltedrømme, som Folkene formede 
sig i deres Barndom, og som lyste med høje Idealer 
over deres første Vej, — leve op i os selve den Helte- 

aand, som har undfanget Drømmene og som var den 
første Form af moralsk Kultur i Menneskelivet. Men 
det gælder herved først og fremmest om — tværs gen- 
nem Illaden eller Rolandskvadet eller de islandske Sa- 
gaer — at naa' ind til den Livsbaggrund, hvoraf Helte- 
digtningen har udløst sig, ned til det primitive Livstrin, 
hvorfra Helteaanden har hævet sig op. En Digtning 
drager jo med sig i sine Rodtrævler noget af det Muld, 
hvoraf den er skudt op, og bærer paa sine Blade og 
Blomster Mærker af det Luftlag og de Omgivelser, den 
er vokset op i. Og ligesaa meget som ved, hvad den 
direkte vil meddele, virker al Poesi ved den Aroma, 
som den saaledes uvilkaarlig fører med sig; det er jo 
den, som formaar for en Stund at forsætte os i en 
svunden Verden og besætte os med en fremmed Sjæl. 



I. JUVENTUS MUNDI 

Det er vidt forskellige Himmelstrøg og meget for- 
skellige Folkesæt og Levevis, der møder os i den 
homeriske Verden og i den islandske Sagatid, i Maha- 
bharatas gamle Indien og i Karl den store -Digtenes 
Frankrig, og ingen af Stederne er det nogen Naturtilstand 
eller nogen virkelig primitiv Samfundstilstand. Alligevel, 
her som der og hist som her, er det først og fremmest 
en Luft af Tidernes Morgen og Verdens Ungdom, der vifter 
den moderne Læser i Møde fra Heltedigtningen; over 
alle Livsforhold ligger ligesom Dug endnu, og Jordens Vin 
sprudler anderledes frisk i hine Mennesker end i os. 

Tænk blot paa nogle af Heltekongemes daglige Liv. 
Den itakesiske Konges og Dronnings Hverdagsfærd i 
deres Hjem og med deres Tjenestefolk, — Odysseus, 
der har tømret sig sit Ægtekammer og snittet sig sin 
egen Ægteseng, som ofte besøger sin Kvæghyrde og 
faar sig en Snak med ham, og som tilbyder en af 
Bejlerne at prøve, hvem der er raskest til at meje en 
Græseng eller med Okser for Plov kan pløje de ligeste 
Furer i en 4 Tønders Ager. — Eller Olaf den helliges 
Hesøg hos sin Moder Aasta og sin StiflFader, Fylke- 
kongen i Ringerike — som Snorre skildrer det. Det er 

lige i Høsttiden og tidlig Morgen, da Karlene paa 
Marken ser Kong Olaf komme og løber hjem og ind i 
Stuen til Aasta og Kvinderne og melder det. De faar 
travlt med at tjælde Stuen, strø Halm paa Gulvet, sætte 
Bord og Bænke, Mad og Ølkar ind. Imens løber nogle 
ud med Stadsdragt til Kong Sigurd, der er ude i Marken ; 
her gaar han om i blaa Kjortel med graa Kappe og 
graa bredskygget Hat og Stav i Haand og leder Korn- 
høsten og Vognlæsningen. Han klæder sig saa om 
derude og kommer hjem og gør Honnørs. — Under en 
Eg sidder den frankiske Konge til Doms; et Skjold, 
ophængt paa Stammen, betegner, at Retten er sat; 
Klagerne kommer trækkende frem med de anklagede, 
Parterne taler deres Sag, Kongen dømmer, og baade 
Vægten til at afveje Bøderne og Bødlen med sil Sværd 
staar rede ved Siden. Eller Ks^l den store, der om 
Morgenen, mens han trækker Sko og Klæder paa, 
lader stridende Parter komme ind og dømmer imellem 
dem, modtager Rapporter og giver Besked om sine Avis- 
gaardes Drift, — der ved Middagen faar Stegen bragt 
ind af sine Jægere paa deres Spyd og spiser mere end 
han kan taale deraf, og efter Maaltidet tager Klæder 
og Sko af og lægger sig hen for at faa sig en Lur. 
Eller endelig en Episode fra den tyske Kejser Hen- 
rik IV's Tid, — i Helmolds Krønike. Kejseren er bleven 
gammel, Rigets Stormænd vil afsætte ham, og to Ærke- 
biskopper og en Bisp begiver sig hen til hans Kongs- 
gaard i Ingelheim og siger til ham: »Sørg for, at vi 
faar Kronen, Ringen og Kaaben tilligemed det øvrige 
Tilbehør tilbage, at vi kan overbringe din Søn det.« 
Kejseren spørger, hvorved han har fortjent en saadan 

Ydmygelse, og de snakker saa lidt om Sagerne. Men 
da han ser, der staar væbnet Magt bag Bisperne og at 
Modstand er umulig, lader han bringe sin Kronings- 
dragt, sætter sig, iført den, paa Tronen og holder en 
sidste Formaningstale til dem om ikke at røre ved 
Kroninsignierne, som han har faaet af Guds God- 
hed efter Rigsfyrsternes Valg. Prælaterne staar ogsaa 
et Øjeblik betuttede og raadvilde, men da Ærkebispen 
af Mainz har strammet dem op, gaar de løs paa 
Kongen, river Kronen af hans Hoved, trækker ham 
ned fra Tronen og skiller ham af med Purpurkaaben 
og det øvrige hellige Skrud. 

Saa elementære og usammensatte er endnu alle Livs- 
forhold, saa jævnt holder selv de stores Liv sig tilJorden, 
— saa lidet udviklet er endnu Arbejdsdeling, social Led- 
deling, politisk Organisation. Fra vort graa og ind- 
viklede Civilisationsliv kommer vi tilbage til Livstrin, 
hvor alle Sammenhæng er saa gennemsigtige, alle For- 
bindelser saa umiddelbare, alle Forhold saa haand- 
gribelige og anskuelige. Man kender lidet til Brev 
eller Mellemmænd, men rejser selv hen og taler med 
hinanden, og naar de fire Nibelungenhelte farer ned 
ad Rhinen, støder Siegfried selv med Baadshagen fra 
Land, og Kong Gunther tager Rorpinden. Til Odysseus' 
Fader Laertes, der lægger Muld om sine Pæretræer, og 
til Penelope ved sin Væv eller den fæakiske Kongedatter 
med Vasketøjet ved Vandet svarer i de islandske Sagaer 
Gunnar paa Hlidarende, der saar sin Kornmark, Inge- 
mundssønnernes Laksefiske og Thorbrandsønnernes 
Tørveskær eller Gudrun, der staar ved Aaen og toer 

Klæder, og Gudmund den mægtiges Datter Tordis, der 
lægger Lærred til Bleg. 

Alt er til at se med Øjet og føle paa med Haanden. 
Alt abstrakt og ideelt maa tage sig en synlig og følelig 
Skikkelse paa for at opfattes paa dette Livstrin. Ordet 
virker ikke uden at støttes af Anskuelsesmidler. Sym- 
bolismen gennemtrækker alt primitivt Samfundsliv som 
en Art praktisk Poesi; saaledes er baade al antik og 
al middelalderlig Retsorden oprindelig halvt bygget paa 
Symboler og Fiktioner ^ Man gør et Barn til sit (adop- 
terer det) ved at sætte det paa sit Knæ eller slaa Kap- 
pen om det, som om man fødte og bar det; man over- 
drager et Jordstykke til en anden ved at overgive ham 
en Græstørv og en Trægren fra det paagældende Stykke 
Jord; Enken giver Afkald paa Arv ved at nedlægge 
Bælte og Nøgleknippe paa sin afdøde Mands Kiste; 
den, som vil bryde ud af sin Slægt, bryder fire Stokke 
over sit Hoved og smider Stumperne til Jorden som Tegn 
paa, at han frasiger sig alt Fællesskab med de andre. 
Ved Abrahams Køb af Saras Gravplads, ved den rom- 
erske Retsprocedure, i Nordboernes Stiftelse af Fost- 
broderskab — overalt genfindes denne Anskueligheds- 
trang. Symbolismen tjener ogsaa i det praktiske Liv 
overalt til at illustrere Talen og Handlen. Den frankiske 
Kong Guntram adopterer en Nevø ved at overgive ham 
Skjold og Lanse med Ordene: »Det samme Skjold skal 
beskytte os, den samme Lanse forsvare os.« To andre 
frankiske Konger skikker Sendebud til deres Moder 
med et Sværd og en Saks; det betyder, at de unge 
Nevøer, hun opdrager, maa vælge mellem at lade sig 
kronrage til Klærke eller at blive halshuggede med 

Sværdet*. Hos Snorre som hos Herodot eller Livius er 
Gesandtskabers Tale, Udæskninger, Byers Overgivelse, 
alle Slags Budskaber og alle vigtigere Handlinger ud- 
styrede med den Slags symbolske Tegn eller ledsagede 
af symbolske Akter. De abstrakte, usynlige Ord kan 
ikke undvære Støtten af et Stykke Virkelighed. En 
Formaning, man giver, indprentes ved en Huskekage; 
Ridderslaget er tildels oprindelig en saadan. Et Løfte, man 
giver sig selv, søger man stadig at holde sig for Øje, 
f. Eks. ved ikke at klippe sit Haar, saalænge det ikke er 
opfyldt. En Beslutning, man har taget, illustrerer og 
besegler man ved en billedlig Akt. Da en Fylkekonge 
mærker^, at han maa opgive sin Magt for Harald Haar- 
fager, gaar han op paa den Høj, som Kongerne plejede 
at sidde paa, lader dér berede et Kongesæde og sætter 
sig deri, lader lægge Dyner paa Fodbænken, hvor Jarl- 
erne var vant at sidde, vælter sig siden af Højsædet 
og ned i Jarlsædet og giver sig selv Jarlsnavn; saa 
drager han til Kong Harald, overdrager ham sit Rige og 
bliver hans Jarl. 

Ligesaa jordnære og naive som Livsforholdene er 
ogsaa Menneskene. For de risdyrkende og kvægavlende 
Inder, det kvægrige Argos' eller vindyrkende Epidauros' 
Mænd, for de islandske Bønder eller de frankiske Jord- 
drotter indtager det materielle Liv og de praktiske 
Livsbehov ubestridt Hæderspladsen og føles ikke paa 
nogen Maade som »lavere« end de ideelle Interesser. 

Spisen og Drikken er ikke blot en nødvendig og 
behagelig, men en alvorlig og ophøjet Livsbeskæfligelse. 
Atter og atter vender den homeriske Poesi tilbage til 
de dagelange Ædegilder og Drikkelag og skildrer med 

det omstændeligste Alvor alle Maaltidets Tilberedelser, 
udmaler de saftige Oksebove og LammeQerdinger og 
det gule bævrende Flæsk. Guderne faar deres rigelige 
Andel i Gildet, og Røgen fra den varme Brad er Jahve 
som Zeus, Indra som Thor den sødeste Lugt i Næsen. 
I Udmaling af døgnlange Spiselag og »Ølstemmerc kappes 
Edda og Beovulf og Sagaer; efter Døden venter Valhals 
evige Gildeliv med Særimners Flæsk og de vældige 
Mjødstrømme fra Geden Heidruns Yver. I Rus af Soma- 
drikken — til hvis Ære Vedahymner istemmes — giver 
den indiske Hovedgud Indra Heltene et smukt Mønster; 
af Somadrikken svulmer hans Bug op »som et Hav«. 

Ikke mindre utilhyliet gør Kønslivet sig gældende, 
og paa intet Punkt virker Heltedigtningens Livsnaivitet 
mere frisk og fremmedartet paa moderne Læsere end 
her. Et atztekisk Heltesagn fortæller f. Eks.* om, hvor- 
ledes den onde, listige Helt stiller sig helt nøgen 
paa Torvet nedenfor Slottet og sælger Peber. Konge- 
datteren ser ham, hendes Øje falder paa hans Nø- 
genhed, og straks griber en uovervindelig Attraa 
hende, og hun sygner hen. Hendes Tærner betror 
Kongen Grunden, og der er intet andet for at gøre 
end at sende Bud efter den fremmede Knøs, bade og 
kæmme ham og føre ham op til Prinsessen. I den gamle 
ægyptiske Novelle*, der maaske er Forbillede for Josef — 
Potifarhistorien , tjener den yngre Broder i Huset hos 
sin gifte Broder, og en Dag sender denne ham hjem 
fra Marken for at hente Korn til Udsæd. Konen staar 
just og fletter sit Haar, og hun ser med Beundring, 
hvor meget Korn han kan slæbe paa sin Ryg og op- 
flammes ved denne Styrkeudfoldelse til Elskov og lover 

ham smukke Klæder, naar han paa Stedet vil føje 
hende. Noget, men ikke saa meget videre, er man 
kommen hos Homer. Man huske f. Eks. Paris' Attraa, 
da han er løben fra sin Tvekamp med Menelaus, og 
uden at svare videre paa Helenas Forhaanelser blot er 
ivrig for straks at gaa til Sengs og »glæde sig ved Om- 
favnelse« — »aldrig tilforn har saa brændende Lyst 
omhyllet mit Hjerte«, erklærer han — , eller Zeus' til- 
svarende erotiske Opflammelse, da Here har anlagt 
Afrodites Skønhedsbælte for at bedaare Gubben, — eller 
Odysseus, der paa sin Hjemfart trods al sin Længsel 
efter Penelope dog finder sig meget vel i at føje en 
Kalypsos eller Kirkes Elskovstrang og først begynder 
saa »langlig at savne sit Hjem«, naar »ej mer ham 
Nymfen behagede Uden at kunne sammenlignes med 
disse mandlystne og foretagsomme Halvgudinder er 
selv den yndefuldt tugtige Idealprinsesse i Fæakernes 
Land jo ikke fri for at vise en naiv Forhippethed efter 
at faa sig en Mand og gør ret tydelige »Avancer« over 
for Odysseus. Til at begynde med i alt Fald er det 
egentlig intet sjæleUgt med i Nausikaas Følelse over for 
den fremmede Mands statelige Legem. Selv i den franske 
Heltedigtning, der dog staar paa en Slags kristelig 
Grund, følger den ædelig Jomfru »au clair vis« helt 
uskyldig og aabenhjertig Naturdriftens Bud. Hun kom- 
mer til sin Fader Baronen og siger: »Giv mig en 
Knøs, jeg vil have en »tousel de barbe prime«, jeg kan 
ikke holde ud at gaa ledig længer.« Eller hun ser 
selv i Borggaarden en ung Kriger og forelsker sig i 
hans Kraft, thi »jeg kærer mig ikke om de gamle med 
rynket Hud.« Den lille Prinsesse Alis kaster sine Øjne 

paa en vældig, ubehøvlet Køkkendreng, der gaar i Kamp 
med en Kølle, hun forgaber sig i hans Muskler og siger 
til sin Moder, at »det er en køn Knøs«. En Greve- 
datter kalder den smukke Bernier op i sit Jomfrubur 
og siger: »Tag mig til Kone. Se paa mit Legeme, hvor 
det er kønt, mit faste Bryst, min hvide Hals, mit lyse 
Ansigt — kys mig kun, franc chevalier gentil«. Og 
saa gaar hun til sin Fader og beder om at maatte faa 
ham. — Og naar den unge Pige har faaet sig en Unger- 
svend tilstaaet, giver hendes Sanselighed sig paa den 
friskeste ustyrligste Maade Luft: »Kys mig ædle Herre! 
det vil mætte mig, som om jeg havde spist Høne i 
Peber . . . Jer Aande er hver Dag ny for mig . . . Her 
forærer jeg Jer mit Legem«*. — Da de franske Nor- 
manner var dragne over til England, fik de Breve fra 
deres Hustruer, at nu maatte de snart komme hjem, 
ellers kunde de ikke holde ud længer at forblive dem 
tro. Saaledes melder ogsaa Enken sig til sin Lens- 
herre og siger »skaf mig en ny Mand, jeg er træt af at 
være ene«, eller en Ven udvikler for hende, at »hun 
ikke bør fordærve et saa skønt Legeme, det kan endnu 
med Ære blive en god Mands Viv«. Omvendt siger 
Baronen kort og godt til sin Kapellan, naar han er 
ked af enlig Stand: »Kapellan! Skaf mig en Kvinde. 
Mit Legem trænger dertil«^. — Hos Sagatidens Nord- 
boer tages der med samme uforbeholdne Naturmæssig- 
hed paa kønslige Forhold. En norsk Konge er paa 
Rejse og rider forbi, hvor en ung Pige staar ved en 
Kværn og maler. »Kongen steg af Hesten,« staar der 
kort og godt hos Snorre, »gik ind til Kvinden og lagde 
sig hos hende.« Især ved Gilder, naar Mjøden flittig 

gaar rundt, kan det ellers koldsindige nordiske Mand- 
folk kaste Blikket paa den unge Pige, der skænker i, 
og en brutal Attraa stige op i ham. Et Steds ^ sidder ved 
et Gilde en gammel Enkemand og Lensmand ved Siden 
af en ganske ung Pige og bliver saa betaget, at han 
tager ud til hendes Faders Gaard og straks forlanger 
at holde ^Løsebl7llup« med hende; de maa føje ham, 
han køber hende for en Øre Guld og gaar straks i 
Seng med hende. 

Frisk og uhæmmet breder Legemligheden sig over- 
hovedet i alle Retninger. Man er Friluftsmennesker og 
Legenisarbejdere, blodrige og rødblodige, med Trang til 
Muskelbevægelse, støjende, urolige, med animalsk Drøjde 
i alle sine Livsytringer. De friske, stærke Øjne elsker 
stæ.rke Farver og broget Pragt*. Klæder, Rustning og 
Vaaben er spraglet farvede. Spænder, Armringe og andre 
Smykker prj'^der Mænd som Kvinder, Hjælmen har Fjær- 

m 

busk, her og der tatoverede man sig endnu, og den 
indiske Arjuna eller Achilleus har ikke været meget min- 
dre negeragtig udmajede end den nordiske Viking eller 
Siegfried eller Roland. De franske Baroner synes endog 
at have yndet at male deres Heste med grelle, brogede 
Farver. Man trænger til at le meget og ler, saa det 
drøner af »homerisk Latter« ; man trænger til megen 
Søvn, nyder den » Leddemodene løsende Søvne, som 
spiller saa stor en Rolle hos Homer, og snorker som 
Jætten Skrymer eller som Holger Danske. 

Livet bølger friskt og kraftigt gennem disse Men- 
nesker, — ikke endnu opløst af Reflektion eller marv- 
suget af Kultur. Deres indre Liv kender ikke Splittelse 
eller Delthed; der er for os Nutidsmennesker noget saa 

naivt ægte, saa ungdommeligt helt og ubrudt over dem, 
fordi de kun omfatter en Ting ad Gangen, men ogsaa 
des fuldere — er helt ud med i Øjeblikkets Indtryk, 
Øjeblikkets Sindsbevægelse, Øjeblikkets Impuls. 

Stærkt og voldsomt slaar Indtrykkene ind og Sinds- 
bevægelserne ud hos disse blodrige og usammensatte 
Mennesker. Nutidslæseren møder i al primitiv Digt- 
ning en Menneskeverden af en ganske anderledes bøl- 
gende og larmende Sindsbevægelighed end vor. »Le sens 
quide cangier« (han er ved at gaa fra Sans og Samling) 
hedder det hvert Øjeblik i de franske Heltedigte; men 
Sindsbevægelserne har ogsaa helt legemlige Rystelsers 
Karakter. I Harme og Smerte vokser og svulmer Hjertet. 
Odysseus' Hjerte glammer højt i Brystet, »ret som en 
Hund, der om Hvalpene gaar, som den nylig har kastet«, 
da han i sin Betlerdragt ser paa Bejlernes og de utro 
Tæmers Færd. Ridderen i Folkevisen maa, da han 
hører, hvem der er hans Faders Morder, berolige sit 
Hjerte: »du lig' kvær, du være vel tyst.« Da Cid sagde 
Farvel til sin Hustru, var »Hinderne omkring hans 
Hjerte nærved at briste«, efter Samtalen med Brynhild 
svulmer Sigurds Sider op, saa Brynjeringene gaar søn- 
der, og Egil Skallegrimsens Legem svulmer ved hans 
Søns Død op, saa Trøje og Benklæder brister. Skrækken 
isner: Agamemnon fryser af Skræk, da han ser Mene- 
laussaaret; der venter Guiborc » kolde Nyheder«, naar hun 
erfarer Viviens Død; i det islandske Udtryk »koldt er 
Kvinderaad« ligger ogsaa noget af det følesløst Grummes 
Skrækkelighed. Rædslen lammer og knuser: »Hans 
Indre sank sammen som Sand i Vand« (indisk); »da 
knustes i Barmen det kære Hjerte af Rædsel« (Homer). 

Især er de ydre Udslag af Vredens Raseri vilde og 
stærke: Klædningen flænges fra Hals og Bryst for at 
skaffe Luft, vilde Hyl bryder løs, Halsaarer og Pande- 
aarer svulmer, Ansigtet faar røde Pletter eller bliver 
blodrødt, endog kulsort — som i vore Folkeviser — , 
Øjnene bliver blodskudte, »ildrøde« (indisk), træder 
frem og ruller uhyggelig, Overlæben trækkes til Side, 
saa Tænderne ses, og Fraaden staar om Mund. Da 
man foreslaar Freja at blive Jættens Brud, fnyser hun 
af de udspilede Næsebor og Blodet springer hende ud 
af Fingrene (norsk Folkevise). Holder man igen paa 
Sindsbevægelsens naturlige Udbrud, hænder det, at den 
slaar ud som Udslæt. Paa den, der tnaa sidde stille 
og høre paa grove Fornærmelser eller smertelige Tiden- 
der, slaar stundom røde Vabler eller Blegner ud paa 
Ansigtet, eller hele Legemet overfaldes af Kløe — saa- 
ledes i irske Sagaer^® og (maaske derefter) hos Ivar Ben- 
løse og Hakon Jarl i norske Sagaer. 

Ogsaa Viljesimpulserne er stærkere og følges hur- 
tigere og mere modstandsløst end hos os. Det normale er 
— noget som Helten ganske vist netop undertiden hæver 
sig over — at Affekten føder en Impuls, .som straks 
slaar ud i Handling. Sorte Ploug i Folkevisen hører, 
at hans Broder lægges paa Stejle: »Hr. Plog han sprang 
over breden Bord, — den brune Mjød paa Gulvet stod« 
. . . Forgyldte Spore spent' han paa Ben, — saa rider 
Hr. Plog alene til Ting.« Krimhilde modtager Bur- 
gunderne i Hallen, men hun kysser alene den yngste 
af Kongerne og tager ham ved Haand; »det saa' den 
Helt af Tronje; sin Hjelm han fastere bandt«. Saaledes 
besvares Indtrykkene instinktmæssig, næsten automa- 

tisk; Impulsen giver ingen Grunde, men Daaden springer 
fuldfærdig ud af Situationen. Eller se i det franske 
Heltedigt Prins Charlot og Ogiers Søn spille Skak. 
Den sidste gør Charlot mat; denne tror, han skal »le 
sens cangier«, overfuser sin Modstander med Skælds- 
ord, griber Skakbrædtet og slaar Hjernen ud paa ham. 
Ogier kommer just ind i Hallen, erfarer, hvad der er sket, 
griber en Stang og jager efter Prinsen, der gemmer sig; 
Karl den store kommer til og vil afgøre Sagen med Sone- 
bod, men Ogier fordrer Charlots Liv. Nu bliver Karl for- 
bitret og forviser Helten, dog denne ryger ind paa Kej- 
seren for at dræbe ham og slaar, da dette ikke lykkes, 
hans unge Nevø, der staar ved Siden, i Gulvet med sin 
Stang. Alle de tilstedeværende farer nu ind paa den 
rasende, men han forsvarer sig som et Vildsvin, kom- 
mer til Hest og af Sted, slaar Karl, der forfølger ham, 
halvdød af Hesten, men maa fly med hele Karls Hær 
i Hælene paa sig. Saa rapt voksende ruller Begiven- 
hedernes Bjærgstrøm, den ene Handling tager den anden; 
der er intet Mellemrum, hvor noget Sjæleliv kan ud- 
folde sig, nogen Kultur kan gøre sig gældende. 

Mellem den Slags Mennesker bHver Livet højst ujævnt, 
— anekdotisk livfuldt og dramatisk bevæget. En opblus- 
sende Harme drager Dolken, og Blodet rinder, inden man 
véd et Ord af det; i pludselig Rørelse falder to strid- 
ende Brødre hinanden om Halsen og forsones; et Øje- 
bUks Entusiasme river en hel Menneskemængde ind i 
de forvovneste Foretagender. Af saadanne Træk vrimler 
det hos Herodot og Livius eller i Middelalderens Krø- 
niker; det er Historie om Børn og Historie, der taler 
til en barnlig Fantasi. Men disse Børn er — som det 

hedder om de Vilde — »Børn med en Ynglings Liden- 
skaber«. Der er en blind, lidenskabelig Energi i dem^ 
og deres Hjerne er saa snæver og saa uelastisk, at et 
[ndtryk eller en Forestilling, der engang er kommen 
ind i den, sætter sig fast, og en Retning, den indre 
Bevægelse engang er slaaet ind paa, forfølges i en lige 
Linie helt ud til Enden. Faa, simple Ideer kan be- 
herske dem som urokkelige Dogmer og fanatisere dem ; 
enkle, store Lidenskaber kan de hensynsløst og mono- 
mant sætte alt ind paa og ofre alt for. 

Men overalt og altid er Legemet og det legemlige 
som en Selvfølgelighed Nummer Et. Det, der forbløffer 
moderne Læsere som »homerisk Naivetet«, bestaar (som 
udviklet i en i det følgende ofte benyttet Afhandling af 
M. Schneidewin^^) oftest i den uforstyrrede, uanfægtede 
Legemlighed i Heltedigtningens Synspunkt og Syns- 
maade. Legemet er ikke noget »Hylster« for Sjælen,, 
men er tværtimod selve Personen. Det er Heltene selv 
— siger Homer — , der, naar Sjælene flyver bort, bliver 
liggende paa Valpladsen, til Æde for Hunde og Fugle; 
det er Patroklos selv, der ligger paa Valen, — ikke 
blot hans Lig — , og ham selv, som Achilleus slæber 
bag sin Vogn. Saaledes siges i Nibelungenlied : »min 
lip« og »sin lip« i Betydningen »jeg«^ og »han«. Det^ 
man kender af sig selv og andre, er ogsaa fortrins- 
vis Legemerne. De homeriske Mennesker viser det 
fortroligste, nøjagtigste Kendskab til alt, Legemet ved- 
rørende, og det er udelukkende paa Legemerne, man 
genkender hinanden. Telemachos bliver af Menelaos 
genkendt som Odysseus' Søn, fordi hans Hænder og 
Fødder og (først i anden Række) hans Øjekast, hans. 

Hoved og Haar saa helt er Faderens. Da Odysseus 
kommer hjem, er det et Ar paa hans Ben, han hoved- 
sagelig kan takke for, at hans nærmeste anerkender 
hans Identitet. Ja, man mærker en kær Person, som 
man gør med et Kreatur, for at kunne genkende ham. 
Det forekommer f. Eks. hos Sakse. En Kongedatter 
plejer en saaret Kæmpe og anbringer en Ring i Saaret 
for at kunne genkende ham mellem de andre Bejlere, 
naar hun skal vælge «ig Mand; hun prøver ogsaa, da 
Tiden kommer, rundt paa Bejlerne, indtil hun støder 
paa Benet med den indgroede Ring, og vælger saa 
Benets Ejermand. 

Det sjælelige er kun en Art finere, flygtigere Legem- 
lighed. Den homeriske Psyche er et luftigt eller skygger 
agtigt Væsen, der sidder inde i Legemet og ved Døden 
slipper ud af Munden eller af Saarene; overhovedet sæt- 
ter al folkelig Psykologi Sjælen i Forbindelse enten med 
Menneskets Aande eller Blod. Mellemgulvet er for Homer 
de sjælelige Funktioners Sæde, og Hjertet eller Mellem- 
gulvet er loddent af »krasbørstigt« Mod, omsortnes af 
Harmens Skygger, overgydes af Søvn osv. Den Dag i 
Dag vidner alle de sjælelige Betegnelser i Sprogene om 
den primitive Psykologis fuldkomne Materialisme (anima, 
coeur-courage. Temperamenternes Navne osv.), ligesaa 
al Slags folkelig Overtro om Navnets Magt, Elskovs- 
drikke osv. Eller hør f. Eks. hvordan der i et keltisk 
Æventyr fortælles om en Mands Forelskelse: »Der var 
ikke i ham et Led af et Ben, et Sted paa det Indre af 
en Negl, end mindre en betydeligere Plads paa ham, 
som ikke var helt gennemtrængt af Kærlighed til den 
unge Pige.« 

Den sjælelige Terminologi er lidet udviklet, og der 
tages endnu kejtet og famlende paa sjælelige Fore- 
teelser. Man huske f. Eks. fra vore Folkeviser, hvor 
forskellige Sorgs- og Vredesfølelser der dækkes af Ord 
som »vred« og »harm« ; »ire« har i fransk Heltedigt 
samme dobbelte Betydning. At Odysseus ser »bedrøvet 
i Hjerte« paa, hvordan seks af hans Mænd sprællende 
og jamrende bliver levende opædt af Skylla, synes 
unægtelig et noget svagt Udtryk ligesom Udtrykket jo 
er noget koldsindigt, naar Achilleus midt i sin fny- 
sende Harme mod Agamemnon »overvejer frem og til- 
bage«, om han skal fare løs paa ham eller dæmpe sin 
Vrede. Saavidt muligt holder man sig ogsaa helst til 
de legemlige Udslag for Sindsbevægelserne som noget 
virkeligt, der kan tages og føles paa. »Sved sprang 
frem, og i Øjet mig Taarerne kom, da jeg saa' dig«, 
siger Kvæghyrden til Odysseus, hvor vi vilde sige: »Jeg 
fyldtes af Medfølelse«. »Tal ikke til min Moder om 
min Bortrejse« beder Telemachos, »for at hun ej sin 
dejlige Hud skal skæmme ved Taarer« o: »for at hun 
ikke skal sørge og græmme sig«. 

Hvor lidet Sangeren og hans Publikum overhovedet 
er vant til — saaledes som vi gør det — uvilkaarlig at 
leve sig ind i andres Indre, men ufølsomt haardhudet 
holder sig til Begivenhedernes ydre Side, det er noget, 
som f. Eks. ogsaa støder den moderne Læser lige over 
for de homeriske Lignelser. Odysseus' og Telemachos' 
Glædestaarer, da de ved Gensynet omfavner hinanden, 
minder Homer grangivelig om Rovfuglenes jamrende 
Skrig, naar Ungerne røves fra deres Reder. Troemes 
og Grækernes Haandmænge om Patroklos' Lig minder 

ham helt igennem om en Slagtningsscene, naar Karlene 
staar i Kreds og haler i det fedtgennemtrukne Okse- 
skind: »Vædsken forsvinder, mens Fedtet i Lædret 
trænger — ved de mangfoldige Tag, og betydeligt ræk- 
ker sig Skindet, — saaledes trak de hans Lig.« Saa 
fremmed og stødende som saadanne Idéforbindelser 
virker paa moderne Læsere, viser de tilbage til en 
Følelsesstumphed som den, hvormed Bejlerne i Odys- 
seus' Hal kunde være »ved at dø af Grin« over at se 
paa at den ene Tigger i Slagsmaal knuser den andens 
Øreben, saa Blodet styrter ham ud af Munden. 

Med den aabneste Selvfølgelighed gaar hos de home- 
riske Mennesker Legemets Interesser forud for Aandeils. 
Den største sjælelige Optagethed eller Sorg gør ingen Af- 
bræk i deres Madlyst eller Sovelyst. Nestors Søn sidder 
med Menelaos og Telemachos og klager og jamrer over 
de mange af deres nærstaaende, der er omkomne paa 
Trojatoget; men han af bryder deres og sine egne Klager 
med Bemærkningen: »min Glæde forspildes, naar jeg 
ved Nadver skal sidde med Graad«, og Menelaos, 
Værten, komplimenterer ham for hans kloge Omtanke 
og siger: »Thi lad os standse vor Graad, til hvilken vi 
nylig os hengav — og atter til Nadveren vende vor 
Hu«. Ogsaa Odysseus afbryder et Sted sine Klager 
over alle sine Sorger med et: »Dog lad i Ro mig tære 
min Mad, skønt Sorgen mig knuger. — Der er dog intet 
saa frækt som den uforskammede Mave«, altid kræver 
den at ihukommes, hvilke Sorger der saa piner En, 
»den bringer mig rent til at glemme alt, hvad jeg døjed 
og led, hvergang den forlanger at mættes«. Nu om 
Stunder vilde man vel i al Fald ikke fuldt saa ærligt 

erkende noget saadant. Naivt materialistisk virker det 
ogsaa paa os, naar stadig sjælelige Smerter eller Tab 
kompenseres ved Sansenydelser eller klingende Mønt. 
Achilleus' Moder raader ham i hans Fortvivlelse over 
Vennens Død til at søge Adspredelse fra sin Sorg 
ved Omgængelse med en Kvinde og for Resten at 
kurere den ved at tage Løsepenge af Kong Priamos, 
og det sidste beslutter Helten sig da straks til. Saa- 
ledes sidder ogsaa Egil Skallegrimsen sur og tvær i 
Kongens Hal, da hans bedste Ven er falden, men 
Kongen forstaar, hvordan den Sorg skal stilles, og stik- 
ker tværs over Ilden i Hallens Midte nogle Guldringe hen 
paa Egils Spyd, og straks klares hans Ansigt og han 
giver sig til at snakke og drikke med de andre. Hos 
de germanske Folk udjævnedes og opvejedes jo over- 
hovedet alle Retskrænkelser ved Pengebøder, efter en 
detailleret Tarif. Omvendt købes ogsaa Venskab og 
Kærlighed for Penge. I Sagaerne hedder det stadig, at 
man »bydr« >at taka fé til vinfengis« (Gods for Venskab). 
En, der foragtes af de omboende Stormænd for sin Her- 
komst og Fortid, rejser en Dag over til en af de for- 
nemste Goder og byder ham Penge, for at de skal 
være Venner. »Saa tænker jeg, det er bedst at tage 
derimod,« siger den anden, »siden du byder saa godte". 
Viser Modtageren ikke Taknemmelighed, kan Giveren 
tage sit Gods tilbage, og den, der har taget imod en 
Gave, føler sig ogsaa forpligtet derved; et Steds ^' søger 
én at frigøre sig for Forpligtelsen ved at rejse over og 
byde Gaven tilbage, men Giveren er ikke tilsinds paa 
den Maade at løse Modtageren og erklærer ham, at 
han ikke vil lade Handelen gaa om. 

Kærligheden til Gods og Guld rangerer overhovedet 
for alle forstandige Mennesker højere end saadanne mere 
irrationelle Følelser som Kærlighed eller Ærgerrighed. 
Hvorfor skal jeg slaas — siger selv Achilleus en Gang — 
jeg har jo Gods nok. Da Hjalmar og Ørvarod første 
Gang mødes og kæmper sammen, afstaar de straks fra 
Kampen, da de opdager, at ingen af dem har Gods i sin 
Baad; de vil ikke være saadanne Taaber at slaas »af 
Overmod alene om Æren«. Hos Odysseus gaar ogsaa 
Bekymringen for Gods stedse ufordulgt Side om Side 
med mere sentimentale Interesser. Da han sovende er 
bleven landsat paa sin Fødeø og vaagner op, er han 
først længe optaget af at gemme sine Skatte og tælle 
•efter, om nogle er forkomne eller stjaalne, og først, 
•da »ikke det mindste han savned, da sukked han efter 
-sin Hjemstavn« og tænker paa, om det virkelig er Ithaka, 
han — som Fæakerne havde lovet ham — er landsat 
paa. Det, han længes hjem til, er ogsaa mere Godset 
€nd Hustru og Søn. — Hjemme har det været Inter- 
essen for at holde sammen paa Godset, der mest for- 
enede Hustru og Søn over for Bejlerne, som i Stedet for 
paa Bejleres Vis at bringe Gods tværtimod forødede det, 
<ier fandtes. Nu er imidlertid Sønnen paa Veje til at 
forlange, at Moderen skal træffe sit Valg mellem Bejlerne, 
for at de kan ophøre at tære paa Husets Velstand. — 
Odysseus nyder bag sin Forklædning ret af Hjertet, 
hvordan Penelope endnu i den ellevte Time aflokker 
Bejlerne Penge og Gaver som Tribut til sin Skønhed. 
Selv er han efter Hjemkomsten næsten ene optaget af 
Iveren efter at generobre sit Gods og sit Hus, og Gen- 

synet med Hjemmet og de kære bliver hele Vejen sjusket 
af i Forbigaaende. 

Den naiveste Egoisme breder sig i det hele i sin 
lovmæssige Førstefødselsret hos Heltedigtningens Men- 
nesker. De tænker altid først paa sig selv og nævner 
sig selv først; naar Agamemnon naadigt vil opmuntre 
Teuker, lover han, at hvis Troja bliver indtaget, »næst 
mig selv jeg skænke dig vil en hædrende Gave«. De 
regner ud rent praktisk, hvem de skal elske højst 
og hvem de i Nødsfald skal ofre: Fader eller Barn,. 
Søskende eller Husbond; »et andet Barn kan jeg faa,. 
men aldrig en anden Fader, en ny Husbond, men 
aldrig en anden Broder«, er herved det Ræsonnement^ 
man gør gældende i slavisk som i nordisk eller fransk 
Folkedigtning. Disse Praktikere har overhovedet ingen 
Raad endnu til Luksusfølelser, de er helt indstillede 
paa, hvad der kan nytte. Hvad der ikke kan nytte,, 
interesserer dem ikke. Længe at jamre og græde over 
en død til ingen Nytte, ligger ikke for dem. »Ikke er 
der noget at gøre ved det. Mand skal efter Mand 
leve. Man vækker ikke en død til Live ved Klager« 
— ved slige tørre Sandheder stopper den islandske 
Bonde som den homeriske Græker for Taarekirtlerne 
og tager med et »Dog vel an« fat paa, hvad der ellers 
ligger for. Han føler ingen Art Lyst ved at holde fast 
paa Smerten, ingen Art Pligt til at blive Sorgen tro. 
»Hjertets ophøjede Egensind i at ville sin Kval« — som 
Schneidewin fint udtrykker det — kender af de home- 
riske Mennesker alene Achilleus i sin Smerte over Pa- 
troklos' Fald. Menelaos kan ikke lide længe at jamre 
over sine Slægtninges Vanskæbne, »snart holder jeg 



Moraileshed 25 

atter inde med Klagen, thi snarlig en Mand vorder mæt 
af at jamret; saaledes kan ogsaa Penelope ikke taale 
i sin Hal at høre den sørgelige Sang om Achæemes 
Hjemfærd fra Troja, >det skær mig i Hjertet, saa tit 
jeg den hører«, siger hun, nej I Sangeren skal synge 
fornøjelige Kvad. Der er i dette al Naturlivets sunde, 
brutale Selvhævdelse over for alt livshæmmende, dets 
sunde, brutale Troløshed overfor de døde og Minderne; 
men hvor meget dybere Følelseskilder har ikke moderne 
SentimentaUtet alligevel aabnet i Menneskene? 

At hævde sig, at sejre i Tilværelseskampen — det 
er det Instinktbud, som alene er skreven i de primitive 
Menneskers Hjerter; de staar endnu ganske som det 
øvrige Liv under Naturlovens Tvang; op imod denne 
at sætte en selvlavet moralsk Lov og Dom, falder dem 
ikke ind. Den stærkeste og lykkeligste er ogsaa den 
bedste. Alle vore nuværende moralske Vurderingsbe- 
greber har jo ogsaa oprindelig kun betegnet Forestillinger 
angaaende Livstjenlighed og Livslykke^*. Det græske 
Ord for Dyd betyder hos Homer endnu kun: dels de 
for Livet heldige Egenskaber, ligesaa vel, hvad vi 
vilde kalde onde som gode, dels Held, Lykke, Trivsel, 
enten vi vilde linde dem fortjente eller ikke; den, 
hvem »Guderne signer med Held«, og enhver enten 
Ting eller Menneske, der er egnet til det, som der er 
Tale om, er »dydig«. »De gode« betyder hos Homer 
de lykkelige, rige, fornemme ; slet og ulykkelig betegnes 
— som endnu i Ordet »elendig« — ved samme Ord. Alle 
Myther, Sagn, Æventyr, Dyrefabler (tænk f. Eks. paa 
Reineke Fuchs) forvirrer og forbløflTer jo paa samme 
Maade den moderne Læser ved deres fuldkomne mo- 

ralske Døvstumhed, fuldstændige Uskyldighedstilstand 
over for Forskellen mellem godt og ondt. Jakob be- 
undres af Israel og Odysseus af Grækerne, egentlig blot 
fordi de klarer sig saa ypperlig; Eddaens Brynhild og 
Sagaens Halgerde beundres og frygtes af de gamle Islæn- 
dere som vældige, skadelige Naturmagter, men man giver 
sig ikke af med at dømme dem. At lære Livets Love 
at kende og forme sig efter dem — det er Folks Attraa, 
til andet formaster de sig ikke. 

De ser Tingene, som de er, og tager dem, som de 
er ; de tager ogsaa sig selv og giver sig selv som de er. 
De homeriske Mennesker ser ofte med et saa forbav- 
sende uhildet og sanddru Syn paa sig selv og andre. 
Telemachos ser godt selv og siger aabent, at han kun er 
en Middelmaadighed, uden sin Faders Heltekraft; lige- 
ledes vedgaar Hektor, uden falske Illusioner, at Achilleus 
er hans Overmand. Ja, Helena kalder sig selv »hunde- 
«jet« o: skamløs, — ikke i nogen sønderknust Selvydmy- 
gelse og uden Tanke om at forbedre sig, blot i en vis 
rolig jævnmodig Erkendelse af Sandheden, som den 
foreligger. Heller ikke er der en satirisk Pointe, men 
blot en koldsindig nøgtern Holden sig til det faktiske 
i det Svar, Telemachos giver paa Spørgsmaalet, om han 
er Odysseus* Søn: »Efter hvad Moder har sagt mig, er 
jeg Søn af ham, men med Vished — ved jeg det ej, af 
sig selv kan ingen jo kende sin Herkomst.« Og alle 
de homeriske Helte giver sig uden Selvforblindelse, og 
uden Trang til at forblinde andre, ganske som de er — 
med den samme uskyldige Naturlighed, som henriver 
os hos Dyr og Børn. De véd og de siger uden Be- 
skedenhed, hvad de formaar og er værd, de er deres 

Frygt bekendt og udtrykker den uden Undseeise i Ord 
og Handling; og naar Achilleus bliver smigret, siger 
han: »Ej skal dit Ord være talt, Antilochosl ganske for 
intet« og kvitterer straks i klingende Mønt. 

Rent uskyldigt og uansvarligt lader disse Mennesker 
Livet leve i sig og om sig, modtagende alt, som det 
er. Det er jo dette, der maa forstaas ved »Naturfolk« 
— ikke Folk, der staar Naturen nærmere end vi, men 
Folk, som paa alle Leder er mere beherskede og af- 
hængige af Naturforholdene end vi, der tildels har 
emanciperet os gennem Kultur og Samfundsliv. Det 
primitive Menneske er Kvietist og Fatalist. Han kan kun 
lidet værge sig og lidet hævde sig over for Natur- 
magterne — over for Havets og Vejrligets Luner eller 
vilde Dyr og vilde Mennesker, over for Uaar og Hun- 
gersnød eller Sygdommens usynlige Fjende, over 
for Tilfældighedernes Uberegnelighed . . . Hans Haand 
synker ned i Afmagt, hans Kløgt og Forsynlighed slaar 
klik, hans Ønske og Haab møder døve Ører, han 
kender intet til Naturens Love og Sammenhæng, kan 
derfor ikke forudberegne og værne sig, han staar ganske 
anderledes udsat og fuld af Frygt midt i Tilværelsen 
end vi, der har omgærdet og ordnet vort Liv paa alle 
Leder. Han kommer derfor til i det hele at se paa 
Verdensløbet som noget, han ikke kan gribe videre ind 
i, men som han selv stadig er greben af, og som fører 
ham hen, hvor det vil, uden at hans Vilje i videre Grad 
kan hæmme eller fremme. Denne Fatalisme, der bag 
al Gudetro er de primitive Menneskers dybeste religiøse 
Tro og første filosofiske Verdensanskuelse, toner det 
moderne Menneske i Møde overalt fra gammel Folketro 

Og folkelige Talemaader, og han træffer den Dag i Dag 
dens dumpe, stilfærdige Naturresignation overalt hos 
Landbefolkningen^^. »Det, som skal ske, skikker sig 
selv . . . man kan ligesaa godt bie sig til Lykke som 
rende sig til den . . . man skal hen, hvor Ens Brød og 
Ens Død er . . . Den drukner ikke, der hænges skal c, 
eller i Vendinger som: »det skulde nu saa være« og om 
én, der er død: »det var nu hans Plads, hertil skulde 
han komme og ikke videre«. I de forskellige Landes 
Folkeviser og i den gamle Heltedigtning møder os over- 
alt tilsvarende Udtryk. Hør fra »Nibelungenlied« og 
»Kudrun«: »Det, der skal sig føje, hvem kan modstaa 
det? . . . Det er umuligt at vende Skæbnen ... Vi maa 
bie efter det, der skal ske os.« I nordiske Eddadigte 
og Sagaer hedder det paa samme Maade: »Ingen render 
fra Skæbnen . . . Ingen kan stride mod Nornernes Vilje 
. . . Ingen kommer ud over sin Skæbnedag (skapa- 
dægr). Urds Ord er ubøjeligt.« Selv Guderne lægges 
ind under Skæbnens dunkle, uudgrundelige Herredømme; 
disse Mørkets Døtre, som paa græsk hedder Moirerne, 
paa nordisk Nornerne, spinder Skæbnetraaden og væver 
Begivenhedernes Væv baade for Himlen og Jorden, — 
saavel i germansk Olddigtning som hos Hesiod bruges 
dette Billede om Skæbnegudindernes Virksomhed. Zeus 
kan kun veje Hektors og Achilleus' Dødslodder mod 
hinanden, og naar det viser sig, at Hektors daler, 
maa Guderne forlade hans Parti og overlade ham til sin 
egen Skæbne; ogsaa over Zeus' eget Hoved hænger en 
uheldsvanger Skæbnespaadom. Frem for alt over Men- 
neskenes Fødsels- og Dødstime raader Skæbnen, men 
ogsaa at Ilion skal falde, vides at være Skæbnens Forud- 

bestemmelse, og dette kaster et sørgmodigt Alvor over 
Hektors Kamp for sin By. Saaledes er ogsaa den nor- 
diske Fylgje eller Dis, der følger ethvert Menneske, ofte 
i Dyreskikkelse, navnlig bestemmende for hans Død; 
naar man ser sin egen Fylgje, især blodig eller be- 
drøvet, er Ens Liv i Fare; da er man døds viet — »veige«, 
som det skæbnemørke Udtryk i »Nibelungenlied« er. 
Men ogsaa Landene har deres Vætter og Fylgjer. 

Naturfolkene lever Livet som det er lagt for dem, 
lever uden Initiativ videre paa gamle Vaner og gamle 
Traditioner, — lever endnu væsentlig som de andre 
Skabningens Børn, som Dyrene og Planterne — saa- 
ledes som man altid har gjort det, som »vore Fædre« 
gjorde det, og tænker lidet paa Muligheden af Udvikling, 
af Fremskridt. Historien er ikke rigtig begyndt endnu; 
der mangler Fantasi og Mod til at vige af fra det hæv- 
dede og bryde ny Baner. Den enkelte er for uselv- 
stændig til at udvikle nogen Egenhed, han efterligner de 
andre, trykkes helt af Hordens Eksempel og den offent- 
lige Mening, og den yngre Slægt trykkes helt af Fædre- 
nes Foredømme og gaar i Fortidens Fodspor. Arten eksi- 
sterer ene, ikke Individerne, ikke de skiftende Tider. 
Skønt man paa Heltedigtningens Tid — baade i det 
homeriske Grækenland og i den islandske Sagatid, i 
den indiske »Middelalder« og i Rolandskvadets Frank- 
rig — er kommen langt ud over dette primitive Natur- 
standpunkt, mærkes dog overalt det konventionelle og 
konservative i Menneskene og Livet. Omgangsformerne 
er bundne og stivnede i Sæd og Skik, saaledes som ofte 
endnu hos Bønder. Naar to Helte mødes i Eddadigtene, 
naar to Sagabønder eller to homeriske Ædlinge besøger 

hinanden , er det efter et vist . fastslaaet Skema at de 
hilser hinanden Velkommen, fritter hinanden om Navn 
og Hjem, øver Gæstfrihed mod hinanden osv. Folks 
Tale er spækket med almene Talemaader, med »saa siger 
man«, »efter det gamle Ord« — man lever helt paa 
nedarvede Livsmaksimer, uden at tænke selvstændig — , 
Folks Handlen er helt bestemt af et »det sømmer sig« 
— den indiske Kshatrya af, hvad der passer sig for en 
Kshatrya, Nausikaa af, hvad der passer sig for en Fyrste- 
datter, den franske Baron af, hvad der anstaar en Baron. 
Ved Ofringer og ved Folkeforsamlinger — som det ses 
hos Homer — , i Venskab og i Blodhævn, i stort og 
smaat beherskes Livet af Sæd og Tradition, og Menne- 
skene er snobbede som aldrig før eller siden. Et mor- 
somt Eksempel findes i en norsk Kongesaga ^^, hvor det 
fortælles om en Fylkekonge, der af Sorg over sin Hu- 
strus Død vil tage sig af Dage, hvis der blot fandtes 
Eksempel paa, at en Konge tidligere havde gjort dette. 
Der fandtes imidlertid kun Eksempler paa, at en Jarl 
havde gjort det, ikke en Konge. Han gik saa op paa 
en Høj, væltede sig ned og erklærede, at han nu havde 
væltet Kongenavnet af sig og nu kun var Jarl — og 
hængte sig saa. 

Levende i deres jævne, gennemsigtige Livsforhold, 
saaledes som Livet engang er lagt for dem, artsmæssig 
uden selvstændig Individualitet, traditionsmæssig uden 
fremskridende Historie — følende sig paa alle Kanter 
afhængige af store Natur- og Livsmagter, som de i dump 
Skæbnetro giver sig ind under — formende sig prak- 
tisk og moralløst efter Livets Love og Tilværelseskam- 
pens Vilkaar uden at tænke paa at ville stille nogen 

moralsk Dom op over for dem — naivt egoistiske og 
naivt materialistiske, friskt sindsbevægelige og friskt im- 
pulsive . . . saaledes kan vi foreløbig tænke os de pri- 
mitive Mennesker i Tidernes Morgen, som vi endnu 
skimter dem gennem og bag Folkenes Heltedigtning. 

Men Heltedigtningen selv forkynder en Livsførelse^ 
som naar ud over dette primitive Livstrin, og dens Op- 
staaen hænger just nøje sammen med den kulturelle 
og socialpolitiske Ud^ikling, som fører over til dette 
højere Trin. Og den store historiske Faktor, som her 
frem for alt kommer i Betragtning som Udviklingens 
Drivfjeder og Heltedigtningens Moder — det er Krigen. 



II. KRIG OG KULTUR 

Hunger und Liebe eller rettere: Tilværelseskampen 
og Samfundslivet er som bekendt DrivQedrene i 
Kulturfremskridtet. De Naturforhold og Himmelstrøg 
har vist sig gunstigst for Udviklingen, hvorunder Men- 
neskene tvinges til Arbejde, men hvor ogsaa Arbejdet 
lønner sig. Arbejdet gør Folk opfindsomme, skarpsin- 
dige, ihærdige og karakterfaste; af Arbejdets Udbytte — 
Føden, Beklædningen, Beboelsen — afhænger det, hvor 
stærk og sund Racen skal blive; og jo mere man ved 
at ophobe Forraad og regulere Næringsdriften kan sikre 
Fremtiden, des større Pusterum og Kraftoverskud levnes 
der til højere Kulturliv. De Næringsveje er dernæst de 
mest kulturfremmende, der giver Menneskene størst Lej- 
lighed eller Opfordring til at leve sammen i Samfund. 
Den karrige Polarnatur tillader ikke Menneskene mere 
end lige at hugge sig igennem og livnære sig; hvor 
Brødfrugttræ og Sagopalme drysser Menneskene Maden 
lige i Munden, og Klimaet ogsaa sparer dem Bekym- 
ring for de andre Livsbehov, dér mangler omvendt Ar- 
bejdets DrivQeder. Jægerlivet udvikler hos Eskimoerne 
og de ikke agerdyrkende Indianerstammer modige, listige 
og ihærdige Enkeltmennesker, men spreder dem over 

store Territorier uden at tillade større Samfundsliv^. 
Nomadelivet, der forudsætter græsrige Stepper og Kvægs 
Forekomst, udvikler derimod let større Hordesammen- 
slutninger, og denne forholdsvis lidet anstrængende Leve- 
vis kan skabe den Velstand og den Tryghed for Frem- 
tiden, som er Forudsætninger for et Kulturliv. I Længden 
er dog Agerdyrkningen det bedste Grundlag for Kultur- 
livet, der jo ogsaa har hentet selve sit Navn fra Jord- 
dyrkelsen: den Enkelte behøver her mindst Plads til 
sit Underhold, Befolkningen kan derfor blive tættest; 
den faste Bosættelse og Grundbesiddelse medfører ogsaa 
efterhaanden Udviklingen af privat Formue og private 
Husstande og tillige af fast og ordnet Samfundsliv. Medens 
Folk paa Nomadelivets og Agerdyrkningens lavere Trin 
lever i Horder eller i Landsbyer, der har Gudsdyrkelse, 
Ejendom, tildels ogsaa Familieliv fælles og føler sig som, 
tildels ogsaa er, Afkom af samme Stamfader, slutter 
paa Nomadelivets, men især paa Agerbrugslivets højere 
Trin Horder eller Landsbyer sig sammen i større Sam- 
fund. Moses samlede saaledes Israels omvandrende No- 
madestammer til en vis religiøs-social Enhed, som yder- 
ligere styrkedes ved Bosættelsen i Kanaan og Overgangen 
fra Nomadelivet til Agerdyrkningsliv. De græske Fra- 
trier og Fyler smeltede sammen til en lille Stat, som 
de romerske Gentes og Curiae gjorde det ; de germanske 
Sippen og Gauen gik ligeledes sammen i højere poli- 
tiske Enheder. Og samtidig hermed organiseres Magt- 
forholdene fastere til et personligt Høvdinge- eller Konge- 
dømme. Efter Dommertiden som Overgang opstaar det 
israelitiske Kongedømme ; paa Vedatiden danner sig de 
smaa indiske Kongedømmer, der efterhaanden i den 

indiske »Middelalder« samles under Overkonger; saa- 
ledes fremstaar ogsaa de smaa græske Kongedømmer 
paa Mykenetiden, det romerske Kongedømme skabes; 
de germanske og nordiske Smaahøvdingedømmer sam- 
les under Folkekonger. Og jævnsides med denne Sam- 
menvækst og Organisation opadtil gaar der en Opløs- 
ning indadtil af Stammehordernes og Landsbyernes 
Fællesliv, idet de enkelte Familier og Husstande i mo- 
derne Forstand skiller sig ud til snævrere Særliv. 

Men i denne sociale Udvikling er der én endnu 
ikke omtalt DrivQeder, maaske den vigtigste — Krigen. 
Naar Menneskenes Tilværelseskamp overfor Naturen er 
Kulturens Moder og Amme, gælder dette særlig om det 
Led i Tilværelseskampen, som udgøres af Kampen med 
de andre Mennesker. Krigen er i Menneskehedens Barn- 
dom det væsentligste Udslag af et Folks Levekraft og 
den nødvendige Betingelse for dets Li vsud vikling; det 
er den store Udvælgelsesproces mellem Jordens Beboere. 

Der gives Folkeslag, som ikke eller næsten ikke 
kender Krig; men de er alle blevne staaende paa et 
meget lavt Standpunkt. Blandt de Vilde er spredt- 
levende Samler- eller Jægerfolk som Polarfolk eller 
Veddaerne paa Ceylon helt ukrigerske; men det er 
Sydhavsøernes eller Afrikas vaagneste, mest kultiverede 
Vilde — henholdsvis Fidjierne og Dahomefolket — , 
som er de mest krigerske. At Kina og Ægypten efter- 
haanden forbenedes og gik i Staa, skyldtes ligesaa tydelig 
bl. a. disse Landes altfor betryggede Tilværelse, som paa 
den anden Side Roms eller Frankrigs faste politiske 
Sammensvejsning og spænstige Livsenergi er fremgaaet 
af deres idelige Kriges Ilddaab. 

Naturforhold og Næringsveje gør nogle Folk særlig 
krigerske. Ikke tilfældig var saaledes her i Norden 
Norge og Island Helteaandens og Heltedigtningens Hjem : 
At kæmpe mod et barskt Klima, klatre paa Bjerge, 
pløje stormfulde Have, tvinge Føden ud af en karrig 
Natur, altid have Øxen i Haand til Skovhugst og Sten- 
brud — det maa nødvendig gøre Folk kraftige, haard- 
føre, energiske, voldsomme. Og Bjerge, der stritter og 
taamer sig op, flænges, fures, forvitres af Havbølger, af 
Regn og Storm, men byder deres haarde, graa Trods 
imod, — Birkekrat, der forkrøblet, forvredent strider 
sig op ad Fjældsiden, Fjældskred med Ur af kaotiske 
Stendynger og uformelige Stenblokke, Fosser, der borer 
sig og skærer sig larmende ned i deres Leje, — Blæst 
og Storm, der vælter altid nye, tunge Skymasser over 
Himlen, — en saadan øde Haardhed, voldsom Kraft, evig 
Kæmpen i Naturlivet maa nødvendigvis forme Menne- 
skenes Sind i sit Billede. Tiltuskningen af Metaller i 
større Maalestok fra Syd- og Vesteuropa, navnlig fra de 
brittiske Øer, gav saa paa Vikingetiden Krigeraanden de 
fornødne Vaaben i Hænde. Metallernes Forekomst virker 
som en Indbydelse af Naturen til Krig, som Menneskene 
sjælden har afslaaet; »wo das Eisen wåchst in der Berge 
Schacht, da entspringen der Erde Gebieter« — Ogsaa 
den anden Krigsfælles — Hestens — Forekomst virker 
som en Slags Anstifter til Krigsliv. De ypperlige Heste 
i Forbindelse med det omstrejfende Nomadeliv har 
gjort Asiens store Steppefolk: Araber, Tyrker, Turko- 
menner, Mongoler, Hunner til Jordens mest krigerske 
Folk. Det friske Friluftsliv gør Blodet uroligt, Vandre- 
livets Strabadser hærder Folk, Ridtet paa de raske Dyr 

3* 

til Hovenes Klang beruser dem ; de stærke Dyremuskler, 
der bevæger sig under Rytterens Lænder, det kraftige 
Aandedrag og den dyriske Varme, der bølger helt op 
gennem hans Krop, — de forplanter ligesom en Række 
animalske Fornemmelser op i Rytteren og vækker halv- 
\'ilde Kentaurlyster i ham. Trampe Marker og Menne- 
sker under Hove, jage omkap med Stormen, rive Bytte 
og hvinende Kvinder med sig, ubændigt rase ud og 
give sig hen , lade staa til i vild Fart lige ud . . . saa- 
danne ustyrlige Tanker farer gennem disse Rytterfolks 
Hoved, naar de for løste Tøjler stormer hen over de 
endeløse Stepper i Turkestan eller Arabien. Og disse 
Horders krigerske Togter udviser en Masseudfoldelse 
og en lynsnar Energi, der tramper de spredte Ager- 
dyrkere, som de vælter sig ind over, ganske ned. Som 
en hærjende Storm har Araberes, Hunners, Tyrkers 
Rytterskarer draget ud over Landene. 

Men iøvrigt melder Krigens Gerning sig for ethvert 
livskraftigt ungt Folk som el Livsbehov. Af samme 
Grund, med samme Ret og i samme Øjemed, som det 
stræber at udplyndre og underlægge sig den øvrige Na- 
tur, søger et ungt Folk ogsaa at udplyndre, fortrænge 
eller underlægge sig de andre Folk udenom. Jæger- 
folkene jager Mennesker, som de jager Dyr; Indianernes 
Krig føres ganske som en Jagt, med pludselige Over- 
fald, Baghold og Fælder. »Det er længe siden vi har 
spist Kød (o: Menneskekød)« siger den ny-kaledoniske 
Høvding en Dag til sine Folk »lad os hente os noget«, 
og saa gøres der Klapjagt paa Nabostammens Folk, og 
naar man har fanget eller nedlagt saa meget af Menneske- 
vildtet, som man har Brug for, vender man hjem. For 

de kvægavlende Nomader er Menneskene ikke Vildt, 
men Kvæg; de fanger sig af en fremmed Horde, som 
af en Bøffelhjord, saa mange »Stykker«, som de har 
Brug for, og slæber af med dem for at bruge dem som 
Lastdyr og Trælle. 

Saa kæmpes der ogsaa om de fælles Livsbehov. 
Jægerfolk jager paa hverandres Distrikter og fortrænger 
hverandre fra de bedste Vildtegne; Nomader kæmper 
om Græsenge og Kilder; Nomaderne er dernæst for- 
trinsvis Røverne blandt Folkeslagene, — deres Rigdom 
er Løsøre, Kvæg, der jo let lader sig røve og bortføre. 
Beduinernes Kampe er Røvertogter; ved pludselige Raz- 
ziaer overfalder de om Natten hverandres Teltlejre og 
bortfører Kameler og Kvinder. Ogsaa Søfarerfolk ledes 
naturlig til Røvertogter, med pludselig Landgang og 
Strandhugst og hastig Flugt med det røvede Gods ud- 
over Havet: Odysseus og hans Fæller provianterer sta- 
dig paa de Kyster, de kommer til, plyndrer Stæder og 
trækker af med Kvæg; de islandske Vikingesagaer for- 
tæller atter og atter om sligt. Men ogsaa blandt bosid- 
dende Agerdyrkere raader stadige Røverkrige; man 
trænger ind over Grænserne, mejer Markerne, plyndrer 
Gaarde og Byer, bortfører Kvæg, Skatter og Kvinder. 
For Vedatidens Inder betyder »kamplysten« egentlig 
»kvægbegærlig«, og Krigstogene gaar stadig ud paa at 
røve Kreaturer; Sejrs- og Oflferhymnerne forherliger 
Rovet. De franske Baroners »Guerres privées« i 9 — Ilte 
Aarh. — som f. Eks. »Chanson des Loherains« skildrer 
dem — er en uafbrudt Kæde af Kvægrøverier. Man 
lægger sig i Baghold i Nærheden af Byportene, og naar 
om Morgenen Byens Kvæg er drevet ud paa Markerne, 

afskærer man Tilbagevejen til Byportene, overfalder 
Hyrderne og trækker af med Kvægbyttet. Eller man 
overfalder Bøndergaarde, triller Tønderne ud af Kælder 
eller ned fra Loft, tømmer Skabe for Klæder og Pels- 
værk, læsser alt paa Vogne og drager afsted. Kampene 
mellem de smaa italienske Republiker i Middelalderen 
havde aldeles samme Karakter. 

Agerdyrkningsstadiet og Bosættelsen fører imidlertid 
til de egentlige Krige : Kampene om Jordens Besiddelse. 
Nomadelivets Sammenstød og Røvertog var altid kun 
lejlighedsvise og tilfældige; men »chiha terre, haguerre«. 
Bosatte Nabofolk kan ikke undgaa stadige Stridigheder 
om Jord. Et ungt, kraftigt Folk formerer sig udover, 
hvad Landet kan brødføde. Enten vokser Samfundet 
saa ud over sine Grænser og breder sig til de forskel- 
lige Sider, medens Nabofolkene trænges tilbage. Eller 
det unge kraftige Mandskab beslutter at udvandre til 
fjernere Steder, enten som Kolonister, der bevarer en 
vis Forbindelse med Moderlandet — som tildels de 
græske Kolonier — , eller skillende sig helt fra Moder- 
stammen — som Normannerne eller Longobarderne 
efter Sakses Beretning. Korstogsbevægelserne havde 
samme Karakter; Pave Urbans Appel til de Franske 
siger ganske aabent: »Den Jord, som I bebor, holder — 
lukket, som den er til alle Sider af Have og Bjerge — 
eders altfor talrige Befolkning i Klemme; den er uden 
Rigdom og yder næppe Næring til dem, der dyrker 
den. Det er derfor, at I sønderriver og opæder hver- 
andre, bekæmper og ødelægger hverandre. Slutter da 
hellere F^red og drag ud til det hellige Land«. 

De egentlige Erobringskrige vil ikke jage et andet 

Folk ud af dets Land og gaar ikke ud paa den blotte 
Jordbesiddelse, de vil lægge det fremmede Folk under 
Erobrerens Herredømme. Det er en Væddekamp, en 
Kraflprøve mellem de to Folk; de brydes om, hvem 
der skal være Herre og hvem der skal tjene, det ene 
Folk vil sluge, optage det andet i sig, paatvinge det sit 
Blod, sit Sprog, sin Kultur og Religion, for saaledes 
selv at vokse, formere sig, propagandere. 

Er allerede Rov- og Ejendomskampene ikke at be- 
dømme efter moderne Moralbegreber, men tvertimod 
at se som ligesaa berettigede Udslag af de levedygtige 
Folks Behov og Begær som deres Kamp for at under- 
lægge sig Jord og Dyr, saa er de egentlige Erobrings- 
og Propagandakrige at betragte som en af Folkenes 
vigtigste Kulturmissioner i Historiens Barndom. Det 
er gennem dem, at Racerne lærer hinanden at kende, 
at deres Blod og Kultur blandes og prøver Kræfter, og 
at de mest levedygtige og levekraftige bliver de over- 
levende og raadende. Og det er gennem dem, at Na- 
tionerne dannes og bliver sig selv bevidst, at Folkenes 
hele Livstonus forhøjes og en social Moral udvikler 
sig. »Mennesket vantrives i Freden«, synger Koret i 
»Bruden af Messina«, »rolig Lediggang er Modets Grav, 
Loven er den svages Ven, alt vil den gøre lige, vilde 
gærne forflade hele Verden . . . Men Krigen lader Kraf- 
ten udfolde sig, løfter alt op til det Ualmindelige.« 

Krigen er først i det hele den store Oplevelse og 
den store Prøve, som ethvert ungt Folk trænger til, 
ikke kan undvære for længe, uden at sløves og gaa i 
Staa. Af de gamle nordiske og tyske Ord for Krig 
er orrusta = Ernst d: Livets Alvor, modsat Schimpf 

Og Spiel; Orlog (Orlog) betyder Skæbner, Skæbne- 
spillet; »Kamp« og »Strid« betyder Iver, Kappelyst, 
Ihærdighed, ligesom werra^ guerre og polemos betyder 
Bevægelse, Tummel. Kamp og Strid er da Livet i dets 
Højtryk, i dets Potens, Kraflanstrængelsen, Livets Al- 
vor, de store Skæbner*. Det unge, kraftige Folk kræver 
det store Spil paa Liv og Død for at bruge de Kræfter, 
som Livsopholdelsen lader tilovers, for at føle Livets 
Puls banke forstærket i sine Aarer, for at mærke, hvad 
det duer til, og vise de andre Folk det. Om Foraaret, 
naar Knopperne svulmer og Bierne sværmer og For- 
aarssafterne gærer i alle levende Væsener, naar Vejret 
lysner og mildnes og alle Veje og Vande igen bliver 
farbare efter Vinteren, — da er det, Vaabnene kommer 
ned fra Væggen, pudses og slibes og bødes, og at Baa- 
dene skydes i Søen og Stævnen males, at alt hvad der 
er Mandkøn og Voxent higer efter at »se sig ud«, prøve 
sine Kræfter og sine Vaaben. De unge i et vestnorsk 
Fjordherred slaar sig sammen og udruster et Skib for 
at drage i Viking. De frankiske Konger holder deres 
»Martsmarker«, deres tilvante gamle Martsrevyer over 
Folket i Vaaben. Paa Forsamlingspladser og i Høv- 
dingehaller holdes der Raad om, hvor man skal fare 
hen iaar, og hvor der skal holdes Fejde. Nogle ældre 
vil blive hjemme, men en Helt — som Roland i det 
franske Heltedigt — rejser sig op med flammende Aa- 
syn: »Nu har vi gaaet ledige i flere Aar og derfor 
fundet paa alt Slags Ondt og har blot glædet Djævlen. 
Hvordan gøre det godt igen, om vi nu ikke griber Lej- 
ligheden? Derfor straks til Spanien og ikke et Muk 

mere derom!« Og alle omstemmes, begeistres og spæn- 
der Sværdbælte om. 

Saa gaar der Opbud over Riget. Horn genlyder i 
Bjerg og Dal, Bauner tændes fra Næs til Næs, Hærpil 
sendes rundt — i Højskotland er den i den ene Ende 
tændt, i den anden forsynet med et blodplettet Linned, 
Tegn paa Krigens Blod og Brand — ; over alle Veje 
stormer Folk og Heste til Mødestedet, overalt kommer 
Smedjerne i Arbejde, Hestene drives sammen fra Græs- 
gangene, Vaabnene og Rustningerne prøves Alle 

dagligdags Forhold skæres over, Hverdagens ensformige 
Vaneliv brydes af, alt det, der før optog Sindene, gæl- 
der ikke mer, er som visket ud, — Hornet kalder. 
Krigen er der, det stærke Liv, Livets Højtid. Doven- 
skaben rystes fra, Smaalighederne stryges bort, den ene 
glemmer sin syge Fod, den anden sin Næringsorg, den 
tredje sit Drikkeri og sine Kæresterier, den fjerde sin 
Tvist med sin Broder, — Schimpf og Spiel er forbi, 
det er orrusta, Ernst nu. 

Og ud drager Hæren, under Faner og klingende 
Spil — til Strabadser og Farer, til Kamp og Sejr eller 
Nederlag og Død — ud mod det Ukendte, mod de 
store Afgørelser. »Under os Gangeren vrinsker — den 
straaler den kære Lanse, — man drømmer om Sejrs- 
kranse — man tænker ogsaa paa Død« (SchenkendorfT). 
De store Forhaabninger, de store Begær driver de unge, 
stærke Folk fremad i Krigene. »Vore Landgrænser 
ligger der, hvor vore Spydkast naa'r hen« sagde Spar- 
tanerne. »Sicilien — udviklede Alkibiades for sine 
Landsmænd — er kun en foreløbig Haandpenge for 
os, siden gælder det Italien og Kartago, det drejer sig 

om en stor Fremtid, Athen er værdig at herske over 
Verden«. »Tu regere imperio« var lige fra Romerfolkets 
første lille Begyndelse det Feltraab, hvorunder det gik 
i Krig. Eller husk fra Salmerne og Jesaja paa det lille 
stridslystne Israelfolks sangvinske Storhedsdrømme : 
»Fra Hav til Hav skal dets Konges Herredømme naa, 
fra Floden til Jordens Ender; de, der bor i Ørken, 
skal bøje sig for hans Ansigt, og hans Fjender skal 
slikke Støv; ja alle Folk og Riger, der ikke vil tjene 
ham, skal lægges øde«^. 

Krigen anspænder alle Kræfter: Marscherne, Ridtet, 
Friluftslivet, det knappe Maaltid, der nydes i Huj og 
Hast paa Hesteiyg eller under et kort Hvil, den knappe 
Søvn, der maa nøjes med den fugtige Mark til Leje 
og Skjoldet til Pude, selve Kampens vilde Overan- 
strængelse — det hele er en Hærdelse, en Stramning 
og Anspændelse, som de svage ligger under for og de 
stærke bliver dobbelt stærke af. Se en Beduin eller 
en Højskotte: han er mager, blot Sener og Muskler, 
hans tynde Arme er som flettede Pidskesnærter, han 
er hurtig som en Hest, udholdende, uhyre nøjsom og af- 
holdende. Alle Sanser skærpes: Indianerens smaaØjne 
skimter en Støvsky, hans dyrisk fremstaaende Øre for- 
nemmer et Hovslag langt borte over Sletten; baade i 
persisk og i keltisk Heltedigtning er der Spejdere, der 
kan høre eller, selv i Mørke, se en Myres Gang over 
Vejen, omtrent som de nordiske Guders Vagtpost paa 
Gjallarbroen. Opmærksomheden anspændes — »hele 
hans Hud var lutter Øje i Kampen« hedder det om en 
Helt — ; Snarraadigheden tages i Beslag; Opfindsom- 
heden opspinder Krigsliste, men først og sidst er det 

Modet, Energien, Koldblodigheden, Beslutsomheden, som 
det i Krigen kommer an paa og som Krigen udvikler. 
Dér staar Helten paa Post: Holdningen er rank og tæt 
sluttet. Armene ligger ind til Kroppen, Foden er naglet 
til Jorden, Ansigtet vender mod Faren, ser den lige i 
Øje, hele Skikkelsen er spændt Opmærksomhed og 
urokkelig Fasthed. Og her skrider han midt i Faren 
roligt kraftigt fremad, medens Jorden brænder under 
Foden, bærer Hovedet rankt og higer kækt fremad mod 
Handlingen. Faren udvikler Modet, der er intet andet 
for end at lade staa til, og Lykken hjælper den kække. 
Faktisk falder der jo under Katastrofer oftest mange 
flere af de fejge end af de modige. »Ok var honum 
sjalfam hiigr fyrir skjold ok brynjac hedder det i en 
islandsk Saga; paa samme Maade siger den franske 
Feltherre Monluc: »Cest une belle forteresse que le 
coeurc. 

Kampens aabenlyse Offentlighed, for Fjenders og 
Venners og Hærførers Blikke, og Vaabenfællernes Til- 
stedeværelse og Delagtighed i Strabadser og Fare — 
alt dette ansporer og befæster den Enkeltes Mod. Den, 
som hjemme i sin Seng vilde være fejg overfor Døden, 
ser den her ude i det fulde Dagslys, mellem alle Kam- 
meraterne modig i Øjne. »Im engen Bett da Einer allein 
— musz an den Todtenreihen — hier aber findt er 
Gesellschaft fein« synger den gamle tyske Soldatervise, 
»auf griiner Heid, im freien Feld — darff nicht horen 
grosz Wehklage«*. Krigen er i sit Væsen altid social, 
offentlig. Folk lærer hverandre at kende, lærer af 
hverandre, opdrager paa hverandre, alle Slags sociale 
Følelser udvikler sig. Den enkelte baade løftes og 

trykkes af et »Saadan skal man bære sig ad, saadan 
gør de andre« ; han kappes med dem og besjæles ofte 
af en ærekær, forfængelig Lyst til at vise sig, vække 
Opsigt og Beundring. Men ialfald gaar hver enkelt 
»fattet mod Fjenden, fordi han er vis paa, at hans 
Sidemand gør det samme, at hans Førere gaar foran 
ham, og at han ikke tør lade dem i Stikken«. I en- 
hver Mængde støtter Alle den Enkelte og sætter Mod i 
ham; man trykker sig sammen, Albu er mod Albu, 
Knæ mod Knæ, man ser paa hverandre, fornemmer 
hverandre, den Enkeltes Bevægelse forplanter sig gen- 
nem Rækkerne og trækker alle med. »At leve i en Hær, 
kendt af Generalerne, respekteret af Soldaterne, rost af 
sine Lige, gives der noget saa skønt?« hedder det i en 
gammel fransk Bog om »les veritables devoirs de Thomme 
d'épée« (1697); »i det øvrige Liv kan man ikke helt be- 
dømme Folks Værd, fordi saa meget foregaar skjult. Men 
her »tout est en vue, tout est en action.« Hvor er det ikke 
en Lykke at fylde den Plads i Livet, som man bør fylde, 
vise sig paa Scenen, som man bør vise sig, naar Ens 
Rolle fører det med sig.« — Saaledes fødes Kammerat- 
skabet af Kampen og betinger Kampens lykkelige Ud- 
fald. Det er den indbyrdes Tillid og Hjælpsomhed, 
som først og fremmest giver den lille civiliserede Hær 
sin militære Overlegenhed over Masser af udisciplinerede 
Vilde. Det viste sig ved Thermopylæ som i Karl den 
stores Kampe mod Saracenerne, og det viser sig den 
Dag i Dag. Samlivet i Felten danner snevrere Telt- 
kammeratskaber mellem Vaabenbrødre ; ofte er det to 
og to, der slutter sig sammen, ofte ogsaa et større 
»Compagnonage«. Under Kampen med Romerne bandt 

unge Galler sig sammen indbyrdes med Jæmkæder, 
for ikke at skilles fra hverandre i Kamp, hverken i 
Sejr eller Fald. I den thebanske Hær var der en saa- 
kaldet »hellig Bataillon c, hm Krigere var uløselig knyt- 
tede til hverandre ved et Venskab, der endog havde 
den særlig græske erotiske Karakter. Maaske kan et 
saadant Kammeratskab allerbedst udvikle sig i en be- 
lejret Fæstning. Monluc skildrer etsteds meget smukt, 
hvordan han under Forsvaret af Siena gav sine Tropper 
et Eksempel paa en fuldstændig selvløs Opgaaen i Hel- 
heden, — hvordan han, som han fortæller, puttede i en 
Sæk og brændte paa et Baal al sin Havesyge, sin Ambi- 
tion, sine private Fjendskaber, alle sine Fejl, Særheder og 
Luner, alt hvad der kunde hindre ham i alene at tænke 
paa Kongens Tjeneste. Tennyson har i det prægtige Digt 
om »Lucknows Forsvar« skildret et heltemodigt Forsvar 
af Englænderne mod de indiske Oprørere, — el Forsvar, 
hvorunder Kammeratsammenholdet viste sig paa den 
mest heroiske Maade: »Handful of men as we were, 
we were English in heart and in limb — strong with 
the strength of the race to command, to obey, to 
endure.« 

To command, to obey — Disciplin er Krigslivets 
største Lære til Menneskene. Fanen løftes op som 
Samlingsmærke, den taktfaste Krigsmusik regulerer alle- 
rede hos primitive Folk Hærens Bevægelser, visse Mær- 
ker paa Legemet eller paa Dragten bruges allerede tid- 
lig til at uniformere Tropperne. Tjenstlig Pligtfølelse, 
Korpsaand, Subordination udvikler sig med Nødven- 
dighed; i Krig maa én byde og de andre lyde, som til 
Søs én maa sidde ved Roret. Slægterne og Stammerne 

møder og kæmper oprindelig gruppevis indenfor Hæren 
under deres Høvdinge, og disse, der i Fredstider kun har 
haft en begrænset og ubestemt Indflydelse, faar i Krigen af 
sig selv den afgørende Myndighed overfor alle Slægtens 
eller Stammens Mænd. De nødes til Gengæld selv til 
at udvælge en enkelt blandt sig til Overanfører og 
underordne sig hans Vilje. Og det samme gentager 
sig i mere udviklede Forhold, naar — som ved Toget 
til Ilion — flere Smaafolk og Smaakonger slaar sig 
sammen i en krigersk Ekspedition. Hver enkelt af de 
smaa Konger har ikke hjemme i Fredstid haft megen 
Magt; Odysseus er f. Eks. mod sin Vilje bleven tvungen 
af sit Folk til Deltagelse i Krigen; men nu i Lejren 
banker han løs med sin Stav paa de menige Mænd, 
naar de vover at kny mod Høvdingernes og Kongernes 
Bestemmelse. Kongerne selv maa bøje sig for den 
Overkonge, de midlertidig under Togtet har valgt sig 
til Overanfører; hjemme er de souveræne, men her 
maa Achilleus finde sig i, at Agamemnon fordeler Krigs- 
byttet og lader ham Briseis fratage, naar han selv har 
maattet udlevere sin Chryseis. Saaledes svejser Krigen 
de Enkelte sammen til en Helhed og de smaa Grupper 
sammen til større Enheder, og organiserer Magtfor- 
holdene fast i Under- og Overordnelse. 

Efter Krigen bliver Krigens Aand og Krigens Til- 
stande varigt bestemmende for de krigerske Folk. Ud 
af Krigen, baade af Sejr og Nederlag, vaagner National- 
bevidstheden op. Af Modsætningen til de fjendtlige Folk 
er Folkets Bevidsthed om sin Egenhed og dets Vilje til 
at hævde sig vokset frem. De fælles Oplevelser, baade 
Triumfer og Ydmygelser, binder de før spredte Grupper 

Og SlaBgter sammen, det er overalt de fælles historiske 
Minder, fælles Sejrstolthed, fælles Skam og Harme, der 
danner Grundfondet for en Nationalfølelse. Og den fælles 
Fortid forbinder alle i en fælles Fremtid, man maa be- 
fæste Sejren eller hævne Nederlaget; Krigen har vist, at 
det er Sammenholdet, som Sejren hører til. Krigens fore- 
løbige Sammenslutninger bliver derfor konstante. Slæg- 
ter og Stammer gror sammen under den valgte Over- 
anfører som deres fælles Konge. Kongemagten gaar 
frem af Krigene sammen med Nationernes Sammen- 
vækst, som Besegling af denne, som Enhedsmærket for 
det nye Folk. Det ser man overalt. Da de indiske 
Hyrde- og Agerdyrkerstammer var vandret ind fra 
Kashmir og Iran og havde nedsat sig i Nordindien, 
var det under de stadige Kampe med den indfødte 
mørkere Befolkning, at en Fællesbevidsthed opstod hos 
dem om deres Samhørighed som Arya, Arier (= de 
Stambeslægtede) modsat »Ikke- Arierne«, »Fjenderne«: 
dasyu, anarya, og de slutter sig nu sammen i Konge- 
dømmer*. — Det var efter Indvandringen og Bosættelsen 
i Kanaan og under Kampene med Kananiteme og de 
omboende Folk, at de forskellige israelitiske Stammer 
blev sig deres fælles Nationalitet som »Israel« eller som 
»Ibri«, Hebræer bevidst, og det var Krigens Nødven- 
dighed, som kaldte Dommerne frem og salvede Saul til 
Konge. — Det er de indvandrede græske Stammers Kampe 
med Landets Urbefolkning, som skabte de smaa hel- 
leniske Kongedømmer; i Kampene mod Lilleasiens Folk 
sluttede disse sig saa sammen — som paa Toget mod Ilion 
— og begyndte at føle sig som »Hellener« overfor »Bar- 
barer«, og Traditionerne hos Homer og udenfor Homer 

om disse Fælleskampe blev i de senere Aarhundreder 
det mægtigste Grundlag for den fællesgræske National- 
bevidsthed, som slog ud i fuld Dag, da Perserskaremes 
Strøm under Xerxes væltede ind over den helleniske 
Verden. — Det var ligeledes især Folkevandringens 
Kamptider, der tvang de germanske og gotiske Horder 
og Landsbyer sammen i Folk og kaarede Soldaterkonger 
ud af de talrige, lidet mægtige Smaakongers Skare. Navn- 
lig hvor de germanske Folk nedsatte sig paa romersk 
Grund og etablerede et Tvangsherredømme over en fjendt- 
lig Befolkning, maatte der en kraftigt Kongemagt til for 
at holde sammen og holde Styr paa det hele. Angel- 
sakserne maatte midt blandt den brittiske Befolkning 
befæste deres Kongedømme ligesaa stærkt, som siden 
Normannerne maatte befæste deres i England. Vest- 
goterne blev i Spanien under Kampene med Saracenerne 
tvungne sammen i to stærke Kongedømmer: Aragonien 
og Kastilien. — Særlig er den franske Nationalitet og 
det franske Kongedømme vokset sig stærkt paa Krige- 
nes Grund. De talrige frankiske Stammer var spredtvis 
draget over Rhinen, deres Høvdinger residerede i Koln, 
Tournai, Cambrai; da var det de fælles Kampe mod 
Hunner, AUemanner, Burgunder, Vestgoter, som svejsede 
dem sammen under den saliske Stammes Konger, og 
den unge frankiske Nation gav Bevidstheden om sit 
Værd og sin Fremtid det stolteste Udtryk i Fortalen 
til den saliske Lov: »Frankernes Folk, det berømmelige, 
der har Gud til Grundlægger, paalideligt i Fredspagter, 
dybt i Raadslagning, ædelt og sundt af Legeme, mærke- 
ligt ved sin hvide Hud og sin Skønhed, dristigt, hur- 
tigt og frygteligt i Kamp ... det er dette Folk, der Udet 

af Antal har afrystet Romernes haarde Aag . . . Leve 
Kristus, der elsker Frankerne. Han beskytte deres 
Rige, fylde deres Høvdinge med sin Naades Lys, skærme 
deres Hærl« Ved Siden af Frankerne var der imidler- 
tid endnu flere andre Folk paa Frankrigs Landomraade. 
Alskens danske, norske, svenske Vikinger havde slaaet 
sig ned i Nordfrankrig og var hurtig under Krigsfar- 
terne bleven rystede sammen til en fælles, normannisk 
Nation : tNormanz sunt, Normanz furent et Normanz unt 
esté« proklamerer deres Kronister. Burgunder, Aqui- 
taner, Gaskognere, Bretagner osv. følte sig paa samme 
Vis som selvstændige Folk. Men saa er det endelig 
Karolingernes Kampe med Saracenerne i Syd, Sakser 
og Bajrer i Øst, der efterhaanden smelter alle Enkelt- 
folkene sammen i én Nationalitet af »Franceisc, og 
i Rolandskvadet paa Korstogenes Tid er alle besjælede 
af samme Kærlighed til »dulce France« og Iver for at 
>France< ikke skal »perdre tote s'onor, son los« (Ry). 
I de af Krigene fremvoksede unge Nationer møder 
os nu næsten overalt den samme Slags Kongemagt, — 
en Kongemagt, der er halvt arvelig, halvt Genstand for 
Valg d: Valg indenfor en bestemt Kongeslægt^. I Fredstid 
«r Kongen temmelig indskrænket af Folkeforsamlingen 
og virker mest ved sin personlige Autoritet og sine Rig- 
domme; hans Hovedfunktioner er Dommervirksomhed 
og halvt eller helt præstelige Funktioner ved Ofringer 
og Højtider; i Krig er han derimod myndig Anfører. Der 
er da et gejstligt, theokratisk Element i Kongen som 
i Slægtspatriarken. Han betragtes som nedstammende 
fra Guderne, der jo i Virkeligheden ofte er hans gud- 
dommeliggjorte Forfædre. De indiske Konger er saa 

Helteliv 4 

godt som de græske »gudfødte«, »gudopfostrede«, deres 
Stamtræ viser, nær eller Qemt, tilbage til Guderne. De 
nordiske Konger nedstammer paa samme Vis direkte 
fra Odin eller Frejr. De bibelske Konger er »Guds 
Salvede «y hellige og ukrænkelige. De germanske Kon- 
ger paa romersk Grund arvede ved Kristendommens 
Antagelse og gennem Gejstlighedens Indflydelse det Saul- 
Davidske Kongedømmes Hellighedsglans og føjede der- 
til endelig ogsaa Arven fra den romerske Kejserværdig- 
hed; hos de vestgotiske Konger i Spanien, men især 
hos Karl den store forenede den germanske Krigsherres 
Myndighed, der havde Staven til Emblem, sig med den 
romerske Kejsers Majestæt, med Kronens Emblem, og 
med det bibelske Kongedømme afGudsNaade, som den 
gejstlige Salving meddelte. Faktisk er imidlertid Konge- 
magten næsten altid fremgaaet af Feltherremagten, og 
for den folkelige Opfattelse vedbliver Kongen først og 
fremmest at være Feltherren, der er valgt til at være 
»Folkenes Hyrde« i Krigen. Det græske Navn for 
Konge (Basileus) betyder: »den, der faar Hæren til at 
gaa frem«. Det er de personlige Egenskaber, som ved 
Valg oprindelig har været afgørende. I Gotland havde 
man — fortælles der i Rolf Krakes Saga — en Tron- 
stol, der var saa bred, at to almindelige Mænd magelig 
kunde sidde i den ; den, der kunde udfylde Tronstolen, 
valgtes til Konge. Næsten altid har ogsaa de Konger, 
som indledede et Dynasti eller som blev folkekære, været 
saadanne, som rent fysisk og militært ragede op over 
Folket: fra Saul til Karl Martel og Karl den store, fra 
Vilhelm Erobreren og Olaf Trygvason til Otto d. store 
og Valdemar d. store. Vilhelm Erobreren er — efter 



Militaristisk Samftind 51 

Orderic Vitals Fremstilling — kæmpestor, har en Basun- 
røst, spænder en Bue, som ingen anden kan haandtere, 
og bryder sig med sin Kølle Vej i Slaget. Otto d. store 
skildres af Widukind som en mægtig, bredbringet Rytter- 
figur, med langt, bølgende, rødlig blondt Skæg, ildfulde 
Øjne og et friskt, blussende, vejrbidt Ansigt. 

Som med Kongen, saaledes med Riget. Omend der 
er andre Elementer — religiøse, økonomiske — , der 
gennemtrænger og bestemmer Samfundsordenen, er det 
militære Element overalt et af de vigtigste og det er 
det, som vi her holder os til. Bygget paa Krigens Grund 
og med Krigen for Øje er Samfundets Ordning helt 
igennem militaristisk. I sine Grundtræk kan, rent ab- 
strakt. Krigens Andel i den unge Samfundsbygning be- 
stemmes saaledes: 

Som den, paa hvis Skuldre Folkets Eksistens hviler, 
bliver Manden i det hele den toneangivende. Udenfor 
Krigen er det ellers ingenlunde Styrken, der behersker de 
primitive Samfund. Medicinmænd, Troldmænd, Præster, 
erfarne Oldinge, der véd, hvordan Fædrene bar sig ad 
og hvor de bedste Græsgange findes, — det er de ind- 
flydelsesrigeste hos mange Vilde. Men i Militærsam- 
fundene sker der en Forandring heri''; Styrkens Ret 
proklameres og Familien organiseres snevert og stramt 
under Familiefaderens Regimente. Naar han bliver af- 
lægs og affældig, maa han ofte finde sig i at gaa paa 
Aftægt, og i mange Krigerstammer skaffer man endog 
de Gamle af Dage — blandt Indianere og Fidjier, hos 
Oldtidens Massageter og Baktrier, ogsaa i Roms og 
Nordens ældste Historie findes Antydninger til denne 
Skik — ; men saa længe Familiefaderen endnu kan 

sidde paa sin Hest og kommandere sine Folk, saalænge 
er han omtrent Enehersker i sin Husstand. 

Kvinden har mange Steder oprindelig haft ret 
stor Frihed, Anseelse og Indflydelse®, — har selv (som i 
de ældste Dele af Mahabharata) haft Frihed til at vælge 
sig Mand, har været Mandens Jævnbyrdige i Erhvervs- 
arbejdet, har taget Del i Raadslagninger og i Stammens 
hele Liv; Børnene betragtedes dengang ogsaa helt som 
hende alene tilhørende og regnedes ene til hendes Slægt, 
ikke til den — ofte temlig uvisse — Faders. I det kriger- 
ske Samfund derimod ser Mændene ned paa »det svage 
Køn«; hos Krigerfolk som Fidjier, Ashantier, Dahome- 
folk er Kvindens Stilling meget slet Hun bliver ofte 
Genstand for Rov, — navnlig hos omvankende Nomade- 
og Søfarerfolk, hvor der er knapt paa Kvinder, blev 
Kvinderov almindeligt, saaledes blandt Beduiner og 
blandt Højskotter, blandt græske Søfarere og nordiske 
Vikinger; det var jo ogsaa en Art gratis Brudekøb og 
man fik ikke nogen generende Svigermoder med paa 
Købet. Hun lukkes ude fra Stammens offentlige Liv, 
vises — som Penelope af sin Søn — tilbage til Tenen, 
og lever et tilbagetrukket Liv. Lydighed og Troskab 
bliver de ideale Kvindedyder, og naar Husbonden dør, 
bliver det flere Steder Skik, at hun skal følge ham i 
Døden som hans Hest og hans Sværd gør det : saaledes 
hos Slaver, Heruler, Traker, Geter, i det senere Indien og 
ogsaa i det ældste Norden, hvor Nanna fulgte Balders Baal- 
færd®. — Børnene betragtes i den patriarkalske Familie 
ogsaa helt som Husfaderens, ikke længer som Moderens, 
lovmæssige Ejendom: Naar man ikke har Brug for 
flere Børn, udsættes eller dræbes de nytilkomne, — 

som det i det gamle Grækenland og hos de gamle 
Nordboer og Tyskere var meget almindeligt. Især er 
det Pigebørn, der skalRTes saaledes af Vejen; ingen bry- 
der sig om at have Piger. Drenge derimod betyder for 
Familiefaderen nye Soldater, — »som Pile i den Vældiges 
Haand, saa er Ungdoms Sønner; lyksalig den Mand, som 
har fyldt sit Kogger med dem, de skal ikke beskæmmes, 
naar de tale med Fjender i Portene (Davids Salmer) — ; 
de er hans Alderdoms Beskyttere, hans Døds Hævnere, 
de forberedes fra Barnsben af til deres Krigsgerning ved 
alle Slags Hærdelser og Vaabenøvelser og maa, inden 
de tager Plads mellem Mændene, undergaa brutale Mand- 
domsprøver, der hos nogle Folk (som Indianerne) er 
helt raffineret grusomme. Den absolute Lydighed mod 
Familiefaderen og dennes absolute Hals- og Haandsret 
overfor Børnene, det nøjeste Sammenhold mellem alle 
Familiens Medlemmer, Ejendomsfællig og fælles Kultus 
indadtil. Solidaritet og Blodhævnspligt udadtil — alt 
dette gør Slægten til en staaende Lejr, altid befæstet 
og krigsdygtig. Slægterne er t Stater i Staten«, der i 
Fredstid og naar Statsmagten en Tid er svækket, let 
sønderslider Samfundet i indbyrdes »guerres privées« — 
som i Frankrig under de senere, svage Karolinger. 

Indenfor Mændene udvikler sig efterhaanden en sær- 
lig Krigerstand, Krigeradel. De krigerske Samfund er 
aristokratiske; Krigen befordrer overalt social Ulighed 
og Trindeling. En Krigeradel findes i den indiske 
Middelalder, hos Perser, hos Græker, hos Germaner og 
Nordboer, i hele den europæiske Middelalder. Men 
den udvikler sig paa forskellig Maade og i ulige høj 
Grad hos de forskellige Folk. 

Nogle af Mændene er mere krigerske end andre, 
og medens de sidste i Fredstider dyrker deres Jord 
eller passer deres Kvæg, vil hine ikke igen la^e 
Vaabnene bort, men holder Vaabenøvelser, kæmper 
med hverandre eller foretager private Fejder udadtil som 
Vikinger, Sørøvere, Ørkenens Fribyttere. I islandske 
Sagaer er f. Ex. Forholdet hyppig dette, at af en Bon- 
des to Sønner tager den ene fra Dreng af flittig Del i 
Gaardens Drift og bliver »bumadr mikilU, men den 
anden er umulig til alt Bondearbejde og foragter at 
> hjælpe Mo*r i Fadeburet« og »kærne Smør«, men 
drager fra ganske ung ud i Viking. En særlig Kriger- 
stand løser sig saaledes ud fra den almindelige Bonde- 
befolkning. Ofte er det imidlertid ogsaa saaledes, at 
Islænderen i sin Ungdom er Viking og paa sine gamle 
Dage bliver Bonde, eller han drager, naar Vaarsæden 
er lagt, ud paa Foraarsviking, kommer saa hjem om 
Sommeren og høster, og drager derefter igen ud paa 
Efteraarsviking. 

Unge krigslystne Mænd træder ofte i Kongens per- 
sonlige Tjeneste som en Livvagt eller en Krigerstab 
omkring ham. For at hævde sin Myndighed indadtil 
og altid have en Hærkærne i Beredskab for Krigs- 
tilfælde holdt den indiske Konge saavel som den ger- 
manske Konge altid et Følge eller en Hird om sig af 
»tro Mænd«; de spiser ved hans Bord, sover i hans 
Hal, han giver dem Klæder og Guld, og de viser ham 
til Gengæld Troskab i Liv og Død. Det er et eget 
gensidigt Forhold, helt bygget paa frivillig Overens- 
komst; frigjort fra Slægts- og Stammeinstinkter træder 
det militære Over- og Underordnelsesforhold her frem 

i sin Renhed, og der udvikler sig værdifulde Beskytter- 
og Troskabsfølelser mellem Kongen og hans Mænd. 

Saa kommer ogsaa, eflerhaanden som den sociale 
Ulighed udvikler sig, de rigeste til at danne et Kriger- 
aristokrati. De Slægter, der er rigest paa Jord og 
Kvæg, har et stort Folkehold under sig til at passe 
Bedriflen og kan selv helt vie sig til Vaabenbrug og 
krigerske Idrætter. De kan i Krig møde til Hest og 
med de bedste Vaaben, og de optræder med et Følge 
under sig af Folk, som er i deres Tjeneste eller dog er 
søgt ind under deres Beskyttelse, — har en Hird af 
»tro Mænd« under sig ligesom Kongen har det. Deres 
militære Overlegenhed og deres økonomiske Fortrin 
støtter og styrker saaledes gensidig hinanden. Det er 
for en stor Del de tidligere uafhængige Slægtsoverhoveder 
og Stammehøvdinge, der optræder under Kongedømmet 
som en Fødselsadel, der nedarves fra Slægt til Slægt. I 
de homeriske Kongers Raad sidder Underkonger (12 f. Eks. 
paa Ithaka under Odysseus) eller Geronter (Stamme- 
ældste); de boer rundt paa Borge og behersker deres 
nærmeste Omegn. Saaledes sad rundt i Norges Dal- 
fører mægtige Storbønder og gamle Høvdinge som 
Herser og Bygdekonger. Krigstjenesten til Hest eller til 
Vogns med det dertil fornødne Hestehold var i Indien 
som i Grækenland eller i de germanske Lande et Adels- 
mærke. 

Sin fulde Udfoldelse faar Krigeradelen, naar Riget 
dannes paa erobret Grund, hvor de indvandrede Ero- 
brere kun udgør et Mindretal mellem Landets oprinde- 
lige, overvundne Befolkning. Her sidder Erobrerne 
rundt om paa Jorder, som de har faaet i Krigsbytte 

af Koti^en mod at yde ham Krigstjeneste, naar det be- 
høves, og den undertvungne Befolkning kriger enten 
slet ikke med eller kun under Erobrernes Førerskab. 
I saadanne Samfund, i Frankrig og i England, har det 
egentlige Lensforhold hjemme', med sin ejendommelige 
Forbindelse af det økonomiske Fæsteforhold med Hen- 
syn til Jorden og det militære Tjenesteforhold. 

I denne Krigerstand udvikles alle de Egenskaber,, 
vi har set Krigslivet fremkalde, til deres Højdepunkt. 
Det bliver en virkelig Overklasse af Mennesker, som 
er stærkere, skønnere, rigere end de andre, er modigere,, 
mandigere, intelligentere og mere øvet i Sammenholdets 
og Underordnelsens Dyder. For dem bliver Krigen et 
Fag, et Erhverv, et Kald. De foragter — som Tacitus 
skriver om de gamle Germaner — at erhverve ved 
Sved, hvad de kan erhverve ved Blod; for dem er 
Kampen »Krieg« (kriegen-erhverve) ; medens den øv- 
rige Befolkning i Tidens Løb bliver mer og mer frede- 
lig, driver Krigeradelen ligesom Kongerne stridslysten 
og rovbegærlig stadig paa Krig. I Scenen hos Snorre, 
hvor Torgny staar op og i Bøndernes Navn kræver af 
Kongerne og de Store, at de skal forliges, for at ikke 
Krigene stadig skal lægge Landene øde, — dér ses ret 
den Modsætning, som er vokset frem mellem Stændernes 
Interesse og Levevis. Ud af det oprindelige Krigersam- 
fund er et Erhvervsamfund begyndt at udvikle sig; for 
dette er Krigen kun en ulykkelig Afbrydelse og den over- 
lades helst som en Standssyssel alene til Rytteradelen. 
Og efterhaanden som denne ikke kan faa tilstrækkelig 
Sysselsættelse i Kamp med ydre Fjender, bliver den 
ogsaa nu et urostiftende, opløsende Element i det borger- 

lige Samfund. Den løsner sig mer og mer anarkisk 
fra Kongens og Statens Overherredømme. I Odys- 
seen udviser allerede Ithaka i Kong Odysseus' Fravær 
et tøjlesløst Aristokratherredømme i fuldt Flor; i de 
følgende Aarhundreder gaar Kongedømmet næsten over- 
alt i Grækenland under , og et Aristokrati hersker^ 
indtil Magten glider over i borgerlige Demokratiers 
Haand. I Middelalderen naaer det aristokratiske Anarki 
i Frankrig sit Højdepunkt i det Ilte Aarh., i Tysk- 
land i det 13de, i Norden i 13 — 14de Aarh. Men 
imedens indgaar Kongedømmet efterhaanden Forbund 
med Borgerstanden, og en ny Samfundsorden rejser sig 
langsomt, bygget ikke længer paa Krigen, men paa Er- 
hvervslivet. 

Krigslivets Medarbejderskab i Opbyggelsen af Sam- 
funds- og Kulturlivet er her søgt fæstnet i sine almene 
Grundlinier, — i disse Grundlinier tegner ogsaa Helte- 
digtningen hos de forskellige Folk sig ind. Heltedigt- 
ningen følger den angivne Udvikling, inspireres af den 
og afspejler den, selv til Gengæld inspirerende og frem- 
mende den. Den skildrer og forherliger Krigslivet og 
de Egenskaber, Krigen har Brug for og udvikler hos 
Menneskene, den opdigter et Helteideal og et idealt 
Helteliv som Forbilled at danne sig efter; den skildrer 
og forherliger alle de samfundsbyggende Magter: Slægten, 
Kongen, Adelen, Nationen; den skildrer tilsidst ogsaa 
— halvt forherligende, halvt dadlende — Krigeradelens 
Oprør mod Samfundet og dens krigerske Frihedsliv paa 
Trods af den nye Kræmmer- og Juriststat. 



III. HELTESAGN OG H'ELTESANG. 

Krigen og det militære, aristokratiske Kongedømme, 
som den skaber, afsætter en Verden af Sagn og 
Sange, der idealt afspeiler det virkelige Krigs- og Sam- 
fundsliv. 

Sang udspringer for det første umiddelbart af Kam- 
pene og virker med i dem, Sang udspringer ogsaa 
direkte af Fyrstemagten og virker med til at bære den 
oppe. 

Før Kampen opfører de Vilde Krigsdanse, synger og 
musicerer og udmajer sig med Masker og Fjær — det 
er Ophidselsen, der uvilkaarlig slaar ud, og det er og- 
saa en Trang, der gør sig gældende, til at ægge sig selv 
op, faa Musklerne spændte og Blodet i Bevægelse, gøre 
sig selv modig — ofte er de Vilde temlig fejge — og 
samtidig imponere og forfærde Fjenden^. Krigerne 
brøler og skriger, udstøder frygtelige Trudsler, spotter 
og haaner Fjenden, praler i vilden Sky af Bedrifter, 
der er udførte eller skal udføres, og opmuntrer hver- 
andre til blodtørstig Vildskab. Tidlig bliver dette til 
Kampsange, der afsynges i Kor og paa én Gang virker 
eksiterende og taktfast sammensluttende paa Troppen. 
»I Kokosnødspisere ! I Bananædere I Gid Eders Tunger 
maa tørre ind, eders Struber indsnøres I Rul frem som 

Bølger, styrt over dem som Havets Skum og Brøl, naar 
det brydes mod Revene, fald over dem som gaffeldelte 
Lyn' I« — paa denne en polynesisk Krigssangs Melodi 
gaar de fleste primitive Krigssange. Efter et vundet 
Slag opføres Sejrsdanse, rejses Trofæer, hoveres der over 
de Overvundne, prales der af de udførte Bedrifter, — 
og denne Hoveren og Pralen former sig tidlig i Sejr- 
sange, Pæaner. Fra Lameks pralende Sejrsang i 1ste 
Mosebog til de græske Ynglinges Pæan efter Slaget ved 
Salamis er der nok af Eksempler paa Mændenes Sejrs- 
sange; ogsaa Kvinderne danser og synger til Ære for 
de hjemvendende Krigere, — Kvinderne sang til Davids 
Ære (Samuels Bog), og de frankiske Kvinder sang 
Dansekvad til Ære for Frankernes Sejre over Sakser 
og Slaver. Sange om vundne Sejre kan dernæst 'na- 
turlig bruges som Kampsange ved næste Lejlighed; man 
strammer sig selv op og skræmmer Fjenden ved at 
mindes tidligere Bedrifter. Kariber og Nyzelændere 
drager i Krig til Sange, der forherliger Fædrenes Be- 
drifter; Deboras Triumfsang over Beftielsen fra Kanaa- 
niJterne og Siseras Drab har aabenbart bevaret sig, ud- 
over den oprindelige Anledning, som begeistrende Kamp- 
sang ved senere lignende Leiligheder. Og i Slaget ved 
Hastings opildnede enTrouvére de franske Normanner 
ved at synge om Rolands Heltedød ved Roncevaux. 
Som det sidste Eksempel tildels viser, kan ogsaa Ne- 
derlag bruges af Kampsange til at ægge og opflamme 
til Hævn. Ligesom Fortidens opflammer ogsaa Nutidens 
Kampsange ved at opregne Folkets krigerske Æres- 
minder (Kong Kristian), ved at udmale de Ødelæggelser, 
Fjenderne bringer over Landet (Marseillaisen), ved højt 

Og dyrt at forsikre, at »sie sollen ihn nicht haben — 
den freien, deutschen Rhein«, ved at proklamere Lan- 
dets guddommelige Bestemmelse til at herske over 
Havene (Rule Brittania). Og som Fortidens, saaledes 
blander Nutidens Sejrshymner rent verdslig Hyldest til 
Feltherren (Heil dir im Siegeskranz) med et Tedeum til 
Hærskarernes Gud. 

Om Fyrsten, Krigsherren, digtes der allerede fra 
Fyrstemagtens Begyndelse Lovsange, enten medens han 
endnu lever — Sangeren afsynger dem da i hans Hal, 
i Forventning om kontant Belønning — eller ogsaa er 
det Begravelsessange, der skal glæde den Afdødes Aand, 
gennem den Afdøde i det hele forherlige Slægten og 
Stammen for de Efterlevende, og ogsaa ofte ægge til 
HæVn over hans Død. I Gallien løb der — fortæller 
romerske Forfattere — ved Siden af Kongens Vogn en 
Barde, som sang Æreskvad om ham, og Kongen kastede 
af og til en Pung ned til ham som Opmuntring; ved 
Inkaernes, de peruanske Kongers Bord, ved Javanesernes 
Fester, hos Sandwichsøernes Høvdinge, ved Attilas Hof, i 
Angelsachsernes, Frankerkongemes, de nordiske Kongers 
og Jarlers Hal — overalt finder vi tidlig Hofskjalde, 
der sang Lovkvad om Husherrens Bedrifter. Ligesaa 
udbredte er Gravkvæderne: Davids »Buesang« over Saul 
og Jonathan (. . . Jonathans Pil vendte ikke tilbage fra 
den Ihjelslagnes Blod og de Vældiges Fedme, og Sauls 
Sværd kom ikke tilbage forgæves . .), Achilleus' Sørgekvad 
over Patroklos, Østgoterne, der ved Attilas Ligfærd red 
omkring Liget og i Kor sang om hans Bedrifter, Beo- 
\iilfs 12 Mænd, der i det angelsachsiske Epos rider 
omkring hans Lig og priser hans fyrstelige Væsen. 

Af Kampsangene udvikler sig videre en polemisk 
Poesi, der ikke længer er umiddelbart knyttet til Kam- 
pen, men for en Del træder i dens Sted og udfylder 
Pusterummene mellem de korporlige Sammenstød. Man 
kriger med Ord som med Vaaben. Det gamle Ara- 
biens stridbare Ørkensønner digter ind mellem Kam- 
pene ogsaa Spottesange og Nidviser over hinanden og 
hinandens Stammer — de er saa feige, synger En, 
at de flygter, naar en Lus kommer ridende paa en 
Loppe — , de provenzalske Riddere, en Bertrand de Bom 
f. Eks., feidede lige saa iltert og uafladelig med deres 
»Sirventes«-Digte som med deres Klinge. De islandske 
Helte er paa én Gang ustyrlige Slagsbrødre og skarpe, 
giftige Tunger, og Gunlaug med den giftige Ormstunge, 
Halfdan den besværlige Vanraadeskjald, Grette eller 
Gisle Surssøn kom i ligesaa megen Uleilighed for deres 
Niddigte, som for deres Hug og Slag. Ogsaa i Græken- 
land er det en hidsig Kamphane Archilochos, der sam- 
tidig med at svinge Sværdet først finder paa at afskyde 
Jambens braaddede Pile mod sine Uvenner. 

Og paa samme Maade gaar Pralsangene efter 
Kampen og Lovsangene til Fyrstens Ære mangen 
Gang direkte over i en Art fortællende historisk Poesi. 
Gammelarabiske Fribyttere som Faris, Schanfara, Im- 
rulkais, Taabata Scharran besang i Smaavers Episoder 
af deres Liv — et vildt Ridt gennem Ørkenen, et hæf- 
tigt Beduineroverfald, et kvikt Replikskifte — altsammen 
korte lyriske og billedrige Leilighedsvers, stærkt selv- 
forherligende. Disse Memoirestumper er blevne beva- 
rede fra Slægt til Slægt som den levende Kærne eller 
det faste Skelet i den Heltenes Levnedssaga, som Tra- 



62 Historisk Poesi 

ditionen efterhaanden udformede. Ganske saaledes dig- 
tede ogsaa de islandske Æventyrere, Grette, Gisle Surssøn 
osv. smaa Vers om deres Oplevelser — her til Minde 
om et kækt Svar til en norsk Konge, dér til Erindring 
om en smertelig Afsked fra en Ven — og disse Vers 
flagrede ned gennem Tiden og bevaredes urørte inde i 
de Sagaer om Heltene, der dannede sig udenom og til- 
dels udaf dem. I alle Folks Krøniker — fra Biblen til 
Snorre — dukker iøvrigt rundt i Teksten slige Vers- 
stumper frem, der aabenbart er bleven til under det 
umiddelbare Indtryk af Begivenhederne og bringer au- 
tentisk Besked fra dem. 

Men ellers fæstnes Begivenhederne paa et primitivt 
Trin ikke umiddelbart, saaledes som senere naar Anna- 
lernes Tid er inde — naar Israels og Juda Riges Aarbøger 
begynder at føres, naar Thukydid som Øjenvidne skildrer 
Pelopones' Historie eller Orderic Vital de samtidige Nor- 
manners, Sakse Valdemarstidens Bedrifter, som han 
selv har oplevet. Inden dette sker, bliver Begiven- 
hederne overladte til den mundtlige Tradition og under- 
gaar i den en bevidst eller ubevidst digterisk Bearbej- 
delse, — omdannes til en levende, bølgende Sagnmasse, 
der gaar fra Mund til Mund, fra Slægt til Slægt, og 
stadig forøges, forvandles, fornyes. Denne Sagn masse 
er det Kaos, hvoraf Heltedigtningen skal fødes. 

Folkenes Erindringsliv er ikke lige stærkt og rigt. 
Nomadefolk, der lever spredte i smaa Slægter og Stam- 
mer, oplever kun smaa Hændelser, og disse Hændelser 
har under det omflakkende Liv ingen faste stedlige Om- 
givelser at hænge sig fast i for derfra at tale til Efter- 
kommerne; paa Hesteryggen og i Teltlejren kan der 

ogsaa kun tages en let Bagage af korte Anekdoter og 
Smaafortællinger med, og der er ikke Ro til at fordybe 
sig i en stor Verden af Fortidstraditioner. Et fyldigere 
Liv kan Fortiden leve i Folkene, naar de bosætter 
sig og bliver Agerdyrkere. Erindringerne hænger ved 
en Ruin eller et Bjerg af en besynderlig Facon; man 
peger fra Slægt til Slægt paa det Sted, hvor Flygt- 
ningen gjorde det forvovne, reddende Spring over Flo- 
den. Og den lange Fritid om Vinteren, naar Mark- 
arbejdet ligger nede, de lange mørke Timer ved Hus- 
arnen giver Ro til at fortælle og høre. Efterhaanden 
som Folk spreder sig i private Husstande, vil ogsaa de 
store fælles Fortidserind ringer med Andagt blive ved- 
ligeholdte og blive dyrkede med Kærlighed — som en 
Erindring om det fælles Hordeliv, som et fælles Pant 
for den fælles Fortid. De semitiske Nomadefolk har 
en ringere historisk Sagnmasse end de ariske Agerdyrk- 
ningsfolk; og det er ikke tilfældigt, naar det netop er 
rundt paa islandske Udflyttergaarde, at Traditionslivet 
har været fyldigst og inderligst i Norden. 

De store Folkedannelser, de store Krigsoplevelser, 
de store Folkeblandinger sammenhober de rigeste Tra- 
ditionsmasser. Biblens Sagnmasse er sammenflydt af 
alle Israel-Stammernes smaa Familiesagn, da de selv 
smeltede sammen til et Folk, og ved Bosættelsen i Ka- 
naan har ogsaa alle Kananiternes Sagn gydt sig sam- 
men med de israelitiske. Den græske Sagn- og Mythe- 
verden er sammenarbejdet af talrige, indbyrdes uaf- 
hængige Lokalsagn: Illadens Helte har, før de levede 
sig sammen i én Sagnhistorie, haft hjemme hver i sin 
Stammes Lokalsagn, ligesom Olympens Guder er flyttet 

sammen rundt fra de forskellige Øers og Egnes Lokal- 
dyrkelse. For de germanske Folk har Folkevandringen 
været den store Jættegryde, hvori alle de forskellige 
Folks Sagn er bleven rørt sammen. Rhinfrankemes 
Nibelungensagn , Østgoternes Dietrichsagn, de neder- 
sachsiske Wielandssagn er bleven udvekslede . (^ har 
indgaaet Forbindelse mellem hverandre, og Nibelun- 
genlied, Gudrun eller Didrik af Berns Saga hviler paa 
Traditionmasser, i hvilke tyske, gotiske, nordiske, angel- 
sachsiske Folk har arbejdet sammen paa en Maade, 
som nu ikke er til at udrede. 

Paa allehaande Maader og af allehaande Grunde 
omdannes de historiske Begivenheder nu i Traditionen, 
efter Erindringens og Fantasiens almindelige Udvælgelses- 
og Kompositionslove. Alle Slags Sammenblandinger og 
Forvanskninger IRnder med Nødvendighed Sted ganske 
uvilkaarlig. Forskellige franske Kong Karler og danske 
Kong Valdemarer, frankiske Theodoriker ogTheodeberter, 
Chilpericer og Ghariberter forveksles. Kronologi kan 
Traditionen naturligvis ikke holde Rede paa, hele For- 
tiden staar i én Plan, og Begivenheder fra de forskel- 
ligste Tider rykkes sammen. Den mindste Lighed er 
nok til, at Begivenheder, der intet har med hinanden 
at gøre, kombineres eller smelter sammen. Karl d. store 
kæmper i Spanien mod Saracenerne; han hjælper i Ita- 
lien Paven mod Longobarderne; senere hen i Tiden 
betrænges Paverne af Saracener; det kombineres i Sagn^ 
traditionen til, at Karl i Italien befrier Paven for Sara- 
cenernes Indfald. Chilperics Hustru hed Basine; iThu- 
ringen regerede samtidig en Kong Basin. Basine er 
Basins Hustru, slutter Sagnet; hun er flj'^gtet over til 

Chilperic. Hvordan har hun lært ham at kende? Jo, 
han har i sin Tid været landflygtig, og i den Tid har 
han sagtens været Kong BasinsGæst'. — Overalt søges 
uvilkaarlig Sammenhæng og Forbindelse tilvejebragt mel- 
lem Traditionerne. Kong Attila, der har oprevet og tilintet- 
gjort hele Burgundernes Folk, ægter en germansk Kvinde, 
men findes Morgenen efter Bryllupet pludselig død. Na- 
turligvis, siger Sagnet, har hans Brud været burgundisk 
og har hævnet sin Stammes Undergang paa den paa- 
tvungne Husbond. Paa samme Maade kn3rttes Heltene 
sammen ved Slægtskab: en fortræffelig Helt maa have 
haft en fortræffelig Fader, skulde det ikke have været 
hin anden Helt? Saaledes dannes Helteslægter og Fy i*ste- 
djrnastier. Forrædere sættes ligeledes i Slægtskabsfor- 
bindelse; for de franske Heltesagn tilhører alle Forræ- 
dere Mayeneeslægten, fordi en Gang Mainzfolkene havde 
været Forrædere i et Slag. — Alle sammensatte og ud- 
strakte historiske Begivenheder fortættes og forenkles af 
Folkefantasien til korte, overskuelige Tildragelser. En 
Række Krigere smelter sammen til én, en Række Kampe 
til et a^ørende Slag: Tvekampen mellem Goliath og 
David er Resultatet af en saadan Sammentrækning af 
talrige israelitiske Heltes Kampe niod den fjendtlige 
Overmagt. Tre forskellige sydfranske Vilhelmers Kampe 
gennem flere Aarhundreder med Saracenerne smelter 
sammen i Vilhelm af Orange og i Slaget ved Aliscans. 
Mindst tre forskellige Overfald, som franske Hære i 
Tidernes Løb havde været Genstand for i Pyrenæernes 
Passer, smelter for Traditionen sammen til et vældigt 
Overfald i Roncevaux, hvor Roland og alle hans Fæl- 
ler bukker under. — Store, almindelige Folkebevægelser 

Helteliv 5 

simplificeres og anskueliggøres i Traditionen til smaa 
private og personlige Tildragelser. De fleste Familie- 
historier i Mosebøgerne er poetiske Sammendragninger 
af store etniske Bevægelser: Naar Juda skiller sig fra 
sine Brødre og gifter sig med en kananitisk Kvinde, 
betyder det, at Juda Stamme bosatte sig et andet Sted 
end de andre beslægtede Stammer og blandede sig med 
Kananiternes Folk; Esaus og Jakobs Brødret\ist betyder 
en Kamp mellem to beslægtede Stammer*. De græske 
Sagn om Helte, der forjages af en Broder fra deres 
Arvelod, vandrer ud og ægter en fremmed Konges 
Datter, er paa samme Vis Traditionens Oversættelse af 
Deling af Stammer, Stammevandringer og Dynastiskifter. 
Almene politiske Forhold kan Traditionen hverken om- 
fatte eller interessere sig for, de forvandles til private 
og personlige, som Fantasi og Gemyt kan faa Hold i. 
I Sagnet om Didrik af Berns Landflygtighed, Ophold 
hos Hunnerne og Generobring af sit Rige ved Attilas 
Hjælp afspeiler der sig store historiske Folkebevægelser, 
og naar ifølge Historien Burgunderne i et vældigt Slag, 
hvor Kongen selv falder, helt oprives af Hunnerne, 
bliver dette i Sagnet til den Nibelungske Familietra- 
gedie: Burgunderfyrsternes Besøg hos Kong Etzel og 
det forræderske Overfald paa Gæsterne. 

Ved saaledes at simplificere og anskueliggøre Histo- 
riens Begivenheder virker Traditionen ofte som en Art 
Historiens Filosofi ; i en Slags poetisk Symbol giver den 
en hel Tids Karakteristik. Et fransk Heltedigt skildrer, 
hvordan den gamle Karl den store, træt af Kronen, i 
en højtidelig Forsamling vil sætte den paa sin Søns 
Hoved. Men først udvikler han for den halvvoksne 

Dreng alle de Forpligtelser, der følger med Kronen, og 
maa nu til sin Smerte se den svage Louis gyse tilbage 
for Ansvaret og vægre sig ved at modtage Kronen ; træt 
og gammel, er Karl nær ved at lade sig forlede til i 
Stedet midlertidig at overgive Kronen i en fræk Vassals 
Haand. Historiske er kun den højtidelige Kronings- 
scene og de forudgaaende Formaninger, men i Virke- 
ligheden vægrede Sønnen sig ikke og blev kronet. Tra- 
ditionen udtrykker imidlertid her en dybere Sandhed: 
den tegner Prinsens svage og munkeagtige Karakter, 
som han skulde aabenbare som Regent, viser den 
gamle Kejsers sørgmodige Forudfølelse af sin Slægts og 
sit Værks Forfald og lægger hen til denne Scene en 
paa et andet Tidspunkt faldende Sammensværgelse af 
utro Baroner, der vilde spærre Louis ude fra Tronen. 
Traditionen danner sig en bestemt Opfattelse af 
Personer og Begivenheder, og ud fra denne Opfattelse 
tildigter og omdigter den konsekvent, saa at alle Træk 
udpræges, alle Farver paasættes stærkere end i Histo- 
riens Virkelighed. Den har el Antal Typer og Former 
til sin Raadighed, ikke mange, men sande og almen- 
menneskelige, og efter disse støbes og præges Historien. 
Der er den mægtige eller den grumme eller den svage 
Fyrste, den fromme, eller den onde Dronning, den tro 
Tjener eller den oprørske Vassal, Fon-æderen og den 
fejge. De historiske Figurer henføres til disse Typer 
og udstyres med tilsvarende typiske Sagntræk. Historien 
om den dydige Fyrstinde, der bliver Genstand for Bag- 
vadskelse, men hvis Uskyld tilslut aabenbares, er bleven 
knyttet til en longobardisk Dronning, en frankisk Dron- 
ning, forskellige tyske Kejserinder. Historien om Fyrsten, 

der har en Frille, som han elsker saa højt, at han end 
ikke, da hun er død, kan skille sig fra Liget, men 
fører det med sig overalt — denne Historie om en 
Fyrstes Lidenskab paa Trods af al Anstand og al Natur 
er knyttet til flere mægtige, lidenskabelige Herskerskik- 
kelser — til Karl d. store, Harald Haarfager, Valdemar 
d. store. Paa samme Maade drager Folkevandrings- 
tiden og Vikingetiden, der staar som de uroligste, vildeste 
Tider, alskens gamle Sagn om Bortførelser og Kvinderov 
til sig rundt om fra ; og Erindringerne om Vikingetiden 
har saa at sige samlet sig i en Synthese i Hilde- og 
Gudrunsagnet, ligesom hele Guldets dæmoniske Magt 
over de rovlystne Barbarer har fundet et dybsindigt 
Symbol i Sagnet om Nibelungenguldet. 

Alt tilspidses, potenseres, typiseres i Sagntraditionen. 
Det uvæsentlige udviskes, det væsentlige udhæves. 
Sagnet er aristokratisk, det beskæftiger sig kun med 
Livets Toppunkter: Fredens Hverdage glemmes, kun 
Krigenes Højtider erindres; i Krigene skrælles alt det 
realistiske Tilbehør bort: Marscher, Proviantering, Felt- 
togets Strategi, man dvæler ene ved Slagene selv; i 
Slaget gælder dernæst ene Fyrsten og de enkelte store 
Helte, de Meniges Mængde tabes helt af Syne. Alle 
Mellemled springes over: Forhandlinger mellem to 
Fyrster bliver til en kort, personlig Samtale; en Beslut- 
ning, der er tagen, bliver ogsaa straks samme Dag 
bragt til Udførelse; Tids- og Rumsafstande skrumper ind 
til intet. Alt ses i sin typiske, mest normale Skikkelse: 
En Konge sidder paa sin Trone midt i sit Hof eller 
rider i Spidsen for sin Hær. En Helt er altid i fuld 
Kustning, Kvinden sidder ved sin Væv, Alderdommen 

er vis og betænksom, Ungdommen rask og overilet. I 
Livets Virkelighed er ikke alt typisk og normalt, men 
Traditionen bundfælder kun de konstante, almengyldige 
Træk af Livet, fæstner alene »den ideale Sandhede 
Den idealiserer ogsaa ved at forstærke; modsat af, hvad 
der gælder i Legem verdenen, vokser i Fantasiens Verden 
Tingene paa Afstand. De homeriske eller Karl den 
stores Krigere er større end Sangernes Samtid; Karl 
selv synes — ligesom Israels Patriarker — overmenne- 
skelig gammel og ærværdig for Fantasiens FjeiTisyn; en 
lille Ekspedition paa et halvt Aar, som Karl foretog til 
Spanien, er i Rolandskvadet vokset til en 7 Aars Fejde 
og bliver i senere Digte til en 27 Aars Krig. 

Saa vælger endelig ethvert Folk mellem Fortidens 
Minder, hvilke det vil bevare og dyrke, og lægger de 
Tonarter ind i dem, som det elsker at høre. Ethvert 
Folk søger Trøst for Nutiden ved at lægge en gylden 
Glans over Fortiden og styrker sin Selvfølelse ved at 
drage sine største og stolteste og lykkeligste Minder 
frem; alle unge Folk digter sig deres Historie om til 
en lang Lovsang over sig selv og deres »Bragder«, deres 
»res gestæ«, og dvæler helst ved deres Stortid: de 
franske ved Karl den stores Tid, Kelterne ved Kong 
Arthurs, Russerne ved Vladimir d. stores Tid. Sagnene 
er da overvejende Idealiseringer af Fortiden; det er 
Heltene og Bedrifterne, Fyrsterne og Festerne, man 
mindes; Ridderne er bolde og Jomfruerne er fagre og 
stolte, Vejret er altid straalende og Hestene altid ny- 
striglede. Sygdom kendes ikke, og det røde Guld fattes 
aldrig. Men ogsaa de mørke og uhyggelige Foilids- 
minder øver dog en egen Trolddom over Folkene i deres 



70 Tragik 

Ungdom ; maaske endnu stærkere end den store Lykke og 
de store Dyder fængsler jo ofte de store Forbrydelser og 
de store Ulykker Fantasien. Det er, som om et Folks Ung- 
domskraft og Livsfylde har Trang til at digte sig Rædsler 
og Jammer op i Fantasien, for at føle sin Styrke og sin 
Glæde dobbelt og prøve sine Kræfter med Livels Fjender: 
det er som den unge Knøs, der gaar ud for at lære at 
gyse, eller som den ædle Hingstplag, der i sin kaade 
Livslyst napper en Blodaare over paa sig^. Det græske 
Folk har skabt sig en Sagnverden af Rædsler og For- 
brydelser — Blodskam og Mord paa Husbond og Børn, 
Forbandelser og Vanvid — og har ladet sig gennem- 
ryste af Tragediernes Fremstillinger af denne Sagn- 
verden: Ødip, Thyestes, Klytæmnestra, Medea, Tereiis, 
Fædra. Blandt de germanske Sagn har intet behersket 
Sindene saaledes som Vølsunge- eller Nibelungensag- 
nets mørke og vilde Rædsel. Ofte er det ogsaa store 
nationale Nederlag, der danner Midtpunktet i Folkenes 
Sagntraditioner. De vældige Kampe, hvorved Kurueme 
bukkede under for de (i det oprindelige Sagn) forræderske 
Panduer, er Kænien i det store indiske Heltedigt; Neder- 
lagene ved Roncevaux og Aliscans overfor Saracenerne 
danner Hovedæmner for de franske Heltesagn; Angel- 
sachsernes store Nederlag og Jarl Byrchtnoths Fald ved 
Maldon i Kamp mod nordiske Vikinger er skildret i 
en af den angelsachsiske Heltedigtnings betydeligste 
Sange; Serbernes Heltesange samler sig om det store 
Slag paa »Solsort-Marken«, hvor Serbernes Frihed gik 
under for Tyrkernes Overmagt. I de keltiske Gudesagn 
er de vældige tragiske Slag paa Tu redsletten, i de nor- 
diske Ragnarokkampen det mørke Slutpunkt. Svolder- 

slaget med Olav Trygvasons Fald optager en Plads i de 
norske Traditioner, der svarer til Rolf Krakes og hans 
Kæmpers Fald eller Braavallaslaget og Harald Hildetands 
Fald i de danske. I den store Ulykke kan jo et Folks 
Heltekraft og Heltemod straale stoltest og mægtigst frem 
mod den mørke Baggrund; i den nationale Ulykke 
blusser ogsaa altid den nationale Aand kraftigst og 
renest frem. Det er endelig ogsaa dette, som tvinger 
Fantasien atter og atter tilbage til et saadant stort 
Nederlag — dette, at Folkekonstitutionen ligesom ikke 
kan fordøje det, ikke kan faa det ned, som det er. En 
Sejr lever man videre paa, den peger for et kraftigt 
Folk kun fremad, det er en Ting, som er i sin Orden og 
som virker saa at sige praktisk ; men et Nederlag piner 
og tynger og maa søges omsmeltet af Fantasien. Man 
pynter paa det, undskylder og forklarer det, hober 
uhyre Troppemasser og uhyre Forræderi op paa Fjen- 
dens Side, dynger Vidundere af Heltemod op paa sin 
egen Side. Saftiledes f. Eks. overfor det Nederlag, Karl 
den stores Hær paa Tilbagetoget fra Spanien led ved 
Roncevaux. Det var — erklærer for det første Tradi- 
tionen — ingenlunde et Tilbagetog efter et mislykket 
Felttog, som Karl befandt sig paa; tvæiiimod: han 
havde underlagt sig saa meget af Spanien, som han 
vilde, og drog derfor nu frivillig hjem. Ikke heller 
var det — som Historien melder — nogle usle baskiske 
Bjærgstammer, der oprev hans Hær; nej I det Arbejde 
maatte Saracenernes vældige Hærskarer om. Desuden 
var det Forræderi fra en utro fransk Barons Side og 
et skammeligt Baghold tvært imod alle Traktater, der 
var Skyld i Nederlaget. Endelig det forblev ikke 



72 Kampen i Naturen 

uhævnet — som Historien paastaar — , tværimod: Kari 
vendte om og tog en frygtelig Hævn over Forræderne. 
Kraft, Storhed, Patos, Tragik — det er hvad de 
unge Folk søger i deres Fortidsminder og lægger ind 
i dem. 



Den levende Masse af Kamp- og Heltesagn svulmer 
yderligere op, fordi alt i Naturen og Menneskelivet uvil- 
kaarlig af de unge Krigerfolk ses under Billedet af 
Kamp. Kampen er Verdensloven. Hvad er Døgnets 
Vekslen og Aarets Kredsgang andet end en evig Kamp 
mellem Lyset og Mørket? Mørket sluger Lyset, Lyset 
fortrænger Mørket. Nattehimlen har tusind smaa straa- 
lende Krigere, der hver Morgen slaas ihjæl af Solen, 
men staar op igen til Liv, naar han drager bort. Solen 
er en Gud eller Helt med straalende Øje, lyst flagrende 
Haar, lys Hud; med sit Blik eller sit blanke Skjold 
forjager han Mørket. Han vender ogssRi om Foraaret 
tilbage fra sin Landflygtighed og sprætter Isbrynjen af 
den sovende Jord, vækker og beftier den. Slige Sagn 
kommer, ofte temmelig indhyllede i menneskelige For- 
klædninger, igen hos Folk i alle Verdensdele. 

Hvad er Storm og Torden andet end en Kamp? 
Lynet er Pile, Tordenen er Stene, der rulles ned over 
Jætter, eller Drønet af Stridsgudens Vogn. Vinden er 
Heste, »Gnæggere«, eller ridende Guder, eller Jarler, der 
kæmper om Magten i Verden, og hver regerer i sin 
Åarstid. Solen og Stormvindene kæmper med Skyernes 
Jættekolosser; naar disse kommer dragende frem i den 
indiske Regntid, ligner de Kongernes Hære, deres væl- 

dige Masser er Elefanter, Lynene er Faner, Tordenen 
er Trommehvirvler. Omvendt ligner Krigeren, naar han 
staar paa sin Stridsvogn og udskyder Pile, netop for 
den indiske Heltedigtnings Fantasi en saadan stor, 
graalig Sky, der udsender knitrende Lyn til alle Sider. 

Bjergene, der stritter og taarner sig, Fossene, der 
larmende skærer sig ned gennem Stenen, de graa runde 
»Stenhamre«, der ligger ude i Havet og sætter deres 
tunge Trods imod Slud og Storm og Brænding — hvad 
er det andet end Kamp og Strid? De vilde Stenblokke, 
der ligger i det thessalske Landskab eller over de is- 
landske Lavamarker, kan ikke være andet end Minder 
om Lapithers eller Jætters vilde Kampe mod Guderne. 
De skummende Bølger, som vandrer derude paa Havet 
i glade Skarer, ud mod det Fjerne — det er evige Hær- 
tog af Krigere med blinkende Vaaben og skummende 
Heste. Omvendt: Danaeme, der stanser i Flugten for 
Troeme og trodsig holder Stand mod den fremvæltende 
Krigerfylking, — de er for den homeriske Fantasi et 
Billede paa Kystens stejle Klipper, der staar og tager 
mod Stød af de tudende Storme og svulmende Bølger. 

Og Menneskenes eget Liv — selv udenfor Krigen er 
det blot i andre Former en evig Kamp. De kæmper 
mod Havets Bølger, bryder sig med Øxen Vej gennem 
Skovens Fylkinger, jager Dyrene med Spyd og Pile, an- 
griber Jorden med Hakke, Stenene med Hammer, fæl- 
der Græsset med Segl. Alle Bedskaber hedder oprindelig 
Vaaben (owioi , wepna, arma). Den mandlige Sæd skydes 
ind i Kvindens Skød som en Pil i sit Kogger — siger 
Veda. Sygdommene er usynlige Pileskud fra Guder 
eller onde Væsener — saaledes baade hos Homer, i 

Kelternes og Angelsachsernes Digtning og endnu i Ud- 
tiykket »Hexeskud«; Saarlægerne søgte ved Trylleformu- 
larer at lokke Pilene ud igen. Efter Døden medgives 
der mange Steder Krigeren hans Vaaben og hans Hest, 
for at han kan kæmpe videre i det næste Liv. Kamp 
— Kamp overalt! 



Kampen ude i Naturen og Kampen mellem Menne- 
skene skaber i deres Billede Kampe mellem Guder; 
Sagnmassen fordobler sig saaledes ved en Kreds af 
Gudemyther. Hvad enten Guderne er Naturguder eller 
det er Stammehelte, der som Herakles er stegne op til 
Himlen, i hvert Fald bliver de hos Krigerfolk selv til 
Krigerhelte, og naar Samfundene organiserer sig mili- 
tært med en Konge og en Adel, saa organiserer deres 
Gudeverden sig paa samme Vis. 

Israels Kongedømme var saa monarkisk, at det ikke 
tillod nogen Adel at udvikle sig ved Kongens Side; paa 
samme Vis maatte alle de enkelte Stammeguder, som var 
dyrkede før Moses, helt bukke under for Jahve. Og Jahve 
var, som hans Repræsentant paa Jorden, helt en Krigs- 
konge for Israel; han er Stridens, Sejrens, Hærskarernes 
(iud, der lever og aander i evig Udiyddelseskamp mod 
Kananiternes, Moabiternes og Filistrenes Guder; Israels 
Lejr er hans Tempel og Israels Felttegn : Arken er hans 
Helligdom. 

Paa Vedatiden levede de indiske Naturguder endnu 
fredelig i deres Naturelementer hver for sig, men i 
Mahabharata, det indiske Heltedigt, er de blevne men- 
neskelige Krigere og Indra er bleven deres Konge®. Han 

er Krigsguden, der beruset af Somaens Styrkedrik og 
væbnet med sin Tordenkile, farer afsted paa sin Strids- 
vogn i evig Kamp med Mørkets Dæmoner, — ligesom 
Inderkongen paa Jorden mod den oprindelige mørkere 
Befolkning i Hindustan. De andre Guder staar ved 
hans Side som Vognstyrere, Medkæmpende, Raadgivere 
eller Valkyrier, der ansporer Krigere og læger deres 
Saar. I Mellemrummene mellem Kampene holder Indra 
Hof, omgivet af sine Mænd, og forlystes — som Kollegerne 
paa Jorden — af Sangere, der priser hans Bedrifter. 

Hos Grækerne flytter Guderne i det homeriske Epos 
hver fra sin LokalhelUgdom sammen op paa Olympos, 
under Zeus' Kongedømme. I hans Hal holder Guderne 
Gilde; Zeus og Here sidder i Højsæde, Hefaistos humper 
om og skænker i Bægrene og Apollo forlyster ved Sange; 
Guderne danner Høvdingeraad under Zeus' Forsæde 
(^ovlti^ &æKog\ og undertiden kaldes ogsaa de lavere 
Vand- og Jordguder med til en Art Gudernes Folke- 
forsamling (dyoga)^ men Zeus er — som Agamemnon — 
Enehersker og Forsamlingen kun raadgivende. Næsten 
alle Guderne er Krigere og udstyrede hver med sine Sær- 
Vaaben: Zeus har ved Siden af sit Fyrstescepler ogsaa 
sin Tordenkile og sit Ægisskjold, Athene sin Hjelm og 
sit Spyd samt sin Ægis med Gorgohovedet ; den Qernt- 
rammende Apollo har sin Bue og de dødbringende 
Pile, Åres, den vilde Bersærk, styrter sig brølende i 
Kamp med sit vældige Læderskjold og sin Lanse, den 
ustyrlige Poseidon farer frem med sit Hestespand og 
med Treforken i Haand. 

Det var i den nordiske Vikingetids Kriger- og Adels- 
kredse, at Asernes Mytheverden blev bygget op i det 

virkelige Livs Lignelse. Istedenfor Thor og Frej, som 
Folket før mest har dyrket, tager Odin nu Kongemagten, 
og Guderne flj^ter sammen i Asgaard, hvor de i Hal- 
len holder Gilder, forlystes ved Sang og plejer Raad, 
og hvorfra de fører stadige Felttog mod Jætternes Jo- 
tunheim. Odin rider i Kamp til Hest med Spyd i Haand, 
Thor farer i sin Stridsvogn og slynger sin Hammer, 
Tyr har Sværd, Heimdal staar Vagt paa Borgbroen. 
Alt er — som Olympen — formet efter Menneskenes 
Liv og Samfund. 

Ja, da Kristendommen antoges, blev ogsaa den helt 
omskabt i militær Aand — i angelsachsiske kristelige 
Digte eller i det nedersachsiske Digt Heliand fra det 
9. Aarh. Kristus er Folkekongen, Sejrsdrotten, der 
gaar om med sine 12 »tro Mænd«, sine »Degen« eller 
»Recken«, og ved sin Styrke gør Mirakler. En af Mæn- 
dene forraader sin Drot, og Fjenderne fælder ham. Men 
Sejrsdrotten drager nu ned og stormer Helvedes Porte, 
befrier de fangne »Heltenes Børn« og besejrer »Djævle- 
hirden«. Nu sidder han i sin Herlighed som den fyrste- 
lige Verdenshersker paa sin Tronstol, omgiven af de 
himmelske Hærskarer, som han selv har udrustet med 
Sværd og Skjold og Hjelm til Kampen mod Satans 
Hære. 

Hele denne Sagnmasse har mundtlig, i skiftende 
Form eller i mer eller mindre stivnede Vendinger, 
vandret fra Slægt til Slægt. Men den kan i Længden 
kun bevares, naar visse Hovedstykker af den løftes op 
og formes i fast, litterær Skikkelse. Det sker gennem 
Heltesangen. 

1 de unge Samfund drager Sangere rundt og synger 
ved Folkefester og i Fyrsteborge til deres Strængespil 
korte Sange om Fortidens Helte og Kampe — fra den 
Sagnmasse, som i det hele var Tilhørerne bekendt eller 
som Sangeren ved en fortællende Indledning kunde 
orientere dem i. I Israel har der — ved Offerfester 
eller ved Brøndene, hvor Folk samledes — været af- 
sunget Heltesange ^, rimeligvis i en Art Knyttelvers af 
en anapæstisk stigende Rytme, — Heltesange, der er 
blevne samlede i de nu tabte Visebøger, som de geist- 
lige Forfattere af Mosebøgerne, Dommernes Bog, Sa- 
muels Bøger senere har øst af; »Jahves Kriges Bog« 
og »Sangenes Bog« nævnes i Bibelen som Titler paa 
saadanne Visesamlinger. Der har været sunget om 
Ehud, som ved et kækt, snedigt Snigmord befriede Is- 
rael fra den moabitiske Konge, dets Undertrykker, om 
Gideon, som med en ringe Flok slog Midianitemes 
Hær, om Jephtas Sejr over Ammoniterne og hans 
skæbnesvangre Offerløfte efter Sejren, om Samsons ly- 
stige Kraft- og Skælmstykker og tragiske Endeligt, om 
Davids Tvekamp med Filistrenes Goliath, hans Strid 
med Saul, hans og hans 30 Gibborims Fejder med de 
omboende Folk. Den bevarede Sejrsang over Deboras 
Bedrift (Dommernes Bog V) viser disse Ballader paa 
deres første Trin, endnu med Begivenhedernes Hede 
og Bevægelse i sig; Israels stærke Krigeraand og Stamme- 
aand har sikkert flammet i alle disse Sange om Folke- 
heltes Kampe med Naboerne. 

Lige fra Vedatiden har de indiske Konger haft 
Sangere, Sutas, ved deres Hof^, — de var ofte til- 
lige Kongens Vognstyrere i Kamp — , og de foredrog 

eller sang, sagtens til Lut eller Fløjte, ved de store Offer- 
fester Sange, som ikke blot var lyriske Hymner til 
Guders og Kongers Ære, men ogsaa koiielig fortalte 
Myther og Sange af den nationale Traditionsmasse. I 
Sangerfamilier lærtes disse Sange fra Fader til Søn og 
smeltede senere sammen i de store Helteepopeer, bag 
hvilke de nu kun anes. — Og saaledes har der ogsaa ved 
gamle iranske Fyrsters Hoffer og senere ved de per- 
siske Akæmeniders — Kyros', Darios', Xerxes' HoflFer — 
været talrige ved Hoffet ansatte Sangere, som i Ballader 
forherligede de gamle Helte Rustem og Isfendiar, som 
vi nu kun kender i Firdusis langt senere Kongekrønike*. 
— Forud for det græske Epos er der gaaet en lig- 
nende tabt Balladepoesi. I Odysseen ser vi jo den 
blinde Sanger Demodokos ledes ind i Fæakerkongens 
Hal og dér til sin Lyre foredrage, under Forsamlingens 
dybe Bevægelse, en Sang om Odysseus' Kiv med Achil- 
leus — en Episode, han valgte ud af »et Sagn, som 
var meget udbredt«. Saaledes har Sangere før Homer 
draget om til Kongeborgene i Mykene, Argos og Tiryns 
og sunget ved festlige Leiligheder om Herakles' eller 
Theseus' Bedrifter, om »de syv mod Theben« eller Ja- 
sons og hans Fællei*s Tog til Kolchis efter det gyldne 
Skind. 

Hos keltiske og germanske Folk har ligeledes Ballader 
blomstret. Ved de irske og kymriske Fyrstestoffer 
sang i det første Tusindaar e. Kr. Barder Heltesange 
til deres lille Harpe (crotta) — Heltesange om Finn og 
Ossian, om Kong Arthur, om den irske Helt Cuchulain 
eller om Dronningen af Ulster og Kongen af Connaughts 
Kamp om den brune Tyr ^®. I norske Konge- og Høv- 

dingehaller sang ved Aar 800 gamle Vismænd, de saa- 
kaldte l)ulir, om Guders og Heltes Bedrifter, — simple 
Ballader, maaske med en Prosafortælling som Ramme, 
digtede i Stavrimsvers og paa FomyrSislag, — om 
Thor, der henter sin Hammer hos Trym, om Helge, 
der bortfører Sigrun, og Sigrun, der besøger ham i Grav- 
højen, maaske ogsaa om Sigurd, der fælder Dragen, vin- 
der Guldet, forlader Brynhild for Gudrun og ombringes 
af den forladte, — tabte Kvad, som nu kun findes i 
Eddaens kunstmæssige Bearbejdelse^^. I Danmark sang 
man om Rolf Krake og hans Kæmper, om Stærkod og 
Kong Ingjald, eller om Hagbard og Signes Elskov — 
Kvad, som nu kun kendes igennem Sagaers eller Sakses 
Prosabearbejdelser^*. Og lignende kortere Heltekvad om 
germanske Sagn har — véd vi^' — af fagmæssige 
Sangere været foredragne til Musik ved Østgoters og 
Vestgoters, Vandalers og Burgunders Kongehov i 5. — 6. 
Aarh., ved de frankiske Kongers Hof fra Chlodvig til 
Karl den store, der lod de gamle Kvad nedskrive, ved 
Angelsachsernes Kongehof i England — her sang man 
om Vølund Smed, om Walther af Aquitanien, om en fri- 
sisk Konge, der lod sine danske Gæster indebrænde — , 
endelig ved sachsiske Fyrstehoffer i 8. — 9. Aarh. Fra 
de sidste har vi det meste af et Heltekvad — i Stav- 
rim og vel snarere foredraget til Musik end sunget — , 
det handler om den gamle Hildebrands tragiske Tve- 
kamp med sin Søn, der ikke vil kende Faderen igen. 
Indholdet og tildels Aanden har været forskellig i 
de forskellige Folks Heltesange; deres Oplevelser og 
deres Naturel var jo ikke de samme. De norske ^ulirs 
Kvad har ikke mindet meget om de græske Aoiders. 

Hist et Sprog af haarde, skarpe, stødende Lyd, med 
svære Konsonantophobninger, dobbelte Vokaler, megen 
Aspiration, en Ordrytme, der er energisk stangende, 
ivrig, urolig snublende; en Versform, der er kort og 
knap, har karakterfuldt kraftige Stavrim, er stødvis af- 
delt i korte Strofer; en Fremstilling endvidere, der lige- 
ledes er knap, energisk dramatisk, med Hop og Huller, 
udhævende Hovedpunkterne, med sammentrængte og 
springske Billeder. Demodokos' Sang i Fæakernes 
Kongehal derimod I Et blødt, klangfuldt Sprog, med 
talrige, aabne Selvlyd og enhver Haardhed slebet bort fra 
Medlydenes Sammenstilling; en Ordbetoning, som paa 
det fineste bestemmes af Vellyd; en flydende, strøm- 
mende Verserytme; en Ordføjning og Sætningsbygning, 
der ved Rigdom af Partikler og Bøjningsformer naaer 
den smidigste Mangfoldighed; endelig hele den vel- 
talende, anskuelige og følelsesbevægede Fremstilling, 
som det joniske Naturel var født med. Alligevel — 
som Homers Epopé, bredt og rolig udmalende, med 
Lignelser, Beskrivelser og Taler, saaledes maa den før- 
homeriske Ballade langtfra tænkes; tvertimod adskillig 
knappere, mere bevæget i Stil, med lyrisk Hynmesving, 
med dristige Metaforer, med højtidelige og pyntelige 
Epiteter — som dem, af hvilke der endnu hos Homer er 
bleven hængende nogle ved Guder og Helte. 

Og dette er da Heltesangens fælles Karakter hos de 
unge Folk: det er Sang, der foredrages eller synges til 
Musik, i Fyrstehal og paa Forsamlingspladser, ved 
Mændenes Fester. Det er Forsamlings- og Festsang, 
bevæget, opstemt, svarende til Stedet og Leiligheden, 
den rigelige Mad, den liflige Drik, Legemsidrætteme og 

Vaabeniegene , som Sangen klinger ind imellem. En 
Græker, der overværede et Gilde hos Attila, skildrer, 
hvor stærkt Sangeren bevægede Tilhørerne"; Krigerne 
begejstredes ved Erindringerne, de Gamle græd over 
ikke mer at skulle være med i Kamplivet, som han 
sang om. — Den gamle Heltesang øser endvidere af 
en kendt Sagnskat, som Tider og Slægter har været 
fælles om at forme; ogsaa Sangen selv har mange 
Fædre, den er ad mundtlig Vej gaaet fra Sanger til 
Sanger, og hver Sanger har, ubevidst eller dog i Smug, 
arbejdet lidt med paa den og om paa den, til den er 
bleven Ingens og Alles; den Forsamling, den synges i, 
præger den ogsaa helt uvilkaarlig i sin Aand, denne 
niaa tale gennem Sangen, hvis den skal gøre Lykke og 
vinde Hævd. Altsaa: baade Tilblivelses-, Forplantnings- 
og Foredragsmaaden sliber alle individuelle Særpræg i 
Stil og Indhold bort fra Heltesangen og gør den til 
upersonlig, korisk, social Nationaldigtning. — Endelig: 
Heltesangen er patriotisk-religiøs i Aand og Tendens, 
— er Sang til Ære for Forfædrene og Stammen, til 
de Unges Opbyggelse i Stammeaand, Krigeraand og 
Gudsfrygt. Den er en sidste Rest af den Forfædre- 
dyrkelse, der oprindelig var Led i alle Fester, — hos 
Inderne, hvis Offerhj^mner til Fædrene er bevarede i 
Rigveda, — hos Grækerne, der ved deres Gilder altid 
ofrede et Drikoffer til Fædrenes Skygger og ved By- 
festerne ihukom Byens Grundlægger med Ofre, — hos 
Israel, hvor længe efter Jahvedyrkelsens Gennemførelse 
Slægterne blev ved at dyrke deres terafim (deres »ma- 
nes«). Stammerne deres Patriark som Halvguder — hos 
Nordboer og Germaner endelig, som langt ind i Middel- 

Helteliv (} 

alderen til de gejstliges Forargelse holdt Offer og Offer- 
maaltid for de døde^^. Til denne Forfædredyrkelse er 
Heltesangen oprindelig knyttet og har derfra bevaret en 
Aand af højtidelig Andagt og pietetsfuld Forherligelse 
i sig. Det er Sang til »Fædrenes Minde«, — og derved 
tillige til Opdragelse og Opbyggelse for Samtiden, som 
af de ophøjede Mønstre skal inspireres til at følge Fa^ 
drene efter. 



Denne oprindelige Heltesang er i sin Renhed næsten 
helt gaaet tabt; med Samfundenes Udvikling er den 
de fleste Steder gaaet over i Krønike- og Kunstdigtning. 

Hos det gamle Israel var det den annalistiske Krø> 
nikeskrivning, som kom op og kvalte Heltesangen — 
saaledes som man kan se det med blotte Øjne i Dom- 
mernes og Samuels Bøger, ligesom den i Mosebøgerne 
klemte Vejret af de gamle Patriarksagn ^^. Hvad nyt 
der sker, bliver nu straks fæstnet i Krigsannaler, saa 
at Sagnfantasien intet Spillerum faar, og de gamle Sagn 
og Sange bliver tagne under forstandsmæssig historisk 
Behandling, tørrer ind til Anekdoter, renses for alskens 
naivt Barbari og Hedenskab, fæstnes ved pedantiske 
Tal- og Stedbestemmelser, t\inges ind i kronologiske 
og genealogiske Registre. Tillige er det den præstelige 
Aand, som dræber Heltesangen. Heltene ofres paa den 
nidkære Jahves Alter; alle Bedrifler er Jahves alene, 
alle Ulykker er kun Straf fra Jahve; alle de stridende 
er kun Dukker, i hvis Traade hans Almagt trækker. 
Man se blot, hvorledes Deboras Sejrsang, der i sin folke- 
lige Form findes i Dommerbogens 5te Kapitel, i det 

foregaaende 4de Kapitel bliver gejstlig omarbejdet saa- 
ledes, at Israeliterne kun bliver Statister, medens Jahve 
selv udfører sin StraflFedom ved et ringe Redskab. Eller 
se Gideons Daad i den folkelige Behandling i 8de Ka- 
pitel og derefter den i de to foregaaende Kapitler an- 
bragte Bearbejdelse: Hist er han en fornem fyrstelig 
Mand, der drager ud i Spidsen for 300 Mænd og fuld- 
byrder en privat Blodhævn paa Fjenderne. Her er han 
kun en ringe Bondesøn, som Herren opvækker til Frelser 
for Folket; Gud decimerer med Vilje hans Hær flere 
Gange, for at han ikke skal bilde sig ind, at det er ved 
hans egen Hærstyrke, han sejrer; og Fjenderne flyr ikke 
for Menneskers Sværd, men af en Skræk, Gud om Natten 
indgyder dem. — Havde der ved Ilionstoget kun været 
én Gud med i Spillet, som var almægtig og tog en af Par- 
ternes Parti, saa var der heller ikke bleven nogen Uiade af. 
Hos Romerne har det tildels været den samme 
forstandsmæssige Historieskrivning som hos Jøderne, 
der hindrede en Heltedigtnings Udvikling, dels er Staten 
her den Jahve, som Heltene ofres for^'. At der har 
blomstret en rig Mængde Heltesagn og vel ogsaa Helte- 
sange i Roms Barndom, kan man læse sig til hos Li- 
\ius; han er gennemtrængt af Traditionerne om Hora- 
tier og Curiatier, om Sabinerindemes Rov, om Mucius 
Scævola og Horatius Cocles og Clælia, og hans Historie 
bestaar paa Sagnmanér af Anekdoter, Enkelthelte, Enkelt- 
bedrifler, heroiske Svar, dramatiske Enkeltscener. Men 
det romerske Naturel var saa positivt og praktisk an- 
lagt, at Folkets Heltesagn maaske stedse er forblevne 
korte, tørre Anekdoter eller hurtig er skrumpet ind til 
saadanne, uden at blive Genstand for nogen Fantasi- 

udmaling. Og ialfald hos en Jurist og Rhetor som Li- 
vius er en egentlig digterisk Behandling udelukket; Hand- 
lingerne gengives i Skelet, Talerne breder sig derimod; 
alt presses ind i en kronologisk Ordning, og politiske 
Betragtninger gennemsyrer alle Fortællingerne. Livius 
er dernæst ikke Kriger selv, men Boi^er i Augustus' 
velordnede Stat, og Statsbevidstheden er bærende for 
hele hans Historieskrivning. Der er kun én Hoved- 
person i alt, det er »Senatus Populusque Romanus«; 
alle de enkelte er kun Statister eller stramme Soldater, 
der standhaftig ofrer sig for »Tjenesten«. Den pligt- 
mæssige Dressur har kvalt Helteaandens fri Bevægelse; 
istedenfor Krigere og Helte er der hos Livius kun Sol- 
dater og Statsborgere. 

Af noget anden Art var den Udvikling, den gamle 
nordiske Heltesang undergik. I de saakaldte Edda- 
digte finder vi den bearbejdet af norske Skjalde, hjemme 
i Norge eller ude i Kolonierne, til en Kunstdigtning 
af en halvt historisk belærende, halvt moraliserende 
Karakter^®. De er Kunstdigte, der ikke er tildannede ad 
mundtlig Vej gennem fleres Samarbejde, men er ned- 
skrevne af lærde, ufolkelige Skjalde, og som næppe har 
været videre sungne eller foredragne i Forsamlinger, de 
har derfor ingen af den traditionelle og mundtlige Poesis 
Stilmærker- Den gamle Heltesangs Aand og Tone for- 
nemmes mægtig i Helgedigte og Gjukungedigte; der er 
skarp Sværdklang og frisk Havbrænding, storladne 
Helte og Valkyriekvinder, stormfulde Lidenskaber og 
vældige Viljer, som tørner sammen i virkningsfulde Op- 
trin; der er Heltesving og Patos og rystende Tragik i 
disse Eddakvad. Men det er dog næppe mere end en 

Genklang af den tabte Heltesang, vi her finder i enkelte 
forsinkede Fortidsdyrkeres Gengivelse, eller ialfald kun 
spredte, private Tilløb til at skabe den Nationalepik, som 
der ikke længer var Jordbund og Atmosfære for under 
de ny sociale og religiøse Tilstande i Norden. Istedenfor 
til en saadan blev Heltesangene i de følgende Aarhun- 
dreder paa Island og Norge omfonnede til prosaiske 
Sagaer. I Vølsungesagaen er de gamle Gjukungesange 
opløste og nedtrukne i Prosa; i Didriksagaen prosaise- 
redes paa anden Haand tyske Heltesange; samtidig 
blev i Danmark gamle Heltekvad om Rolf Krake og 
hans Kæmper eller om Hagbards og Signes Elskov af 
Sakse oversat i sirligt Krønikelatin. Denne Forvandling 
af Heltesangen skyldes flere Grunde. De smaa Fylke- 
konger og deres smaa Hov forsvandt ved Rigernes Sam- 
ling, og dermed forsvandt de Mandsforsamlinger til 
Ære for Stammens Guder og Forfædre, til hvilke Helte- 
sangen var knyttet. Paa spredte ensomme Gaarde, 
især paa Island, holdtes Traditionen ivrig i Hævd, 
men her kunde de selvfølgelig ikke holde sig i Helte- 
sangens faste Form og løftede Tone; de sank ned til 
Underholdning for Gaardens Folk, Kvinder og Børn 
iberegnede, i lange Vinteraftener eller til Læsning i 
Enrum; og til det Brug forvandledes de naturlig til 
Sagaer og Romaner med rolig Fremstilling, fyldig Ud- 
maling, prosaisk Fattelighed ; — ogsaa de keltiske Helte- 
sange blev iøvrigt, under lignende Forhold, omformede 
til Sagaer og Romaner, saaledes som de nu findes i 
gamle irske Manuskripter. Inde ved de nye norske og 
danske Rigskongers Hoffer havde samtidig Kristendom- 
men og den latinsk-franske eller tyske Kultur saa helt 

trængt de gamle nationale Traditioner til Side, at Grunden 
ganske var taget bort under den gamle, nationale Helte- 
sang. Ved Hakon Hakonsens norske Kongehof begyndte 
fransk Riddervæsen, franske Romaner og klærkelige Le- 
gender at florere, og ved de danske Kongehoffer var 
Dronningerne ofte tyske, Sangerne var indkaldte Ty- 
skere, og Sakse kunde nok skrive en latinsk Krønike 
om de hedenske Forfædres Bedrifter og dertil benytte 
gamle Sange, men at samle dem til en national Epopé 
laa Qemt fra Kiærkens Tanker og Evner. 

Krøniken er overhovedet den Litteraturart, der 
paa et mere fremskredet Livstrin arver Heltesangens 
Mission som Bærer af de nationale Traditioner. Mid- 
delalderens Krøniker skrives af Klærke og paa Latin, 
de er da gennemtrukne med kristelig Livsanskuelse, 
gejstlige Interesser og latinsk Dannelse, og de gamle 
Heltesagn og de nye Heltebedrifter faar kun et afbleget 
og forvansket Udtiyk i Munkenes Latin. Alligevel 
hænger de hedenske Kvad i Klærkenes Øre og høres 
gennem deres Latin, og bag Kutten og Cellemuren 
banker der tit patriotiske og krigerske Hjerter. Alle 
Longobardernes gamle Sagn. og Sange lever i Paul 
Diakonus' Krønike, fra det 8de Aarh.; han var en for- 
nem Longobarder, der havde levet ved Konge- og Her- 
tughoffer og dér inddrukket alle de nationale Tradi- 
tioner, men senere havde maattet se sit Folk og sit 
Rige undertvunget af Frankerne, og som nu sad til- 
bagetrukken i Klostret Monte Cassino og skrev sit 
ulykkelige Folks Minder ned : Kong Autaris Brudefærd 
til Bajern, Dronning Rosamundas skrækkelige Hævn 
over Kong Alboins Grusomhed mod hende, da han 

tvang hende til at drikke af sin dræbte Faders Hjerne- 
skal, Roniildas Forræderi og Flugt osv. Saksernes 
gamle Sagn og nyere Historie lever i Widukinds Krø- 
nike fra det 10de Aarh. Han har først skrevet om 
Guds Stridsmænd, men »da jeg saaledes IfSiT opfyldt, 
hvad jeg skyldte min Stand, unddrager jeg mig nu ikke 
fra den Pligt, jeg har til at vie mine Kræfter til at prise 
min Stamme og mit Folk«, og han tilegner Otto I.s 
Datter sin Krønike, der ogsaa i sine sidste Afsnit med 
Stolthed skildrer de saksiske Hertugers Kroning til tyske 
Konger og med krigersk Begejstring maler deres helte- 
modige Kampe mod Ungarer og Slaver. I det 12te Aarh. 
fortæller den normanniske Munk Orderic Vital, hvis 
Fader havde kriget under Vilhelm Erobreren, i sin store 
Normannerkrønike alle sin Stammes Bedrifter, og med 
halvt episke Farver skildrer han den store Konge, det 
vældige Slag ved Hastings og det normanniske Kongehof 
i England. I Beg}'ndelsen af det 13de Aarh. har vi ende- 
lig f. Eks. Sakses Krønike, der i sit pyntelige Latin om- 
skriver alle de gamle danske Heltedigte og forherliger 
Valdemarstiden og Venderkampene med patriotisk Be- 
gejstring og krigersk Sindelag. 

Endnu mer banker dog Heltedigtningens Hjærte i 
Islændingenes norske Kongesagaer og islandske Slægt- 
sagaer. Paa Island var det nationale Liv urkrafligt 
nok til at staa imod baade Latin og Kristendom; og 
naar Sagaskriverne ikke er rent verdslige Høvdinge, 
som Snorre, saa er de ialtfald, skønt Præster, meget 
mere Islændere og Bønder end kristne, og de skriver 
alle paa Folkesproget. Og i sine Skildringer af Slaget 
ved Svolder eller Stiklestadslaget eller af Sigurd Jorsalfar 

Og hans Broder Øjsten er Snorres Kongesaga lige ved 
at frigøres helt til national Helteepik. Dersom Snorre 
var forblevet ved det norske Hof og havde levet sig helt 
sammen med det unge norske Samfund, saa havde han 
maaske i Kong Hakons Hal kunnet tolke den National- 
bevidsthed, som levede i de bedstes Bryst, gennem et 
\irkelig nationalt Heltedigt. 

De islandske Slægtsagaer endelig er en Litteratur- 
art for sig, en Mellemform mellem Roman og Krønike, 
men med et Pust af den ægte Heltedigtnings Aand i 
sig. De fortæller om de store islandske Slægters Kampe 
i Landnamstiden og de følgende Slægtled; Tildragelserne 
har gaaet henved et Par Aarhundreder i mundtlig 
Tradition, indtil denne i det 12te Aarh. faar sin litte- 
rære Redaktion. Traditionen har omformet paa sin 
vanlige Vis: typiseret og normaliseret Mennesker og Be- 
givenheder, poetisk anskueliggjort abstrakte og almene 
Forhold, fortættet, tilspidset, forstærket alle Tildragelser 
efter Fantasiens og Følelsens Fordringer og kunstig 
sammenkomponeret dem i Helheder. Af smaa Ejen- 
domstrætter og Bondeprocesser og blodige Hævnfejder 
mellem Landnamsslægterne er der paa den Maade 
bleven udsmeltet megen patetisk og tragisk og stund- 
om ogsaa humoristisk Heltedigtning — i Njals og Egil 
Skallegrimsøns, i Laxdølers og Vatndølers, i Grettes og 
Gisle Sursøns Sagaer. Nu og da kan man ogsaa i 
Sagaerne se Skildringen løfte sig til en poetisk Ballade- 
behandling (f. Eks. Grettes Saga Kap. 47). Men Begiven- 
hederne ligger alligevel for tæt ved i Tid og Rum, er 
for tidlig bleven kontrollerede, til at Poesien kan faa 
frit Spil. Og dertil kommer, at Islændernes historiske 

Forskning med deres realistiske« rationelle Sans for 
Kronologi og Genealogi tidlig tager fat paa Sagntradi- 
tioneme og søger at forvandle dem til eksakt Historie. 



En højeste Udviklingsform for Heltedigt: den rolig 
forlæilende, men dog digterisk frigjorte og løftede Epik 
udformer sig lios enkelte Folk ud af de kortere Helte- 
sange og den mundtlige Sagntradition. Det indiske 
Digt: Mahabharata, den homeriske Digtning, de franske 
»chansons de geste«, tildels ogsaa det angelsachsiske 
Digt Beovulf, Tyskernes Nibelungenlied og Gudrun, 
Firdusis persiske »Shahname« — alle disse er mer 
eller mindre fuldt udviklet Helteepik. 

Tildels vokser denne Epik jævnt ud af, og sammen 
af, den Art Heltesange, vi har talt om. 

Der bliver ikke Plads i Balladens snævre Ramme, 
efterhaanden som de Livsforhold, den vil besynge, bliver 
mere sammensatte og omfattende, og efterhaanden som 
Iagttagelsesevnen og Sammenhængstrangen gør sig gæl- 
dende. Rigerne bliver større, Kongen faar Hof om sig, 
Stænderne udskiller sig, Administration, Raadsforsam- 
linger, Folkeforsamlinger udvikler sig. Hærene bliver tal- 
rigere, leddeles i Afdelinger, i Vaabenarter; Slagene bliver 
større og mere komplicerede, Krigsførelsen bliver — med 
Bybelejringer, Felttogsplaner osv. — en mere .sammensat 
Sag. Samtidig ser Menneskeblikket efterhaanden med 
nøjagtigere og fyldigere Virkelighedssans paa den en- 
kelte Livsscene, saa den opløser sig og svulmer op; Er- 
kendelsen binder den ene Scene til den anden i større 
Sammenhæng og omfatter altid støiTe Forestillings- 

kredse til Helheder. Har de korte Heltesange været 
paahørt af en staaende Tilhørerskare, der var bevæge- 
lysten, festoprømt og derfor krævede Fart og Affekt i 
Sangen, som den u\dlkaarlig ledsagede med Bevægelser 
og Udraab, saa forefinder Sangeren efterhaanden mere 
et siddende Publikum, der har nogen Ro og Stadighed 
over sig, og som vil have udførligere Besked og Aften efter 
Aften kan tage den samme Traad op og følge den 
videre i en fortsat Beretning. Havde Sangeren vel altid' 
maattet indlede og omramme sine Sange med en kur- 
sorisk Sagnfoiiælling, saa bliver denne nu taget op med 
til udførlig digterisk Behandling ved Siden af de Hand- 
lingens Højdepunkter, som før alene havde været digte- 
risk bearbejdede. Ogsaa begj'nder Sangerne at skrive 
deres Digte op og har derved lettere ved at udarbejde 
dem til større Fylde og sammenarbejde dem til større 
Enhed og Sammenhæng. — Et Udtryk for hele denne 
Forandring i Sangenes Karakter er Versemaal og Rytme, 
som bliver bredere, vægtigere, mere recitative end de 
vistnok oprindeUg har været i Heltesangene. Isteden- 
for Vedahymnernes lettere, lyriske Strofer kommer det 
lange, højtidelige 16 Stavelsesvers , som Mahabharata 
ruller afsted i — noget i Retning af: »Syvfold ønske 
dine Slaver dig til Lykke, Fyrste! nu«. Hos Grækerne er 
vistnok ældre korte 3 Fods Vers bleven sammensvejsede, 
to og to, til de homeriske Heksametre: »Saa han tåled og 
Harme — betog Peleiden Achilleus.« I Frankrig afløses 
de ældre korte, hurtige 8 Stavelses Vers af de lange 
10 — 12 Stavelses Vers, der er hentede fra latinske Kirke- 
hymner: »Roland fornemmer, al Døden er nær, — alt 
trænger Hjernen i Øret sig frem« eller: »De Franske 



Episke Versemaal 91 

er i Hallen, har drukket røden Vin, — de siger til hver- 
andre: hvor prægtigt bor man heri« Ogsaa Nibelungen- 
strofens Langlinie med sine 6 Akcenter og sin Cæsur: 
>Os er helt mangen Sage, fortalt fra gammel Tid — 
om Heilede fuldhaarde, om Herrefærd og Strid« er 
en værdig, vægtfuld Forlængelse af tidligere kortere 
Verslinier. Eller endelig en Art Prøve paa det per- 
siske Heltedigts taktfaste, kraftig tunge Rytme: »Mi- 
nuschehr med Krigsfolk drog vidt Landet om, — fra 
Havkysten Ghilan sin Hærdrot imod, — og rødt, gult 
og blaat fløj hans Banner mod Sky.« 

Alligevel: at Balladen faar roligere og længere 
Aandedrag, at den faar fyldigere Indhold og større 
Omfang, og at flere Ballader vokser sammen, — alt 
dette skaber endnu ikke nogen Epopé. Den maa be- 
sjæles af en ny Aand. Heltetiden og Heltesagnene maa 
allerede ligge bagved Folket som en Qern, afsluttet 
Fortid, som man ser i sin Helhed og forholder sig frit 
æstetisk overfor. Eflerhaanden som Stammerne gaar 
op i større Samfund og udveksler deres Sagn, taler 
disse ikke længer direkte som Minder om Fædrene til 
Sønnerne, men virker blot i det hele som Billeder af 
Fortidens Liv og Mennesker, og Heltesangen faar ikke 
længer Karakter af en religiøs Akt til Fædrenes Dyr- 
kelse, bryder sig heller ikke længer om at tages for 
fuld historisk Sandhed. »Syng os om gamle Tider, om 
de henfarne Slægter« siger Publikum til den om van- 
kende Sanger. Og Fortidsbillederne benyttes nu — det 
er det næste Punkt — til at tegne et almindeligt Ideal af 
Helte og Helteliv. Epiken staar i nøje Sammenhæng 
med Dannelsen af en særlig Krigeradel i Samfundet og 

• stiller, under Billede af Fortidens Krigsliv, denne 
Adels Program, dens Standsideal op overfor Præsterne, 
Kræmmerne, Agerdyrkerne. De Fortids Helle og Kampe, 
Sangeren synger om, synger han ikke om alene for 
deres egen Skyld, men, mer eller mindre bevidst, bru- 
ges de som Illustration til den ny Adels Livsanskuelse, 
til Demonstration af dens Livsmoral. »Syng os en Sang« 
raaber de franske Baroner til »Chanson de gesten-San- 
geren »un cansun de grant barné . . de grant seignorie« 
— om Baronfærd, Ridderfærd. Et alment Anskuelses- 
billed af en svunden, savnet Fortid, en almen Forkyn- 
delse af et Krigeraristokratis Standsidealer— det er Form- 
len for den indiske, den græske, den franske Epik. Sam- 
menarbejdeisen af de gamle Sange i den ny Aand har 
udkrævet begavede Enkeltdigteres bevidste Kunst, og der 
har været en enkelt Homer for Mahabharata som for 
Illaden, som for Rolandskvadet. Men litterær Kunst- 
poesi bliver Epiken derfor alligevel ikke: den lever 
længe overvejende i mundtlig Form, foredrages i For- 
samlingshal eller ved Offerfest, forplantes indenfor et 
Sangerlav ved væsentlig mundtlig Overlevering og om- 
formes og ompræges herunder uafladelig, — og forbliver 
derved ligesom den gamle Heltesang endnu væsentlig en 
upersonlig, korisk, social Nationaldigtning. 

Lad os foretage et Rundskue over Epopéerne! 

Det indiske Digt Mahabharata^® omfatter — som 
det nu foreligger — omtrent 100,000 Dobbeltvers og 
er en præstelig brahmansk Redaktion fra maaske saa 
sent som c. Aar 500 efter Kristus. Man maa skrælle godt 
3 Fjerdedele bort, som er Brahmanernes Tilføjelser: lange 
Udviklinger om Verdens og Gudernes Tilblivelse, om 

filosofiske, theologiske og juridiske Æmner, — som alt 
sammen har fon andlet Heltedigtet til en Bibel og Lovbog 
for de brahmanske Troende den Dag i Dag. Af den øv- 
rige Fjerdedel maa man igen skære henved 2 Tredjedele 
fra, som er alle haande Udtværinger, Gentagelser, Over- 
drivelser af oprindelige Motiver, alleslags romanagtige 
Vidunder-Episoder eller skønne gamle Fortællinger, 
der er indsatte i Digtets Ramme. Tilbage bliver saa 
som oprindelig Kærne et verdsligt Heltedigt paa en 
8 — 9000 Dobbeltvers om en stor Kamp mellem to Grene 
af Bharata-Stammen: Kuruer og Panduer, — i øvrigt 
igen en Omarbejdelse af et ældre Digt, der saa* alt fra 
Kuruernes Parti, medens det foreliggende Epos helt 
tager Parti for Panduerne. Den blinde Kong Dhri- 
tarashtra af Kuruslægten har hundrede Sønner, af hvilke 
den ældste hedder Duryodhana; men ved Hoffet op- 
drages sammen med disse kongelige Kurusønner tillige 
fem Sønner af Kongens afdøde Broder Pandu. Kongens 
gamle Onkel, den vældige Kæmpe Bhishma, er deres 
Opdrager. Pandusønnerne « blandt hvilke de betyde- 
ligste er den ædle Yudhishthira , den vældige, lang- 
armede, køllevæbnede Bhima samt den krigerske Helt 
Arjuna, \iser sig baade i Vaabenlege og i Krige deres 
Fættere overlegne, og den blinde Konge udnævner derfor, 
med Forbigaaelse af Duryodhana, den ældste af Broder- 
sønnerne Yudhishthira til Medregent. Den misundelige 
Duryodhana smedder Rænker og faar Pandusønnerne for- 
viste. Under deres Landflygtighed vinder de i Fællesskab 
en Nabokonges Datter, den skønne Draupadi, der har 
lovet at ægte Sejrherren i de Vaabenlege, der hendes 
Fader lader afholde for hende; hun bliver alle 5 Pan- 

duers Fælleshustru. Der kommer nu Forsoning i Stand 
mellem dem og Kuruerne, og Yudhishthira bliver indsat 
som Konge i Halvdelen af Kururiget. Efter at have 
underlagt sig talrige Nabokonger lader han i sit ny- 
opbyggede prægtige Palads afholde en stor Hyldings- 
og OflFer-Fest, ved hvilken ogsaa Kuruerne kommer til 
Stede. Men atter pønser Duryodhana paa Ondt. Yud- 
hishthira lokkes til Tærningespil , i Spillets Lidenskab 
sætter han først sit Rige, saa sin egen Frihed og ende- 
lig — under Brødrenes Forfærdelse — sin elskede 
Draupadi som Indsats og taber Alt. Med raa Haan 
trækker en af Kuruerne Prinsessen ind i Mændenes 
Hal og byder hende Trællegerning. Ved den gamle 
Bhishmas, Prinseopdragerens Mellemkomst ordnes Sagen 
dog endelig derhen, at Panduerne i 13 Aar skal opholde 
sig i Landflygtighed, medens Duryodhana saa længe 
besidder Riget. Under Befolkningens dybe Smerte maa 
Panduerne nu drage ud af Elefantstaden og anden Gang 
gaa ud i det Fremmede. Efter at have levet mange 
Aar ude i Skovene, oplevet talrige Æventyr med 
Kæmper og besøgt Guderne — thi de er i Virkelig- 
heden Gudesønner allesammen: Arjuna er Indras og 
Yudhishthira er Dharmas Søn — , tager de inkognito Tje- 
neste hos en Konge og udfører store Bedrifter for ham. 
Da endelig Tiden er udløbet, lader de Forklædningen 
falde og sender nu Gesandtskaber hjem til Kuruerne 
og fordrer at genindsættes i deres Halvdel af Riget. Det 
vil imidlertid Kuruerne ikke indlade sig paa, og begge 
Paiier samler nu uhyre Stridskræfter og trækker tal- 
rige andre indiske Konger med ind Kampen. I et 
vældigt 18 Dages Slag, som udgør Midtpunktet i det 

gamle Digt, flnder det store Tvistemaal sin Afgørelse. 
Dag for Dag skildres Kampens Omskiftelser, mest i Form 
af Slagberetninger til den gamle blinde Konge eller til 
Yudhisthira. Slægtninge kæmper mod Slægtninge, deres 
gamle Fædre og Mødre eller fælles Opdragere maa med 
dyb Smærte opgive hvert F'orsøg paa at stifte Forlig ; ja I 
paa Kuruemes Side maa selve den gamle Bhisma tage 
Overkommandoen i Kampen mod sine kære Elever fra 
fordum, og efter hans Fald er det Karna, der maa føre 
Duryodhanas Tropper — Karna, der holdes for Søn af 
en simpel Færgemand og derfor er ringeagtet og stødt 
bort af Pandusønnerne og er bleven KuruernesMand, men 
som i Virkeligheden er Panduernes Halvbroder og Sol- 
gudens Søn. En efter en falder imidlertid Kuruernes bedste 
Folk, tildels ved Forræderi, ogsaa Duryodhana falder, og 
Kampen ender med Panduernes Sejr. Om Natten efter 
Slaget trænger vel Duryodhanas Søn ind i Pandulejren 
og snigmyrder i skrækkelig Blodhævn flere af Heltene, 
men Sejren forbliver dog Panduernes. Med en stor 
Offerfest og med Kvindernes Klager over de Faldne 
paa Valpladsen har det oprindelige Heltedigt sluttet. 

Langt tilbage i den indiske Oldtid, over tusind Aar 
f. Chr., i de spredte Stammevandringers og de smaa 
Stammekampes Tid har vel to beslægtede Nabostam- 
mer oppe ved den øvre Ganges udkæmpet den Kamp, 
som har været Udgangspunktet for Digtet. Sutaer 
har sunget om den ved Offerfester, og Sagnet har 
ned gennem Tiden spundet sit Væv over den. Men 
imedens var denne indiske Oldtid gaaet til Ende, og 
den indiske Middelalder var indtraadt^^ med større Riger 
under mægtige, rige Konger, med en begyndende Kaste- 

organisation og fredeligere, lovmæssigt og administra- 
tivt ordnede Samfundsforhold. Det er Kong A^okas 
(c. 200 f. Chr.) og hans Efterfølgeres Tid: Overkongen 
hersker over næsten hele Nordindien, — under ham 
styrer Smaakonger Provinserne som Embeds- eller Lens- 
mænd — ; Overkongen bor i en befæstet By, i hvis 
Midte Paladset hæver sig, han har Hof og Harem om 
sig og er Genstand for dyb Ærefrygt. Brahmanerne, Gejst- 
ligheden, er ved at afsondre sig som en øverste Kaste 
og staar som en kraftig Støtte ved Tronens Side. Ksha- 
trya, Krigeradien, afgrænser sig skarpt nedad til, mod 
det menige Folk. En fællesindisk Nationalfølelse er ende- 
lig bleven vakt tillive gennem Krigene mod Alexander 
den store og hans Efterfølgere og gennem Krigene mod 
det sydlige Hindostans mørkere Folk. — Under disse 
Samfundstilstande, som er saa forskellige fra Veda- 
tidens, ser man paa de gamle Stammekampes Tid som 
en Qern, afsluttet Heltetid, og alle de gamle Sagn flyder 
sammen i et Helhedsbillede, der straaler frem som en 
Nationalhelligdom; af en eller anden Grund er den 
gamle Kamp mellem Kuruer og Panduer bleven Midt- 
punktet i dette, den opfattes som den vældige Selvop- 
rivning, den skæbnebestemte Undergang af den gamle 
Herotid. Det er en eller anden Homer, en »Vyasa«, en 
Samler, der har arbejdet Sagn og Sange sammen under 
dette Synspunkt og til dette Helhedsbillede; Sammen- 
syningerne er endda i det ydre let synlige, saaledes 
indføres Taler med Prosabemærkninger som »Arjuna 
talte«, — Minder om et Trin, paa hvilket forskellige, 
gamle Sange kun kædedes sammen ved nogle impro- 
viserede Ord af Foredrageren. Alt er set i forstørrende 

FortidsQernhed, hvori Menneskene synes større og deres 
Skæbner større end Nutidens, Belysningen er heroisk 
og tragisk. Meget i de gamle Sagn forstaas aaben- 
bart ikke længer af ham, og forskellige Traditioner 
røres forvirrende sammen i hans Skildring. Som hos 
Homer blander Guderne sig med Menneskene, og Hel- 
tene er Sønner af Guder og udstyres med Vidundervaa- 
ben af dem. Som hos Homer kæmper Heltene til Vogns, 
de er høje som ^alatræer, har Løveskuldre og Ildøjne; 
som rasende Elefanter, der tramper Sukkerrørskrattet 
ned, saaledes farer Vognkæmperne om i Slaget. Tve- 
kampe mellem de enkelte Helte spiller Hovedrollen; 
de tiltaler hinanden med staaende Epiteter: »du Tiger 
blandt Mænd«, »du lotosøjede Bhima«, og praler og 
udskælder hinanden i lange Taler — alt som hos Ho- 
mer. Men — ogsaa som hos Homer — staar Sangeren 
paa lang Afstand fra Begivenhederne og æstetisk frigjort 
overfor dem; den oprindelige kuruvenlige Tendens i 
Sangene modvirkes kraftig af Bearbejdelsens Pandu- 
Partiskhed, og der fremkommer herved adskillige Selv- 
modsigelser, men ogsaa en vis upartisk Fordeling af 
Lys og Skygge paa begge Sider: der er Niddingsdaad 
paa de Sejrendes Side som paa Kuruernes, og der er 
ligesaa tapre Helte og ligesaa pletfri Hædersmænd paa 
disses som paa Panduernes Side; Sangeren og hans 
Tilhørere kan i det hele med overlegen, objektiv Ro 
nyde Skuet af Tildragelserne. — Hele den nærmere 
Udmaling af disse er i Lignelse af Sangerens egen Tid. 
Der er Byer og prægtige Paladser, Harem og Hof. 
Store Vaabenlege afholdes i Byens Udkant; Festpladsen 
er smykket med Vimpler og Ghirlander, Musik og sød 

HeltellT 7 

Vellugt fylder Luften; fra Tribuner med Aloetroner og 
Solsejl overværer Kongen og Prinsesserne Idrætsøvel- 
seme. I de vældige Hære er der foruden Vognkæm- 
perne, der skyder med Pil og Bue, ogsaa Fodfolk, samt 

— hvad Vedatiden ikke kendte — Krigere til Hest og 
Elefanter med en Besætning af Spydkastere; talrige 
Bannere med Abe, Slange o. 1. til Feltmærke vajer 
over Hæren, og der blæses i snoede Muslingehorn og 
trommes paa Pauker. — Gennem hele Digtet gaar 
endelig — rent fraset de senere gejstlige Indføjelser — 
en bestemt didaktisk Tendens. Alt, der fortælles, skal 
virke forbilledligt, enten som Mønster eller til Afskræk- 
kelse. Og særlig er det — i Digtets ægte Skikkelse — 
den nye Krigerkastes, Kshatrj^ernes Livsprogram og Livs- 
ideal, som forkyndes gennem de gamle Sagns Billeder, 

— det er deres krigersk aristokratisk Aand, som lægges 
ind i hele Fremstillingen. En Lære om, hvordan sande 
Kshatryer bærer sig ad og sandt Kshatryaliv tager sig 
ud, forkyndes i hvert Kapitel af det lange gamle Helte- 
digts 9 — 10 ægte Bøger. 

Den homeriske Epik er — som den indiske — en 
Sammensmeltning af forskellige Sagn og vel en Sammen- 
arbejdeise af Ballader. Iliontogets poetiske Baggrund: 
Helenas Bortførelse og Tilbageerobring har maaske op- 
rindelig været en Naturmythe, f. Eks. om Solen, der 
røves om Vinteren og vender tilbage om Foraaret, — 
en Mythe, der hos mange Folk har affødt Bortførelses- 
sagn. Med dette Sagn er saa forskellige Hærtog og 
Togter af græske Stammer til lilleasiatiske Kyster og Øer 
satte i Forbindelse; mange smaa saadanne er smeltede 
sammen til et Fællestog og paa dette er Mykenekongen 

Agamemnon, som vel har været Anfører paa et af Tog- 
terne, bleven Overfeltherre, medens Thessalerfyrsten 
Achilleus, som har anført et andet af Stammernes Togter, 
er bleven den anden Hovedmand, der ikke vil under- 
ordne sig Mykenekongen **^. Odysseusdigtet har paa 
samme Maade maaske en oprindelig mythisk Natur- 
grund, men er ellers en Sammenarbejdeise af talrige 
Søfarerhistorier og Rejseæventyr med et gammelt, vidt- 
udbredt Sagn om Ægtemanden, der efter en lang Fra- 
værelse kommer hjem, just som Hustruen skal holde 
nyt Bryllup. 

Det er ovre i Kolonierne paa og ved Lilleasiens Kyst, 
at den homeriske Epik er bleven til c. Aar 900 — 800 
f. Ch. Stillingen til Moderlandets gamle Sagn var her- 
ovre just paa én Gang en saa pietetsfuldt interesseret 
og saa frigjort, at de kunde forvandles til Epik. I Ko- 
lonier holdes jo ofte de fra Moderlandet medbragte 
Traditioner i Hævd fuldt saa trofast som hjemme. Som 
de islandske Nybyggere tog deres Højsædesøjler med 
fra Norge og bevarede det gammelnorske Sprog, den 
hedenske Religion, alle de gamle Gude- og Heltesagn 
langt mere uberørte af Tiden end Moderfolket der- 
hjemme, saaledes har ogsaa de ved de doriske Van- 
dringer udjagne ætoliske og joniske Stammer taget »Fæ- 
drelandets Sjæl« med i Form baade af Husguder og 
Stammesagn og har dyrket dem ovre paa den asiatiske 
Kyst med stor Trofasthed. Men en saadan Udvandring 
og Nybebyggelse og den Stammeblanding, der fulgte 
med, er alligevel tillige en grundig Løsrivelse fra For- 
tiden. Alt det hjemmefra ligger bag som en afsluttet 
Fortid, som man ser tilbage paa med æstetisk og histo- 

risk Interesse, men uden længer at føle sig i noget af- 
hængigt, solidarisk Forhold til de svundne Slægter. Den 
Forfædredyrkelse, som Heltesangene hjemme knyttede 
sig til, dør ud herovre, hvor man er langt fra Fædre- 
nes Grave og de Lokaliteter, hvor Skyggerne vedblev 
at færdes. Det Ord Heros, som før betød en Forfader- 
Skygge, fik hos de homeriske Grækere blot Betydningen 
af en Fortidens Helt'^, og Sagnene, som Stammerne 
bragte med, hver om sine Forfædre, blandedes og blev 
for alle kun Fortidssagn, Sagn om Fortidens Helte. 
Med Guderne gik det paa samme Vis herovre. Lokal- 
guder som de var, knyttede til den lokale Helligdom, 
tabte de meget af deres Nærværelseskraft og Myndighed 
ovre i den ny Luft, under de ny Forhold, og Blan- 
dingen af de forskellige Stammeguder frembragte en 
svækkende Polytheisme. Af samme Grunde som ovre paa 
Island, behandledes ogsaa af de homeriske Grækere 
Guderne med en vis vantro Respektløshed. Men hvad 
Heltesagn og Gudeskikkelser tabte som Historie og Re- 
ligion, vandt de som Mindebilleder fra Fortiden, og et 
Fortidsbillede i Hjemveens forskønnende Fjernhedsdis 
er just det, som den homeriske Digtning vil give. 

Mellem den Tid, Digtet skildrer, og dets Digters og 
Publikums egen Tid er der en Afstand, som lægger en 
ægte episk Tone over hele Fremstillingen. Der er en 
\as Arkaisering i Sprog og Stil, — i Orddannelser saa 
vel som i de forældede, uforstaaelige Epiteter til Gu- 
derne — ; Fortiden er ogsaa opfattet og tegnet i sin 
Forældethed: med næsten alle Redskaber af Bronze, 
uden Kendskab til Penge, uden Rytteri, uden Gude- 
templer — alt betegnende en ældre Kultur end Homere 

egen, som mange Steder i Digtet skimter igennem med 
sine velbyggede, befæstede Byer, sine Havne og Værfter, 
farverigt dekorerede Paladser, Kanaler til Egnens Van- 
ding og højt udviklede Agerbrugsliv". Afstandsfølelsen 
lægger ogsaa en uforstyrret Ro over alle Skildringerne. 
Digteren kan vel nu og da bryde ud i korte Tilraab 
og Apostrofer til de Handlende, men han taler stedse 
i Fortidsform, og det er saa godt som aldrig, at han kaster 
sig og sine Tilhørere lige ind i Situationen ved histo- 
risk Nutidsform ; heller ikke slaar de gengivne Samtaler 
nogensinde over i direkte dramatisk Form, men refe- 
reres selv under voldsomme Sammenstød med rolige 
Vendinger: »Derpaa ham svared igen den Drot Aga- 
memnon og sagde«. Og de lange Taler, som selv i de 
hidsigste Scener udbreder sig om Almensandheder, de 
koldblodige Beskrivelser og lange Lignelser, som i alle 
Situationer giver sig lige god Tid, selve disse Lignelsers 
flegmatisk artistiske Art, — Athene, som i Kampen 
skærmer sin Yndling mod Pile, minder Digteren om 
en Moder, der holder Fluerne borte fra sit Barns Kind, 
— alt sligt viser Digteren og hans Tilhørere som rolige, 
ræsonnerende Iagttagere af de bevægede Begivenheder, 
der skildres. Vi er langt fra hymneagtige Krigskvad til 
Fædrenes Minde og Ære. En næsten fuldkommen 
upartisk Objektivitet bevares ogsaa overfor Personerne: 
Græker og Troer, Achilleus og Agamemnon og Odys- 
seus — hvem der er Favoriter og hvor Sympatien 
gaar hen, kan jo nok mærkes, men Digteren træder 
dog meget lidt frem med sin Dom — højst lader han 
nogle Tilskuere i Digtet udtrykke deres Mening om, 
hvad der sker — ; selv stræber han blot efter at stille 



102 Homer 

alle Personer og Begivenheder frem saa plastisk klart 
og frit, som de staar for hans Blik, — Troerne med 
en let asiatisk Kolorit over sig. En meget rationel og 
realistisk Aand, som er de behandlede Sagn temlig 
fremmed, gør sig dernæst overalt gældende. Alle fan- 
tastiske Vidunderligheder er strøgne tilside, Heltene er 
helt igennem menneskelige og Begivenhederne næsten 
fuldt naturlige; der er Rester af Naturmyther her og 
der, som Digteren ikke forstaar længer eller ikke vil 
have at gøre med, og Gudemaskineriet ændrer trods 
dets stadige Indgriben egentlig aldrig Begivenhedernes 
naturlige Forløb, kunde uden nogen Skade fjernes helt 
af Digtet; selve Guderne rykkes ogsaa bort fra deres 
mythiske Naturbaggrund og trækkes ned i naturlig 
Menneskelighed, — bliver blot til noget større og stær- 
kere, noget vildere og ustyrligere Helte end de andre. 
Overfor disse Guder som overfor hele Handlingen holder 
den homeriske Digter sig paa et karakteristisk Mellem- 
standpunkt''. Han er sig naturligvis godt bevidst, at han 
tildigter Taler og Beskrivelser, føjer Episoder ind og kom- 
ponerer Begivenhedernes Gang ud af sin egen Bevidst- 
hed; hans græske Publikum talte senere om at »ly^e 
som Homer« og tilskrev ham Opdigtelsen af den meste 
Mythologi. Men alligevel har det baade for ham selv 
og hans oprindelige Tilhørerkreds staaet som en Art 
ideal Sandhed, hvad han sang: han var ikke Digter, 
men Seer, og det var Guderne selv, som talte gennem 
hans Digterinspiration. Hans Anraabelse til Musen og 
Spørgsmaal til Musen rundt om i Digtet er ikke rhe- 
toriske Figurer. 

Men den homeriske Digtning vil tillige »give et Helte- 



Homer 103 

livsideal for den nye Krigeradel, som under Kolonister- 
nes Kampe med den asiatiske Befolkning havde ud- 
skilt sig fra Folkets agerdyrkende Masse, og som her- 
under havde udviklet i sig en ligesaa levende National- 
som Standsfølelse. De gamle Sagn benyttedes af denne 
Adel som Idealbillede af Grækerdygtighed og adelig 
Krigerfærd. Overfor Præstestanden og overfor det op- 
voksende borgerlige Demokrati udmaler Kongerne og 
Adelsmændene sig gennem Homer som Talerør de gamle, 
svundne Tider, da Menneskene var større og fornem- 
mere end i den sunkne, vanslægtede Nutid. Da var 
Præsterne Kongernes Tjenere, og en kæk Kriger som 
Diomedes gik dristig i Kamp mod Guderne, en ædel 
Helt som Hektor ænsede ikke Fuglenes Flugt og Præ- 
sternes Varsler, naar han gik i Kamp for sin Fædre- 
stad. Da var det Kongen, der regerede; »Flervoldsmagt 
er ikke til Gavn, kun En være Hersker« vidste man 
dengang; naar en skævbenet, puklet Thersites vovede 
at løfte sin knebrende Stemme i de Fornemmes For- 
samling og vilde tale paa Folkets Vegne, vidste en af 
Fyrsterne med et Par dygtige Stokkeslag at stoppe Mun- 
den paa den Frække. Men da vidste til Gengæld Kon- 
gerne, at naar de havde faaet den bedste Lod Vinhave 
og Hvedemark hjemme i Lykien, saa sømmede det sig 
ogsaa for dem at styrte sig forrest ind, hvor Kampen 
var hedest, og Folkenes Førere, Underkongerne eller 
Adelen, fulgte dem i Strid. 

Saa er der de franske chansons de geste, — en 
stor Mængde fortællende Digte paa mindst en 3 — 4000 
Vers, som har faaet deres faste litterære Form i Ilte 
— 12te Aarh. i de nordfranske Provinser. Kun de 

ældste og betydeligste er vokset frem af virkelig Ti*a* 
ditionsbund og har levet en virkelig Folkesangs Liv; 
de senere er oftest rene Efterlignelsesprodukter. En 
Række Digte skildrer Karl den stores og hans Heltes 
Kampe mod Saracenerne i Spanien (Roncevaux- eller 
Rolands-Digtet) og i Italien (Aspremont, Fierebras) eller 
mod Sachserne (Les Saisnes) samt Karls Besøg i Konstan- 
tinopel og Jerusalem (Pelerinage de Charlemagne). En 
anden Række fortæller om Kampe, som Karl og de senere 
Konger førte mod opsætsige Vasaller: mod de fire Ai- 
monsønner, mod Ogier le Danois^ Girard af Rousillon, 
Huon af Bordeaux. En tredje Række skildrer indbyrdes 
Kampe mellem Baroner (Raoul de Cambray, les Lohe- 
rains). En egen Kreds af Digte fortæller om de syd- 
franske Baroners Kampe mod Saracenerne, navnlig om 
Helten Guillaume af Orange, hans Nevø Vivien og om 
det store Slag ved Aliscans. (Couronnement de Louis, 
Charroi de Nfmes, Covenant de Vivien, Aliscans)". 

Hele denne Helteepik staar — omtrent som Homer 
til sine Kilder — i Forhold til en stor Masse Sagn 
og Sange, der havde ophobet sig under Merovinger og 
Karolinger. Henimod c. 1100 var man naaet til at staa 
saa fjernet og frit overfor disse gamle Sagn og Sange, 
at de kunde forvandles til bred, rolig Epik: KaroUn- 
gernes Dynasti var afløst af Kapetingernes, en lang 
Fornedrelses og Opløsnings Tid (9de — Ilte Aarh.) skilte 
Folk fra den gamle nationale Storhedstid, en hel ny 
Samfundsorden — borgerlig, kirkelig, feodal — var be- 
gyndt at bygge sig op som et nyt Frankrig; alt det 
satte Skel mellem Traditionernes Fortid og Nutiden. 
Det Publikum, som den omvankende Trouvére fore- 

fandt, naar han førtes ind i Hallen, hvor Baronen sad 
og drak med sine Mænd, havde — ialfaid de ældre i 
Forsamlingen — en vag Forestilling om Fortidens »Hi- 
storie« : om Karl den store og hans Hof i Aachen, om 
Rolands og hans Fællers Fald ved Roncevaux, om 
Ogier le danois, der dræbte Kejserens Nevø og maatte 
forsvare sig mutters ene i sin Fæstning mod hele Frank- 
rigs Hær, om den gamle Kejser, der kroner sin svage 
Søn, om Guillaume d'Orange og hans Brodersøns Kamp 
ved Aliscans. Om disse Historier bad man ham at 
synge, for at man kunde faa nøjere Besked om alt og 
leve sig tilbage i de store Tider. Det er ikke i snæv- 
rere Forstand Forfædres Skygger, man vil mindes og 
ære; hverken Kongerne eller — i Reglen — Baronerne 
kan nedlede deres Æt fra nogen af Heltene; Baronerne 
har nu taget Slægtsnavne af deres Borg og er mere 
knyttede til deres Provins end til deres oprindelige 
Stamme; desuden vanker Trouvéren om fra Borg til 
Borg og synger om Lothringer for Artoisgrever, om Raoul 
de Cambray for Greverne i Hennegau, — blot det er 
om Franskes Krigerliv i fordums Dage, er Tilhørernes 
Interesse dem sikker. Fortiden staar i en Qem Glans 
for Baronerne som Folkets Stortid; bort fra de sidste 
Aarhundreder — med deres usle Konger, smaa anarkiske 
Borgherrer, Normannerplyndringer og Privatfejder — 
søger Blikket tilbage mod det stærke Kongedømmes, 
den nationale Enheds, de store nationale Saracener- og 
Sakserkriges Tid: Om Karl den stores sagnomstraa- 
lede Skikkelse samler Fortidslængslerne sig, og om ham 
og hans Helte grupperer alle Sagn og Sange sig til 
store Helhedsbilleder. Seigneurs, siger Trouvéren, idet 



106 Chansons de geste 

9 

han skafTer Ro i Hallen ved nogle Strøg paa sin »vielle« 
eller »symphonie«, — jeg kan synge hele Historien om 
Lotringerne og Kong Pepin, jeg kan udenad alt om 

Karl den store, Rolands, Oliviers Kampe jeg skal 

begynde en Sang »de fiere estoire ... de grant histoire.c 
Sand Historie forestiller Digtet at være; »det er ikke 
Fabel, det jeg nu vil fortælle Jer; det er saa sandt som 

en Præken alt er sand Historie, »sans point de 

fausseté« Jeg tror ikke, nogen Klærk eller noget 

Skrift, som man finder i Bøger, skal modsige mig« — 
paa saadanne Forsikringer er de gamle »chansons de 
geste« rige, og selve deres Navn (gesta = udførte Hand- 
linger, Begivenheder), som svarer til Krønikernes gesta 
Francorum, gesta Dagoberti osv., vidner om deres Præ- 
tension paa som verdslige Krøniker at konkurrere med 
Kiærkernes latinske. Mange Gange fingerer de ogsaa 
at øse af Krøniker, stundom gør de det vel virkelig: 
»Ce dist rhistoire . . . ce dist la lettre«, »det staar der i 
St. Denis' Kongekrønike« — saaledes hedder det overalt. 
Tillige er det — som sagt— i Hovedtræk iforvejen kendt 
Historie. Straks Rolandskvadet begynder : »I 7 Aar har 
Karl været i Spanieland, hele Riget ud til Havet har han 
underlagt sig«, véd Tilhørerne, hvor Sangeren tager fat, 
og behøver ingen Forklaring paa, hvem Karl er, hvem 
han kæmper mod, og ligesaalidt introduceres senere 
Roland med nogen Vending om, at »der var en Greve, 
som hed Roland«. Eller Digtet begynder: »Det var 
den Dag, da den store Ulykke timedes: det vældige 
Slag ved Åliscans, dér hvor Grev Vilhelm udstod megen 
Modgang«. Sangbunden er beredt paa Forhaand, Tonen 
behøver blot at anslaas; Stoffet ligger rede i Forvejen, 

det skal nu blot udfyldes og levendegøres. Naar Ho- 
mer begynder: »Syng Gudinde om Peleiden Achilleus' 
Vrede og om det Fordærv, den bragte over Tusinder 
af Achæerc^ og tager lige fat paa at fortælle om Chryses' 
Henvendelse til Agamemnon, har hans Sang paa samme 
Maade et vigtigt og værdifuldt Rygstød i Tilhørernes for- 
trolige Bekendtskab med Sagnet og Situationen. Og hele 
Vejen kaster, hos Homer som i Rolandskvadet, Digterens 
og Tilhørernes fælles Kendskab til Fortællingens Hoved- 
træk sit Baggrundslys over alle Digtets Scener: at 
Troja skal falde og at Achilleus skal dø ung, véd Ho- 
mers Tilhørere, ligesaa vist som Rolandskvadets véd, at 
Ganeion skal blive Forræder og Roland falde, og at 
Karls Hær, naar den vender tilbage, vil komme for 
sent til Roncevaux. Som saa ofte Folkevisernes Om- 
kvæd, minder varslende Vers hele Vejen om, hvordan 
det vil gaa: Det hjælper ham ikke, de vil svige ham . . . 
Ne s'poet guarder que måls ne li ataignet«. 

Men Fortidsbilledet i »Rolandskvadet« eller i »Ogier 
le danois« giver sig naturligvis alligevel ligesaalidt som 
Homers for Alvor ud for i alle Enkeltheder at være 
historisk Virkelighed; det er som ideal Sandhed, som 
en digterisk Tolkning af den svundne Stortid, at Digtene 
virker; og Forliden gøres — som hos Homer — til et 
Billede af den ny Krigeradels Idealer; det er »cansun 
de grant barné...de grant seignorie«, som Trouvérens 
adelige Publikum fordrer at høre. Det Ilte Aarh. var 
just den Tid, da den feodale Samfundsform endelig 
havde fæstnet sig efter en lang Dannelsesproces og den 
store Baronadel af Krigere og Jorddrotter var bleven 
sig bevidst som en Stand og bestemt afgrænsede sig 

overfor de andre Stænder, ligesom disse paa deres Side 
ogsaa udformede og afgrænsede sig — Gejstligheden ved 
Coelibat og ved Hierarkiets Organisation, Borgerne i 
Nordfrankrig ved Dannelsen af uafhængige Kommuner. 
I Baronadelen alene levede og plejedes den gamle Aand 
fra Frankernes Tid, som ellers var svunden fra Sam- 
fundet, og den begyndte at føle sig ilde tilpas i de nye 
forholdsvis fredelige og lovordnede Forhold. Adelen søger 
ogsaa — ser man — den ene Udfærd efter den anden: 
de franske Normanner og Anjouboer drager til Eng- 
land og til Apulien og Sicilien og grundlægger franske 
Riger paa disse Steder, de sydfranske Riddere tager Tje- 
neste hos Kastiliens Konger og kæmper med Saracenerne; 
Korstogene bliver endelig de store Fællesudfærder og 
Aareladninger for den franske Krigeradel. I den megen 
ufrivillige Hviletid, som Livet hjemme frembød, finder 
ogsaa Adelen nu paa at »lege Krig« som Surrogat for 
en virkelig Krig: de vilde :»Buhurt«-Kamplege bliver 
Mode og senere de mere høviske og ufarlige Tur- 
neringer. Sammen med disse Surrogater træder Helte- 
digt-Foredragene frem som Underholdning i lange Vinter- 
aftener i Hallen. Kan man ikke faa Lov at fejde af 
Hjertens Lyst i Virkeligheden — ja I er man maaske ogsaa 
selv træt deraf, har faaet Trang til Bekvemmelighed og 
kan hænde ogsaa en vis kristelig Moral i sig — , saa vil 
man ialfald tumle sig paa Fantasiens Enemærker. Det 
Standsideal, Baronerne paa denne Tid former sig og 
kalder »Ridderen«, udmaler de sig i Rolands og hans 
Fostbroder Oliviers Skikkelser ; Karl d. store bliver det 
Fremtidsideal af en fransk Konge, som siden paa en 
Maade virkeliggøres af Philip August og Ludvig den 

hellige; i Karl den stores Saracenerkampe tegner Ba- 
ronerne Forbilleder for de Korstogskampe, de selv agter 
at give sig ud paa; endelig i Skildringer af de gamle 
Kampe mellem Lotringer og Bordeleser eller mellem 
Raoul de Cambray og Hertugen af Vermandois* Sønner 
fejrer Baronerne de Orgier af Borgerkrige, som Virke- 
ligheden ikke længer tillod dem. Og Standsaanden 
slaar sig i Digtene stadig til Ridder paa de usle, fejge 
9 vilainsc — Kræmmerne og Bønderne — og spotter Klær- 
kene, naar de ikke som Bisp Turpin trækker i Pantser 
og Plade og fører Sværd for Bispestav. Ogsaa oprørsk 
mod Kongedømmet viser Baronadelen sig i en Række 
af de senere »chansons de geste«. 



Ved Siden af denne indiske, græske, franske Natio- 
nalepik staar der hos andre Folk Digte, som er halv- 
vejs Nationalepik, men halvvejs er Kunstdigt eller Vers- 
krønike. Det angelsachsiske Digt Beovulf, de middel- 
højtyske Epopéer Nibelungenlied og Gudrun, endelig 
den persiske Kongebog hører til denne Art. 

Beovulf er et Digt paa c. 4000 Vers, der er digtet 
c. Aar 800 i det angelsachsiske England. Gamle ger- 
manske Sagn om den halvmythiske gøtiske Helt Beo- 
vulf er tidlig kommen over til Øen og har der levet i 
Sange. De fortæller om to forskellige Bedrifter af ham. 
Han kom ned til Danmark og befriede Landet for et 
Uhyre Grændel, der hver Nat kom op af sin Sump og 
fra Kongens Hal hentede sig nogle Mænd til Føde; 
Beovulf stiger bagefter ned i Sumpen og dræber ogsaa 

Grændels Moder ; rigt belønnet drager han hjem. I sin Al- 
derdom begiver han sig paany ud i Kamp mod en Drage, 
der ligger i en Hule og ruger paa Guld og som daglig 
gaar ud og henter sig Menneskeføde; han ombringer 
den, men bukker selv under for Dyrets Gift. Disse Sagn 
er bleven bearbejdet til et Digt af en aabenbart litte- 
rært dannet og kristelig Mand i den underlige engelske 
Angelsachsertid, hvori primitiv hedensk Ukultur mødtes 
med Kristendom og latinsk Lærdom. Meget i de frem- 
stillede Livsforhold og i selve Fremstillingen minder om 
Homer: Istedenfor de ældre benyttede Sanges antageligvis 
knappe, halvt eddaagtig fragmentariske Fremstilling, der 
skimtes her og der i Digtets ældre Dele, gaar Fortællingen 
i det hele frem med episk Ro, gennem brede Livsbilleder: 
De ankommende modtages af Vagten, der udspinder sig 
en Samtale ' mellem ham og dem, de føres til Konge- 
hallen, der holdes Gæstebud for dem. Sangere foredrager 
gamle Kvad; der er lange retoriske Taler, ret fyldige 
Beskrivelser, alle Mellemled og Tilbehør tages med, og 
Digtet ender med Heltens Ligfærd paa homerisk Vis. 
Men et folkeligt Epos gør Digtet ikke Indtryk af at 
være. Det har næppe formet sig ad mundtlig Traditions 
Vej ved flere Sangeres Samarbejde, det er bleven til 
ved en Enkelts litterære Redaktion; det har vist- 
nok heller ikke i den foreliggende Form været fore- 
draget i Forsamlinger, men henvender sig til en enkelt 
Læser; det forudsætter ikke engang — synes det — et 
Publikum, for hvilket Sagnet i Forvejen er bekendt, og 
det er heller ikke noget Publikums Aand, men en en- 
kelt Forfatters, der besjæler Digtet. Det er en Art Rim- 
krønike, som begj'^nder ved Begyndelsen, intet forud- 

sætter kendt, fortæller frem i Orden, gør S\inkeærinder 
her og der, indlemmer smaa oversigtsagtige Udtog af 
andre folkelige Kvad, overalt undervejs indstrør pedan- 
tiske, didaktiske eller religiøse Reflektioner og ruller 
fremad i jævn Fart til Enden". Vendinger som »det 
har jeg erfaret« eller »Ellers plejede Beovulf ikke at 
rose sig af sine Bedrifter« viser, at vi befinder os paa 
Kunstdigtningens Omraade.. 

Nibelungenlied og Gudrun er episke Digte, der 
er bleven til c. 1200 i de sydtyske Hofkredse. De om- 
handler de samme gamle germanske Sagn, som er be- 
handlede i Eddaens Gjukunge- og Helgedigte. Disse 
storslaaede heroisk-tragiske Sagn, i hvilke der baade 
er natur-mytiske og historiske Bestanddele, har været 
behandlede i gammeltyske Heltekvad, og af Aanden fra 
disse er de to store Epopéer endnu gennemtrængte. 
Siegfried fra Nederlandene — det er Nibelungenlieds 
Æmne — bliver Gæst hos Kong Gunther og hans Brø- 
dre i Worms; han vinder Brynhild for Kongen og 
tæmmer i Bryllupsnatten hendes Valkyrienatur for ham ; 
selv faar han til Løn Kongens Søster Krimhild til Ægte. 
Der opstaar snart Skinsyge hos de to Kvinder paa deres 
Mænds Vegne, og Brynhild faar ved Krimhilds Ufor- 
sigtighed det sande Forhold angaaende hendes Bryllup 
med Gunther at vide; forbitret lader hun Siegfried 
myrde. Krimhild ægter senere Kong Etzel (Attila) og ind- 
byder Gunther og sine to andre Brødre tillige med 
deres Mænd til Huneland, men lader dem her over- 
falde og efter et vældigt Blodbad fælde til Hævn for 
Mordet af Siegfried. — Gudrundigtet fortæller først om, 
hvordan den irske Kong Hagens Datter Hilde bliver 

bortført ved List (men med hendes Samtykke) af den 
frisiske Kong Hetels Mænd for paa deres Skib at føres 
som Brud til Friserkongen; Kong Hagen sætter efter 
dem, det kommer til en vældig Kamp, men alt ender 
med Forsoning og Hilde ægter Kong Hetel. Siden faar 
de en Datter Gudrun; ogsaa hun bliver bortført (men 
mod sin Vilje), nemlig af en normannisk Kongesøn, 
hvis Bejlen er bleven afvist; hendes Fader og Fyrsten 
af Seeland, som hun var fæstet til, sætter efter Rans- 
mændene, men i et Slag falder Faderen og den frisiske 
Hær maa vende hjem; hun maa nu, da hun vægrer 
sig ved at ægte Normannerfyrsten, øve lav Trælkvinde- 
gerning i Normandiet; endelig, efter mange Åar, kommer 
hendes Broder og Fæstemanden og befrier hende. 

Der er ægte Heltedigtning heri, men den har ikke 
udviklet sig organisk til nogen Helteepik. Man husker, 
hvorledes Illaden eller Rolandskvadet begyndte. Nibe- 
lungenlied derimod begynder: »Der voksede i Burgund en 
ædelig Jomfru op, som hed Krimhild, . . hende vogtede tre 
rige Konger Gunther, Gernot og Giselher« og senere in- 
troduceres Siegfried saaledes: »Der voksede op i Neder- 
landene en Kongesøn, hans Fader hed Sigmund osv.« ; 
og Gudrundigtet begynder paa samme Maade med »Es 
wuohs in Irlande ein rtcher kunic hér c Allerede herved 
er tilkendegivet, at man ikke længer bygger paa en forud- 
sat almindelig og levende Bevidsthed om Sagnene. »Et 
gammelt Sagn« om »berømmelige Helte« lover Nibelun- 
genlied i sit første Vers at fortælle; »den gamle Sage 
om Siegfrieds Drab og Niebelungernes Undergang« — 
saaledes maatte et ægte Stykke Nationalepik have for- 
kyndt sit Æmne. Sagnene betragtes mest kun som 

gamle Digte; intet Sus af Historiens Aand fornemmes, 
ingen religiøs Pietet overfor Fædrenes Skygger. Det 
mærkes, hvilket ulægeligt Brud med den nationale Tra- 
dition der var afstedkommet ved Kristendommen og den 
vælske Ridderkultur*®. Da »Nibelungenlied« og »Gudrun« 
digtedes, havde de gamle Heltesange i Hildebrandskva- 
dets Manér været uddøede gennem flere Aarhundreder 
i de højere Kredse og var sunkne ned til en Under- 
holdning ved Markedstævner for det menige Folk; de 
var dér af de omvandrende Spillemænd bleven omsat 
fra de statelige Stavrimvers i 8-Stavelses Versets Lirekasse- 
melodi; gamle Heltesange klinger iøvrigt igennem i denne 
»Spielmann«-Epik og de paa den byggende Kunstdigte 
f. Eks. om Wolfdietrich, om Alpharts Død og Ravennaslaget. 
Naar man nu, samtidig med at den franske, versificerede 
Ridderroman og den efter Trubadurlyriken dannede Minne- 
sang begyndte at blomstre ved det østrigske Hof, fandt paa 
at tage de gamle Spillemandssange op til festlig Underhold- 
ning i de adelige Kredse, saa klædte man dem i Kunst- 
lyrikens Versemaal og tildels ogsaa i Kunstlyrikens og 
Kunstromanens Stil. Adskilligt er moderniseret efter 
•østrigsk Hofliv og delvis i kristelig Aand: Krimhilds 
Og Siegfrieds første Bekendtskab og Forelskelse ved 
Hoffet er helt tugtig, høvisk Minnesanger-Erotik. Skil- 
dringen af Hoflivets Fester og Ceremoniel optager megen 
Plads. Snart er der ogsaa en vis skælmsk Letfærdighed 
i Tonen, snart en vis respektløs Ironi overfor Perso- 
nerne (Brynhilds Gerrighed eller Gunther i Brudenatten), 
snart endelig en vis Snusfornuft i Opfattelsen, som viser 
Manglen paa Naivitet overfor Stoffet. Følelser af kri- 
stelig Humanitet og raffineret Ridderlighed lægges mange 

Helteliv 8 

Steder ind i de vilde, barbariske Sagn. Det har næppe 
heller varet mer end en Menneskealder, inden baade 
»Nibelungenlied« og »Gudrun« var fors'andlede helt til 
Læsningsromaner som de ridderlige Romaner. 

Saa er der endelig Firdusi s persiske Kongebog: 
»Shahname«*^, Det er en Verskrønike om de gamle 
persiske Konger, skreven i det 10de Aarh. efter Chr. 
ved de persiske Shahers Hof, paa Grundlag af Krøniker 
og mundtlige Sagn. Talrige halv mythiske halv histo- 
riske Sagn havde holdt sig fra den allerældste Tid, da 
Iranerne, nylig indvandrede fra Nordvest, levede i Smaa- 
stammer i Egnen Syd for det kaspiske Hav og kæm- 
pede med Landets mørke ikke-ariske Befolkning — 
som Inderstammerne paa deres Hold. Maaske der endnu 
ved Darius' Hof blev sunget Heltesange om disse gamle 
Sagn. Men den Perserne egne historiske, realistiske Aand 
fæstnede tidlig Begivenhederne i officielle Rigsannaler, 
og i dem blev de gamle Sagn indarbejdede. De gamle 
Rigsannaler gik vel til Grunde, medens Persien var under 
Parthernes Herredømme, men de fornyedes senere af 
Sasanidernes Dynasti i det 6te Aarh. efter Chr. I 6 — 
7de Aarh. forfattedes baade en stor Kongekrønike og 
talrige enkelte Krøniker, rimeligvis paa Vers. I det 7de Aarh. 
bukkede imidlertid Perserriget under for Araberne og 
fik sig paatvunget muhamedansk Religion og muhame- 
dansk Kultur; de gamle Ilddyrkeres Traditioner og Lit- 
teratur blev vel overført paa arabisk af de videbegær- 
lige Sejrherrer, men et voldeligt Brud var alligevel 
sket i det nationale Liv, og den persiske Fortid laa 
foragtet hen. Saa er det imidlertid, at der i det 10de Aarh. 
vokser en persisk Digter op, som lige fra ung af med 

Kærlighed fordyber sig i alle Krønikerne og lytter til 
alle Sagnene om den længst forsvundne nationale For- 
tid og som — maaske bestyrket deri af den litterært 
interesserede Sultan i Ghasna — gør sig det til sit Livs 
Værk at genopvække hele den gamle Historie. 

Hans »Kongebogc, skreven i 60,000 statelige Dob- 
beltvers, gennemgaar kronologisk 50 Kongers Historie 
fra Mythetiden til Sasanidernes Undergang. Den er en 
Krønike, ikke et Heltedigt, — skrevet af en Enkelt 
og til Læsning, skrevet tilmed af en kultiveret Mand 
ved et forfinet Hof i et stort bureaukratisk Despoti, — 
ikke mere et Heltedigt end Æneiden er det. Men dens 
Hovedkilde, den gamle Kongekrønike fra Sasanidernes 
Tid, som Firdusi helt igennem følger med Pietet, 
har aabenbart været ham en ypperlig Bro tilbage 
til den førmuhamedanske, zoroastriske Perserverden. 
Den samme dramatiske Lysets Kamp mod Mørket, som 
udgjorde Ilddyrkernes Religion, gentog sig i den evig 
fortsatte Krig mellem det solsvedne Irans lyse Arier 
og det taagehyllede Turans mørke Ikke -Arier, og 
det er denne Nationalkrig, som Heltesagnene om- 
handler. Efterat Feridun havde samlet hele Verden 
under sit Scepter — fortæller Kongebogen — deltes den 
mellem hans Sønner; af disse blev den yngste, Irans 
Herre, myrdet af sine Brødre, der var skinsyge over 
hans Arvedel; fra da af har hans iranske Efterkom- 
mere Blodhævnspligten overfor Turan, hans Morder 
Turs Rige. Det er tillige en religiøs Kamp. Iran er 
Lysguden lasdans (Ormusds) Land, her staar det hellige 
Bjerg Alburs, Lysgudens og de rene Aanders Sæde, her 
tændes ogsaa den hellige Ild paa alle Højder. I Turan 

S* 

regerer Ahriman og alle hans Diwer, og mod disse 
sorte Dæmonhære er de iranske Krigstog rettede ligesaa 
vel som mod Turans Fyrste Afrasiab og hans Helte. 

Slægt efter Slægt tager Kampen mod Nabolandet 
i Arv, og op og ned svinger Vægtskaalerne. De iranske 
Fyrster, Kajaniderne, skildres i en langt senere Kulturs 
Dragt som østerlandske Despoter paa Elfenbenstrone, 
med Tiara ' paa Hovedet, omgivne af Hof og Harem 
og med et vidtløftigt Kancelli under sig. Om Tronen 
staar de vise Mobeds: Præster og Sandsigere; under sig 
har Kongen talrige fyrstelige Vasaller. Hans Støtte er 
navnlig Fyrsterne af Sejestan, blandt hvilke Sal og 
især Rustem er de vældigste Helte; men ogsaa en stor 
Skare andre Pehlevaner, — Helte, der kæmper til Hest, 
bevæbnede med Kølle og Lasso, — tjener ham som 
Vasaller med østerlandsk Kongedyrkelse; alligevel er 
deres Stilling en Del stoltere og friere overfor Konge- 
magten end i Persiens historiske Tid. — Fra Konge 
til Konge følger Digtet de fortsatte Kampe. For- 
blændet af Overmod gør Kai Kaus Indfald i det dæ- 
monopfyldte Mazenderanland og falder i Dæmonernes 
Vold, dog Rustem naa'r efter mange Æventyr ind 
og befrier ham. En Søn af Kongen opvokser som 
Barn i Turanemes Land, men hentes under mange 
Farer hjem af en trofast Helt. Den store Rustem for- 
følges af Ahrimans Had, og Mørkets Gud véd at mage 
det saa, at Heltens Søn ukendt kommer til at staa lige- 
overfor sin Fader i Kampen, paa Fjendernes Side, og 
fmder Døden for hans Haand. Siden falder Rustem i 
Unaade hos sin Konge, og Kongen sender sin Søn Is- 
fendiar, næst Rustem Persiens ypperste Helt, ud med 

Befaling til at bringe den gamle Helt fangen for hans 
Trone, Efter en vældig Tvekamp dræber Rustem Konge- 
sønnen, men kort efter ligger han selv under for en 
Broders Forræderi. Og med disse to Heltes Fald er 
Irans Heltetid ogsaa forbi. — En lang Række skiftende 
Personer bevæger sig over Digtets Scene; under en lang- 
varig Sagnvækst er alle Tildragelser bleven overgroede 
med en Fylde af levende Træk og Episoder, og med 
østerlandsk Fantasi er alle Forhold drevne ud i det 
kolossale og fantastiske. Men den religiøst nationale 
Verdenskamp samler alle Digtets Begivenheder i et 
simpelt og storladent Dramas Ramme; en mægtig 
Skæbne knytter Begivenhederne i Kæde og hviler tyn- 
gende over Personerne, og der er heroisk Løftning, pa- 
tetisk Spænding, tragisk Opløsning i Historien. Kun 
et virkeligt nationalt Helteepos kunde Digtet aldrig 
blive. Der laa et Par Tusind Aar mellem Sagnene og 
deres Behandling, og de var ikke hentet op af en endnu 
levende Sagnbevidsthed i Folket, talte i Digterens Be- 
handling heller ikke til en medvidende og samfølende 
Offentlighed. Med sit arkaiserende Sprog og sin med 
Lærdom paasatte Tidsfarve er det store Digt halvt en 
Verskrønike, halvt en Kunstepopé. 



Endnu bliver der, som den sidste Form af Heltedigt- 
ning, tilbage at betragte et Flor af Ballader og Ro- 
mancer. Hos de af Europas Folk, i hvilke den gamle 
Heltesang ikke udvikler sig til en Epik, afløses den i 
Middelalderen af en saadan Ballade- og Romancepoesi, 

som baade i social Funktion og i sin Aand er noget for 
sig. Det er de spanske Romancer, de engelsk-skotske 
Ballader og de nordiske Folkeviser fra 13. — 16. Aarh. 

Det middelalderlige Spanien med sin gotiske og 
romanske Folkeblanding og de kristelige Kongedømmers 
Kampe med Saracenerne var en Arne for Helteaand 
og Heltedigt. Ud af ældre nationale Heltesange er der 
rimeligvis*® fremgaaet et Tilløb til en Helteepik i 
Smag med de franske »chansons de geste« og paa- 
virket af dem. Af den findes kun opbevaret Brud- 
stykket iPoema del Cid« (12te Aarh.). I en kraft- 
fuld, værdig Tone fortæller dens lange, vægtige Vers om 
Nationalhelten Ruy Diaz, Cid Campeador, — om hans 
Landsforvisning, hans Kampe med Maurerne, hans 
Døtres Giftermaal med de fejge Infanter af Carrion. 
Ogsaa i forskellige Rimkrøniker fra 13. — 14. Aarh. for- 
tælles der os mange Episoder af Cids Liv — Genklange 
af gamle, forsvundne Heltekvad. Men saadanne Krøni- 
ker og desuden Legender og Behandlinger af antike 
Æmner tog snart i de højere, dannede Klasser Luven fra 
Helteepiken. Denne sank i Middelalderens sidste Aar- 
hundreder ned i de omvankende » Juglares« Hænder, op- 
løstes i korte »cantares«, senere »Romances« og omdan- 
nedes til en lavere Underholdningsgenre*®. Et stort Tal af 
disse Romancer omhandler Cid, men de synger ogsaa 
om mange andre heroiske og tragiske Æmner fra Spa- 
niens Historie — om den sidste Goterkonge, der fordreves 
af Araberne, om Kong Alfonsos Sammenstød med Rid- 
derne, da han vilde lægge Skat paa dem, om Fernan Gon- 
zalez, Kastiliens Befrier, Maurernes Skræk, eller Bernardo 
del Carpio, der tjente sin Konge saa trofast og udførte 



Britiske Ballader. 119 

den ene Bedrift efter den anden, men aldrig fik den 
eneste Løn, han havde betinget sig, sin fængslede Fa- 
ders Frigivelse, eller om Herren af Laras Sønner, der 
af en Onkel forraadtes til Maurerne og hvis afskaarne 
Hoveder præsenteredes for den fangne Fader. 

Disse Cantareser korte hastige 8 Stavelses Vers, nær- 
mest trokæiske, med Rim eller Assonantser, uden Strofe- 
deling: »Kong Rodrigo af Toledo — for at øge sin Krones 
Glans — lod stævne ind til Turnering — under tusind 
Trompeters Klang«. Tonen er let underholdende og 
let lyrisk, Behandlingen familiært intim og sentimentalt 
romanagtig; Sangen er ikke, som den gamle Heltesang 
var det, henvendt til Krigeres Forsamlinger, men synges 
uden Prætension i Borg og Hytte, for Kvinder som 
for Mænd, til let, selskabelig Underholdning. 

De engelsk skotske og de nordiske Middelalder- 
ballader er Skud af den samme Stamme og har fælles 
Behandlingsmaade og mange Gange ogsaa fælles Stof. 
De er delte i to- eller firliniede Strofer og har vel op- 
rindelig altid haft Omkvæd; baade denne Form og 
hele Aanden i dem er bestemt ved, at de har tjent til 
at ledsage Dansen rundt i den lavere Landadels Borge- 
stuer og Borggaarde og tidlig vel ogsaa i Borgerhjem og 
paa Værtshuse. De britiske Ballader'^ er ikke talrige og 
foreligger i en sen og ofte haandværksagtig Form, men 
er af stor patetisk og dramatisk Kraft; de fortæller om 
Kampene paa Nordgrænsen mellem Northumberlands 
engelske Percyer og de skotske Douglaser, om vilde, 
tragiske Kvinderov eller om Robin Hoods, den halv- 
mytiske Røvers og hans Fællers Liv ude i Nottingham- 
Shires Skove, i evig Fejde mod Sherif og Gejstlighed. 

Meget rigere er den nordiske Skat af Helteballader. 
Der er Behandlinger af gamle Heltesagn: Sivard og 
Brynild, Didrik og hans Kæmper; gamle Sagn om 
Bortførelser og tragisk Elskov: Ribold og Guldborg, 
Hagbard og Signe; dernæst historiske Viser: Marsk Stig 
og Niels Ebbesen, endelig Ridderviser om Adlens pri- 
vate Liv: Ebbe Skammelsøn, Ebbe Tygesøns Dødsridt^ 
Nilus og Hillelille osv. Ved Behandlingen af gamle Helte- 
sagn viser Balladerne ret deres Væsensforskel fra den 
oprindelige Heltesang: Hvor Trymskviden eller Helte- 
digtene (selv i Eddaens Kunstbehandling) fremtraadte 
som Drapaer til Guders og Forfædres Ære, Aabenba- 
relser af Fortidens Helteliv og var store dramatiske Vi- 
sioner, bevægede af energisk Patos, — dér fremti'æder 
de samme Sagn i Balladernes Behandling — »Thor af 
Havsgaard« eller »Ribold og Guldborg« — blot som en let 
Fantasiunderholdning, der snart med spøgefuld, snart 
med sørgmodig Grundtone skal give et poetisk Akkom- 
pagnement til Svendes og Jomfruers Dans. Den gamle 
Heltesangs Funktion som Folketraditionens og den kri- 
gerske Samfundsaands Bærer var nu — som vi har 
set — gaaet over til Sakses »Gesta Danorum« eller 
Geoffrey af Moumou ths »Historia Brittonum«. Men 
rundt i Landadlens Borgestuer og Borggaarde blev imens 
Heltesagnene respektløst draget ind med i de nyindførte 
Kædedanse og i de vælske halvlyriske Dansesanges 
Ramme ®^; den gamle Heltesangs Harpeklang blev her til 
Fløjtespil, dens kraftig tunge Verslag blev lette vuggende 
Melodier, dens højstemte, billedrige Skjaldesprog sank 
ned til jævn, naturlig Dagligtale. Af Forfædredyrkelse 
eller krigersk patriotisk Opbyggelse er der under alt 

det ikke bleven mange Unzer tilbage i Sangene; alene 
i Sange om nyere, betydelige historiske Tildragelser 
som »Marsk Stig«- eller »Niels Ebbesen «-Viserne løfter 
Tonen sig noget op imod Helteepik; ellers klinger Vi- 
sernes Heltehistorier blot forbi Øret uden anden Betyd- 
ning end flygtige Æventyr. Den heroiske Vaabenklirren 
mødes nu ogsaa i disse Danseviser med helt andre Toner 
og Motiver, som ligger udenfor Heltedigtets: følsomme, fan- 
tastiske, spøgefulde — i »Aage og Else« og »Elverskud«, 
i Tove- og Dagmar- Viser, i »Møens Morgendrømme« og 
»Tro som Guld«. — Balladerne er og meget af deres 
Trylleri i moderne Øren beror just derpaa den sidste, 
halvt udviskede og hendøende Genklang af Heltesangen, 
ligesom Ridderadlen rundt paa Borgene i 14. — 15. Aarh. 
er de spredte opløste Rester af det gamle, faste Kriger- 
samfund. De yngste af Folkeviserne er de saakaldte 
Ridderviser — smaa Anekdoter af Samtidens anarkiske 
Adelsliv; i dem faar selve Opløsningsprocessen sit 
poetiske Udtryk. Saaledes følger Heltedigtningen under 
skiftende Former Trin for Trin den sociale Bevægelse. 



Ogsaa hos de slaviske Folk, hos Nygræker, hos 
Afghaner, hos Araber, hos Tartarer . . . hos de 
allerfleste af Jordens Folkeslag findes der Heltedigtning i 
de her betragtede forskellige Former. Hos tartariske 
Nomadefolk*^ sidder Sangeren paa et Skind og foredrager 
til et Strengeinstrument Heltesange for sine Tilhørere, 
som timevis hører paa de fantastiske Historier om 
Heltebedrifter og Trylleri. Heltens Telt af Elsdyrskind 

staar paa Steppen, hans talrige Kvæg græsser viden om ; 
ved en Guldstolpe staar hans vidunderlige Heltehest 
bunden. Han er en vældig Bueskytte og Jæger, men 
naar han hører om en Kæmpe eller en skøn Jomfru i 
det Qærne, drager han ud for at prøve sin Lykke i 
Biydekamp eller som Bejler. Der er Steppefolks vage 
Udve og deres uformelig kolossale Fantasier i Æven- 
tyrene. I de arabiske Teltlejre sad man allerede før 
Muhameds Tid i de stjærneklare Ørkennætter og under- 
holdtes af Fortællere, som paa Prosa eller Vers fortalte 
om Imrulkais' Hævnfejde mod sin Faders Drabsmænd, 
om Antaras Elskov og Røvertog og om Tarafas tragiske 
Endeligt, indblandende de gamle Heltes Leilighedsdigte 
i Beretningen om deres Liv'*. Nygrækerne sang under 
Slutningen af Tyrketiden korte Ballader om Klephterne 
oppe i Bjergene og deres Kampe med Tyrkerne, om Ali 
Pasha og Sulioterne og om Kreternes Opstande, og fra 
det byzantinske Riges Tid haves et helt lille Epos om Di- 
genis Akritas, der i det 10de Aarh. med sine Skarer 
holdt Grænsevagt ovre i Lilleasien mod de syriske 
Emirer; det synger om, hvordan han bortfører sin 
Brud, fejder mod de røverske Apelater og har forskel- 
lige Elskovsæventyr'*. Ved de gamle russiske Fyrste- 
hoffer reciteredes i et ensformigt trokæisk Foredrag de 
saakaldte By lin er, som skildrede gamle mythiske Kæm- 
per og Troldmænd: Volga, der kunde forvandle sig 
som Odin til en Myre og krybe gennem en Bymur og 
som har en Skare halvvoksne Knøse om sig; Mikula, den 
vældige Bondesøn paa sin jættestore Hoppe; Sviatogor, 
den russiske Samson. En Kreds af mere historiske 
Byliner samlede sig om Fyrst Vladimir og hans gæstfri 

Hof i Kiew og hans »Bogatyrcs (Heltes) stadige Kampe 
med Tartareme — fremfor alle om Bondesønnen Ilja Mu- 
romet, som bliver saa utaknemlig behandlet af Fyrsten. 
Et Tilløb til en Helteepopé paa slige Heltesanges 
Grundlag er »Kvadet om Igors Fylking« fra det 12te 
Aarh.'^ Men senere er Heltedigtningen sunken ned til det 
lavere Folk. Blandt Ukrænes Kosaker synger Blinde 
og Krøblinge til et mandolinagtigt Instrument deres 
»Dumaer« om Kosakens fri Rytterliv paa de store Step- 
per, om Tartarernes Overfald og Kvinderov, om Fangen- 
skab hos Tartarerne og Befrielse derfra'*. Serberne 
har smukke historiske Heltesange om Serbiens sidste 
Frihedskampe overfor Tyrkerne, indtil Folket i det store 
Slag paa »Solsort-Markerne« (1389) bukkede under for 
dem, samt om de fri Skovens og Bjergets Røvere, især 
om Nationalhelten Marko Kralevic, der stod i Vasal- 
forhold til Tyrkerne, men levede i evige Skærmysler med 
dem'^. Engang har maaske disse Sange til Guslaens 
enstrengede Violin lydt i serbiske Fyrste- og Stormænds- 
haller og været Udtryk for en levende nationalhistorisk 
Bevidsthed, men senere sank de ned til et mere privat 
Liv rundt i Hjemmene eller til at kolporteres rundt af 
Blinde og Tiggere. Bulgarerne har Røver- og Hej- 
duksange af lignende Natur '^. I den finske Kalevala- 
Epik tager Troldmanden næsten aldeles Luven fra Helten. 



Dette foreløbige Rundskue udviser en rig Forskel- 
lighed af poetiske Arter og Former: fra Deboras Sejrs- 
kvad til Riddernes Dansesange, fra Eddas Heltekvad 
til Homers Epos, fra halve Kunstdigte som Nibelungen- 

lied til Snorres norske Kongekrønike i Prosa og Fir- 
dusis persiske Kongekrønike paa Vers; ogsaa i is- 
landske Sagaer og i mangen latinsk Klærkekrønike har 
vi fundet litterære Former for Heltedigtning. Efter 
Folk og Himmelstrøg, efter Tidspunkt og Kulturstand 
er dernæst Heltedigtningen meget uensartet. Ikke blot 
har Einar Tambeskælver et andet Udseende, anden 
Klædning, andre Vaaben end Persernes Rustem; men 
den Folkenatur, der taler i Snorres Krønike, er jo saa 
forskellig som vel muligt fra den, der taler i Firdusis. 
Forskellene maa imidlertid foreløbig for vor Betragt- 
ning staa i Skyggen for det Slægtskab, den Enshed 
i al primitiv Heltedigtning, som for et kulturhistorisk og 
æstetisk Synspunkt er det afgørende og som beror paa, 
at det sociale Udspring og den sociale Mission er saa 
temlig ensartede, og i Sammenhæng hermed, at Inspira- 
tion, Æmner og Tonarter er saa væsentlig ensartede. 

Fælles for den Heltedigtning, vi taler om, er da — 
ikke, som man før sagde med et uklart og misforstaaet 
Ord, at den er Folkepoesi, men — at den i sine reneste 
Former vedbliver at være, hvad den oprindelige Helte- 
sang var: væsentlig mundtlig og væsentlig upersonlig, 
social, national eller dog Standspoesi. Den er digtet 
mundtlig, er længe gaaet i mundtlig Overlevering fra 
Sanger til Sanger, før den fæstnes i skreven Form, og 
den foredroges eller blev sunget, men er oprindelig ikke 
bestemt til Læsning. Meget i Sprog og Stil og Frem- 
stilling er bestemt ved denne Mundtlighed. Skriftsproget 
er mere ordnet, sammentrængt, analytisk udpenslet, fast 
sammenbygget; den mundtlige Tale er løsere i Sammen- 
hængen, mere uklar og ubestemt, men levende, flydende, 

energisk, følelsesbetonet*^. De islandske Sagaer f. Eks. sæt- 
ter Ord sammen eller forbinder dem paa en vag og uklar, 
men energisk og levende Maade: atgørdarmikill . . hjålp- 
vænligr . . Pau Hervør . . de skiltes ad, gode Venner . . de 
sejler Nord om Sogn, god Bør, klart Vejr . . . der ligger 
en Halmvisk dér, hvor Hjertet skulde . . Tog til at kvælde . . 
Tyktes vel gjort. De franske »chansons de geste« lige- 
saa: Halte-clére . . fille roi (du roi) . . jeg vil, du gaar . . 
ingen er der, ikke har mistet nogen her. — Ordenes Orden 
er endnu ikke fæstnet af grammatisk Logik; blandt de 
Forestillinger, der samtidig melder sig, skubber den sig 
forrest, som der i Øjeblikket ligger størst Vægt paa. 
Adjektivet sættes, naar det passer, efter Substantivet, 
Genitiven snart før, snart efter det styrede Ord, Objekt 
og Prædikat skydes energisk forrest for Eftertrykkets 
Skyld. Saaledes i Sagaer og Folkeviser: Broder hans . . 
Konge Norges . . stor Tidende forkynder du dér . . 
være kan det, at du vil fortryde det . . vejet er unge 
Kong Erik. Saaledes ogsaa i fransk og tysk Helteepik; 
i Edda og anden germansk Olddigtning kastes Ord og 
Sætningsdele jo endnu mere kaotisk ind mellem hver- 
andre. — Løst sideordnede følger Hovedsætning efter 
Hovedsætning — i Sagaer som i Rolandskvadet, ofte 
ikke engang med »men« eller »og« som Forbindelsesled. 
»En Mand hed Torfin, han var Floses Huskarl; denne 
Mand sendte Flose ud at dræbe Torgeir; han skjulte 
sig i et Skur etc.« eller: »En Konge er der, har Navn 
Corsablis, fra Barbariet er han, fra et fremmed Land. 
Han taler til de andre Saracener. Vel hørte ham Ærke- 
bisp Turpin«. Det er punktuel Stil. Efter Øjeblikkets Lune 
springes der ogsaa uafladelig over fra en Taleform i en 

anden. »Han rejste sig fra Bænken. Saa tager han 
Øksen. Derpaa gik han ud til Torsten. Nu siger han«. 
Eller: »Halgerde spurgte, hvi han kom ene tilbage, eller 
er du nu flygtet?« Saaledes slaarogsaa Homers Digtning 
fra indirekte Tale over i direkte og er som al »Folke- 
poesi« rig paa Anakolutier. — Al den mundtlige Tales 
Gentagelser og Overflødigheder, som man hviler ud i 
og som skal lette og tydeliggøre for Tilegnelsen, gaar 
igen i Homei-s som i Rolandskvadets eller Folkevisernes 
Stil: Tautologier (»baade fro og glade«, »tav kvær og 
forstummede), drævende Udvidelser (»det var Ridder 
Hr. Aage«, »Og hør I det«), varierende Gentagelser 
(»Hr. Aage han rider gennem Ystad By — ham fulgte 
vel 100 Glavind i Sky, — Hr. Aage han rider gennem 
Ystad Gade — ham fulgte vel 100 Hovmænd i Plade«. 
»Den elskede Konge anbragte de i Skibsrummet, 
den milde Ringuddeler ved det høje Mastetræ«). — Til 
Bekvemlighed baade for Sangerens Hukommelse og for 
Tilhørernes Forstaaelse betegnes Personerne ved staa- 
ende Tillægsord, der let genkendes ; alle Handlinger og 
Begivenheder skildres, hver Gang de forekommer, med 
de samme Ord; alle Overgange og Vendinger, Udtryk 
og Betegnelser stivner og stereotypiseres — hos Homer 
som i Folkeviserne som i de franske »chansons de 
geste«. Af den mundtlige Digten, mundtlige Overleve- 
ring og Fremførelse følger saaledes de væsentligste Stil- 
mærker for »Folkepoesi«. 

Den er væsentlig social, upersonlig Poesi — det var 
dens andet Fællesmærke. Den hviler normalt paa Sagn, 
som Slægter har arbejdet sammen paa, digter videre 
paa dette Sagngrundlag og i dets Aand ; selvom den op- 

rindelige Digter maaske har lagt nogen Særejendomme- 
lighed ind i den — den Enkelte havde jo iøvrigt paa 
tidligere Samfundstrin mindre Særpræg end nu — saa er 
den ialfald undervejs, gennem saa mange Sangeres 
Mund, undergaaet en Bearbejdelse, forsætlig og ufor- 
sætlig, og har faaet sit personlige Præg afslebet, er 
bleven tilslebet efter et gennemsnitligt Samfundspræg. 
Ja selv naar Digtet nedskrives og udbredes gennem Af- 
skrifter, er der ingen Kontrol med, at den oprindelige 
Form bevares, saalænge ikke Bogtryk har sat sit »ne 
varietur« paa den; uden Sans for Forfatterejendom- 
melighed omarbejder hver Afskriver lidt paa Teksten 
og banaliserer den mer og mer. Men særlig er det 
ogsaa Sangens Funktion som Forsamlingsunderhold- 
ning, der giver den sit sociale, upersonlige Præg. 
Overfor en enkelt Læser i Enrum har en Forfatter lige 
Spil: kan vække og lede hans Interesse, bestemme 
hans Smag. Men overfor en kompakt Forsamling er 
han — og det var især en stakkels Sanger overfor en 
fornem Tilhørerkreds — saa temmelig magtesløs: selve 
de enkelte Tilhørere mister i Forsamlingen deres Egen- 
hed og bliver Publikum, og dette Publikum gør sine 
Krav gældende overfor Digteren, der enten uvilkaarlig 
lader sig inspirere af dem eller forsætlig maa lære sig 
det; aldrig vover hans »Jeg« sig frem i ægte Folkeepik, 
det er Forsamlingens Fællessjæl, som Sangen bliver 
Organ for, og dens Kunst er bestemt ved, at den skal 
virke paa en Forsamling. 

Heltesangen fortsætter da ved den nærmere Udfø- 
relse af Sagngrundlaget med at typisere og normalisere 
Personer og Begivenheder efter en vis Livsopfattelses 



128 Social Poesi. 

Skema, — saaledes som vi har set selve Sagndannelsen 
gøre det. Er det primitive Liv allerede i sig selv temlig 
stereotypt, bundet i Vaner og Efterligning, i Pedanteri 
og Overtro, saa fordrer Sangens Tilhørere endnu be- 
stemtere, at alt i Digtet skal følge et vist Skema, som 
man er vant til, og den mundtlige Overlevering slider 
efterhaanden af Bekvemlighed og Uagtsomhed alle 
Af\dgelser fra de engang foretrukne Formler bort; der 
ønskes ikke Nyheder, men Gentagelser af de engang 
knæsatte Virkelighedsbilleder. Græsk saavel som gam- 
melgermansk eller gammelfransk Digtning er overalt 
bunden i Konvention. Staaende Epiteta skildrer en 
Gang for alle de forskellige Foreteelser: Hos Homer er ' 
Skibe hurtigsejlende. Herolder højtraabende. Havet vin- 
blaat; i oldgermansk Poesi er Jorden altid grøn, Kvin- 
den hvid. Fyrsten kaldes gerne Ringuddeleren, Kvinden 
den guldsmykte; i Folkeviserne er Linden grøn, Vinen 
klar og Guldet rødt; den danske Folkevises »brune 
Brand« er oversat i engelsk Folkevises »brown sword«; 
fælles for dansk og engelsk Folkevise er ogsaa den 
hvide Haand, de fagre Ord, den salte Sø, Jomfruen 
fager og fin ; i russisk Folkevise er Jorden gærne fugtig, 
Bjergene graa, Fødder hurtige. Skoven skyggefulde^. 
Staaende Træk karakteriserer engang for alle forskellige 
Situationer eller Sindstilstande, og anvendes uvægerlig 
i paakommende Tilfælde. Naar hos Homer en Kriger 
falder, klirrer Pladerne om Manden; en Kvinde sidder 
altid ved sin Væv (Helena saaledes i Odysseen endog den 
Dag, der er Bryllup i Huset); man udtrykker Elskov, 
Klage, Gudsfortrøstning i visse staaende Formler; en 
Skibsudrustning, et Offerinaaltids Tilberedelse og For- 

tæring, en Raadsforsamlings Sammenkaldelse og Forløb 
— alt sligt har sine faste Satser, der sættes ind paa 
deres Plads. I oldgermansk Poesi er det f. Eks. staa- 
ende Træk, at man i Sindsbevægelse rejser sig eller ler 
højt op, og der er Formler for, hvordan man hilser paa 
hinanden, udspørger hinanden, giver og modtager Gaver, 
indfletter fromme Formaninger i Talen *^. I vore Folkeviser 
sidder den Sorgfulde med Haand under Kind, den For- 
slagne smiler under Skind, den Forelskede klapper 
Kvinden paa hviden Kind ; Rigdom anskueliggøres ved, 
at man »sidder over breden Bord«, kvindelig Forfænge- 
lighed ved, at man snører sine Silkeærmer eller drager 
Silke paa Jord; i pludselig Sindsbevægelse rejser man 
sig og slaar Tavlebord sammen. Sagaerne har talrige 
lige saa typiske Træk: At en Kvinde sømmer Stads- 
klæderne for en Mand, er et Tegn paa, at hun staar i 
Forhold til ham ; et typisk Ødselheds Træk er at skære 
Bræmmen af sin Kappe, naar den har slæbt i Snavset, et 
staaende Grumhedstræk er, at man efter at have myrdet 
en Mand tørrer Blodet af sin Klinge af paa hans Hustrus 
Klædning. For Uhyggen ved et natligt Mord — naar 
den sovende faar fat i Morderens Haand og tror, det 
er Hustruens — , for venlig Overtalelse, der gemmer 
Trusel og Tvang i Baghaanden — naar de to Venner 
sætter deres OflFer imellem sig og under venlig Snak 
anbringer sig paa hans Kofteskøder, saa han ikke kan 
slippe bort — , for Smertens Lammelse, for Hævn- 
sygens Tilfredsstillelse — for alt sligt har Sagaerne deres 
temlig faste Formler. Men overhovedet er Mennesker og 
Liv fremstillede med en saa gennemført Ensformighed og 
en saa repræsentativ Upersonlighed, at »Folkepoesien« 

Helteliv 9 

virker som et klart, objektivt Billede af Virkeligheden, 
medens det kun er den strengt overholdte Stilisering, der 
illuderer. Fordi Digtningen saa nøje afspejler sit Publi- 
kums fæstnede Syn paa Tingene, derfor staar Skikkelser 
og Scener med en Fasthed, Rundhed, Dybde som var de 
virkelige, og fordi Digtets Toner saa ofte er kastet mange- 
fold forstærkede tilbage fra en Sangbund i Tilhørerne, har 
der lagt sig en egen vægtig, fuld Klang over dem. 

Heltedigtningen er endelig — i sine rene Former — be- 
stemt ved, at den foredrages i Mænds Forsamling, ved fest- 
lig Lejlighed. Kun en populær, almenforstaaelig Frem- 
stilling kan her slaa igennem, kun enkle Omrids, kun 
klare, skarpe Farver, kun fulde Brysttoner kan her 
gøre sig gældende. Alt maa anskueliggøres; maa 
forstærkes og løftes; ligesom paa Theatret maa der 
grove Effekter til for at virke gennem Massen og virker 
omvendt Massen forstærkende tilbage paa Sangen; 
denne har ogsaa uafbrudt — hos Homer som i Rolands- 
kvadet, i Edda som i Sagaerne og Folkeviserne — en 
Tilbøjelighed til at slaa over i Dramaet, Livets umid- 
delbare Afbildning: Handlingen former sig som en 
Række afsluttede Scener og Personerne optræder talende, 
i livligt Ordskifte; Sangeren har vel ofte ageret halvt 
skuespilleragtig. Meget ydre Liv maa overhovedet 
kræves af Sangen, for at den skal fængsle disse Frilufts- 
mennesker, festlig opstemte af Mad og Drikke. Det 
er svært nok at skaffe Ørenlyd i Hallen ; Trouvéren maa 
stadig paa ny bede: »Hør nu I gode HeiTer, lad nu Støjen 
lidt fare og ryk sammen om mig I, der vil høre I« Og 
selv naar de ikke har danset eller arbejdet til Sangen, 
har de nok trampet Melodien, rokket med Hovederne, 

knuget om Sværd, sukket og givet Udraab under De- 
klamationen, — en stille Tilegnelse som en moderne 
Boglæsers har der ikke været Tale om. Rolig Betragten, 
Eftertænken eller bløde Stemninger bryder de sig ikke 
om, det er Muskler og Sanser, som vil underholdes i 
Fantasien. Meget at se: Figurer, Scener, dagklare Bil- 
leder; meget at høre: Larmaf Skældsord, Vaaben, Heste- 
tramp; megen Bevægelse: Marscher, Ridt, Hug, saa det 
værker i Armen, — en Sanse- og Muskelpoesi af ud- 
vendigt Liv. Og for de feststemte Tilhørere skal Sangen 
yderligere forøge Feststemningen. Straks Stilen og Frem- 
stillingen løfter alt op i en ideal, festlig Sfære. Hos 
Homer kaldes selv Tiggerens Moder »ærværdige Moder«, 
selv Ammen er »guddommelig blandt Kvinder«. En- 
hver fransk Helt er »stolt af Aasyn«, enhver Jomfru 
har »lysende Ansigt«; Hestene løber som Hjorten, Slot- 
tene er af Marmor, Vejret altid straalende. Alt straaler 
overhovedet i lyse, festlige Farver: røde er Faner, Skjolde, 
Ansigter; hvide er Blomster, Vaabnenes Glans, Klæder; 
for »gult« og »lysende« vrimler der af Synonymer. Helt 
æventyrlig er Folkevisens Stilfarve: Jomfruen er en 
Spedel klar, en Rose og Lilje, saa smal en Vaand, med 
udslaget Haar. Kongesønnen er vel svøbt i Maar og 
skinner som en brændende Lue. Skibet har forgyldt 
Raa og Silkesejl. Alt er af Guld: Ridderens Horn, 
Spore, Bidsel, Klæderne, Tæmingeme. Forgyldning 
lægges i al Heltedigt over alle Ting. I indisk Digtning be- 
tegnes alt ønskværdigt ved Ordet: gyldent; i en Velsig- 
nelse over en Fyrste, ønskes der ham alt, hvad der er 
gyldent. Saaledes betegner i slavisk Poesi hvidt alt lykke- 
ligt**. — Det er ogsaa kun opstemte, løftede Tonarter, 

der anslaas: stille Melankoli eller hyggelig Idyl vil 
maaske nok kunne passe i Folkevisernes lille Borge- 
stuekreds til de stilfærdige langsomme Danse, men ikke 
oppe i Mændenes store Forsamlingshal. Heltesangens 
Grundtone kan derfor være baade Humor og Harme, 
Sejrsglæde og Nederlagets Smerte, tung Alvor og en 
vis festlig Lystighed, men den er altid i Dur, løfter 
altid Brystet, faar Blodet til at rulle og Pulsen til at banke 
stærkere. Man mærker det straks paa de Akkorder, hvor- 
med Anslaget i Digtene sker. Om skrækkelig Vrede, 
tusinde Achæers Fald, Skyggers Nedfart til Hades og 
Ligene, der ligger efter til Hundene, forkynder Illaden, 
at den vil synge; Odysséen anslaar en roligere Under- 
holdningstone , men det er dog svær Genvordighed, 
Modgang og Strid, der straks præsenteres som Heltens 
Liv. Meget højtidelig aabnes Rolandsk vadet: »Caries li 
Reis, nostre emperere magnes, — set anz tuz pleins 
ad estet en Espaigne«; Luften føles svanger paa store, 
mørke Skæbner. Krigersk oprømt tager et andet fransk 
Heltedigt fat: »Oiez chanson de joie etdebaudorl« (Tap- 
perhed) Festlig forkynder Beovulfdigtet sig som en 
Sang om store Bedrifter fra Oldtidens Dage. En magt- 
fuld Indgang er navnlig Nibelungenlieds første Strofe. 
Den lover at synge om Glæde og Jammer og kække 
Kæmpers Strid, om stor Møje og mange Vidundere, om 
berømmelige Helte fra Fortidens Sagn. Det er al Helte- 
digtnings Program. Den er en Sindsbevægelsens og 
Lidenskabens Poesi. Naar man overfor et apoUonisk 
Princip i Liv og Kunst — et ordnende, klarende, har- 
moniserende — har talt om en dionysisk Aand: Ung- 
domskraftens Trang til Overmaalet, Rusen, Overspæn- 

dingen, og særlig sat Tragediens Oprindelse i Forbindelse 
med denne Sindstrang, saa gærer dionysisk Aand dog 
ogsaa igennem al Heltedigtning, — med hvilken jo 
Tragedien oprindelig hænger nøje sammen. 

Selve Indholdet af Heltedigtningen bliver overalt det 
samme i Hovedtrækkene. Det er en og samme Heltesaga, 
som der i de forskellige Tungemaal og under de forskel- 
ligste Forudsætninger digtes med paa, og for den moderne 
Tilhører klinger alle Heltesangene symfonisk sammen i en 
saadan Heltelivets Saga. Dens Æmner bliver naturnød- 
vendig disse. Først Manden, Helten — han hedde nu 
Åijuna eller Rustem, Achilleus eller Roland eller Sieg- 
fried. Saa de Livets Dæmoner, der vækker Mændene til 
Bedrift og ægger Strid mellem dem : Gods og Guld, Magt og 
Ære, Kvinden som Kampens Genstand (Helena, Gudrun), 
Kvinden som »Kampvæverske« (Brynhild, Krimhild), 
endelig Skæbnens Avind og Gudernes Nid. Videre selve 
Kampen, Bedriftens og Stridens Masseudfoldelse: Ku- 
ruers og Panduers store Slag, Kampen om Ilion, 
Slagene ved Roncevaux og Aliscans, Nibelunge-Blodbadet. 
Derefter alt det, der bygges op mellem Menneskene paa 
Krigens Grund, — af Krigen og mod Krigen : Den mili- 
tære Moral, Slægtens Organisering som krigersk Ætfor- 
bund, med Blodhævnen som sit stærkeste Udtryk, 
videre Statsdannelsen med Kongemagten som sin Hjørne- 
sten. Endelig, under den fremskridende Udvikling, Kriger- 
adien som Stand overfor Kongemagt og Samfund og i 
Følge dermed Opløsningen og Undergangen af det op- 
rindelige Krigersamfund og den egentlige Krigerkultur. 

Disse Æmner udgør Kapitlerne i Heltelivets Saga. 



IV. HELTEN 

Manden, Krigeren, Helten er den Ener, som der 
regnes med i Digtningen, den Grundsten, hvor- 
paa den hele Bygning hviler. Det er Mænd, som digter 
og foredrager, det er ene Mænd, der hører paa, saa- 
længe til Heltedigtningen sj^nker ned til at blive Roman- 
læsning eller forflygtiges til Dansevise for Borgestuen; 
endnu mer end ude i Samfundets Liv er her, i Digtets 
Verden, Manden alle Tings Maal. 

Mand er Hædersnavn for Manden, som han skal 
være. »Vær Mænd, I kære,« hedder det hos Homer; 
det franske »Baron« betyder oprindeligt »Mand«; »Man« 
i tysk Epik, »karlmadr«, niaSr fyrir sér«, at være »Mand 
for sig« i Sagaer og Folkeviser har samme emfatiske 
Betydning som det latinske »vir«. Helt og Heros er 
begge af Stammer, som betyder: Mand^. Det, som først 
og fremmest udgør Manddommen, Mandigheden, er 
Styrke og Mod. Helten er stor, høj og bred. Han 
er gærne et Hoved højere end alt Folket, selv om han 
ikke netop altid har Samsons eller Herakles' Størrelse, 
eller Siegfrieds, der, i Vølsungasaga , naar han gaar 
gennem en Kornmark, lige netop rører Aksene med sit 
7 Spand lange Sværds Spidse, eller Ørvarodds, hvis 

Kiste var 7 Alen lang. Bred og svært bygget er han — 
Slankheden kommer først i Mode med Riddervæsenets 
Elegance — ; kraftig af Benbygning (membré), fyldig af 
Legem (corps pienier), »gros«, »corsu«, hærdebred (carré), 
med store, brede Næver (poings carrés) : saaledes hedder 
det stedse i de franske Digte; de islandske Sagaer frem- 
hæver Heltens tykke Tyrehals, brede Skuldre, den stærke, 
fulde Brystkasse; paa Drikkebænken optager han gærne 
to — tre almindelige Mænds Plads. Armene er af særlig 
Betydning; de lange Arme synes oftest en Skønhed, og 
de skal være haarde at føle paa som Stok eller Sten, 
helst ogsaa klædeligt blaa og røde af længe at have 
baaret Rustning. I Grettes Saga ligger Helten og hans 
yngre Broder om Morgenen i Sengen med Armene over 
Tæppet, og Broderen ser med Beundring Grettes Smede- 
arme ved Siden af sine egne Pibestilke. Midjen er 
smal, men Hofterne stærkt fremtrædende, Laarene 
brede. Denne Atlettype er Rolands, som den er Didrik 
af Berns eller Egil Skallegrimsons; det er ogsaa det 
oprindelige græske Mandsideal, saaledes som Ægineter- 
kunsten har fremstillet det og i hvis Billede Achilleus 
og Diomedes maa tænkes — Nævekæmperen fra Palæ- 
stra, med fremskudt Bryst, udstaaende Skuldre, Hvespe- 
taille og svære Hofter. Mangen Helt — fra Rustem til 
Ogier le danois og Rolf Ganger — er saa tung og stor, 
at alle almindelige Heste knækker Rygraden under 
ham; for flere østerlandske Helte brister Fjældene og 
gynger Jorden som en Vugge, naar de rider afsted. 

Hele Udseendet skal vidne om Manddom og Kriger- 
liv. Et Par ru, arrede, blodplettede Hænder klæder en 
Mand bedre end Hænder, der er bløde og hvide af 

Hansker og af Stueliv : en islandsk Sagakvinde, der 
vælge sig Mand efter Hænderne, vælger ogsaa den f( 
Slags. Saaledes skal Ansigtets Farve heller ikke * 
bleg, blødagtig Stuelød — en Klærks eller Ha 
værkers — , men kraftigt blussende, »frais et coh 
Pandens Bredde og den lange Afstand mellem Øji 
fremhæves ofte; Ansigtsformen er gærne i de frai 
Digte langlig, i de islandske Sagaer bred, I 
med kraftige, udprægede Træk. Haarvæksten og 
nene lægges der særlig Vægt paa. Den kraftige H 
vækst er altid et Styrkens Tegn, de germanske Ba 
rers kraftige Haar og Skæg imponerede i høj C 
Romerne, og det lange Haar, der faldt ned over S 
drene, var baade hos Homer, hos Franker og < 
maner den frie Mands Mærke lige overfor de hui 
klippede Trælle. Baade de homeriske Helte og 1 
den stores Paladiner har sat deres Haar op med N 
eller flettet det^, og var sagtens lige saa stolte af d 
lange Haar og lige saa ømme over det, som den i 
Jomsviking hos Snorre, der skal have Hovedet hu 
af og ene er optaget af Bekymring for, at hans h 
Lokker skal blive blodsølede. At faa Haaret rage 
var det samme som at sættes ude af Stand til at -^ise 
sig offentlig, indtil det var udvokset igen, eller endog 
(som for Samson) at miste sin Mandskraft; uden Haar- 
vækst ingen virkelig Manddom, paastod Kvinderne. Og 
som Haar saaledes Skæg. Megen Spot maatte den vise^ 
ædle Njal døje, fordi han var skægløs. At rykke i en 
Mands Skæg eller endog klippe det af var en dødelig 
Fornærmelse, især naar den øvedes mod Gesandter; det 
har i et fransk Heltedigt de mest vidtrækkende Følger^ 

Floovent klipper Skægget af sin 
on, mens han sover, saa at denne 
iz et vergondezt og ikke mere kan 
k. Om et særligt stærkt, vildt Tem- 
dt Haar og Skæg; den indiske og 
— Indni og Thor — er begge rad- 
er der Øjnene; paa dem kendes 
hans Kraft og Mod lyser ud af 
»rrelse, Form og Farve. Solen selv 
idant straalende Helteøje, der for- 
1 og Nattens Væsener; for Solens 
ge og Trolde, og mange af Heltene 
hesbane — har vel endnu de straa- 
ærker sig ved, fra en mytisk Forud- 
ler Lysgud. Men alle Helte er »blank- 
ers Achæer er det — , har straalende 
:rønblaa) Falke-, Løve- eller Drage- 
eHelte— , eller Slangeøjne — som Nor- 
>rm-i-Øje havde som Mærke paa sin 
var spættede ligesom af smaa Orme; 
lar allerede i Vuggen saa ildfulde 
Jorden og Solen i Brand. Blikket 
ime; naar Karl den store biev vred, 
le kulglødende Øjne Folk i Støvet, 
og i islandske Sagaer er der Ildgerningsmænd, h\-is 
onde Blik endog kunde svide et Stykke Jord ufrugt- 
bart for alle Tider. Det er ogsaa Øjet, der forraader 
den unge Helteknøs, naar han opdrages ukendt og i 
Skjul, eller Helten, naar han har forklædt sig, — forraader 
f. Eks. den lille Roland eller den lille Olav Tryggvason 

mellem deres Legekammerater og forraader Thor som 
Brud eller Helge, der drejer Kværnen som Trælkvinde. 

Helhedsudtrykket i Heltens Aasyn er et »etslich 
gesiene«: vildt, frygtindgydende som et Vildsvins eller 
en Løves. Hagens Ansigt er saa »grimmigtc, at det 
gyser i Markgrevens unge Datter, da hun skal kysse 
ham til Velkomst, og den brutale Kæmpe Ilsan kysser 
med sit skrubbede, skægstubbede Ansigt Skønjomfruer- 
nes Kinder i tusinde Saar. Alle Livsytringer er vilde 
og voldsomme hos Kæmpen. Ligesom de vilde Gallers 
Stemme i Romernes Øren lød som vrede Trusler, selv 
naar de talte roligt og fredeligt, saaledes er alle Heltene 
»vældige Brølere« som Åres og Ajas, og ud af Tartar- 
heltenes Næsebor staar der altid Røg og Damp. 

Af de indre Dele er det Hjertet, Helten kendes paa. 
Hjertet er jo i de fleste Sprog Modets Sæde. Det er 
hos de homeriske Helte ofte loddent af Kraft, ligesom 
deres Bryst. Det dirrer ikke fejgt, naar det skæres ud, 
som Hjaltes Hjerte, men ligger rolig fast som Høgnes 
Hjerte, da det bringes paa Fad til Atle. For den is- 
landske Fantasi er Hjertets Lidenhed og Haardhed 
Tegn paa Mod. I Modsætning til en Fugls eller en 
Hoppes Hjerte er Heltens af Sten, »ikke fuldt af Blod, 
saa det maa bæve af Skræk, men hærdet med al Kunst 
af den ypperste Smed« ; det er ikke større end en Val- 
nød, naar man skærer det ud, og haardt som Horn, 
uden Blod. Slavisk Folkefantasi ser Sagen anderledes; 
i den serbiske Røver Mussa finder man 3 Heltehjerter, 
i en heltemodig bulgarisk Knøs' Bryst endog 12. 

Den legemlige Styrke er det, som agtes højst hos 
Manden: »Aldrig en Mand indlægger sig dog, saalænge 
han lever, — stoltere Roes end ved Armenes Kraft og 
Føddernes Raskhed,« siger Homer. I sin primitiveste 
Form er Helten den stærke Mand, Kraftkarlen. Alle 
Folks Sagn og Æventyr forherliger ham, og det er alle 
Slags Kraftstykker, han præsterer. Der er Samson. Som 
Dreng slider han en Løve i Stykker, der kommer imod 
ham, siden slaar han med sin Asenskæft 1000 Filistre 
ihjæl; Rebene, han bindes med, smulrer og falder af 
ham ved første Ryk som brændte af Ilden; Byportene 
løfter han af Hængslerne og spadserer af med dem, og til- 
sidst vælter han Pillerne og Fængslet ned over sig og 
alle Filistrene — og alt som den naturligste Ting af 
Verden, uden Vaaben, uden Praleri, saa at sige i al Ge- 
mytlighed. Dertil ogsaa en vældig Kvindejæger; ligesom 
Bamsen ikke kan lade Honningen være og falder i 
Fælden, saaledes fanges han atter og atter i Fjendernes 
Fælde, fordi han ikke kan lade deres Piger være. 

Grækernes »stærke Mand« er Herakles. Ogsaa han 
gør sig ved Siden af sine 12 Heltegerninger berømt ved 
sine erotiske Bedrifter; i én Nat avler han 50 Drenge- 
børn med 50 Søstre, men ligesom Samson kommer han 
ogsaa flere Gange i Ulejlighed for Kvinder. En vældig 
Æder er han tillige; han spiser en hel Tyr, Knoglerne 
med. Nordboernes Thor udfører lige saa store Bedrifter 
i Jotunheim ved Æden og Drikken som med sin Ham- 
mer og sit Styrkebælte; kvindekær er han i øvrigt, 
karakteristisk nok, ikke. Det var derimod Irernes stærke 
Mænd — deres Dagdé, som var lige oplagt til Elskovs- 
æ ventyr og til Ædebedrifter, eller Cuchulain, der som 

Barn begyndte med at dræbe et vildt Dyr ligesom Samson 
og Herakles ; han forførte alle Koner i Ulster, saa deres 
Mænd for Husfredens Skyld i Fællig maatte drage ud 
for at finde en Hustru til ham. Den gamle fransk- 
keltiske Herakles er Gargantua, om hvis Kraftstykker 
endnu mange løse Klippeblokke rundt i Bretagne bærer 
Minde, og hvis Kæmpepræstationer i Spisen og Drikken 
m. m. senere blev forherligede i Rabelais' Roman. De 
russiske »Byliner« har deres Bondeherakles, siddende 
paa sin til Skyerne ragende Hoppe og væbnet alene 
med en vældig Vognstang. løvrigt véd alle Folks Sagn og 
Æventyr den Dag i Dag at fortælle om den stærke Knøs, 
der æder sin Husbond ud af Huset og arbejder hans 
Markredskaber sønder og sammen^, og i alle Heltedigte 
og Sagaer udgør, ved Siden af de egentlige højere Helte- 
bedrifter, ogsaa de rene Kraftkarlepræstationer en ikke 
ringe Del af Underholdningen. Odysseus imponerer 
Fæakerne ved sin Dygtighed i Legemsidrætter, lige- 
som Islænderne imponerer Nordmændene ved deres 
Svømmefærdighed eller Karl den store og hans Helte 
gør Kraftkunster ved ByzantinerhofTet, — herakleiske 
Kraftstykker saavel i Atletik som i Erotik. Saaledes 
i-ykker Sivard Snarensvend Træet, han er bundet til, op 
med Rode og danser »med Egen ved sit Bælte«; 
Serberhelten Marko spalter en Ambolt med sit Sværd 
og presser Vand ud af et gammelt, tørt Stykke Træ. 



Men Manden, Helten er Kriger, og han fuldstændig- 
gøres først ved sine Vaaben. En Mand, en Degen, 
er paa tysk bleven = en Kaarde; enhver ft-i Mand er 

schiidburtig og gaar — lige ind i 16de — 17de Åarh. — 
til daglig med Vaaben. De er saa at sige Forlængelsen, 
Udvidelsen af Mandens Person, og Heltedyrkelsen med- 
deler sig ogsaa til Heltens Vaaben ^. Vaabnene forvandler 
Kampen til et anderledes poetisk og dramatisk Spil end de 
blotte Brydertag og Næveslag kunde blive det; de ind- 
sætter nye Faktorer i Handlingen, som gør den mere sam- 
mensat, afvekslende, mindre beregnelig. Selve de primi- 
tive Naturvaaben forekommer lejlighedsvis i Heltedigt- 
ningen; mest er det Jætter og Kykloper, som kaster 
med Sten, men i Øjeblikkets Forlegenhed kan baade 
den homeriske Helt og den islandske Skovgangsmand 
gribe til Stenkast, og de gamle Vaaben af Træ og Sten — 
Thors Stenhammer, Herakles' Kølle, Odysseus' eller 
Ørvarodds Bue — er endnu i Brug. Men det er dog 
først ved Metallernes Bearbejdelse, at Vaabensamlingen 
bliver fuldkommengjort ved Sværdet, Lansen, Øksen; 
Metallernes Fund og Tilvirkning er derfor det skæbne- 
svangre Udgangspunkt for Heltelivet. 

Det er Bjergaander, der i græske som i nordiske 
Myther er Metallernes første Bearbejdere. Hefaistos var 
oprindelig blot en Bjergaand, men i den homeriske 
Heltedigtning er han bleven taget op i den olym- 
piske Kreds som de krigerske Guders Vaabensmed. I 
Norden er jo de lyssky, kloge og ondskabsfulde Dverge 
de første Bearbejdere af Metaller og de første Vaaben- 
smede, men Vikingetidens krigerske aristokratiske Asa- 
lære fortæller, at Aserne straks selv, i Tidernes Morgen, 
anlagde Smedje paa Idasletten for at forarbejde sig 
Vaaben. Fra Guderne overføres Smedekunsten til Men- 
neskene af store dæmoniske Halvguder, hos Grækerne 

af Daidalos, i germansk og fransk Heltedigtning af Vø- 
lund, der ligesom Hefaistos er fodlam. Senere kan 
mange Helte selv smede sig Sværd, og hvert Folk har 
sine berømte Smede; de gamle Arabere fortalte om 
Lansesmeden Samkari og Pansersmeden David; de 
irske Sagns Tryllesmede boede i Gudinden Danas Land, 
og de gamle tyske Sanges Mime sad nede ved Tpledo 

— de berømte Toledoklingerø Hjemsted. 

Hvert Vaaben havde sin Karakter, sin Poesi over 
sigj og alle var de levende, sælsomt besjælede Væsener, 

— Krigerens Kammerater og Dødens Bud. 

Der er Spydet, Menneskets urgamle Vaaben, oprin- 
delig altid kort og bestemt til at kastes, siden ogsaa 
ofte forlænget til Lanse og bestemt blot til Stød. Det 
er af Asketræ, baade det græske og det germanske, 
besat med en Metalspids; helst skal det kunne naa' 
Vinden og trække Blod ud af den — som en keltisk 
Tryllelanse kan det; det ryster og dirrer i det slanke 
Træskaft — Gungner hedder derfor Odins Spyd — , og 
der er Lanser, i hvilke Naturen er saa stærk, at det 
synger inden i dem, naar Kamp er forestaaende. I en 
gammel angelsachsisk Gaaderække fortæller Spydet om, 
hvordan det sørger over at være taget bort fra det Træ, 
det groede paa, men bliver stolt og glad, naar Sollyset 
glitrer paa dets Spids og dets slanke Skaft bæres af 
Krigeren i Kamp. 

Og der er Buen, som er Hovedvaaben i de indiske 
og persiske Epopeer, men er ved at tabe sin Anseelse paa 
Homers Tid ligesom paa Nibelungenlieds og Sagaernes. 
Den benyttes her mest kun til Jagt ; Ørvarodd og Palna- 
Toke staar temmelig ene som Bueskytter. Siegfried 

bærer den kun ved den ulykkessvangre Jagt, Odys- 
seus har heller aldrig sin berømte Bue med i Kamp, 
men gemmer den hjemme som et kært Minde, og 
naar der i Iliaden skydes med Bue af enkelte baade 
fra Troernes og Grækernes Side, anses det for en for 
en Helt lidet passende Kampmaade. Men Vaabnets 
Ælde lægger Ærværdighed om det; det er i Bueskyd- 
ning, at — aabenbart efter urgammel Tradition — 
Væddekampen mellem Bejlerne i Mahabharata og Odys- 
seen bestaar. Den Kraft, der skal til for at spænde den 
6 — 7 Fod lange Bue, den Omhyggelighed, hvormed den 
maa smøres med Fedt eller opvarmes for at blive 
elastisk, den Kunst, hvormed den ofte er udsmykket — alt 
dette lægger en egen Poesi over den. Da Odysseus efter sin 
Hjemkomst faar sin gamle Bue i Haand, sidder han 
og beser og haandterer den som et kunstigt Musikinstru- 
ment. Strengen synger saa liflig for hans Øre som Sva- 
lernes Kvidren; saaledes hvisker ogsaa Buesnoren i 
den indiske Helts Øren som en Hustru i sin Mands, 
naar han lægger den til Kind for at skyde. I den 
gammelsachsiske Gaaderække jubler Buen vildt over, 
hvordan den, naar den først er spændt, ikke lader sig styre, 
men af sin Barm udskyder Dødens Pile over Mændene. 
Men ædlere end disse Kastevaaben anses de Hugge- 
og Stødevaaben, hvormed man gaar sin Fjende nær- 
mere ind paa Livet. Urgammel, vildmandsagtig er 
den vældige, oftest metalbeslagne Trækølle. Den er 
Herakles' Vaaben, den vilde indiske Bhishmas, de 
gamle persiske Pehlevaners Vaaben, den er Ørvarodds 
Vaaben mod Riser, Bersærker og Troldmænd, som 
selv hyppigst haandterer Køllen. Med Tiden synker 

den ned til at blive Bønders ubehøvlede Vaaben. Ikke 
stort mere civiliseret er Stridsøksen, som var meget 
brugt af de gamle Germaner og Franker, men som især i 
Norden, navnlig bos Normanner og Islændinge, var 
Yndlingsvaabenet. Blank, ondt leende hænger den over 
Skulderen, tungt vejer den i Haanden; man maa lige 
ind paa Livet af Fjenden med den, og den skal svinges 
med Kraft, — Kraft er her alt, Behændighed kræves 
ikke — ; den virker brutalt som en knyttet Næves Slag, 
knuser Hjerneskallen eller kløver og giver ækle Saar. 

Sværdet derimod er Heltedigtningens Adelsvaaben, 
i dets Brug kan der udvikles en egen Teknik, en hel 
Kunst. Hos Homer og hos Kelterne har endnu Spydet, 
i Sagaerne Øksen Forrangen for Sværdet; i den franske 
og tyske Heltedigtning er dette derimod ubetinget Hoved- 
vaabenet. Hos Kelterne og tildels ogsaa hos de Franske 
er det kort og mest beregnet til Stød, hos Homer, 
Germaner og Nordboer langt og tungt, beregnet 
til at hugge med og til at svinges, med begge Hænder 
om Grebet. Alle Folks Heltedigtning er utrættelig i at 
beskrive Sværdet, naar det er, som et Sværd skal være. 

Dets Staal skal lyse som en Lue. En »Brand« 
hedder Sværdet paa oldnordisk, eller i Poesi: Saarlue, 
Kampglans. Igennem en mørk Nat lyser Sværdenes 
Glans som klar Dag, og man kan finde Vej alene ved 
dem. Karl den stores Klinge skifter stadig i 30 Lys- 
brydninger, den lyser, som 12 Vokslys blev tændte. 
»El Durendal, cum ies e clere et blanche!« — cuntre 
soleill si reluis e reflambes!« udbryder Roland med be- 
undrende Ømhed, da han døende tager Afsked med 
sin Kaarde. Som en blank Slange skal Sværdet end- 

videre kunne fare ud af sin Skede og bide løs med 
sin Egg i Jæm og Staal som i Kød. Alskens Sværd- 
prøver forekommer i Heliedigtene; efter at Regin har 
bødet Sigurds Sværd, prøver han det mod en Uldtot, 
han lader flyde med Strømmen i en Aa. 

Altid rasler Sværdet ved Heltens Side: dér er dets 
Hædersplads; Sværdet er jo Heltens Brud. I en dansk 
Folkevise omskabes Jomfruen af sin onde Stifmoder til et 
Sværd, men det var gode Kaar for hende. »Om Dagen 
jeg hængte ved Ridderens Sid*, — om Natten sov jeg 
i Balgen blid«. Og Stifmoderen »monne fortykke, — 
jeg havde for god en Lykke«, og skaber hende om i 
en ny Skikkelse. Aldrig forlader Helten sit Sværd; 
naar han spiser, naar han sover, har han det med sig, 
ja I Grimmer Hr. Eriks Sønner i Folkevisen: »vil icke 
i dantzen gaa — foruden dragen suerd i band«. Naar 
Helten sværger, lægger han Haanden paa sit Sværdgreb 
og sværger ved det; Vaabnet skal vende sig mod sin 
Herre, hvis han bryder sin Ed.^ 

Altid længes Sværdet efter Blod. Naar Helten drikker 
Vin, sukker Sværdet tørstig efter sin røde Drik, og det 
svarer altid villig sin Herre, naar han spørger: »Lyster 
dig drikke Mandeblod?« »Vil du æde skyldbetynget Kød 
og drikke en Synders Blod«, spørger den finske Helt, og 
Sværdet svarer: »Hvorfor skulde jeg ej gæme — skyld- 
betynget Kød fortære, drikke syndigt Blod med Glæde? 
— Ogsaa skyldfrit Kød jeg æder, drikker Blod, som ej 
har syndet^.« En Kriger, klædt i sin Skede som i et 
Pantser, saaledes tegnes Sværdet i den angelsachsiske 
Gaaderække: i Kampen hugger han Vej for sin Herre 
gennem Fjendernes Rækker, men han sørger, naar 

Slaget er forbi; ensom og barnløs føler han sig, og 
han véd, hvor dybt han hades af Kvinderne som en 
Menneskeslagter. 

Grumme, blodtørstige er alle Vaabnene — det »kolde 
Staal«, det »grusomme Kobber,« de »bitre Pile, » »et Væld 
af de sorteste Smerter« (Homer). Alle lever og aander 
de som virkelige Væsener i Kampen. Spydene hvisler 
som Giftsnoge forbi Ørene, Pilene flyver besjælede af 
Iver efter at ramme, graadige efter Kød (Homer), de 
er forelskede netop i de ædleste Krigere (Arabisk). Hel- 
tene taler til dem som til Kammerater: »hjælp mig 
nu, jeg har ingen anden Ven i Verden end digl« — , 
skælder dem ud for Forrædere, naar de brister: 
»Skam da faa hans onde Sværd og det i Hjalten brast«. 
»Hans Slagsværd brød her sin Troskab mod sin 
Herre, som Sværdet aldrig burde gøre det«. — Naar 
Sværdet »faar sin Bane«, holder Helten Ligtale over 
det og opregner alle dets Bedrifter. Naar Helten selv 
skal dø, biyder han sit Sværd itu eller graver det ned, 
at ingen anden skal eje det efter ham — Roland, at 
det ikke skal falde i Saracenernes, Serberhelten, at det ej 
skal falde i Tyrkernes hedenske Hænder — , eller han 
faar det med i sin Gravhøj, og ingen tør tage det af 
den Dødes Haand uden for at bruge det til at hævne ham. 
Eller ogsaa giver Helten sit Yndlingsvaaben til sin Søn 
eller sin Ven, og baade de homeriske Digte, Beovulf 
og de islandske Sagaer véd at opregne berømte 
Vaabens Stamtavle, o: gennem hvilke Hænder de er 
gaaet, ned gennem Tiden. Oprindelig er Vaabnene ofte 
Gudegaver. De indiske Helte drager op til Guderne og 
udstyres af dem med Vaaben ; ligesom Peleus har faaet 

sin Lanse, Herakles sin Kølle, Åchilleus hele sin Udrust- 
ning af Guderne, saaledes har Odin selv skænket Vøls- 
ungeslægten Sværdet Gram, og Durendal, Rolands Sværd, 
er dalet ned fra Himlen, for at Karl skulde hæfte det 
ved sin tapreste Krigers Lænd. Navne har Sværdene, 
som man ser. De franske Navne er fyrige og muntre: 
»den muntre« (Joyeuse, Karl den stores Klinge), »den 
vredladne«, »den flammende«, »den klartlysende« (halte- 
claire). De tyske hedder Glesle (Glans), Nagelring, Bal- 
mung (Siegfrieds). Nordiske Navne er: Tyrflng, Drag- 
vendil. Kværnstenbider, Koldbrand; ogsaa Økserne har 
Navne, mest uhyggelige Kvindenavne: Hel, Gygr, Brynje- 
heks. De homeriske Spyd, som brugtes til Kastning, 
var der derimod mindre Anledning til at give Navn. 

Som med Ångrebsvaaben er Helten udstyret med For- 
svarsmidler. I sig selv er han ligesaa haardhudet som 
stærk. Han optræder stundom halvnøgen i Kamp — 
som Germanerne ofte gjorde det og skotske Regimenter 
^ndnu langt hen i Tiden; den gamle Stærkodder gaar 
nøgen op paa et snedækt Bjerg og kæmper med 9 Mod- 
standere. De islandske Sagahelte ejer ofte »Bjømevarme«, 
gaar altid ens klædt ude og inde og bærer selv i værste 
Vejr Kappehætten nedfalden over Skuldrene. Som Jærn 
og Sten er Heltens Hud at hugge i; naar man hugger 
paa den russiske Sviatogor, tror han — omtrent som 
Jætten Skrymer — at det er Smaasten, der triller ned 
paa ham, og da man gravede Egil Skallegrimsons Pan- 
deskal op af Jorden, kunde man med en Økse slaa af 
al Magt paa den, uden at den tog Skade. Ofte er det 
imidlertid ogsaa overnaturlige Midler, Heltens Usaar- 
barhed skyldes. Enten er han badet i Drageblod, saa 

at en Art Hornhud har afsat sig udenom ham — som 
Siegfred, eller han er dyppet ned i Styksflodens hærdende 
Vande — som Achilleus (i senere Digtning, men vel 
efter gamle Sagnmotiver); ogsaa Herakles' Løvehud er 
oprindelig tænkt som et helt usaarbart Overtræk. Det 
var Berøringen af St. Peters Arm, der gjorde Vilhelm af 
Orange usaarbar — undtagen paa Næsen, som ikke 
blev berørt. 

Men ellers er det ved ypperlige Skjolde, Pantsre 
og Hjælme, at Helten dækker sig. Den fuldstændige 
Jærnklædning, hvori den senere Middelalders Riddere 
skjulte sig, kendes ikke i Heltedigtningen. En Metalhat 
med Kam og Busk, et Pantser over Bryst og Ryg, Ben- 
skinner og et langt ovalt Skjold — flere Lag Huder 
med Metalbeslag — det var den homeriske Krigers 
Udstyrelse. En spids Metalhue, uden Fjær eller Kam, 
en Ringsærk (Læderskjorte besat med Metalringe) 
Ringhoser om Benene og et vældigt Skjold af Træ — 
læderbetrukket med Metalbeslag — saaledes saa Ro- 
lands eller Siegfrieds Rustning ud. Mest samler Inter- 
essen sig om Skjoldet, Krigerens bedste Værn og tro- 
faste Armfælle, — Dyret (hedder det i Norna Gests 
Gaader), der beskytter Folk, bærer blodig Ryg, møder 
Sværdene, sætter sit Liv i Fare og lægger sit Legem 
op mod Heltens Haandflade. Rigt bemalede er gærne 
Skjoldene: til de homeriske Skjoldes Løver og Slanger 
og Gorgoner svarer de franske Helteskjoldes Løver, 
Ørne og Drager; til Achilleus' Skjold med de talrige 
Felter af Billedfremstillinger svarer de lige saa talrige 
og udførlige paa det Skjold, Hakon Jarl forærede Einar 
Skalaglam for hans Digt Vellekla. 

Med Vaabnene og Rustningen er Heltens Tilsyne- 
ladelse fuldstændig. Metallets Glans lyser om ham, 
Metallets Klang klirrer om ham, — denne Lysen og 
Klirren fylder Digters og Tilhøreres Øjne og Øren og 
lyser og klirrer overalt rundt i Iliadens, Beovulfdigtets 
eller Rolandsk vadets Vers: »Den straalende Hektor... 
Pladerne klirred om Manden . . . reluisent et reflambent«. 
Den staalflettede Brynje straaler og Pantserringene synger 
højt, naar Beovulf skrider gennem Hallen. 

Heltens Væsen er ofte udtrykt i hans Navn, og 
Mødrene giver deres Børn Navne efter, hvad de ønsker 
dem. »Sejrrig« (Saryaya) kalder den indiske Helts 
Moder sin Søn og formaner ham: »Gør ikke dit Navn 
usandt!« De homeriske Heltes Navne er ganske vist ofte 
Erindringer om deres hyppige Forudtilværelse som 
Lys- Flod- eller andre Guder; men de gemmer tit 
Stammer af Strid, Styrke, Mand, Hest, Løve. Især 
er det dog i de germanske Navne, baade Heltedigtenes 
og Krønikernes, at hele Heltelivets Forestillingsverden lyser 
poesifuldt igennem. Der er nordiske Sammensætninger 
af Geirr og Oddr (Spyd), af brandr (Sværd), af Bue og 
Hjælm: Ørvarodd, Oddgeir, Hjørgeir, Hjalmar, Vilhjalm; 
af Ulv, Bjørn, Ørn: Hrolf (navnkundig Ulv) Styrbjøm 
(Kampbjørn); af Sten og Fjæld (stein, hallr) og Thor: 
Thorsten, Thorhall: af Strid (Hild), Hær, Sejr (Sig) eller 
af Egenskabsord som haard, stærk: Hilde, Sigurd 
Stærkodder. Af lignende Stammer er tyske og franske 
Navne: Hildebrand og Childerik, Ljudegar og Haribert 
af Ord for Krig og Vaaben; Wolfhart og Arngrim, Bero 
og Bernhard af vilde Dyrs Navne; Hartung, Gerhard, 

Balduin, Richard, Dietrich af Stammer, der betyder 
haard, bold, mægtig, folkerige. 



Endnu mangler der for mange af Heltene et væsent- 
ligt Tilbehør for deres Personlighed, det er Hesten. 
Hesten er jo allevegne tidlig bleven benyttet som Træk- 
og Bæredyr. Men Kampen til Hest kendes dog ofte for- 
holdsvis sent. Hos Homer, i keltisk og i gam melnordisk 
Heltedigtning kendes kun Kamp tilfods og til Vogns: 
De fornemste kæmper her i Stridsvogne, der trækkes 
af to eller flere Heste, som passes af Vognstyreren, 
medens Helten staar ved Siden og skyder med Kaste- 
spyd eller Bue. Der rides vel i og for sig meget. Hos 
Grækerne er Poseidon Hestens Skaber og Ridekunstens 
Opfinder; siden bliver Bellerophon den første Rytter 
og Pegasos den første tæmmede Hest. Dioskurerne 
rider, og paa det natlige Speidertog i Illadens 10. Bog 
er Heltene til Hest. I Norden rider Odin paa Sleipner, 
Helgerne rider og Sigurd tumler sin Gråne; det er i 
Rigsmaal Jarlen, den yngste Gudesøn, som først lærer 
at »ride slanke Heste«; de islandske Sagamennesker til- 
bringer deres halve Liv paa deres smaa lodne Bjerg- 
heste. Men naar der skal kæmpes, staar man i Reglen 
af Hestene og lader dem græsse lidt borte fra Val- 
pladsen. Kampen til Hest var ikke ukendt hos de 
gamle Germaner®, men udbredtes dog i Europa især af 
Hunner og Araber; det er inde blandt Asiens Nomadefolk, 
hvor Hesten jo hører hjemme, at denne Kampmaade først 
har været almindelig. Da Gud havde skabt Adam — 
fortæller arabiske Sagn® — bød han ham vælge mel- 
lem Hesten og Muldyret som Ridedyr; Adam valgte 

Hesten. »Du har valgt til evig Ære for dig og dine — siger 
Gud — jeg har intet skabt, som var mig kærere end 
Mennesket og Hesten«. I den franske og tyske Helte- 
digtning er alle til Hest. Denne aristokratiske Stand- 
poesi regner overhovedet kun med, hvad der er til Hest. 
»Den bedste Mand, der lever«, udtrykkes: »Den bedste 
Mand, der sidder paa en Hest«; »at komme til Skelsaar 
og Alder« hedder: »saa snart man kan tumle en Hest«, 
at »dræbe mange« hedder: »at rydde mange Sadler«, at 
»ikke længe skulle spore Hest« betyder at være død. 
Mandens Kraft og Førlighed bestemmes i gamle tyske 
Retsformler ved, om han kan springe op og sidde paa 
en Hest; Kendemærket paa, at en Mand, som ikke 
sin Forstand mægtig, maa umyndiggøres, er i Graagaas, 
at han »ikke kan lægge Sadel rigtig paa en Hest«. 
Som Roland og Ogier le danois, saaledes er Didrik og 
Siegfried og Hildebrand til Hest, — dog spiller Hest og 
Rytterkamp langt fra den Rolle i tysk som i fransk 
Helteepik. Ogsaa Gid er helt en Rytterkæmpe. Af 
Ryttertjenesten udvikler sig den egentlige Ridderstand: 
omnis nobilitas ab equo, og i de middelalderlige Bal- 
lader og Folkeviser er alle til Hest. 

I hvilken Grad Hesten ^^ er Heltedigtningens Ynd- 
lingsdyr, ses af det Utal af Navne, som paa gammel- 
indisk, arabisk, islandsk betegner dens forskellige Arter, 
og baade i gammelfransk og gammeltysk har man talt 
indtil 50 Betegnelser. Det er et udsøgt Skældsord, naar 
Roland en Gang i Vrede kalder sin »destrier« (sin Strids- 
hest) for »mauvais ron^in« (Arbejdshest). At sættes op 
paa en Lasthest, en »sommier«, er den yderste Haan, 
der kan vises en Fange. En let, elegant Rejsehest, en 

»palefroi« er heller ikke noget for Helten. Han skal 
have en stærk, vælig Hingst (at sidde paa en Hoppe, 
er naturligvis en Vanære for en Mand). Til »destrierc 
svarer paa tysk »Ross» og »Marc« som Navn paa den 
aristokratiske Stridshest, paa islandsk »hross« og »marr«, 
i Folkeviserne »Ganger« og »Fole«. 

Den ideale Hest skal (efter fransk og lysk Helte- 
digtnings Smag) have magert Hoved, ikke for dybtliggende 
Øjne, smaa Øren, men store, vide Næsebor. Dens 
Hals skal være fyldig, dens Nakke rundt bøjet, Bringen 
bred og Krj'^dset stort, Overbenet tykt og kort, men 
Smalbenet tyndt og Foden hvælvet. Den skal have en 
ned til Knæet hængende Løvemanke, rigeligt Pande- 
haar, stor Hale; dens Hove maa være haarde som 
Staal. Yndlingsfarverne er hvide, gule, abildgraa, 
Skimler, — undertiden blev Hestene maaske farvet 
spraglede. 

Fyrig og munter maa Heltehesten være af Natur. 
Det er en Fryd at se den staa og skrabe med Hoven 
og vrinske utaalmodig — diex com riche destrier! lyder 
det beundrende Udbrud — ; den skal have langt Aande, 
stojende Aandedrag (å Talaine bruyant); den skal være 
»primesautier«, rask til at gaa paa, »hardi, tier, orgueil- 
leux«. Og endelig skal den være hurtig og udholdende. 
Under dens Hove skal Stene slaa Gnister og springe 
itu, og en Støvsky skal hvirvles op bag den. Med en 
Hjort eller en Fugl, en Pil eller et Lyn sammenlignes 
Hesten. Man ser i det Qerne en Rytter komme farende, 
omkring ham flyver Ravne, foran ham Snefog. Nej, 
siger en erfaren Mand, Ravnene det er Jordklumper, 
som Hovene hvirvler op, og Snefoget er Skum fra 

Hestens Mund (Engelsk Ballade). Alle de Egennavne, Hel- 
tene giver deres Heste, udtrykker disse den ideale Hests 
Egenskaber. Naar det ikke er Parven, som bestemmer 
Navnet — Hvidfod og Brandfuks (to af Aehilleus' Heste), 
Bajart og Blanchardin, Blakken og Gulfakse, — saa 
er det Hurtigbeden: Passecerf, Passevent eller Falk, 
Maage, Letfod, eller det er Temperamentet: Veillantif 
(Rolands Hest), Marcbegai, Broienguerre (Krigsvrinskeren) 
eller: Munter, Kamppruster, Vrinsker. 

At kunne tumle en saadan Hest, det er det væsen- 
ligste, der skiller Overklassen fra Menigmand. Det er 
en Ynk at se en »vilain« som Rainouart forsøge sig 
dermed, men ofte er det den unge Ædlings første Mand- 
domsdaad at tæmme en vild Hest — som Alexander 
tæmmer Bukefalos. Det er flot at springe op uden 
Stigbøjle. Naar man sidder, skal man se ud som 
»plantet paa Hesten«. Et godt Skræv, »une belle en- 
fourchure«, fremhæves derfor ogsaa som væsentligt for 
Helteskikkelsen — en vis kavalleriagtig Hjulbenethed 
maa Roland og hans Stalbrødre tænkes udstjTcde med — , 
allerbedst er det at kunne bøje Foden i Stigbøjlen, saa 
den griber fast som en Klo om den. En fin og ædel 
Kunst er det for Rytteren at kunne haandtere sin kloge, 
stolte Hest, og det stadige og inderlige legemlig-aande- 
lige Samliv med et saadan Dyr giver en Rigdom af 
sjældne Fornemmelser. Mellem den øvede Rytter og 
den intelligente Hest er der jo som en Sammensmelt- 
ning af to Væsener til ét, to Viljer i én. Under hans 
smidige Lænder sitrer Dyrets Krop »som en Brud under 
sin Herre«, siger en lithauisk Vise; Lænderne virker 
paa én Gang som en god Vogns Fjedre overfor Heste- 

legemets Ryk og Stød og sætter tillige, sammen med 
Rytterens Laar, ved lette Tryk Hesten i Bevægelse og ved- 
ligeholder Farten; imens styrer og leder Haanden Hesten 
ved Smaaryk i Bidslet, ved Smaatryk af Tøjlen mod Hestens 
Hals, — men alt ved saa smaa Signaliseringer og saa 
nøje Sammenspil af Haandens og Benenes Bevægelser, 
at Dyret instinktmæssig straks lystrer, uden at mærke, 
at det er andet end dets egen Hu, som det følger. 
Smidighed og Spænstighed, sikker Beregningsevne og 
hurtigt Omløb udvikles hos Rytteren. Og endvidere: 
ved at løftes op over de andre Mennesker og lægge et 
Par Alen til sin Vækst, ved at blive som et nyt Væsen, 
et Ovennenneske med mange Par Ben, med mange- 
doblet Styrke og Bevægelseshastighed , og ved selve 
Fartens Liv og Lethed — ved alt dette føler Rytteren 
en egen Magts- og Frihedsglæde gennemstrømme sig, 
et Sving, en Flugt i sine Tanker og Følelser. Hør, 
hvordan den gamle arabiske Rytter synger^^: Om Gods 
spørg mig ikke, men se paa mit Mod. Hvor Hingste 
tumles af sadelfaste Ryttere, væbnede, pantsrede, kække 
som Ildgløder, hvor slanke Raceheste jager frem gen* 
nem Støvet med Ryttere, lette som Falke, dér glæder 
mit Hjerte sig . . . Jeg rider paa min Brune, som en 
Stok er den, saa stramt sidder Kødet om den af dens 
megen Løben. Jeg sporer den, som bares jeg paa 
brede Vingepar af en jagtvant Ørn, der snapper Harerne 
ved Morgengry. 

Mellem Rytteren og denne hans første, nærmeste 
Kammerat udvikler sig den nøjeste Forstaaelse, det 
mest trofaste Sammenhold, som Heltedigtningen ikke 
kan blive træt af at fortælle om. Hesten er en Helt, 

der forherliges jævnsides med sin Rytter. Det kloge 
Dyr spidser Øren ved hans mindste Vink, dets vagt- 
somme Øje vaager stadig for ham. Naar han sover og 
Fjenden nænner sig, vækker den ham med sin Vrin- 
sken og Stampen: saaledes Broiefort sin Herre Ogier 
paa hans natlige Flugt; saaledes den persiske Rustems 
Hest — tre Gange vækker den ham i Løbet af en Nat ; 
Rustera, som ingen Fjende øjner, skælder og truer hver 
Gang med Pisk og lægger sig igen hen, men det tro- 
faste Dyr, som vejrer Faren, vækker ham paany, trods 
Forbudet. I Kampen hjælper Hesten sin Herre; dens 
Bringe hvælver sig, dens Næsebor vender sig efter 
Vinden for at faa Luft nok, dens Halehaar spiler sig 
ud fra Kroppen, den bider og sparker om sig; — i 
spanske Romancer skærer Maurerne undertiden Over- 
mulen af deres Heste, for at de kan bide bedre i 
i Kampen. Ganske som en Stridshelt forherliges alle- 
rede i en Vedahymne Kong Trasadasjus Hest; den iler 
frem, fulgt af Menneskers Jubel, som den stridslystne 
Helt paa sin Vogn eller som Stormen; den kranser sig 
med Støv som en pyntet Brudesvend, den splitter de 
bange Fjenders Skare og henter sig rigt Bytte. — 
Hesten føler forud sin Herres forestaaende Død. Da 
Cuchulain paa den skæbnesvangre Morgen rider ud, 
drejer Hesten til venstre for at advare, og da det ikke 
hjælper, ser man Dyret fælde to store Blodtaarer ned 
ad Forbenene. Eller den varer sin Herre om hans nære 
Død, som Achilleus' Hest gør det. — Især er Hesten sin 
Herres Redning paa Flugten. En skotsk Helt har røvet en 
Skat fra en fremmed Konge og rider afsted i fuld Fart, 
>Vi vil stanse nu,« siger Hesten, »og se dig nu om. 

hvem du ser bagved.« »Jeg ser en Sværm brune Heste 
jage vanvittig afsted.« »Saa har det ingen Nød, vi er 
hurtigere end dem.« Noget senere beder Hesten ham 
atter se sig om. »Nu ser jeg en Sværm sorte Heste og 
en Hest med hvidt Hoved, den jager vanvittig afsted 
og en Mand sidder paa den.« »Det er den bedste 
Hest i Erin og min Broder, og den løber hurtigere end 
mig og vil fare forbi os som en Hvirvelvind, men se, 
om du kan være saa heldig at slaa Hovedet af Manden, 
idet den farer forbi.« Det sker altsammen. »Sid nu 
over paa den Hest og far afsted, saa hurtig du kan,« 
siger Hesten saa, »jeg skal nok se at komme bagefter 
saa godt jeg kan«^'. 

Som Araberne holdt Homers Helte Stamtavle over 
deres Heste. Ofte nedstammede de fra Guder. De er 
saa hurtige og lette, fordi de er avlede af Vinden; om- 
skabt som en Graaskimmel har saaledes Boreas med 
Erichtonios' Hopper avlet tolv prægtige Føl, der kunde 
løbe over Straaenes Aks paa en Mark uden at knække 
dem. Eller de er ialfald Gudernes Gave. Saaledes fik 
Bellerophon den vingede Pegasos og Sigurd sin Gråne 
til Skænk af dem, og den tartariske Helt finder en 
Morgen græssende foran sit Telt en Vidunderhest med 
hans Navn indridset paa Buggjorden. En saadan tar- 
tarisk Hest er af den mest fantasifulde Vidunderlighed. 
Den har f. Eks. 6 Fødder, har blaa og røde Kulører 
og Guldmanke; straks den er født, springer den tre 
Gange over sin Moder; for dens hede Aande smælter 
Tøjlerne, som en Taage damper Sveden om dens Fødder, 
en Storm blæser af dens Næsebor; den løber i 7 Dage, 
hvad andre bruger 1 Aarom; den har Menneskestemme, 

kan forvandle sig til Menneske, og pludselig skyder 
Vinger frem af dens Ryg. Mindre fantastisk, men mere 
menneskelig rørende er Vidunderhesten Bajart, som var 
de fire Aimonssønners trofaste Kammerat og Støtte, da 
de for Karl den stores Vrede maatte flygte ud og leve i 
Ardennerbjergene. Alle fire bærer den paa sin Ryg, 
Havre har den ikke faaet paa længe, men »Bajart han 
var tyk og fed og vel tilpas — bedre lever han af 
Blade end andre Heste af Havre«, og paa alle Maader 
hjælper det kloge Dyr dem. Tilsidst i Hungersnød be- 
slutter Renaud at ofre den; allerede har han løftet 
Sværd over den, men Hestens Blik og dens glade Vrinsken, 
da den ser sin Herre, afvæbner ganske denne; »nej, 
jeg vil heller dræbe mine Børn, længe havde vi været 
døde, om ikke Gud og Bajart havde hjulpet; den skal 
ikke dø, før jeg selv døre. Og man nøjes med at aarelade 
det arme Dyr 14 Dage i Træk og nære sig af dens 
Blod, til den næsten kun er Skind og Ben. Da man 
senere maa udlevere den til Fjenderne, vil disse tage 
en frygtelig Hævn over den; bunden til en Møllesten 
kastes den i Maasfloden, men den svømmer over og for- 
svinder i Ardennerskoven. 

Rørende er Kærligheden mellem Herre og Hest. 
Han klapper og kærtegner den til Trøst, samtidig med 
at hans Spore maa arbejde dens Side til Blods, han 
lover den, hvis den blot rigtig vil strække ud, at den 
skal faa det finest rensede Byg og kun drikke af Guld- 
kar, og ikke i Qorten Dage have Sadel paa Ryg, naar 
den kommer i Stald. Han tørrer selv Sveden af den, 
strigler den skinnende blank, giver den at æde af sin 
Haand. Ikke for alt Montpelliers Guld vil den franske 

Ridder give sin Hest bort, og en Saracener, der i Alis- 
cansslaget har mistet sin Hest, beder Sejrherren om for 
Guds Kærligheds Skyld at give ham den tilbage: jeg 
vil ikke skilles fra den, før jeg lægges paa Baare, med 
Arabiens Guld skal jeg lade den veje op og jeres to 
Nevøer skal jeg give fri af Fangenskab. Men Sejrherren 
vil ikke opgive sin Erobring. — I Fuldskab har en 
Kosak solgt sin Hest paa Kroen, og da han er bleven 
ædru, fortæller han det angerfuld til Dyret, medens han 
ømt trykker sig ind til dets Hals; bedrøvet minder 
Hesten ham om, hvor mange Gange den ude paa Step- 
pen har frelst ham fra Tyrkernes Forfølgelse. Eller da 
Ogier efter 7 Aars Fængselstid kommer ud og man 
endelig efter lang Søgen faar opspurgt hans gamle 
Hest, der er sunket ned til at trække Sten til en Byg- 
ning som et forslidt Lastdyr, . — hvor rørende er da 
ikke Genkendelsens Jubel mellem den gamle Helt og 
hans gamle Hest ! . Og naar Hesten er saaret og syg 
eller med sit uhyggelige, høje Dødsskrig er falden 
død om, hvor øm og smertefuld er saa ikke Heltens 
Klage I 

Naar Helten selv skal dø, gaar nogle af hans sidste 
Tanker til hans Hest. Han beder sine Kammerater 
grave ham ned i en Grav, men lade hans højre Haand 
stikke op af Graven, og ved den skal hans Hest bindes : 
grønt Græs vil vokse op af mit Legeme, Vand vil risle 
frem af mine Øjne, bliver Hesten hungrig, kan den 
æde af Græsset; er den tørstig, kan den drikke \andet". 
Eller han dræber den selv, at den ikke skal falde i 
Fjendevold — som den serbiske Helt Marko, da han 
mærker, han bliver gammel ; han begraver den bedre end 

sin Broder, bryder saa sin Sabel og lægger sig hen 
at dø. I Norden blev — som bekendt — ofte den 
afdøde Helts Hest dræbt og med Sadel og Tømme 
sat ind i Højen til ham, at ingen anden skulde eje 
den efter ham. 

Men er det Hesten, der overlever Helten, sørger den som 
hans Nærmeste over ham. I det persiske Epos kommer 
Heltens Moder i sin Sorg og omfavner og kysser den 
trofaste Ganger og presser dens Hoved mod sit Bryst, 
aldeles som Gudrun i Edda og Vølsungesaga søger 
Trøst hos Gråne, der luder med sit Hoved i stille 
Sorg. Og i Illaden vil Achilleus' Heste ikke hjem fra 
Kampen, da Patroklos er falden; de staar fast foran 
Vognen og fælder brændende Taarer paa Jord, med 
ludende Hoveder og Mankerne fejende i Sølet. Et andet 
Sted kommer den afdøde Helts Søn efter mange 
Aar hen, hvor hans Hest findes; han viser Hesten 
Sadlen og Tømmen, som Faderen har brugt til den, 
og Hesten genkender dem straks og fælder Taarer; 
den unge Knøs fortæller den om sin Fader, og den 
lader sig villig sadle og bærer glad Sønnen ud til Hævn 
over Faderen (Firdusi). 



V. HELTEAAND. 

« 

Den store, stærke Mand i Rustning og med sine 
Vaaben — enten han nu ser ud og er udstyret 
som Aijuna, Achilleus eller Roland — er den Skik- 
kelse, som alle Folks Heltedigtning former sig om. Til 
den ydre Skikkelse svarer en indre Heltenatur, som 
ligeledes overalt bevarer de samme Grundtræk. 

Heltenaturen forklares og forherliges ofte gennem 
en overnaturlig Afstamning. Der er jo noget vist 
umenneskeligt og overmenneskeligt ved Helten, noget som 
en Naturkraft. Achilleus synes mange i sin ubøje- 
lige Haardhed at være — som det siges til ham — - 
»født af det blaalige Havdyb eller og af svimlende 
Fjælde, saa haardt er i Barmen dit Hjerte«. Ganske 
ens hedder det om Skarphedin i Njals Saga, at »han 
ser ud, som han var kommen fra Havets KUpper«. 
Fra Guder nedstammer de indiske Helte, fra Guder 
stammer de fleste græske og baade Vølsunger, Skjold- 
unger og Ynglinger. Eller Faderen er et Dyr: den 
bjørnestærke Bødvar Bjarke har en Bjørn til Fader, den 
irske Helt Connar har en Fugl, Kong Artus, Merowig, 
Alexander d. store, en af de gamle russiske Helte har 
alle en Slange til Fader. Ofte har maaske Dyrenavne, 

der forekom i Heltens Navn, givet Anledning til saa- 
danne Sagn, — ligesom til Sagnene om »tvehammede« 
Helte, der til visse Tider, f. Eks. om Natten, blev til 
Ulve eller Bjørne: saaledes Varulvene, der kendtes hos 
de gamle Græker, hos Germaner og Slavere En for- 
mildet, rationalistisk Version faar Sagnene, naar Hel- 
ten blot opfostres af et vildt Dyr. Den persiske 
Fyrstesøn Sal udsættes og bliver opfostret af Vidunder- 
fuglen Simurg, Romulus af en Ulvinde, Wolfdietrich 
ligeledes af en Ulvinde, Hagen i Gudrundigtet bortføres 
som Barn af en Grif til dens Rede. Beskednest bliver 
endelig Forbindelsen mellem Helt og Dyr, naar det 
kun er ved at drikke et vildt Dyrs Blod eller spise 
dets Hjerte, at han vinder sin Heltekraft, saaledes som 
det fortælles om mange Helte. At være født af en 
Jomfrumoder, der f. Eks. er bleven svanger blot ved 
at spise en Frugt eller gemme en Fjær paa Brystet, 
er en anden passende overnaturlig Afstamning for 
en Helt, den findes baade i amerikanske Heltesagn og 
europæiske Folkeæventyr*. En Kvinde, der lader sig 
»mande«, synker efter en udbredt primitiv Tankegang 
ned i en Svaghedstilstand, medens den Kvinde, der 
bevarer sin Jomfrueligbed, dermed beholder en vis 
mand\g Styrke og Frihed — som Valkyrien eller Ama- 
zonen. 

Ogsaa Omstændigheder ved Undfangelsen har Be- 
tydning. Om en gammelarabisk Helt fortælles det, 
at hans Fader havde avlet ham uden at lægge sit 
Pantser bort og havde sat Kvinden i Vrede under Sam- 
lejet, for at hun skulde føde en Helt. Allerede inden 
Fødslen viser Helten, at han er udover det almindelige. 

HeltdlT. 11 

Den finske Helt Våinamoinen ligger 30 Aar i Moders 
Liv. Varslende Drømme gaar forud for Barnets Fødsel 
— saaledes f. Eks. ved Kyros' eller Harald Haarfagers. 
Selve Fødslen af det kraftige, store Barn er yderst 
besværlig. Vølsung maa, efter at have ligget 6 Aar i 
Moders Liv, skæres ud af hende; allerede i Svanger- 
skabets 4de Maaned truer Rustem med at sprænge 
Mojderlivet og maa ved overnaturlig Hjælp skæres ud 
af den besvimede Moders Legem; om keltiske og rus- 
siske Helte fortælles det samme ^. Ofte fødes Helte- 
barnet i fuld Rustning: Ligesom Athene af Zeus' 
Pande , saaledes springer Atztekernes blodiggrumme 
Krigsheros fuldt rustet ud af Moders Liv; den indiske 
Kama fødes i et uigennemtrængeligt Naturpantser, én 
Dag gammel er Helge i Edda brynjeklædt. Og nu 
vokser Barnet gigantisk — det vil ikke finde sig i at 
lægges i Svøb, suger 10 Ammer læns for Mælk, k^'æle^ 
Slanger i Vuggen eller slaar som Dreng Elefanter ihjæl — 
eller Løver eller vilde Hunde — alt efter Himmelstrøget. 
Lejlighedsvis øver han ogsaa sin Vildskab overfor sine 
Brødre eller sin Fader. 

Ved Manddomsprøver — som de ofte meget gru- 
somme, Drengen i barbariske Krigersamfund hyppig 
underkastes — lægger Heltedrengen ogsaa i Digt- 
ningen første Gang sin uvædvanlige Natur for Dagen. 
I Vølsungesaga prøver Signy sine Børn for at se, af hvem 
hun kan vente sig en Hævner for Slægtens Vanskæbne; 
hun syr Kjortlen fast i deres Armes Kød og Hud, de 
to af Børnene skriger op ved Smerten, men den tredje, 
som hendes Broder har avlet med hende og som altsaa 
har ublandet Vølsungeblod i sig, skifter ikke Mine derved. 

Da Olav Trygvason er paa Besøg hos sin Moder og 
ser sine smaa Stedbrødre, vil han prøve, hvad Natur 
der bor i dem ; han sætter en efler en op paa sit Knæ 
og gør vrede Griniacer til dem, de to ældste græder, 
men den yngste ser ham barskt i Øjet og trækker ham 
i Skægget. Den spanske Cids Fader prøver sine Drenge 
ved at tage dem i Haand og knuge til af al Kraft; de 
to ældste skriger og beder sig fri, men den yngste, 
Cid, farer derimod — til Faderens Tilfredsstillelse — op 
og sværger, medens Øjnene gnistrer, at havde det ikke 
været hans Fader, skulde han have kvalt ham med 
sin Næve til Tak. En persisk Konge hos Firdu^i venter 
med at give sine Sønner Navn, til de er vokset lidt til 
og han faar prøvet deres Natur; i Skikkelse af en ild- 
sprudende Drage træder han dem en Dag, en efter en, 
i møde: den første flygter, den anden styrter sig dum- 
dristig ind paa Dragen, den tredje afventer rolig, men 
besindig Dragens Anfald. Blotte Styrkeprøver er de, 
som de græske Sagn kender. Da Herakles forlader en 
Skytherkvinde, han har haft Omgang med, efterlader han et 
Bælte og en Bue og forudsiger, at hun skal føde 3 Søn- 
ner; den af dem, som kan omgjorde sig med Bæltet og 
spænde Buen, skal hun give Herredømmet til. Theseus' 
Fader efterlader paa samme Maade sit Sværd og sine 
Sandaler under en Stenblok og befaler, at Drengen, 
saasnart han kan vælte Stenen bort, skal sendes 
med Sværdet og Sandalerne til sin Fader i Athen. At 
løfte en stor Sten er ligeledes Styrkeprøven for de 
Knøse, der (i den islandske Saga) vil slutte sig til den 
12-aarige Halfs Friskare. 

Saa kommer Øjeblikket, da Helteknøsen ikke længer 

11* 

kan holdes tilbage, men for første Gang skal i Kamp; 
det er et Yndlings-Motiv for alle Folks Heltedigtning: 
Ørneungen, som skal prøve de endnu ikke udvoksede 
Vinger, Slægtsblodet og Forfædrenes Eksempel, der 
trænger paa, Fremtidskaldet, der øjnes og vinker, Vove- 
modet, der er uden Erfaring og derfor uden Grænser. 
Der er Hunekongen Etzels halvvoksne Drenge. Den land- 
flygtige Didrik af Bern har af Etzel faaet sig en Hær, hvor- 
med han vil erobre sit Rige tilbage. Drengene vil med, 
og trods onde Anelser giver Moderen dem efter mange 
Bønner Lov paa det Vilkaar, at Didrik lader dem om- 
hyggelig vogte og ikke slipper dem med i Kamp. 
Medens Didriks Hær nu rykker frem til Slag udenfor 
Ravenna, sidder Drengene tilligemed Didriks egen unge 
Broder tilbage i Bern (Verona), vogtede af den gamle 
Elsan, som skal staa inde for dem overfor Didrik. De 
kan imidlertid ikke holde det ud i Uvirksomheden, 
naar de ved, at det gaar mod Kamp, de tigger Elsan 
og afnøder ham Tilladelse til at ride blot en Smule 
udenfor Bymuren. Og inden den Gamle naar at komme 
efter dem, er de allerede afsted. Medens han forgæves 
søger dem, farer de vild i Taagen og kommer over 
en Hede henimod Ravenna, farter om paa maa og faa 
og ser pludselig, da Taagen endelig den næste Morgen 
letter, lige for sig den falske og frygtelige Kæmpe Wit- 
tich. Forræderen mod Didriks Sag, komme ridende. 
De unge kan, skønt ubevæbnede, ikke styre sig; Wittich 
har ondt af dem og gør alt for at undgaa Kamp, men 
den ældste af Etzelsønnerne rider imod ham og saarer 
ham, og Wittich slaar ham nu til Jorden; kort efter 
ligger den yngre Broder fældet, tilsidst ogsaa, efter en 

modig Kamp, Didriks unge Broder; den onde Forræder 
kan ikke tilbageholde en Taare over de unge Helte, 
hvis Saga blev saa kort (Tysk Digt Rabenschlacht). 

Om Roland som Dreng og hans Kammerater for- 
tæller et fransk Heltedigt noget lignende, men med en 
mindre sørgelig Udgang. De er, medens Karls Hær 
drager til Italien, overladt til Bisp Turpins Bevogtning, 
og han har spærret dem inde i et tykt Taarn i Laon 
og givet Portneren strængt Forbud mod at slippe dem 
fri. De sidder deroppe og ser Hæren drage forbi og 
bører Hornene; de tigger Portneren, lover at slaa ham 
til Ridder, naar de bliver voksne, — nej I han bryder 
sig ikke om at blive Ridder og Krigsmand, og de skal 
gaa op og lege. Men kort efter møder de igen ved 
Foden af Taarnet, med Stokke under Kappen, banker 
ham halvt ihjel og slipper ud ; saa erobrer de fem Heste 
fra nogle forbidragende Bretagnere, og afsted gaar det 
— to og to paa én Hest. — ned til Italien, hvor den 
unge Skare med god Virkning støder til Karls Hær 
midt under et Slag. (Chanson d' Aspremont). 

Endnu mere udfører Digtet »Gui de Bourgogne« dette 
Motiv. Her er Heltene ældre, og alle Dimensioner 
større, men det ynglingeagtige og debutantfriske forher- 
liges ogsaa her. Karls Hær har været over en Snes 
Aar i Spanien, et ungt Slægtled er vokset frem, der 
aldrig har set sine Fædre, blot hørt om dem, og hvert 
Efteraar forgæves har ventet deres Hjemkomst. Nu kan 
de ikke styre sig længer, Pairernes Sønner vælger 
Karls unge Nevø Gui de Bourgogne til Konge, og han 
befaler alle at drage til Spanien. I et æventyrligt Tog 
drager saa hele Ynglingeskaren, med Proviant for 10 Aar, 

over Pyrenæerne, erobrende Byer undervejs. Nede i 
Spanien er Karls gamle Hær udmattet, svundet ind, kan 
intet udrette, Stemningen er mørk og fortvivlet, og 
bliver ikke bedre, da man en Dag faar Øje paa en 
Hær af unge, friske Krigere med straalende Hjælme, 
der rykker frem. I Desperation giver man sig til at 
sadle op, — Krikkerne er magre, Rustningerne i Laser, 
Krigerne Invalider — og rykker ud mod den ny Fjende. 
Men saa sker Genkendelsen ; det er det unge Frankrig, 
der kommer, og Karl omfavner sin Nevø og Fædrene 
deres Sønner. 

Den unge Helt i al sin højspændte Idealisme, udeii 
andet Maal end Ære, modig indtil Overmod, yderlig- 
gaaende i grum Vildskab og i Ædelsind, spændende 
Buen saa højt, at den maa briste og han selv fmde 
en tidlig Død — det er en Figur, som atter og atter 
er bleven og vil blive forherliget. Lidt af denne Figur 
er der i Achilleus, den yngste blandt de græske Høv- 
dinge foran Ilion, grummest og vildest, ubøjeligst og 
ofte ædelmodigst af alle; han véd, han skal dø som 
ung, men »endda jeg helmer dog ikke, — før jeg har 
Troerne tumlet, saa Lyst til Kampen forgaar dem«. 
Endnu mere af Ynglingen er der i en Figur som 
Alphart i det gammeltyske Digt, der handler om hans 
Død. Didrik af Bern har forkyndt sine Mænd det 
Skrækkens Bud, at Ermanrik kommer dragende med 
en stor Hær for at forjage ham af Riget; Mændene 
lover ham trofast .Bistand. Den unge Alphaii foreslaar, 
at en Forpost skal udsendes mod Fjenden, og vil alene 
ride ud i delte Hverv. Hans Plejemoder og de ældre 
Krigere vil holde ham tilbage som altfor ung, men 

Knøsen harmes: de under ham ingen Ære; han vil 
ikke sidde hjemme som en stakkels Kvinde og agtes 
for intet, nej! han vil forsøge sin Lykke; »endnu idag 
vil jeg dø eller tælles mellem Krigere«; »waz solte ich 
tragen wåfen, wågt ich niht lip unt leben«. Plejemo- 
deren maa selv væbne ham, og ud rider den Unge hen 
over Sletten og prøver sin Ganger med el 8 Favnes 
Spring over Etschfloden. Den gamle Hildebrand vil 
imidlertid ikke lade sin Nevø fare saaledes, men vil se 
at gøre ham mæt af Kamp, saa han vender hjem. 
Forklædt som en af Fjenderne rider han ud efter 
Knøsen, og denne giver sig nu til at bryde en Lanse 
med ham. Men det er den Gamle, der bider i Græsset 
og maa give sig tilkende, og med uforrettet Sag vender 
han tilbage til Bern — i Hjertet stolt over sin unge 
Slægtning. Denne bestaar nu paa sin Post en Række 
Kampe mod Fjenden. Men tilsidst, da allerede Dagen 
hælder, kommer den arge Forræder Wittich med sin Ven 
Heime ridende mod ham, og da Alphart genkender 
ham, giver »der kindesche Mann« sig til dygtig at læse 
ham Teksten ud af sit ærlige Hjerte. Der begynder 
nu en Kamp; først kæmper kun én ad Gangen mod 
den unge Helt, og han strækker Wittich til Jorden, men 
sparer ædelmodig hans Liv; til Tak herfor hjælper de 
to Niddinge siden hinanden, mod deres Løfte. Alphart 
kunde endnu reddet sig, hvis han vilde have givet sig 
til kende som Hildebrands Nevø, men hertil er han 
for stolt, og tilsidst falder han med et Udbrud af For- 
agt paa sine Læber. 

Paa fransk er Guillaume d'Oranges unge Brodersøn 
Vivien det fyrigere Sidestykke til Alphart; ogsaa han 

falder straks paa sin Heltebanes første Skridt. Den 
Dag, da han af sin Onkel bliver slaaet til Ridder, vil 
han kun tage imod Kaarden paa den Betingelse, at 
alle, »Gud i Himlen, Guibourc, der har opfødt mig, I 
selv og alle Jere Baroner« hører det Løfte, han af- 
lægger, at »aldrig, naar jeg har Hjelm paa Hovedet, 
vil jeg vige blot ét Skridt for Saracenerne, hvor mange 
de saa er om mig«. Bekymret ryster Onklen paa 
Hovedet; hvis Vivien vil holde det Løfte, lever 
han ikke længe, en klog Mand viger for Overmagten, 
og saadan har han altid selv gjort. Men Vivien gentager 
kun Løftet, og Guillaume véd nu, at de alle vil komme 
til at begræde den Unges Død. Den indtræffer ogsaa 
snart. Med ungdommelig Fanatisme kaster Vivien sig 
med sin Skare Unge ind i Kampe mod de Vantro; han 
kender ikke til Skaansel, tager ikke mod Løsepenge, 
sender med grusom Haan Saracenerkongen en hel 
Skibsladning lemlæstede og halvdøde Fanger tilbage og 
trækker ved sit Overmod og sin Vildskab én frygtelig 
Hævn over sig og over hele Frankrig. I det store Slag 
ved Aliscans, hvor hele Sydfrankrigs Krigstyrke ligger 
under, falder han efter Vidundere af Tapperhed og 
bøder for sit overmodige Løfte og sin overmodige 
Adfærd. 

Heroppe i Norden er der i Figurer som Vøgg og 
Hjalte i Rolf Krakes Tjeneste eller Vagn Aagesen blandt 
Jomsvikingerne Tilløb til lignende Skikkelser af Helte- 
ynglinge; de to af dem falder jo ogsaa unge. 

Interessen for den debuterende Helt og for Heltens 
Barndom er imidlertid i det hele forholdsvis sen og 
afledet. Det er Manden i sin fulde Styrke, som først 

har beskæftiget Fantasien. Ligesom i Billedkunsten 
Polyklets mandig lirskaarne, korte, tunge Spydbærer- 
figurer gaar forud for Praksiteles* Hermes eller Lysippos' 
Skraber og end længer forud for Efeber og Idolinoer, 
saaledes har Herakles og Jason, Roland og Beovulf, 
Sigurd og Ørvarodd stedse staaet i rolig Manddomskraft 
for Sagnfantasien, og Heltenes Barndom og deres unge 
Nevøer og Fostersønner er senere og mere romantiske 
Tildigtninger. Det er den fuldvoksne Mandsnatur, som 
Heltedigtningen har til Hovedperson, og det fuldmodne 
Mandsideal, den fremfor alt gaar ud paa at forherlige. 
Til Heltens fysiske Styrke svarer da først en sjælelig 
Styrke, tildels ligefrem affødt af hin. Hans robuste 
Natur viser ofte en stor Ufølsomhed og Modstandskraft 
overfor ydre Indtryk. Han biyder sig lidet om blød- 
agtig Nydelse. Den kraftige Kriger er haardfør og 
haardhudet. Han kan være en stor Spiser og en stor 
Kvindejæger, som hans fuldblodige Mandsnatur fører 
det med sig, men blødagtig Nydelseslyst er ham Qem. 
Spartansk Levevis er under hans Strabadser bleven ham 
en'Vane og en Stolthed; et haardt Leje, en simpel 
Klædning, tarvelig Mad i tarvelig Anretning er ham nok; 
hans Haar og Skæg og Næver er ofte lige uplejede. 
»Hans Klædedragt er ikke meget værd«, synger en 
ukrænesk Vise om Kroaten paa sin Hest »tre Vadmels- 
kofter og helt luvslidte, — det er det hele. Den ene 
er meget medtaget, den anden endnu værre og den 
tredje er god til at samle Skarnet fra en Svinesti op i. 
Hans Hue er hullet foroven, foret med Halm og med 
mange Ventiler i, alle Vinde puster derigennem for at 
forfriske den unge Kosak«. Ofte gør det kraftige Fri- 



170 Nøjsomhed og Kyskhed. 

luflt^iv ogsaa Helten uimodtagelig for Kønnet. »Sent 
opstaar Elskovs følelsen hos de Unge«, sagde Tacitu som 
Germanerne, det gælder i det Hele hyppig under krigerske 
Livsforhold. Den unge Knøs er ofte kølig overfor 
Elskov. I franske Heltedigte viser han ofte koldsindig 
den Skønnes Tilnærmelser bort: »Hvis I har det for 
hedt, Jomfru I saa gaa og tag et Bad henne i Kilden«. 
Eller en Ridder vil se at gøre sin unge Fætter forelsket 
i Prinsessen ; de rider forbi, hvor hun sidder i Vinduet : 
»Se op Fætter,« siger han, »ved vor F'rue, det er en 
skøn Dame, dér sidder.« »Sikken en Hest den Floris,« 
svarer den Unge, blot optaget af en Hest, han nys har 
vundet sig, »aldrig har mine Øjne set en saadan.« 
»Hvilken skøn Jomfru,« bliver den anden ved, »hvilke 
Øjne, hvilken Farvel En Taabe er den, der ikke søger 
at vinde hendes Elskov.« »Forsand«, er hele Svaret, 
»ikke er der paa Jorden en Hest saadan som Floris*.« 
Ligesom Jomsvikingerne forsager mangen anden ung Helt 
al kvindehg Omgang for ikke at blødagtiggøres derved. 
»Sværdet er min Brud,« siger han. 

Haardførhed overfor Lidelse svarer hertil. Def er 
ikke blot Hornhud eller Løveskind, ikke blotTykhudethed 
og Nervesløvhed, der gør Helten fysisk ufølsom; hans 
heroiske Standhaftighed overfor Lidelser beror ogsaa 
ofte paa Nerve- og Karakterstyrke. Indianernes Ideal 
er den Illinoiser, der bunden til en Pæl i to Dage var 
Maalet for sine Fjenders Pile, medens han til sidste 
Øjeblik besang sine Krigsbedrifter og alle de Kvaler, 
han havde tilføjet sine Bødlerø Slægtninge, for ved 
Haan og Spot at ægge dem til at forøge hans Ry for 
Standhaftighed^. Denne Standhaftighed er den passive 

Side af Heroismen. Den indiske Karna staar og kæmper 
ufortrødent videre, med sit Brj'st helt dækket af Pile 
og Blod — som et Cålmalitræ i sin Klædning af Torne 
og Purpiirblomster. Ajas gaar rolig og sindig tilbage 
til Grækernes Lejr uden at anfægtes af alle Troernes 
Spyd, der hagler ned over ham — som et stædigt Æsel 
ikke lader sig drive afsted af alle Drengenes Stokke- 
slag. Det stive Heltesmil, vi kender fra græsk arkaisk 
Kunst, har ogsaa spillet om de homeriske Heltes Læber, 
selv under Pinsler og i Døden; om de end nok 
nu og da kan tillade at jamre sig lidt, er det ialfald 
alene Guderne, der brøler, naar de saares. Spartanske 
og romerske Ynglinge lader efter Sagnet, uden at for- 
trække en Mine derved, deres Haand svides af i Ild 
eller deres Bryst kradses itu af en stjaalen Ræveunge. 
De franske Heltedigte bliver ikke trætte af at fortælle 
om, hvordan Heltene i- Kampen faar Indvoldene hugget 
ud af Livet paa sig, men blot skærer dem af eller 
binder dem sammen om sig og ufortrødent kæmper 
videre. Ofte stiller de et lystigt, lapset Humor op mod 
Smerten. Vilhelm af Orange kvitterer med en lystig 
Spøg, da han faar sin Næse hugget af, ganske som 
en Jomsviking i Hjørungavaag- Slaget, da han faar 
Læben hugget af Dette Humor som Værn mod Smerten 
er ægte germansk og kommer som bekendt stærkest 
frem hos de gamle nordiske Helte. Da Tormod Kol- 
brunarskjald har faaet Banesaar af en Pil, rykker han 
den ud og betragter Kødtrævlerne og siger derpaa rolig : 
»Kongen har født os vel, jeg er fed om Hjerterødderne.« 
Helten ler som Høgne, mens Hjærtet skæres ham ud af 
Brystet, og spiller paa Harpe som Ragnar, naar han 

er kastet i Ormegaarden. Han kæmper med afhugget 
Ben, med afstumpet Arm, lider de forfærdeligste Smerter 
uden at fortrække en Mine. Denne Slags Hærdelses 
Heroisme forherliges overhovedet i nordisk Digtning 
langt mere end f. Eks. i græsk; det er jo selve den 
barske, karrige nordiske Natur, som har optugtet Menne- 
skene i denne Hærdelse. Karakteristisk er en islandsk 
»t)åttr« fra den tidlige kristne Tid, i hvilken en Islænding 
udspørger et Genfærd om Pinslerne i Helvede og navnlig 
vil have at vide, hvem der bedst udholder dem. »Ingen 
bedre end Sigurd Fafnisbane,« svares der. 

Ogsaa overfor sjælelige Indtryk bevarer den nor- 
diske Helt, med sin tungblodige Nordbo- og Bonde- 
natur, overalt et vist Flegma, som Paavirkninger udefra 
ikke let bider paa. Lige fra ung er han i Hjemmet 
upaavirkelig af Forældres Raad, Skænd eller Bønner; 
han lader — som Ketil Hæng f. Eks. — rolig Faderen 
give sig Formaninger eller Ordrer, svarer intet, men 
gaar ligesaa selvfølgelig i alt efter sit eget Hoved. »Jeg 
lægger aldrig mine Forehavender under andre Folks 
Vilje,« siger han. Skarphedin gaar længe og bryder 
sig ikke om sin Moders Drillerier og Naalestik i An- 
ledning af hans Uvirksomhed; da han beslutter sig 
til at handle, lader han sig ligesaa lidt holde tilbage 
af Faderens Gammelmandsbetænkeligheder. Man kunde 
— roser Harald Haarderaade en af sine Mænd — 
næsten ingen Forandring spore paa ham ved en hvil- 
kensomhelst uventet Begivenhed. »Hvad enten der var 
Livsfare paa Færde eller der kom en glædelig Tidende, 
saa blev han dog hverken gladere eller ugladere; ikke 

SOV han mere eller mindre eller nød Mad og Drikke 
anderledes end hans Sædvane var.« 

Den robuste Styrkebevidsthed holder i det hele 
gærne Helten i en vis værdig Ligevægt. Naar Karl 
den store modtager en alvorlig Efterretning, sidder han 
længe urørlig indesluttet og overvejer, og taler derefter 
langsomt og overlagt. »Kejseren holder Hovedet bøjet, 
af Tale er han ikke hurtig, hans Sæd er at tale, naar 
det huer ham.« Da den spanske Cid faar Efterretning 
om den forsmædelige Behandling, hans Døtre har lidt, 
tænker han en fuld Time, løfter saa Haanden til sit 
Skæg og taler: »Ved dette Skæg, som endnu ingen har 
rykket i. sligt skal ikke fromme Carrions Infanter.« 
Just overfor det, der stærkest gaar Helten til Hjerte, 
samler han al sin Kraft for at holde Indtrykket Stangen. 
Han vil ikke ligge under for dette, hverken synke hen 
i Klage eller overvældes af Glæde. Hans Natur er 
desuden ikke af de overfladiske og hurtige, der straks 
bruser op og reagerer overfor Indtiykket; det synker 
dybt ned i ham, han gaar og tygger paa det, og først 
langsomt vokser Besvaringsfølelsen op i ham. Og 
hans kraftige Handlenatur vil ikke slippe sin Damp ud 
i Fagter og Demonstrationer, men lader Sindsbevægelsen 
slaa ind, for at den des kraftigere kan slaa ud igen 
i Handling. I det gammelarabiske Sagn sender Dig- 
teren Imrulkais' Fader, da han har faaet Banesaar, 
Bud til sine Sønner og bestemmer, at kun den, der 
ikke klager og græder ved Dødsefterretningen, skal arve 
hans Vaaben, kun i hans Hænder betror han Blod- 
hævnen. Imrulkais modtager Budskabet, medens han 
sidder og spiller Skak; han bliver uforstyrret ved for 

ikke at fordærve Spillet for sine Medspillende, og der- 
efter sværger han Afholdenhed fra Vin og Kvinder, til 
han har faaet dræbt hundrede af den fjendtlige Stamme. 
I Norden afgiver Historien om, hvordan Budskabet om 
Ragnar Lodbroks Død modtages af Sønnerne, et til- 
svarende Vidnesbyrd om mandig Selvbeherskelse. Alle 
bider de Smerten i sig og knuger Hænderne i Vilje* 
beslutning; roligst er dog den kloge, værkbrudne Ivar, 
som udspørger Sendebudet om alle Detailler; »hans An- 
sigtsfarve var stundom rød, stundom blaa, men stundom 
var han bleg og saa opsvulmet, at hans Hud var ganske 
opblæst af den Grumhed, der var i hans Bryst.« Da 
Kong Ella lod sig fortælle, hvorledes Sønnerne havde 
modtaget Budskabet, var det Ivar, han ventede sig 
mest Hævn af. I de islandske Sagaer er det stadig 
saaledes, at de stærke, dybe Naturer giver mindst efter 
for Sindsbevægelsen; man kan nok af Ansigtsfarve eller 
andre Tegn mærke, hvad der foregaar i dem, men de 
gemmer rolig paa den indre Bevægelse, til den kan 
vokse frem til Handling. Dem, de overfuser med 
Skældsord, — hedder det flere Gange — dem gør de 
intet ondt, men dem, de virkelig vil tillivs, dem taler 
de rolig og behersket til; naar Kjartan kommer hjem 
til Island og hører, at Gudrun er gift, lader det paa 
ham, som om han slet ikke bryder sig om det. 

De sydlandske Naturer har mindre Selvbeher- 
skelse — baade de homeriske og især de franske Helte 
klager sig og græder og skælder og smelder ganske 
anderledes aabent og ubehersket end de nordiske — , 
men alligevel anerkendes ogsaa blandt disse Selvbeher- 
skelsen som et Styrkens og Værdighedens Kendemærke. 

I Iste Sang af Iliaden er Achilleus i sin Harme over 
Agamemnons Trudsel lige ved at trække blank midt i 
Høvdingeraadet og styrte sig ind paa ham, men han 
gribes ved sine Lokker af Besindelsens Gudinde og 
sværger i Stedet rolig en Ed paa at ville afholde sig fra 
Kampen mod Ilion. Og da senere virkelig ogsaa Aga- 
memnons Gesandter kommer til Achilleus' Telt for at 
føre Briseis bort, forvirrede og ængstelige for, hvor- 
dan han vil modtage dem, behersker han sig fuld- 
kommen. »Glad blev han just ikke ved se dem«, men 
han byder dem rolig Velkommen, de har intet for- 
brudt, og rolig giver han Patroklos Ordre til at hente 
Slavinden og overgive hende i deres Hænder. Først 
da de er borte, sætter Helten sig grædende hen ved 
Strandbredden. Ogsaa Odysseus véd i Bejlernes Nær- 
værelse at betvinge sig, »holde sig« — saa godt som 
Stærkodder — til Hævnen er moden. De franske Helte er 
mindst i Stand til at styre sig, men i de ældste, mest 
idealt holdte Digte viser dog mange en kraftig, værdig 
Selvbeherskelse. Naar Ganeion efter sin Stedsøn Ro- 
lands Forslag faar overdraget den farlige Ambas- 
sade til Saracenerne, er han ved at sprænges af 
Harme, men siger blot til Roland: »Jo ne vus aim 
nient« og lover, allerede besluttet paa sin frygtelige 
Hævn, at spille ham en slem Streg. — Netop blandt 
de af Natur sindsbevægelige og impulsive primitive 
Mennesker er saaledes Selvbeherskelsen og Tungtbevæge- 
ligheden en væsentlig Side ved Helteidealet. 

Men det er jo ikke stoiske Tragediehelte — disse 
Epikens og Sagaernes Mennesker; deres positive Ind- 
hold er den vældige aktive Sjælskraft. Helten er først og 

fremmest den store Handlingens Mand, med de store 
Begær, de vilde Lidenskaber, den stærke Vilje. Den 
svulmende Styrke trænger paa for at udløses; det 
værker dumpt i Musklerne, Hjærtet vil have noget at 
banke for, Vaabnene klirrer ved Lænden og blinker 
for Øjet, hans kække Hest dirrer og stamper af Ulaal- 
modighed. »Was soUt* ich tragen Walfen, wagt' ich 
nicht Leib und Leben?« siger han, eller: »Ein bieder 
Mann an jedem Ding sein Heil versuchen soli«. 
»At ligge hjemme og fordøje« (Pindar®) er for den 
græske Helt lige saa foragteligt som for den is- 
landske at ligge hjemme ved Arnen som Kulbider eller 
for den tyske Ridder at »sich verliegen«. Fra ganske 
ung maa Helten »se sig ud«, han sadler sin Hest 
i Stalden og »ganger for sin Moder at stande med 
Sværd ved venstre Side: Kær Moder 1 Jeg vil til Hove, 
jeg lyster til Hove at ride«. Selv som gammel kan han 
ikke holde ud at sidde i Ro. I et fransk Heltedigt er 
der, meget mod den gamle Kamphane Begons Vilje, 
bleven Fred i Landet, og han lever nu i Ro paa sin 
Borg, sidder rig og anset i sin Hal, med Hustru og 
Børn om sig. Men han sukker dybt, og da Hustruen 
udspørger ham, tilstaar han, at Lykken ikke for ham 
bestaar i Rigdom, han keder sig, længes — efter Slægt 
og Venner, siger han — men mest efter Kamp og 
Jagt og Friluftsliv, og drager saa ud og finder sin Død. 
Heller ikke en nordisk Helt som Harald Hildetand 
kan i sin Alderdom holde ud at sidde hjemme og dø 
Straadød, men maa endnu en Gang ud og prøve sin 
Kraft og finde Heltedøden. 

Bedrift — Bedrift, det er det, Helten lever for; det 

er ogsaa Bedriften endnu mer end Helten selv, der 
interesserer Digtningen. Det er gesta (»chansons de 
geste«), Daad, som er Sjælen baade i Heltelivet og 
Heltedigtningen. Der er nok af Maal, som lokker Heltens 
Kræfter frem til Daad. Hans Begær til Livet er store 
og bydende. Han er den »tagende«. Ordet »Herre« 
er af en Sanskritstamme, der betyder »at tage« ; Krig 
hænger sammen med »kriegen«, erhverve; det latinske 
»rapere«, at »røve« har oprindelig ikke dadlende Be- 
tydning'. 

Helten attraar først og fremmest Gods og Guld. »Af 
Gods og Guld faar ingen Mand for meget . . . Sent bliver 
Øjet mæt af Guld« saaledes Ij^der gængse Talemaader. 
Helten kan ikke taale at se Guldet glimre uden grisk 
at strække Haanden ud efter det, ikke at høre om en ny 
Skat, uden at han vil vinde den, om et stort Rige, 
uden at han vil erobre det. Ligesom de virkelige 
Mænd ude i Livet var graadige Rovdyr og Gribbe — 
eller Fiske, der æder hverandre op, som en fransk Bisp 
klager i det 10de Aarh, — , saaledes forherliger Helte- 
digtningen i sine Helte den graadige Appetit, den 
mægtige Rovdrift. For den poetiske Fantasi tager den 
Skat, der attraas. Form af vidunderlige, lykkebringende 
Ønsketing. »Wunsch« er i gammeltysk Poesi Udtrj^kket 
for den højeste Tilfredsstillelse af de menneskelige 
Begær. Om Jagten efter »Wunscheldinge« handler tal- 
rige Heltedigte. Efter det gyldne Skind drager Jason 
til Kolkis med sine Argonauter. Efter Vidunderkværnen 
Sampo gaar de finske Helte paa æventyrlig Expedition. 
Efter et Vidunderkar har vistnok tidlig keltiske Helte kap- 
pedes om at søge. Thor drager paa et forvovent Tog for at 

røve Hymers vældige Bryggerkedel; paa Tilbageerob- 
ringen af andre Vidunderskatte — Iduns Æbler eller 
Thors Mjølner — gaar andre af Asernes Ekspeditioner 
ud. Om den Krig, Dronningen af Connaught fører for at 
erobre en vældig Okse, der kan hamle op med Kongen 
af Ulsters hyidhornede Okse, fortælles der i en irsk Saga. 
Baade Sigurd og Beovulf gaar ud og kæmper med 
Drager for at vinde den Skat, de ruger over, og Beo- 
vulf falder i Kampen med den stolte Bevidsthed: »I min 
Alderdom gav jeg mit Liv hen for det røde Guld«. 

Helten elsker videre Kvinden. Han ser eller hører 
tale om en skøn Kvinde og straks vil han eje hende. 
Han kan ikke sove, ikke spise, ikke helme, før han 
faar hende, — en Trolddom har taget hans Hjerte 
i Traa. Jo større Vanskeligheder, der er forbunden 
med at vinde hende, des stærkere er hans Begær. 
Dog, Kvinden som Anstifter til Heltedaad kræver et 
Kapitel for sig, som senere vil følge. 

Saa er det dernæst ofte den blotte Magt og Ære, 
som er Maalet for Heltens Higen. Han kan ikke 
finde sig i, at andre har mere Magt eller stønne 
Ry end han. Blot han hører en Kæmpe berømme, 
selv om denne bor »3 Kongeriger borte«, maa han 
straks afsted og prøve sine Kræfter med ham. 
Eller han spørger selv. »Er der nogen i Verden« 
— spørger den tartariske Helt sin Hustru — »der har 
en saa hurtig og stærk Hest som min, gives der en 
Helt, undtagen Gud, der er større end jeg?« Hun be- 
brejder ham hans Praleri, men han pisker hende, 
fordi hun tvivler paa ham. Saa nævner hun en 
Helt, 9 Lande derfra, »ham bør du øve dine Kræfter 

paa hellere end paa mig«. Og straks drager han af 
Sted. — Kai Kaus sidder stor og mægtig paa den per- 
siske Trone og regner sig uden Lige paa Jorden. 
»Hvem er Shah paa Jorden uden mig, ingen vover 
at kæi^ipe med mig?« Men en som Spillemand for- 
klædt Dæmon lokker saa ved at besynge Landet 
Mazenderans Herlighed Fyrsten ind paa et dumdristigt 
Erobringstog mod dette forheksede Land. — »Hvem i 
Verden kan bære Kronen med en saadan Anstand som 
jeg?« siger Karl den store stolt til sin Dronning. Hun 
er saa uforsigtig at mumle, at der dog nok kunde være 
nogen, maa ud med Sproget og tilstaar, at det er 
Kejseren af Byzanz, hun tænkte paa, og straks byder 
Karl alle sine bedste Mænd op til at drage ud og maale 
sig med Byzantineme ; sin Dronning lover han at kappe 
Hovedet af hende, hvis hun faar Uret. Baade Rolf Krake 
og Didrik af Bern bærer i de to Sagaer sig ad paa 
lignende Maade. Der kan kun — som Tartarsangene 
siger — være én stor Helt ad Gangen paa Jorden, 
der er ikke Plads for flere. 

Kappelyst er enhver, som føler sig stærk og modig, 
medfødt, — tillige ofte en abstrakt Ærgerrighed. Helten 
føler Trang til at gøre Larm af sig, vokse gennem Ryet, leve 
i Folks Omtale, et »Adel forpligter« nøder ham til at 
føje Bedrift til Bedrift, udrette noget »sagaligt«, for 
at holde sit Na\Ti vedlige — som den indiske 
Helteviv saa vel som den norske Høvding formaner 
sin Søn. »Til Ære og Ry er jeg født» siger den in- 
diske Kama, »mig sømmer en ærefuld Død, ikke et 
æreløst Liv, efter Ry og Ære stræber jeg, selv paa 
Bekostning af Livet, thi Ære og Ry er Udødelig- 

hed.« Dette er alle Heltes enstemmige Vidnesbyrd. 
Naar Achilleus etsteds sætter et langt, fredeligt Landliv 
uden Ry op som attraaværdigere end det korte, møje- 
fulde Kampliv, som venter ham for Ilion, med evig 
Hæder efter Døden, da skinner Heltens sande Følelse 
tydeligt nok gennem det halvt forstilte Humørudbrud®. 
»Alle skal vi dø,« siger Beovulf, »og Ry er det eneste 
Eje, der bliver tilbage for de døde Helte.« »Gods 
dør. Frænder dør, vi selv dør,« synger Eddakvadet, 
»men Ærens Ry aldrig dør, om du god Navnkundighed 
naar.« Jævnsides med at »afla sér Qår« (avle sig Gods 
— Normannernes »gaaigner«) er det for at »leita sér 
sæmSar« (søge sig Ære), at Vikingerne drager ud; »det 
tykkes ham ikke hæderligt, om intet mere skal spørges 
om ham,« siges der om en af dem. 

Udover alle Formaal er det endelig den blotte Vove- 
lyst, som driver Helten til Bedrift. Hvor der er en 
Opgave, niaa han løse den, hvor der er en Vanskelighed, 
maa han overvinde den; hvad der har været umu- 
ligt for andre, maa han gøre muligt; Farens, Tilfæl- 
dets Spil lokker ham. Det er aventiure, han søger. 
Det er det ukendte Æventyr, Vovespillet, som lokker 
Tartarhelten afsted, naar han rider ud over de ende- 
løse Stepper for at naa didhen, hvor Jord og Himmel 
gaar i ét, eller Vikingerne, naar de ikke kan holde sig 
hjemme ved Gaarden og Markarbejdet, men maa »fara 
heiman» ud over Havet til fjerne Lande. Mangen 
fransk Baron har det som den Korsfarer, der fortalte 
om, hvordan han hjemme i Frankrig ejede en Kirke 
ved en Korsvej: i den gik han ind og bad, at der 
maatte møde ham nogen, han kunde kæmpe imod, og 

saa satte han sig udenfor ved Vejen og ventede*. Saa- 
ledes erklærede ogsaa Kong Artus (og Robin Hood) man- 
gen Dag, at han ikke vilde røre sin Frokost, før der havde 
tilbudt sig et Æventyr. — I Kampen gør Helten sig det end- 
videre gerne sværere end nødvendigt, for at vinde for- 
øget Hæder. Han udfordrer Faren. Som Cimbrerne 
gik nøgne mod Romerne, kastede Rolf Krakes Kæmper 
Skjoldene paa Ryggen og kæmpede med nøgent Bryst. 
Rolf og hans Kæmper forpligtede sig til ikke at bruge 
Sværd længere end 1 Alen, — saa nær paa Livet vilde 
de gaa deres Fjende — , til aldrig at lade deres Saar 
forbinde før efter et Døgns Forløb, aldrig at rebe Sejl 
i Storm osv. Jomsvikingerne og det tilsvarende irske 
Kæmpeforbund, Fenierne, havde lignende Regler. De 
franske Helte ynder alle Slags Bravader; »å valnere sans 
péril on triomphe sans gloire« er deres Motto, som 
senere den Comeilleske Cids. Men selv den besindige 
Odysseus kan nu og da vise et klædeligt Overmod, 
naar han f. Eks. ikke vil gaa ud af Polyfems Hule, 
før han har set Kyklopen, og senere fra Skibet ikke 
kan bare sig for at slynge Haansord mod ham, skønt 
Jættens Stenkast udsætter Skib og Mandskab for over- 
hængende Fare. Det er dette Kraftoverskud, denne 
Ødselhed med sit Mod, dette »grain de folie«, som ud- 
mærker Helten fremfor den pligttro, korrekte Kriger. I 
Rolandskvadet staar Venneparret Roland og Olivier ved 
Siden af hinanden; begge er tapre, men Olivier er 
»sage«, fornuftig og besindig, Roland derimod har 
dette »Udover«, som til alle Tider henriver Menneskene 
— hos en Frants 1, en Karl 12, en Murat, en Lannes. 
Til Bedriften er Helten, foruden ved Mod, ogsaa ud- 

styret med alle de aandelige Vaaben, som i Kampen 
kan suplere de legemlige. Lige som det ved Siden af 
Styrke tillige kommer an paa Smidighed og Hurtighed, 
— Achilleus' Fodraphed eller Odysseus' Behændighed vur- 
deres lige saa højt som deres Styrke — , saaledes er 
ogsaa Snarraadighed, List og Kløgt lige saa nødvendige 
i Kamplivet som Mod. Og Helten bruger til at be- 
gynde med uden Betænkning disse Vaaben i Tilværelses- 
kampen lige saa godt som alle andre. Den stærke 
Samson er tillige den listige Samson, der binder Rævene 
Ild i Halen og jager dem ind i Fjendens Sæd og som 
fikserer Folk ved sine Gaaders mørke Tale. Herakles 
udfører sine Heltegerninger lige saa meget ved sin 
Snuhed (»sophia«) som sin Styrke, og hans Rensning af 
Augias' Stald eller den Maade, han narrer Atlas paa, vakte 
ikke mindst Beundring blandt hans Bedrifter. Den 
rette Forslagenheds Helt er dog Odysseus; han er stærk 
og tapper og modig, men han er tillige især den op- 
findsomme snu Ræv, der klarer enhver Situation; det 
er ham og ikke Achilleus, hvem Ilions Erobring skyldes, 
og selve Athene komplimenterer ham for hans Snedig- 
hed. Alle Folk har »Schlaukopf« figuren til Yndlings- 
helt i deres Barndoms Sagn: Jakob er Israeliternes 
Odysseus; i Norden er Figurer som Frode den frækne, 
Erik den maalspage, Normannerfyrsten Hastings eller 
Islænderen Gisle Surson af samme Slægt. 

Saa er det videre navnlig Viljen, Karakterstyrken, der 
gør Helten til Helt. Var hans Begær kraftigere end de al- 
mindelige Menneskers, saa er ogsaa hans Vilje stærkere 
end deres. Han vil sin Vilje — ganske anderledes end 
andre. Han har Ansvarets Mod, har Mod til at tage 

sin Skæbne i Haand, lægge Roret i Stilling og lade 
staa til. Og som han tager sit Parti, saaledes sætter 
han alt ind paa at føre sin Sag igennem. Ofte binder 
han sig ved Løfter til sig selv — om ikke at skære sit 
Hovedhaar, ikke kysse Kvinde, ikke sove ude af sin 
Rustning eli. lign. — før han har sat sit Forsæt igen- 
nem: Araber og Franskmænd, Græker og Germaner 
kender alle lige godt den Slags Helteløfter ^^. For 
Grækerne var Odysseus den store Udholdenheds- 
helt (»poljilas«); ingen Genvordighed faar Bugt med 
hans Vilje til Hjemfærd, alle onde Guders Modstand 
maa til sidst brydes mod denne Sjælskraft^^. »Taal ogsaa 
dette. Hjerte! endnu slemmere Ting har du udholdt«, 
siger han til sig selv. Tilsidst, just som han tror alt 
overstaaet, aabner hans Følgesvende for Æolos' Sæk, og 
en vældig Storm brj'der løs og kæntrer Skibet; da 
endelig er Taalmodigheden ved at briste for ham og 
han overvejer et Øjeblik, om han skal lade sig drukne 
med de andre eller leve videre; »dog taalmodig bar jeg 
det og holdt ud«. Hjemme venter ham ny Genvordig- 
heder, men han overvinder dem tilslut alle. Ogsaa 
Herakles var for den græske Folkefantasi den store 
Udholdenhedens Helt, paa hvis Skuldre der dyngedes 
del ene byrdefulde Hverv efter det andet, men som 
med Athenes Bistand udførte dem alle. En lignende 
Skæbne havde Karl den store, han hvis hele lange Liv 
i Heltedigtningen er en utrættelig Kamp mod alle 
Kristenhedens Fjender. Som en Kristoforos bærer den 
gamle Kejser Kristi tunge Sag paa sine Skuldre; altid 
er han i Rustning, han er lodden som en Gedebuk, 
hans Kød er raadnet af altid at bære Jærn, men stolt 

kan han ogsaa sige: »Fra Huisant sur Mer til St 
Gilles, fra Montjeubjergene til Galice og henimod Rom 
er der ikke en Stad, ikke et Slot, ikke en Landsby 
eller Borg, som jeg ikke har erobret med min Kraft og 
Klogskab.« Da han i Rolandskvadet tilsidst har 
faaet Hævn for Roncevauxoverfaldet og efter uhyre 
Anstrængelser endelig hviler ud med sin Hær paa Val- 
pladsen, slutter Digtet med, at St. Gabriel om Natten 
kommer til Karl og forkynder haip, at de kristne i 
Bajrerlandet nu anraaber ham om Hjælp og at han straks 
maa ile did. »Gud,< siger Kongen, »møjsommeligt er 
mit Liv,« og grædende trækker han i sit hvide Skæg. 
Og i dette Perspektiv udover Kejserens møjefulde Stridsliv 
munder Digtet ud. 

Men ikke blot i Daadsvilje og haardnakket Ihær- 
dighed lyser Heltens Sjælskraft frem. Den aabenbarer 
sig ogsaa, til Hverdagsmenneskers Beundring og For- 
færdelse, som Sindets storladne Dybde, den luende 
Lidenskab og Karakterens Malm ; og de dramatiske Kon- 
flikter og patetiske Tragedier, som Helten kastes ind i, er 
— lige saa godt som de ydre Bedrifter — et Æmne for 
Heltedigtning. Han er en Iversjæl, der er ikke Va- 
lenhed og Lunkenhed i ham; hans Had spyr Gift og 
Flammer, hans Elskov bærer i Ørneflugt; som en lige- 
frem Rus af en Trylledrik bliver Heltens Lidenskab 
mangen Gang opfattet af Digtningen. Heltens Hu er 
»hærdet« — som Nordboerne sagde — , hans Hjærte er 
ikke, som Kvindens, »lagt paa rullende Hjul og er ikke 
Vægelsinds Bo«. Han forbliver sig selv lig. Han er 
trofast og taknemlig, og han er langsindet i Had og 
hævngerrig. Af denne Lidenskabens Styrke, denne 

Sindets Varagtighed og Fasthed hos Helten opstaar de 
vulkanske Udbrud og Rystelser, de flinthaarde Sammen- 
stød og stentunge Forhærdelser i Heltens Liv. Der er 
saaledes Achilleus, som tørner sammen med Agamemnon 
og bider sig fast i Uforsonlighed; med Stolthed siger 
han til Gesandterne, der kommer med Forligstilbud 
fra Atreiden, at de ikke skal plage ham med Tryglen, 
thi ingen skal rokke hans Forsæt — som Hades' Borg 
er den Mand ham vederstyggelig, som ikke staar ved 
sit Ord — ; ogsaa i sin Uforsonlighed overfor Hektor 
forbliver han sig selv lig. Der er Ogier le Danois, 
som — ene mod hele Frankrigs Hær, i Hungersnød 
og i det skumleste Fangehul — stadig holder fast paa 
sit Krav om Hævn over Karl den stores uduelige Søn, 
der har dræbt hans Søn — forbliver sig tro i den 
yderste Ulykke, vildt staar paa sin Ret, og tilsidst ogsaa 
sætter sin Vilje igennem overfor hele Frankrig. I 
'Nibelungenlied« viser Hagen den samme trodsige Fast- 
holden ved sin Vilje i Ulykken; selv da Krimhild har 
ham i sin Vold, opnaar hun ikke at fravriste ham 
Hemmeligheden, hvor Nibelungeskatten er gemt. Listig er- 
klærer han, at han ikke at tør aabenbare noget, saa længe 
hans Herre, den sidste tilbageblevne Burgunder, endnu 
lever, og da Gunthers Hoved bringes ham, ler han op: 
»Nu véd ingen i Verden om Hemmeligheden uden han 
selv, og aldrig skal hun erfare den.« Forbitret slaar 
Krimhild ham ihjel, men han triumferer midt i sin 
Undergang. Især gaar jo næsten alle de islandske 
Sagaer ud paa at skildre lignende Karakterer, der 
knejser i stejl Trods som Graabjerget, gløder vulkansk 

i Bunden som dette, og foj?bliver sig selv lig i Ondt 
og Godt, i Troskab og Troløshed, i Taknemlighed og 
i Hævn. 

En egen Heltemoral udvikler sig af disse Heltens 
Egenskaber. Det er en Styrkens Moral, en Herremoral. 
Helten respekterer intet uden sin egen Styrke; han gør 
sin Næve eller sit Vaaben til sin Gud. Den arabiske 
Helt synger om de tre Kammerater, han alene har i 
Verden, men som ogsaa er ham nok: et Hjærte kækt 
forvovent, et blankt slebet Sværd, en lang brun Bue; 
saaledes synger den danske Folkevises Helt: »Først 
tror jeg paa mit gode Sværd — og saa min gode 
Hest, — dernæst tror jeg mine Dannesvende, — jeg 
tror mig selv allerbedst.« Mangen græsk Helt sværger 
ved sit Sværd eller Spær, »som han (hedder det hos 
Æschylos om en af de Syv mod Theben) i sin Selvtillid 
ærer mere end Gud og højere end sine Øjne«; en 
thessalisk Tyran i det 4de Aarh. satte sin Lanse 
ind i Templet og ofrede til den under Navnet 
Typhon^^. Saaledes lagde ogsaa ifølge en Krønike fra 
det 10de Aarhundrede en trodsig Ungersvend i den 
franske Dronnings Følge sil Sværd paa Alteret under 
Messen; man tog det bort, men han lagde det til- 
bage med Ordene: »Hvad for en Religion har faaet 
Magt over jer, at I anser denne Masse Sand, Kalk og 
Sten for helligere end mit Sværd ?«^' »Gudløse« kaldes 
saa mange af de islandske Sagahelte, de vil ikke blote, 
tror hverken paa Thor eller Kristus, de vil blot »trua å 
matt sin ok megin«. »Jeg tror hverken paa Gude- 
billeder eller Aander,« siger En. »Jeg har faret viden 

omkring og fristet mangen Fare uden nogensinde at 
komme til kort. Derfor har jeg hidtil troet paa min 
egen Kraft.« Heller ikke Trolddom, Døvning af Sværd 
eller Spaadomme har de nogen Tro til. Der er tre 
Kraftkarle i Grettes Saga; om de to siges der dog, at 
de kan blive bange, den ene er nemlig mørkeræd, den 
anden er gudfrygtig, men den tredie kan ikke blive 
bange for noget i Verden. 

Styrkebevidstheden faar Brystet til at svulme og 
Ryggen til at ranke sig i en Selvfølelse, som tror sig i 
Stand til alt. »Er der nogen i Verden« — hørte vi 
Helten spørge — »der er stærkere end jeg?« Eller han 
opregner med et: »Det var mig, som . . . det var mig, 
som ...« for sig selv og andre alle de Bedrifter, han 
har udført, — saaledes baade Achilleus og Odysseus, 
saaledes Karl d. store og Roland, saaledes baade Odin 
og Sigurd Jorsalfar. Og Helten pynter sig med Tro- 
fæer, tager Tilnavn af en eller anden Hovedbedritt, 
kender ingen Grænser for, hvad han tiltror sig at kunne 
udføre. Orientalsk himmelhøje er navnlig de persiske 
Heltes Pralerier. »Min Lansespidse henter selve Lynet 
ned fra Himlens Tag. Ser Fjenderne min Pande rynke 
sig, brister deres Pantser af Angst.« 

Men af Styrkefølelsen og Modet fødes en egen Stolt- 
hed og et eget Højsind. Helten er sanddru; han 
hader Forstillelse som Fejghed, han elsker Aabenhed 
som Mod. Og han er ordholdende, staar ved sit Løfte, 
et Ord er et Ord og en Mand er en Mand. »Hvad 
jeg sagde, det sagde jeg« siger han stolt. Stadig hedder 
det i det indiske Heltedigt: »at tale Sandhed er for- 
tjenstfuldere end at bringe tusind Hesteofre«, og megen 

Beskæmmelse rammer Panduernes Parti, fordi de flere 
Gange tager deres Tilflugt til Løgn for at narre Mod- 
parten. Den urokkelige Fastholden ved det givne Ord 
er det, som volder den gamle Bhishmas tragiske Fald i 
Mahabharata; i det af Gejstligheden ellers temlig over- 
arbejdede Digt »Ramajana« er den gamle episke Kærne 
denne, at en Konge lader sig overliste af sin Hustru til 
at tilstaa hende Opfyldelsen af en Bøn, og da Bønnen 
nu gaar ud paa intet mindre end Tilsidesættelsen af 
den rette Tronarving til Fordel for hendes Søn, maa 
han trods alt fastholde sit givne Ord og opfylde hendes 
Ønske. Ogsaa Grækerne har — trods deres Glæde 
ved List og Snedighed og derunder ogsaa ved Løgn — 
dog en klar Bevidsthed om Heltenaturens Sanddruhed 
og Ordholdenhed. Achilleus erklærer den Mand ham 
forhadt som Hades, der siger ét og mener et andet, 
og han føler sig bunden ved sin Ære til at staa ved 
det Løfte, han har givet sig selv. Endnu højere stod 
Sandhedspligten og Ordholdenhedspligten i den ger- 
manske Heltedigtnings Opfattelse. »Le coeur ne peut 
mentir« er et Valgsprog for Baronerne i den franske 
Heltedigtning, og de sværger ved »le dieu qui onques 
mentit«. At staa ved, hvad han har gjort, er en Stolt- 
hedssag for Islænderen; det første han gør, naar han 
har dræbt en Mand, er at »lyse sig Drabet paa Haandc, 
ride om til de nærmeste Gaarde og tydelig vedkende sig 
sin Gerning, — ellers er det et nedrigt Mord ; da Pilen, 
hvormed Harald Blaatand er bleven dræbt, bæres om 
til Mændene i Svends Kongshal, vedkender Palnatoke 
sig den højt og lydelig som sin. Omvendt er det en 
Stolthedssag at gøre, hvad man har lovet, — mindre 

af Hensyn til andre end af Respekt for sig selv. Hrafn- 
kel har lovet sig selv at dræbe den, der red paa hans 
Yndlingshest; da en af Ubetænksomhed gør det, angrer 
Hrafnkel bittert sit Løfte, men »det gaar ikke den 
Mand godt, der ikke holder sit Ord«, og han opfylder 
det. Da Gripe i Edda forudsiger Sigurd, at han skal 
bryde sit Ord til Brynhild og ægte en anden, afviser 
Helten fornærmet en saadan Tanke, og da han allige- 
vel ved Grimhilds Svig gør det, er han ogsaa dermed 
hjemfalden til Skæbnen. 

Helten er i sin Styrkefølelse og Stolthed tillige høj- 
sindet ; han er den rige Mand, der har Raad til Luksus, 
Raad til ikke at beregne. Han har saaledes Ra ad til at 
være beskeden. Om han end i sin naive Kraftfølelse, som 
vi saa, er tilbøjelig til at prale, ringeagtes dette dog af 
en mere bevidst og reflektert Selvfølelse. Allerede i 
det indiske Heltedigt forekommer^* en lang Ordstrid 
mellem to Helte, af hvilke Karna hævder, at den, der 
føler Kraft i sig, ogsaa har Lov til at forkynde det, og 
at Praleriet indeholder en kraftig Viljesopstramning for 
én selv; hans Modpart derimod spotter Praleri som 
uværdig for den virkelig Stærke. Praleren — siges 
der — er som Regnskyer i den tørre Tid, de truer, 
men det bliver ved Truslen. Ogsaa Skikkelser som 
Hektor og Odysseus udviser et værdigt selvsikkert 
Maadehold i Selvfølelsens ydre Udslag. Men især er 
de gamle Nordboer i Sagaerne næsten raffinerede i deres 
yderst selvfølende og ofte ganske lapsede Prunkløshed. 
De imponerer stadig ved at behandle de Bedrifter, de 
har udført, som noget, der er lige ud af Landevejen 
og ikke Omtale værd. Man kan f. Eks. i Viga Glums 

Saga læse, raed hvilken beregnet Nonchalance Helten 
tager Hævn over den mægtige Nabo. Længe har han 
gaaet rundt og vendt det døve Øre til alle de Skoser 
og Stikpiller, hans Moder har givet ham for hans 
Koldsindighed, men endelig klæder han sig en Dag i 
sin bedste Stads og siger blot til Moderen, at det gaar 
ikke tit paa, at han begiver sig paa Arbejde, men »gør jeg 
det, vil jeg baade gøre meget og gøre det godt«. Saa 
drager han op forbi Naboens Mark, sørger for at træffe 
ham, og medens han taler med ham, lader han et Ord 
falde om den Ager, Naboen har frataget Familien, løfter 
saa pludselig sit Spyd og dræber ham; til Konen, der 
staar ved, siger han blot, at nu kan hun kalde paa 
Folkene og sige, at deres Husbonde kan ikke hjælpe 
sig selv hjem. Rolig drager Glum saa videre og be- 
søger sin Broder, men nævner intet om det skete; først 
da denne ser hans Vaaben blodige, siger Glum »det er 
sandt, det glemte jeg at sige, at jeg dræbte Sigmund 
Torkelson idag«. Ubetalelig er ogsaa Grette, der i den 
ligegyldigste Jævnmodighed af Verden gør det af med 
en brovtende Bersærk og siden, naar han lovprises, 
blot siger: »Ja, hvad man udretter, det berettes jo«. 
Eller senere bor han hos en Bondefamilie og bliver 
ikke videre godt behandlet; i Husbondens Fraværelse 
frelser han ved sin Behjærtethed Familien for en Flok 
Vikinger, og nu overøser man ham taknemlig med Venlig- 
hed; dog han svarer blot tvært: »Jeg er omtrent den 
samme Mand nu som iaftes, da I skældte mig ud« 
og vil ikke, at der skal tales til Husbonden om det 
passerede. 

Helten har Raad til at skænke Laurbær bort, og 

han lader godmodig eller ligegyldig andre løbe af med 
Æren for, hvad han har udført. Siegfried rider gennem 
Luen og overvinder og betvinger Brynhild for sin Ven, 
lader ham villig høste baade Æren og Fordelen af disse 
Bedrifter og finder sig i selv at holdes for den ringere 
Mand; det er ikke ham selv, men hans Hustru, der taber 
Taalmodigheden og aabenbarer det sande Forhold. 
Bødvar Bjarke har dræbt det Uhyre, som hærger 
Egnen omkring Lejre, men ved en List giver han det 
Udseende af, at hans unge Protegé Hjalte har udført 
Bedriften, og overlader ham hele Æren derfor. Andet- 
steds (f. Eks. i Tristansagn) finder Helten sig ialfald uden 
at tage til Genmæle i, at en anden tilraner sig Æren 
og vil ikke selv melde sig som Gerningsmand. Sivard 
Snarensvend lader sig i sin Godmodighed endog binde 
til et Træ af den unge Humlunger, for at det skal se 
ud, som om denne havde overvundet ham. 

Overfor sine Fjender sætter Helten i sin Selvsikkerhed 
ofte en Stolthed i at være loyal og ærlig, og mangen 
List, som han oprindelig uden Betænkelighed anvender, 
forsmaar han senere paa et mere udviklet Standpunkt 
som fejg og uværdig. Han vil heller ikke benytte sig 
af nogen tilfældig Fordel overfor Fjenden — vil ikke 
kæmpe med andre Vaaben end denne. Overfor den 
faldne Modstander har han ikke den Vildes naive 
Lyst til at hovere og triumfere, men føler ofte i Sejrs- 
trygheden en generøs Trang til at yde ham skyldig 
Honnør; hans egen Heltekraft straaler jo ogsaa des 
klarere, jo mer han anerkender den faldne Modstander. 
Beder en saadan om Skaansel, giver han ligeledes oftest 
Naade; han kan ikke bekvemme sig til at lægge Haand 

paa svage og værgeløse. Den indiske Helteolding 
Bhishma har den Regel aldrig at kæmpe mod den, der 
har kastet sine Vaaben, mod den, der siger »jeg er din«, 
eller den, der er Kvinde ^'•. At mishandle en Kvinde anses 
overhovedet i Mahabharata for æreløst; den Haan og 
Overlast, Draupadi var Genstand for fra Kuruemes 
Side, da de i Spil havde franarret Pandukongen hende, 
er stadig senere Hovedbebrejdelsen mod dem. Og i 
alle Folks Heltedigtning træffes selv paa de raaeste 
Standpunkter Udslag af højsindede Instinkter overfor 
de svage og værgeløse, naar da ikke Passionerne be- 
finder sig i altfor stærkt Oprør ; kun en Achilleus kunde 
i sit Raseri nægte den bønfaldende Lykaon den Skaansel, 
som han efter græsk Opfattelse ved at falde ned og om- 
favne hans Knæ havde erhvervet sig en næsten hellig 
Ret til. Ogsaa aktiv Beskyttelseslyst opstaar tidlig 
naturlig hos Helten overfor de svage og forfulgte. 
Smukt fortælles der hos Snorre om den unge Sigurd 
Slembe, da han endnu lidt kendt, men fyldt af Frem- 
tidsplaner om at blive Konge, lever paa Island hos en 
Bonde; han staar en Dag og ser paa, hvordan Faar 
bliver drevne ind til Slagtning, et af dem løb hen til 
Sigurd for at søge Hjælp hos ham, og han haler det 
til sig og lader det slippe tilQælds, idet han siger: »Der 
er nu for Tiden ikke flere, der søger Hjælp hos os, 
men Hjælp skal han faa.« Denne Trang til at beskytte 
de forfulgte er meget udviklet hos de islandske Stor- 
mænd og ikke mindst hos de islandske Sagakvinder. 
De sætter ofte en Ære i at beskytte og huse Fredløse. 
Da Husfruen til VatnsQord saaledes har taget sig af 
Grette og ført ham hjem til Gaarden og hendes Hus- 

bond ytrer sin Bekymring, svarer hun ham: »Folk vil 
anse dig for en større Høvding, naar du har en Kone, 
der kan gøre sligt.« Navnlig Gudrun i Laxdølesaga viser 
flere Gange sin »storlyndi« ved at tvinge baade sin første 
og sin anden Mand til at beskytte hendes forfulgte Fræn- 
der. »Du tænker stort i mange Ting,« siger den ene, 
beundrende hendes Adfærd. Men hendes anden Hus- 
bond tager Sagen paa en anden Maade og ængstes ved 
de Bøder, man vil afkræve ham for at have huset en 
Fredløs en Nat. »Ikke skal de tage Penge fra dig« 
svarer hun haansk, »fordi du har huset ham én Nat, 
thi han skal blive her den hele Vinter«. Og som den 
stærke Nordmand i Lejrehallen beskytter den lille 
Høtt mod Kæmpernes Rs^hed, saaledes befrier Persens 
Andromeda af Havuhyrets Vold og Kong Didrik Løven 
af Dragens Kløer; i alle de gamle Sagnhelte er der 
allerede et Stykke af Kong Arthurs vandrende Riddere. 
Rundhaandetheden er et andet Udslag af Heltens 
Storsindethed. Lige saa grisk han kan være efter Guld, 
lige saa løst sidder det paa ham. Han har ikke Styver 
for Styver skrabet sig det sammen, han hverken formaar 
eller behøver at holde paa det. Efter Kampens Møje 
og Fare føler Krigeren i sin løftede Stemning Trang til 
at leve højt og holde Fest. Naar Ilja Muromet, den 
russiske Bondesøn, har udført drabelige Bedrifter for 
Fyrst Vladimir og denne i sin Gerrighed vægrer ham 
Løn, gaar han uden videre ud og skyder med Pile nogle 
Guldstene ned af Slottets Tag og holder Fest for dem 
med alskens Pak. Ogsaa en Ditlev Danske gør det 
temlig broget for Didrik af Bern ved den grænseløse 
Flothed, hvormed han uden videre øser ud af Kongens 

Penge til Fest for sig og sine V^enner. Og lige saa nøj- 
som og ligegyldig Krigeren til daglig ofte kan være i 
sin Klædedragt, lige saa meget holder han af ved Lej- 
lighed at udmaje sig i broget Pynt og gylden Pragt. 
Det er Selvfølelsens Glæde ved Livet og Sejren, som 
hejser Flag. Vikingerne kommer hjem til Island og Norge 
og imponerer Borgerskabet i Nidaros eller faar alle is- 
landske Møers Øjne til at hænge efter sig, naar de op- 
træder med Skarlagens Klædning, guldbeslaaet Hjælm, 
indlagt Sværd, fæster prægtige Tæpper paa deres hjem- 
lige Træ»skaale«s Væg og sætter kostbare Drikkehorn 
fra Vælskland paa Bordet. Det er Trofæer, der taler 
lydelig for alle om deres Bedrifter i Udlandet. Ringe- 
agten for Penge viser overhovedet det heltelige Sindelag 
i sin Modsætning til Kræmmeraanden. Rolf og hans 
Kæmper kaster uden Betænkning Guldet fra sig paa 
Fyrisvold, men de gerrige Svenske sinker sig med at 
samle det op. Den arabiske Helt Hatem sagde aldrig nej 
til den, der bad om en Gave; da han en Dag forfulgte 
en Fjende, havde denne Aandsnærværelse nok til at 
redde sig ved at bede Helten forære ham sine Vaaben. 
Den indiske Karna var ude al Stand til at afslaa nogen 
Bøn, han var stadig omringet af betlende Brahmaner og 
afviste ingen, han gav endog sit uigennemtrængelige 
Pantser bort før Kampen og prisgav sig til sine Fjender 
ved sin Generøsitet; endnu den Dag i Dag lever han 
i Folkets Erindring som Mønster paa Gavmildhed^*. 

Et stort Element af Praleri er der i Heltens flotte 
Ødselhed. Naar de frankiske Gesandter kommer til Lon- 
gobardernes Hof, lader de deres kostbare Kapper ligge 
efter sig, som de har siddet paa; »det er ikke Skik 

hos os at tage Sæderne med« svarer de stolt paa Fore- 
spørgsler; de koger ogsaa deres Mad paa Baal af Valnødde- 
skaller og kunstigt udskaarne Trægenstande, som de har 
opkøbt i Byen. Disse Historier fortælles ogsaa om nor- 
diske og normanniske Helte ^^. Da Sigurd Jorsalfar kom- 
mer til Byzans og Kejseren vil imponere Nordboerne ved 
sin Pragt, rider Sigurd med alle sine Mænd henover alle 
de udbredte kostbare Tæpper uden at ænse dem, lader 
Hestene tabe Guldsko efter sig, afslaar Kejserens Gaver 
eller lader dem, uden at værdiges selv at se paa dem, 
fordele mellem sine Mænd og sørger for at sejle ind til 
Myklagaard med Sidevind for at Folk fra Land kan 
se, hvordan begge Sider af hans Skibssejl er besatte 
med Silke. I Ukræneviser er det en kosakkisk Helt, 
der imponerer Konstantinopels Kejser ved samme Helte- 
foragt for det Guld, man byder ham. 



VI. HELTENS VANSKÆBxNE. 

Udover er Heltens Væsen, som Digtningen for- 
herliger; dette »Udover« er ogsaa hans Skæbne. 
Udover Menneskeverdenens Grænser gaar hans 
Higen og hans Bedrifters Bane. Han gaar ud og bakses 
med Skovens vilde, store Dyr, som Menneskene endnu 
paa Heltedigtningens Tid aabent erkender for deres 
Overmænd og tager til Forbillede, — kæmper med 
Løver og Elefanter eller Vildsvin og Bjørne; den per- 
siske Rustem og den israelitiske Samson har hver sin 
Løvekamp ; de græske Helte — Herakles, Theseus osv. — 
fører hver i sin Egn Udryddelseskamp mod Bjergskovens 
Vildsvin, Nemeaegnens Løver osv., og som en anden 
Iliade har et tabt Heltedigt skildret, hvorledes Meleager 
sammen med en Kreds af Helte, han havde tilkaldt 
rundt fra Grækenland, drog ud paa Fællestog mod 
det kalydoniske Vildsvin. Med samme episke Storhed 
skildrer et gammelfransk Heltedigt, hvordan Begon fø- 
rer Krig mod et vældigt, vidtberømt Ardenner- Vildsvin og 
efter en stor Tvekamp fælder denne Skovens Fyrste, der fra 
sit Hi mellem Egestammer og Stenblokke som fra en. Borg 
længe tappert har forsvaret sig mod Hundenes Kobbel. 
Saaledes har i Norden baade Kong Skjold og Grette 

deres Bjørnekamp, og i Didrikssagaen fortælles om de 
store Jagter paa en gammel Bøffel i Valsløngeskoven. 
Videre er det vilde fantastiske Uhyrer, Helten prøver 
Kræfter med: sælsomme Sagndyr, Blandinger af Dyr 
og Mennesker — som Drager, Kimærer, Medusa, Mino- 
tauros, den lemæiske Hydra, eller vældige Jætter, 
Giganter, Kykloper, Riser, som endnu paa Heltetiden 
huserer i øde og vilde Egne — Personificering af Na- 
turens ødelæggende Kræfter, som Menneskene maa 
kæmpe imod. Helten er overfor dem Kulturpioneren. 
Angelsachserhelten Beovulf kæmper med Sumpuhyret 
Grændel, dræber det og springer derpaa ned i Sumpens 
Dyb, hvor han fælder Grændels Moder; det er det 
nordlige Sidestykke til Odysseus' Kamp med Polyfem 
eller med Kirkes Troldvæsen — Sidestykke baade i 
Sagnets Æventyrlighed og fantasifulde Udmaling. Naar 
Herakles kæmper med den brølende, vingede Geryon 
eller den vældige Jordjætte Antæos, og Persens kæmper 
med Medusa og Bellerophon med Kimæren, saa svarer 
hertil i Norden endnu talrigere Kampe : fra Thors Kamp 
med Midgaardsormen til Sigurds med Dragen, fra Grettes 
Kamp med Spøgelser og Ørvarodds med den over- 
menneskelige, mystiske Øgmund til Sven Vonveds Kamp 
med Skovrisen »Dyrkarl« og Bjarkes med Uhyret i 
Lejreskoven. 

Ud over Havet — til Kamp med Elementerne, til 
ukendte Lande og Æventyr drager endvidere alle Sø- 
nationers Helte. Alle Søfolk har deres Odyssé. Odys- 
seen er tydelig nok oprindelig en Samling Søfareræventyr, 
baame af Vovelyst og Opdagerglæde, og først bagefter 
tvungne ind i Rammen af en Hjemvendelseshistorie; 



1 98 Søfarter. 

Og trods Odysseus' stadige Længsel efter at »se Røgen 
af det fædrene Hjem«, skinner Æventyrlysten dog stadig 
igennem hos ham og hans Fæller, og det er helt for 
deres egen Fornøjelse, at de begiver sig i Land hos 
Kykloperne og ind i Polyfems Hule, eller at de drager 
gennem Strædet mellem Skylla og Karybdis, — Kirke 
forbavses over deres Forvovenhed, at de ikke engang 
vil vige for Guder. Andre Søfarerekspeditioner, som 
Grækerne sang om, var Herakles' Tog til Atlas og efter 
de hesperiske Æbler i det yderste Vest og Jasons og 
Argonautemes Tog til Kolkis. Dertil kom saa Hero- 
dots Samling af Søfareræventyr, og senere i den helle- 
nistiske Tid flød græske og indiske Sagn sammen i 
Historier om Aleksander d. stores og Sindbads Rejser. 
Esterne fortæller om Helten, der paa sit Sølvskib rejser 
ud for at opsøge Himlens Rand, Finnerne synger om 
Våinemøinens, Ilmarinens og Lemminkainens Sørejse 
efter den undergørende Sampo. Fuldt op med Helte- 
sagn om Søfarter havde Irerne: Mael Duin rejste ud 
over Havet for at hævne sin Faders Død, dreves af 
Storm til de store Myrers 0, de store Fugles 0, de 
sorte Grædendes 0, til Krystalhavet m. m., — i kriste- 
ligt Overtræk genfindes disse Søfarersagn i Legender 
som den hellige Brandanus' Rejser^. Af samme Art var 
Islændernes Saga om Erik den røde og hans Fællers Rejser 
nordpaa, de æventyrUge Lande, som de kommer til, det 
sælsomme Trylleri, de møder, »Skrællingernes« Over- 
fald paa dem osv., eller store Partier af Ørvarodds — 
Odd den vidførles — Saga. 

Og videre endnu gaar Heltens Tragten, ud over 
Livets Grænse, ned i de Dødes Rige. Han gaar for- 

masteligt ind i Gravhøjen ved Nattetid, vrister Sværdet 
ud af Højboens Haand, kæmper med ham og bringer 
hans Vaaben op til Oververdenen. Fantastisk uhyggelig 
er den ufige Heltemø Hervørs Midnatsbesøg ved hendes 
Fader Angantyrs Gravhøj. Hyrden, der har vist hende 
Vej, flyr angst, Luer spiller om Højen, men hun maner 
med sit stærke Kvad alle Arngrimsønnerne op af Dvalen, 
luende aabner Højen sig, og den døde Angantyr taler 
ud til sin Datter. Længe vil han forholde hende det 
Sværd, hun kræver, men tilsidst kaster han det ud til 
hende, advarende mod alt det Fordærv, det vil bringe 
over hendes Slægt. Og ligesom Hermod blandt Guder 
naa'r af Mennesker den danske Kong Hadding og Kong 
Gorm tillige med Torkel Adelfar til de Dødes Land. 
Af en sælsom Kvinde bliver Kong Hadding ledet over 
underjordiske Enge, henover en Elv, som hvirvler 
Vaaben med i sit Løb, forbi kæmpende Krigerskarer 
osv. ; de to andre Helte sejler med deres Mænd nordpaa 
forbi Helgeland op til Gudmunds og Geirrøds Dødsriger, 
de vogter sig for at tale til Beboerne eller nyde af deres 
Mad — at tale eller spise med døde er ikke tilraade- 
ligt for levende — ; de kommer forbi frygtelige Straffe- 
steder, gennem rige Guldkamre, men kun 20 Mænd 
kommer uskadte fra den dristige Fart. Heltens Færd 
til de dødes Rige ligger ogsaa — synes det — bag 
Sagnene om Besøg i Graalborgen med dens dvale- 
bundne Beboere eller bag nordiske Sagn om Svipdag 
(jfr. Sveidal), der drager til Borgen, hvor Menglad ligger 
og venter paa ham'. I Grækenland hører Besøget i 
Underverdenen til Heltens almindelige Repertoire; Odys- 
seus faar ialfald et Indblik i Hades' Rige, Orpheus trænger 



200 Kamp med Guderne. 

der ned for at hente sin Eurydike op igen til Livet, 
Theseus begiver sig med en Fælle ned for at hente 
Persephone, men fastholdes selv dernede; endelig He- 
rakles trænger gennem en peloponnesisk Klipfiehule ned 
til Hades, forfærder Skyggerne, befrier Theseus, fra- 
tvinger Pluto Kerberoshunden og fører den op med til 
Dagen. 

Her er det selve Guderne, Helten i sin Ubændighed 
giver sig i Kast med. Heltens Kamp med Guderne, 
det er det yderste. Fantasien kan naa til. De gamle 
Galler skød — fortæller en klassisk Forfatter i ubæn- 
dig, overmodig Krigslyst op imod Solen med deres 
Pile, og i mange Folks Sagn fortælles om enkelte 
Dødeliges oprørske Titanisme. Naar 1ste Mosebog for- 
tæller om, hvordan Jakob om Natten brydes med 
en Gud, og Guden tilsidst for' at slippe fri maa vel- 
signe ham, da ligger uden Tvivl her bagved et gammelt 
Heltesagn om en Fortidsjætte, der har overvundet en 
Nattens Gud. I Grækenland kæmper Titanerne mod 
Guderne, Aloideme taarner Pelion paa Ossa for at naa 
Olymp, og fanger selve Krigsguden i et Kobberkar, 
Ixion vil favne Here, og talrige Dødelige: Faeton og 
Tamyris, Eurytos og Agamemnon forsøger at kappes 
med Guderne. I Illaden maaler Diomedes sig kækt i 
Slaget med selve Krigsguden. Men som oftest straffes 
de Dødeliges frække Formastelighed paa det haardeste. 
— Som en anden Faeton lader en persisk Konge hos 
Firdusi sig af onde Raadgivere forlokke til at vove 
en Luftfart paa en med en Ørn forspændt Vogn 
for at se Solen og dens Bane, men han falder ned, 
straffet for sit Overmod. 

Men ialtfald mod én Magt, som svæver over Guderne 
og hele Verden, kæmper Helten forgæves — det er 
mod Skæbnen. Vi har set, hvorledes Skæbnetroen 
gennemtrænger alle primitive Menneskers Livssyn og 
udgør selve Atmosfæren, hvori de bevæger sig, Særlig 
udvikler krigersk Liv, ligesom f. Eks. Sømandsliv, en egen 
Art Fatalisme, der sætter sit Præg paa al Heltedigtning. 
Kampens Vovespil, der saa ofte sparer den dumdristige, 
fælder den forsigtige og spotter al menneskelig For- 
synlighed og Beregning, synes Krigeren uforklarligt uden 
overnaturlige Magters Indgriben. Midt i Kampen faar 
Patroklos pludselig, han véd ikke hvorfra, sin Hjælm 
slaaet af Hovedet, det maa have været en af de Qendt- 
lige Guder, der usynlig har gjort det; eller Peleiden er 
lige ved at faa sit Bryst gennemboretaf Hektors Spyd, men 
det glider af, — Athene maa have staaet afværgende og be- 
skyttende ved sin Yndlings Side; eller Hektor følte sig sik- 
ker overfor Achilleus, da han saa' sin Broder Deiphobos 
staa ved sin Side, nu opdager han med ét, at Broderen 
er forsvundet — det var da et Blændværk af Qendtlige 
Guder for at lokke ham i Faren. Saaledes er Krigens 
Omskiftelser uafbrudt bestemt ved vilkaarlige, uberegne- 
lige Indgreb ovenfra, og Helten føler, at han med al 
sin Styrke og alt sit Mod er givet Guders Luner eller 
sin blinde Skæbne i Vold. En rolig resignert Fatalisme 
er Krigeren naturlig, som den er Sømanden eller Jægeren 
naturlig. Alle Krigeres Heltemod bunder i en saadan 
Fatalisme. »Naar Soldaten har bedt sin Bøn« — siger 
den franske General Montluc — »skal kan lade staa til : 
jeg véd, at det er afgjort, hvad Gud vil gøre ved mig, 
jeg kan ikke undfly, hvis dette Sted skal være min 

Grav.« Denne Fatalisme er de tjTkiske Soldaters og alle 
tapre Krigeres Styrke. 

Men tillige affødte Krigslivet Overtro. Livets Usik- 
kerhed og Farefuldhed presser Forventningen overfor 
Fremtiden op i febril Spænding, og Fantasien spejder 
efter Muligheder for at kende den Skæbne, som — uden 
at man kan gøre fra eller til — ligger og venter ude i 
Fremtiden paa En. Man tager da frétt (fritte) og Var- 
sler af enhver Ubetydelighed ; Nætterne avler Drømme, 
som man forsøger at tyde, kloge Folk tiltror sig Frem- 
synethed og Spaadomsevne. Feltherrens Leje besøges 
af Drømme Natten før Slaget — Agamemnons og Karl 
den stores f. Eks. — , Penelope drømmer om Ørnen, der 
kommer og knækker Halsen paa alle Husets Gæs, Helgas 
Fader i Gunlaugs Saga drømmer om Svanen paa Tag- 
ryggen og de vilde Fugle, der kæmper om den; Gud- 
run i Edda og Gudrun i Laxdøle-Saga, Krimhild og 
Kongemoderen Uote i Nibelungenlied, alle drømmer de 
Varselsdrømme — »stærke Drømme«, som det hedder 
i Folkeviserne. Gamle Koner kan føle rundt paa Hel- 
tens Legeme, før han gaar i Kamp, om han skal falde; 
Spaamænd og Præster tager Varsler før Slaget af 
Offerdyrenes Indvolde eller Fuglenes Flugt; selv Gid 
falder under sin Fredløsheds usikre Liv tilbage til 
hedenske Fuglevarsler. Der tages Varsler af en Nysen, 
af Næseblod, af en Hests Snubien; tilhøjre er næsten 
hos alle ariske Folk den lykkelige Side, visse Tal: 
3, 7, 9, 12 er heldige; alle Dagens Handlinger er om- 
spundne med et Væv af Overtro. Hos Nordens Vølve og 
den græske Mantis er Spaadomsevnen og Fremsynet- 
heden udviklet til en ligefrem Videnskab. 

Men her træder Helteaanden just frem i sin Mod- 
sætning til denne ængstelige Overtro og denne selvop- 
givende Fatalisme. Helten viser i sin overstrømmende 
Kraftfølelse Varsler og Drømme og Spaadomme bort. 
Hektor bryder sig ikke om Fuglenes Flugt til højre og 
venstre, Ørvarodd vil ikke lade sig spaa og tror ikke paa 
Vølver, Marsk Stig vil ikke lytte til sin Hustrus ad- 
varende Drømme, da han skal drage til Tings. Helten 
tror maaske nok paa Skæbnen, men han tror paa, at 
den altid er med ham, at den Kraft, der driver paa 
inden i ham, er et Kald fra oven, og at han selv er 
Lykkens Udkaarne. Skæbnetroen forvandler sig saa- 
ledes hos ham til en befriende og beskyttende Tro paa 
sin Lykkestjerne. 

Enhver, som føler betydelige Kræfter i sig, bæres 
af en sikker, rolig Tro paa sit Kald, sin Ret, sin Lykke. 
»Frygt ikke,« siger han til Baadføreren under en Storm, 
»du bærer Cæsar og hans Lykke«, eller: »Konger druk- 
ner ikke«, som den normanniske Konge af England sagde. 
Wallenstein havde sin Stjerne, som Napoleon havde sin 
Austerlitzsol. Undertiden har det ogsaa været Folkenes 
Fantasi en Glæde at udmale sig Aladdin -Helten, 
som stedse har Lykken med sig og fortjener det. 
For Israeliterne var Jakob, paa en Maade ogsaa 
Josef saadanne Lykkehelte; for Grækerne stod Kyros', 
siden Aleksanders Skikkelse i denne Glans. Smukt 
straaler hos Snorre Figurer som Harald Haarfager og 
Olaf Trygvason i en saadan lys Sejrsglans; deres Mod- 
standere falder til Fode ikke for deres Ret eller Magt, 
men for deres Lykke. Det nytter ikke at stride mod 
dem, de har Lykken med sig. »Jeg tror,« siger En, 

»at Kong Harald har en hel Favnfuld af Lykke, mens 
vor Konge ikke har saa meget som en Haandfuld.)> 

Men oftest har Heltens Tro paa sin Lykke ikke 
denne religiøse Karakter; det er en stolt Pukken paa 
sin Styrke, — en Formastelighed, som trækker Straf 
efter sig. Han erklærer, at han selv skal smedde sig 
sin Lykke, at Lykken følger den kække, han vil tage 
den med Vold, »la fortune est femme«, siger han med 
Franskmanden, »hun vil tages med Vold«. »Hvad 
snakker I om Skæbnens Luner, » synger Beduinen paa 
sin Hest. »Jeg véd om intet andet end Held. Alt 
lykkes for mig. Idag er jeg paa Jagt til Hest, imorgen 
med Karavanen paa Kamelryg. Snart glæder jeg mig 
ved muntre Drikkelag, snart ved Elskov og Sang. For 
mig er Glædens Brønd altid fuld. Er et Telts Indgang 
mig for lav, sprænger jeg Døren hellere end at bukke 
mig. Paa Løven brækker jeg Tænderne ud. Fordi jeg 
véd at gribe Øjeblikket, derfor humper jeg ikke om 
paa Krykker. Mig kysser Lykkens Djin frivillig, for at 
jeg ikke skal tage hende med Vold'.» Helten sætter 
sit Sværd paa Skæbnens Bryst og siger: »Vig I« 

Men Skæbnen viger ikke, og det bliver til slut 
Heltekraften, der ligger under for Skæbnen. Heltedigt- 
ningen bæres af en Bevidsthed — halvt pessimistisk, 
halvt trøstende for Hverdagsmennesker — om at selv de 
Største finder deres Grænser, finder en Overmagt over 
sig, og at just de er mest forfulgte af Vanskæbne, — 
men tillige om dette, at just Vanskæbnen driver 
Heltekraften ud i Blomst, og at denne lyser klarest 
frem i Kampen mod Overmagten og i den tragiske 
Undergang. 

Fra Indtrædelsen i Livet eller tidligere endnu møder 
Helten sin Vanskæbne. I sin uskyldigste Form er den 
kun en Taage, som Heltens Sol først efterhaanden 
kæmper sig frem af, og virker nærmest kun som et 
Kunstmiddel til at forberede og forhøje Virkningen af 
Heltens Fremtræden. Helten er i sin Barndom hyppig 
ringeagtet og Skumpelskud, han er af fattig Byrd eller 
den yngste af Søskendeflokken. Saaledes de israelitiske 
Helte: Gideon var af den ringeste Slægt i Manasse og 
gik som den yngste og arbejdede hjemme i Faderens 
Vinperse, da han kaldtes til at frelse Israel af Midiani- 
ternes Haand. Jephtha var en Skøges Søn. Saul var af 
sin Fader Kis sendt ud at søge nogle bortløbne Asen- 
inder, da Samuel mødte ham og salvede ham til 
Konge. David vogtede Smaakvæg og gik de ældre 
Brødre til Haande, og det vakte Spot og Ringeagt, da han 
stod frem for at kæmpe mod Goliath. Ringest og yngst sid- 
der Folkevisens Orm Ungersvend ved Kongens Bord, 
men dog bliver dét ham, der melder sig til Kamp mod 
den vilde Bermer Rise; alle ringeagter ogsaa den unge 
Svend Trøst, da han — ene af Niels Ebbesens Mænd — 
bliver tilbage ved Randers Bro, men den »samme Dags 
Aften tjente han sin Herre bedst«. 

Ofte er ogsaa virkelig Helteknøsen langt tilbage i 
sin Udvikling og giver skellig Grund til Ringeagt i 
Hjemmet, saaledes som det jo hyppig sker, at en ualmin- 
delig legemlig Udvikling under Opvæksten ledsages af 
aandelig Stilstand, og at de, i hvem de rigeste Kræfter 
slumrer, er senest om at udfolde dem. Navnlig i Nor- 
den gælder dette. Dér var det, at Helge Hjørvardson 
som Dreng længe gik om stum og sløv, indtil Val- 

kyrien gav ham Navn og vækkede ham til Heltedaad, 
eller at UfTe gik om saa taabelig og ligegyldig ved 
alt, at han under Opvæksten hverken lo eller le- 
gede eller talte, lige til han oplod sin Mund og opløftede 
sin Haand mod Sachserkongens Frækhed. (Den span- 
ske Cids Brodersøn Pero Bermuez tillægges der forresten 
samme kejtede Sløvhed og samme pludselige Gennem- 
brud). Det var i Norden, at Askefis, Askepusteren, 
Askeladden blev en Yndlingsfigur for Æventyrene — 
den yngste i Hjemmet, der som Tosse og Skumpelskud 
ligger og roder i Asken, men naar det kommer til 
Stykket, udretter, hvad de ældre ikke har formaaet. Og- 
saa den islandske Sagahelt er ofte som Dreng en treven 
»Kulbider«, der ligger og døser ved Arnen indhyllet i 
en lodden Skindkappe og hverken tager Del i Arbejde, 
Leg eller Tale. »Hvad er det for noget, den store Bunke,« 
spørges der, »er det et Dyr eller Menneske?« Faderen 
kan ikke faa ham drevet til Arbejde og skænder stadig 
paa Knægten. Kun naar han har faaet ham gjort rigtig 
vred, gaar Drengen ud og hjælper til med at bjerge Hø 
og smider med et Tag et helt Læs op paa Høloftet. 
Og først da han kommer ud paa egen Haand og Lejlig- 
heden til Bedrift melder sig, vaagner han op til Bevidst- 
hed og tager sig sammen. Ringeagtede som Sinker 
under Opvæksten var ogsaa den angelsachsiske Beovulf 
og Didriksagaens Ditlev Danske. Den store russiske 
Bondeknøs Ilja Muromet sad hjemme til sit 30. Aar, 
da kom der nogle Vandrere til hans Faders Hytte og 
de gav ham en Drik ; da han havde nydt den, vaagnede 
hans Heltekraft og han drog ud i Verden. 

En egentlig tragisk Vanskæbne ligger der derimod i, 

naar en uforskyldt Plet fra Fødselen af hviler paa 
Helten. Helte som Sinfjøtle, Rolf Krake eller — efter 
nogle Traditioner — Roland er udsprungne af Blod- 
skamsforhold. Oprindelig har dette maaske nogen 
Gang været betragtet som en Udmærkelse; da Signy, 
Sinfjøtles Moder, havde indset, at kun en ren og ublandet 
Vølsung kunde hævne Slægtens Jammer, nærmede hun 
sig ukendt sin Broder og avlede med ham den fuld- 
blods Vølsung: SinQøtle. Men som en uhyggelig Skam- 
plet er dette Udspring aabenbart senere bleven opfattet. 
— Eller Helten lider under sin uægte Byrd. Den gammel- 
arabiske Helt Imrulkais har en sort Slavinde til Moder 
og maa ved alskens Bedrifter søge at aftvætte denne 
Skam. Den indiske Helt Karna, der er opfostret som 
Søn af en Færgemand, maa, trods al sin Tapperhed, 
Gang paa Gang — ved Vaabenlege og ved Bejleres 
Væddekamp om en Prinsesse — lade sig afvise og gaa 
glip af Prisen. Roland er efter nogle Traditioner Frugten 
af en Forbindelse mellem en Søster til Karl den store 
og en simpel Ridder; Kejseren har jaget begge Forældre 
ud i Landflygtighed, hvor de lever som Kulsviere og 
opdrager Barnet. Romulus er en Vestalindes Søn, og 
medens Moderen for sin Forsyndelse dømmes til Døden, 
bliver Barnet udsat i en Kurv. — Udsættelse er over- 
hovedet den Vanlod, hvormed Skæbnen hyppig møder 
Heltebarnet ved Indtrædelsen i Livet. Den persiske 
Kongesøn Sal er født med hvide Hovedhaar; saa snart 
hans Fader opdager dette, frygter han Folks Spot og 
lader Barnet udsætte; det opfostres saa oppe paa et 
Bjerg af Fuglen Simurg. Eller Morfaderen, Rigets Konge, 
har drømt, at Datterens Barn skal støde ham fra Tro- 

nen, han befaler derfor at lade det dræbe, men en Ko- 
hyrde faar Barnet og lader det opfostre i Stilhed som 
sit eget Barn; saaledes gik det med Kyros som Barn. 
Eller Persens' Morfader havde en lignende Drøm, medens 
hans Datter endnu var Jomfru, og lod hende inde- 
spærre for at hindre, at hun fik Barn; som en gylden 
Regn besøger imidlertid Zeus hende, hun føder og 
bliver med sit Barn sat ud i en Kasse paa Bølgerne — 
som ogsaa Siegfriedbarnet i Vilhinasaga bliver det. 

Ukendt opfostres da et saadant Heltebarn i jæ\iie 
eller usle Kaar; men uvilkaarlig røber — som Digt- 
ningen gerne skildrer det — Barnet i hele sin Adfærd 
sin fribaarne Natur og Byrd, som Ørneungen kendes 
mellem de andre Fugleunger paa sit Blik og sine Kløer; 
og derved bringes Sagens Sammenhæng for en Dag, og 
Barnet optages af sin fornemme Slægt og indsættes i 
sin Byrds Rettigheder. Den persiske Kohyrdes fore- 
givne Søn er i Landsbydrengenes Lege altid Konge, han 
kommanderer myndigt og lader en Dag en fornem 
Mands Søn, der leger med, piske for en Ulydighed. 
Drengens Fader klager til Kongen, og Kong Astyages 
lader Hyrdens Dreng føre frem for sig. Men paa Dren- 
gens kække og kloge Svar og hele Udseende og Adfærd 
mærker han snart, at det ikke er en Trællesøn; der 
holdes Forhør, alt opklares og den lille Kyros bliver 
anerkendt og optaget ved Hove. Om Romulus og Remus 
berettes noget ganske tilsvarende, medens de vokser op 
som en Hyrdes Drenge. Fransk Heltedigtning har lig- 
nende Fortællinger. En Gang holder Karl den store 
Lejr etsteds i Italien; gavmildt lader han Omegnens 
Fattige beværte. Blandt disse vækker en lille, smuk 

lille Dreng Opmærksomhed; som Anfører for en Flok 
Kammerater gaar han dristig om i Lejren, tager graadig 
for sig af Retterne og henrj'kker Krigsmændene ved 
sin Kraft og Kvikhed; Karls gamle Raadgiver siger, at 
det utvivlsomt er et Barn af Race, saadanne Løve- eller 
Falkeøjne som han har. Kongen lader saa Folk følge 
efter Drengen, da han gaar hjem, og ude i en nærliggende 
Skov finder de Kongens forviste Søster, levende ukendt 
og i Nød, Drengen er hendes Søn Roland. Karls gamle 
Vrede blusser op, han vil slaa sin Søster, men den lille 
Gut farer til i vildt Raseri, tvinger Onklens Haand til- 
bage og knuger den, saa Blodet springer ud af Neglene. 
Indtaget i den Lilles Mod og Djærvhed lader Karl nu 
sin Vrede fare, Søsteren tages til Naade, og Roland 
kommer til Hove. — I andre franske Digte benyttes det 
pikante Motiv, at en Baronsøn opdrages hos Borgerfolk. 
Borgerkonen søger at indprente ham Afsky for Vaaben — 
»de er Skyld i, at de høje Herrer saa tidlig kommer 
til at ligge med stive, strakte Lemmer og at deres Sjæle 
farer til Helvede uden Sakramente« — ; Plejefaderen sen- 
der ham til Marked med Penge for at handle. Men 
Baronsønnen viser, hvad Blod der er i ham; Pengene 
ødsler han bort til Gilder og Gaver, og Slagsmaal og 
Spektakler laver han straks, hvor han kommer hen. 
— Nydelig er ogsaa den græske Historie om, hvordan 
Achilleus som Dreng af sin Fader bliver gemt bort i 
Kvindeklæder mellem en Prinsesses Tærner for at 
hindre, at han kommer med paa Ilionstoget; men 
Odysseus, der aner, hvor Drengen befinder sig, melder 
sig som Bissekræmmer hos Prinsessen og spreder 
alt sit Kram ud paa Gulvet; alle de unge Piger griber 

efter Smykkerne, men der findes ogsaa nogle Vaaben 
mellem dem, og den forklædte Helteknøs røber sig ved 
uvilkaarlig straks at gribe efter disse. 

Videre i Livet forfølges Helten af sin onde Skæbne. 

Hans Fader er død, og Moderen efterstræbes af Lan- 
dets Konge, eller hun elsker maaske selv denne, og de har 
i Fællig ombragt Faderen; i begge Fald søger Kongen 
at skaffe den besværlige Søn af Vejen ved at sende 
ham ud paa farefulde Foretagender. Saaledes attraas 
Persens* Moder af Kong Polydektes, og han sender der- 
for Helten ud efter Medusas Hoved. Den engelske Jarle- 
søn af Hamtoun stræbes efter Livet af sin Moder og 
den tyske Kejser, der i skøn Forening har dræbt den 
gamle Jarl, for at kunne ægte hinanden (fransk og 
engelsk Heltedigt). Sakses Amlet bliver af sin Moder og 
Stedfader sendt til den engelske Konge med Uriasbrev 
om at volde hans Undergang. I et gammel-arabisk Digt 
gaar det ligesaa med Helten Abu Kabir som ung. 

Eller Helten bagvaskes for Herskeren, og denne 
sender ham ud paa vovelige Ekspeditioner; Bellerophon 
har som en anden Josef afvist Dronningens Tilnærmelser, 
hun anklager ham, og Kongen sender Helten til sin 
Svigerfader, der overdrager ham det ene halsbrækkende 
Hverv efter det andet for at skaffe ham af Dage. 

At maatte tjene en despotisk, uværdig, utaknem- 
lig Hersker er en almindelig Vanlod for Helten. 
Herakles bliver som en Frillesøn af Zeus forfulgt af 
Hera; ved hendes Rænker sættes han i Tjeneste- 
forhold til den usle Kong Eurysteus, der er bange 
for Helten og sender ham ud — snart mod Vild- 
svin og Slanger, snart til Verdens Ende efter de he- 

speriske Æbler eller ned i Tartaros efter Kerberoshunden. 
Og saa godt som alle Folkenes Hovedhelte staar i et 
lignende Tjenesteforhold til en tyrannisk og uværdig 
Hersker: den indiske Karna er bunden i den falske 
Duryodhanas Tjeneste, den russiske Ilja maa tjene den 
utaknemlige Konge Vladimir, den spanske Cid den 
uværdige Kong Alonso. I samme Stilling staar Rustem 
overfor den unge Shah, Vilhelm af Orange overfor Kong 
Ludvig, tildels Achilleus overfor Agamemnon og Siegfried 
overfor Kong Gunther. 

Forvisningen er en Vanlod, som træffer de fleste 
Helte: fra de indiske Pandusønner til David, fra Cid til 
de nordiske Sagahelte. Det tyske Navn for Helt: 
»Recke« betyder oprindeligt: Landflygtig. Og just det 
at kastes ud paa egen Haand og paa egne Ben i det 
fremmede, just det tvinger først rigtig Heltekraften 
frem i Arjuna som i Fritjof, i Egil Skallegrimsøn som 
i Didrik af Bern og tumler dem om i æventyrlig 
Heltefærd, — netop som det senere har været Land- 
flygtigheden, der gjorde en Dante eller en Byron eller 
en Ibsen til det, de blev. 

Især er det dog Heltens Ulykke, at Misundelsen nød- 
vendig vokser frem i hans Spor, og frygter den hans 
Styrke, véd den at spinde Forræderi og Rænker om 
ham. David vækker Sauls Misundelse, det er Sangen 
om de tusind og de titusind, der gør Kongen syg, og 
en Dag kaster han sit Spyd efter Knøsen, der maa flygte 
ud i Bjergene, — men ogsaa her forfølger Kongen ham 
overalt med sin Hær. De indiske Pandusønner for- 
dunkler ved Hoffet saa helt de egentlige Tronarvinger, at 
disse optændes af Skinsyge og faar den gamle Konges 

Øren tudede fuide med Bagvaskelser, saa at Pandu- 
sønnerne forvises fra Hoffet. Roland vækker sin Stiffader 
Ganeions Misundelse, og denne sammensværger sig med 
Saracenerne om at fælde Helten i et forrædersk Baghold. 
Ogsaa Siegfrieds Fald skyldes Misundelse og Forræderi : 
Brynhild nages af Skinsyge over, at Krimhilds Mand 
er større Helt end hendes egen, og faar Hagen, der 
ogsaa selv synes at være misundelig paa Siegfried, til 
at myrde ham. Perserhelten Rustem omkommer som 
gammel ved en misundelig Halvbroders Efteretræbelser; 
han fanger Helten i en Løvegrav, da han ikke aabent 
tør binde an med ham. Heltens aabne Ærlighed for- 
lener ham overhovedet med et vist klædeligt Enfold, og 
derved prisgives han let til Forræderiet. Ligesom Thor 
holdes for Nar og beskæmmes i Jotunheim ved Blænd- 
værkskunster (»en ung Pige kunde kysse ham for hans 
mandige Naivitet«), saaledes lader Helten sig ogsaa ofte af 
Forrædere aflokke Hemmeligheden om, hvordan han ene 
kan dræbes (Samson, tildels Kong Froger hos Sakse, Sieg- 
fried, Bhishma) eller laaner endog det Sværd ud, som 
alene kan fælde,ham (»Sivard og Brynild«). 

Men Helten er ofte paa en dybere Maade selv Skyld 
i sin Vanskæbne. I selve Heltenaturen ligger selv- 
morderiske Kræfter, og hans stærke Begær efter Livets 
Goder bliver til dæmoniske Røster, der lokker ham i 
Fordærv. 

Hans Vaaben er farlige Fristere; Jæmet, som er 
Heltelivets Genius, er ogsaa dets Dæmon. Da Staalet 
skulde laves ved Hærdning af Jærn, tog den finske 
Smed det først i Ed, at det ikke vilde skade Mennesker; 
men Staalet glemte snart sin Ed. Den blanke skarpe Klinge 

glinser som en Slange, gløder som en Ild i Haanden, 
tørster efter Blod at drikke. En af de islandske Saga- 
mænd kunde ved en Lejlighed ikke lade være med at 
dræbe en Mand, blot fordi »han stod saa godt til 
Hug« ; saaledes begj'ndte ogsaa en nyzelandsk Høvding 
Krig, »for at ikke et Fad Krudt, som han havde, skulde 
blive liggende aldeles til ingen Nytte«*. Kun sjælden 
viser Helten Fristeren fra sig med en saadan Selv- 
beherskelse som Fritjof, hvor han sidder i Skoven hos 
den sovende Kong Ring og trækker sit Sværd ud af 
Skeden og kaster det langt bort; eller som hin Australier, 
der var i Tjeneste hos en Europæer og en Dag i Skoven 
gik væbnet bagefter ham — men med ét bad om Lov 
til at gaa forrest: »Jeg faar altfor stor Lyst ellers til at 
dræbe dig«*. Ved mangt et Sværd hviler der desuden 
en Forbandelse; den Dværg, Helten har aftvunget det, 
kvad, idet han gik ind i sin Høj, Galder over det, 
eller den Højbo, af hvis Haand han vristede det, har 
lagt Forbandelse over Gravranet. Tyrfing, det berømte 
Sværd, der bl. a. var i Angartyrs og hans Datter Her- 
vørs Besiddelse, skulde blive en Mands Bane, hver 
Gang det blev draget, og tre store Niddingsværker 
skulde der udføres med det. Den, der maner Drabs- 
aanderne frem i et Sværd, kan ikke saa let be- 
sværge dem igen. Folkevisens Hr. Peder har bedt sin 
»brune Brand« hjælpe ham til Hævn over sin Faders 
Bane, og Sværdet har ogsaa tilsagt ham Bistand og 
fælder baade Kongen og alle hans Sønner for ham. 
Men, da Hr. Peder vil, at Sværdet skal stille sig, har 
det faaet Blod paaTand: »nu lyster mig efter dit eget 
Blod« ; kun ved at nævne Sværdet ved Navn, lykkes 

det ham — i Kraft af Navnnævnelsens mystiske Kraft — 
at faa det stillet til Ro. 

Ogsaa i Guldet, Jordens Rødmalm, bor en Frister- 
dæmon. Umætteligt er Heltens Begær efler Guld, og 
Stolthed, Hæder, Tro og Love smelter mangen Gang 
som Voks for ham, naar Øjnene ser det glimrende 
Metal. Morsomt skildres hos Snorre, hvordan den 
engelske Konges Sendebud overtaler Bjørn Stallare 
til at bryde Troskabseden mod Kong Olaf; de helder 
tavst Mønterne ud for ham, og to dyre Guldringe følger 
med paa Købet, — og de mærker, at hans Hu svarlig 
bevæges ; han lader sig da ogsaa købe til, hvad han siden 
dybt kommer til at angre. Hos Sakse er Stærkodder 
det store afskrækkende Eksempel paa Guldets fordærve- 
lige Magt: for 120 Mark i Guld lader han sig under- 
købe til at dræbe sin Herre i Badet, — en Niddings- 
daad, der tyngede paa Helten, saa gammel han blev, 
og blev siddende som en Skamplet paa hans Minde. 
Saracenernes Guld var det ogsaa, som i det op- 
rindelige Rolandssagn alene lokkede Ganeion til sit 
Forræderi, og at Helle sælger deres Ære for Bestikkelse 
er noget, som Folkenes Heltedigtning har mange 
Eksempler paa, omend Middelalderens Krøniker har flere. 

Kærligheden til Guldet, som ikke mispryder Helten, 
naar han kun flot og gavmildt strør det om sig, 
forvandler sig dernæst ofte til vanærende Gerrighed. 
Baade Islændingen Skallegrim og hans Søn Egil rider 
i deres Alderdom ud og sænker deres sammenpugede 
Penge ned i Moser og Klipperevner; andre tager dem 
med i Gravhøjen, for at ingen skal nyde dem efter 
deres Død, og da Jomsvikingen Bue i Slaget ved Hjør- 

ungavaag har faaet sine Hænder hugne af, hænger han 
sine Pengeskrin om Armstumperne og springer i Søen 
med dem. Der gik senere det Sagn, at han var bleven 
til en Orm^ der rugede paa sin Guldskat. Saadanne 
Drager og Lindorme ruger mange Steder paa Guld- 
skatte, enten de nu er forvandlede gamle Pengepugere 
eller de betyder Bjergaanderne, som bevogter Metallerne. 
Der ligger ofte Forbandelse over deres Skat. Saaledes 
over den Drages, som Beovulf i sin Alderdom kæmper 
med. En eller anden sidste Ætling af en gammel Slægt 
har — fortæller Digtet — paa sine gamle Dage bragt 
sin Slægtsarv ud i Klippehulen, for sidste Gang glædet 
sig ved den guldsmykkede Hjælm, Sværdet, Guldbægeret, 
som ingen af Slægten mere skulde bruge, og med et 
Suk har han givet det alt tilbage til Jorden, udtalende 
Foroandelse over hver, der voldelig satle sig i Besiddelse 
af det. Efter hans Død har en vild Drage bemægtiget 
sig Skatten og vogtet den gennem tre hundrede Aar, 
men en Dag stjæler en Mand et Guldbæger af Skatten, 
og fra da af raser Udyrets Hævn over Landet. Saa 
er det, Beovulf begiver sig ud mod den; ingen af hans 
Mænd uden en tør følge ham. Det lykkes ham at 
dræbe Dragen, men han bliver selv bidt af dens Gift- 
tand; Forbandelsen over Guldet virker saaledes paa 
begge. Døende beder han Svenden bære alle Dragens 
Skatte ud af Hulen, »at mit Øje endnu kan mættes ved 
Skattens Funklen, og jeg kan dø roligere, naar jeg har 
skuet Glansen«, og sejrsstolt ligger den gamle Helt og 
betragter Karrene og Armbaandene. — Endnu mere 
tragisk virker Niflungeskatten til at drage Slægt efter 
Slægt i Fordærv. Det er Dværgen Andvare, der har 

lagt Forbandelse over Guldet, da Loke aftvang ham det 
for dermed at give Hreidmar Bod for Otrs Drab. 
Skatten bliver først Skyld i Hreidmars Død; Sønnerne 
tager ham af Dage for at faa Guldet. Saa sætter det 
Tvist mellem disse, Fafher tager hele Skatten og lægger 
sig ud paa Gnitahede og ruger i en Lindorms Skikkelse 
over den. Men Regin pønser paa Hævn og sender Si- 
gurd ud at dræbe Fafner; døende spaar denne Helten 
Fordærv af Skatten. I Virkeligheden lurer Regin paa 
at dræbe ham for ene at besidde Guldet. Men advaret 
af Fuglerøster kommer Sigurd ham i Forkøbet og dræber 
ham. Saa bliver Begærlighed efter Skatten en med- 
virkende Grund til, at Sigurd dræbes af Gunnar og hans 
Brødre, og det er tildels igen for at vinde Guldet fra disse, 
at Atle indbyder dem til sig og forrædersk myrder dem; 
de gaar imidlertid i Døden uden at røbe Skattens Op- 
holdssted; Atle lokkes siden i Fordærv ved sin Søgen 
efter den. Efter den tyske Version er det i Rhinen, 
den er nedsænket, og det Guld, Floden afsætter, er 
Smuler af Skatten. 

En Dæmon for Helten er videre Kvinden, den anden 
Genstand for hans Begær. Hun opfattes af Heltedigt- 
ningen som et lavere Væsen, behersket af Attraa og 
Drift og af en vis snu Listighed. Hvor mange Heltes 
Fald har ikke Kvinder voldt? Samsons Dalila sælger 
for Penge sin Elsker til Filistrene. Herakles omkommer 
ved Defaneiras Dumhed og Skinsyge. For Helenas Skyld 
ofres de tapreste Achæer og Troer under en tiaarig Kamp. 
I Gudrundigtet er Hilde bleven en forsonende »Freds- 
væverske«, men i Sagnets oprindelige Form er hun som 
Helena en Slags Krigdis ; i det blodige Slag, der kæmpedes 

om hende^raellem hendes Bortførere og hendes Slægt- 
ninge, vækker hun hver Nat de faldne op til Live, for 
at Kampen evig kan fortfare. I Nordens Heltedigtning 
er det stedse Kvinderne, som ved deres smaalige Skinsyge 
og brændende Ambition sætter de tungere, hæderligere 
Mænd op mod hinanden — Brynhild og Gudrun, der 
sætter Vennerne Sigurd og Gunnar, Halgerde og Berg- 
thora, der sætter Gunnar og Njal op mod hinanden 
og volder Heltenes tragiske Undergang. 

De vildeste Dæmoner er dog de, der huser i Hel- 
tens eget Bryst, selve hans Helteegenskaber, der i deres 
Overmaal, deres: Udover de menneskelige Grænser, 
vender sig mod ham. »Det er godt« — siger So- 
phokles — »naar den Dødelige ikke vil udover det, 
der sømmer sig for Menneskerc. Hvordan Heltenaturens 
»Over Evne« fører til Undergang, den altfor store Ær- 
gerrighed, Vovelyst, Selvfølelse: Overmodet i alle For- 
mer, det er et Hovedæmne for al Heltedigtning. 

Vovelysten i sin reneste Form viser sig f. Eks. i Spille- 
lidenskaben, som til alle Tider har været Krigeres 
Passion og Krigeres Fordærv, — fra Beduinerne, der 
anser et vist Lykkespil med Pile som den eneste værdige 
Beskæftigelse for en Mand i Fredstid, til de gamle 
Germaner, om hvilke Tacitus fortæller, at de i Spille- 
raseri satte deres Person og Frihed ind som Indsats, 
og til Napoleons Generaler eller Nutidens Officerer. 
Heltedigtningen skildrer ofte, hvordan Helten drages i 
Fordærv af sin Spillelyst. Den ædle Pandukonge lokkes 
af den listige, misundelige Kurukonge til Tærninge- 
spil med en dreven P'alskspiller, og i stigende Spille- 
raseri sætter Pandukongen mer og mer ind som Indsats : 

Riget, Brødrene, sin egen Frihed — og taber stadig. 
»Sæt nu ogsaa din Hustru ind,« raader den onde Mod- 
spiller, »at du med hende ogsaa kan vinde dig selv 
tilbage. « De omstaaende forfærdes, Brødrene staar badede 
i Sved, holder sig om Hovedet og sukker dybt, men 
under aandeløs Spænding sætter den Ubesindige ogsaa 
den skønne Draupadi paa Spil — og taber. Først da 
hun nu under de Ondes Haanlatter trækkes ud ved 
Haaret som en Trælkvinde, vaagner den Ulykkelige 
til Besindelse, og Jammeren er for lange Aar brudt ind 
over ham og hans Slægt. Saaledes spiller ligeledes Kong 
Nal en Nat hele sit Rige bort; da man ogsaa vil, han skal 
spille sin Hustru Damajanti boii, kommer han imid- 
lertid til sig selv; men næste Dag maa de begge drage 
i Landflygtighed ud i Urskoven. Spillelidenskaben 
volder ligeledes forskellige Katastrofer i fransk Helte- 
digtning. Snart spiller Karl den store flot Skak om 
sit Rige, medens Modparten — en Vasal — maa 
sætte sit Hoved ind; Karl taber, men den loyale Garin 
de Montglane fordrer ikke Riget, kræver blot Tilladelse 
til at gaa ud og kæmpe med Saracenerne. Men andre 
Gange bliver Skakspillet Udgangspunkt for lange Fjend- 
skaber; den forvænte Prins slaar, naar han taber, i 
Raseri Modparten, en Vasal, til Blods eller ihjæl, og 
Modparten eller hans Slægtninge hævner sig paa Stedet ; 
lange Fejder mellem Kongen og Ogier le danois eller 
mellem Kongen og Aimons fire Sønner bliver Følgen. 
Ikke mindre benytter Nordens Heltedigtning Spilleliden- 
skaben som Motiv: I Edda er det Gaadekampe, man 
forvovent sætter Livet eller en Kvinde ind paa som 
Indsats (Vaftrudnesmaal. Alvismaal). I Folkevisen spiller 

Prinsessen sig selv bort i Tærningespii til en Ganger- 
pilt; hun søger at løskøbe sig ved silkesyede Skjorter 
eller Slot og Fæste, dog, han staar paa sin Ret — men 
afslører sig saa ogsaa som »den bedste Kongesøn, i 
Verden leve maa«. I en bulgarsk Vise vædder en Bul- 
gar og en Morian om, hvem der kan drikke den anden 
under Bordet; Bulgaren sætter sin Hustru som Ge- 
vinst og taber hende til Hedningen. 

Overmodet er det, der drager de store persiske 
Shaher i Fordærv. Just naar Lykken trives bedst i 
Iran og Herskerens Hoved er bleven omtaaget af Over- 
mod, kommer en ond »Diw« og tilhvisker ham et 
skæbnesvangert Raad, snart om at drage ud og erobre 
Tryllelandet Mazenderan, snart om at drage op i Luften 
og underlægge sig Himlens Rige. Og trods de gamle 
Raadgiveres Advarsler lader den Overmodige sig lokke, 
hvoraf der følger megen Fordærv. 

Ogsaa for Grækerne var en persisk Konge det store 
Eksempel paa Overmodet, der rammes af Nemesis: 
Xerxes, der vil lægge Baand paa Hellespont og lider 
det forsmædelige Nederlag overfor Hellenerne. Hele 
Grækernes egen heroiske Sagnverden er gennemtrængt 
af Overmodets {v§Qig) og Nemesis' tragiske Motiv ^. I 
Iliaden er det først Agamemnon, der ved sit voldelige 
Overgreb mod Achilleus viser Hybris, og han maa ogsaa 
haardt bøde derfor; men da han saa angrer og bøjer 
sig og byder Helten fuld Oprejsning, er det Achilleus, 
der ved at fremture i sin Uforsonlighed, gør sig skyldig 
i Hybris, og snart maa han ved Patroklos' Lig begræde 
sit Overmod. Navnlig Achilleus er med dyb menne- 
skelig Sandhed skildret som Helten, der egenkærlig ofrer 

alt paa sin ubændige Selviskheds Alter. Hans Fader 
havde allerede ved Afrejsen hjemmefra bedt ham styre 
sit hidsige Hjerte, men Galden svulmer op i ham, hver 
Gang han tænker paa den Krænkelse, han har lidt, og 
i skrankesløs Selvsyge ønsker han blot, at alle Achæer 
og Troer maatte opsluge hverandre, saa at ene han selv 
og Patroklos blev tilbage for at ødelægge Ilion. — 
Men hele Underverdenen var jo befolket med Heroer, der 
straffedes for Overmod — Tityos og Iksiou, der i vildt 
Begær havde forgrebet sig paa Gudinder, Tantalos og 
Sisyfos, som havde misbrugt Gudernes Fortrolighed eller 
sat sig op imod deres Magt: allerede i Urtiden havde Ti- 
tanernes og Giganternes Slægter bødet haardt for deres 
overmodige Oprør mod Olympierne. Om Overmod 
og Nemesis handler Sagnet om de Syv mod Theben, og 
det samme gør hele den græske Tragediedigtning. 

I Form af dumdristig Udæskeise af Faren er Over- 
modet ogsaa tragisk Grundmotiv i baade fransk og tysk 
Heltedigtning. Desmesure kalder »Chansons de geste« 
det. Den unge Vivien viste »desmesure«, da han ved 
Modtagelsen af Ridderslaget lovede aldrig at vige et 
Skridt for Saracenerne, og da han siden i sin fanatiske 
Grumhed sendte Saracenernes lemlæstede Halvlig lad- 
ningevis til deres Land; da Hævnen frygtelig kom 
over ham og hans Skare, afslog han at sende Bud om 
Hjælp og gav i Stedet Størsteparten af sine Mænd Lov 
til at drage bort fra Kampen. (Den frivillige Decime- 
ring af Hæren før Slaget, — for at vinde større Hæder 
og for kun at beholde den mest udvalgte Portion til- 
bage, — forekommer ellers baade i Gideonssagnet, i 
Niels Ebbesenvisen og til dels i Rolf Krakes Saga). Det 

store Forbillede for Viviens desmesure er Roland 
ved Roncevaux. Hans uforsonlige Krigervildhed har 
længe samlet Saracenernes Had om hans Hoved; 
hans overmodigt kommanderende Væsen har for- 
bitret baade hans Stedfader og mange andre Helte 
mod ham. Nu da han faar sig overdraget at føre Bag- 
troppen under Hærens Tilbagetog, afslaar han alle de 
Mænd, som Karl den store vil give ham med, og da 
hans Skare i Pyrenæerpasserne føler sig omringet af 
Fjenderne, hilser han med Glæde Udsigten til Slag. »Jeg 
forsikrer jer,« siger han, »at alle Saracenerne allerede 
er dødsdømte, vi skal nok faa Bugt med dem.» Frelsen 
bærer han om Halsen i sit Horn, der kan kalde bele 
Karls Hovedhær tilbage til Hjælp; men han vil ikke 
benjrtte det. Tre Gange trænger Olivier ind paa ham, 
at han skal blæse i det, men tre Gange nægter Roland at 
gøre det ; paa alle Indvendinger om det taabelige i dette 
Egensind svarer han blot, at han ikke vil »perdre son 
los« derved; han har jo forsikret Karl, at han ikke 
behøvede flere Folk for at dække Bagtroppen, og vil 
ikke staa til Skamme. Med sin Skare knæler han ned 
for Bisp Turpin og modtager Syndernes Forladelse, og 
saa gaar de rolig i Døden. 

Det samme »Cbermuot« lægger ogsaa noget selv- 
forskyldt ind over Burgundernes Undergang ved Kong 
Etzels Hof. Ad alskens Veje er Kongerne blevne ad- 
varede mod at følge Søsteren og hendes Gemals Ind- 
bydelse. Hagen véd, at Krimhild er »lancraeche« (ufor- 
sonlig) og fraraader stærkt; Kongernes Moder beretter 
om sine varslende Drømme (i den nordiske Version, 
hvor det ikke er Søsteren, men alene hendes Mand, 

som har ondt i Sinde, sender hun Brødrene advarende 
Breve og Tegn); men Kongerne spotter baade Hagens 
Fejghed og Moderens Overtro. Ogsaa under Vejs 
naaer advarende Røster Burgunderne, og Modtagelsen ved 
Etzels Hof varsler straks tydelig ondt. Men de Kække 
viger ikke, udæsker kun Faren; de mærker Krimhilds 
Rænker og vilde ved at klage til Kong Etzel, som selv 
er udenfor Svigen, kunne have afvendt den truende 
Ulykke, men paa Grund af deres »starken ubermuot« 
undlader de det. Istedenfor kan Hagen selv, som nu 
er fattet paa alt, ikke lade være med at tirre Krimhild 
ved at lægge hendes dræbte forrige Husbonds Sværd 
over sine Knæ og han vedgaar aabent, at han er Drabs- 
manden; siden krænker og saarer han under Gildet 
ogsaa Kong Etzel ved at spotte over den unge Konge- 
søns Legemssvaghed. Og saaledes trækker de sig selv 
ned i Undergangen. 

Der er Skyld paa Heltenes Side, men selve den 
Skyld, hvormed de kalder Uvejret ned over sig, er 
paadraget dem af deres onde Skæbne. Overmodet er 
Udtryk for den Forblændelse, Grækernes ar^, hvormed 
Skæbnen slaar den, som den vil tilintetgøre. Saa hjælper 
hverken Menneskers eller Drømmes Advarsler ham; de 
soleklareste Drømme bortforklares eller afvises — som 
Hagbard eller Marsk Stig i Folkeviserne afviser Varsels- 
drømmene. Aldeles som ved Burgundernes Tog ind i 
Huneland gaar det ved de syvs Tog mod Theben: 
allehaande Uheldsvarsler ledsager Toget, og en frem- 
synet blandt Deltagerne véd alt, der skal ske, og har 
forkyndt det for de andre, men de bringes alligevel i 
Ulykke af deres Skæbne. 

Om Skæbnens spottende Leg med menneskelig Forsyn- 
lighed bliver Digtningen overhovedet ikke træt af at 
fortælle'. Alle Forsigtighedsregler synes iagttagne for at 
værne mod Skæbnen, — men intet menneskeligt er 
uden Lyde, og Skæbnen véd at ramme just paa 
det svage Punkt. Achilleus er af sin Moder dyppet i 
Styks' usaarbargørende Vande, den persiske Isfendiar 
har en uigennemtrængelig Hud, og Siegfried er ved at 
bade sig i Dragens Blod blevet usaarbar, — kun midt 
mellem Skuldrene har Siegfried og paa Hælen Achilleus 
en Plet, der ikke er bleven badet, og Isfendiar kan 
dræbes med et bestemt Vaaben, naar det rammer ham 
i Øjnene; og saaledes finder Skæbnen alligevel en Vej 
til at naa dem. Eller: Frigg har taget hele Naturen i 
Ed om ikke at skade Balder, kun en uselig Plante paa 
en lille forglemte hun at medtage; Byen Sardes* 
Forsvarere har befæstet Staden uindtageligt til alle 
Sider og endda styrket Befæstningen ved Trolddom; 
kun ét Punkt, der af Naturen syntes uangribeligt, har 
de forsømt. Saaledes bliver alligevel Sardes erobret og 
Balder fældet. Skal Jomfruen drukne, naar hun rider 
over Blide Bro, hjælper ikke al hendes Brudgoms For- 
sigtighed; der mangler et Søm i en af Hestens 4 Sko, 
og det er nok til, at Hesten skrider ud med hende (»Har- 
pens Kraft«.) Eller hvad hjalp det Eriks og Rollers Moder, 
at hun gød Visdomssaften i den Side af Vællingen, 
som hendes Yndlingssøn Roller skulde søbe af; medens 
Brødrene sidder og langer til Fadet, drejer Erik, som 
er Skæbnens Yndling og aner Uraad, dette om, saa det 
bliver ham, der nyder Moderens Bryg. Et ube- 
tænksomt Løfte — hvor ondskabsfuldt forstaar ikke 



224 Skæbnens Leg med Mennesker. 

Skæbnen at give det et helt andet Indhold end der var 
tænkt? Jephtha, der lover at ofre Gud det første, der 
efter Sejren kommer ham imøde, Geirhild, der lover 
Odin, hvad der er mellem hende og Bryggerkarret, 
Germand Gladensvends Moder, der i Modvind lover 
Havjætten, hvad hun bær under Bæltet, og saa 
mange andre, — hvor grumt bliver de ikke tagne paa 
Ordet? Et Foretagende er lige ved at lykkes, men just 
da man skal sætte Kronen paa Værket, tilintetgøres 
alt. Thor har faaet en Flintesten slaaet ind i Panden, 
en Troldkvinde galder over den, til den gaar løs. Da 
Thor mærker det, bliver han saa taknemlig, at han 
fortæller Troldkvinden, at hun paa Timen skal gense 
sin længe savnede Mand. Men derover bliver hun saa 
glad, at hun glemmer det sidste Galder, og Thor maa 
beholde Stenen i Panden, Eller: Odysseus har faaet 
alle de kontrære Vinde lukket i en Sæk, og medens 
Skibet for blid Medbør allerede glider lige mod Itakas 
Kyst, lægger den vidtomtumlede sig hen at sove, — 
men saa kigger hans Folk nysgerrigt efter, hvad der er 
i Sækken, og løser op for alle Vindene. — Selv naar 
man har faaet at vide, hvad for en Skæbne der truer 
én, og gør alt, hvad man kan for at krydse Skæbnens 
Vilje, saa lykkes det kun netop at hidføre den ved det, 
der skulde afværge den. Vølven har spaaet Ørvarodd, 
at Hesten Fakse skal blive hans Bane; han styrter den 
straks i en Grav, kaster Sten over den og rejser en 
Gravhøj, drager saa selv bort til fremmede Lande . . • 
Alligevel, da han som gammel besøger sit Fædreland, 
snubler han over et Ben, der stikker op af Jorden, — 
og Skæbnen har faaet Ret. 

Gudernes Nid, Skæbnens Ondskab, forfølger de 
store her paa Jord, — det er Sagnets pessimistiske Livs- 
anskuelse. Det er Guderne, der af Frygt for, at Heltene 
skulde naa op i Højde med dem selv, har udryddet 
Heroernes Slægt ^. Striden mellem Achilleus ogAgamem- 
non har de fremkaldt for at rydde op mellem Heltene, 
og Achilleus' Lanse har de skænket de dødelige, 
udtiykkelig for at den skulde »volde Heltes Fordærv«. 
Herakles slog de med Vanvid, saa han dræbte sine 
Børn, ogsaa Bellerophon bragte de i Fordærv gennem 
Vanviddets Gave. Odysseus forfulgtes gennem et langt 
Liv af Gudernes Ugunst, selv da han var naaet hjem, 
forfulgte Skæbnen ham i hans Alderdom. Hvad er i 
de store tragiske Fyrsteslægters — Labdakidernes og Pe- 
lopidernes — Historie den Skyld, de selv har, mod den 
grumme Vanskæbne, som tvinger dem i Undergang? 

De gammelarabiske Heltesagn bæres af samme pes- 
simistiske Livssyn. De er og kaldes Ulykkens Sønner — 
disse Ørkenens Fribyttere, som Sagnene forherliger*: 
Tarafa, af hvis sorte Tunge man allerede i hans Barn- 
dom kunde spaa, at han vilde blive »Ulykkens Søn«, 
eller Imrulkais, der som Barn forstødes af sin Fader 
og gennem hele sit omtumlede Liv næsten bestandig 
følges af Ulykke. De islandske Sagaer har samme 
Slags »ugæfamadur«. Gisle Sursøn opbyder den opfind- 
somste List og Snarraadighed mod sine Forfølgere. 
»Aldrig« — siges det — »har der været nogen mere 
durkdreven og snarraadig Mand end Gisle, men han 
havde ikke Lykken med sig«. Og endnu mere erGrette 
den store »Ulykkens Søn«. Han har alle udmærkede 
Legemets og Sjælens Egenskaber, men allerede som 

ung trækker Folk sig for ham, fordi de føler, der hænger 
Ulykke ved ham. Han tilbyder Folk sin Hjælp, men de 
afslaar den og krænker ham derved dybt. Han skal en- 
gang rense sig for en Beskyldning, men et Tilfælde 
hindrer Renselsesprøven ; »det vil falde dig vanske- 
ligt at bekæmpe din Ulykke,« siger Kongen beklagende, 
men han tør ikke have ham i sin Tjeneste. Og saa- 
ledes tvinges han ud i Forbrydelse og Fredløshed. 
»Lykke er ét, Manddom et andet«, siger en Ulykkes- 
fæJle til ham. Stærkodder har noget af den samme 
Vanskæbne hæftende ved sig, ogsaa Ørvarodd; det er 
navnlig, siden han har afvist en Vølve og ikke vil tro 
paa Spaadomme, at en ond Skæbne følger ham. 

Saaledes ligger Helten bestandig tilsidst under i sit 
Liv^ Brydetag med Skæbnen. Men netop i Døden viser 
han sig alligevel sin Skæbne overlegen. En instinktmæssig 
Dødsangst kan, uden Nedværdigelse, gribe den kækkeste; 
den griber Hektor saavel som de franske Baroner. 
Men naar Døden er uundgaaelig, ser Helten den rolig 
kæk i Møde. Han har for det første alle Naturfolks 
— ogsaa endnu vore Bønders — Resignation overfor Livets 
Kaar, — den, som hænger sammen med en vis sløv Mangel 
paa Livsinteresse : at dø er for dem »at faa Ro«, blive 
»udløst«^®; hverken den gamle Græker eller Nordbo synes, 
det er videre sørgeligt at skilles ved det besværlige Liv. 
Man giver sig ogsaa med dump Ro, saa at sige for et 
godt Ord, selv Døden — enten af Ærgrelse eller for at 
undgaa Fattigdom, eller man synes, man bliver for 
gammel, eller for at vise en Ven en Ære; Sagaerne og 
Sakse har morsomme Eksempler herpaa. At slippe for 
at ældes og for den ensomme, triste Straadød er for 

den indiske Kriger saa vel som for Nordboen en Grund 
til at hilse Døden paa Valpladsen med Glæde ; man ansaa 
det ofte som en Menneskelighedspligt at dræbe gamle 
og svage, for at de »fyrir utan alla sott« kunde fare til 
Odin. Men for Helten er Døden dernæst ofte en Pligt 
og en Æressag. Han dør, fordi det vilde være ham en 
Vanære at redde Livet f. Eks. ved at flygte og forlade 
sin Herre, eller fordi han vil vinde evig Hæder ved sin 
Død. »Havde jeg nu titusinde Liv — jeg vilde ikke 
ét af dem tigge,« siger Hagbard, da Signes Bur gaar 
op i Flammer. »Ej vil jeg vige,« siger Sigurd til Bryn- 
hild, »spaar end min Død du — ej er med Frygt 
jeg født«. Naar Livets Stunder er ledne, vil han leende 
dø. Han vil komme af Dage med Anstand som 
en Helt, vil dø staaende — som Cuchulain; dø 
med Ansigtet vendt mod Fjenden — som Roland ; falde 
fremover — som en irsk Helt beder sin Modstander 
fælde ham^^. Den indiske Bhishma lader sig, da 
han skal dø, lægge paa et Pileleje og faar sit Hoved 
stivet af, ikke med Puder, men med Pile. I Ragnar 
Lodbroks Saga vælger en Helt, der skal dø, at løftes 
op paa Hærens Spyd og dø saaledes, liggende ovenover 
Valen, spiddet af Spyd; en anden vælger at brændes 
paa en Dynge af faldne Kæmpers Hoveder. Hos Snorre 
lader en Bygdekonge sig, da han føler sit Banésaar, 
lægge ud paa et Skib, der er ladet med døde Mænd og 
Vaaben, Sejlene hejses og Roret lægges i Lag, og saa 
skydes det til Søs, efter at der er stukket Ild i det: 
luende gik Skibet, udenom Øerne, til Havs, og Kongens 
Død blev vidtberømt. Da den islandske Storbonde 
Ingemund føler sig dødssaaret, lader han sig bringe hjem 

Og sætte i Højsædet, og da hans Sønner kommer hjem, 
finder de ham siddende død. Ogsaa af Begravelsen og 
Stedet, hvor han skal hvile, er Helten optagen i sin Døds- 
stund — den homeriske Helt som den nordiske; Robin 
Hood vil lægges ned ude i Skoven med en Græstørv 
under sit Hoved og sin Bue ved Siden, og den russiske 
Røver vil begraves ude paa en Korsvej, med sin Sabel 
ved Haanden, sin Hest ved sin Fod. Saaledes er det 
den tyske Landseknægts Trøst, at han vil blive be- 
gravet ude i aaben Mark, til Trommehvirvel og med 
Kammeraters Fane vagt, uden »Pfaffengebrumm«. 

Nogle Helte faldt — saa vi — straks i deres Ung- 
doms Vaarglans, i deres Heltelivs Morgengry som ung 
Vivien, Alphart, den unge Achilleus. Andre — som Karna, 
Siegfried, Roland — faldt midt paa deres Heltebanes 
Middagshøjde. Men nogles Heltekraft varer det meget 
længe, inden Aarene faar Bugt med. Som en knudret, 
hundredaarig Eg, der breder sine Grene over Smaakrattet, 
— saaledes staar en saadan Helteolding for Ærefrygtens 
Fantasi. Stormen omtumler endnu hans hvide Haar, og 
den gamle Ryg maa endnu altid lægge Skulder til for, hvad 
Skæbnen bylter paa ham. Herakles staar — som den får- 
nesiske Statue — støttet paa sin Kølle og ser tungsindig ned 
for sig: det vældige, af Strid og Stræb gennemarbejdede 
Legem, et Bundt af Muskler og Sener, er træt af Augias' 
Stald og Løvekampen, Haanden hviler bag paa den 
fremskudte Lænd, tungt luder Hovedet: alt Sliddet 
synes saa resultatløst, og naar han har pustet ud, gaar 
det ud til ny Møje. I det indiske Epos er Bhishma 
en lignende Helteolding ; han males hvidt i hvidt : Haar 
og Skæg er hvidt, Turban og Klædebon er hvide, Vaaben 

Og Rustning er sølverhvide, hans Vogn, Heste, Banner 
er hvide; som et hvidt Bjerg lyser han frem og hans 
Stemme er en Torden. Meget mod sin Vilje maa han 
kæmpe mod sine Slægtninge og fordums Elever: Pandu- 
sønneme og skyde — som han klager — Pilen i Børne- 
børns Hjerte, der har ligget paa hans Arm som smaa; 
Livet vækker hans Væmmelse og aldrig saa* han nogen, 
der var hans Kraft voksen og en Kamp værd. Den 
trætte Olding beder Dødsguden tage den tunge Byrde 
fra ham, og da han faar Banesaar, hilser han sin 
Død med Glæde. I nordisk Heltedigtning kan Ør- 
varodds strabadserede, skæbneomtumlede Skikkelse 
minde om Herakles eller Odysseus; men især skildrer 
Stærkodder hos Sakse gribende sig selv som det 
gamle Graahoved, der bøjes og tynges af sin høje Alder, 
det trøskede Træ, der ikke mer kan trives; i Lede ved 
Livet køber han tilslut med sit Guld en Knøs til at 
give sig Dødshugget. Fyrstehelte tænkes ikke sjælden som 
ærværdigtgamle : Harald Hildetand i Braavallaslaget f. Eks. 
eller Karl den store, med sit hvide Skæg flydende ned 
over Brynjen; det er 60 Aar siden, han blev slaaet til 
Ridder, og nogle siger, han er over 100 Aar. Det er 
Pieteten for Rigets Fader, Folkets Stampatriark, det er 
den uhyre Livsgeming, han har udført for Landet og 
Kirken, endelig Bevidstheden om, hvor hans Magt 
luder for Fald og hvilket Kaos der venter under de 
svage senere Karolinger, — alt dette er det, som lægger 
et saa højtideligt tragisk Oldingeskær omkring Karls 
Skikkelse. 



VII. KVINDEN. 

Heltedigtningen er en Digtning om Mænd og for 
Mænd. Men Kvinden spiller alligevel sin Rolle — 
dels som en ofte jævnbyrdig Deltager i Heltelivet, 
dels ogsaa navnlig som den, der — mer end Skatte 
og Magt og Ære og hvad ellers Mændene kæmper om 
— vækker Mændene til Manddom og skaber Helte 
af dem. 

Kvinden, der hæver sig ud over sit Køn og i sit 
svage Legeme huser Heltekraft, er en Skikkelse, som 
Heltedigtningen gerne dvæler ved^. Som endnu hos 
flere vilde Folk, saaledes gik Kvinderne hos de gamle 
Germaner — efter antike Forfatteres Beretning — ofte i 
Kamp ; i Vikingetiden førte store, rødhaarede Krigsmøer 
ikke sjælden Drageskibene ud paa Plyndringstog, og 
hos Sakse, i Heltedigtene, i Hervørs Saga, kan man 
læse mangt og meget om saadanne Skjoldmøer. Hele 
Krigerkorps af unge Piger, der havde sagt sig løs fra 
Elskov og levede ganske som Mænd — saadanne, som 
den Dag i Dag findes hos Dahomefolkene — , har Græ- 
kerne utvivlsomt set hos skytiske Folk, og over dem 
er Amazonerne — de græske Sagns Skjoldmøer — 
dannede. De færdes paa Jagt og i Krig, foragter 

Mændene og styres af en Dronning, deres krigerske 
Strejftog til Hest var frygtede \dden om. Bellerophon 
kæmpede med dem, Herakles bortførte deres Dronnings 
Bælte, Theseus tog selve Amazonedronningen lil Fange. 
Da Gudeverdenen blev krigersk organiseret, fik Ama- 
zonerne deres himmelske Repræsentant i Athene, de nor- 
diske Skjoldmøer fik deres i Valkyrierne. Som i Reglen 
deres menneskelige Søstre, vil disse guddommelige Kriger- 
inder ikke lade sig »mande«, deres Kraft svinder, naar 
det sker; Jomfrueligheden er deres Stolthed og Styrke. 

Mandige Kvinder endelig, der lejlighedsvis griber 
Sværdet eller dog bistaar deres Mænd eller Brødre, 
kender og beundrer adskillige Folks Heltedigtning. 
Orienten har sine vilde, krigerske Herskerinder — en 
Semiramis, en Thomyris — ; Israeliterne deres Hero- 
iner — en Debora, en Judit — ; den volskiske Konge- 
datter Camilla kæmper mod Æneas, og talrige romerske 
Mødre og Søstre ruster deres Slægt til Kamp. »Kom 
tilbage med Skjoldene eller paa dem,« sagde Spartas 
Kvinder til Mændene, naar de gik i Krig, og german- 
ske Kvinder dræbte dem, der flygtede hjem; i franske 
»chansons de geste« og britiske Ballader findes Hustruer, 
der i Mandens Fravær forsvarer Borgen og klæder sig 
og deres Tærner i Vaaben ; i Sagaer og Kæmpeviser for- 
tælles om talrige Kvinder, der bruger Køkkenøksen til 
Forsvar ved et husligt Overfald, faar Haanden hugget 
af i Kampen uden at lade sig mærke dermed, eller 
Kvinder, som bærer Sværd under Skind for at hævne 
deres Vanære. 

Overhovedet viser Kvinden sig i Heltedigtningen 
ofte som Mandens jævnlige eller Overmand i Lidenskab 

Og Handlekraft*. Hendes Elskov og Skinsyge er vold. 
sommere, hendes Magtbegær og Ærgerrighed hensyns- 
løsere end Mandens, hendes Fasthed i Forsæt og 
Haardnakkethed i Foretagender er ofte stærkere end 
hans. Medea og Klytemnestra og Dido er for Oldtiden 
Elskovens og Skinsygens Furier. Indiske Hustruer som 
Damajanti og Savitri, græske som Penelope, germanske 
Kvinder som Gudrun under sin Trældom giver Mændene 
et Mønster paa karakterfast Ubøjelighed og trofast Ud- 
holdenhed i Ulykke. De er af en hel anden Støbning end 
Middelalderens senere, kristelig farvede »schone Dulder- 
innen«; det er ikke passiv Taalmodighed, men aktiv 
Kamp mod Ulykke, som er deres Dyd. I Norden er 
Laxdølesagas Gudrun, Njalssagas Halgerde, Nibel- 
ungenlieds Krimhild og Brynhild de største Eksempler 
paa, hvad Islænderne kaldte: skorungar, mandige Kvin- 
der; de er oftest helt beherskede af Drift og Instinkt, 
utæmmelige, moralløse Vilddyr. Halgerde og Laxdole- 
sagaens Gudrun er de mest gennemførte Sjælestudier af 
saadanne Kvinder. Halgerde, den høje, skønne Pige 
med det lange, prægtige Haar og de begærlige 
Tyveøjne viser sig fra Barn af baade forførerisk, 
haardsindet, rundhaandet flot og umætteligt havesyg; 
tre Gange gift er hun stedse sine Mænd overlegen, et- 
hvert Forsøg paa at skole eller lede hende preller af, 
hendes Egenvilje kender ikke noget Hensyn, og naar 
hun ved sin Adfærd i hvert af sine Ægteskaber 
henter sig et Ørefigen af sin Mand, véd hun at betale 
det tilbage med Renter; hun er det umiddelbare Natur- 
væsen, der forfærdelig forbliver sig selv lig fra først til 
sidst. Ikke mindre frygtelig, men af fornemmere Støb- 

ning er Laxdølesagas Gudrun, den skønne, pragtlystne, 
stolte Kvinde, i hvis Haand de fire Mænd, hun efter- 
haanden ægter, kun er svage Lededukker, og som i sit 
skinsyge Had bliver den værst, hun i Hjertet undte 
bedst. 

Det er overalt Kvindens Kønsinstinkt, som elsker 
Manddom og ægger Manden frem til Manddom og Strid. 
Kvinden elsker Manden i Manden. »Min Elsker er høj 
og slank som den unge Fyr,« synger Indianerpigen', 
»hans Løb er saa herligt som Raadyrets, hans Øje saa 
gennemtrængende som Ørnens, hans Hjerte er modigt 
og stolt, og hans Arm er stærk i Striden.« Hun vil se 
sin Elsker slaa kraftige Hug, lægge Mandehoveder 
eller — som Israeliterkvinden fordrer det — Forhuder 
af slagne Fjender som Trofæer for sin Fod; hun er 
magtsyg og ærgerrig paa hans Vegne og kan ikke leve, 
naar hun hører, at ikke hendes Husbond, men Sviger- 
inden Krimhilds Siegfried er den ypperste Heil. Derfor 
er hun den dæmoniske Stridsvæverske. Og hos Manden 
virker Kønsdriften ogsaa direkte til Heltedaad og 
Strid. Han maa erobre sig Kvinden eller vise sig for 
hende i sin Kraft, maa besejre eller fordunkle Rivaler; 
men det er i det hele Livskraften, der rent uvilkaarlig 
potenseres, naar Kønskærligheden vaagner. Som det er 
bleven sagt, at ethvert Menneske for en Tid bliver ge- 
nialt, saa længe han er forelsket, saaledes faar den 
primitive Mand i sin Forelskelse — som Hjorten i 
Brunsttiden — en ubændig Kraft og Trang til at kæmpe 
og slaa ihjel. Saaledes bliver Kvinden en Heltedigt- 
ningens Muse. 

Tidlig bliver i Folkenes Liv Familiestiftelsen af- 

hængig af allehaande økonomiske eller slsegtpolitiske 
Hensyn. Fra Mandens Side ses der — som det 
hedder i Sagaerne — paa »det bedste Kvindevalg, 
baade i Henseende til Slægt og Gods«, og Kvindens 
Slægt søger »en ætstor Mand i gode Kaar og med $tor 
Frændestyrke«. »Den forstandige skal ikke se efter 
Dejlighed, men efter hendes Slægt og Afstamning, som 
han vil tage til Ægte. Dejlighed er ikkun Vellystens 
Optændelse, et forfængeligt Skin og en herlig Svig, som 
forfører mange« (Sakse). Hvordan en Prinsesse plejer at 
giftes bort, skildres i franske »Chansons de geste« flere 
Gange omtrent saaledes: »Kongen er traadt ind i sin 
Søsters Kammer, hun sidder paa en Silkehynde og bro- 
derer, og han siger til hende: »Smukke Søster, nu har jeg 
lovet Jer bort«. Pigen hører det og skifter Farve (hun 
elsker nemlig allerede Renaud), sidder bøjet i Tanker 
over sit Arbejde og siger saa lidt efter: »For Guds 
Kjærligheds Skyld 1 Hvem har I saa givet mig til?« 
»Smukke Søster, I er falden i den bedste Ridders Lod. 
Det er Renaud, Aimons Søn.« Da Pigen hører det, 
bliver hun trøstet: »Som det behager Eder. Det skal 
ikke være mig, der siger nej.« 

Imidlertid fastholder den poetiske Fantasi længe det 
ideale, oprindelige Kønsvalg, hvor — som hos Dyrene — 
Manden ved sin Manddom vinder sig sin Skønne og 
hun blot søger Manden i Manden, medens alle andre 
Hensyn holdes ude. Dette ideale Kønsvalg forherliger 
megen Heltedigtning. 

At vinde Kvinden i Kamp mod hende selv eller 
hendes Nærmeste er vel den primitiveste Form for 
Bejlen. Hun er en Skjoldmø, der vil forblive Jomfru, 

Og hun maa mandes med Vold — som Brynhiid i 
Brudenatten. Eller hendes Fader vil af en eller anden 
Grund ikke bortgifte hende, ban udfordrer derfor alle 
Friere til en Væddekamp eller Væddekørsel eller Gaade- 
kamp og dræber den, der taber; saaledes bærer Åres' 
vilde Søn Oinomaos sig ad, indtil Pelops besejrer ham 
ved Hjælp af Poseidons vingede Heste; saaledes bærer 
den syriske Kong Antiochos sig ad, han hvis Gaader Apol- 
lonius af Tyrus (i den berømte græske Roman) gætter. 
Kampen er imidlertid oftest kun en Kampprøve. 
Faderen er saa stridslysten, at han blot for at faa Helte 
til at prøve Kræfter med sig sætter sin Datter ud som 
Kamppris eller saa ærgerrig paa Datterens Vegne, at 
han kun vil give hende til en Helt, der er stærkere og 
mægtigere end han selv — som naar i det virkelige 
Liv Stormænd kun vilde bortgifte deres Døtre til 
Fyrster, der var rigere og fornemmere end de selv. 
Den vældige Kæmpe Antæos bød sin Datter ud som 
Pris for den, der kunde overvinde ham; hele hans 
Bolig laa omgiven af overvundne Bejleres Hjerneskaller, 
endelig kom Herakles og fældede ham og vandt 
Datteren. Den irske Kong Hagen (i Hildesagnet) har 
samme Ambition med Hensyn til sin Datter. Eller 
Datteren selv vil som vaabenfør Skjoldmø kun have en 
Ægtemand, som virkelig kan indgyde hende Respekt 
og vise sig som Mand for hende; hun vil betvinges for 
at kunne elske. Atalante har været opfostret af en 
Bjørn og er saa mandhaftig, at hun længe ikke vil 
giftes, men siden ialfald sætter som Vilkaar, at Bejlerne 
skal løbe omkap med hende, og hun dræber den, der 
taber. Hippomenes sejrer ved at lade Guldæbler falde 

under Løbet og den guldkære Mø nænner ikke at lade 
dem ligge. Brynhild, der har Valkyrienatur i sig, vil 
kun ægte den, der overvinder hende i Sten- og Spyd- 
kast og i Spring; ved Siegfrieds Hjælp bestaar Gunther 
Prøverne og vinder hende. Sakse kender flere slige 
mandhaftige Jomfruer, og Folkeviserne synger om »den 
farlige Mø«, hvis Bolig er gærdet med afhuggede Bejler- 
hoveder. I Middelalderromaner kommer Motivet ofte igen. 

Hyppig hænder det ogsaa, at Manden blot ved 
det Ry, der gaar af hans Bedrifter, vmder Kvindens 
Beundring og Hjerte, saa at hun selv drager til ham 
og byder ham sin Elskov. Saaledes kommer Sigrun, 
den valkyriekække Mø, til Helge Hundingsbane, lokket 
af hans Ry, og beder ham bortføre hende, da hendes 
Fader vil give hende til en anden ; den irske Mø forelsker 
sig i Cuchulain blot gennem, hvad hun har hørt om 
hans Bedrifter, lige som den skotske Dronning forelsker 
sig i Amlet blot ved af hans Skjolds Billeder at læse 
sig alle hans Bedrifter til. Den thyringske Dronning 
Basine rejser fra sin Mand over til Kong Chilperic: 
»Hvis jeg havde troet, at der fandtes nogen, som over- 
gik dig, om det saa var paa den anden Side Havet, 
vilde jeg have givet mig til ham.«* 

For at beskytte sin Datter mod Bejlere eller for at 
berede disse en Manddomsprøve omgiver Faderen under- 
tiden Jomfruburet med en Lue eller Lindorm eller sætter 
en Bjørn paa Vagt; ofte er det ogsaa Dyret selv, som 
har lagt sig dér, og Faderen udlover nu Datterens Haand 
til den, der befrier hende''. Der skjuler sig aabenbart 
ofte mytiske Forestillinger bag dette Forhold; Helten 
er f. Eks. Solen, der befrier Jorden ft-a sit ft-ostbundne 

Vinterfængsel. Men det er dog dets rent æstetiske 
Værdi, der har givet Motivet dets Udbredelse i Digt- 
ningen: Skønheden, Prinsessen i Fængsel og Nød og i 
Udyrets Vold; Helten, der bruger sit Mod og sin Mand- 
dom til at dræbe Udyret og befri den Skønne og som 
ogsaa modtager Belønningen af den taknemlige Mø, — 
saa mange Noveller og Romaner om Ægtemanden, Hu- 
struen og Elskeren har jo senere behandlet Motivet i 
jævnt menneskelige Forhold. Sigurd rider gennem Luen 
og vækker og fæster Valkyrien, der af Odin er lagt i 
Tryllesøvn. Ragnar Lodbrok gaar i sin lodne, begede Dragt 
imod Lindormen, der ligger om den gotlandske Jarledat- 
ters »Skemme«, Dragten beskytter mod Ormens Blod og 
han vinder Thora Borgehjort. Ogsaa alle Historier om 
Drager eller Uhyrer eller Riser, som hærger et Land 
og begærer dagligt Jomfruoffer, hører herhen — sagtens 
Minder om Menneskeofringer til grumme Guddomme — , 
eller Historier om Trolde, Bjergfolk, Havmænd osv., 
der har fanget en Prinsesse i deres Hule. Der er 
Kongedatteren Andromeda, som er bleven udsat paa 
en Klippe som Tribut til et Havuhyre, der hærger 
Landet, Persens kommer flyvende og fælder med Bi- 
stand af Medusahovedet Uhyret og befrier Prinsessen. 
Der er lo, Zeus' Elskede, som Here har sat den tusind- 
øjede Argos til at vogte; Hermes dysser alle Uhyrets 
Øjne i Søvn, fælder det derefter og befrier lo. Den 
indiske Krishna befrier ikke mindre end 16,000 Jom- 
fruer, som en Kæmpe holder i Fangenskab. Folkevisens 
Ungersvend redder ved List den røvede Jomfru ud af 
den dumme Rise Rosmers Vold — Rosraer bærer hende 
selv uden at vide det, bort i en Kiste; han tvinger 

ved sit Harpespil Havmanden til at give den druknede 
Fæstemø tilbage, — som Orpheus ved sit Spil vilde 
tvinge Hades til at give Eurydike tilbage til Livet; han 
gaar ind i Bjerget til Trolden, der har røvet Kongens 
Datter, gætter hans Gaade, lægger Runer for hans Fod, 
saa han giver Prinsessen fri osv. osv. To kække danske 
Knøse: Gralver Kongesøn og Sven Felding er villige 
nok — og kække nok — til at fælde Lindormen eller 
Trolden, men den udlovede Prinsesse skøtter de ikke om 
at ægte: »Min Fæstemø sidder i Danmark, — hun bær 
for mig stor Kvide, — for tusinde Pund af det hvide 
Sølv — jeg vil hende ikke svige«. — En Variant af Mo- 
tivet er det, naar en Rise eller en vild Kæmpe indfinder 
sig ved Kongens Hof og kræver Prinsessen for sig, hvis 
ikke nogen tør gøre ham hende stridig ved en Tve- 
kamp. Saa melder sig enten den yngste og ringeste 
af Kongens Mænd: Orm Ungersvend og fælder Kæm- 
pen, eller Prinsessen maa hente den fangne Holger 
Danske op af Fangetaarnet, for at han kan fælde den 
tyske Burmand og redde hende. I jævne, realistiske 
Former er det en Viking eller Bersærk, der kommer til 
den islandske Bondes Gaard og kræver Datteren udleveret, 
men en Sagahelt, som er i Besøg paa Gaarden, gaar 
ud og fælder Ugerningsmanden. 

Ofte paalægger Faderen Bejleren vanskelige eller 
farefulde Hverv. Enten er det ligefrem et Stykke Nytte- 
arbejde, han skal udføre for ham; istedenfor at købe 
Datteren for Penge, tjener han Købesummen af. Saa- 
ledes tjener Jakob sin Morbroder 7 Aar for Lea og 7 
Aar for Rachel; den islandske Bonde giver Bersærken, 
der frier til hans Datter og ingen Penge kan byde. 

»efter Oldtidens Skik« et stort Stykke Vejarbejde at 
udføre; den finske Ilmarinen maa, for at faa Pohjola- 
mandens Datter, smedde Vidunderkvæmen Sampo. Ofte 
paalægges Hvervet mest som en Dygtighedsprøve og 
nu og da vel ogsaa i den Hensigt at faa en besværlig 
Bejler af Vejen. Den arabiske Antar maa for at faa 
Iblas Haand røve til sin Onkel tusind Kameler og ud- 
føre talrige lignende Bedrifter; den keltiske Kuhlwch 
maa for at faa Kæmpens Datter Olwen vove for ham 
det ene halsbrækkende Æventyr efter det andet. I de 
senere Ridderromaner forlanger den Skønne efterhaanden 
de futileste og umuligste Elskovstjenester. Og saa kan 
det hænde — som i den berømte spanske Romance, 
hvor den kokette Dame lader sin Handske falde ned i 
Løvegaarden og forlanger den tilbage af sin Ridder, — 
at denne uden Betænkning efterkommer sin Dames 
Forlangende, men derpaa ved et eftertrykkeligt Øre- 
figen tilkendegiver hende, hvad han dømmer om et 
saadant Lune. 

En ærværdig Hævd i Heltedigtningen har videre 
Væddekampen mellem de forskellige Bejlere. Baade i 
det gammelindiske Epos og i Odysseen er en Hoved- 
scene den, at Frierne skyder til Maals med Bue om, 
hvem der skal ægte den Skønne. I Mahabharata er 
det en hel offenlig Fest: Omboende Fyrster er indbudte, 
efter en Ofring bekendtgøres det, hvad der kæmpes om, 
og Kongedatteren overværer selv Væddekampen. Ingen af 
Frierne kan endog blot spænde Buen, men saa træder 
den landflygtige Pandusøn Arjuna frem, spænder Buen og 
skyder fem Pile gennem Hullet i den ophængte Skyde- 
skive. I Odysseen lader Penelope, efter længe at have 



240 Bejleres Væddekamp. 

udskudt Valget mellem de paatrængende Bejlere, endelig 
sin Husbonds gamle Bue bringe ned i Hallen og for- 
kynder nu, at hun vil følge den af dem hjem som Brud, 
der formaar at skyde en Pil gennem tolv opstillede 
Biler: her kan heller ingen spænde Buen, før den 
som Tigger forklædte Odysseus selv gør det. 1 talrige 
Æventyr (af den saakaldte »Goldener« type*) forekommer 
den Slags Vaabenlege om Prinsessen som Kamppris. 
Naar Tjasses Datter Skade faar Lov at vælge sig en Hus- 
bond mellem de forsamlede Guder (jfr. ogsaa Folkevisen 
»Brud paa Thinge«) eller hos Snorre den irske Dronning 
Gyda stævner sammen til et Ting og dér gaar rundt 
og beser Mændene og udvælger sig den mest heltemæssige 
mellem dem til Husbond (Valget faldt paa en ringe klædt 
fremmed Mand, den unge Olaf Trygvason), saa er ogsaa 
dette en Art Manddomskonkurrence mellem Bejlere. 

Ved Siden af de aabne Kampe om eller for Bruden 
er de overrumplende Bruderov og listige Brudebort- 
førelser den mest yndede Form for Bejlen i Folkenes 
Heltedigtning. Det er tidligere omtalt, hvordan det i 
krigerske og ligeledes i omstrejfende Folkesamfund var 
en almindelig Skik at hente sig Kvinder fra andre 
Folk ved Bov og Bortføreise. Snart kom — som He- 
rodot fortæller — asiatiske Sømænd og røvede græske 
Kvinder, snart gjorde græske Søfarere Gengæld; de 
nordiske Vikinger førte irske og vælske Kvinder hjem 
i Mængde. Araberne bortførte paa natlige Bazzier 
Nabostammens Kvinder, ligesom Kananiterne røvede 
Kvinder ved Brønden eller ved Dansen; Højskotterne 
gik ned i Lavlandet og hentede sig Kvinder op til 
Bjærgene. Sagnet om Sabinerindernes Bov er Minde om 

det unge Romerfolks Kvinderov fra Nabofolk. Disse 
Bruderov vedblev længe at forherliges i Heltedigtningen 
som mandige, ædle Bedrifter; det farefuldt æventyrlige, 
Blandingen af Vold og List tiltalte Fantasien. 

Den græske Mytologi er saaledes rig paa Bruderov. Zeus 
bortførte Europa i Skikkelse af en Tyr, Pluto bortførte 
Proserpina til Underverdenen; Dioskurerne, de to Lys- 
guder, røvede Leukippos' straalende Døtre og formælede 
sig med dem. Heltesagnene er lige saa talrige. Saa- 
ledes bortførte Theseus Ariadne, Jason tog foruden 
det gyldne Skind Medea med sig fra Kolkis, Paris 
røvede Helena. Ligesom de Prinsesser, Heltene befriede 
af Dragers Vold, ofte oprindelig kun var Skatte, som 
Heltene røvede fra Drager — Sigurd, der befrier Bryn- 
hild, er sagtens oprindelig blot en poetisk Variant af 
Sigurd, der røver Guldet ud af Fafhers Vold — , saaledes 
er ogsaa Kvinderovene ofte kun Varianter af de Røver- 
togter efter Skatte, som vi har set Heltesagnene for- 
herlige. Medea fulgte blot med som Tilgift til det 
gyldne Skind, som Jason hentede i Kolkis ; Paris røvede 
ikke blot Helena, men ogsaa store Skatte fra Menelaos, 
og der er i Illaden stadig Tale saa vel om Tilbage- 
erobringen af disse som af Kvinden. Om Kvinden 
uvillig eller villig følger med, spiller liden Rolle ved 
disse Kvinderov; det er en given Sag, at hun giver sig 
hen til den, som er hendes Herrp, — Helena tænkes at 
gaa fra den ene Mands Aime over i den andens og 
tilbage til den førstes uden at man egenligt gør hende 
videre Bebrejdelser — , den raske Heltedaad forudsættes 
ogsaa altid at vinde den røvede Kvindes Hjerte. To af 
de bortførte: Ariadne og Medea er mer end villige, har 

selv nærmest været Anstiftere. Heltene derimod for- 
lader dem siden koldsindigt og troløst. 

Især er dog Bruderov bleven besunget i gammel ger- 
mansk Heltedigtning. I Folkevandringens og Vikingelivets 
Tid frembød Virkeligheden talrige Tilknytninger : Franker- 
kongen Chlodevig, der af Sendebud hører om den bur- 
gundiske Fyrstedatters Skønhed og, opflammet af Elskov, 
aftvinger Faderen hende og lader hende bortføre (Gregor 
af Tours); Longobardkongen Autchari, der inkognito 
rejser op til Bajrerkongens Hof for at vinde hans 
skønne Datters Haand (Paolus Diakonus) osv. Og atter 
ved Korstogstiderne fik Sagnene historisk Tilknytning; 
saa mange Fyrster og Riddere hjemførte saracenske 
eller græske Kvinder fra deres Korstogsfærd, og om- 
vankende Spillemænd moderniserede og orientaliserede 
nu gamle Bruderovsagn (Kong Rother, Oswald, Ortnit, 
Orendel); talrige Motiver til Bortførelseshistorier fik 
man samtidig fra de græske Romaner, som impor- 
teredes til Vestevropa. Ogsaa Frankrig fik sine orien- 
talske Bortførelsesdigtninge (Huon de Bordeaux). 

Romantisk fortælles i flere af disse Digtninge, hvor- 
dan Helten i sin Hjemstavn har hørt om den fornemme 
og skønne Fyrstedatter og er bleven grebet af Længsel 
efter at eje hende. Hans Hjerte er mystisk »lagt i 
Traa« mod den Qerne Ukendte, eller han har maaske 
paa en Rejse faaet et Glimt at se af hende; desuden 
er der — siger hans Omgivelser ham — »i alle de 
tolv nærmeste Kongeriger ikke nogen Kvinde, som er 
Eder værdig, og de er ogsaa allesammen beslægtede 
med Jer«. Hun paa sin Side sidder ogsaa ofte og 
venter en Ridder og Befrier, som hun paa Forhaand 

« 

elsker, eller hun har hørt i sin Faders Hal om Helten 
og hans Ry, og maaske endog fornummet hans »for- 
gyldne Ljud«, naar han red forbi, og oppe i hendes 
Jomfrubur er han bleven hendes Drømmes og Længslers 
Helt. Men der rejser sig Hindringer for, at de kan faa 
hinanden, — Digteren har ofte svært ved at finde paa 
dem, men uden dem blev der jo ingen Bortførelses- 
historie. Hendes Fader afviser alle Bejlere enten af Hov- 
mod eller fordi han selv \i\ blive sin Datters Mand (som 
senere i de italienske Novellers Bortførelseshistorier For- 
mynderen selv spekulerer paa at ægte sin Myndling). 
Eller han véd af et Orakel, at hans Svigersøn vil blive 
hans Banemand, eller Helten har engang dræbt nogle 
af hans Frænder, eller Hedningekongen vil ikke vide 
af nogen kristen Bejler. Paa en æventyrlig Ekspedition 
vinder saa imidlertid Helten ved forvoven, halsbræk- 
kende List sin Skønne. 

Ofte kommer han til den fremmede Konges Hof 
som landflygtig; ved et Vaabenspil ved Hoffet viser 
han sin Dygtighed, og Prinsessen aner, at den Land- 
flygtige er en fyrstelig Helt og optændes af Elskov til 
ham. Eller Helten er bleven tagen til Fange af den 
fremmede Konge, og Kongedatteren ser den stolte Helt 
i Fængslet, føler Medlidenhed og Elskov overfor ham, 
befrier ham og flygter med ham. Saaledes vækker de 
franske og tyske Helte i saracensk Fangenskab stadig 
Kongedatterens Elskov og flyr med hende; hun er 
saa betaget af Elskov, at hun helt skamløst byder sig 
til Helten, villig lader sig døbe og med Koldsindighed 
hjælper til at dræbe sin hedenske Fader"'. I nordiske 
Sagn er det i en Jættes Hule, Helten er fangen, og 

16' 

Jættepigen forelsker sig i Helten og hjælper ham til at 
dræbe Faderen og flyr med ham ; i vore Folkeviser er det 
f. Eks. Bjærgkongens Datter, der lærer den fangne 
Ridder Befrielsesruner. 

Ofte anvender Helten selv eller Pigen den List at 
anstille sig som død. Fra østerlandske Sagn og græske 
Romaner stammer det Motiv, at Kvinden lægger sig 
syg og spiller død og derved giver Anledning til, at hun 
bliver bragt ud af Borgen; fra Sagn om Normannernes 
listige Anslag ved Belejringer af Byer er det Motiv hentet, 
at Helten lægger sig paa Ligbaare og bliver bragt ind 
i Klosteret, hvor hans Elskede er Nonne, og paa den 
Maade faar Lejlighed til at bortføre hende, — som det 
f. Eks. sker i de svenske Folkeviser om Klosterrov. 

Hyppig kommer ogsaa Helten forklædt til den fremmede 
Konges Hof. Det almindelige er, at han optræder som 
Købmand, — Købmændene var jo den Tids almindelige 
Rejsende. Han kommer sejlende paa et prægtigt Skib, 
fuldt af kostbare Kramvarer; han udbyder disse til 
Spotpris, og Prinsessen, som undertiden er i Ledtog med 
den foregivne Købmand, faar Lov til at gaa ud paa 
Skibet for at bese Varerne; saa snart hun er ombord, 
hejser man Sejl og stævner til Søs med hende. Saa- 
ledes var det, at Fønicieme ifølge Herodot bortførte 
Kongedatteren lo fra Argos, saaledes blev Kong Sa- 
lomos Hustru bortført af Nabofyrsten, saaledes Kong 
Rother af Apuliens Hustru røvet tilbage af Konstanti- 
nopels Kejser, hvis Datter hun var; saaledes bortfører 
i de russiske Byliner Væringer som Købmænd den 
fremmede Kejserinde, saaledes i Gudrundigtet Kong 
Hetels Mænd den irske Konges Datter. I spanske og 

nordiske Folkeviser lokker Sømanden den unge Pige 
ombord og sejler bort med hende, men giver sig ofte, 
naar hun græder og er fortvivlet, til Kende som en 
fremmed Prins®. 

Helten kan ogsaa komme forklædt som Kvinde, tage 
Tjeneste hos Prinsessen og i Løn vinde hendes Elskov. 
Odin, der længe forgæves har bejlet til Kongedatteren 
Rinda, faar Indpas hos hende som lægekyndig Kvinde 
og faar ved plumpe Midler Lejlighed til at tage hende 
med Vold (Sakse); om Ragnar Lodbrok, om den tyske 
Hugdietrich, om Kong Arthur, om en græsk Helt og 
om forskellige Riddere i danske Folkeviser fortælles 
paa lignende Maade, hvorledes de forklæder sig som 
Kvinde og saaledes sniger sig ind i Prinsessens Jomfru- 
bur. Ofte er iøvrigt disse Forklædninger vel menne- 
skeliggjorte Minder om oprindeUge mytiske Forvand- 
linger af Elskeren — som Zeus' og Odins ForvandHnger^. 
Mest af æventyrlig forvoven Heltestemning er der i Hag- 
bards Færd til Danmark, hans Forklædning som Kvinde, 
og hans og Kongedatteren Signes Elskov. Alle Advarsler 
og onde Drømme, der vil holde ham hjemme fra hans 
Foretagende, skyder han kækt til Side; med Glæde vil 
han for at vinde Livets Krone sætte Livet ind: »Ei* 
det mig til Glæde givet, — at jeg maa vinde den Mø, — 
saa lidet vil jeg det vurde, — at jeg skal for hende dø«. 
Det sker da ogsaa, at en ond Tærne belurer Signe og 
den fremmede Jomfru, medens de favnes paa Lejet, og 
Hagbard fængsles, genkendes og føres til Retterstedet. 
Dér beder han, for at prøve, oin Signe er ham tro og 
vil følge ham i Døden, at hans Kappe først maa 

blive hejset op i Galgen, og da han straks efter ser 
hendes Jomfrubur gaa op i Luer, dør han glad. 

Tragisk ender i det hele som oftest disse listige Bort- 
førelsesforsøg. De Elskende kommer maaske nok af- 
sted, men deres Flugt mærkes snart, man sætter efter 
dem med overmægtig Styrke. Helten har netop lagt 
sig til Hvile med Hovedet i Pigens Skød, da ser hun 
en Støvsky nærme sig, vækker ham, og det viser sig 
at være hendes Slægtninge. En Kamp udbrj'der, i 
hvilken hun oftest bistaar sin Bortfører, men ialfald holder 
hun med ham imod sin Slægt. I Helge Hundingsbane- 
digtet forfølges Helten og Sigrun paa deres Flugt og 
indhentes, men Helge dræber baade Fæstemanden — 
Sigrun spotter ham i hans Død — og hans Brødre og 
dernæst Sigruns Fader og Brødre — over deres Død græder 
Sigrun, men vil dog hellere ofre dem end Helge ; kun en af 
Brødrene skaaner Helge og tager ham istedenfor i Ed, 
men alligevel hævner denne sin Slægt og dræber Helten. 
Dog, Sigruns Elskov trodser Døden, og hun gaar uden 
at ræddes om Natten ind i Helges Gravhøj og hviler i 
hans Favn, indtil Daggryet skiller dem ad. Helge og 
Sigrun er i nordisk Digtning — som Alkestis- og Eu- 
rydikesagnene i græsk ^— det store heroiske Billed paa 
Elskov udover Livets Grænser. Andre gribende tragiske 
Behandlinger af Emnet findes i nordiske og engelske 
Middelalderballader (Ribold og Guldborg, Hillelilles Sorg, 
Earl Brand, Douglas' tragedy). Pigen vækker Helten, 
medens han under et Hvil ligger og sover, eller hun 
ser under Ridtet bag »over venstre Skulder« og gør 
ham opmærksQm paa Forfølgerne; han beder hende 
være ved godt Mod, han skal nok gøre det af med dem. 

kun maa hun ikke under Kampen nævne ham ved 
Navn, saa forgaar Kræfterne ham. Hun ser ogsaa uden 
at fælde' en Taare paa, hvordan han dræber hendes 
Fader og Slægtninge; først da der kun er den yngste 
Broder (eller Faderen) ene tilbage, raaber hun til og 
beder Helten, som hun nævner ved Navn, spare ham. 
Herved mister han, som en Bersærk gør det, al sin Kraft, 
eller — naturligere motiveret — han giver sig selv blot 
ved at spare sin Modstander. Han slipper vel afsted 
til Hest med sin Elskede, men han har faaet Banesaar, 
uden at hun endnu aner det. Ved en Kilde, hvor de 
dvæler, mærker hun vel, at hans Blod rinder, men 
først, da de er nær hans Gaard og man kommer ham 
imøde med Glæde, tilstaar han sin Brud: »din Broders 
Sværd haver mit Hjerte gjest«, og beder om, at man 
skal rede ham hans Dødsleje. 

I to vidtløftigere Behandlinger er i germansk Helte- 
digtning Bortførelses- og Forfølgelsesmotivet behandlet 
med lykkelig Udgang: den ene Gang til Lands, den 
anden til Søs. Et gammelt tysk Heltedigt, som nu kun 
kendes i en Bearbejdelse paa latinske Vers fra det 
10 — 11 Aarh. af Munke i St. Gallen-Klostret, fortæller 
om en aquitansk Fyrstesøn Walther og en burgundisk 
Prinsesse Hiltgund, der er blevne givne som Gisler til 
Kong Etzel og er vokset op ved Hoffet i Huneland. 
De har fattet Elskov til hinanden, og efter at Walther 
ved et Gilde har faaet hele Hoffet drukket paa Pelsen, 
flygter de om Natten, medtagende to Kister af Hune- 
kongens Skatte. Tvers gennem Tyskland drager de; 
de har kun én Hest, de undgaar Byer og beboede 
Egne, rider om ad ubanede Bjerg\^eje, skjuler sig om 

Dagen i Skoven; Walther maa skaffe Føde ved Fiskeri 
i Floderne og ved Fuglefangst; endelig er de efter 14 
Dages Flugt kommen over Rhinen ind i Vogeserbjergene. 
Her nyder Flygtningene i en Bjergkløft deres første 
ordentlige Hvile, og Walther, som hidtil ikke har smagt 
anden Søvn, end hvad han kunde faa paa Hesteryggen, 
bøjet over Skjoldet, har afført sig Rustningen og lagt 
sig til at sove med Hovedet i Hiltgunds Skød, medens 
hun holder Vagt for ham. Men nu øjner hun virkelig 
en Støvsky og Ryttere, der nærmer sig, og fuld af 
Angst vækker hun sin Ven: Skær Halsen over paa 
mig — tigger hun — , det er Hunnerne, der kommer, 
og jeg vil ikke falde i deres Hænder. Men han genkender 
Rytterne, det er Nibelungerne fra Worms, som er 
ude efter dem; det er slet ikke den røvede Brud, men 
Rygtet om de røvede Skatte, som har lokket dem ud 
paa Jagt. Om disse udkæmper Walther nu en Række 
Tvekampe med Forfølgerne, der kun én efter én kan 
naa op i Bjergkløftens Indgang; han fælder alle, som 
naaer op. Natten falder paa, men han vil ikke fly 
som en Tyv; med Hovedet paa sit Skjold sover han 
den første Del af Natten, medens Hiltgund trofast 
staar Vagt og holder sig vaagen ved Sang; saa lægger 
hun sig til Hvile og han vaager, støttet til sit Spyd. 
Først ved Morgengry drager de videre, efter at have 
læsset de erobrede Vaaben paa de dræbtes Heste, som 
de fører med sig. Men nu overfaldes de af Nibelunge- 
kongen selv og hans bedste Mand Hagen, Walthers 
egen Ungdomsven, der under Gaarsdagens Kampe har 
holdt sig tilbage og vægret sig ved at kæmpe mod sin 
fordums Stalbroder. I syv Timer bestaar Walther 

tappert Kampen mod dem begge, men saa er ogsaa 
alle tre Kæmper halvt lemlæstede og helt ukampdyg- 
tige. Og det ender nu med, at de slutter Fostbroder- 
skab alle tre, og medens Hiltgund forbinder dem og 
læsker dem med Vin, sidder de og spøger godmodig 
med deres respektive Lemlæstelser. Walther drager 
siden uhindret videre til sin Hjemstavn med sin Brud 
og sine Skatte. 

Spillede Skattene her Hovedrollen, saa spiller de 
ialfald noget med i den nordiske Variant af Hilde- 
sagnet, — den Bortførelse til Søs, som fyldigst er be- 
sunget i første Del af det tyske Gudrundigt. I dette 
er det derimod Kvinden, den irske Kongedatter Hilde, 
det ene drejer sig om. Efter at Kong Hetels Mænd, for- 
klædte som Købmænd og efter Aftale med Prinsessen 
havde faaet hende ombord i Skibet og var sejlet afsted 
med hende, satte Irerkongen med sine Mænd efter dem ; 
det kom til et vældigt Slag, som i den nordiske mytiske 
Form af Sagnet varer evigt ved, idet Hilde som en Kamp- 
dis om Natten vækker de dræbte tillive igen (jfr. Sakse V.) ; 
i det tyske moderniserede og kristelig farvede Digt er 
Kvinden derimod »Fredsvæversken« og gaar forsonende 
imellem Parterne og stifter Forlig. 

Saaledes ser altsaa Bortførelsen ud fra den kække, 
æventyrlige Helts Standpunkt. Men efterhaanden skifter 
Digtningen Syn. Lige som man indenfor Samfundene 
griber til strænge Straffe mod Bortførelser som Indgreb 
i Værgernes Ejendomsret — man se f. Eks i Sagaerne, 
hvordan den skyldige rammes af Fredløshed — , saaledes 
gik ogsaa Skikken at røve fra fremmede Folk af Brug, 
og Kvinderov blev de fleste Steder betragtet som et frækt 

forbrydersk Overgreb, som kun vilde Folkeslag eller over- 
modige Adelsmænd tillod sig. I Gudrundigtets 2den Del 
ses Hildes Datter Gudruns Bortførelse helt fra dette Syns- 
punkt. Det er den afviste Bejler, en Kongesøn fra de 
vilde Vikingers Normandi, som medens Gudruns Fa- 
der og Fæstemand er ude i Orlog, overrumpler Riget, 
brænder og plyndrer og med Vold bortfører Gudruq 
og hendes Tærner, medens Dronningen jamrende oppe 
fra Borgtinden maa se dem slæbes bort. Mældingen 
bringes Faderen i Udlandet, den lyder patetisk: 
»Dfne burge sint zerbrochen, verbrennet ist din lånt, — 
Kudnin ist gefuret hin mit ir gesinde.« Alle forener sig 
om til Skibs at sætte efter Normannerne, der indhentes 
paa en Strandbred, hvor de holder Rast, og et frj'gte- 
ligt Slag udkæmpes her. Men Gudrun og hendes Tærner 
maa se Kongen og det meste af Hæren falde, og i 
Nattens Løb slæber Ransmændene videre afsted med 
dem. Hjemme staar Fru Hilde paa Borgen og ser 
Resterne af Hæren komme tilbage, tavse og nedbøjede. 
Hestene belæssede med de faldnes Rustninger; den 
gamle Wate maa paa hendes ængstede Spørgsmaal 
svare, at Kongen og de fleste Mænd er slaaede ihjæl, 
og Hævn er ikke at tænke paa, før de, som nu er 
Børn, er voksede til og kan føre Sværdet. Lange Aar 
gaar, og Gudrun, der ovre i Normandiet stadig vægrer 
sig stolt og standhaftig ved at ægte Fyrstesønnen, 
som hun i Byrd føler sig hævet over, bliver mishandlet 
af Kongemoderen og synker ned til usle Trællekaar. 
Under Slag og Trusler maa hun i pjaltede Klæder 
vaske op, feje Gulv, gøre Ild paa og sammen med sine 
Lidelsesfæller ude ved Stranden tvætte Klæder i Vinter- 

kulden. Endelig, efter 13 Aar, slaar Befrielsens Time. 
En talende Fugl forkynder en Dag de hjemløse nede 
ved Stranden, at Frelsen nærmer sig, og næste Dag 
lander Gudruns Broder og Fæstemand med en Flaade, 
og det kommer til en Genkendelsesscene mellem dem 
og de vaskende Piger. Heltene vil imidlertid ikke i 
Hemmelighed røve Gudrun tilbage, men Dagen efter 
kommer de og erobrer i aaben Kamp Normannerborgen 
og befrier efter et stort Blodbad de Fangne. 

Om voldelige Kvinderov af denne Art synger alle 
Landes Folkeviser. I den serbiske Vise spreder de 
unge Piger Linned til Tørring ved Donau ; den fremmede 
Rytter kommer sprængende og beder om noget at drikke; 
da Jomfru Ikonia rækker ham Bægeret, griber han hende 
om Haandleddet, trækker hende op paa sin Hest, binder 
hende med sin Sabelbælte og farer afsted med sin 
Fangst. I den ukrænske Vise kommer Tyrkerne og 
røver Kosakpigen og farer afsted med hende til 
Hest; paa visne Blade skriver hun undervejs hjem 
og sender dem ét for ét ned ad Floden: »Flyd ovenpaa, 
til I naaV min Faders Hytte, sig ham, at han ikke 
skal ofre noget paa min Medgift; — ak I min Medgift 
har jeg allerede faaet, under en Eg tog en ung Tyrk 
mig til Viv, en ung Tyrk, en Halvneger«. I bretagneske 
Folkeviser fra 16 — 18de Aarh. og i nordiske og engelske 
fra 14 — 16de er det Adelsmænd, der røver adelige Jom- 
fruer eller Folkets Døtre ^®. Ofte lover de dem i Forvejen 
Guld og grønne Skove, Ægteskab og Lykke, saa snart 
de naa'r Slottet, men naar det kommer til Stykket, har 
de enten hverken Slot eller Penge, eller ogsaa har de 
en anden til Hustru og sætter den røvede Pige til ussel 

Tjenestepigegæming. (Senere, mere blødhjærtede Viser 
formilder delte til kun at være en Prøve, som Ridderen 
sætter Jomfruens Taalmod og Ydmyghed paa, og 
lader alt vende sig til det Gode.) Eller som en Rolf 
Blaaskæg vil Ransmanden, naar de er naaet ud i 
Skoven, dræbe Pigen. »Her ved denne Kilde«, siger 
han, idet han giver sig til at grave en Grav, »her bar 
jeg dræbt 8 Jomfruer, nu skal du være den 9dec. Men 
Jomfruen er snarraadig nok til at faa ham lokket i 
Søvn, og dræber saa den frække Kvindemorder. 

Om den røvede Kvindes Befrielse og Hævn véd 
nemlig ogsaa adskillige Viser at fortælle. Hun sender 
f. Eks. ofte fra sin Udlændighed en Fugl med Budskab 
hjem til sin Broder og beder ham komme og hævne 
hende. Eller Moderen derhjemme mander sine Sønner 
op til at udfri den røvede Søster; de lader sig skære 
Pilgiimsklæder og drager gennem syv Kongeriger, ind- 
til de endelig kommer til Ransmandens Hus, dér giver 
de sig til kende for Søsteren, faar Manden dræbt og 
hende udfriet; — i de danske Adelsdamers altid ud- 
glattende Behandling af Folkeviserne tilføjes det, at de 
bagefter gifter hende bort som lige god Mø for det. 
Vilde Voldførsier og den vilde Hævn, som de drager med 
sig, er der overhovedet en hel Række af i de danske 
Ridderviser. »Ridder Gøde stunder efter Ære din — 
som Falk efter vilde Bråde«, saaledes har man varet 
Jomfruen eller Ridderfruen ad i Forvejen; hun holder 
sig ogsaa længe forsigtig inde, men en Dag hun farer 
til Ottesang, overfalder han hende under Vejs, eller 
under Mandens Fraværelse kommer han paa Gæsteri 
og øver Vold mod hende. Ofte »tvinger han den Lilje 

til Døde« derved, men mangen Gang forstaar hun og- 
saa ved egen Hjælp og ved Frænders eller Dankonnings 
Hjælp at tage en kraftig Hævn over ham; »saa kvinde- 
lig hun Sværd uddrog, — saa mandelig hun ned ham 
vog«, hedder det om en saadan mandig Kvinde. I Hr. 
Ebbes Fravær er de to Brødre, Hr. Brynild og Hr. 
Skemild kommen paa Gæsteri hos hans Døtre og har 
taget dem med Vold i Højenloftet. »Saa stærke var de 
tiding«, der gik deres Fader imøde, men Døtrene lover 
selv at hævne sig; det er især den ældste, som har 
Mandshu. »Ebbes Døtre af Quiste (Gaardens Navn) — 
de ere saa haarde Kvinder, — de gaar ikke til Aften- 
sang — uden dragen Sværd under Skind«; »for da gik 
den yngste — hun skinde alt som Guld, — efter gaar 
den ældste — og hun var sorrigfuld«. De bliver begge 
med Barn, og ved deres Kirkegang sidder Voldsmændenes 
Slægtninge og spotter de to )» Brødrehustruer«. Men nu 
drager de kække Kvinder deres Sværd og dræber Hr. 
Skemild for Kirkedør, Hr. Brynild oppe for Altret, og 
betaler samtidig Spot tilbage med Spot. 



VIII. KAMP. 

Heltedigtningen havde — saa' vi — sine historiske 
Udgangspunkter dels i den forherligende Skil- 
dring af den enkelte Helt og hans personlige Livs- 
skæbne, dels i et Folks Ihukommelse af sine natio- 
nale Fællesoplevelser o: sine Krige. Er Heltefiguren 
og det enkelte Helteliv, som det formes over Helte- 
naturen i Kampen med Skæbnen, saaledes det ene 
Centrum i Heltedigtningen, bliver det andet Midtpunkt 
selve Kamplivet, der besynges som Livet i dets 
højeste Potens, Skæbnespillet i dets dybeste Alvor. 
Illaden er ikke et Digt om »Achilleus' Vrede«, skønt 
det forkynder sig som et saadant, men har med Rette 
faaet sit Navn af Kampen, ikke af Personerne, og Ro- 
landskvadet er. i Virkeligheden ogsaa et Roncevauxkvad 
og kaldtes ogsaa ofte saaledes. I alskens Former og Arter 
er Kampens Drama Æmnet for alle Folks Heltedigt- 
ning, og det er i Hovedsagen de samme Akter og Scener, 
hvori delte Drama til alle Tider og hos alle Folk ud- 
spilles, de samme Tonarter, som udgør Krigens Poesi 
overalt. 

En Udæskning er — især i germansk Digtning — 
det første Skridt, hvor det drejer sig om en regulær 

Folkekrig. En Udæskning sender Karl til Saracenerne, 
Sakserkongerne (i Nibelungenlied) til Kong Gunther, Ha- 
rald Hildetand til Kong Ring. Et farligt Æreshverv 
er et sligt Gesandtskab; den, som udvælges, tager — 
beredt paa at dø — Afsked med sin Slægt (som Gane- 
Ion gør del), men Heltene strides oflest om Hæderen. 
Mange knurrer, da Karl engang overlader Hvervet til 
Roland og derved sætter et saa dyrebart Liv paa Spil. 
Fuldt væbnet drager Gesandten afsted — undertiden 
med Lansespidsen nedad eller indad som Tegn paa, at 
han ikke kommer med Kamp; symbolske Tegn som 
Handsken, Udfordringens, og Staven, Underkastelsens 
Mærke, medgives ham ofte. I fuld Rustning træder 
han ind i den fremmede Forsamling; hans Adfærd er 
bydende, hans Røst høj — det er en Æressag for 
Helten som Stedfortræder for sin Konge at optræde saa 
værdigt, kækt og stolt truende som muligt, og han ud- 
æsker Faren, der hænger over hans Hoved, ved saa 
fornærmelig som muligt at slynge Krigserklæringen i 
Ansigtet paa Fjenden eller saa pralende som muligt at 
opregne sin Herres Magttitler, medens han stiller de mest 
ydmygende Forlangender. »Jeg hilser ikke paa Jer, 
Konge, ingen har befalet mig det. Jeg er Mand for at 
forsvare mig og flyr ikke saa let. Sendebud er jeg for 
Kejser Karsilius — som hersker i Spanien, Aleksandrien 
og Russien, — Tyrus og Sidon, Persien og Barbariet, — 
ved mig sender han Bud: Afsværg Jer Kristendom, — 
Kristentroen er ikke en sur Sild værd — men tro paa 
Muhamed, som regerer hele Verden I« Saaledes taler 
en saracensk Udsending til Karl den store. Eller kort 
og godt: »Der er tre Lande, jeg kan nævne. Det ene 

er Asien, det andet Europa, det tredie Afrika: man 
kan ikke finde flere. Agolant besidder det største af 
de tre, han vil ogsaa ha' Resten«. Trusler ledsager 
Fordringerne, og Karls Afsendinge tager ikke Munden 
mindre fuld end Hedningernes: »Hvis du ikke gør det, 
skal Karl lade dig hænge i Struben og ved Haaret; et 
stort Silkereb skal du faa om Halsen, du skal blive 
ført ved Haand som en Køter«. 

Teoretisk anerkendes Gesandtens Fredhellighed, og 
man ser ogsaa Fyrster, der behersker sig, behandler 
Gesandten godt og ærefuldt, beder ham vente nogle 
Dage paa Svar, og efter at have raadført sig med deres 
Mænd sender ham hjem med et værdigt Afslag, — at 
man gaar ind paa Gesandtens Forlangende kender 
naturligvis Heltedigtningen aldrig til. Men oftest lykkes 
det Sendebuddet at opirre til Voldsgerninger og For- 
haanelser. Kongen springer op, trækker sit Sværd og 
fælder ham eller lader ham forhaane og lemlæste og 
sender ham saa hjem med Tænder slaaede ind, Næse 
eller Øren afhuggede. Skægget afraget eller Klæderne af- 
skaarne fra Sædet og nedefter — som i Samuels 2den 
Bog eller i fransk Heltedigtning, eller som en Trojaner 
engang foreslaar at gøre ved de græske Gesandter. Andre 
Gange er det Sendebuddet selv, som gaar over til Haand- 
gribeligheder. I Kredsen af sit Folks Fjender giver han 
sig — for at vise sit Mod og hævde sin Herres Ære — 
til at udfordre hvem, der vil, til Tvekamp om, hvis 
Herre der er den mægtigste eller har Retten paa sin 
Side. Saadan bar Tydens sig ad, da han af de Syv mod 
Theben var sendt ind i Staden for at fremsætte Polyneikes' 
Forlangender. Saaledes gør ogsaa jævnlig Karls Sende- 



Opbud. 257 

bud; i sin Selvtillid og Vovelyst sætter Ridder Guion 
egenmægtig hele Karls Sag som Indsats: »Hvis jeg over- 
vindes, skal Karl forlade Spanien, hvis jeg sejrer, skal 
Marsile afgive sin Krone«. Tydens og Guion sejrer 
begge i Tvekampene, men bliver begge paa Hjemvejen 
forrædersk overfalden af de forbitrede Fjender, begge 
slaar sig imidlertid tappert igennem Bagholdet og naa'r 
hjem (skulde her — maaske gennem Apollodorus' Mythe- 
bibliotek — foreligge en Efterligning?). 

Nu gaar der Opbud over Riget. Rundt i Hjemmene 
tager den gamle Fader sit Slagsværd, han ikke længer selv 
kan svinge, ned fra Væg og giver det til Sønnen. Søsteren 
iklæder Broderen Rustning og strigler hans Hest, Moderen 
giver Sønnen ængstelige Formaninger om ikke at staa 
i første og ikke i sidste Række i Kampen — Raad, som 
den kække Knøs naturligvis kaster Vrag paa. Her 
springer En op paa et Bord i en Hal og hverver unge 
Knøse til at følge sig ved Løfter om Guld og grønne 
Skove: »Unge Svendel Vil I have Slotte, Borge og 
Heste? Kom saa med til Spanien, kom og kæmp for 
Guds Lov!« Hist fører en Vasal just sin Brud for 
Altret, da der kommer Bud, at hans Konge trænges 
af Fjender. »Min Seigneur har Brug for mig«, udraaber 
han, kysser hende, omgjorder sig og drager afsted. 
Eller der sidder en gammel genstridig Vasal, han vil 
ikke følge Opbuddet, han ømmer sig — erklærer han 
til sin Hustru — ved at tjene Kong Karl og lade ham 
høste Æren af hans Bedrifter. Alligevel! — da alle 
drager afsted og han sidder ene tilbage paa sin Borg, 
kan han ikke tvinge sit Hjærte længer, afsted kom- 
mer han. støder til Hæren og bøjer sig ærbødig for den 

kongelige Feltherre. Selv op i det tykke Taarn, hvor 
Karl har anbragt sin halvvoksne Nevø og hans jævn- 
aldrende, naa*r Hornenes Lyd, og da Drengene ser 
Heste og Faner og Mænd drage bort mod Italien, 
sprænger de Fængslet og sætter efter dem. Overalt 
kalder Hornet Mænd; en Moder beder om af sine ni 
Sønner at maatte beholde ialfald én tilbage til sin Be- 
skyttelse, men ikke én kan hun overtale til at blive 
hjemme; en Kvinde søger at faa sin Elsker til at overhøre 
Vaabenlarmen og Hornklangen, men de trænger gennem 
alt. »Dag er opkommen — dønne Hanens Fjedre . . . 
Vaagner alle, vaagner — Venner kære! ... Ej vækker 
jeg jer til Vinen — ej til Vivs Hvisken — heller til 
Hildes — haarde Leg«, — som Hjalte sang til Rolf og 
hans Mænd ved Overfaldet i Lejre ^. 

Ud drager da Hæren, under Faner og klingende 
Spil, til Hest, til Vogns, til Fods, til Elefant; Stem- 
ningen er den samme, om Udstyret veksler efter Land 
og Tid. Paa Borgtinden staar Slotsfruen og ser efter 
Hæren; »udover Sletten ser hun Rækkerne drage frem, 
saa mange Bannere bølge og vaje, saa mange Hjelme 
lyse og flamme, saa mange Heste hører hun \Tinske 
og galoppere. Ærens Gud befaler hun dem i Vold«. 
Bønders Jorder pløjes op og Marker trampes ned; 
»det donner under raske Hovmænd, dér de udride«. 

Det er Natten før Slaget. Medens Folkene ligger og 
sover, kaster Feltherren sig paa sit Leje i urolige 
Tanker eller Drømme — som Agamemnon ligger om 
Natten i sit Telt og ser ængstelig ud over alle de 
fjendtlige Vagtblus ude paa den troiske Slette og tilslut 
staar bekymret op og vækker sin Broder Menelaos, — 

eller som Karl den store i den lyse Maaneskinsnat før 
det store Slag, hvor der skal tages Hævn over Ronce- 
vauxnederlaget, ligger søvnløs og tænker paa alle sine 
faldne Helte, men tilslut overtræt falder i Søvn og 
har varslende Dyredrømme, sendte fra Gud — som 
Brutus før Filippislaget og siden i »Richard 3< baade 
Richard og Richmond, hver i sit Telt, Natten før 
Slaget besøges af Drømme, der varsler dets Udfald. 
I en irsk Saga ser før et stort Nederlag en Vølve 
uhyggelig hele Hæren klædt i blodrødt^. 

Men nu er Solen brudt frem, Duggen glimter paa 
Græsstraaene, Trompeter og andre Signaler har kaldt 
alle Tropperne op. Altid er det straalende Vejr, naar 
man i Heltedigtningen skal ud til Slag. »Clerz fust li 
jurz et bel fust li soleil«. »Biau fust li tamps, resplen- 
dissant li jor«. Kampglæden forgylder Vejret. Intet 
Skue er skønnere end Hærskuet paa Slagmorgenen; i 
alle Folks Heltedigtning skildres det atter og atter. I 
Mahabharata (VI) rykker Panduer og Kuruer frem imod 
hinanden. Som oprørte Havbølger, der biydes mod 
Bjergklipper, saadan er Bruset af de opbi-ydende Hær- 
masser. Der blæses i Muslingehorn og Paukerne slaaes, 
Elefanterne larmer, Vognhjul knirker, de kampivrige 
Krigere brøler som Løver. Gyldent funkler Vognene, 
gyldne er Rustningerne, over dem vajer i Luften Vogn- 
kæmpernes forskellige Bannere: Abebanneret, Palme- 
banneret osv. Midt i Hæren staar paa sin Stridsvogn 
Kong Yudhishthira i Kongedragt, under Solskærm, 
med Vognstyrer ved Siden, udenom ham fylker Hæren 
sig, til Fods, til Hest, til Elefant, til Vogns. — Hos 
Firdusi ser man Shahen Kai Chosru fra sin Konge- 

« 

trone paa en Elefants Ryg holde Revy over sin Hær. 
Omgivet af lansevæbnede Ryttere rider Afdelingsførerne 
forbi med deres Faner, til Zinkinstrumenters Klang; 
Køllesvingere, tørstende efter Kamp som Væddere, staal- 
pansrede Fodfolk, Elefanter, Ryttere med Fangegarn 
(Lassoer); — i en Hvirvel af Støv, hvoraf Vaabnene 
lyser frem som Flammer gennem Taage, drager det 
uoverskuelige Tog forbi ham, hyldende ham og mod- 
tagende hans Opmuntringer eller Velsignelse: >0 Jord- 
bæltets Herre! Du vokse som den tiltagende Maane!« 
»O kække Stadmuroverspringerl« svarer denne. »Gør 
Fjendens Klinger stumpe og vend sejrrig tilbage i 
Triumf.« — Eller man huske fra Homer, naar He- 
rolderne har stævnet de haarfagre Achæer sammen til 
Kamp; de strømmer udover Sletten, og de gudop- 
fostrede Konger ordner dem i Fylking, medens Athene 
selv med sin hundredkvastede Ægide vildtblikkende 
farer om mellem Skarerne og skynder paa dem. Som 
en hærgende Skovbrand paa en Bjergaas, saaledes lyser 
op mod Himlen den straalende Kobberglans af de frem- 
dragende; som naar Skarer af Traner eller Vildgæs 
med klaprende Vinger flagrer om en Sump og med 
vidtgjaldende Skrig slaar sig ned, saaledes drøner 
Jorden under Hestehove og Krigeres Fjed henover den 
skamandriske Slette. Stadig vender det samme Skue 
tilbage ogsaa i fransk Digtning: »Op imod Solen lyser 
alle Vaaben — Hjælme og Brynjer kaster store Flam- 
mer, — Gyldenstyks-Faner og blomstermalte Skjolde, — 
staalblanke Klinger funkler op i Lyset«. 

Bannere og Stridsmærker kendes i indisk og persisk 
som i germansk og fransk Heltedigtning®. Hver af de 

franske Riddere har paa sin Lanse en Vimpel med 
hans personlige Mærke — naar Lansen stikkes dybt i 
Saarene, kommer Vimplen helt blodfarvet ud igen — ; 
de enkelte Delinger har deres firkantede Bannere, og 
endelig er der den aflange Rigsstandard. Begejstret 
skildrer Heltedigtningen, hvordan man fra en Høj 
ser »Oriflammes« straalende Flammerøde bølge frem 
over Vejene: »enseigne Kallon contre mont ventelerr. 
Didrik af Berns Banner var hvidgyldent og bjælde- 
besat, Ermanriks sort, grønt, gyldent; Sachsernes og 
Longobardernes havde en Løve i deres Felter. Løver, 
med Sværd og Kølle i deres Kløer, Drager, Vildmænd 
osv. pryder de franske Ridderes som de persiske Pehle- 
vaners Faner. »Sørg for«, siger Eglantine, idet hun 
skænker Guy de Nanteuil et Løvebanner, »at give Løven 
Fjendeblod at drikke, den er ved at dø af Tørst«. 
At bære det fælles Rigsbanner, »le gonfanon royal«, 
er en Ære, som Karls Riddere med Skinsyge kappes 
om; ved det hænger alles Øjne i Kampen, det er (med 
et moderne Udtryk) »la patrie en marche«, er som 
et levende Væsen, en Fylgie, og Mændenes Mod af- 
hænger af, om det gaar frem eller viger i Slagets 
Tummel. I en af de Franskes store Kampe udenfor 
Roms Mure ser Karl den store med Smerte og Vrede 
Oriflamme vige tilbage og almindelig Opløsning brede 
sig i Rækkerne; men med ét gaar den atter frem, en 
ung Knøs har grebet den og st^'rter sig ind med den 
mellem Fjenderne og følges nu af alle; det er den unge 
Væbner Ogier le Danois, der gør sit Prøvestykke ; Karl 
slaar ham ogsaa straks paa Valpladsen til Ridder. 
Saaledes iler Cids Kaptain Pero Bermuez, for at faa 

Folkene hurtigere frem, med Banneret lige ind mellem 
Fjenderne og tvinger alle med til Forsvar for Fanen. 
Ridder Stig, der har faaet Dankongens Banner at føre, 
vil trods Kongens Opfordring til at redde sig, ikke at 
hans Fæstemø skal spørge, at han har sluppet det, og 
falder med det i Haand, Om Kongens og Bøndernes 
Mærker samler sig Stiklestadslaget i Snorres poesifulde 
Fremstilling; Fanen, der daler ned fra Himlen, skaffer 
Valdemar og de Danske Sejr ved Reval. 

Til Slagets Poesi hører videre Feltmusiken — af 
beslagne Dyrehorn eller Elfenbenshorn, af buede Ba- 
suner, Trommer, Pauker og Trompeter — , dernæst Sig- 
naler, Feltraab: »Montjoye«, »St. Denis«, »Frem Kongs- 
mænd«. Grev Eudes staar paa en Høj og leder Pa- 
risernes Udfald mod de belejrende Normanner. Han 
blæser i sit Horn, »det krumme Instruments Toner iler 
over Sletten og stiger op mod Himlen, snart lange, 
snart korte i alle Tonarter; hurtig fylder Hornklangen 
hele Luften, og Skoven svarer lydig sin Herres Stemme«*. 
I Slaget ved Hastings sang den franske Trouvére Taillefer 
for Normannerne om Rolands Bedrifter, i Slaget ved 
Senancouii sang man »Kyrie Eleison«, ved Stiklestad 
istemmede Kong Olafs Skjalde Rolf Krake - Sagnets 
Bjarkemaal. Grækerne roste sig hos Homer af at gaa 
tavse i Kamp i Modsætning til Troernes Gjald og 
Brægen, ligesom senere Marius' Soldater overfor de 
hylende Cimbrer; men disses Vaabenlarm og Skjold- 
sange (»Bardieten«) har vel holdt sig langt ned i Tiden. 

En kort Soldateiiale, ofte ogsaa Bøn og Ofringer, 
gaar forud for Slaget. Helt højtidelig er den Afsked, 
Aehilleus tager med sine Myrmidoner, da han sender 

dem i Kamp under Patroklos' Anførsel. Først holder 
han en Tale til dem; »nu er den kommen — Kampens 
dens svare Bedrift, hvorefter I tørsted saa længe, — 
hver som i Hjærtet har Mod, nu kækt mod Troerne 
kæmpe«. Saa henter han i sit Telt et helligt, kosteligt 
Bæger, holder Libation og beder til Zeus om Sejr for 
Patroklos og om at alle maa komme velbeholdne 
hjem. Saaledes hører Karl den store paa Slagmorgenen 
først Messe, signer sig med Korstegn og svinger sig saa 
i Stigbøjlen, som to gamle Riddere holder for ham; 
bag ham lyder 60,000 Horn, han sidder paa sin Ten- 
cendor, holder sin Kaarde Joyeuse i Haand og taler 
kort og godt til sin Hær: »Franske Baroner I I er tapre 
Soldater! Hvor mange Slag har vi ikke allerede leveret? 
Men dér ser I Hedningerne, fejge Uslinge er de, og 
deres Religion er ikke en Bønne værdi Om de saa er 
mange, hvad gør vel det? Den, som vil fremad, følge 
mig! Mig i det mindste skal Ingen holde tilbage fra 
at drage mod dem.« Og saa giver han sin Hest af 
Sporen. Det religiøse Moment gør sig ofte stærkt 
gældende, — dels som en Tro paa Alts Forudbestemthed, 
der skal indgyde Soldaterne uforfærdet Ligegyldighed 
overfor Faren, dels som en Anvisning paa det hinsidige, 
der skal betage Krigerne Dødsfrygt. De muhame- 
danske Soldater gaar blindt i Kampen, sikre paa, at 
Gud i Forvejen uafvendelig har bestemt, om de skal 
dø eller ikke, og sikre paa, at de faldende gaar lige 
ind til Paradisets Glæder. Netop saaledes var det For- 
ventningen om det ventende Valhal, der gjorde Kampen 
til en Fest for Nordens Krigere, og til sine Tropper 
taler den gamle indiske Feltherre Bhishma disse Ord : 

»Idag er Himlens Porte aabnede for de Tapre! Vandrer 
den Vej, som allerede Eders Fædre er gaaet, og stiger 
efter en ærefuld Død op til Indras Himmel. At dø 
ynkelig hjemme paa Lejet af en Sygdom, er en Synd 
for en Kshatiya. Nej, kun paa Valpladsen sømmer det 
sig for den ægte Kshatrya at falde«. Højtidelige Bønner 
gaar stadig forud for Indernes Slag, og Forvisningen 
om, at Paradiset venter dem, der falder, udtales hyppig. 
BispTurpin lover de franske Krigere det samme: »Gud 
skal give jer Kroner i Paradis, men de fejge kommer 
aldrig derind.« Gudsfrygt og levende Tro har det til 
alle Tider været Feltherren magtpaaliggende at frem- 
kalde og vedligeholde hos sine Tropper; fra Gustaf 
Adolfs til Moltkes Tid har lutheranske Salmer som »Ein 
fester Burg ist unser Gott« og »Befiehl du deine Wege« 
haft en næsten magisk Kraft til at føre Tropper i Ilden ^. 
Er der en egen festlig højtidelig Opstemthed over 
Hæren, som rykker ud til Slag, saa afgiver — fra Mod- 
standernes Side set — Hæren, der nærmer sig, et mindre 
lysteligt, men des mere dramatisk spændende Skue. 
Midt i sorgløs Ubekymrethed ser man pludselig Kampen 
trække op i Synskredsen som et sort Punkt, det er 
Fjenden, som nærmer sig. Den ukræneske Pige staar 
udenfor sin Fadere Telt; Qærnt over Steppen ser hun en 
Sværm mørke Punkter bevæge sig i en Støvsky ... Er 
det Ulve? Nej, det er Tartarerne, der kommer og vil 
plyndre Hytten og bortføre hende. Eller: Oppe paa 
Bymuren staar Hervør og ser ud over Sletten; da øjner 
hun først en Støvsky, saa Solen er ved at skjules, og 
noget efter skinner der frem gennem Støvet som det 
klareste Guld : dejlige gyldne Skjolde, forgyldte Hjælme, 

hvide Brynjer, det er Hunnernes Hær. Fra Finneborgs 
Tinde ser Vagten om Natten udover Havet; han 
mærker det lysner blodigrødt i Horizonten og hører 
Fuglesang og tror, det er Morgenen, men Maanen 
træder frem af en Sky, og det viser sig, at det er 
Vaabenglans og Sværdenes Klirren og en Flaade, der 
nærmer sig. »Op, op Helte,« raaber han. Midt om Dagen 
er det derimod, at Vivien og hans Svende i Ro og Fred 
hviler paa Sydfrankrigs Strandbred, da de med ét 
hører en voksende Tumult ude over Havfladen. »Lad 
os lytte,« siger de, og nu skelner de Horn og Trom- 
peter; hvidt gnistrer frem, selv de kækkeste blegner 
og gyser, og i et Nu er hele Havfladen fyldt med hvide 
Sejl: under Trompeters Skingren og Hedningehundenes 
»Gøen« stævner, skinnende af arabisk Guld, en hel 
Saracenerflaade frem. — Ved Stamfordbridge er Harald 
Haarderaade gaaet i Land med sin Hær, det er varmt 
Solskin og Folkene har lagt deres Brynjer. Da ser de 
nogle Støvskyer etsteds ind ad Landet til, og det blinker 
frem i dem. Harald spørger Toste Jarl, og denne svarer: 
»Sandsynligvis betyder hine Støvskyer Ufred«. Jo nær- 
mere de kommer, des talrigere tegner Folk sig frem af 
af dem. og de er saa vel væbnede, at de ligner en 
vældig, skinnende Isbræ, der vælter frem. Det er den 
engelske Konge, som kommer York til Hjælp. 

De Norske er her, som en Hær, der opholder sig i 
et fremmed, QendtUgt Land, i forsvarsberedt, rustet 
Stand. Saaledes ogsaa Nibelungerne, da de efter 
Krimhildes Indbydelse drager ind i Huneland, og 
Hagen, fuld af mørke Anelser, leder Bagtroppen. Midt 
om Natten, medens de rider afsted, hører de Hestehove 

bagved, rolig fattede binder de Hjelmene fast, og 
snart lyser ogsaa Skjolde frem i Mørket; Hagen 
holder nu an og raaber ud i Natten »hvem dér«, og, 
uden at varsko Hovedhæren, tager den tapre Eftertrop 
Kampen op med Angriberne. Ikke mindre besluttede 
paa at tage Kampen op er Roland og den Bagtrop for 
Karls Hær, som han fører, da de midt i Pyrenæernes 
Passer, langt bagved Hovedhæren, bedst som de rider 
afsted, hører Døn rundt om, og Olivier gaar op paa en 
Høj og ser alle Dalene rundt om fyldte med Hed- 
ningernes Skarer. 

Ogsaa i Flugt- og Bortførelseshistorier er det — som vi 
har set ovenfor — et dramatisk Øjeblik, som ofte skildres 
med stor Virkning, naar pludselig Forfølgernes Hestetrav 
høres eller Vaaben skimtes bagved. I større Skala fore- 
kommer dette i et angelsachsisk Digt om Jødernes Ud- 
gang af Ægypten. De holder just Rast og tror sig 
udenfor Fare, da de med ét til deres Forfærdelse ser 
Faraos Fylking i fuld Fart drage frem imod dem. 
»Skarer skinne — Faner flagre — Folk træde Marken, 
— Geirsod skærpes, — Skjoldrand funkler; — Leding 
for Haande — Lurer drøne! — Rundt Hildes Rovfugle — 
hæse, graadigel — Valravn hin sorte — Valen kejsed — 
og fjederdugt — efter Folks Lig gol. — Ulve deres 
onde — Aftensang sjunge, — vented Valmad. — Vildt 
over Folket — Dødens Aande — fo'r ud^.« 

En roligere, udførligere Præsentation bliver en Hær 
Genstand for, naar man fra den Qendtlige Lejr eller 
fra den belejrede Bys Mure før Slaget udpeger for 
hinanden de forskellige Afdelinger af Hæren og deres 
Anførere. Saadanne »Murskuer« — for at bruge Ud- 

trykket fra Homer — møder os rundt i de forskelligste 
Landes Helteepik. Fantasien glæder sig ved det male- 
riske Panorama af den fremrykkende Slagorden eller 
Teltlejren og ved Massevirkningen af Tropper og Høv- 
dinge, som opregnes og beskrives ; det er desuden — som 
Hærkatalogeme hos Homer, Sakse og i Rolandskvadet — 
et Kunstmiddel til at præsentere for Tilhørerne de Age- 
rende i det Drama, som skal spilles for dem. Hos Firdusi 
rider Turans Anfører op paa en Høj og skuer udover 
Irans lejrede Hær; han lader en fangen Iraner kalde 
og udpeger, vidtløftig beskrivende, Telt efter Telt for 
ham, og spørger, hvilken Høvding, der bor i hvert af 
dem: »Se dér det gyldentglinsende Telt, dækket med 
Leopardskind! Der er en Solfane paa Toppen, indtil 
100 Elefanter staar foran det og et Tronsæde af Tyrkis 
ses inden i. Hvilken Helt bor dér?« osv. osv. — I Gud- 
rundigtet, hvor Friserne ligger lejrede uden om Nor- 
mannerborgen, er det Normannerkongens Søn, der, 
som vidtberejst Mand, er i Stand til for sin Fader at 
udpege de forskellige Folk og Hærførere i Angriber- 
hæren. Han genkender Høvdingene paa deres Bannere : 
dér er et af brun Silke med et gyldent Hoved i, det er 
Wates Banner, og hist et skyblaat Banner med Søblade 
flagrende i Feltet, det er Herwig fra Seelands osv. I 
Didrikssaga og derefter i vor danske Kæmpevise »Did- 
rik og hans Kæmper« genkender Sigurd eller Sivard 
Snarensvend, som »har været saa vidtom Lande«, paa 
alle Skjoldmærkerne, hvad det er for Kæmper, der har 
slaaet Lejr rundt om Kong Isungs Borg, og præsenterer 
dem hver med en rammende Karakteristik for sin 
Herre; selve Skjoldmærkerne karakteriserer Ejermæn- 

dene: den Helt med Hammer og Tang i sit Skjold er 
Smeddesønnen Vidrik Velantssøn og han med Fedel 
og Bue i Skjold er Falkvor Spillemand osv. — Oppe 
paa et af Trojas Murtaarne sidder Kong Priamos og 
de Gamle og ser hen over Sletten paa Grækernes Hær, 
og Kongen kalder Helena til sig og udspørger hende, 
hvad Navnet er paa hin anselige Helt med den konge- 
lige Skikkelse eller paa hin anden, der rager op over al 
Skaren, eller denne mindre, men hærdebrede Helt — og 
til den ydre Beskrivelse, Kongen saaledes giver af de 
de vigtigste Grækerfyrster, føjer Helena saa deres Navne 
og giver deres sjælelige Karakteristik. Her er det ikke 
ydre Skjold- og Bannermærker, der tjener til at gøre 
de fremmede Krigere kendelige — som hos Firdusi 
og i tysk Heltedigt, — det er Personernes Ydre og 
Lader, som skildres. — I den gammelirske Helteepik hører 
en Dronning Larm af Vogne og Vaabenklirren udenfor 
Fæstningen og sender sin Datter ud for at se, hvad for 
Krigere der kommer; Datteren beskriver, en for en, 
deres Heste, Vogne, Klæder, Ansigter, og af Skildringen 
genkender Moderen de forskellige Krigere. Dette Mo- 
tiv minder igen om det baade i irske og islandske 
Sagaer forekommende, at en Spejder, der er sendt ud, 
kommer tilbage og nøjagtig beskriver hver enkelt af de 
Qendtlige Krigere, og paa Signalementet genkender en 
af de hjemmeværende straks den ene efter den anden. 
I den irske Saga er det Sørøvere, der har sendt en 
Spejder ind i Land til Kongehoffet og efter hans Hjem- 
komst forhører ham; i Laxdølesaga sender Helge efter 
en uheldvarslende Drøm en Faarehyrde ud i Skoven, 
og han kommer hjem og beretter om den Kreds Mænd, 

han har set sidde og spise derude, og skildrer saa 
nøjagtig hver enkelt, at Helge genkender dem^. 

En særlig dramatisk Spænding og Stigning har en 
Qendtlig Hærs Præsentation i to parallele Tilfælde. Det 
ene er Snorres Skildring af Slaget ved Svolder, hvor den 
danske og den svenske Konge tilligemed den fordrevne 
norske Erik Jarl ligger i Baghold pg venter den norske 
Konges Flaade. Efter en Stund ser de talrige prægtige 
Skibe sejle frem og mellem dem ét særlig stort og 
prægtigt, og begge Kongerne udbryder, at det vistnok 
er Ormen lange; men Erik Jarl nsegter det og nævner, 
hvis Skib det er. Nu glider et endnu langt større Skib 
frem; Kongernes Udbrud og Erik Jarls Svar gentager 
sig. Endnu engang sker det samme; Folkene knurrer 
allerede og mener, at Erik Jarl er fejg og lader den 
norske Konge fare uskadt forbi, — da endelig glider 
Ormen lange frem, og alle erkender, at det maa være 
det berømte Kongeskib. Endnu virkningsfuldere er 
den tilsvarende Episode hos Munken fra St. Gallen. 
Longobarderkongen Desiderius, der dumdristig har er- 
klæret Karl den store Krig og har hørt, at han er i 
Anmarsch, er stegen op i et Taam, fulgt af en fransk 
Fyrste Otker, der har maattet fly for Karls Vrede og 
har taget sin Tilflugt hos Desiderius. Da den franske 
Hærs Bagagevogne rykkede frem, spurgte han Otker: 
»Er Karl i denne store Hær?« »Endnu ikke,« svarede 
Franskmanden. Saa kom Soldaterskaren. »Visselig drager 
Karl dér stolt frem midt blandt sine Tropper.« »Endnu 
ikke, han synes ikke endnu.« Da begyndte Kongen at 
svede: »Hvad skal vi gøre, naar der kommer endnu 
flere med ham?« »Du vil snart faa at se, hvorledes 

han kommer,« svarede Flygtningen, »men hvad der saa 
skal blive af os, det ved jeg ikke.« Medens de talte, 
saa de Karls utrættelige Hustropper. »Der er han,« 
raabte Kongen forfærdet. »Endnu ikke, endnu ikke,« 
var Svaret. Bisper, Abbeder rykkede nu frem, og Kongen 
sukkede træt af Livet: »Lad os stige ned og skjule os 
underjorden for en saa frygtelig Fjendes Vrede. «Men 
Otker svarede: »Naar du ser, at Markerne dækkes 
som med en Høst af Jærn og at Po og Ticino svulmer 
som Havet med mørke jærnsorte Bølger mod Pavias 
Mure, saa kan du vente at se Karl komme.« Næppe 
havde han talt, før der mod Nord og Vest viste sig som 
en dunkel Sky, der indhyllede den klareste Dag i et 
frygteligt Mørke, men da Kejseren lidt efter lidt kom 
nærmere, straalede Vaabnene imod de Belejrede som 
den lyseste Dag, der dog for dem var mørkere end 
enhver Nat. Da saa man ham selv, Jæmkejseren, Ho- 
vedet var dækket med en Jærnhjælm, Armene med 
Jærnskinner, og Brystet og de brede Skuldre var be- 
skyttede af et Jærnharnisk, paa hans Skjold saa man 
kun Jærn, og hans Hest lignede Jærnet baade i Farve 
og Udholdenhed. Jærn fyldte Marker og Veje, og 
Solens Straaler blev kastet tilbage ved Jærnets Glans . . . 
Og Otker sagde til Desiderius: »Dér saa du ham, som 
du saa ivrig har spurgt efter.« Og med disse Ord 
styrtede den talende som livløs til Jorden.®« 



I vældige Slag fortætter Sagnfantasien og Helte- 
digtningen sine Krigsskildringer. Midtpunktet i »Ma- 
habharata« er saaledes det kolossale 18 Dages Slag; 

Homer samler sin Skildring af Ilionskrigen om et 
Par vældige Slagdage; Firdusi knjiter Aarhundreders 
Fejder mellem Turan og Iran sammen i enkelte, ud- 
førlig skildrede Masseslag; i »Aliscansc-og »Roncevaux«- 
slagene er Aarhundreders Kampe mellem Saracenere 
og Franske bleven fortættede. I nordiske Heltesagn 
danner Braavallaslaget og Folkeslaget i »Her\w Saga« 
(Genskin af Slaget paa de katalauniske Marker), Stikle- 
stad- og Svolderslagene tilsvarende Centrer. To vældige 
Slag mellem Guder og Jætter (Turedslagene og Ragnarok- 
kampen) udgør Hovedled i keltisk og norsk Myte- 
verden. 

Naar Hærene staar ligeoverfor hinanden, beredte til 
Slag, indledes der ofte med gensidige Udæskninger og 
Pralerier. I Kraftanspændingen føler Krigerne sig 
ogsaa i Stand til at præstere Vidundere. Naar 
Gid ret mærkede Faren trække sig sammen om ham, 
og hans Hustru og Døtre fra Borgtaarnet forfærdede 
saa' Hærene nærme sig, sagde han blot smilende: »det 
er kun Bytte og Rigdomme, der nærmer sig til os, mit 
Hjærte udvider sig, naar I er hos mig,« og naar Morge- 
nen gryede, Teltene var udspændte og Trommerne 
rørtes, »blev min Gid glad og sagde: Hvor smuk en 
Dag det er.« Før et stort Slag staar i en keltisk Saga 
Heltene og udmaler for hverandre, hvad Bedrifter de 
vil paatage sig i Kampen. »Saa mange Hagelkorn, som 
der i en Byge lægger sig under Hestens Hove, saa 
mange Fjendekroppe skal knuses under min Kølle,« 
siger En. Sangvinske Fejlregninger før Slaget kendes over- 
alt i Historien. »On entrera dans Straszbourg comme en 

du beurre,« sagde Montmorency i sin Tid. »Det er en 
Frokostaffære,« sagde Napoleon paa Waterloo- Morgenen. 

I indisk som i persisk, i græsk som i fransk eller 
nordisk Heltedigtning hagler det ned med Fornærmelser 
og Skældsord, bralrer det op med Brouterier om For- 
fædres og egne Bedrifter og de Bedrifter, man lover at 
udføre. Symbolske Haanmidler anvendes ofte: Den 
ene Hærfører sender f Eks. den anden en Bold og en 
Top, o: han maa hellere blive ved sit Barnelegetøj; en 
Saracener rider hen foran de kristnes Borg med en 
kristelig Reliqvie bunden under sin Hests Hale. To 
fjendtlige Flokke Islændinge staar ligeoverfor hinanden 
og tirrer hverandre op til Kamp. Bardis Mænd har i 
Forvejen gennem Mellemmænd tiltusket sig Sværd, der 
har tilhørt Modstanderne, og hver kalder nu sit Sværds 
forrige Ejermand frem og lover ham at lade ham 
smage sit eget Sværd. »Hvad Tidender spørges der 
ellers her i Herredet?« siger Bardi, idet han sigter til 
et Drab paa en af Modstandernes Nærpaarørende, han 
selv nys har forøvet. »De Tidender, der er,« svares 
der, »vil synes dig gode: min Broder Gisles Drab.« 
»Ikke vil vi laste det, og ikke synes vi at være fri for 
Mistanke om at have udført det,« svarer Bardi, »mig 
mindes, at det var kort Tid, siden du, Ketil! kom hjem 
med ham paa Rj'ggen til din Fader.« Og imens be- 
væger han paa Dril foran Ketil det Sværd, der har 
dræbt Broderen. 

Saa brj'^der det løs: Pileregnen falder. Spydene 
flyver. Vognene ruller frem, eller Rytterne fælder Lan- 
serne, støttende Skaftet paa den filtbeslaaede Sadel- 
knap, Hesten faar Sporen og løse Tøjler, og Klingerne 

mødes. Og al den Kamplarm, alle de Billeder og Ind- 
tryk fra Kampvrimlen, som ude fra det virkelige Liv 
baade Digteres og Tilhøreres Sanser er overfyldte 
med, lever forstørrede og forstærkede op igen i Digtets 
Drøm, halvt som et frygteligt Mareridt, halvt som en 
æggende Fantasirus. 

I lyriske Billeder oversætter Orientens blomstrende 
Fantasi Kampens Tummel; den angelsachsiske og old- 
nordiske Poesi omskriver den i tilsvarende, energisk 
overdrevne Metaforer. 

Slagtumlen er som et vældigt Hav, og som Søfugle 
farer Vognkæmperne hen over det; eller som en Skov af 
Lanser, lig stormbrudte Blomstertræer falder de Slagne 
hovedkulds ned, og de afhuggede Hoveder hagler til Jord 
i tætte Mængder som modne Palmenødder. Eller Val- 
pladsen er som et mægtigt blodrødt Tulipanbed, og 
med koralrøde Ben vader Elefanterne om i Blodet; som 
mægtige Gribbevinger skygger de Qærede Piles Vrimmel 
foroven, og Pilene borer sig ind og forsvinder i Elefanterne 
som Snoge i Jordhuller. Saaledes lyder indiske og per- 
siske Skildringer. Som tørstige Fugle farer Fanerne 
over Vrimlen, hvor én kredser, dukker en anden sig; 
i Kampens Møllekvæm drejes Mennesker og Dyr om, 
Krigerne rives og skubbes, som brunstige Kameler 
tumler med hinanden; Lanserne sænker sig ned i 
Legemerne som Brøndtove, der vil trække Blod op af 
Saarenes Brønde. Saaledes synger gammelarabiske Digte. 
I nordisk og angelsachsisk Poesi synges der om Sværd- 
stormen, Spydmessen, Vaabentinget, Vaabenlegen, de 
staalgraa Lansers vældige Uvejr. Sværdet er Vunde- 
boret, Kampens Is; Sværddyret gaber med sit Svælg 

Helteliv. 18 

over Folks Hoveder og fyldes med Blod, Liglysene 
rister Skjoldenes røde Rande, Sværdelven (Blodet) rinder. 
Pilene er Saarbier eller Gæslinger, der stikker til Blods 
med deres haarde Næb. Og Valkyrierne staar og slaar 
Kampens spydstagegraa og blodigrøde Væv: Rende- 
garnet er Mennesketarme og Lodderne er Mandehoveder, 
Islætten slaar de med Sværd og Væverskeen er en Pil : 
»Lad Spyd-, lad Spydvævs-Spoleme rende — hvor Faner 
vajer — og Vaaben bider!« 

Mere udførligt, anskueligt og realistisk skildrer de 
homeriske og de franske Heltedigte, nu og da ogsaa 
vore Folkeviser, Kampen, omend Fantasien ogsaa her 
forstørrer og forstærker alt. Støvet hvirvles op og 
Masserne tumles, saa Solen skjules og det bliver som 
Nat; som vilde Havbølger bruser Kampen, det drøner 
rundt om i Miles Afstand; 400 Tømrere gør ikke saa 
megen Larm som Sværdenes Slag paa Hjælmene, og 
Spærenes Bragen lyder, som naar en Mur brydes ned. 
Som Hagl falder Huggene, de slaar Gnister af Hjæl- 
mene, Bække af Blod flyder ud af disse, og som en 
Klokke toner et enkelt Heltesværd tvers gennem Stormen. 
Spæret »løber i Heltens Haand, som Kringlen ringler i 
Spore«, det bores tversgennem Modstanderen, saa han 
løftes op fra Hesten og spiddes oppe i Luften. Sag- 
kyndig detailleret skildres de forskellige Hug og Stød. 
Homer fortæller med utrættet Nøjagtighed om, gen- 
nem hvor mange Lag af det syvhudede Skjold det 
knusende Kobber trænger, hvordan Pilen gaar gen- 
nem den højre Bagdel og tversgennem Blæren og 
borer sig ind i Benet, hvordan Spydet skærer Senerne 
over dér, hvor Læggenes Muskler ligger tykkest, flænger 

Huden af Armen, slaar Tænderne ud af Munden eller 
flænger Kjortlen i Stykker lige foran Lysken. Og med 
en Lægejournals Koldblodighed refererer han, hvordan 
den saarede snapper efter Vejret og Blodet staar ham 
ud af Næsen, hvordan Mulmet fra Panden stiger ned 
og omhyller hans Blik, eller hvordan han ligger i 
Støvet og famler omkring sig med Haanden i Jorden 
eller krymper sig som en Regnorm. Mindre nøje iagt- 
tagende, men med en mere raa og vild Glæde skildrer 
Rolandskvadet og de andre > Chansons degesle« utrætte- 
lig, hvordan Kødlapper, saa store som en Haand, hugges 
af Hovedet, saa Hjerneskallen ligger nøgen, hvordan 
Hjememassen vælter ud af Øret, Sved og Blod pibler 
ud af Ringsærkens Ringe, og de Kæmpende som 
Slagtere har Blodpletter paa Hest, Rustning og opad Ar- 
mene. Og hyperbolsk skildres, hvordan de vader i 
Blod til højt op ad Benene; Ligenes Dynger stanser 
en Flods Vand eller lægger sig som en Bro over den, 
stundom er Trængslen saa stærk i Slaget, at Ligene 
bliver staaende oprejste. At de udmattede Kæmper 
drikker af deres eget eller Fjendernes udgydte Blod, er 
et staaende Træk i Skildringer af Blodbad. 

En hidsig vild Oprømthed kommer op i de Kæm- 
pende. De ryger som overgydte Brande og maa nu 
og da køle Ringsærken og aabne Hjælmen. De franske 
Helte raaber muntert til hinanden under Roncevaux- 
blodbadet. »Det kalder jeg en Barons Slag« komplimen- 
terer Krigerbispen, da han ser Samson hugge Lever og 
Lunge ud paa En. »Broder Olivier! saadanne Hug er det 
mig en Lyst at se,« brøler Roland til sin Vaabenbroder. 
I kannibalsk Lystighed haaner og spøger Krigerne. 

18* 

»Du er uden Arme og han dér uden Ben; du kan 
blive Vægter og han Portner.« »I gi'r Hestene for lidt 
Havre, det er nok derfor, de bider i Græsset for os.« 
Eller til en, der har faaet Hovedhuden skalperet af: 
»Naa, I er nok bleven kronraget og har faaet rød Ka- 
buds som en Bisp.« Ogsaa den, der selv er bleven 
skamferet, har en Spøg paa rede Haand om Pigerne, 
der nok ikke længer vil skøtte om at kysse ham, siden 
han har faaet Overlæben hugget af, eller om, at han 
nok fra nu af vil hedde Vilhelm Stumpnæse. Den 
franske Heltedigtnings krigerske Bisp skrider om paa 
Valen og meddeler flittig Fjenderne Absolution med sit 
Sværds Messestav, og den tyske Heltedigtnings krigerske 
Spillemand spiller i Kampen de lystigste, røde Melodier 
med sit Sværds Violinbue. Med Slagsbroderhumor taler 
Krigerne om at »kysse Øksens smalle Mund«, eller 
»søge Natteherberge under min Økse«, alle Slags plumpe 
Vittigheder krydrer Kampen i de gammeltyske Hilde- 
brand- og Waltherdigte. — Mange Ord bliver der ellers 
ikke Tid eller Kraft tilovers til i Kampen. Men Øje- 
blikkets Anspænding og Hidselsen af alle Evner kan 
ofte lægge de Kæmpende kraftigkorte Udbrud og Re- 
plikker — spirituelle og patetiske — paa Læben. »Hvad 
brast?« — »Norge af din Haand.« Den militære Lapidar- 
stil er fra Spartanerne og Cæsar gaaet i Arv til mo- 
derne Feltherrer ft-a Montluc til Napoleon og videre. 

Tindingerne er vaade. Ganerne tørre og Struberne 
sammensnørede af Støv og Tørst; Larmen hamrer i 
Trommehinderne, Blodets Damp og salte Stank beruser, 
Trætheden i Musklerne og Matheden af Blodtabet giver 
Feber. Man sanser ikke længer ret, er bleven en Prygle- 



Kampraseri. 277 

maskine og en Prygleblok. Begon er lige frelst ud af 
Døden, springer til Hest, samler Spyd op af Marken 
og styrter sig hovedkulds ind i Tumlen. »Hvad gjør du, 
rasende Djævel ?c raabes der til ham, »du har jo ingen 
Hjælm paa Hovedet c, og han tager sig op til Hovedet 
og mærker, at det er blottet. — Man tager, hvad man 
har ved Haanden; Olivier fægter med en Lansestump, 
har ikke Tid til at drage sit Sværd. Hestenes Manke- 
haar rejser sig i Rædsel, de stejler og gør Kaprioler, 
men smittes efterhaanden selv af Raseriet, sparker og 
bides; de Faldnes herreløse Heste farer sky om paa 
Valpladsen og øger Forvirringen. De brogede Vaaben 
og Rustninger, de fremsprængende Ryttere og de herre- 
løse Heste, Trompeterne og Basunerne, Jammerskrigene 
og Glædeshylene — det er Kæmpernes højeste Lyst. 
»Ingen saadan Nydelse« — synger Bertrand de Bom — 
»har jeg af Søvn, Spise eller Drik, som naar det gen- 
lyder fra begge Sider: »Rask fremad!« og man hører 
Hestevrinsken og Raab om Hjælp . . . Enten lever jeg 
eller hugges i Stykker. Lever jeg, o hvilken Glæde, 
hugges jeg i Stykker, hvilken skøn Befrielse fra alt!« 
Eller hør Karl selv midt i Slagtumlen: »Montjoie!« 
raaber han med sin høje, klare Stemme; »hvis jeg 
bliver tagen eller overvunden af nogen Ridder, vil jeg 
ikke være Konge eller bære Krone«. Man bliver blæn- 
det — af Vildskab og Blodtab, af Vrimmel og Tummel — 
kan ikke »se sit Spær til Ende«, hugger i Vildelse løs 
paa sine Venner — som Olivier paa Roland ved Ronce- 
vaux. Man bliver ufølsom for Slag og Saar; stikker 
sin Hanske i sit aabne Saar for at stanse Blodet, lader 
sig Sværdet binde om Haandleddet, naar Haanden er 

hugget af, mærker ikke, at et Ben er hugget af, eller at 
Tarme hænger ud af Maven. Æventyrlig er Kæmperne 
tilredte: én er spækket med Spyd som et Pindsvin, 
gennem den andens Saar og Huller kan man se Sol 
og Maane skinne. Den vældige Spænding og Op- 
hidselse holder Døende oppe: de véd, at de har faaet 
Banesaar og at de vil dø, saa snart Sol er gaaet ned 
og Kampen er til Ende, men de kan tage sig sammen, 
saa længe den staar paa, og opsætte Døden. »Bind 
mine Indvolde sammen om Livetc, raaber den unge 
Vivien til sin Onkel, »læg mig Tømme og Lanse i 
Haandl Jeg mærker Døden give mig Slag paa Slag, 
men jeg véd godt, at jeg endnu ikke skal dø, men først 
til Aften, efter Vesper, og jeg skal endnu di^be ad- 
skillige . . . Hvis du ikke gør det, c tilføjer han utaal- 
modig, »dræber jeg mig selv. c Saaledes skriver ogsaa 
Montluc etsteds om en Kamp, at man kunde have skudt 
Benet bort under ham uden at han havde mærket det. 
I Raseriet vokser Kræfterne og Modet udover men- 
neskelige Normalforhold. Nordboernes Bersærker blev 
som vilde Dyr, de »hammedes«, gik ligesom over i en 
Ulvs eller Bjørns Ham, — ja opfattedes vel oprindelig 
som virkelig tvehammede Varulve. Intet bed paa dem, 
de gik uskadt gennem Ild og kastede sig paa Sværds- 
odd uden at saares. Deres Kræfter tidobledes, de 
rev Træer op med Rode, løsnede og kastede uhyre 
Klippeblokke. Raseriet fraadede dem om Munden, de 
hylede, bed i Skjoldene, mejede alt og alle ned for Fode. 
Naar Anfaldet nærmede sig, kunde de mærke det 
paa sig, og nogle lod sig binde i Forvejen, naar de ikke 
vilde give efter for det; efter Kraftudtømmelsen var de 

svage og blide som Børn. Næsten tilsvarende Paroks- 
ysmer har de indiske, de homeriske og de franske 
Helte i Kampen. 

Oftest opløser Kampen sig i Tvekampe. Heltedigt- 
ningen kender lidet til at operere med Masser, selv naar 
i det virkelige Liv Kampen allerede har ordnet sig i 
regulære Troppesammenstød; den episke Fantasi ynder 
at klare og simplificere alt for Anskuelsen og aristo- 
kratisk at udhæve de enkelte Heltes Bedrifter; Ene- 
kampen staar ogsaa som den ældste, ærværdigste Form 
for Kamp og som den, i hvilken den personlige Dyg- 
tighed friest kan gøre sig gældende. Ofte stanser 
Kampen udenom, og alle samles som Tilskuere til to 
Heltes Tvekamp, eller man vedtager ligefrem at lade 
en eller flere Tvekampe træde i Stedet for hele Slaget 
og afgøre causa belli. Hos Firdusi som i Samuels 
2den Bog, hos Homer som i Roms Historie, i fransk 
som i germansk Heltedigtning kendes saadanne Tve- 
kampe paa Hærens Vegne. Ofte er det en vældig 
Kæmpe, Fjenderne stiller frem til Tvekamp, og stor er 
Jublen, naar Goliath saa fældes af David, Ferragus af 
den unge Roland, eller Fierabras overvindes af den 
syge Olivier, der i Pligttroskab har slæbt sig op fra sit 
Leje og meldt sig til Kampen, engang da Roland og de 
andre har gjort Strejke. I Vermunds Hal er det Uffe, 
der til alles Forundring optager Sachsernes Udæskning. 
Men selv, hvor der ikke træffes saadanne ligefremme 
Aftaler, opløser Kampene i Heltedigtningens Skildring 
sig stadig i Enkeltkampe; Heltene opsøger og udæsker 
hinanden, og ingen andre blander sig som Regel i 
deres Mellemværende. Som Indledning overbyder Mod- 

standerne hinanden i pralende Opregninger af deres 
Forfædre, i Brouterier og Udskældninger: Fyrsterne af 
Saindhava overfor Arjuna i det indiske Epos, Giw og 
Piran i det persiske, Hektor og Aias hos Homer bærer 
sig ad ganske paa samme Maade. 

Saaledes bølger Slaget dramatisk frem og tilbage. 
Et virkningsfuldt Motiv, som er meget udbredt i Helte- 
digtningen, er det, at Hovedhelten længe holder sig til- 
bage fra Kampen; Hæren trænges haardt af Fjenden, 
men tilsidst viser Helten sig og vender alt til straa- 
lende Sejr. Han har maaske drukket sig en Rus og 
sover nu en »heroisk Søvn« i 12 Dage, medens Slaget 
staar paa (russisk), eller han føler sig krænket over en 
Tilsidesættelse, og først efter lange Overtalelser og efter 
at have faaet Oprejsning kaster han sig ind i Kampen 
(Achilleus, Kama o. a.). Eller han er — som Hagen 
i Waltherdigtet eller Dietrich i Nibelungenlied — bunden 
ved Venskab til Fjenderne og nødes først til sidst af 
Pligtfølelse til at gaa i Kamp. Eller den unge Helt er 
Folket saa dyrebar, at man har sat Vogtere til at 
holde ham borte fra Kampen; først til slut river han 
sig løs (Lug i Irernes Slag paa Turedsletten). 



Kan man ikke staa sig i Kamp, flyr man. »Bon 
est la fuie dont il cors est sauvez.« Unge Fusentaster 
som Vivien ved Aliscans har lovet aldrig at vige et Skridt, 
og Broderskaber som Jomsvikingernes fordrer, at én Mand 
kun maa vige for flere, men ellers er den primitive Op- 
fattelse praktisk og ræsonnabel, uden Ridderromantikens 

Overspændthed. Forstilt Flugt, for at sprede Fjen- 
derne og overvinde dem enkeltvis, anvendes ofte — f. Eks. 
af en persisk Helt og af Horatius. Og kan man ikke 
staa sig mod Overmagten, er det ogsaa en Art Helte- 
daad at kunne undfly. Odin flyr for Tjasse og Hek- 
tor for Achilleus, Rolf Krake og hans Mænd flyr for 
Adils' Hær, og franske Helte for Saracenernes Overmagt. 
Som et spændende Væddeløb, hvor det gælder Kraft og 
Hurtighed og Livet er Indsats, interesserer en saadan 
Flugt Fantasien og er Yndlingsæmne for Heltedigt. 
I Bortførelsessagn har vi trufTet megen Flugtpoesi, men 
lige saa tidt træffes den uden erotisk Farve. 

En enkelt Gang er Sympatien paa Forfølgerens Side. 
Det er i »Ravennaslaget«, hvor Dietrich sætter efter 
Forræderen Wittich, der har dræbt Kong Etzels unge 
Sønner. Han besværger ham ved hans Ære om at 
vente og tage Kampen op, han lover ham alt muligt, 
naar han vil stanse . . . den anden sporer blot sin Hest 
\Tidere i rasende Fart. Nærmere og nærmere kommer 
Dietrich ham, lige skal han naa' ham, og nu er de ved 
Havets Bred — da dukker i Wittichs Hjertensangst en 
Havfrue op af Bølgerne og redder ham i sine Arme. 
Ellers er oftest Sympatien paa den Flygtendes Side. 
Saaledes naar Rolf Krake og hans Mænd er bleven over- 
faldne i Upsal af deres Værter, men kækt er spnmgne 
over Ilden, der skulde indebrænde dem, og rider afsted 
over Fyris Vold, eftersatte af Svenskerne. Ved at kaste 
Guldet, som de selv ringeagter, efter sig, sinker de 
Forfølgerne. I en tilsvarende Flugtscene tilsøs, som 
Snorre skildrer, kaster Harald Haarderaade, for at opholde- 
de danske Forfølgere, Tønder overbord, med Fanger 

bundne ved dem ; den milde Kong Svend nænner ikke 
andet end at fiske dem op. Fra det gamle græske 
Atalantasagn til alle mulige Folkeæventyr genfindes 
overalt dette Motiv, at de Flygtende bortkaster noget, 
for at sinke Forfølgerne; ofte vokser der trylleagtige 
Hindringer op af det, de kaster bag sig*^. 

Af megen patetisk Virkning er Hektors fortvivlede 
Flugt for Peleiden. Alle de andre Troer har søgt 
indenfor Porten i Rædsel for den Frygtelige, Priamos 
og Hekabe har fra Muren bønfaldet deres Søn om ogsaa 
at ty ind, men ærekær er han forbleven ude. Dog nu 
griber Rædslen ham, og under Troernes angstfulde 
Spænding flyr han omkring Murene, forfulgt af Achil- 
leus. »Stærk var Manden, der veg, men en stærkere 
Mand ham forfulgte — hidsig paa stormende Fod; ej 
løb de tilvæds om et Slagtnød — eller et Skind, som 
sættes til Pris ved Mændenes Dystløb, — Hestebetvin- 
geren Hektors Liv var Prisen, de løb om«. Stadig 
hindrer Achilleus ham fra at naa ind under de be- 
skyttende Mure eller gennem de vidtaabnede Porte og 
jager ham længere og længere ud paa Sletten til For- 
tvivlelse for Troeme. 

Ikke mindre gribende er Ernauts Flugt paa Val- 
pladsen, hvor han forfølges af den rasende, vældige Raoul 
de Cambray, der allerede har dræbt hans to Sønner. Alt 
medens han flyr paa sin Hest, anraaber han Raoul om 
Naade, anraaber sine Venner om at gaa imellem, 
anraaber Gud og lover at bygge Klostre; intet stanser 
den grumme Raoul. En Ven stiller sig imellem, men 
Raoul kløver hans Hjælm og slaar Foden af ham, og 
ubarmhjærtig fortsættes Forfølgelsen. »Jeg er ung 

endnu,« beder Ernaut i sin Hjertensangst, »og vil 
ikke dø endnu, jeg vil blive Munk og tjene Gud«, 
Raoul svarer blot med fræk Gudsbespottelse. Da ende- 
lig, i sidste Øjeblik, rider den tapre Bemier imellem og 
slaar den gudsforgaaende Raoul til Jorden. 

Mere sympatetisk er den indiske Aijuna, naar 
ban Dagen igennem, tvers over Valpladsen, forfølger 
layadrata, der den foregaaende Dag har fældet Heltens 
unge Søn. Arjuna har svoret, at Drabsmanden skal 
dø inden Solnedgang, og staaende paa sin Vogn skynder 
han stadig paa sin Vognstyrer og mejer alle ned, der 
vil hindre ham i Forfølgelsen. I Fjendernes Rækker 
kender man den Ed, han har svoret, og det ene Troppe- 
korps efler det andet kastes imellem for at stoppe ham. 
Allerbagest i Slagordenen er layadrata stillet, men endelig, 
nær Solnedgang, kommer Arjuna ham paa Skudvidde, 
fælder ham med en Pil og blæser triumferende i sit 
Horn. Nu kan Solen gaa ned, nu er Løftet opfyldt. 

Helt fantastisk og udover alle Grænser er endelig 
en Flugt og en Forfølgelse skildret i et tartarisk Helte- 
digt. Faderen er dræbt, men den trofaste Hest flyr 
afsted med hans to Børn paa Ryggen, eftersat af den 
vældige Drabsmand. Over 40 Lande gaar Flugten; 
overalt beder Hesten Mennesker om at tage sig af 
Børnene, men ingen tør byde Helten Trods; alle Slags 
Naturvæsener stiller paa Hestens Bøn Hindringer op 
mod Forfølgeren, men intet hjælper. Længst er det 
røde Kød svunden af Hesten og kun de tørre Knogler er 
tilbage ; af Forfølgerens egen Hest er store Stykker Kød 
pisket bort og Bidslet skærer dens Mund op til Ørene. 
Men nu mærker ogsaa de Forfulgte allerede dens Pust 

bag deres Ryg og er Fortvivlelse nær, — da, i det 
yderste Øjeblik, dukker Redningen op. 

Af en hel Hær — Karls og Frankrigs Hær — jages 
i det franske Heltedigt Holger Danske afsted, hans eneste 
Redning er, at han kan naa sin Borg, og i fuldt Firspring 
rider han afsted, medens alle hans Længsler flyr i 
Forvejen: »Ak gode Borg, hvor jeg havde dig kær! 
skal jeg aldrig se dig igjenl» Hjemme fra Borgen ser 
hans Mænd en Støvsky komme farende, de aner, det 
er deres Herre og lader Vindebroen gaa ned, og han 
slipper ind og er frelst. — Saaledes kommer ogsaa 
Guillaume sprængende afsted med Døden og 30,000 
Saracenere i Hælene; »droit vers Orange a son cemin 
torne, — or le conduise Jesu de Maesté!« udraaber Dig- 
teren ; oppe fra en Klippe øjner Helten Oranges Klokke- 
taarn og sit Slot Glorielle, og endelig, efter en fort^^vlet 
Kraftanstrængelse, naaer han til Porten: »Op, op med 
Porten, det er Guillaume«. Men Portneren — viser 
ham tilbage. Han har, for at slippe gennem Fjen- 
dernes Hær, maattet klæde sig i saracensk Dragt, og 
han har mistet hele sin Hær, og nu genkender ingen 
i Borgen ham. Hans Hustru Guibourc kommer ud 
paa Muren over Porten, men hun vedkender sig ikke 
denne Flygtning i Saracenerdragt som sin sejrrige Hus- 
bond. Han trænger paa, hvert Minut er kostbart; han 
faar sin Hjelm løftet op — jo, nu maa hun erkende ham 
for Guillaume og begiver sig ned for at lukke ham ind. 
Men i det samme ses ude paa Sletten en Skare Saracener 
trække afsted med en Flok jamrende kristne Fanger. Og 
nu faar Guibourc en heroisk Idé: »Nej, nej,« udbryder 
hun, «I er ikke min Herre! Det skulde ikke været ham, der 

saa* sligt Syn og ikke rørte sig til Hjælp«. >Gud, hvor 
hun prøver mig haardt,« sukker den trætte og saarede 
Guillaume, men med en heltemodig Kraftanstrængelse 
gør han omkring, hugger ind paa Saracenerskaren, 
splitter dem, befrier i et Nu de kristne, — og nu, nu 
genkender hun deroppe fra Muren sin Herre, følger 
ham med bankende Hjærte og raaber »Kom, kom« og 
faar ham i sidste Øjeblik ind over Vindebroen, der 
gaar op efter den frelste, medens hele Hedningeskaren 
Just er naaet frem. 1 hendes Arme falder han sammen 
og faar Rustningen af. 



Belejringer, Forsvar og Erobring af Borge og be- 
fæstede Byer danner et væsenligt Element i megen 
Heltedigtning. I stor Stil er Kampen om Troja en 
saadan Bybelejring ; Thebaiden har paa tilsvarende Vis 
skildret en Kamp om Theben. To af de ældste Tilløb 
til fransk Heltedigtning, som haves bevarede i latinsk 
klærkelig Bearbejdelse, handler — det ene om Paris* For- 
svar mod Normannerne, det andet (Haagerfragmentet) 
om Karl den stores Belejring af en eller anden spansk 
By; ogsaa senere er Belejringer af Borge hyppige i 
»Chansons de geste«. Overfaldet paa Rolf Krakes 
Kongsgaard er patetisk skildret baade i Sagaen og hos 
Sakse, i de islandske Sagaer er der talrige Eksempler 
paa Gaarde, der overfaldes, forsvares og brændes af. 
Berømte, meget besungne Borgkampe i germansk Helte- 
digtning er endvidere Forsvaret af Finnesburg i Beo- 
vulfdigtet og Nibelungemes Forsvar af den Bygning, 

der var overladt dem mens de var Gæster hos Etzel. 
Siden besynger Folkeviser ofte heltemodige Borgforsvar 
og uhyggelige Indebrændingshistorier: paa Skotsk saa- 
ledes Adam Gordons Overfald af Rodes* Borg. 

Borgen med sine stejle Mure og forsvarlige Taarne, 
sine Volde og Grave og jernbeslagne Porte staar for 
Beboerne som deres trygge Rede, deres Uafhængigheds 
og Selvhævdelses solide Værn. Murene i de græske 
Kongeborge og Byer ti^iørte ofte en ældgammel Tid 
og forekom Beboerne, byggede som de var af vældige 
utilhugne Sten, at være Værk af Kykloper (kyklopiske 
Mure) eller af selve Guderne. Ilions Mure havde saa- 
ledes Apollon og Poseidon bygget; men da Kongen havde 
nægtet at betale den betingede Løn, vendte Gudernes 
Vrede sig mod Staden. Saaledes fik ogsaa Aserne deres 
Borg opbygget af en Jætte, som havde betinget sig 
Freja, Sol og Maane i Byggeløn, men af Loke blev 
narret for denne. De Borge, som den franske Helle- 
digtning omtaler, har ofte været romerske Bygnings- 
værker, og de vældige Stenkonstruktioner syntes Middel- 
alderens Mennesker at tilhøre Verdens første Tider: det 
er Kain og Abel, der har opbygget dem, eller ogsaa er 
det Saracenere, der har føjet dem sammen med kogt 
Blod (romersk Cement) ^*^. 

Næsten uindtagelige var deslige Borge og befæstede 
Byer for de Tiders Krigskunst. Som Grækerne laa ti 
Aar for Troja, saaledes var Middelalderens Borge 
næsten kun til at indtage ved Udhungring eller Brand. 
Oppe paa Muren staar de belejrede og gør Haansfagter 
til Belejrerne og forsikrer dem om, at det har lange 
Veje med Indtagelse. Selv i et ganske almindeligt 

Stenhus formaar Nibelungerne at forsvare sig imod 
20,000 Hunner; ned ad Trapperne gennes de, der vover 
sig op, eller deres Lig kastes ud af Vinduerne, og ud af 
alle Væghuller siver tavst og uhyggelig Blodet af de 
dræbte. Ja, en stakkels islandsk Græstørvs- eller 
Tømmerhytte med Sparre- og Grønsværstag kan en 
enlig Bonde forsvare mod en hel Skare Angribere. Han 
stænger Døren forsvarlig, og naar en af Fjenderne 
vover sig til at krybe op ad det lave Tag, stikker 
Manden ham med sin Spydøkse ud gennem Gluggen. 

Men Indebrænding er den uhyggelige Fare, som 
truer de Indestængte. Indebrændingen er med frygtelig 
dramatisk Virkning skildret i sidste Del af Nibel- 
ungenlied og i islandske Sagaer. Da Krimhild ikke 
kan faa Bugt med de indesluttede Nibelunger, lader hun 
tænde Ild paa alle fire Hjørner af Bygningen, Vinden 
sætter snart det hele i lys Lue; Ilden falder ned over 
dem i Hallen, og de maa skærme sig ved Skjoldene og 
træde Brandene ud i Gulvets Blodpøle; de er ved at 
kvæles af Røg og Hede og ved at forgaa af Tørst, og for 
at kvæge sig drikker de efter Hagens Anvisning Blodet 
af de dræbtes Saar. Endnu uhyggeligere skildres de 
natlige Indebrændinger i Sagaerne. Man har kæmpet 
om Dagen uden om Gaarden, men Angriberne er redne 
bort; dog, de har gemt sig bag Skoven og vender til- 
bage om Natten, og i Tysthed dynger de Brændsel op om 
Huset. De, der er derinde, vaagner først, da Ilden 
luer udenom. »Hvem raader for Ilden?« spørges der 
fra Hytten. — Tore, svares der. — Om der paa 
nogen Maade kan gives Forlig? — Nej, der er intet 
andet Vilkaar end at brænde inde. — Og Ildger- 

ningsmændene gaar ikke bort, før alt ligger i Aske. 
Eller der svares slet ikke derudefra. Medens Husets 
Folk søger at slaa Vand paa Ilden og en Præst kvæder 
Salmer, beder Husbonden atter og atter om at tale 
med den, der »raader for Ilden«. Men stadig hedder 
det »Thorvald svarer intet«. Under stigende Angst 
fremkommer de derinde med altid mere ydmygende For- 
ligstilbud. Men udefra bevares samme dybe Tavshed. 
Paa Bergthorsvold har man Blodhævn udestaaende 
med en anden Slægt og venter Anfald; Njal holder 
altid 30 Mand paa Gaarden, det ene Varsel efter det 
andet har skræmt Forventningen op, og en Dag bringes 
der ogsaa Efterretning om, at Fjenderne er set ride 
bevæbnede omkring i Omegnen. Om Aftenen giver 
Husmoderen Tyendet Lov til selv at vælge sig Nadver- 
kost, hun aner, at det vel bliver deres sidste. Den 
gamle Njal selv ser med samme uhyggelige Synskhed 
som Theoklymenos i Odysseus' Hal Stuen fyldt med Blod. 
Kun Skarphedin, den ældste af Sønnerne, siger, at de 
maa ikke give Folk Lejlighed til Snak og det skikker 
sig nu at vise Mod og Mandshjærte. Ingen gaar tilSengs, 
og den Gamle og Sønnerne staar væbnede udenfor Døren ; 
Fjenderne begynder at ses paa Afstand, men tør ikke 
ret nærme sig. — Dog den vise Njal er nu af Skæbnen 
slagen med en saadan Forblindelse, at han vil undgaa 
Kamp og byder alle at gaa ind. Skarphedin føler, at 
de er solgte, hvis de gaar ind, men maa føje sin Fader. 
»Fader er nu Døden nær«, siger han heroisk, »men vi 
kan gerne gøre ham det til Vilje at lade os brænde inde 
med ham«. Lidt efter har Fjenderne tændt Baal udenom 
Gaarden. »Skal der nu brases op?« »Saa skal der«. 

svares der, »og du skal ikke behøve bedre Bagerild«. 
Njal spørger, om Thore — Fjendernes Høvding — er 
saa nær, at han kan høre deres Ord. Og saa indledes 
Underhandlinger, hvorefter forskellige af Gaardens Folk 
faar Lejde til at gaa ud. Men Njal og hans trofaste 
Hustru, der ikke vil skilles fra ham, og alle Sønnerne 
finder Flammedøden. 

Ellers er det oftest kun ved List, Borgen indtages, 
og nærer man overhovedet endnu ingen Betænkelig- 
hed ved alskens List, saa gælder dette især overfor 
dem, der gemmer sig inde bag Mure. Kampen om 
Borgen faar en egen lystig og novellistisk Interesse ved 
de Puds og Rævestreger, der benyttes. Som Grækerne 
listede deres bedste Helte ind i Ilion ved at gemme 
dem i en stor Træhest og faa Trojanerne narrede til at 
trække den ind i deres By, saaledes fører Rustem hos 
Firdusi sine Mænd ind i den belejrede By ved at ud- 
klæde sig som Salthandler og gemme sine Krigere i 
Saltsækkene, som han saa lastede paa Kameler og 
drog ind ad Byporten med. Ganske saaledes lader 
Guillaume af Orange sine Baroner med Vaaben og Faner 
krybe ind i Tønder, og fører dem selv, forklædt som 
Købmand, paa et Tog af Kærrer ind i Saracenernes 
By Nfmes. Det franske Heltedigt bygger maaske her 
paa et gammelt Sagn, som Justinus beretter, om Li- 
gurers Forsøg paa ved en tilsvarende List at tage den 
græske Koloni Marseille; den franske Kronist Richer 
fortæller iøvrigt om, hvorledes Byen Laon i det 10de 
Aarh. indtoges ved et lignende Paafund, og i Joms- 
vikinge Saga nævnes en ensartet List; endnu i 15. Aarh. 
faldt Chartres ved en saadan". At en Feltherre 

forklædt begiver sig ind i den Qendtlige By for at 
spejde, er et Træk, der hos Firdusi fortælles om den 
persiske Helt Isfendiar, i fransk Heltedigtning om Karl 
den store, — den første udgiver sig for Købmand, den 
sidste for Pilegrim; som Sanger og Spillemand lister 
Hother sig ind i Balders Lejr, Kong Alfred sig ind i 
de Danskes Lejr^*. Utallige er Normannernes Krigspuds 
ved Belejringen af Byer — det er Pile eller Svaler, 
som der er tændt Ild i og som sendes ind over Byen, 
eller Hastings lægger sig syg, anstiller sig død og bæres 
af sine Folk ind i Byen for at begraves dér; de 
samme Krigspuds fortælles af Snorre om Harald Haarde- 
raade, af Sakse om Hadding og Frode den Frækne, af 
den russiske Kronist Nestor om Russer og Vareger, og 
ogsaa i fransk Heltedigtning anvendes Krigslisten med 
den forstilte Begravelse af Roland og andre. En anden 
Krigslist er »den vandrende Skov«, som genfindes i 
alskens germanske, keltiske og franske Sagn^^. I St. 
Denis Krøniken bærer Fredegundes Hær Trægrene og 
Kvægbjælder foran Hestene, saa Fjendernes Vagtposter 
i Morgengryets Halvlys og under Døsen af Gaars- 
dagens Rus tror, det er en Skov med græssende Heste, 
som de ser i Horizonten. Siden anvendes en lignende 
List af Kolnerbispens oprørske Undersaatter; til Søs 
benytter hos Sakse Erik Maalspage den samme List 
overfor Venderne ; en Anvendelse af Motivet findes som 
bekendt i Holinshedskrøniken og »Macbeth«. 

Til disse Krigspuds fra Belejrernes Side svarer og- 
saa adskillige fra de Belejredes Side. De gaar navnlig 
ud paa at bibringe Fjenderne falske Forestillinger an- 
gaaende Byens Forsvarstyrke eller Rigdom paa Lev- 

nedsmidler, for at faa dem til at opgive Belejringen. 
Snart er det Kvinder, der klædes i Rustning og oppe 
fra Murene ser ud som Krigere (saaledes f. Eks. da 
Murcia c. 700 forsvaredes mod Maurerne), snart Træ- 
dukker, der paa samme Maade udklædes og stilles op 
paa Voldene (saaledes narrer Holger Danske Karls Hær^ 
der belejrer hans Fæstning); snart bindes de faldnes 
Lig fast paa Heste og agerer levende (som, hvor Amlet 
narrer Englænderne). Da Don Garcia efter 7 Aars Belejring 
ikke længer kan holde sig i sit Slot mod Maurerne, 
finder han paa at klæde de faldnes Lig i Panser og 
stille dem op mod Murtinderne som levende Krigere, 
og sit sidste Brød bryder han itu og smider ned til 
Fjenderne. Og da disse ser, hvilken Overflod paa 
Mænd og Levnedsmidler Borgen endnu har, opgiver de 
Belejringen og drager bort. Ganske lignende Krigspuds 
fortælles i Nestors russiske og i franske Krøniker^*. 



Saa er der Søkampens Poesi med al dens Friskhed og 
Æventyrlighed ; hele Sølivet og dets Kampe med Ele- 
menterne er for Heltedigtningen et Ænine, sidestillet 
med al anden Krig. Alle Søfarerhationer har, som vi 
ovenfor saa*, deres Odyssé, deres æventyriige Vidunder- 
farter over fjerne Have, og det græske Sømandsliv har 
faaet sin poetiske Forherligelse i Digtet om den meget- 
prøvede Odysseus, ligesom den angelsachsiske Poesi, de 
nordiske Digte og Sagaer samt det tyske Gudrunkvad 
alle giver poetiske Genbilleder af Vikingelivet paa 
Nordsøen. 

19* 

Havel selv betragtes som en Verden af vilde Væ- 
sener, som Skibet skal kæmpe imod. Homer taler om 
Havets golde Øde, vide Dybder, højtlarmende Brænding 
og skildrer, hvordan Poseidon farer rasende afsted med 
sit Forspand af skummende Bølgeheste og sin alt- 
oprørende Trefork. I Norden** veksler Betegnelser for 
»Buldermarken«, »Hvalens Vej«, »Dykkerfuglenes Bad«, 
det tunge, stride, tudende, sortblaa Hav, paa samme 
Maade med levende Billeder af Ægir og hans Døtre, de 
lyshaarede, hvidslørede Møer, der vaagner med Vinden, 
vandrer mange i Følge afsted og sjælden er blide ved 
Mændenes Flok. Heltens »Havganger« galoperer gen- 
nem Bølgerne, saa den driver med salt Sved og der 
slaar Skum om dens Bringe. Det nordiske Drageskib — 
med sin fantastiske Stævn (snart et Drage- eller Dyre- 
hoved, snart et Mandshoved), med sit brogede Bredsejl, 
prydet med de uhyggelige Billeder og med sine talrige 
Aarer — forestilles stedse som et levende Væsen. 
Skipperen tager Stævnens Oksehoved om Hornene og 
beder sit Havdyr gaa frem gennem Havet som en Okse 
gennem Korn; og en Gang, da Skibet, hvor det ligger, 
hører sin Herres Horn kalde langt borte, river det sig 
løs og sejler til ham over Havet. Muntert skildres Af- 
rejsen hjemmefra: Skibet, der trækkes i Søen, udrustes 
og bemandes. Tovene, der løsnes. Sejlene, der hejses, 
og endelig den raske Udfart ud over det blaa. Hvor 
friskt og frejdigt skildres ikke Telemachos' Afrejse, 
naar de skinnende Sejl hejsedes og »Blæsten i Sejl tog 
susende fat, og de purpurne Bølger — skvulpede 
højt op om Fartøjets Køl, mens det vandrede fremad«. 
Eller Helge Hundingsbanes, naar »Aarene knaged — 

Jærnene klang — Vikinger roede — Skjoldene sang«. 
Kækt og kraftigt skildres, især i nordiske og angel- 
sachsiske Digte, Kampen med Bølgerne ude paa det vide 
Hav. En kraftig Kuling elsker Vikingen — »Jeg var 
ofte glad«, synger Sighvat Skjald, »naar en hæftig 
Storm ude paa Havet fyldte den norske Konges af 
Vinden svulmende Sejl«, — og det er ham en Æressag 
aldrig at rebe Sejlene for Stormen. »De sejltømmede 
Springere skummer af Møje« ; Skibets Drønen lyder i 
Heltens Øren som Harpe i Ølhallen; det er som en 
Brændings Brøl, naar Stævnen og Ægirs rasende Døtre 
tørner sammen, mens »Skovens rasende Ødelægger 
(Stormen) driver Sejlene fremad og den herlige Drage 
knækker Ryggen paa hver af Søens brusende Brude«. 
De, som er inde paa Land — klager den angel- 
sachsiske Sømand i et Kvad — aner ikke, hvad man 
døjer i Vintervejr, naar man pløjer de salte Søer; 
klædt i Istapper staar Skipperen i Hagelstormen og 
hører kun Søernes Brus, Sælers Tuden, Maagens Sang, — 
Tankerne gaar mod Hjemmet, mod Mjødgilde og blom- 
strende Skove, men frændeløs og ene stævner han ud 
over Hvalens øde Veje. Alligevel er det hans — ligesom 
Sakses og Folkevisernes — Omkvæd, at de grønne Lunde 
og Nattergalens Sang er for Kvinden, men Mandens 
Lyst er Strandfuglenes vilde Skrig og »den stærke 
Bølge at bryde«. 

Og til Kampen med Elementerne kommer Søkrigene. 
Alle Søfarende var baade oppe i Nordsøen og nede i 
Middelhavet belavede paa Kamp med Sørøvere, og de 
græske Helte holdt lige saa meget som de nordiske 
Sagakæmper af at gaa paa Viking. I Sagaerne ser vi 



294 Viking. 

de nordiske Vikinger ved Foraarstid slaa sig sammen 
i Baadlag, i smaa Broderskaber under en fornem Helt 
som Fører, lægge sig ud i Sunde og mellem Holme og 
overfalde andre Vikinger eller Købmand; friskt og 
kækt tumler de unge Knøse sig, bakses med Vind og 
Vejr, røver fra Kræmmere, øver Strandhugst hos Bøn- 
der, prøver Kræfter med hverandre og driver det hele 
som en glad Sommersport. Store regulære Søslag — 
ved Hjørungavaag, ved Svolder, ved Nisaa, under 
Rygen — skildres af Snorre og Sakse, ligesom Skjaldene 
besang flere af dem i klangfulde, malende Kvad. Naar 
de nordiske Helte døde, ønskede de ogsaa ofte at høj- 
lægges nær deres elskede Hav, hvor de havde udført 
saa mange af deres Bedrifter, og hvor de kunde ses af 
de forbidragende Skibe. »Østersøen synger nu en 
Jettesang for den svenske Helt«, hedder det i Yng- 
lingesaga om en saadan højlagt Kriger. 



Efter Kampens Fest ligger Valpladsens og Lige- 
nes Uhygge tilbage. Om dem kredser Heltedigtningens 
Fantasi ofte. Legemerne er jo for denne ikke endnu 
tomme Hylstre eller ligegyldige Klædninger, som af- 
kastede ved Døden intet har med det virkelige Selv at 
gøre; det er — har vi set af Iliaden — Menneskene 
selv, der, naar Sjælen flyver bort, bliver liggende til- 
bage paa Valen. Og hyggeligt er det ikke, hvad der 
venter, naar Sjælen er sluppen ud af Saarenes Munde. 
Føret plyndres Heltens Lig straks midt i Kampen for 
sine Vaaben og sine Klæder; den homeriske Kriger 

eller hans Svende trækker straks den dræbte Fjendes 
Lig ud af Spydenes Rækkevidde og flaar Rustningen 
af det, medens hans Heste drives hjem til Lejren; paa 
Bajeuxtapetet kan man se, hvordan de dræbtes Legemer 
paa samme Maade straks afklædes. Liget selv mis- 
handles og forhaanes for at tilfredsstille Sejrherrens 
Hævnlyst. Næse og Øren skæres af, eller man river 
»hans Blusel af Liv og til Æde for Hunde den slænger« ; 
hyppig forekommer det ogsaa, at man køler sin Hævn- 
tørst ved at drikke den dødes Blod. Eller man trækker 
Liget afsted bag sin Vogn — som Achilleus Hektors 
Lig rundt Ilions Mure, — eller binder det — som i 
ukræneske Digte — bag Hestens Hale og slæber det 
over Stepperne. Derfor kæmpes der hidsig paa Val- 
pladsen om de faldnes Lig; som Slagtere, der skal garve 
et Okseskind, haler Troer og Græker i den faldne 
Patroklos' Lig. Og naar Sejrherrerne har sluppet 
deres Bytte, venter andre endnu uhyggeligere Fjender 
paa Valpladsen : Hundenes, Ulvenes, Ravnenes, Gribbe- 
nes Hær. De flagrer og sværmer om Valpladsen, de 
følger Hæren, de lugter og varsler Slagets Komme, 
Helten er deres bedste Ven, der forsyner dem med 
deres Bråde, deres »Valmad«; efter ofte at have mættet 
dem med andres Legeme, vil han en Dag ogsaa skænke 
dem sit eget. »En Ravn flyver fra Østen, fra det høje 
Træ«, synger Hjalmar i sin Svanesang, »ham følger 
Ørnen efter, det er den sidste Ørn, jeg mætter, af mit 
eget Blod skal den drikke«. Grumt uhyggelig sam- 
taler Ravnene 1 engelske Ballader om Ligene, de holder 
Fest paa. Angsten for Ulv og Ravn piner de døende i 
deres sidste Stund; den døende Douglas beder i den 

brittiske Ballade om Otterbournslaget om, at man 
skal trække hans Lig hen under en eller anden 
Busk, og Roland, som ved Roncevaux ikke har villet 
blæse i sit Horn for at kalde Hovedhæren til Hjælp, 
beslutter sig, da allerede de fleste ligger døende eller døde, 
endelig til at kalde Karls Hær tilbage, for at »de kan 
samle vore Hoveder og Kroppe, lægge os i Kiste og 
paa Hesteryg og under Taarer af Sorg og Medynk 
sænke os i fredlyste Grave, saa at Hunde, Svin og 
Ulve ikke skal æde os op«. At beholde Valpladsen for 
at kunne begrave deres Døde er ogsaa frem for alt 
Sejrherrerne magtpaaliggende, og de sætter Kronen paa 
deres Sejr ved — som Vilhelm Erobreren efter Ha- 
stingsslaget — at slaa Lejr midt paa Valpladsen, »og 
spise og drikke midt mellem de døde«. 

Vild og rædselsfuld er den forladte Valplads at skue. 
De uformehge Bylter af Klæder og Vaaben og afrexne 
Lemmer, som ligger spredte over Marken . . . Blod- 
pølene, man træder i, de frygtelige Syn, der møder 
Blikket, af afrevne Hoveder med sammenbidte, blaa 
Munde eller uhyggelig, optrukne, tændervisende Grin, 
brustne Øjne, hvori endnu et grusomt, hadefuldt Glimt 
er bleven siddende tilbage ... en Mand med afrevne 
Ben, som bider sig i sin nøgne Arm tor at læske Saar- 
feberens Tørst med sit eget Blod . . . Legemer, hvori 
endnu en Smule Liv sidder indeklemt uden at kunne 
finde Vej ud, . . . stønnende, rallende, skrigende Men- 
neskerester ... og derimellem forvildede Flokke af Heste, 
der farer rundt og tramper baade døde og døende ned 
med deres Hove . . . begærlige, følesløse spejdende Lig- 
røvere fra Omegnen, som klæder Ligene af og samler 

Vaabnene op, rolig huggende en endnu ikke helt død 
Haand af, naar den i Krampen holder for fast om 
Sværdfæstet . . . graa Ulve, som lusker frem og haler 
afsted med Legemerne . . . sorte Ravne, der hakker i Kød- 
stumper og drikker af Blodpøle ... og ovenover 
den hele Scene maaske en klar, fredelig Maanenat. 

Det er f. Eks efter det vældige Slag ved Aliscans, hvor 
Saracenernes Overmagt havde gjort Ende paa hele 
Sydfrankrigs tapre Ridderskab. Guillaume har redet 
om paa Valpladsen til henimod Aften, han er ene til- 
bage af sin Hær, og en Ring af saracenske Tropper 
gør ham Flugten umulig, medens en Støvvind skjuler 
ham for Fjenderne. Ved en Kilde finder han sin 
Brodersøn Vivien og er hos ham i hans sidste Øje- 
blikke. Da Drengen er død, tager han det kære Le- 
geme op paa sin Hest og søger at bryde sig Vej gennem 
Fjendernes Rækker, men maa opgive det. Og nu mens 
Mørket falder paa, lægger han det unge Legem ned 
og holder hele Natten midt paa den uhyre Aadselmark 
Vagt ved Liget, siddende til Hest med Sværd i Haand. 
Først da Morgenen gryer, maa han overlade Liget til 
dets Skæbne og tænke paa egen Redning. 

Eller der er Valpladsen i Roncevaux. Efter en over- 
menneskelig Kamp mod de talløse Saracenerskarer er 
alle Rolands Folk faldne; kun han selv og Bisp 
Turpin ligger tilbage, begge dødssaarede; men Fjende- 
hæren er ogsaa kastet paa Flugt, og Qernt borte 
høres Lyden af 60,000 Krigshorn fra Karls Hær, der 
nu — for sent — vender tilbage. De to er ene paa 
Ligmarken. Roland slæber sig hen til sin Ven, 
flænger noget af sin Skjorte af og forbinder hans Saar. 

Og han faar en Idé — en Art Hottentotidé, men su- 
blim i sin Slags. Han vil, at Bispen skal, selv døende, 
velsigne de døde Stalbrødre, — saadan som paa 
Verestschagins Billede den russiske Præst læser Messen 
over alle Valpladsens Døde. Roland slæber sig hen og 
samler de 10 Pairer og sætter Ligene i Række. Græ- 
dende løjpter Bispen Armen og giver dem Velsignelsen, 
men bryder af med de menneskelig sande Ord: »Min 
egen Død gør mig saa angst, jeg faar aldrig den store 
Kejser at se«. Roland besvimer af Sorg ved at se alle 
de kære Stalbrødre døde. Turpin tager Rolands Horn, 
slæber sig hen til en Kilde, henter Vand til ham, men 
falder selv død om. »Da er det, Roland siger et Ord, 
der skærer i Hjærtet: Rid til, Karl af Frankrig! saa 
stærkt du kan; i Roncevaux er der stort Tab af vore«. 
Saa sætter han Turpins Arme overkors og beder en 
Bøn for ham. Og nu falder han om, medens Hjernen 
staar ham ud af Ørene. I den frygtelige Ensomhed 
ligger han mellem de Tusinder af Lig, medens de 
franske »Montjoye«raab allerede lyder opad Bjergene. 
Men et af Ligene er pludselig krøben hen til ham. Det 
er en Saracener, der har anstillet sig som død, men 
nu har Lyst til at fravriste den døende hans berømte 
Klinge. Dog Roland opdager ham og har lige Kraft nok 
til med sit Horn at hugge hans Hoved i Stykker. Han er 
død, da Karl endelig kommer til med sin Hær, og ved 
Synet af den uhyre Ligmark daaner Kejseren og alle 
hans 20,000 Mand af Bevægelse. Det giorde nok ogsaa 
Lannes, da han saa Valpladsen ved Marengo. 

Paa Valpladsen mellem Ligene gaar de Nærpaa- 
rørende og leder efter deres Kære. Efter det store 18 

Dages Slag mellem Kuruer og Panduer kommer den 
gamle blinde Konge, hvis talrige Sønner og Broder- 
sønner nu alle ligger døde for hverandres Haand, ud 
paa den mægtige Valplads, ledsaget af den gamle 
Dronning og en Skare unge Fyrstinder med Tærner. 
De, som ellers levede tilslørede, gemte for Folks Øjne, 
inde i Slottene, de kommer nu kørende der ud, med 
løste Haar og løste Klæder, uden at tænke paa Pynt 
eller paa Undseelse. Overstrøet med blodige Lemmer og 
Hoveder og med Elefanters og Hestes Lig breder Marken 
sig, rød og spøgelseagtig, og Sjakalernes langtrukne 
Hyl lyder derover, medens Gribbe og Dæmoner 
holder Gilde paa Krigerne. Den gamle blinde Konge 
ledes om paa Valpladsen og Kurukvinderne følger 
ham under Skrig og Jammer, efterhaanden som de 
finder Sønner og Brødre, Fader eller Husbond mel- 
lem Ligene. Den gamle Dronning ser alle sine Sviger- 
døtre ligge i Taarer over deres Mænds Lig og hun 
bryder ud i Klager over sine døde Sønner: Før nød 
de Søvnen paa de blødeste Puder, nu sover de 
fast og tungt paa de haarde Sten, før lød Sangernes 
Kvad i deres Øren, nu lyder Sjakalens Klagehyl ind i 
deres Øren . . . endnu sidder Blomsterne friske om 
hendes Duryodhanas Tinding, som da han i Morges 
glad drog ud til Kamp og bad sin Moder om hendes 
Velsignelse for Dagen (Mahab. XI). 

Medens de troiske Kvinders Veklager ved Hektors 
Lig lyder, ikke paa Valpladsen, men hjemme i Pria- 
mos' Slot, skildrer det gammeltyske Digt »Die Klage«, — 
en Art Epilog til »Nibelungenlied« — , hvordan efter 
det store Blodbad de tre tiloversblevne: Kong Etzel, 

Dietrich og den gamle Hildebrand gaar rundt paa Val- 
pladsen, i Hallen og udenom Hallen, og genfinder én 
for én alle Kæmperne og klager over dem, medens Mænd 
og Tærner afklæder Ligene, vasker dem og bærer dem 
bort. Her ligger Wolfhart med sit røde Skæg, han har 
i Dødskampen knuget Sværdet saa haardt i Haanden, 
at det maa vristes ud med Tænger. Dér findes Drengen 
Ortlieb, hovedløs, med et gabende Saar, han lægges 
hen til sin dræbte Moder Krimhil d. Nogle af Heltenes 
Lig er saa tunge, at de, som løfter dem, maa lade dem 
falde igen, eller saa granvoksne, at man har Nød med 
at faa dem ud af Døren. Helt umandig jamrende har 
Kong Etzel sat sig midt i Blodet ved Døren, og da 
Hildebrand finder sin Ven Rudiger, bryder hans eget 
Saar op ved Sindsbevægelsen, og han daaner ned ved 
Liget. Dietrich er den eneste, som mandig bekæmper 
sin Smærte og søger at opmande de to andre saavel 
som hele den hylende og klagende, omgivende Mængde. 
I Vølsungesaga gaar Hjørdis Natten efter Slaget ud 
paa Valen og søger efter, hvor Kong Sigmund ligger, 
hører hans sidste Vilje og sidder hos sin Husbond, til 
han dør og det begynder at lyse ad Dag. I Hervørs 
Saga ser man Angantyr efter det vældige 8 Dages 
Huneslag gaa om paa den 8 Mils Valplads og lede, 
om der findes nogen levende tilbage, men alle, der 
ikke har kunnet undkomme, er faldne eller druknede 
i Blodet, og han finder tilslut oppe paa en Banke og- 
saa sin Broder Lød død og lader ham og de tre andre 
fornemste højlægge, medens alle de andre Lig kastes 
sammen i Bunker og jordes. Og talrige andre Steder 
1 Heltedigtningen skildres patetisk en Eftersøgen af Lig 

paa Valpladsen. Folk gaar paa Valen og søger efter 
en berømt, haarfager Helt, de vil ingen anden begrave 
før ham, men intetsteds kan de finde ham. Det er en 
sludfuld Dag, og paa én Gang rejser en Blæst sig, og 
over Ligmarken ser de deres Helts lange Haar 
flagre opad og øjner saa, hvor han ligger (arabisk). 
Faderen gaar paa Valpladsen og leder efter sin Søn, 
gaar og vender Ligene, indtil han tilsidst finder ham, 
med Saar saa store, at Sol og Maane skinner igennem 
dem; den Gamle skælder paa Hesten, at den ikke har 
baaret ham ud af Slaget, men Hesten forsikrer ham, 
at hvergang den havde ført sin Herre ud af Slaget, havde 
denne atter styrtet sig tilbage i det (spansk). Paa »Sol- 
sortemarken c — efter den store Kamp, hvor Serbiens Fri- 
hed gik under for Tyrkernes Overmagt -- gaar den unge 
Pige og ser til de døde og bringer Læskedrik til de 
saarede, og overalt søger hun de tre Ynglinge — tre 
Fostbrødre, der før Slaget har lovet, at en af dem skal 
ægte hende; intetsteds findes de, intetsteds — før mid- 
terst inde paa Slagfeltet, dér ligger de alle faldne paa 
Ærens Mark. Efter Slaget ved Hastings søger Angel- 
sachserne forgæves efter Kong Haralds Lig paa Val- 
pladsen, men saa fører nogle Munke Kongens Ungdoms- 
elskede, Edith Svanehals, ud paa Slagmarken, og hun 
genkender snart sin fordums Elskers Legem^^. 



Hjemkomsten fra Kamp og Budskabet om 
Kampens Udfald, der kommer til de Ventende der- 
hjemme — ogsaa dette er patetiske Motiver, som ofte 

er virkningsfuldt behandlede af Heltedigtningen. Ikke 
sjælden forklæder Borgherren sig, naar han vender 
sejrrig hjem, for Løjer i sin Fjendes Dragt ; de Hjemme- 
værendes Bekymring og Angst vender sig saa til Glæde, 
naar Forklædningen falder; eller en ung Slasgtning, der 
er hjemme, rider dristig den fremmede imøde og op- 
tager Kamp med ham ; under Kampen vender den for- 
klædte Rytter sit Skjold om, saa Husherrens velkendte 
Vaabenmærke viser udad, og slaar sin Hjælm op, saa 
den raske Knøs med Glæde ser, hvem det er (i »Ort- 
nit« og i »Alphart«). Omvendt forekommer det og- 
saa, at den, som kommer i Borgherrens Dragt og glad 
hilses af dem derhjemme, til deres Forfærdelse viser 
sig at være Fjenden, der har dræbt Borgherren og iført 
sig hans Dragt. 

Med Fortvivlelse i Sind sidder den gamle Vermund 
ved Strandbredden og venter paa Udfaldet af Uffes 
Kamp mod Sachserne, beredt paa ved Efterretningen 
om Sønnens Død at kaste sig i Havet; i Førstningen 
tør Sønnen ikke ret bøde for sig med det uprøvede 
Sværd, og den Gamle flytter fortvivlet sin Stol helt ud 
til Vandet, men saa hører han Skræp én Gang og atter 
anden Gang og græder af Glæde, da han faar Sejren at 
vide. Paa Klippen over Havet sidder den gamle Ægeus 
og venter paa Sønnens Hjemkomst fra det farefulde Tog 
til Kreta; da han ser Skibets sorte Sejl, som Theseus 
mod Aftalen har forsømt at faa ombyttet med hvide, 
kaster han sig fortvivlet i Havet. Ved Byporten sidder 
David og venter paa Udfaldet af sin Hærs Kamp mod 
den oprørske Absalon; Skildvagten, der gaar oppe paa 
Portens Tag, melder ned, at han ser en Mand komme 

løbende over Sletten. »Dersom han er alene, da er 
der et godt Budskab i hans Mund«, siger Kongen (ved 
en Flugt vilde nemlig mange komme løbende). Og 
lidt efter ser Skildvagten endnu en komme løbende og 
melder ogsaa delte. Men den første bringer den gode 
Efterretning om Hærens Sejr, den anden den sørgelige 
om Absalons Død. 

Ofte skildres Ilbudets Fart over Stok og Sten med 
den skæbnesvangre Underretning. Hvor Bro er brudt, 
dér svømmer han, hvor der er grøn Eng, løber han 
med Sko i Haand; er han til Hest, da fulgte »hannem 
hverken Høg eller Hund, for han da red saa fast«; 
uden at banke paa buser han lige ind i Salen (engelske 
og danske Folkeviser). Undertiden er det et Sejrsbud- 
skab, der bringes. Lige som han, der bragte Sejrs- 
budskabet fra Marathon til Athen og segnede døende 
om, da han var naaet frem, saaledes rider i et fransk 
Heltedigt Guion hjem fra Spanien til Karl med et Sejrs- 
budskab; Fjenderne lægger sig i Baghold og overfalder 
ham, men han slaar sig igennem ; med tyve Vunder, 
og mistende Blod og Indvolde undervejs, jager han 
hjemad — »hans høje Mod bærer ham oppe« — og 
falder ned for Kejseren og udaander i hans Arme med 
Sejrsbudskabet. Fra moderne Kunstdigtning kan jævn- 
føres Snoilskys Digt om Stenbocks Kurer, der bringer 
Budskabet om Sejren ved Helsingborg til Stockholms 
Slot, eller Brownings Digt om, hvordan tre hollandske 
Ryttere under Ludvig 14des flanderske Krige bringer 
Sejrsefterretninger fra Gent til Aachen. — Oftere er det 
Ilbud om Nederlag og efter Hjælp, som skildres i Helte- 
digtningen. Ovenfor fortaltes om Guillaumes Ridt hjem 

til sin Borg efter Nederlaget ved »Aliscansc ; da han 
•hjemme er kommen sig lidtj maa han overlade sin 
Hustru Forsvaret af Borgen og foretage det lange Ridt 
op til det franske Hof i Laon for at melde Kongen det 
store Nederlag og søge Hjælp til Generobringen af 
Sydfrankrig. Tvers op gennem Frankrig jager den en- 
somme Rytter, han har lovet ikke at skifte Klæder, 
nyde Vin eller Kød, sove paa Dun eller kysse Kvinde- 
mund, før han har bragt Hjælp. Hverken Nat eller 
Dag hviler han; saa tilrakket og elendig, som han ser 
ud, vil ingen tro, det er en Ridder, men han støder 
dem ned, der spotter ham, og videre gaar Farten, ind- 
til han endelig en skøn Festdag holder med sin Hest 
i Slotsgaarden, for — som vi skal se — ved det blød- 
agtige Hof kun at finde Ligegyldighed og Spot for sin 
Beretning om den store Ulykke. 

Det er ogsaa oftest Hjemkomsten og Modtagelsen efter 
et Nederlag, som Heltedigtningen tragisk udmaler. 
Gudrun er bleven røvet af Normannerne og hendes 
Fader Kong Hetel, hendes Fæstemand Kong Herwig, 
og meget Folk er draget ud for at vinde hende tilbage. 
Men fra Borgmuren ser den hjemmeværende Dronning 
en Dag Hæren komme tilbage; den gamle, trofaste 
Wate rider først, men tavs, ikke med Hornmusik som 
ellers, naar han kom hjem, hans Mænd drager efter 
ham, ligeledes tavse, og de sønderbrudte Skjolde og 
Hestene, der er lastede med faldnes Vaaben, endelig 
selve Kongens Fraværelse — alt fortæller hende, hvad 
der er sket, og den gamle Wate maa ud med Sand- 
heden: »Ich mag iuch nicht verdagen (fortie) — noch 
sol iuch niht betriegen. Si sint alle erslagenc. Eller, 

hvor i Nibelungenlied Dietrich tilslut har sendt sine 
Mænd med gamle Hildebrand som Fører ud til Hjælp 
for Etzel mod Nibelungeme, og Hildebrand kommer 
ene tilbage til ham og først melder ham hans kære 
Rudigers Død. Dietrich bryder ud i Klager og erklærer, 
at nu skal alle hans Mænd igen væbne sig, nu vil 
han selv rykke ud i Spidsen for dem. »Da talte Me- 
ster Hildebrand: Hvem skal med Jer gaa? — hvad 
som I har af levende, dem ser 1 for Jer staa, — det 
er kun mig alene, de andre ligger Lige »Sd hat mtn 
got vergezzen, ich armer Dietrich«, udbryder Berneren, 
»owé daz vor leide niemen sterben nemaclc — Hvor- 
dan den faldne Rudigers tiloversblevne Svende fører 
hans Stridshest og Rustning hjem til hans Borg og 
længe forgæves søger at undvige de af onde Drømme 
ængstede Kvinders Spørgsmaal efter Rudiger selv, derom 
fortælles i »Die Klage«; tilsidst kan en af Svendene 
ikke holde Taarerne tilbage, og nu bryder ogsaa de 
andre ud i høj Graad, og Sandheden kommer for en 
Dag. — I »Perserne« har Æskylos som bekendt uddraget 
hele den dramatiske Virkning af Budskabet om en stor 
Ekspeditions fuldstændige Skibbrud; i »Don Carlos« 
har Schiller effektfuldt skildret Scenen, hvor Medina 
kaster sig for Philip d. 2.s Fødder og melder den »uover- 
vindelige Flaades« Forlis. 

Endnu mere fantastisk uhyggeligt virker det, naar 
der ingen anden kommer tilbage fra Kampen med 
Budskab end de herreløse Heste; dette Syn af 
Hestene, der iler hjem med tomme Sadler, ven- 
der atter og atter tilbage for Heltedigtningens Fantasi. 
Saaledes kommer fra »Ravennaslaget« de to unge Etzel- 

Helteliv. 20 

Sønners Heste med blodige Sadler løbende hen for 
Huneborgens Port, og Dronning Helche faar paa denne 
Maade Budskabet om, hvordan det er gaaet med hendes 
to unge Sønner, som hun betroede Didrik af Bern. I 
den danske Folkevise om Slaget ved Lena kommer af 
hele den danske Adel, som sejrstryg var draget over 
Sundet til Sverig, alene Hestene med de tomme Sadler 
tilbage. I Eddakvadet kommer Sigurds Hest Gråne, 
tilrakket, i Skum og uden sin Herre tilbage til Gudrun, 
som det første Bud om hendes Husbonds Drab; hun 
gaar grædende ud og spørger Hesten om Besked, men 
den luder kun med sit Hoved i Sorg over, hvad der er 
hændt. Raffineret grusomt er det, naar den dræbte af 
Fjenden er bleven sat op og fæstnet i Sadlen, og Dyret der- 
efter jages hjem, saa at Slægtningene først skuffes og glade 
gaar den hjemvendende imøde. Eller Drabsmændene 
binder den dræbtes Hoved til Hestens Sadel, — saa- 
ledes kommer i en dansk Folkevise den overfaldne 
Ebbe Tygesens Hoved hjem til hans Moder og hans 
Fæstemø; eller den hovedløse Krop sættes i Sadlen, — 
som Sigurd Fafnebanes i et færøisk Kvad^^. 

At den dræbtes Hoved eller Haand eller lignende 
sendes hjem af Drabsmændene til hans Nærpaarørende 
som Besked om hans Skæbne, forekommer ofte i Digt- 
ningen — som i Middelalderens virkelige Liv^^. I det 
indiske Heltedigt skyder en Pil Hovedet af en Helt i 
Kampen og Pilen flyver videre med det lige hen i Skødet 
paa den dræbtes Fader, der saaledes faar den mest au- 
tentiske Besked om Ulykken. I den islandske Saga 
nedsalter Grettes Mordere hans Hoved og bringer det 
med grusom Haan til hans Moder. At Faderen viser 

sin Datter hendes Galans afskaarne Haand og spørger, 
om hun kender den, eller at Faderen lader sin Datter 
— og Ægtemanden sin Hustru — spise Elskerens 
Hjærte, eller at man lader en Søn spise sin dræbte 
Faders og en Fader sine dræbte Børns Hjærter og bag- 
efter fortæller dem, hvad de har spist, og derv^ed altsaa 
ogsaa melder deres Kæres Drab, — det er et Grusom- 
hedsraffinement, som forekommer i keltisk Mabinogion, 
i Atlemaal, i danske Folkeviser (mest gribende i »Hertug 
Frydenborg«), i fransk Ridderdigtning osv. Ofte er det' 
ogsaa en Ravn, der kommer fra Valpladsen og bringer 
Fæstemøen en hvid Haand eller en Ring, som hun gen- 
kender som sin Fæstemands (lithauisk Folkevise), eller 
Ravnen er fløjet over Valpladsen og beretter de hjemme- 
værende, hvem den har set ligge død paa Valen (ser- 
bisk), eller Moderen gaar sørgende og søger paa Val- 
pladsen efter sin Søns Lig, men en Ravn taler til hende 
fra en Klippe og ryster paa Hovedet: »Ak, stakkels 
Moder! Jeg, jeg kender din Søn. Hver Dag mætter jeg 
mig ved hans Legeme, jeg har lige nu hugget Øjnene 
ud af deres Huler. Gaa tilbage, stakkels Moder, til 
din Hytt, tag en Haandfuld Sand i din højre Haand 
og saa' den i Haven. Naar de Sandskorn har spiret og 
blomstret, kommer din Søn tilbage til dig (ukrænesk 
Vise). 



20< 



IX. MILITÆR MORAL 

Saaledes afspejler Krigens brogede Billeder og be- 
vægede Larm sig i Heltedigtningen, og med man- 
digt Anslag, i kraftige Durakkorder gennemløber den 
hele Skalaen af Stridens Sindsbevægelser og Liden- 
skaber. Det sorte Jern og det røde Blod, Staalets Glans 
og Klirren, smældende Faner og skrattende Fanfarer, 
Hestetramp og Vaabenbrag, Raab og Skrig. Udfærdens 
Morgenfriskhed, den angstfulde Spænding paa Natte- 
vagten, Kampens vilde Overanstrængelse, Sejrens Ho- 
veren, Dødens Lammelse. Typisk for alle Tider er 
Krigens Liv her gengivet i sine store Træk. 

Men Heltedigtningen har tillige den Mission idealt 
at afspejle og forespejle den moralske og sociale Kultur, 
Krigen bygger op. Den forherliger de Egenskaber og 
Følelser, som Krigen opelsker hos f'olk, og de Forhold 
mellem Mennesker, som vokser op paa Krigens Grund. 

Først og fremmest forherliges Sammenhold. Som 
Tyrtaios' Krigssange forherliger det som den letteste og 
skønneste Død at falde midt for Fronten af alle Ens 
Kammerater og Medborgere, saaledes skildrer allerede 
Homer, hvorledes Achæerne drager frem i tæt Fylking, 
Skjold ved Skjold, Hjælm ved Hjælm, Kæmpe ved 

Kæmpe; blot Hovederne røres, støder de buskede Hjælme 
sammen ved deres glimtende Kegler; svungne af dri- 
stige Hænder svajer Spydene som en Marks modne 
Aks. Sammenhold i Døden forherliges navnlig smukt 
i Rolandskvadet. Da Roland og hans lille Skare midt 
i Pyrenæernes snævre Passer mærker sig uhjælpelig 
faldne i Hedningenes Baghold, knæler først alle ned 
paa Jorden og modtager Bisp Turpins Velsignelse som 
en fælles Indvielse til Døden; saa staar de op, stiger 
til Hest og ordner sig til Kamp, og — rolig besluttet, 
i soldatermæssig Pligtopfyldelse, drager saa Skaren 
fremad til, hvad der venter, med Roland i Spidsen: 
»Frem paa sin fodrappe Ganger han drager — fast i 
sin Næve han knuger sin Lanse, — opad dens Spids 
imod Himlen rager, — Fanens Frynser gyldne flagrer, 
— rank han knejser med straalende Ansigt. — Som 
deres Fører ham følger de Franske, — bistert han ser 
imod Fjendernes Skarer, — kærlig og mildelig mod 
sine Landsmænd.« Og jo haardere Skaren senere 
trænges, des fastere staar de sammen; da Rækkerne er 
tyndede stærkt ud, omfavner og kysser de tilbageblevne 
hverandre i Entusiasme og lover at døsammen. — Eller 
man tænke endelig paa Scenen i »Alpharts Døde, hvor 
Didrik af Bern kommer ind i Hallen og meddeler sin 
lille Skare det Skrækkens Budskab, at Kong Ermanriks 
vældige Hær nærmer sig og vil jage dem ud af Landet. 
Dér sidder de, hans tyske Mænd, skulderbrede, rolig- 
tavse, »uden Falskhed, faste og tro (stået und getriuw^e)«, 
det kære Sværd hvilende over Knæ; de svarer ham, 
at de vil vove Liv og Blod med ham, og han lover 

til Gengæld, at han vil dele med dem, hvad hans Fader 
har efterladt ham i Arv\ 

Det kammeratlige Sammenhold fortættes i de snæv- 
rere Broderskaber, som Feltlivet danner. »Med dit 
Telts Tov slynger jeg gerne mit Tov sammen, med din 
Pils Fjær bevinger jeg gerne min Pil«, synger den 
arabiske Digterhelt til sin Teltkammerat^. Davids og 
Jonathans Venskabspagt var i sit Væsen mest et »Schutz- 
und Trutz« -Forbund i Kampen. Et Vaabenbroderskab 
er Achilleus' og Patroklos' Venskab; de sover i Telt 
sammen, hjælper hinanden i Kamp, laaner hinandens 
Vaaben, den enes Fjende er den andens, den ene hævner 
den andens Fald. I Norden indgik Kæmperne, ved 
Ceremonier som at blande Blod med hinanden og gaa 
sammen ind under en Strimmel Græstørv, et kunstigt 
Fostbroderskab, der navnlig gik ud paa at bistaa hin- 
anden i Kamp og følges ad i Døden, eller at den over- 
levende skulde hævne den faldnes Død. Det er ved 
en Holmgang, at Ørvarodd og Hjalmar gensidig har 
fattet Beundring for hinandens Tapperhed og er blevne 
Fostbrødre, og det er ved en fælles Holmgang paa 
Samsø mod Arngrimssønnerne, at Fostbroderskabet op- 
løses gennem Hjalmars Fald. I Nibelungenlied kendes 
vel ikke det egentlige Fostbroderskab, men under Ni- 
belungernes Besøg hos Etzel slutter Hagen og Volker 
Krigskammeratskab med hinanden, da Faren begynder 
at trække sammen, og i den frj'^gtelige Kamp viger de 
ikke fra hinandens Side; da Volker ligger død, faar 
Hagen fordoblede Kræfter for at hævne »den bedste 
Kampfælle, jeg nogentid vandt.« I fransk Heltedigt- 
ning er Roland og Olivier det berømteste Kampfælle- 

Par. Smukt og ømt er Forholdet imellem de to Helte. 
Det er i en Tvekamp, at de — ligesom Ørvarodd og Hjal- 
mar — har lært at beundre hinanden og har sluttet Bro- 
derpagt. Den enes Vildskab og den andens Besindighed 
supplerer hinanden i Kampen, nu og da kan de ryge 
sammen et Øjeblik, men snart bliver de igen gode 
Venner, og Baandet mellem dem befæstes yderligere 
ved, at Olivier i Beundring for Rolands Tapperhed har 
skænket ham sin Søster til Brud. Lysest straaler deres 
Venskab frem, hvor de i deres Dødsstund ved Roncevaux 
staar Side om Side og hamrer løs paa Fjendens utal- 
lige Skarer. I Slagrusens Vildelse hugger Olivier i sin 
Fostbroders Hjælm, men Roland spørger ham kun 
»blidt«, om han gjorde det med Vilje: »Jeg er Roland, 
som I ellers elskede saa højt, paa ingen Vis har I 
undsagt mig«. Men i det samme falder Olivier døende 
om, Roland sidder hos ham, og med sin sidste Kraft 
velsigner Olivier Karl og Frankrig samt »son compagnon 
Roland desur tuz hornes« ; da han er død, holder Ro- 
land midt i Slagtumlen en kort Ligtale over ham: 
»Sammen har vi staaet i Aar og Dage, aldrig' gjorde 
du mig noget ondt og aldrig jeg dig; naar du nu er 
død, er det mig en Smerte, at jeg lever.« Men saa 
hugger han med mangedoblet Raseri videre paa F'jen- 
derne, for, inden han selv falder, at berede en Heka- 
tombe af Lig for sin dræbte Broder. 

Olivier og Roland hører med til de 12 »Pairer«s Vaa- 
benbroderskab, compagnonage ; disse »Jævninge» gør 
overalt fælles Sag baade overfor Fjender og lejlighedsvis 
overfor Kejser Karl, de sidder indbyrdes til Doms over 
hverandre osv.*. Hele Krigersamfund af unge Mænd, der 

fuldstændig har viet sig til Kampfællesskab , er ogsaa 
de nordiske Vikingelag, Halfs og hans Stalbrødres eller 
Jomsvikingemes, som Sagaerne forherliger, og af samme 
Art var vel de irske Feniers Kæmpelag. Her lever man 
helt i Fællig, ingen Kvinder taales i Lejren, alt Krigs- 
bytte føres til Stangen og skiftes, alle har Pligt at 
hævne hverandre som »Bordfæller eller Brødre«. 

Ligesaa nødvendig som Kammeratskabet er dernæst 
i Krigen Underordnelsen under en Fører, en Høvding. 

Høvdingen, Feltherren, skal paa én Gang være 
baade Fader og Lærer og Herre for sine Tropper. Han 
opflammer ved Tale — den er enten et kammeratligt 
»vi — « som den unge Napoleons, eller et kort, tvingende 
»Fremad — « som Suvarows. Han styrter sig forrest i 
Kampen, elektriserer sine Tropper og tvinger dem til 
at dele Faren med ham. Han er ikke bange for resolut 
at brænde Skibene og bryde Broerne af bag Hæren for 
at tvinge sig selv og sine Mænd til at sejre eller falde 

— som Vikinger (ifølge irske Sagaer) brændte deres 
Skibe, da de landede paa Irland; som Styrbjøm 
brændte Jomsvikingernes Skibe oppe i Målaren før 
Slaget ved Fyrisvold; eller som Sampiero lod sine 
Galejer bore i Sænk, da han med sin lille Friskare 
landede paa Korsika for at befri Øen fra Genuesernes 
HeiTedømme^. Han skal kunne befale og skaffe sig ad- 
lydt. Han truer og banker løs med sin Stav paa de 
sendrægtige eller fejge — som Odysseus eller Agamemnon 

— han slaar Modsigelsen ned med et brøsigt »Hold 
Mund« og straffer selv en ringe Ulydighed af sin bedste 
Kriger med et Ørefigen — som Karl overfor Roland. 
Roland, der som Kejserens Søstersøn og bedste Kriger har 



Karl som Feltherre. 313 

Primadonnanykker, er for en Opsætsighed af sin Onkel 
bleven straffet med under et Slag at maatte føre Bag- 
troppen. Da han ikke vil finde sig i denne Tilskuer- 
rolle, forlader han i Smug med sine Folk sin Post, 
drager ud og erobrer en By og vender næste Dag til- 
bage belæsset med Bytte, bøjer Knæ for Kejseren og 
overdrager ham det erobrede. Men Karl, som ikke 
kan glemme Rolands nye Brud paa Disciplinen, svarer 
ham blot med et »Hold Mund« og et Øredask, — en 
formindsket Udgave af den romerske Feltherres Justits 
overfor sin egen Søns sejrrige Ulydighed. Roland bruser 
op, vil i første Øjeblik slaa til, men gaar tavs bort, 
stiger til Hest og forlader for flere Aar Tjenesten, — 
indtil han omsider en Dag kommer tilbage, ydmyger 
sig og modtager Tilgivelse. 

Karl den store er overhovedet Mønstret paa en Felt- 
herre. Selv utrættelig strabadserer han ubønhørligt 
sine Tropper og véd at opflamme deres Kappelyst og 
Æresfølelse ved sit Eksempel. Efter lange Aars Kampe 
i Spanien er han med sin Hær paa Hjemtog til 
Frankrig; de trætte, udslidte gamle Krigere længes blot 
hjem, men Kari rider sørgende afsted og tænker paa, 
hvad han skal svare dem derhjemme, naar de spørger 
om alle de mægtige Baroner, der nu ligger dræbte 
tilbage dernede i Spanien. Da faar han fra en Høj 
Øje paa en prægtig tindekranset By langt borte med 
mange Taame og en Karfunkel straalende fra Midt- 
borgens Top. Og straks beslutter han at ville eje den. 
»Hvad er det for en By?« spørger han sin Raadgiver. 
»Ved Apostlene, de af jer, der vil hjem til Frankrig, 
maa drage gennem den Bys Porte.« De trætte gamle 

Baroner forfærdes, den gamle Raadgiver vil tale Kejseren 
til Foniuft: Byen er næsten uindtagelig, alle er udasede 
og længes blot hjem. Men Kejseren farer op som et 
Vildsvin: »Nok herom, hvem der vil, kan drage hjem«, 
og han vender sig til en af de bedste af sine Mænd 
og tilbyder ham Staden som Len, hvis han vil erobre 
den. Men han undskylder sig. Han vender sig til 
en anden, en tredje, en Qerde — ' »Avancez Richard de Nor- 
mandie . . . Avancez comte de franc lignage osv.« Alle 
undskylder de sig: de er medtagne af Strabadser, de 
vil hjem og pleje sig, hjem til Kone og Børn, de har 
nok af Jorder hjemme, som venter osv. osv. Og da 
han næsten er gaaet Rækken igennem, slaar hans Stem- 
ning om, og den gamle Kejsers Vrede vokser til et 
frygteligt Udbrud: »Gaa Jer Vej, Baroner, gaa Jer Vej 
— Bourguignoner og Franskmænd, Anjouboer, Flam- 
lændere, Hainautboer, Poitoufolk, Bretoner, Lotringer! 
. . . Tro ikke, jeg skæmter. Jeg beholder ikke én af 
Jer mod hans Vilje. Men ved St. Firmin af Amiens! 
Jeg bliver hernede for Narbonne, 30 Maaneder om det 
skal være, til jeg har erobret Byen. Og naar I kom- 
mer hjem til det skønne Frankrig og Laonlandet, hvis 
nogen saa spørger jer, hvor Kejser Karl er, — I Herrer 
Franskmænd, ved Gud I saa kan I svare, at I har ladet 
ham tilbage at belejre Narbonne!« — Men saa melder 
der sig endelig en af Mændene til at udføre Hvervet 
og han bringer det med Glans til Ende*. 

Til Gengæld kan Karl være saa øm som en Moder 
overfor sine Helte. Da Roland engang vil give sig ud 
paa et farefuldt Foretagende, græder Kejseren: »Hvad 
skal I dog derude at slaas med den Satan af en Tyrk? 



Feltherren. 315 

Hvis jeg taber jer, bliver jeg tilbage som en stakkels 
Frue, der har mistet sin Husbond«. Og han fælder 
Taarer, naar han ser sine Helte ligge slagne paa Valen. 
»Hvad skal jeg svare, naar jeg kommer hjem til Frank- 
rig uden dem? Maatte jeg dø og min Sjæl forenes med 
deres!« Og saa falder han i Besvimelse. 

Om det skal være, maa Hærføreren endog ofre sig 
selv for sin Hær. Som Kodros eller Decius gik i 
Døden for deres Folk, saaledes lader Feltherren i en 
belejret By hellere Fjenderne dræbe hans fangne Søn 
lige for hans Øjne, end han overgiver Byen : den span- 
ske Don Ålonzo kaster, da han faar Valget stillet, selv 
sit Sværd ned fra Muren til dem som Tegn paa, hvad 
han vælger. Bliver han selv fangen, lader han, som en 
spansk Ridder i Maurernes Fangenskab, dem derhjemme, 
som vil løskøbe ham i dyre Domme, vide, at de maa 
ikke give Fjenderne en Hvid for ham, da han alligevel 
mærker, at han er sin Død nær. Saaledes efterlod 
Frederik den 2den, da han drog i Syvaarskrigen, 
en skriftlig Ordre til , at man , hvis han * kom i 
Fangenskab, ikke maatte tage ringeste Hensyn til, hvad 
han skrev fra Fangenskabet, ikke maatte byde hverken 
Løsepenge eller en Provins for hans Befrielse, men under 
hans Broders Ledelse skulde fortsætte Krigen og be- 
nytte alle Fordele, ganske som om han aldrig havde 
eksisteret *. 



Fastest og inderligst er Forholdet mellem Hær- 
føreren, Fyrsten, og hans Følge, den faste Kærne i 

hans Hær, som han har udrustet og giver Løn og Op- 
hold, og som stedse tjener ham som et staaende Korps. 
Her forener Herre og Tjener-Forholdet sig med Forholdet 
mellem Feltherre og Soldat, og der danner sig et paa 
frivillig Overenskomst grundet og frit opsigeligt gen- 
sidigt Troskabsforhold af den skønneste Art. Den, der 
er Høvdingens »Mand«, »Følgemand«, er som Tak eller 
til Gengæld for den Løn og det Underhold, han mod- 
tager, pligtig at ofre Liv og Blod for ham og ubetinget 
og overalt at lyde og følge ham. Det indiske Heltedigt 
kender Forholdet, — da Duryodhana ligger døende, 
siger en af hans Mænd til ham: »Forbandet er jeg, 
naar jeg overlever dig, intetsteds vil jeg mere kunne 
finde Ro og Lykke«. — De persiske Pehlevaner ofrer sig 
med selvfornægtende Troskab for deres Shah; en af 
dem begiver sig i Forklædning ind i Turan og opsøger 
en iransk Kongesøn, som lever i Fangenskab derovre 
med sin Moder, og under utallige Farer og Anstrængel- 
ser bringer han dem begge fri og uskadte til Iran; 
naar Prinsen opfordrer ham til at skaane sig, har han 
blot Svaret: liden Vægt ligger der paa mit, en Pehle- 
vans Liv; jeg har talrige Lige, men hvem skulde be- 
klæde Tronen, om dig kom noget til. »Én Shah 
alene lever, og han har ingen Børn, men stort er 
PehlevanernesTal«. — De 30 Gibborim, som stod i Da- 
vids Sold, kappedes om at kaste sig ind i de mest 
halsbrækkende Æventyr for at tilfredsstille det mindste 
Lune af deres Hersker; han faar Lyst til at drikke af 
en Brønd inde i Filisternes Fæstning, og straks bi-yder 
tre af de »vældige« ind og henter ham under Livsfare 
en Drik af Brønden. I Forholdet mellem Odysseus 

Og hans Mænd er der noget af samme snævre ind- 
byrdes Troskab. — Men især paa germansk Grund 
udvikler Forholdet mellem Høvdingen oghans »Mannen«, 
hans Krigerfølge sig. »Fyrsterne kæmper for Sejren«, 
siger Tacitus om Germanerne, »Følgesvendene for 
Fyrsten. At forsvare ham og beskytte ham, at udføre 
sine egne Heltegærninger til hans Ære, er den helligste 
Pligt Beskæmmende er det for Fyrsten at blive over- 
truffet i Tapperhed, beskæmmende for Følgesvendene 
ikke at naa op i Højde med hans Tapperhed. Van- 
ærende og forsmædeligt for hele Livet er det at und- 
komme af det Slag, hvori Fyrsten faldt«. I fransk og 
spansk Heltedigt genfindes det germanske Troskabsfor- 
hold — f. Eks. i de 12 Pairers Forhold til Karl den store — 
som den ene Bestanddel i det sammensatte Lensmands- 
forhold; rent forekommer og forherliges det overalt i 
angelsachsisk, nordisk og tysk Heltedigt. Beovulfkvadet 
er navnlig helt gennemtrængt af den germanske Hird- 
troskabs Begreb. Da Beovulfs Mænd under hans sidste 
Dragekamp svigter deres Herre, bliver den unge Viclaf 
ham ene tro, han mindes den søde Mjød og »Gave- 
uddeleren«s Ringe, plejer Beovulf, da han har faaet Bane- 
saar, og kalder efter hans Død evig Straf og Forbandelse 
ned over de troløse Mænd. I Norden var Rolf Krake 
og hans tolv Kæmper det berømteste og skønneste Billed 
paa Høvdingen og hans Følge, hans »Hird«. Hans 
Gavmildhed mod dem binder dem ved Taknemlighed 
til ubetinget Troskab; under Overfaldet paa Kongs- 
gaarden i Lejre siger Hjalte (Rolf Krakes Saga) de 
smukke Ord: »Lader os nu vel opfylde vore hellige 
Løfter, mandigt at forsvare den navnkundigste blandt 

Konger af dem, som nu hersker her i Nordlandene, 
saa at det maa skrives paa hvert Løvblad og spørges 
til alle Lande, at vi gengældte ham hans Vaaben og 
Krigsrustninger og alle de andre Velgerninger, han har 
bevist os, og vi gør hermed jo ikke andet end vor 
højeste Skyldighed.« Og i Digtet hos Sakse synger 
Bødvar Bjarke til Hjalte, da de er næsten ene tilbage 
og alt Haab er ude: »Ved Kongens Hoved — jeg la^er 
mig hen, — Lig du, Hjalte I — som Lig ved hans 
Fødder. — Da skal de se, naar de syne Valen, — at 
Livet vi gav — for Guld, vi fik. — Lad Ravn og 
Ørn — kun øde vort Lig, — vor Drot, som sig sømmer 
— i Døden vi fulgte«. Tidlig ordnedes ogsaa Forholdene i 
de danske Kongers Hird rent militærisk ved egne Love — 
Kong Frodes f. Eks.; de samledes siden af Knud den 
store til den saakaldte »Vitterlag«. 

I tysk Digtning er Dietrich af Bern omringet af 
sine tolv »Recken« (Tallet 12, der saa ofte kommer 
igen, er hos mange ariske Folk et af de fornemste Tal). 
Trofast sluttede de sig sammen om ham, da Kong Er- 
naurik forjagede ham af hans Rige; som en Nestor staar 
Hildebrand, Dietrichs gamle Vaabenmester og Foster- 
fader, ved hans Side med sine vise Raad. I samme 
Stilling staar den gamle Berchtung ved Siden af Konge- 
sønnen W^olfdietrich : han fik i sin Tid Barnet overleveret 
af Faderen for at dræbe det, men opfostrede det i Stedet, 
og efter Kongens Død, da de ældre Brødre stræbte 
Wolfdietrich efter Livet, forsvarede Berchtung baade 
ham og hans Moder i sin Borg. Hans 16 Sønner bi- 
staar ham under denne Forsvarskamp, i hvilken den 
unge Helt selv kæmper mandig med; Berchtung ser, en 

efler en, seks af Sønnerne falde, men smiler blot hver 
Gang hen til Wolfdietrich, for at denne intet skal ane. 
Først efter Kampen maa han paa Fyrstesønnens ind- 
trængende Forespørgsler aabenbare Sandheden. »Hver 
Gang jeg saa hen mod dig, smilende om Mund — var 
én af mine Sønner just falden i samme Stund«. Wolf- 
dietrich bliver saa fortvivlet herover, at han vil styrte 
sig i sit Sværd, men Berchtung tager rolig Sværdet fra 
ham: »Hvad skulde det hjælpe mig, at vor fælles Herre 
døde? De var jo ogsaa mine Børn og ikke Jeres.« 
Derpaa redder han den unge Helt ud i det fremmede. 
Lange Aar efter kommer Wolfdietrich tilbage og hører 
om, hvor meget Berchtung og hans Sønner derhjemme 
har lidt for hans Skyld; Faderen er død, Sønnerne er 
i Fængsel. Uden at kendes taler han med dem; de vil 
ikke, siger de, længer tænke paa Faderens Død, men 
efter deres Herre i Udlændigheden sukker de stadig. 

Den gamle Fosterfader er en staaende Figur i Helte- 
digtningen. Unge Ædlinge overdrages gærne til Op- 
fostring og Uddannelse i Vaabenbrug til en ældre Mand 
af Hirden; senere i Livet vedblev den Gamle at staa 
ved deres Side som den højagtede Raadgiver, og hans 
Undergivenhed for sin unge Herre besvares smukt af 
den Unges Ærbødighed for sin Lærer og Fosterfader. 
I dette Forhold staar f. Eks. Achilleus og Phønix, — 
den sidste har været Faderen Peleus' Mand og set Helten 
paa sine Knæ som Barn, — eller i Norden Frodesønnerne 
og Stærkodder, Fritjof og Hilding. Harlungernes Pleje- 
fader, »der treue Eckehart«, er bleven tysk Troskabs Ideal. 
Som en Fosterfader maa man vel ogsaa tænke sig 
Tjeneren Richier, der i det franske Helledigt »Floovent« 

følger med Kongesønnen i Forvisning og lover Moderen 
altid at vaage over ham og staa ham bi. I et andet 
fransk Heltedigt »Jourdain de Blaives« er en ung 
Fyrstesøn bleven sat i Pleje og Lære hos en trofast 
Vasal Renier, og Fjenderne kommer og forlanger ham 
udleveret; længe vægrer Renier og hans Hustru sig, 
tilslut, da der intet andet Raad er. overgiver de deres 
eget Barn i Fjendernes Hænder og lader ham lide 
Døden, medens de frelser deres Hen-es Barn. 

En anden staaende Figur er den liden Smaadreng, 
den unge trofaste Knøs. Saa lidet ænset han er, tjener 
han — som Svend Trøst ved Randers Bro — ofte sin 
Herre bedst af alle. Naar de andre sviger og ikke tør 
følge, bliver hans Smaasvend hos ham — som Viclaf 
hos Beovulf i Dragekampen, eller som en anden Svend 
Trøst i Riddervisen om Hr. Danne ved : »Alle vil Svendene 
Orlov have — som der haver ædt eders Brød, — for- 
uden liden Svend Trøste, — han vil med eder dø«. 
Det er en liden Kærtesvend, som hos Snorre ene 
vover at tale Kong Sigurd til Rette i hans Raseri. 

Den listige Tjener, som senere ned gennem Ti- 
derne bliver en staaende Komedie- og Roman- 
figur, dukker ogsaa allerede op i Heltedigtningen. 
Saadanne Fif, som det ikke anstaar sig for Helten 
selv at nedlade sig til, er hans Svend opfindsom 
paa. Han tager Fjælene bort under Randers Bro — 
som Svend Trøst; han hitter paa alskens Gavtj^'e- 
streger for at redde sin Herre, — som Robin Hoods 
Svend »Little John« ; han tager Tjeneste hos sin Herres 
Fjende og bringer denne i Fordærv ved sine falske 

Raad — som Kyros* Mand Zopyros ifølge Herodot, 
Chlodvigs Mand Aridius ifølge Gregor af Tours. 

Troskab mod Herren, det er Indbegrebet af Svende- 
nes Pligter. Troskaben opfattes meget forretningsmæs- 
sigt som en skyldig Betaling for den Løn og det Under- 
hold, Høvdingen yder sine Mænd. Den, der vil lokke 
til Forræderi, afvises af Krigeren (Viclaf f. Eks.) med den 
reelle Begrundelse: »Jeg har min Løn jofaaet, det lyse, 
røde Guide. Men til sin Herre siger han (som Gid f. Eks.): 
»Hvad vil du give mig, for at jeg skal tjene dig?« 
Høvdingen er Brødværten, Ringuddeleren — baade paa 
indisk, angelsachsisk og oldnordisk kaldes Fyrsten 
saaledes — , og Mændenes Troskabspligt er, — det frem- 
hæves aabent, — helt afhængig af, at- han viser »Milte« 
(Gavmildhed). Ogsaa en Troskabs- og Beskyttelsespligt 
har Herren overfor sine Mænd og Svende. Da Palna- 
toke og Bjørn hin Bretske og deres Mænd blev over- 
faldne i Kong Svends Hal, slog de sig alle igennem, 
kun én af Bjørns Mænd savnedes; men Bjørn vilde 
ikke løbe fra sin Mand, vendte tilbage til Hallen og 
bar Manden, omend kun som Lig, paa sin Ryg ud 
med sig; Odysseus vil paa samme Maade nødvendig 
tilbage til Kirke for at redde sine forvandlede Mænd. 
Da Burgunderne ovre hos Kong Etzel var indesluttede 
af Krimhilds Folk, bød hun dem endnu Fred, naar de 
blot vilde udlevere Hagen til hendes Hævn; men Kon- 
gerne afviste med Harme dette Forslag, — saa vilde 
de hellere dø end svige ridderlig Sæd, »de kunde ikke 
vige fra deres Troskab« imod en af deres Mænd. 

Ogsaa overfor Fjenden udvikler der sig af Kamp- 
livet efterhaanden en vis Moral, en Art primitiv Folke- 
ret. Til at begj'nde med er alle Maader at komme 
Fjenderne til Livs lige gode; al Slags List, alle 
Slags Vaaben hilses som lige fortjenstfulde, al 
Slags Grusomhed som lige heroisk. Hvor en stærk 
religiøs Fanatisme gennemtrænger Kamplivet, vedlige- 
holder denne Moralløshed sig. I Dommernes og Sa- 
muels Bøger kan man læse om, hvorledes al Slags 
Troløshed og Grusomhed forekom Jahves Folk lige 
fortjenstfulde i »Jahves Krige« ; i de franske Heltedigtes 
Skildring af Kampene med Saracenerne kommer ogsaa 
ofte i religiøs Fanatisme et lignende Barbari frem. Men 
i det hele giver der sig dog snart en vis Loyalitet til 
Kende overfor Fjenden, og denne gør Heltedigtningen 
sig til Talsmand for. 

Uvilkaarlig anerkender Helten hos sine Modstander 
de Egenskaber, han er stolt af hos sig selv. Naar 
Ajas og Hektor Dagen igennem af Hjærtens Lyst har 
slaaet løs paa hinanden, skilles de ad ved Solnedgang 
med gensidig Højagtelse og udveksler Komplimenter 
og Gaver: »En Gud har givet dig Højde, Kraft og For- 
stand, og du bruger dit Spyd som ingen Achæer«, siger 
Hektor til Ajas. Et Retfærdighedskrav paa lige Vil- 
kaar i Kampen gør sig ogsaa gældende. Det er ingen 
Ære for to at over\dnde én: én mod én bliver Reglen. 
Uffe maatte ved at kæmpe mod to aftvætte den Skam, 
der sad paa de Danske, siden de var to om at dræbe 
den svenske Konge. Alphart skammer i sin Dødsstund 
sine Modstandere ud, fordi de fejgt har været to om at 
angribe ham. »En mod En« hører ogsaa til de Krigs- 

regler, der vedloges forud for det store Slag mellem de 
indiske Kuruer og Panduer (aabenbart dog ikke til- 
hørende den ældste Del af Digtet). En anden af disse 
Regler er, at kun Krigere af samme Vaabenart maa 
kæmpe sammen, Vognkæmpe mod Vognkæmpe, Rytter 
mod Rytter osv. Saaledes affører ogsaa Beovulf sig, 
naar han skal kæmpe mod Sumpuhyret, sin Rustning 
og lægger sit Sværd, for at de kan staa lige. Naar den ene 
Kæmpe længe blot har pareret den andens Hug, siger 
han: >Nu har jeg standen dig tyve Hug — jeg venter, 
de er vel flere, — vil du nu stande mig ét igen -— for 
al din kongelige Ære«, og det kan den anden ikke 
undslaa sig for. — En vis Kammeratlighed opstaar 
uvilkaarlig under Kampen; de fælles Kaar og den fæl- 
les Situation afføder en instinktmæssig Broderlighed. 
Naar der tilstøder den ene et Uheld, som den anden 
føler, lige saa godt kunde være hændt ham selv, hjælper 
han Fjenden eller vil ialfald ikke benytte sig af Uheldet. 
Naar den andens Sadelrem brister, hjælper han ham 
at gøre den istand; naar Modstanderen faar sit Sværd 
slaaet istykker, kaster han ofte ogsaa sit, eller har 
Fjenden mistet sin Arm, kan det ske, at Helten 
lader sin ene binde bag paa Ryggen. Naar Kæmperne 
holder Pusterum, hænder det, at den ene i sin Hjelm 
henter en Drik Vand til den anden, der vansmægter af 
Tørst. Videst dreven er Loyaliteten maaske i den 
irske Cuchulains flere Dages Tvekamp med Feriad. 
Naar de har kæmpet Dagen igennem, slaar de Armene 
om hinanden og kysses, og derefter sælter de deres 
Heste i samme Indhegning, medens deres VognstjTere 
lejrer sig ved samme Ild. Begge Heltene tilsaaes af 

21* 

Læger, og af hver Urt og Salve, Cuchulain Hk lagt 
paa sine Saar, sendte han en tilsvarende Portion over 
til Feriad, for at Erins Folk ikke skulde kunne sige. 
hvis Feriad siden blev fældet, at det var, fordi Cuchu- 
lain var bleven bedre plejet af Læger. Til Gengæld 
sendte Feriad over til Cuchulain Portioner af den Nf ad 
og Drikke, han fik, fordi han blev bedre forsynet her- 
med end den anden. — Naar den ene af Parterne 
ligger under, føler Sejrherren i tryg og taknemlig Glæde 
over Sejren en Lyst til at vise sig højmodig; han har 
uvilkaarlig faaet den anden kær baade for hans tapre 
Modstand og hans endelige Fald og ærer sig selv vedl 
at ære ham. Over Modstanderens Lig udgyder Helten 
ofte en oprigtig Taare; da Jarl Percy endelig har fældet 
sin Dødsfjende Douglas, synker han straks ned og 
griber den Døendes Haand: »Jeg vilde have købt dit 
Liv for min Jord, en taprere Helt end dig har ingen 
set, mit Hjærte bløder for din Skylde. Den Afdødes 
Lig lader Helten begrave med Ære: Perserhelten Tus 
saaledes Firuds Lig, Maurerkongen den spanske Alonzo 
de Aguilars Lig; Kong Ring lader ved Harald Hilde- 
tands Fald Slaget standse og Kongen bisætte med stor 
Hæder. En gensidig Aftale herom træffes ofte før 
Tvekampen : saaledes mellem Hektor og Achæerne, mel- 
lem Angantyr og Ørvarodd eller i Tvekampe hos Sakse. 
En hel Krigsret eller Folkeret udvikler sig da efter- 
haanden. Man sender, som vi har set, oftest Krigs- 
erklæring forud for Krigen; saaledes sendte ogsaa 
Indianerne en rødmalet Økse eller et Bundt Pile i et 
Slangeskind, Perserne forlangte Jord og Vand som 
Tegn paa Underkastelse, Athenerne sendte en Vædder, 

Romerne kastede en Lanse ind paa Fjendens Grund ^. 
Indbyrdes mellem Enkeltmænd gaar ialfald en Und- 
sigelse torud for Fjendtlighederne; at overrumple en 
værgeløs Mand eller sine Gæster, uden at de er und- 
sagte i Forv'ejen, er æreløs Sag. I Kampen selv er 
Skrædderhug, Hug nedenfor Navlen, vanærende, — 
^aavel i Kampen mellem Bhishma og Duryodhana 
som i Kampen mellem Orm Ungersvend og Bermer 
Rise; ligesaa undertiden forgiftede Pile (se f. Eks. i 
Odysseen, hvor En ikke vil give Odysseus Gift til hans 
Pile af »Gru for de salige Guder c); men endvidere al 
Slags List, der ikke — som Heltens — er forvoven 
og halsbrækkende, men fejgt kryber i Skjul. Hektor 
vil ikke ved lumske Spydkast fælde Ajas, men i 
aabenlys Nærkamp; Hei-wig og Ortwin vil ikke lønlig 
bortføre den røvede Gudrun fra hendes forsmædelige 
Fangenskab, men vil erobre hende tilbage i aaben 
Kamp; naar en nordisk Viking om Natten har røvet 
og bortført en Bondes Gods, vender han stundom af 
honnet Ambition tilbage, tænder Ild paa Gaarden og 
nævner sig som Gerningsmanden. 



Lige som Troskab imod Kammerater og Høvding 
samt Loyalitet mod Fjenden er de Dyder, som Heltedigt- 
ningen forherliger hos sine Helte, saaledes brænde- 
mærker den Bruddet paa dem i afskrækkende Billeder. 
FoiTæderi er Dødssynden overalt i Heltedigtningen. 

Troløsheden mod Kammerat og Herre er fremfor 
alt brændemærket i Roncevauxdigtet. Oprindelig er 
Guenes (Ganeions) Forræderi vistnok tænkt som grundet 

i simpel Bestikkelse fra Saracenernes Side, og Judas 
Forræderi har vel tildels været Forbilledet^. Men i Ro- 
landskvadet er Ganelonsfiguren uddybet noget og løftet 
noget. Han er en anset Mand, Karl den stores Svoger, 
og er skildret som en statelig Skikkelse, med stolt 
prægtigt Udseende. Hans Forhold til sin Slægt og sine 
Svende er smukt og værdigt, og han udretter med en 
vis Stolthed Karls Sendelse. Men det, der driver ham 
ud i Forræderiet, er dels aabenbart en gammel Skin- 
syge mod Roland, dels Nag over, at denne har faaet 
den nævnte farlige Sendelse til Saracenerne overdragen 
til ham. Og det skildres nu godt, hvorledes det al- 
mindelige Forsæt om at »faire un peu de légeriec 
straks spirer frem af Harmen, men siden modnes og 
tager bestemt Form, da en listig Saracener føjer Be- 
stikkelsen til. Overmaade fint er Samtalen mellem 

■ 

Saracenerne og Ganeion gengivet; medens Ganeion 
søger at vælte alt Fjendens Had over paa Roland som 
den evige Fredsforstyrrer, mærker den anden, at Jord- 
bunden nu er beredt for en Bestikkelse og kommer 
forsigtigt frem med sine Forslag. Senere vedbliver 
Ganeion at hævde, at han ikke er Forræder, men 
kun har hævnet sig paa den, han havde undsagt: 
»Venget m'en sui: mais n'i ad traison«, — hvad der 
iøvrigt ikke frier ham fra at idømmes en frygtelig 
Straf af Karl og Baronerne. Undsigelse overfor Kamme- 
nit og Opsigelse overfor Herre anses ellers ofte som 
lovligt Ophor af Troskabspligt*. Niels Ebbesen be- 
tragter sig L Elks. efter Folkevisen for helt retfærdig- 
gjort ved sin Opsigelse. Der er ingen tilsammenviet 
uden Munken og hans Kappe, og >det er saa Sæd i 

Danmark — har været af gamle Dage : — ihvilken 
Svend, som ikke vil tjene, — han maa vel Orlov have«. 

Naar Forræderen kommer med sit Anslag til Fjen- 
den, viser denne, hvis han er loyal, ham bort og ad- 
varer hans Herre imod ham, eller dræber ham endog 
selv og sender hans Hoved tilbage til hans Herre. Er 
Forræderiet allerede begaaet og Forræderen kommer 
med Budskabet for at faa sin Løn, viser Fjenden sin 
Afsky ved at dræbe ham. Romerne lod de vejiske Drenge 
piske deres Skolelærer tilbage til deres By, da han 
kom for at føre de fornemme Børn som Gisler over 
til Rom; den sabinske Hærfører benyttede sig derimod 
først af den romerske Kvindes Tilbud om Forræderi, 
men bagefter lod han Hæren overdænge hende med 
det Guld, hun havde betinget sig, indtil hun segnede 
knust om, under Lønnen for sit Forræderi. David lod 
Sauls Drabsmand fælde, Knud den store lod Kong Ed- 
vards Mordere hænge, da de kom for at søge deres 
Løn for Ugerningen; Olav Trygvason behandlede 
Karker paa lignende Maade; i den frankiske Historie 
og i et serbisk Digt forekommer det samme. ^ Karl den 
femte betalte — fortælles der — Forrædere med falsk 
Mønt, betalte saaledes Falskhed med Falskhed. 

Uloyalitet overfor Fjenden er den anden Art af 
Forræderi, som Heltedigtningen brændemærker. Over- 
fald — f. Eks. Indebrænding eller Snigmord — uden 
Undsigelse, især paa éns Gæster, er Niddingsdaad. 
Alle Heltedigte véd at berette om slige, men navnlig 
handler Nibelungenlied om to saadanne store Forræderier. 
Først lader Hagen af Troskab mod Biynhild, hvis 
»Mand« han er, sig forlede til paa snigmordersk Vis 

at dræbe Siegfried bagfra, medens han er paa Jagt og 
vaabenløs bøjer sig ned for at drikke af en Kilde. »En 
saadan Misgerning har aldrig nogen Helt begaaet«, 
udbryder Digteren, og den Døende forbander ham og 
hans Efterkommere; »med Skændsel skal de skilles ud 
fra alle gode Heltes Kreds«. Siden begaar Krimhild 
det store Forræderi at lade sine Gæster overfalde og 
tage af Dage. Den gamle hæderlige Hildebrand fuld- 
byrder da tilslut den poetiske Retfærdighed ved at slaa 
denne »Djævelinde« ihjæl, for at hun ikke skal nyde 
Frugterne af sit Forræderi. 



Den militære Moral er en Æres moral. Geleddets 
Eksempel og Kammeraternes Dom lægger et Tryk paa 
den Enkelte, som stedse føler sig overvaaget af sine Lige 
og, ømfindtlig for Dadel, blindt underkaster sig, hvad 
»der hører sig til«. Den homeriske Kriger »blues« for at 
vise sig fejg, Hektor er bange for, »hvad en slettere 
Mand skal kunne fortælle«, hvis han flyr; at Paris er 
ufølsom overfor Folks Omtale, lægges ham højlig til 
Last, — Helena ønskede, hun havde faaet sig en Mand, 
»som dog ænsede Menneskers Spot og utallige Haans- 
ord«. Eddahelten er lige saa optaget af, hvad »der 
sømmer sig«, som den tyske »Knappe« af at opføre 
sig »gezogentlich«; begge er lige ømskindede overfor 
Nid og Øgenavne, som Roland overfor »male chanson«^®. 
Men smukt og stolt kommer ogsaa netop hos Roland 
den militære Æresfølelse frem. Han bestemmes stedse 
efter, hvad »de Franske vil sige«, hvad »Karl vil sige«. 

Og da han ved Roncevaux nægter at kalde Hoved- 
hæren til Hjælp ved sit Horn, har han disse tre 
Grunde: »I det skønne Frankrig vilde jeg miste mit 
Ry derved . . . Mine Slægtninge vilde høre Dadel for 
min Skyld . . . Det elskede Frankrig vilde falde i Van- 
ære derved«. Fra Sky for Dadel udvikler man sig 
til Sky for det dadelværdige. Saaledes fortælles ogsaa 
om en gammelarabisk Helt, at da hans Datter raadede 
ham til et Forræderi, gik han ud af Teltet og raabte : 
»Hallo I Amer Ben Dschuwein (saaledes hed han) er 
en Forræder.« Ekkoet svarede ham, som han havde 
raabt, og han udbrød: »hvor afskyeligt det dog lyder I« 
Saa raabte han: »Hallo! Amer Ben Dschuwein er en 
Hædersmand«, og Ekkoet gentog hans Ord; »hvor det 
dog lyder kønt«, udbrød han nu og erklærede derefter 
til sin Datter, at han aldrig blev en Forræder ^^. Over- 
alt bestemmes den sande Helts Færd af et almindeligt 
Begreb om, hvad der anstaar en Kshatrya, en Pehle- 
van, en græsk Konge (II. 12, 310), »un vrai baron«, over- 
alt tænker han sig Kammeraterne som usynlige Til- 
skuere, og saa blankt, uden en Rustplet, som hans 
Skjold og hans Sværd, vil han ogsaa holde sit Navn 
og sit Ry uden en Plet. 

Men ikke blot Angst for Kammeraternes Dadel, og- 
saa Trang til at kappes med dem, udmærke sig overfor 
dem og Feltherren bliver en Spore for Krigeren. Det 
er det, som Faderen hos Homer lægger Krigeren paa 
Hjærte, naar han drager hjemmefra: »altid at være 
den første, udmærket i Heltenes Skare«. Den enes 
Laurbær lader ikke den anden sove, — som Themi- 
stokles ikke kunde sove for Miltiades' Trofæer. Ud- 

mærkeiser og Belønninger holder Kappelysten levende. 
Ligesom der, naar Indianerne kommer hjem fra Kamp, 
uddeles Hæderstegn til de tapreste — én faar en hvid 
Fjær i Haaret, en anden faar Lov til at male sig 
sort — saaledes faar hos Homer den, der har ud- 
mærket sig mest i Dagens Løb, Lov til ved Aftenstid 
at udvælge sig det bedste Stykke af Lammeboven og 
faar ved Fællesdrikningen sin Pokal bedst fyldt. Saa- 
ledes har ogsaa hos de gamle Irer den, der kan paa- 
beraabe sig de største Bedrifter, Ret til at skære for 
og vælge sit Stykke af Svinet. Cet gør Fordring her- 
paa og stopper Munden paa enhver, der vil gøre ham 
Forretten stridig, ved at minde ham om Ydmygelser, 
han har tilføjet ham. Men nu træder Conall ind og 
for hans bedre Ret maa Cet bøje sig, men han minder 
dog Conall om, at hvis Anluan (en tredje Helt) havde 
været til Stede, maatte igen Conall være veget for 
ham. Conall, der just har fældet Anluan i Tvekamp, 
tager imidlertid til Svar blot den dræbtes Hoved frem 
under sin Kappe og kaster det hen til Cet og giver sig 
saa uantastet til at skære for^^. 

Rent bortset fra slige haandgribelige Forrettigheder 
ved Gildesbordet, er det i det hele her, hvor Krigerne 
samles efter endt Dagværk, at de roser sig af 
deres Bedrifter, sammenligner sig med hverandre, 
dømmer den fejge, og det er atter og atter Tanken 
paa, hvad der vil siges i Drikkehallen, som ansporer 
dem i Kampen. Det er ogsaa her ved Drikken i Hallen, 
at de kappes om at aflægge »Bægerløfter« eller »voeu 
du paon« om Bedrifter, som de paatager sig at udføre. 
»Mandjævning« og Bægerløfte forekommer ikke blot 

som bekendt i Norden, men i omtrent al Heltedigtning. 
De irske Helte fortalte ved deres Efteraarsfester om 
deres udførte Bedrifler; de havde Tungespidserne af de 
fældede Fjender med som Vidnesbyrd, og der var dem, 
som brugte Dyretunger som falske Trofæer; Sværdene 
laa paa .Knæene, naar de talte, og vendte sig op mod 
dem, naar de løj. I Kong Hrodgars Hal sidder Beo- 
vulf og en dansk Mand ved Gildet og trættes om den 
førstes Bedrifter, som Danskeren vil nedsætte; Beovulf 
aflægger Bægerløfle om at dræbe Grændel. Ved Kon- 
stantinopels Hof sidder Karl den stores Kæmper, noget 
omtaagede af Vinen og overbyder hinanden i Pralerier om 
hvad for Bedrifter de tør paatage sig; de bliver tagne paa 
Ordet og maa næste Dag vise, hvad de duer til. Saa- 
ledes bliver ogsaa Helten — i engelske og nordiske 
Sagn — taget grusomt paa Ordet, naar han praler af 
sin Færdighed i Bueskydning, og maa vise sin Due- 
lighed ved at skyde et Æble af sin Søns HDved". 

Kamplege og Vaabenspil er overalt Fritidens Under- 
holdning for Krigere, og ved Siden af den virkelige 
Kamp bliver saadanne Idrætsprøver og Kamplege et 
Yndlingsæmne for Heltedigtningen. Det indiske Helte- 
digt skildrer gentagne Gange store Vaabenlege, ved 
hvilke Panduer og Kuruer prøver Kræfter; udførlig 
skildrer Illaden de Kamplege, Achilleus lod afholde til 
Ære for sin afdøde Ven, og Odysseen de, som Fæaker- 
kongen lod afholde for sin Gæst. Sagaerne fortæller 
om de islandske 14 Dages Idrætsstævner ved Vaar- 
tingene, og om, hvordan Olaf Trygvason i Nidaros 
Fjord svømmede omkap med sine Mænd. Overalt 
skildres ogsaa, hvorledes Fyrster drager paa Besøg hos 

hinanden for at prøve sig og deres Mænd i Vaaben- 
lege. Et fransk Heltedigt fortæller om Karls og hans 
Paladiners Færd i dette Øjemed til Kejseren af Konstanti- 
nopel. Didrik af Bern drager i Sagaen og Folkevisen til 
Kong Isung eller — i Digtet »Den store Rosenhave« — 
til Rhinheltene i Worms for at foranstalte slige Prøver; 
den russiske Vladimir sender sine »Bogatyr«er til den 
tartariske Khan, for at de kan imponere ham ved 
deres Kraftprøver. 

Var Ærgerrigheden — som tidUgere set — allerede 
Helten medfødt som en Forlængelse af hans hæftige 
Levelrang, saa virker Kappelysten med Kammeraterne, 
Ærekærheden overfor det store Publikum til at hidse 
Ærgerrigheden op til en Hovedpassion i ham. Udover 
Feltherrens Ros og Omgivelsernes Pris er det evigt Ry 
i Eftertidens Minde, som han søger. Med sin Død at 
købe sig dette er hans højeste Attraa. Og saavel den 
homeriske som den nordiske Helt er yderst optaget af, 
at hans Gravhøj skal blive nær ved Stranden eller 
Alfarvej, for at de kommende Slægter hyppig kan 
mindes ham. 



ÆTFORBUNDET. 

Paa Krigens Grund bygger sig endvidere for en væ- 
sentlig Del Slægten og Folket op; ud af Krigen 
blomstrer Slægtsaanden og Folkeaanden rigest frem. 
Og disse bliver Æmner for Heltedigtningens Forher- 
ligelse. 

Først Slægten og Stammen. Oftest er det op- 
rindelig en bestemt Slægts eller Stammes Traditioner, 
som Heltedigtningen besynger for selve Slægtens eller 
Stammens Medlemmer. Ordet »geste« i »chansons de 
ges te« betyder ikke blot »Bedrifter«, men tidlig og- 
saa »Slægt«; de er Digte om Karolingerne, om Lo trin- 
gerne, om Vilhelm af Oranges Slægt, og om en og samme 
Slægt knytter ofte flere af disse »chansons« sig sammen. 
»Mahabharata« betyder: det store Digt om Bharata- 
stammen. De fleste græske Heltesagn følger hele Slæg- 
ters Skæbne: Labdakiders, Pelopiders osv. De nor- 
diske Heltesagn ligeledes : Vølsungers, Skjoldungers, Yl- 
vingers, Ynglingers, og de islandske Sagaer er jo be- 
nævnede: Slægtsagaer, fordi de følger hele Slægters 
Skæbne, ofte ned gennem over hundrede Aar. Den 
genealogiske Interesse er overalt den ældste historiske 
Interesse; lige saa kyndig som Araberen er i Stam- 

tavler, har ogsaa baade Israeliten og den homeriske 
Græker, Islændingen og den franske Baron været det, 
og de bibelske Stamtavler har saa vel som de homeri- 
ske Slægtregistre, de islandske Ætledninger (»åttvisi«) 
saagodt som Slægtsammenhængen i »les chansons de 
geste« været Skelettet, hvorom Sagnene har lejret sig 
og som har holdt dem ved Live fra Slægt til Slægt, og 
er ikke — som man ofte har ment — noget senere 
vilkaarlig indsat. 

Som Slægten, Stammen er Æmnet, saaledes er det 
Slægtsaanden, Stammesammenhængen, der besynges og 
forherliges til Ære for den festlige Stammeforsamling, — 
forherliges ud fra rent militært Synspunkt og i militær 
Aand som en af de højeste moralske Værdier. 

Forældrenes Instinkt-Kærlighed for deres Børn som Kød 
af deres Kød, Ben af deres Ben, skildres ofte i dens dy- 
riske Styrke og Dybde. For at bevæge Hektor til at 
høre sine Bønner og ty ind i Ilion fra Achilleus' 
unærmelige Hænder, blotter hans Moder oppe paa 
Muren det Bryst, han har diet, og holder med Haanden 
Brystet frem. »Jeg har baaret ham 9 Maaneder i min 
Mave, hvor kan jeg saa udlevere ham?« udraaber den 
franske Moder, da Familieraadet vil, at en af hendes 
Drenge skal udleveres til Fjenden for at faa Faderen 
frigivet. Og da hun alligevel maa af med ham, klager 
hun: »O, Vivien! min Dreng, ma douce chair, o det 
kønne aabne Ansigt, det stolte Blik! Farvel, hvor var 
din Barndom dog skøn! Jeg vil tage af dit Haar og 
dine Fingres Negle, bære dem helt inde ved mit Hjærte 
og betragte dem paa hver Festdag . . . Ak, nu er det 
snart Paaske og Aprilfest. De andre Drenge faar 

smukke Klæder og Sko og gaar ud paaJagt. Dig skal 
jeg ikke se gaa og komme. Kom Død og tag mig 
selv.« I et andet fransk Digt staar en Saracener med 
Sværdet løftet over sin sovende Søn, der er bleven 
Renegat og som han vil dræbe. Men han kan ikke 
formaa sig dertil. »Hans Ansigt ligner mit mer end 
noget andet i Verden«. Og han afdækker hans Legem 
fra Mave til Hage. »Nej, det er mit eget Kød, mit eget 
Hjærle og Bryst«, siger han og gaar grædende bort^ 

Men dette er Slægtfølelsen blot som Naturinstinkt; 
det regnes af Heltedigtningen hverken som ondt eller godt. 
For denne er Slægten et militært Ætforbund, i hvilket 
Børnene »føres ind«, optages — ofte under Overlagelse af 
en afdød Slægtnings Navn — som Slægtens Fortsæt- 
tere og Beskyttere i Forældrenes Alderdom. Barnløshed 
nævnes stadig i Linie med Fattigdom og andre Ulykker. 
Navnlig er det Drenge, Manden kræver af sin Hustru; 
hun skal være »en helteundfangende Viv« — som Veda- 
hymnerne beder — , ellers forstødes hun. Drenge er 
som »et Pilekogger i Faderens Haand«. I et tartarisk 
Heltedigt sidder to gamle ude i det ensomme Steppe- 
tell og sørger over, at de ingen Søn har ; naar de bliver 
affældige, vil — frygter de — Røvere overfalde dem og 
slaa dem ihjæl. Stolt staar Araberen og ser paa sin 
Søn: «Jeg ser Ribat i hans Ungdoms Blomst og bliver 
selv ung; ingen Fejl ser jeg paa ham. Blid er den 
ene Side vendt imod mig; den anden er vendt ru og 
vild mod Fjenderne. Og naar det gælder Æren, da 
ryster den kække sig, som naar Middagsvinden be- 
væger det grønne Løv«. ' Men helt egennyttigt 
klager Egil Skallegrimson over sin faldne Søn. »Haardt 

Og hult gaar Havet ved min Søns Høj ; min Æt stun- 
der mod Enden, som en Skov, hvis Stammer styrter. 
Et Hul slog Havet i Slægtens Hegn. . . . Altid fulgte han 
min Vilje, hvad andre saa sagde; i mit Hjem var han 
mig til Hjælp, stærkest har han støttet min Styrke . . . 
Tit spejder jeg i Slaget omkring og søger en, som er 
min Lige, og som jeg tør tro. Men en Søn erstattes 
kun, naar man avler en ny — siger et gammelt Ord.« 

Sønner betragtes imidlertid ogsaa netop kun som 
et Aktiv, som Faderen helt raader over. Naar hans 
Interesse fører det med sig, afhænder han sit Aktiv. 
At Sønner udleveres til Fjenderne for at købe Fa- 
deren tilbage, anses som naturligt og rigtigt. Ogsaa for 
Søskende eller for Forældre ofrer man sine Børn ; man 
kan jo faa andre Børn, ikke altid andre Søskende, 
ikke andre Forældre. Og Sønnens Følelser overfor sin 
Fader er blot lydig, taknemlig, trofast Undergivenbed. 
Han bliver stedse ved at være og kaldes sin Faders 
Søn (Patronymikon). »Han kysser underdanigst hans 
Hæl og Taa som Hilsen (fransk). En Faders For- 
bandelse bærer den skrækkeligste Frugt: Theseus* over 
Hippolyt, Ødips over Polyneikes. Men naar Faderen 
bliver affældig og Sønnen gaar ene i Kamp, er det og- 
saa dermed denne, der tager Kommandoen, og han 
behandler fra nu af ofte den Gamle med en vis hu- 
moristisk Overlegenhed ^. 

At Skæbnen eller Menneskers Ondskab stiller Fader 
og Søn overfor hinanden i Kamp, uden at de kender 
hinanden, det er et tragisk Motiv, som de forskellige 
Folks Heltedigtning har udnyttet. Ofte ligger der 
maaske oprindelig Naturmyther bagved, f. Eks. Aars- 

tidernes Kamp med hinanden, titdels er det maaske et 
og samme ur-ariske Sagn, som gaar igen i Øst og 
Vest, men rent uafhængig synes ogsaa Folkefantasien 
flere Steder at have forelsket sig i det samme tragiske 
Skæbnethema^. Undertiden er det Sønnen, der er født 
i Udlandet som Frugt af et Elskovsæventyr og nu 
kommer for at søge sin Fader, træffer ham uden at 
kende ham og dræber ham (Odysseus og Telogonos, 
hans Søn med Kirke) eller dræbes af ham (russisk 
Sagn' om Ilja Muromet). I det gammeltyske Digt er 
det omvendt Faderen, Hildebrand, som har været 
længe i Landflygtighed med sin Fyrste, og nu kommer 
hjem i Krigsfærd med sin Herre; i Slaget mødes 
han i Tvekamp med sin Søn Hadubrand. Han spørger 
om sin Modstanders Navn og faar det at vide, og be- 
sværger' nu højtidelig Sønnen om ikke at kæmpe mod 
sin Fader, byder ham Armguld for at han skal høre op, 
— men Sønnen vil ikke tro ham, svarer blot med Spot 
og vedbliver at kæmpe. Under det jammerfyldte Udbrud : 
»Ve nu, du Valens Gud, nu fuldbyrdes Vanskæbne«, 
maa Hildebrand saa bede Sønnen vare sig og lade 
Skæbnen raade. Digtet, hvis Slutning mangler, har 
utvivlsomt endt med, at Faderen fældede Sønnen. 
Dette særlig pinlige dramatiske Moment, at den ene 
genkender den anden, men dog maa kæmpe, genfindes 
i den persiske Behandling. Den iranske Helt Rustem 
har i Turan efterladt en uægte Søn Sohrab, der er 
bleven en vældig turansk Helt og nu er kommen med 
i Kampen mod Iran. Hver af dem ved om den anden, 
at han er med i Krigen, men kender ham ikke; den 
onde Turanerkonge har netop spekuleret i, at de nok 

vil mødes og kæmpe, og hvem der end sejrer, er det 
ham altid en Gevinst at blive fri for en af disse væl- 
dige Helte. Sohrab har imidlertid en Plejefader, som 
kender Rustem og har lovet at udpege ham, men han 
bliver under et natligt Sammentræf dræbt netop af Ru- 
stem. Sohrab staar ogsaa en Dag paa en Høj og faar sig 
af en Overløber forevist de foi*skellige Helte i Fjendens 
Lejr, men * alene Rustem undlader Overløberen at 
udpege ham. Saaledes er Skæbnens og Menneskers 
Ondskab enige om at hindre, at Sammenstødet af- 
værges. Heltene mødes da og kæmper. Sohrab faar 
af mange Tegn Anelse om, at det maa være hans 
Fader, men Faderen nægter, at han er Rustem, Soh- 
rabs Omgivelser nægter det ogsaa, og først da Rustem, 
efter selv en Gang at være slaaet til Jorden af sin 
ukendte Søn, med Opbydelse af al sin Jættekraft faar 
ham slaaet ned, først da beder Sønnen døende ham 
hilse Rustem fra hans Søn Sohrab, og Skællet falder 
endelig fra den ulykkelige Faders Øjne; nu navngiver 
han sig og falder afmægtig ned ved sin Søns Side. — 
Skæbnens Spil med Mennesker kommer ligeledes dæ- 
monisk frem i Ødipussagnet, hvor Faderen Laios netop 
for at afværge Spaadommen har udsat sin Søn som 
spædt Barn, og just derfor, da de mødes paa Fjæid- 
vejen, ikke kender ham og ikke kendes af ham, og 
falder for ham. Eller i den irske Version, hvor Cu- 
chulain har sendt sin Søn ud i Verden med forskellige 
Formaninger, hvoriblandt: aldrig at gaa af Vejen for 
nogen og aldrig af Frygt at sige nogen sit Navn; 
netop i Kraft af disse Regler kommer det til en Kamp 
mellem ham og Sønnen, da de en Dag mødes paa 

Vejen, ukendte for hinanden, — en Kamp, i hvilken 
Faderen dræber sin Søn. I senere formildende Ver- 
sioner -uden tragisk Udgang forekommer Motivet flere 
Gange i fransk Heltedigtning. — Shakespeare (som 
mange Krønikeskrivere før ham) bruger det som 
en Illustration til Borgerkriges forvirrede og op- 
revne Forhold; det valgtes ogsaa straks som det virk- 
ningsfuldeste Skæbnemotiv, da Skæbnedramaet med 
Z. Werners »Den 24de Februar« kom op i Tyskland. 
Mellem Søskende er Forholdet i Heltedigtningeu 
normalt endnu fastere end mellem Forældre og Børn. 
Nogle Steder kaldes endog Hustruen for Broder, som 
det højeste Udtryk for Elskov; den dyreste Ed er »ved 
min Broder«*. Navnlig som det naturUgste »Schutz 
und Trutz«- Forbund forherliges Forholdet mellem 
Brødre. »Charnels amis« kaldes de; »bar er broder- 
løs Bag«, siger Erik til Roller. En spansk Helt for- 
bander sin Moder, fordi hun ingen Broder har skænket 
ham til at beskytte og hævne ham. I Heltedigtningen 
træffer man da ogsaa Brødre som trofaste Krigskamme- 
rater, oftest under den enes, ikke altid den ældstes. Fører- 
skab. Den ømmeste Omsorg viser Ågamemnon i Slaget 
for sin yngre Broder Menelaos; bag sin store Broder 
Ajas' Skjold — som et Barn, der klynger sig til sin 
Moder — sidder Teuker og skyder med Pile. 
De indiske Pandusønner deler Nød og Ulykke, Lykke 
og Ære sammen og er endogsaa fælles om Hustru. 
I Frankrig er de fire forviste Aimonssønner, under 
Renaud de Montaubans Ledelse, det Ivsende Eksem- 
pel paa Søskendes Sammenhold. I Norden er der 
f. Eks. Erik og Roller eller Angantyr og hans 11 

Brødre; til Eddaens Gunnar, Guttorm og Høgne svarer 
i Nibelungenlied Gunther, Gernot og Giselher. Ligesom 
Børn, saaledes ofres Ægtemænd ikke sjælden for Sø- 
skendes Skyld. Gudrun dræber for at hævne .sine 
Brødres Drab baade sin Mand og de Børn, hun har 
med ham; noget lignende forekommer i græske Sagn. 

Des mere smertelig og tragisk er Brødrekamp, den 
fornemmes — ligesom Søskendeelskov — som noget 
uhyggelig naturstridigt; ofte er den jo i Sagnene en 
patetisk Oversættelse i Poesiens Sprog af en Kamp 
mellem to beslægtede Stammer. I Bibelen er Kain og 
Abel, Jakob og Esau de store kæmpende Brødrepar. 
De græske Sagn er lige saa rige paa Brødrekamp som 
paa Søskendeelskov, og der staar samme Rædsel af 
hin som af denne. Mest har Polyneikes' og Eteokles* 
Brødrestrid beskæftiget Indbildningskraften ; et stort, 
tabt Epos, der nød megen Anseelse og af mange til- 
lagdes Homer, behandlede deres Kamp om Theben. 
Denne Brødretvist opfattes som en Følge af Ødips For- 
bandelse over sit Blodskamsafkom. Under mørke 
truende Varsler foretages Polyneikes' og hans Stal- 
brødres store Tog mod Theben, det kommer til en 
Tvekamp mellem Brødrene paa de to Hæres Vegne, 
og den ender med begges Drab; saa følger der et for- 
færdeligt Blodbad, under hvilket kun én af Fyrsterne 
i Polyneikes' Hær undkom. 

Baade den indiske og den persiske Heltedigtning 
har til Æmne eller dog til Udgangspunkt en Brødre- 
eller Fætterkamp. Den langvarige Fætterkamp mellem 
Kuruer og Panduer giver Anledning til alskens patetiske 
Scener. En af de kæmpende slipper Vaabnene ud af 

Haanden: »Nej, jeg formaar ikke at kæmpe«, udbryder 
han. »jeg begærer ikke Sejr, ikke Magt, ikke Lykke, 
naar de kun kan vindes ved mine Nærmestes Slagt- 
ning«. Hans Vognstyrer maa mane ham til hans Pligt. 
Pandusønnernes Moder opsøger blandt Kurueme Kama 
og aabenbarer ham, at han er hendes Søn og Broder 
til Pandueme, og besværger ham grædende om at af- 
holde sig fra Kamp; men han er bunden til Kuruemes 
Sag og maa kæmpe. Endelig er der den gamle blinde 
Konge, Kuruemes Fader og Panduernes Onkel, der 
uvirksom, med blødende Hjærte, maa se paa sin Slægt, 
der opriver sig selv. — Hos Firdusi stammer alle 
Kampene mellem Iran og Turan fra Kong Feriduns 
Deling af sit Verdensrige mellem sine tre Sønner. De 
to ældste blev skinsyge paa den yngste, der fik Iran ; 
troskyldig gaar han til dem for at forsone dem ved en 
Samtale; de modtager ham venlig, men myrder ham 
og sender Liget til Faderen. Fra denne Blodskyld og 
fra den Forbandelse, Faderen kalder ned over dem, 
stammer den evige Kamp mellem de to Riger. — Og- 
saa de gamle arabiske Sagn handler om langvarige Fejder 
mellem Brødrestammer. Gribende lyder en Klage der- 
over: »Jordens Støv var ikke talrigere end vor Slægt. 
Ved Forsvaret af Hjorden var deres Fader min Fader, 
deres Onkel min Onkel, deres Bedstefader min Bedste- 
fader. Maa jeg da ikke sørge over i Kamp mod dem 
at se Blod af mit Brj'st og mine Lemmer dryppe fra 
mit Spyd? Gør jeg ikke som den, der gyder sin dunkle 
Væske ud i Sandet, hvor intet Halmstraa spirer frem, 
og som den, der ammer fremmede Børn op og lader 
sine egne forkomme«®. 

I Nordens Helleverden udkæmpes paa Dunhede 
(Hervør Saga) en stor Kamp mellem to Brødre og en 
Søster; da Broderen efter det 8 Dages Slag finder sin 
Broder mellem Ligene, udøser han sin Sorg over Nor- 
nernes onde Dom i et Kvad og lader ham med 
Hæder højlægge. To højst forskellige og uenige Brødre 
stilles overfor hinanden : Helge Viking overfor den fred- 
sæle Roar, Sigurd Jorsalfar overfor Øjsten. I Folke- 
viserne er Medbejlerskab i Elskov ofte Stridens Grund. 
Saaledes maaske i den uhyggelige Visestump: »Hvor 
har du været saa længe, Sven i Rosengaard?«, hvor 
Brodermorderen i Følelse af sin Skylds Usonelighed 
tager Afsked med Moderen uden at sige hende, hvorfor 
han rejser, og kun i forblommede Ord forbereder hende 
paa, at han aldrig kommer hjem. Gribende er Be- 
handlingen af Æmnet i »Ebbe Skammelsen«: »Ebbe 
han tjener i Kongens Gaard — baade for Guld og 
Ære; — hjemme sidder Peder, hans Broder, — han 
lokker hans Hjærtenskære«. Hr. Ebbe kommer hjem 
til Brylluppet, følger Bruden til Sengs og dræber baade 
hende og sin Broder. »Fordi træder Ebbe Skammelsen 
saa mangen Sti vild«. — I senere Tider har som 
bekendt Dramaet atter og atter benyttet Brødrekampen 
som et af de mest patetiske Motiver — fra Shake- 
speares »Kong Lear« til Sturm- und Drangdramaet og 
»Die Råuber«. 

I Slægtsammenhængen gaar videre Hustruen ind, 
optages ved en kunstig Udvidelse af Slægtsbaandet. 
Om hun end længe føler sig nøjere bundet til sine blod- 
beslægtede end til sin Ægtefælles Slægt, gør hun dog 
efterhaanden hans Folk til sit Folk, hans Gud til sin 

Gud, knyttes ved Taknemligheds Baand til sin Be- 
skytter og Underholder og viser den samme Troskab 
mod ham, som hans Svende viser. Husbonden er den 
tro Beskytter, Hustruen hans »tro Mand«, »Sire, suis 
votre jurée«, siger Guibourc til sin Mand. Andromaches 
Forældre og Brødre er døde, og derfor er Hektor 
hende — som hun siger til ham — baade Fader og 
Moder og Broder tillige, og hvis han falder, er der ingen 
Trøst levnet hende, hun maa da helst ogsaa synke i 
Jord. Den arabiske Hustru klager ved sin Mands Død : 
«Du var et Bjerg, i hvis Skygge jeg skjulte mig, nu 
staar jeg paa den aabne Mark uden Beskyttelse«. 

Vidunderlige og rørende Billeder paa Hustruens 
Trofasthed fremstilles i »Savitri« og »Nal og Dama- 
janti«- Episoderne i »Mahabharata«. Nal har spillet 
hele sit Rige bort og følges af sin tro Hustru ud i Ur- 
skoven: her forlader han hende en Nat, hun flakker 
ene om, men søger ham overalt, og efter mange Træng- 
sler og Omskiftelser vinder hun ham tilsidst tilbage. 
Savitri følger efter Døden, da den bærer hendes Mand 
bort, og ved sit Heltemod opnaar hun tilsidst at vinde 
ham tilbage, — som Alkestis gaar i Døden i Stedet for 
sin Mand. Penelope er ellers for Grækerne det slore 
Mønster paa en trofast Hustru; hun fremtræder maaske 
mest som den paalidelige, tro Husbestyrerinde, der i 
Herrens Fraværelse sørger for, at Godset ikke for- 
kommer altfor meget. Den ægteskabelige Troskab (som 
jo kun fordres fra Kvindernes Side) er overhovedet helt en 
Tjeners Troskab, og eftersom »ingen kan tjene to Herrer«, 
svarer Brynhild paa Sigurds Forslag om, at hun skal 
tilhøre ham: »Ej maa jeg have to Konger i én Hal, og 



344 Hustrus Troskab. 

før skal jeg lade mit Liv, end jeg sviger Kong Gun. 
nar«. I det persiske Epos er Prinsesse Menisch 
i Forholdet til sin Elsker Bischen Mønstret paa 
Kvindetroskab. Den taalmodige, trofaste Hustru bliver 
i Middelalderen, under Paavirkning af kristne Helgen- 
inder, til en Yndlingstype for Sagn og Digt. Hun lider 
enten længe taalmodig under en uretfærdig Beskyld- 
ning for Utroskab, eller hendes haarde Mand udsætter 
hende af anden Grund — maaske blot for at prøve 
hende — for den umenneskeligste Behandling; men 
hun følger ham underdanig i Fredløshed eller som 
Stalddreng, tjener som Tærne den ny Hustru, han tager 
eller foregiver at tage sig osv. 

Den yderste Trofasthed, Hustruen kan vise sin Mand, 
er at følge ham i Døden. Som Helten tager Hest, Sværd, 
ofte Tjener med i Døden, saaledes forherliger Helte- 
digtningen ogsaa Hustruen, der gaar i Døden med ham. 
Nanna følger Balder paa Baalfærd, og Signe sætter Ild 
paa sit Jomfrubur, da Hagbard henrettes; saaledes drikker 
skøn Adelil sig i Folkevisen sin Død, da hun erfarer, 
at det er hendes Elskers Hj ærte, hun har spist; Sigrun 
gaar ind og hviler i Dødningens Arm; baade i Roars 
Saga, i Vølsungesaga og i Njals Saga \il Hustruen, da 
hendes Mand indebrænder, ikke redde sig, som det til- 
bydes hende, men brænder inde med ham, — endda 
hun i de to af Tilfældene selv har anstiftet Indebræn- 
dingen. »Skal jeg nu saa villig dø med Siggeir som jeg 
nødig levede med ham«, siger Signy, da hun gaar til- 
bage til det brændende Hus. Bergthoras simple skønne 
Ord lyder: »Jeg blev ung given til Njal, og har jeg 
dette lovet ham, at et og samme skulde times os begge.« 

Da Helge Hjørvardson i Eddadigtet døende vil testa- 
mentere Svava til sin Broder, vægrer hun sig: »det 
lovede jeg, da jeg gaves til Helge, aldrig at tage en 
Fremmed i Favn, naar han døde«. Da Kejser Karl i 
Rolandskvadet maa meddele Rolands Død til hans 
Brud Åude, trøster han hende med, at hun i Stedet 
skal faa hans egen Søn til Mand, men hun svarer : 
»Det lyder mig underligt, hvad I dér taler; det forbyde 
Gud, at jeg efter Roland endnu skulde forblive i Live« 
og falder saa død om med det samme. — I »Lenore«- 
sagnet og i »Aage- og Else« digtet har man maaske de 
sidste Minder om Troen paa den Dødes Ejendomsret 
over sin Kvinde^; »Aage og Else« er da den kristelige 
og humane Protest mod den gamle Opfattelse. 

Men rigtignok kan ogsaa efter Heltedigtningens Opfat- 
telse Drabsmanden erstatte en Hustru eller en Datter 
hendes Mand eller Fader, som han har dræbt, ved at ægte 
hende og saaledes skaffe hende en ny Beskytter. Det 
gør f. Eks. Hr. Torbens Drabsmand i Folkevisen; »har 
jeg nu ikke gjort vel mod dig — da skal du herefter 
have det saa godt som jeg«, siger han til Datteren og 
rider bort med hende. Og da Cid har dræbt Grev 
Gomez, rider (i Krøniker) Grevens Datter straks op til 
Kongen og fordrer sig som Erstatning Cid til Mand. 

Kunstige Udvidelser af Slægtsammenhængen er paa 
den ene Side Fostbroderskabet, der foruden som Krigskam- 
meratskab ogsaa betragtes som et Valgbroderskab, og paa 
en anden Led »Tro Mands«-Forholdet, Tjener- og Slavefor- 
holdene, der ofte betragtes som en Art Adoption eller 
som Analogier til Forholdet mellem Forældre og Børn. 
Baade Fostbroderen og alle Tjenestefolk indgaar ofte 

som Led i Husstanden. Husstanden — paa fransk >Ia 
raaisnie«^ — er overhovedet mer end Blodfælleskabet 
det, som konstituerer Familien: er det allerede hos 
Nomader, i den bibelske Patriarktid f. Eks., og ^ 

bliver det end mer ved den faste Bosættelse. Det 
er Hjemmet, der mer end noget andet holder Odysseus 
og Penelope sammen; det er Huset, hun hænger ved, 
og hun gruer for at skulle »sige Farvel til det skønne, 
rigtforsynede Hus, jeg betraadte som Brud i min Ung- 
dom, — og som jeg, selv i Drømme, skal mindes i 
kommende Dage« ; smukt og varmt skildres ogsaa 
Forholdet mellem Herskabet og de trofaste, gamle 
Tjenestefolk, der ganske regnes med til Familien, medens 
det utro Tyendes Færd regnes for lige saa oprørende som 
en Hustrus Utroskab. I de islandske Sagaer er Gaarden 
paa lignende Maade det sammenholdende; det er Gaarden 
og de »hvide« Ågre udenom, som Gunnar paa Hlid- 
årende ikke kan bekvemme sig til at forlade, da han 
sidder paa sin Hest for at drage bort; ved Siden af 
sin Økse og sin Pengepung er det ogsaa Bjælkehuset, 
Islændingen nævner som den tredje Ven i Verden, 
han stoler paa. Og hele Gaardens Besætning ind- 
befattedes paa en Maade under Familien, — baade de 
frie Tjenestefolk og tildels endog Trællene. Ogsaa Gæ- 
ster regnedes midlertidig med; enhver, der nød Under- 
hold af Husfaderen, var pligtig til at hjælpe ham i 
Ufredstilfælde, og svigtede han heri, begik han Tros- 
brud; til Gengæld er enhver, der er traadt over Dør- 
tærskelen, indbefattet i Husfreden, og at overfalde ham 
er et Forræderi. Meget strænge er jo hos alle primitive 
Folk Gæstevenskabets Pligter. I Sagaerne forekommer 

Tilfælde, hvor en besøger sin Dødsfjende og tirrer ham 
for at prøve, om han vil bryde Gæstevenskabets Love, 
men han bestaar Prøven, eller andre Tilfælde, hvor en 
Mand under Uvejr er bleven nødt til at søge Husly 
hos sin Fjende, og denne forstaar meget nøjeregnende 
at forene sine Pligter som Vært med Hensynet til ikke 
at skulle synes at benytte sig af Nødstilfældet til at ind- 
ynde sig hos sin Uven og forpligte ham ved Gæstfrihed. 



Husstandens Fællesskab og hele Slægtsammen- 
hængen er i krigerske Tider det store Freds- og Skyts- 
forbund, det store Livsforsikringsselskab, i hvilket den 
Enkelte søger Beskyttelse. »Æt« og »Fred« udtrykkes ved 
samme Ord i Ulfilas Vestgolisk. En stor »Frændestyrke« 
nævnes stadig som den største Rigdom og Magt. Slægts- 
moralen viser sig ofte stærkere end den militære Moral. 
Slægtninge kan ikke lade være med at hjælpe hinanden i 
Kamp, selvom de bliver flere mod én. Udtrykkelig hævder 
den indiske Arjuna, at han ikke ænser Kampreglerne, naar 
det gælder at bistaa de Nærmeste, og hos Sakse tager en 
Fader alle sine Sønner med i en Tvekamp; »vi er ét 
Kød«, siger han, »og maa regnes som én Mand«^. 
Men stærkest og virkningsfuldest optræder i Heltedigt- 
ningen Slægten gennem Blodhævnen. 

Hævntrangen er en af de stærkeste Drifter i det 
oprindelige Krigermenneske. Den faste, snævre Sjæl be- 
varer Fornærmelser som Velgærninger begravne i sig 
— »Chrimhildes leid das alte in ir herzen was be- 
graben« — , de besvares henholdsvis ved Taknemlighed 

Og ved Hævngæmghed. Det er ogsaa Stoltheden, der 
forlanger at genoprette Ligevægten og forblive sig selv 
ved at betale ethvert Indgreb med ondt eller godt; 
»lige for lige« er i sig selv en primitiv Form for prak- 
tisk Logik og Retfærdighed. Og jo mere kraftig og 
rustet Manden føler sig, des mere bydende er hans 
Hævntrang. At være sine Venners Ven og sine Fjen- 
ders Fjende var Idealet af en Mand hos Beduiner som 
hos Islændere, hos Korsikanere som hos Indianere; det 
var Israels Ideal, indtil Kristus kom, og Grækernes, 
indtil Sokrates kom og — ligesom Kristus — lærte 
sine Landsmænd en ny Moral om at glemme For- 
nærmelser og undlade Hævn. 

Hævn er da ogsaa et Hovedæmne for al Heltedigtning. 
Og intetsteds naa*r denne dybere ned og aabenbarer 
dybere Afgrunde af Sjælelivet, end hvor Eddadigtet 
skildrer Brynhild, der skinsyg vanker om ved Aftenstid 
over Is og Jøkler, fuld af onde Hævnplaner, eller i 
Snorres Shakespeareske Skildring af den afsatte Kong 
Rørik, den blinde stakkels Konge med hans afmægtige 
Hævnsyge. Især er det til rystende Slutningsakkorder, 
Heltedigtningen ynder at anslaa Hævnstrængen som den, 
der aabenbart har virket stærkest paa Tilhørerne. Saa- 
ledes klinger Odysseen ud i Hævnen paa Bejlerne, 
Roncevauxkvadet i Karls vældige Hævn over Sara- 
cenerne, Nibelungenlied i Krimhildes Hævnblodbad. 
Og gennem alle Folks Heltedigtning farer Hævner- 
aanderne — Mordhævnerskerne, som Erinnyeme hed hos 
Grækerne — med Slangehaar og Brandfakler. Men mest 
er det Blodhævnen* som forherliges — Slægtens Hævn 
over en Slægtnings Drab. Den er Slægtens ' vigtigste 

Pligt, Og i den kommer Slægtsaandens Pathos stærkest 
frem. 

Den døende kræver Hævn. En Kvinde, der slaaes 
til Jorden af sin Mand, giver døende sit Barn et Kys 
paa den ene Kind, men sætter et Bid i den anden til 
evig Paamindelse for Drengen om at hævne hende 
(ukrænesk Vise). En Islænder bøjer sig ned over sin 
just dræbte Fostersøn og paastaar, at den døde to 
Gange hviskede ham i Øre: »brænd ham (Drabs* 
manden) inde!« Den Afdødes Grav er mørk, indtil 
den oplyses ved Hævn eller Bøder (arabisk). Den Af- 
dødes Blod raaber til Himlen efter Hævn. Men de 
»bradeste« er »Blodnætterne« (islandsk) o: Nætterne 
umiddelbart efter Drabet føder flest Hævntanker. I de 
Nætter danser paa Korsika Kvinderne med opløst Haar 
under vilde Skrig omkring den dræbtes Baare. En 
Morder, der havde Frækhed nok til, hyllet i en Ka- 
pucinerkappe, at holde Kærten ved denne Ceremoni, 
kom ved at høre Hævnsangene til at ryste saa stærkt 
paa Haanden, at han tabte Kæiien og røbede sig^^. 
Nogle Steder gjaldt det, at den, der lukkede Ligets Øjne 
eller tog Pilen ud af hans Saar, paatog sig Hævnen, 
men ellers er det den nærmeststaaende, hvem Pligten 
først paahviler. 

Næppe til at bære er Smerten for den svage Olding, 
der mister sin Søn og ikke formaar at opfylde Hævn- 
pligten. Den gamle Njal fik frit Lejde, da Fjenderne 
kom for at indebrænde Familien paa Bergthorsvold; men 
han foretrak at dø med sine Sønner, thi — sagde 
han — jeg er for gammel til at hævne dem og vil ikke 
leve med Skam. Andre gamle Nordboer gaar ved deres 

Søns Død til Sengs og siger sig løs fra Livet i For- 
tvivlelse over ikke at kunne hævne. Den gamle Haa- 
vard Isfirding lagde sig efter sin Søns Drab til Sengs i 
12 Maaneder, da havde han samlet saa mange Kræfter 
sammen, at han kunde gaa til Voldsmændene og føre 
Klagemaal; han blev imidlertid vist hjem med Spot 
af dem. Saa laa han igen og samlede Kræfter i 12 
Maaneder, og nu rejste han til Thinge og førte sin Sag, 
— men endnu en Gang uden Udbytte. Saa laa han 12 
Maaneder, og nu havde Uvirksomheden og Forbitrelsen 
eflerhaanden vokset ham stærk nok til med Vaaben i 
Hænde selv at skaffe sig Hævn. Om en anden gammel 
Mand, der har mistet sine Sønner, fortæller den spanske 
Romancecyclus : »Herren af Laras Sønner«. De er af 
deres Onkel blevne forraadte til Maurerne og myrdede, 
Faderen selv sidder lange Aar i maurisk Fængsel og 
sukker over sin Magtesløshed og sin Stammes Under- 
gang. Men da kommer der en Dag en Knøs spræn- 
gende paa sin Hest til den Gamle og bringer ham et 
blodigt Hoved paa sin Lanse. Det er en uægte Søn, 
som den Gamle forlængst havde tabt af Syne og troet 
død; nu bringer han sin Fader, til Trøst i hans Alder 
og Fangenskab, den Hævn over den forræderske 
Onkel, som han forlængst havde opgivet Haabet om. 

Som et vildt Dyrs Raseri er derimod Faderens 
Hævnsyge, naar han ved sin Søns Død staar i sin 
fulde Manddomskrafl. Dér kommer den indiske Pandu- 
helt Arjuna hjem fra Slaget, hvor han har gjort Under- 
værker; om Morgenen havde han betroet sin unge Søn i 
Andres Varetægt og bedt dem ikke forlade ham i 
Kampen, men nu møder der ham en ildevarslende 

Stilhed i Lejren, alle synes at undvige ham, og snart 
kan Sandheden ikke skjules længer: Sønnen er falden. 
Øm og gribende er den store Krigers Klage ved Knø- 
sens Lig og Lovprisningen af hans Skønhed og Dyder, 
højtidelig og frygtelig hans Ed om Hævn: al Evigheds 
Ondt nedbeder han over sit Hoved, om han ikke, inden 
Morgendagens Sol gaar ned, faar fældet sin Søns Drabs- 
mand. Og næste Dag er det saa, at Aijuna — som 
før skildret — paa sin Stridsvogn farer som rasende 
over Slagmarken efter den skyldige, den unge Sindhu- 
konge; Hærstyrke efter Hærstyrke kastes af Fjenderne 
imod Forfølgeren, men endelig, just som Solen gaar 
ned, naaer han at fælde den unge Konge og blæser Fan* 
fare i sit Horn (Mahab. VII, 192 fT.). — Samme vilde Raseri 
er der over Achilleus, da hans Patroklos er bleven dræbt af 
Hektor. Som Arjuna farer han over Slagfeltet, saaende 
Død om sig, helt monomant kan hans Hjærne kun 
rumme Tanken om Død, og dybt gribende er den For- 
undring, hvormed han svarer el af sine Ofre, den unge 
Lykaon, der beder om Skaansel for sit Liv. »Tal ikke 
om Skaansel til mig, du Taabe! Dø du, min Ven, hvi 
vil du vaande dig saa hæftig? Død er jo ogsaa Pa- 
troklos, en boldere Helt end Lykaon. Selv jeg, saa høj 
og fager en Kæmpe, som du ser. Søn af én udødelig, 
selv jeg skal rammes af Døden«. Og skaanselløst op- 
hober han Hekatomber af Lig for sin Ven, ofrer de 
rystende Fanger som Kvæg for hans Skygge, fælder til 
sidst selve Drabsmanden, uædelt barbarisk, er lige ved 
kannibalsk at æde hans Kød og mishandler hans Lig 
paa den vildeste Maade. Saa først falder der Fred over 
hans H-ævnsyge. 

Med Begejstring, som til en hellig Handling, gaar 
den unge Helteknøs til Hævnen over sin Faders Drab. 
Der er Lodbrogsønnerne, da de faar Budskab om 
Faderens Marterdød i Kong Ellas Ormegaard. Der er 
den unge arabiske Helt Imrulkais, som faar Vaabnene 
oversendt fra sin døende Fader; han lover ikke at røre 
Vin eller Kvinder, før han har fældet 100 af den QendtUge 
Stamme ; da han spørger et Orakel til Raads og af Gudens 
Kogger trækker den Pil, som betyder »Forbud mod 
Hævn«, brækker han alle Pilene over og kaster dem i 
Hovedet paa Guddommen med de ædelt harmfulde Ord: 
»Dersom du havde en Fader, som var bleven dræbt 
for dig, saa vilde du ikke forbyde mig at hævne min«. 
Der er den unge Gid, som ser sin gamle Fader, Don 
Diegos stumme Sorg. over den Fornærmelse, som han 
i sin hjælpeløse Alderdom har maattet lide fra Grev 
Lozanos Side ; Faderens Taarer falder hede i den halv- 
voksne Knøs' Sind, saa det luer af Harme, han fælder 
den raa Fornærmer og bringer Faderen hans blod- 
dryppende Hoved. Den Gamles Hjærte er ved at 
sprænges af Glæde, og han sætter Gid, skønt han er 
den yngste af Sønnerne, øverst ved sit Bord. 

Naar den, der skal hævne, endnu er lille og magtes- 
løs, maa der ventes, til Kræfterne vokser ud og LejUg- 
heden til »una bella vendetta« byder sig. Det er 
Kvinderne, som da vogter Slægtshævnens hellige Ild ; de 
sidder ligesom nærmere ved Slægtens Rod, de har 
Svaghedens Taalmod og ruger i Stilhed over det 
skete. Atter og atter sidder Gudrun i Eddadigtet og 
fortæller sine Sønner, hvordan deres Søster blev dræbt 
ved Kongens Grumhed, og ægger dem til Hævn. Atter 

Og atter breder Sagaens Gudrun den dræbte Faders 
blodige Linned ud for Sønnen; en anden Enke graver 
Mandens Hoved op og gaar rundt med det under 
sin Kaabe til Slægtninge for at ægge dem. Høskulds 
Enke hænger, da hendes Slægtning Flose er paa 
Besøg hos hende, pludselig den Kappe om ham, som 
han i sin Tid havde foræret Høskuld og hvori denne 
er bleven dræbt; det levrede Blod i Kappen vælter 
skrattende ned over ham, og han udbryder rystet: »du 
er en forfærdelig Kvindec. Samme krasse Anskuelses- 
midler bruger Korsikanerinden, naar hun paa sin 
Drengs Klædning hæfter en blodig Klud af den dræbte 
Faders Skjorte, til daglig Maning for ham. I en fransk 
Krønike fra det 9de Aarh. benytter en Ridderfrue sin 
dræbte Mands blodige Skjorte paa samme Maade over- 
for sine Sønner. Undertiden binder ogsaa Moderen sin 
Dreng ved en frygtelig Ed til at hævne, naar han bliver 
voksen. Helt enestaaende er det derimod, naar en arabisk 
Moder skjuler sin Mands Drab for sin Dreng af Angst 
for, at ogsaa han skal forlade hende og, i Forsøget 
paa at hævne Faderen, selv blive dræbt. Hun har 
ladet opkaste en Sandhøj, som hun udgiver for Fade- 
rens Grav. Dog, under Legen med andre Drenge maa 
den lille høre Haan, fordi han ikke tænker paa at 
hævne sin Fader, og han gaar forbitret til sin Moder 
og siger: »Fortæl mig Sandheden, eller jeg dræber dig 
€ller mig«^^ 

Saadan Haan møder overalt den, der har forsømt en 
Hævn. Denne Forsømmelse har gjort ham æreløs. »Rim- 
beccare« er det italienske Ord for at bebrejde nogen, at 
han ikke har hævnet sig; denne Bebrejdelse virker 

Helteliv. 23 



354 Blodhævn. 

saa stærkt paa Folk, at det i genuesiske Love længe 
blev straffet som Anstiftelse til Mord. Almindeligt i 
Heltesagn er det f. Eks., at Kammerater under Legen 
ærter Drengen for hans Faderløshed og ægger ham til 
Hævn mod Faderens Banemand; at Moderen skammer 
Sønnen ud for Mangel paa Æresfølelse, forekommer f Eks. 
i Sven Vonvedvisen og i flere Sagaer. Et Steds lægger 
Moderen saaledes ved det aarlige Slagtegilde tre vældige 
Sten paa Sønnernes Fad sammen med Kødet. De spørger, 
om de skal spise dem, og hun svarer dem: »Fordøjet 
har I lige saa haardeTing bedre end disse c. Det er en 
Broders Drab, hun sigter til. 

Men oftest behøves ingen Bebrejdelser eller Haan; 
den Unge er rede nok til at tage sin Hævnpligt paa 
sig. Men List og Omveje er nødvendige for den Svage 
overfor Overmagten, og alle Midler er tilladte, naar 
det gælder Opfyldelsen af den hellige Hævnpligt. Roar 
og Helge maa som Drenge vise megen Snildhed for at 
undgaa deres Onkel, deres Faders Morders Efter- 
stræbelser og for tilsidst at faa Hævn over ham; Inde- 
brændingen er dem herved et fuldt tilladeligt Middel. 
Amlet maa for at undgaa sin Stedfaders — sin Faders 
Morders — Efterstræbelser og komme ham tillivs med sin 
Hævn, længe dække sig ved at anstille sig som gal. 
Forgiftelse — som naar Borghild giver sin Stedsøn 
Gift, fordi han har dræbt hendes Broder; Tortur og 
Lemlæstelse, Barnemord og Indebrænding — som i 
Atledigtene; Voldtægt — som i Vølundskvadet, — 
al Slags grusom Hævn forekommer i Eddadigtene. 
Lumskest og grusomst er Kvinden i sin Hævn — i Digt- 
ningen som i Virkeligheden; det er hendes Svaghed, 

der giver hende Lumskhedens Vaaben i Hænde og 
lærer hende Grusomhedens Skadefryd^*. I Eddaens 
Brynhild og Nibelungenlieds Krimhiid har selve Hæv- 
nens Furier taget Menneskeskikkelse paa. 

Uhyggelig kan en saadan Blodhævn ligge og modnes 
i Stilhed. I en islandsk Saga er der efter en Slægts- 
fejde sluttet Forlig, og én er endog flyttet ind og bor 
sammen med en gammel Mand, hvis Søn han har 
dræbt. Men da den Gamle ser den dræbtes Søn, sit 
eget Barnebarn, vokse til, raader han den anden til at 
rejse bort; han mærker, at Hævntanker gror op i den 
Unge. I en anden Saga tror en Storbonde hele den 
fjendtlige Slægt slagen, men faar saa Nys om, at en 
Dreng skjult vokser op alene for sin Hævn; Drabs- 
manden tør ikke leve mer paa sin Gaard, men tyer op 
paa en Bjergskrænt, hvor han bor mellem alle sine 
Thingmænd. Dog, som en Muldvarp graver Hævneren 
sig en underjordisk Gang op til ham og myrder ham 
en Nat. En Dag, da den Unge bryder ud i Latter, for 
første Gang i sit Liv, mærker de, han bor hos, at 
Hævnen er fuldbyrdet. — Den, der paa Korsika lever i 
i»Vendettastand«, lukker sig inde i sit Hus, tilnagler 
Døren, sætter Madrasser for Vinduerne, pløjer og høster 
bevæbnet og tilbringer saaledes maaske 10 Aar i Døds- 
angst for alligevel en Dag, han vover sig ud, at møde 
den ventende Hævnkugle ^*. 

Hele Slægten er pligtig til at bistaa den, der har 
taget Hævnen i sin Haand. I den enkelte Dræbles 
Sted rejser der sig saaledes en hel Snes mod For- 
nærmeren, som der af Hydra vokser flere Hoveder frem 
for hvert, der hugges af. Det er derved, at Slægten virker 

som en mægtig Resonansbund, der mangedobler hver 
Bevægelse, giver hver lille Stridighed episke Di- 
mensioner. Naar Karl den store fornærmede en af 
sine Vasaller og denne rejste sig og forlod Hallen, saa' 
man straks ned langs Bænkene en Mængde andre staa 
op og under Vaabenraslen og Trampen forlade Salen 
med ham, — det var hele Slægten, som Karl nu med 
det samme havde skaffet sig paa Halsen. Saaledes 
drager ogsaa den, der skal øve Blodhævn eller frygter 
Blodhævn, straks rundt til Søskende, Fætre, Onkler og 
kræver deres Bistand, og ingen vægrer sig. Da i et 
fransk Heltedigt Fromont og Bordeauxslægten er ge- 
raadet i Blodhævnsfejde med Garin og Lothringerslægten 
og mærker, at deres Slægt er Fjenden underlegen, rejser 
efter Familieraadets Beslutning en af Slægten op til en 
flandersk Hertug og begærer hans Søster til Ægte. Her- 
tugen, der intet véd om Forholdene, samtykker gærne, 
og først da Brylluppet har staaet og Svogrene sidder 
sammen, sættes Hertugen ind i Slægtsfejden; »nu da 
vi er Brødre, bør alt jo være fælles mellem os«, be- 
mærker hans ny Svoger. Hertugen bliver purpurrød 
af Vrede, mærker sig overlistet og giver sig til at 
skælde og smælde; havde han vidst dette, havde han 
aldrig givet sit Minde til Forbindelsen, — men nu, da 
det er sket, maa han jo staa ved sit Ord og dele alt 
med Bordeleserslægten : »den, der skærer Næsen afsig, 
vanzirer jo sit Ansigt«. Akkurat paa samme Maade 
rejser i en islandsk Saga den dræbte Blunketils Slægt- 
ninge rundt og skaffer sig Alliancer gennem Venskabs- 
eller Ægteskabsstiftelse og fortæller hver Gang først 
bagefter Nyheden om Drabet, og de Bedragne maa saa 

nøjes med at udøse deres Vrede over at være bleven 
narrede og forresten gøre gode Miner til slet Spil. 

Og saaledes vokser Ufreden, og Hævn avler Hævn 
i stadig videre Ringe og fra det ene Slægtled til det 
næste. Naar Hævnsværdet er kommet ud af Skeden, 
kan det oftest ikke stilles tilfreds, før det har smagt 
den sidste Blodsdraabe af Slægten. Men Blodhævnen 
virker ogsaa som en begyndende Retsgaranti. Folk 
betænker sig to Gange, inden de fælder en Modstander, 
naar de véd, at en Snes Fjender vokser op i hans 
Sted. Og frem af den oprindelig helt ubeherskede 
Hævnsyge vokser efterhaanden et vist Krav paa Lige- 
lighed mellem Fornærmelsen og Gengældelsen**. Hævnen 
afpasses efter Brøden. Som i Mose Lov proklameres 
i Heltedigtningen Talionsprincipet : Øje for Øje, Tand 
for Tand. Fjendens Fod har trampet paa min Moders 
Lig; den Fod skal skæres af (arabisk); Fjendens Haand 
har draget min Hustru ved Haaret, den Haand skal 
hugges af (indisk); netop som (i Folkevisen) liden 
Engels Fader er bleven indebrændt af hans Morbroder, 
netop saaledes indebrænder liden Engel til Gengæld 
denne. Derved kommer der Forhold og Grænser ind 
i Hævnen, og naar der er falden lige mange paa hver 
Side, kan et Forlig komme i Stand; hos Fortidens 
Araber og Nutidens Beduiner kommer det ved et saa- 
dant til de besynderligste Regnestykker angaaende 
Ligenes Kompensation, og hos de gamle Islændere var 
det ikke stort anderledes. Saa kan ogsaa efterhaanden 
Soneboden begynde at træde istedenfor Hævn. Den 
rigtige Helt vægrer sig ved, som Araberen sagde, at 
tage Kamelmælk for Blod eller, som Lslænderen sagde, 

at bære sin Broders Hjerte i sin Pengepung. Men 
under Sædernes Foj-mildelse bliver det dog mer og 
mer almindeligt, at man affinder sig med en Pengebod 
efter en bestemt Takst; alligevel fastboldes det længe i 
germansk Retsorden, at den fornærmede Slægt har Lov 
til at vælge den private Blodhævns Vej til at afgøre 
Mellemværendet. Og selve den logiske og æstetiske 
Tilfredsstillelse ved den fuldkomment tilsvarende Gen- 
gældelse bliver ved at holde sig i Digtningen, længe 
efter, at den i Livets Praksis er vegen baade for hu- 
mane og praktiske Hensyn. I Dramaet har jo under 
Navn af »den poetiske Retfærdighed« denne naive Gen- 
gældelse holdt sig som et Grundkrav, der f. Eks. helt 
behersker baade Shakespeares og Schillers. Teater. 



XI. KONGE OG FOLK. 

Som en Forherligelse af Kongen og Folket paa Krigens 
Grund former endelig Heltedigtningen sig paa sit mest 
fremskredne Trin; den gaar jo til slut over i Kongekrø- 
niker som Judas og Israels, som Firdusis persiske og 
Snorres norske, eller i Folkekrøniker som Livius' ro- 
merske og patriotiske Munkekrøniker som Historia Fran- 
corum, Brittonum, Sakses Gesta Danorum osv. 

Ligesom Folket i sin Begyndelse føler sig dels som 
en Udvidelse af Slægten — Israeliterne følte sig alle 
som Abrahams Børn — , dels som en staaende Lejr — 
saavel i det oprindelige Rom som i de gamle germanske 
Folkesamfund er Hærlove Grundlag for Statsorganisa- 
tionen og Militærdisciplin Grundlag for Borgeraanden, — 
saaledes er det ogsaa ud fra Krigens og ud fra Slæg- 
tens Synspunkt, at Heltedigtningen nu og da naa'r til 
en Fædrelandsfølelse. I Hektors Skikkelse lyser noget 
af en saadan frem hos Homer. Han har ikke den 
Krigerlidenskab som de græske Helte, var gærne bleven 
hjemme hos Viv og Barn; han véd ogsaa, at Ilion alli- 
gevel maa falde, men han er den eksemplariske Borger, 
der gør sin Pligt. Om Fuglenes Flugt end varsler 
Uheld, vil Hektor ikke deraf lade sig afholde fra Kamp; 

»et er det gyldigste Varsel: sit Fædreland at forsvare« ud- 
bi-yder han i ædel Patriotisme. Det er denne militære 
Borgeraand, der — som tidligere bemærket — i de gam- 
melromerske Sagn forvandler Heltene til blotte indekserse- 
rede Soldater i Fædrelandets Uniform. Mere religiøst og 
patriarkalsk farvet er den Nationalfølelse, der flammer gen- 
nem Israels Heltesagn: Bileams Profetier og Jakobs Vel- 
signelssang er glødende Fremtidsønsker for Jahves Folk 
og Israels Børn, Dommerbogens Heltehistorier gennem- 
aandes af en fanatisk Tro paa Stammens Mission. I 
den europæiske Middelalder er det Frankrig og det 
franske Folk, der først bliver sig selv bevidst, i Digtningen 
som i Historiens Virkelighed. Karls Krigere sender un- 
der deres Krigstog mange længselsfulde Tanker hjem 
til »dulce France«, og de kæmper, for at »Frankrig ikke 
skal miste sin Hæder«; som et synligt eller usynligt 
tilstedeværende Kor, der bifalder og støtter eller dadler, 
truer og tvinger, høres ogsaa »li Franceis« gennem hele Ro- 
landskvadet. Ellers er det i Middelalderen mest hos frem- 
ragende Krønikeskrivere — fra Longobardernes Kronist 
Paul Diakonus i 8de Aarh. til Sakse og Snorre i 12 — 13de 
Aarh. — at en bevidst Patriotisme nu og da luer op. 
Saaledes hos Snorre i Olaf den helliges Svar til Knud 
den store, der vil underlægge sig Norge, eller i Sakses 
Skildring af Valdemarernes og Absalons Krigstog. 

Men oftest knytter dog Nationalfølelsen i Heltedigt- 
ningen sig til Folkets Legemliggørelse i Kongen og Konge 
dømmet. Ogsaa Kongen var — har vi set — vokset 
ud af Slægten og Krigen, af Patriarkens og Hærførerens 
Skikkelse, og ses af Heltedigtningen i Dobbeltlyset fra 
disse to Figurer. 

Oinend visse Hovedtræk er fælles, er det dog et 
meget forskelligt Kongedømme, som de forskellige Folks 
Heltedigtning tegner. Der er Despotkongen i Østerlan- 
dets Stormonarkier, som han træder os imøde i assy- 
risk, persisk og ægyptisk Kunst, overmenneskelig stor, 
iklædt tung Pragt, tilbedt med Undersaatternes Knæfald, 
sættende Foden paa overvundne Folks Nakker. Om ham 
kan ingen Epik danne sig; i et gammelt ægyptisk Digt 
om Ramses 2.s Bedrifter kan man se, hvorledes Pane- 
gyriken hindrer Udfoldelsen af en Epik; her over- 
skygger Kongens Person alt. Folket er kun en Masse, et 
Hav, der bevæges paa hans Bud ; han alene fylder Scenen, 
hans Tale til sin guddommelige Fader og dennes og 
Kongens forenede Heltegerninger skygger ganske for Hæ- 
ren og Slaget^. Men noget af dette østerlandske Despot- 
kongedømme troner ogsaa i det persiske Epos. Firdusis 
Krønike udmaler de gamle iranske Heltesagn saa 
temmelig i det sene Sassanidemonarkis eller det mu- 
hamedanske Kalifats Lignelse. Den persiske Shah sid- 
der paa sin brokadesmykkede Guldtrone, omgiven af 
iranske Fyrster, af sine Raadgivere, Mobeds, og af hele sin 
Hofstat — plejer Raad, lader sine Sekretærer udfærdige 
Skrivelser, lader lange Budskaber oplæse, modtager Ge- 
sandter; eller sammen med sine Pehlevaner svinger han 
Rubinbægeret, fuld af kostelig Vin, opvartes af Peri- 
skønne Piger, med sorte Lokker om Liljeansigter, og 
forlystes af Sang og Strengespil. De kongelige Insignier 
er mange i Tal ; der er det tredobbelte Hovedsmykke : 
Kronen, Tiaraen og Diademet, der er det mystiske Bæ- 
ger, Verdensspejlet, Rigssværdet, TyrehovedkøUen. Paa 
østerlandsk Vis knæles der for Kongen, Ulydighed mod 

ham er Dødssynd, og det er umuligt for andre end dem, 
der er af Kongeslægt og har »den kongelige Majestætc, at 
bemægtige sig Tronen ; enhver Usurpator maa nødvendig 
gaa til Grunde. — I det indiske Epos skildres udførlig, 
hvorledes Kong Yudhisthira, efterat have undertvunget 
Nabokongerne, indbyder dem til at overvære den høj- 
tidelige Rajasuyaofiing, ved hvilken han overtager Over- 
konge- eller Kejserværdigheden. De bringer Tribut 
og mddtager til Gengæld Hædersgaver af ham, Brah- 
maner bestænker ham med helligt Vand, han fuldbyr- 
der Ofret og sender dem derefter hjem, efter at have 
modtaget deres Ønsker for hans Regering. Og man ser 
Inderkongen paa sin Trone, i sin rigt smykkede Mar- 
morsal, omgiven af Brahmaner og Kshatrj'as, medens 
Vellugt bølger gennem Salen, Drikke og Lækkerier bydes 
om, og Musik, Sang og Dans af unge Piger forlyster 
HoflTet. 

Meget jævnere præsenterer de homeriske Konger 
eller de gamle germanske Konger sig i Digtningen. De 
er Gudernes Ætlinge, gudopfostrede, og Kongemagten 
er af Guderne forbeholdt Kongeslægten; Mord paa Konge- 
barn er »en gruelig Gerning«, et Brud paa Verdensordnen, 
der straffes forfærdelig af Guderne. Men til daglig lig- 
ger der ikke videre Hellighedsglans over dem, og deres 
Insignier er kun et polstret Højsæde og en Lansestav 
med en Knop eller Blomst i Toppen (Sceptret) eller og- 
saa et Sværd elier en Hjælm. Den græske Konge i sin 
Hal omgivet af sine Mænd — Odysseus, Menelaos 
eller i Æventyrets Forgyldning: Zeus eller Alkinoos — 
skiller sig væsentlig kun i det ydre Kostyme og den 
ydre Dekoration fra den angelsachsiske eller den gammel- 

nordiske Drot i sin Hal og med sine Mænd — den 
danske Drot i sin vidtberømte Kæmpehal »Hjorte i 
Beovulfdigtet, Rolf Krake i Lejre, Olaf den hellige i 
Nidaros, som Snorre skildrer det, eller i æventyrlig 
Idealisering: Odin i Valhal'. Den græske Mandshal (Me- 
garon) er et stort, aflangt Rum, baaret af talrige Søjler; 
der er Lergulv, polerede Træpaneler eller metalklædte 
Vægge, i det røgsværtede Loft er en Midteraabning ; ved 
den bageste Smalvæg befinder Ildstedet sig, og dér fører 
Døre ind til Kvindernes Rum ; den halvmørke Hal oplyses 
af talrige Fakler. Kongen og Dronningen sidder i Høj- 
sædet, Mændene rundt langs Væggene; i store Kar bæ- 
res Maden ind, skæres for og fordeles paa Smaaborde 
foran Bænkene; Mundskænke blander Vin og Vand 
og fylder flittig i Bægrene, der udgydes Libationer 
for Guderne, og Sangere foredrager Sange til deres Lyre. 
I den danske Kong Hrodgars Hal — et aflangt Rum, 
baaret af to Rækker Træsøjler, med Stenfundament og 
Træmure samt aaben Tagstol — er Væggene smykkede 
med malet og forgyldt Snitværk og behængte med Hjorte- 
gevir, Skjolde og Vaaben; i Midtergangen mellem Søj- 
lerne brænder en Ild, som Trælle holder vedlige; der 
er Bænke med Smaaborde langs Væggene, midt paa 
den ene Langvæg eller ved en Søjle midt i Hallen staar 
Kongens og Dronningens Højsæde. Her sidder Kongen og 
Hirden og spiser Sul og drikker Mjød af vældige, krumme 
Oksehom, som Dronningen selv fylder for Hædersgæ- 
sten; Sangere forlyster ved Kvad. Kongen har altid 
mange Mænd i sit Brød, holder aaben Hal og aabent 
Bord for sit Folk og Fremmede; Gæstfrihed, »milte«, 
er en Hovedpligt for ham og et væsentligt Grundlag for 



364 I)d franske Konge. 

hans Magt. Som den homeriske Konges og Rolf Kra- 
kes Hal stod aaben for Fattige og Rige, saaledes og- 
saa Kong Vladimirs Hal i Kiew; enhver gik lige ind og 
satte sig, og Kongen skænkede selv i Bægerne og gik i 
Kælderen for at hente Gaver til de Fremmede. 

I den franske Kongehal brænder Ilden i en aaben 
Kamin, og der er ved festlijge Lejligheder Dug paa Bor- 
dene, Hynder paa Bænkene, Broderier paa Væggene, 
men ellers er baade Udstyrelse og Beværtning og vel 
ogsaa Fyrsten i Højsædet og Mændene paa Bænkeraden 
saa temlig som i Norden. Alligevel er Kongedømmet 
i den franske Heltedigtning — som i Merovingernes og 
Karolingernes historiske Virkelighed — løftet et Trin 
op i Magt og Hellighed. De frankiske Konger arvede 
jo baade meget af den senromerske Kejsermagt og dens 
Insignier: Kronen og Tronsædet og ogsaa, efter den gejst- 
lige Salvings Indførelse, det bibelske Kongedømmes Hel- 
lighedsglans. Og i Karl den stores mægtige Hersker- 
skikkelse naaede Konge- eller Kejsermagten en Højde, 
som den franske Heltedigtning fra først til sidst er beaandet 
af. Karl blev for den og for hele Middelalderens Digt- 
ning Idealet af en Fyrste. 

Karls historiske Skikkelse omdannedes herunder ad- 
skilligt®. Han var i Virkeligheden nok stor og bredbry- 
stet, men var korthaaret, barberet, talte med en høj, tynd 
Stemme, havde Hængemave og haltede lidt. Men i 
Munkekrøniker og Heltedigte vokser han til gigantisk 
Højde, hans Skæg er flere Spand langt, hans Mave næv- 
nes overfor onde Rygter udtrykkelig som vel proportio- 
neret, han har Tordenrøst, hans Gang er værdig og 
ædel. For hans Løveblik daaner Folk, han kan rette 

en Hestesko ud, løfte en fuldt rustet Kriger paa sin 
Haand, spalte en Rytter og hans Hest tversigennem 
med ét Hug og kan fortære en LammeQerding eller en 
Hare. Munketraditionen udhæver hans Helligbed og 
intime Forbindelse med Himlen. — Hans Lanse er den 
hellige Lanse, der havde gennemboret Kristi Side; da 
han nærmer sig Fæstningen Carcasonne, bøjer et af 
Taarnene sig for ham og et andet mister Tagskægget, 
som om det tog Hatten af; han rejser til det hellige 
Land med sine 12 Helte og tages i Jerusalem for selve 
Kristus med hans Apostle. Ved hans Grav i Aachen 
sker der Mirakler, og han kanoniseres som Helgen af 
Paven. Fra en anden Side tegner den verdslige Sagntra- 
dition i Heltedigtene hans Skikkelse. Ogsaa her staar 
der Hellighedsglans om »Herrens Salvede«; han be- 
gynder sin Morgen med Messe, med sin udstrakte Højre 
giver han Hæren Velsignelse, paa hans Bøn staar Sol 
og Maane stille ^m for Josva, eller der springer Vand 
af Klippen som for Moses, i Drømme bringer en Engel 
ham Bud om Himlens Raadslagninger. Men især er 
det dog den vældige Stridshøvding og den gamle vær- 
dige Kejser, Digtene tegner, med det lange, hvide Skæg 
flydende ned over Brynjen. Han rider afsted i Spidsen 
for sin Hær, paa sin »Tencendor« og med sin »Joyeuse« i 
Haand, eller han holder Rast med sine Krigere ude i 
det Fri, sidder nok saa jævnt under et Fyrretræ og spil- 
ler Skak, — Idealet af en myndig Feltherre og en populær 
Soldaterkonge. Altid er han alligevel indesluttet og en- 
som inderst inde, ved sin Alder og Storhed rykket ud 
fra nærmere Samkvem med andre Dødelige, hyllet i 
^in Værdighed — han siger ikke: jeg, men: Karl — 

ene med sine høje Planer og mystisk indviet i Himlens. 
En ophøjet, tillukket Ro er der over ham selv i de 
mest kritiske Øjeblikke, men naar han bryder løs, er 
det en Løve, der rejser sig. »At føre ud min Hævn er 
nu Tidens Fylde nær, — nu vare sig de, der forbrød 
sig, op er nu vaagnet Karl«, saaledes taler han. 

Selv naar Karl sidder i simpel Krigsdragt mellem 
sine Mænd, kender de fremmede Gesandter straks, hvem 
der er Kongen. »Den, ham vil finde, har ej Fører be- 
hov». Saaledes kan ogsaa Priamos fra Muren straks 
udpege Agamemnon mellem Achæeme: »Vel er der an- 
dre, — siger han — , der rager højere til Vejrs, men aldrig 
har jeg set saa fager og saa værdig en Mand; forsand 
han ligner en Konge«. I »Rolf Krakes Saga« holder 
Kongen sig ved Adils Hof ukendt mellem sine Kæmper, 
men da Vøg træder ind i Hallen, kender han ham dog 
straks; der er noget iøjnefaldende, aparte ved hans 
hele Tilsyneladelse. Karl 7. prøvede ifølge franske Krø- 
niker Jeanne d'Arc paa samme Maade ved sit første 
Møde med hende i Chinon; hun kendte straks Kongen 
mellem HoflFolkene. 

Men al sin Kongeværdighed udfolder Karl, naar han 
ved Paaskefesten holder cour pleniére i Aachen eller 
Laon. Det er det germanske Kongehov, sat i Stil med 
det byzantinske Kejserhof. Bag hans »faldestueil« (fau- 
teuil) staar tre Fyrster og betjener ham med Vin og 
Mad ; ned langs Bordene sidder Konger og Hertuger og 
Baroner i Guld og Silke; der er ikke mindre end 700 
Guld- og Sølvbægere paa Bordene og 100 Prinser i Her- 
melin varter op. Jonglører gør Kunster, Trouvérer frem- 
siger Digte til deres »vielle«. Her modtages fremmede 

Gesandter — de hedenske Afsendinge blændes straks 
og afsværger hyppig deres Tro ved Synet af Kejseren 
og hans Hof; her tager Kongen mod Lenshyldning 
eller gifler en Vasaldatter bort med en af sine Mænd. 

I hele den forenede Glans af den germanske Krigs- 
herremyndighed, den romerske Landsfadermagt, det 
bibelske Theokrati straaler endelig Karl og Kejseridéen 
frem i den store Scene i Aachens Domkirke, hvor Karl, 
gammel og træt, vil krone sin halvvoksne Søn — en 
Scene, der er inspireret af Stedet i Krønikernes Bog, 
hvor David i Templet salver Salomon og giver ham 
Formaninger. Det er en Forsamling, hvis Lige aldrig 
er set, der er 4 Konger, 18 Ærkebisper, 18 Bisper; 14 
Grever holder Æresvagt, og selve Paven af Rom synger 
Messen. Og nu træder Kejseren frem, sætter Kronen 
paa Alteret og taler til sin Søn: »Kære Søn« siger han 
»hør nu vel paa mig. Se Kronen dér paa Alteret. Paa 
det Vilkaar vil jeg give dig den : Uret eller Vellyst eller 
nogen anden Synd maa du ikke øve og ikke være For- 
ræder mod nogen, ikke røve fra den forældreløse hans 
Arv. Vil Du opfylde dette, lover jeg Gud og tag saa 
Kronen, og du skal blive kronet; men hvis ikke, saa 
lad den staa, Søn I jeg forbyder dig at røre den.« Og 
den gamle tager fat igen. »Filz Looys (voyez), vez ici la 
corone — se tu la prenz, Emperére es de Rome« ; men 
saa skal du ogsaa føre Krig mod Hedningerne, knuse 
dem og erobre deres Lande. . . »S'einsi veus faire, ge 
te doing la corone, — ou si ce non, ne la bailles tu 
oncques«. Og endnu en Gang: »Kære Søn, hvis du tør 
tage mod uretmæssig Gave, bøje dig fra Retten og 
knæsætte Uretten, røve fra Barnet dets Arvegods eller 

tage 4 Styver fra en Enke, ved Jesus! da forbyder jeg 
dig denne Krone; min Søn Ludvig! rør den ikke.« Saa 
stort og ophøjet fattes da her Kongens Kald, paa én 
Gang som moralsk, krigersk og religiøst. Og patetisk skil- 
dres det nu videre, hvorledes Drengen bliver angst og 
ikke under saadanne Vilkaar tør tage sig Kronens Byrde 
paa. »Hørte Drengen det, rørte sig ikke et Fjed, lam- 
slaaet var han af, hvad han havde fornummet, og vo- 
vede ikke at gaa hen og røre ved Kronen«. Og man- 
gen ædel Ridder gav sig til at græde for ham. Men da 
optændtes den gamle Kejser af Sorg og Vrede: »Aldrig 
i Livet er denne Kryster min Søn; min Hustru maa 
have bedraget mig med en anden. Aldrig skal der 
gøres nogen Konge af ham. Nej ! lad os skære Haaret 
af ham, han skal være Munk her i Abbediet, dér kan 
han trække i Rebene og være Klokker og faa sig en 
Maanedspenge, for at han ikke skal tigge«. 



Men overfor Kongen træder i Helteepiken Folket 
eller ialfald Krigerne op som mer eller mindre medvir- 
kende i Styrelsen. I snævrere Raadsforsamlinger plejer 
Kongerne — de indiske, de homeriske saavel som de 
franske — Raad med deres fornemme Mænd; i store 
offentlige Folkeforsamlinger møder, ialfald i eiiropæisk 
Heltedigtning, Konge og Folk for at træffe de største 
Afgørelser om Krig og Fred. Atter og atter skildrer 
Landenes Heltedigtning disse Forsamlinger og Forhand- 
linger. Illadens Høvdingeraad og Folkeforsamlinger sva- 
rer saa temlig til Karl den stores »cunseil« med sine 

Baroner og hans »cours pleniéres«, der stammer ned 
fra de urgermanske Folkeforsamlinger; saadanne skil- 
drer ogsaa endnu Snorre f. Eks. i Upsalating, og de 
genfindes i de islandske Sagaer under fristatlige For- 
mer. Disse Ting og Raadslagninger fylder en stor Plads 
i Heltedigtningen ved Siden af Kampen, og ved Siden 
af Heltekraft faar Kløgt og Veltalenhed derved sin Del i 
Forherligelsen. Saaledes spiller ogsaa f. Eks. i Indianernes 
Liv og Tradition Høvdingeforsamlinger en stor Rolle; det 
gaar meget højtideligt til ved dem, Talerne optræder i 
en bestemt Rækkefølge og fremfører deres Udtalelser i 
en ejendommelig ceremoniel Stil, spækket med mange 
staacnde Billeder; alle historisk bekendte Indianerhøv- 
dinge omtales som berømte Talere, og man har ikke faa 
Taler opskrevne : nogle er ordrige, svulstige, med poetisk 
Sving, der er ogsaa korte, knappe, ironisk rolige, med 
lidenskabelig Undertone*. I det indiske Epos forekommer 
mange Raadsforsamlinger med vidtløftige Taler, fulde af 
Høflighedsudvekslinger, Almenbetragtninger, gamle Ord- 
sprog og Talemaader; allerede i Vedatiden var det at 
være »sabya« o: passende for en »såbhå«, en Folkefor- 
samling, den almindelige Ros for en Mand^. Hos Homer 
nævnes tVid og veltalende Tunge* og aldrig at famle 
i sin Tale paa Tinge blandt Mandens vigtigste Dyder. 
Odysseus udmærker sig særlig i Raadsforsamlingen. Han 
ligner, straks naar han træder frem, næsten en Taabe, 
staar rolig og ser ned i Jorden, medens han taler, men 
naar Ordene først begynder at hvin'le ud af hans Mund 
som Snefog, da sidder alle fulde af Forundring og in- 
gen dødelig kan maale sig med ham. Den selvfølende, 
kommanderende, vaabenraslende Helt med sit evige 

»Velan, lad os komme til Kamp, og de, der ikke me- 
ner som jeg, er Uslinge«, staar baade i Illadens og i 
Rolandskvadets Forsamlinger overfor den erfarne Olding 
— Nestor hedder han hist, Naimes her — med sine 
besindige Raad og noget snakkesalige, »honningsøde« Vel- 
talenhed. En Veltalenheds Kunst udvikler sig i det hele 
under disse Forhandlinger. Det samme forblommede 
Billedsprog, som Indianerne ofte ynder i deres Raads- 
taler, holder ogsaa Snorres og Sagaernes nordiske Bønder 
af paa Tinge. Morsomt skildres et Ting, hvor Kongens 
Sendemænd bruger mange smukke Ord for at overtale 
Bønderne til at hylde Kongen, men hver Gang de paany 
har fyret løs med deres Argumenter, staar der en Bonde 
op og siger kun ud i det Blaa et eller andet gammelt 
Ordsprog eller en billedlig Talemaade, der gemmer et 
fyndigt Gensvar i sig: »Det ser ud til Sne Folkens, 
sagde Finnerne, havde Finneskier at sælge« eller lign. 
Netop saaledes kunde ogsaa Lakedæmoneme falde paa 
at svare paa Athenernes ordrige Veltalenhed. — De 
vilde Krigerlidenskaber gør ellers ofte Forhandlin- 
gerne stormende nok, der snærtes med Spot og det 
hagler med Skældsord, Vreden tordner og Viljerne tør- 
ner sammen. Nogle af Heltedigtningens mest patetiske 
Optrin finder Sted i Forsamlingerne — fra Agamemnons 
og Achilleus* Sammenstød om Kryseis indtil Rolands og 
Ganeions angaaende Sendelsen til Saracenerne eller til 
de islandske Sagaers vidtløftige Tingstridigheder. Hvert 
Øjeblik sprænges ogsaa Forhandlingerne, og det kom- 
mer til Haandgribeligheder. 

Overalt er det i disse Forsamlinger Kongen og de 
fornemme, som faktisk alene er de talende og bestem- 



Adel. 371 

mende. Naar en Thersiles vover at tage Ordet paa Fol- 
kets Vegne, vises han under almindeligt Bifald brutalt 
tilbage af en af Fyrsterne, og ellers mærkes Folkene 
— i Homers og i Rolandskvadets Forsamlinger saavel 
som paa Sagaernes Ting — kun som et Hav, der 
vigles op eller beroliges ved Talernes Ord, som et Ak- 
kompagnement af Bifald eller Knurren, der ledsager de 
stores Tale. Mellem Kongen og Folket træder Adelen 
frem. Og endnu mer end Kongedigtning og Folkedigt- 
ning bliver Heltesangen Adelsdigtning. De franske 
»Chansons de geste« foredroges rundt i Baronernes Hal- 
ler og forherliger derfor naturlig »grant barnage« (ba- 
ronnage); de islandske Sagaer er saa godt som de dan- 
ske Ridderviser en fornem Standsdigtning. 

I al mere udviklet Heltedigtning finder vi en Adel, 
der ikke som Kongens »tro Mænd« bor hos Kongen og 
underholdes af ham, men lever som velstaaende Jord- 
besiddere rundt i Landet, — som baade ved Rigdom og 
politiske Forrettigheder skiller sig fra det store Folk 
og som møder til Hest og gør Krigstjeneste for Kongen. 
Hvor uens Forholdet end i Virkeligheden har formet 
sig paa de forskellige Steder, har Heltedigtningens Adel 
overalt dette Fællespræg af en prlviligeret Stand, der 
staar i et nærmere Tjenesteforhold til Kongen end de 
øvrige Undersaatter, og baade er en Jorddrots- og en 
Krigerstand. De indiske Kshatryas, de persiske Pehle- 
vaner, de homeriske Underkonger paa Ithaka eller Fæ- 
akernes 0, Herserne og Bygdekongerne i de norske Dal- 
fører, den egentlige Lensadel, der opstod i germanske 
Riger paa romersk Grund, men derfra udbredte sig og- 
saa til Tyskland og Norden — de er alle en Jorddrots- 

Og Krigeradel og tegner sig alle i Digtningen som en 
saadan. 

En stolt OverMassebevidsthed gennemtrænger dem. 
De kalder sig hos Homer »de gode, de fremragende, de 
nedste«, i fransk Digtning gentils, nobles, seigneurs, ba- 
rons (Herremænd), de norske og islandske fornemme 
Ætter kaldes »gæve, udmærkede« (gofugr, dgætr). Kri- 
gerens Sans for stolt, prægtig Fremtræden forbinder sig 
hos Adelsmanden med Jordbesidderens drøje Sikkerhed 
og ranke Holdning. Den norske Høvding kan godt 
saa' og høste, men han fornedrer sin Værdighed, hvis 
han arbejder i Kvægstalden eller lader sin Hustru malke. 
Han maa overalt slaa stort paa, han er stérlåtr, stér- 
gjøfuU, stérlyndr, mikillåtr, mikilrædi — alt med 
storr og mikill, — storslaaet i Gæstfrihed og Gavmildhed, 
i Hævn og Højsind. Naar Gunnar paa Hlidarendes 
Folk bringer ham Besked paa Tinge om, hvad hans 
Hustru har bedrevet i hans Fravær, lader han sig, saa- 
længe Folkene er til Stede, ikke mærke med andet, end 
at alt er i sin Orden; naar der paa Bergthorsvold er 
Forvirring og Angst i Anledning af Faren for Indebræn- 
ding, beder Skarphedin de andre om ikke ved umandige 
Lader at give Folk Lejlighed til Omtale: »Man vil stille 
større Krav over for os end for andre til, hvor man- 
dige vi viser os, og det er kun rimeligt.« Følelsen af, 
at Adel forpligter, besjæler altid Digtningens Adelsmænd. 
Som Herluf Trolle under den nordiske Syvaarskrig 
skrev hjem til Niels Hemmingsen: »Ved I, hvorfor vi 
hedde Herremænd? hvi vi bære Guldkæder og have 
Jordgods og ville være ypper mere og højere agtet end 
andre? Derfor have vi den Ære for andre, at naar vor 

Konge og Rige behøver det, skulle vi beskytte og be- 
skærme Riget mod Fjender. Vil vi have det søde, maa 
vi have det sure med ; vil vi nyde Landels Goder, maa 
vi heller ikke krympe os for Faren, naar det gælder,« 
— med netop saadanne Ord er det ogsaa, at en af de 
troiske Underkonger opmuntrer en anden til at gaa 
frem i Striden. 

Afstandsfølelsen nedadtil er ligesaa levende. »De 
ringe, de slette« — som det menige Folk kaldtes hos 
Homer — er kun værd at »regnes for intet i Krig, for 
intet i Raadet« og skal behandles som Thersites, da han 
mukkede i Forsamlingen. »Les vilains«, Almuesfolk, be- 
tyder for fransk Heltedigtning »de usle« og skildres oftest 
som saa grimme og kluntede, fejge og dumme, at de blot 
er til Ynk eller Latter; især bliver de en Skive for Haan 
og Lystighed, naar de i Kofte og Filthat, med Stege- 
spid eller Kølle til Vaaben, forsøger sig paa Hesteryg 
og i Kamp mellem Riddere. Den indiske Fyrsteadel 
viser med Spot den tapre Kvægdriver-Søn tilbage til 
hans Pigkæp. De islandske Høvdinge ser paa samme 
Maade med fornem Foragt og Spot paa en Bissekræm- 
mer, en »Hønsethor«, der har arbejdet sig op til Rigdom 
og Magt; naar der er Gilde og han er med, taler ingen 
til ham, og han maa spadsere ene op og ned ad Gul- 
vet; almindelig er Glæden, da det tilslut lykkes de for- 
nemme at faa hans Stilling undergravet. 

Omvendt lyser Krigeradiens Fortrin ingensinde her- 
ligere frem, end naar den formummer sig i Borgerkofte 
eller Munkekappe eller i Fruentimmerklæder, og Helte- 
digtningen ynder ofte at vise dette. Vi har set, hvor- 
dan Baronknøsen undertiden opdrages, ukendt med sin 

Herkomst, i en Borgerfamilie, faar Afsky for Vaaben- 
haandværket indpræntet af sin borgerlige Plejemoder 
og sendes til Marked for at gøre Købmandsforretninger, 
— men viser sin Natur ved sin fuldkomne Mangel paa 
Købmandstalent og sin modige Stridbarhed. Vi har og- 
saa set ham paa Elskovsæventyr trække i Kvindeklæder: 
Hagbard eller Hugdietrich, Thor eller Odin, Herakles 
eller Achilleus; at se, hvorledes den foregivne Bruds Øjne 
og Appetit eller hendes Dans eller, hvorledes Tærnens 
haarede Ben og Kejtethed i Kvindearbejde forraader 
Forklædningen, har for Heltesangens Publikum haft 
samme pikante Tiltrækning som omvendt for vort 
Theaterpublikum at se en Kvindes Legeme og Lader 
stikke frem gennem en Mandsforklædning. 

Ligesaa lystigt tager Krigeren sig ud i Munkekutte. 
De gamle franske Helte Walther af Aquitanien, Vilhelm 
af Orange og Renaud af Montauban gik alle paa deres 
gamle Dage i Kirkens Tjeneste; om de to sidstes Op- 
levelser fortæller franske Heltedigte, om den førstes 
en latinsk Klosterkrønike®. En af Didrik af Berns 
Mænd: Heime tilbragte efter Sagaen en Tid i Kloster, 
en anden af hans Mænd, Hildebrands Broder Ilsan,' 
har i Digtet »Rosenhaven« i 20 Aar været gemt i Mun- 
kekutte. Den sidste optræder ogsaa som den skallede 
Munk Broder Alsing i en dansk Folkevise; i italienske 
Humoristers Slagsbrødremunke og i Rabelais' »Broder 
Jean« faar Figuren sine mest burleske Dimensioner. Kæm- 
pen møder i Reglen i Klostret med den bedste Vilje og 
forsøger ærligt at tilegne sig baade Ydmyghed og Lydig- 
hed, Sang og Læsning. Det sidste bliver imidlertid hur- 
tig opgivet, han maa sættes til allehaande Legemsarbej- 

der, og dér kan han ogsaa af Hjertens Lyst gøre Fyl- 
dest: han bygger for Munkene, tærsker for dem og ud- 
retter mange Mænds Arbejde. Gladest er han, naar han 
kan faa Lov at trække i sin gamle Rustning og forsvare 
Klostret mod Omegnens Røvere eller Riddere; hos Rabe- 
lais kilter han Munkekappen op, griber i Mangel af 
bedre Sværd Kruciflxet paa Altret og styrter lige fra 
Gudstjenesten ud efter Røverne, der plyndrer i Kloste- 
rets Vinhave. Med Sangen gaar det ikke saa godt. Kæm- 
pen brøler alle de andre over og kan hverken holde Takt 
eller Melodi. Faste duer han heller ikke til, han maa 
spise og drikke bravt, og naar han kommer hjem fra at 
have fældet 12 Røvere, som vilde plyndre Klostret, og 
ikke finder Vællingen kogt og Silden nok udblødet, bli- 
ver han ude af sig selv og farer løs paa Abbed og Munke. 
Kosteligst er Historien om Vilhelm af Orange, som Mun- 
kene, for at blive ham kvit, sendte til Byen efter Fisk. 
Han maa igennem en Skov, hvor der er Røvere, og 
Abbeden, hvem han har spurgt, om han maa forsvare sig 
mod dem, har formanet ham til, at han uden Modstand 
skal udlevere til dem baade Kaabe, Støvler og Strømper, 
hvis de forlanger det. Lydig lader han sig da ogsaa 
virkelig af Røverne alle disse Ting fratage, men da 
de ogsaa vil tage hans kostbare Bælte, som han ikke 
havde nævnt for Abbeden og derfor ikke havde faaet 
Forbud mod at forsvare, saa slaar han dem ihjæl alle- 
sammen med sin Næve og vender derpaa tilbage til 
Klosteret. — Flere Steder ender Kæmpens Klosterliv 
med, at hans fordums Herre kommer og finder ham i 
Munkedragten og henter ham tilbage igen til det gamle 
Liv, som han passer bedst til. Bisp Turpin og den til- 

svarende Valenciabisp i Ciddigtet eller Absalon hos Sakse 
er saadanne Klærke, der med Glæde trækker i Rust- 
ning og med Jubel hilses Velkommen paa Valpladsen. 
Ogsaa overfor et blødagtigt, forfinet Hofliv holder 
Heltedigtningen af at stille Krigeren i ideal Belysning, — 
som Digtningen siden saa ofte har yndet at udmale sig 
Væringerne i Miklagaard, Karl den 12te ved det polsk- 
sachsiske Hof osv. Cid optræder ved det spanske Konge- 
hof som en ren Vildmand og forarger Hoffolkene ved sit 
graa Bukkeskæg, sit forpjuskede Haar, sit haarede, rust- 
plettede Legeme, som under de stadige Kampe for Kon- 
gen ikke har været ude af Pansret. 1 Norden staar 
den gamle Stærkodder hele Tiden barsk og streng over- 
for den ny Slægts Blødagtighed som den mandige Helte- 
olds sidste Ætling. Han havde tjent Kong Frode og 
opfostret hans Børn, men maa efter Faderens Død se, 
hvor de vanslægter, og han føler det som sin Pligt mod 
de døde at tugte Sædernes Forfald. Den pyntede Guld- 
smed, som har slesket sig ind i Kongedatterens Gunst, 
giver han den forsmædeligste Medfart; engang han sid- 
der haardt saaret ude ved Vejen, afslaar han Gang efter 
Gang Hjælp af forbifarende, fordi deres Stand synes 
ham for ussel eller lumpen, — først af en ærlig fri- 
baaren Bondesøn lader han sig forbinde. Efter lang 
Tids Fraværelse kommer han hjem igen til Dan- 
mark, men hører, at Ingild der er ene tilbage af Frode- 
sønnerne, er forfalden til Vellevned, har indført frem- 
mede Skikke og lever i Lejregaard mellem Køgesvende 
og Gøglere. I en Bondes Dragt giver saa den gamle sig 
afsted til Kongsgaarden, paa Ryggen har han en Sæk 
Smedekul, med dem siger han, at han skal hærde den 

danske Konges bløde Malm. Da han kommer ind i Hallen 
og sætter sig, viser Dronningen ham bort fra de fine 
Hynder; den gamle betvinger sig og lyder, men det drø- 
ner i Gulvet, da han gaar tilbage og sætter sig nede 
ved Døren. Siden da Kong Ingild kommer hjem og 
paa det hvasse Blik og de ru Næver straks genkender 
sin Fosterfader, søger han og Dronningen forgæves at 
formilde den Gamle; han bliver siddende stiv og tvær 
ved Væggen; hverken den lækre Mad rører han eller 
ænser den liflige Musik, og tilsidst bliver han saa op- 
irret over en kælen Fløjtespiller, at han kaster ham et 
Kødben i Hovedet. Og nu staar han frem og udøser 
i Kvad sin Harme over Ingilds blødagtige Vellevned og 
maner ham i Stedet kraftig op til at tage Hævn over 
Kong Frodes Drab. 

Udførligst og virkningsfuldest er Modsætningen mel- 
lem Hoflivet og Krigerlivet fremstillet i Aliscansdigtet, 
hvor det sydfranske Ridderskab efter en heltemodig 
Kamp helt er bleven oprevet af Saracenerne og Vil- 
helm af Orange har maattet lade sin Hustru ene om 
at forsvare Borgen og selv i Ilridt er draget op gen- 
nem Frankrig til Lion for at skaffe Bistand hos Kon- 
gen. I flere Døgn har han ikke været af Klæderne 
eller Hesteryggen; pjaltet, blodplettet, med søndret 
Hjælm og forpjusket Skæg rider han endelig en Søn- 
dag Morgen ind i Siotsgaarden. Her er alt i Pynt 
og lystig Travlhed ; man forbereder Dronningens — Vil- 
helms egen Søsters — Kroningsfest. Ingen kender den 
ilde medtagne, afskrækkende Kæmpe; man flokkes ikke 
som altid før om at tage mod Hestens Tøjler, han maa 
selv staa af og binde sin Hest til et Træ. »Jeg er Vil- 

helm af Orange«, forklarer han og fortæller, hvad Ulykke 
der er hændt ham. Men — der er ingen, som rører sig 
for at komme ham imøde, man gaber blot paa ham, 
spotter ham, lader ham staa. Overvældet brister den 
stærke Kæmpe i Graad og sætter sig ned i Gaarden: 
»Gom par est viex, qui il convient proier« (hvor den 
synes ussel, som er nødt til at bede) sukker han. 
Men snart forvandler hans Smærte sig til Vrede. Næste 
Dag ved Festen sidder han ensom, tavs, hyllet i sin 
Kappe i et Hjørne i Festsalen; midt under Lystigheden 
rejser han sig og giver sig tilkende som Vilhelm. Der 
bliver paa Øjeblikket dødsstille i Salen, Kongen og Dron- 
ningen blegner og ryster, og nu fremtordner han sin 
Vrede mod den uduelige Konge, sin hovmodige Søster 
og hele det blødagtige Hof, der lønner hans egne og 
de faldne Heltes Kampe med en saa skamløs Utaknem- 
lighed; tilsidst kaster han sig rasende over Dronningen, 
river hende Kronen af Hovedet og drager hende ved 
Fletningerne omkuld for at dræbe hende. Ingen vover 
at løfte en Haand mod den Ustyrlige; hele Salen var 
saa stille, som om man havde begyndt paa Messen. 
Da kommer lykkeligvis just Dronningens unge Datter 
ind, og da hun ser, hvad der foregaar, styrter hun 
paa Knæ for sin Onkel Vilhelm og bevæger i yderste 
Øjeblik hans Hjerte. Han lader sig forsone, mod at der 
udrustes en Hær, som følge ham ned til Sydfrankrig. 
Vilhelm af Orange har allerede tidligere høstet Er- 
faring om, hvordan Kongerne plejer at lønne deres tro- 
faste Tjenere. I den tidligere omtalte Kirkescene, 
hvor den gamle Kejser med Sorg og Vrede saa' sin 
svage Søn gyse tilbage for Kronens Tynge, traadte 

en lumsk og fræk Vasal frem og tilbød sig at over- 
tage Regeringen efter Karl, indtil Sønnen var vokset op 
og havde naaet Modenhed, og i sin Svaghed greb 
Kejseren dette Tilbud og skulde lige til at foretage det 
skæbnesvangre Skridt at overdrage ham Kronen — da 
i det samme Vilhelm, som har været fraværende paa 
Jagt, træder ind i Kirken. Han har faaet at vide, 
hvad der foregaar, og med Kaarde i Haand bryder 
han sig Vej gennem Mængden, skal lige til at fælde 
den lumske Vasal for Alteret, men betænker Stedets 
Hellighed og nøjes med at slaa ham død i Gulvet med 
sin Næve, griber saa Kronen paa Alteret og sætter den 
paa Drengens Hoved med disse Ord: »Modtag den, min 
ædle Herre I i den Guds Navn, som er i Himlen — og 
give han Eder Styrke til at være en god Konge!« Be- 
væget over sin Vasals Troskab mod Kongeslægten takker 
den gamle Kejser ham for hans Handling og aner- 
kender nu Sønnen som Tronarving. Siden da har Vil- 
helm tappert staaet ved Ludvigs Side og værget hans 
Ret. Da Vilhelm senere er i Italien, hvor han har 
udført store Bedrifter for Frankrigs Ære, og just staar 
i Peterskirken og af Paven selv bliver formælet med 
Saracenerprinsessen, kommer der Bud ind i Kirken, 
at oprørske Baroner har afsat Ludvig og spærret ham 
inde i et Kloster. Uden et Øjebliks Betænkning kysser 
Vilhelm sin Brud, kaster sig paa en Hest og rider lige 
hjem til Frankrig, befrier den unge Konge, slaar Op- 
røret ned og faar ham anerkendt paany. Og kort efter 
er den utrættelige igen ude paa Hærtog; »en son ser- 
vice vueil ma jovente user« (ofre min Ungdom), svarer 
han alle, der fraraader ham at spilde sine Kræfter for 

den usle Konge. Men atter og atter faar han Ludvigs 
Utaknemlighed at føle. ilan vender en Da ghjera 
fra Jagt, og hans Brodersøn kommer ham imøde: 
»Idag er Kongen ifærd med at uddele Len til sine Ba- 
roner. To alene har han helt glemt: Jer og mig! c 
»Meget vel«, siger Vilhelm med et sært Smil, »jeg vil 
hen og tale med ham«. Op ad Marmortrappen stiger 
han, staar pludselig rød af Vrede midt i Kongens 
skrækslagne Forsamling og regner stolt op for Kongen 
alle de Bedrifler, som han har udført for ham. Louis 
stammer Undskyldninger frem og er straks rede til 
ved en ny Uret at forsone den Frygtelige; af de Len, 
han har uddelt, tilbyder han ham det ene efter det 
andet: »Vil I ha' Grev Foulques Jord ... eller Aubry 
le Bourguignon's . . . eller Marquis Berangers Jord og 
hans Kone med«. Men nu vender Vilhelm sig kun 
endnu stærkere oprøi-t mod Forsamlingen, opregner alt, 
hvad den afdøde Beranger har gjort for Kongen, og 
sværger at slaa enhver ned, som vil tage Arven fra 
hans Søn. Stolt afslaar han hvert Len, der maa købes 
paa Andres Bekostning, og foreslaar derefter højmodig 
stolt Kongen at give ham til Len Nimes, Orange, 
Spanien, alt det, som er i Saracenernes Besiddelse og 
som han først selv maa erobre med Vaaben i Haand, — 
og hverver saa straks Folk til at drage ud paa Erob- 
ringsfærden. 

At Helten, selv loyal og trofast, maa tjene en ussel, 
utaknemmelig Fyrste, det er — som vi har set det — 
et hyppigt Led i Heltens Vanskæbne. Saaledes stod 
Herakles i Eurysteus' og David i Sauls Tjeneste, Ilja 
Muromet tjener den utaknemlige Vladimir, Fritjof be- 

handles overmodig af de umandige Belesønner, de 
nægter ham Ingeborgs Haand og sender ham, mis- 
undelige paa hans Manddom og Anseelse, ud paa den 
farlige Skatteopkrævning hos Ørknøjarlen. Særlig 
grumt behandles den spanske Helt Bernardo del Carpio 
af sin Konge : Bernardos Fader er for en Forseelse mod 
Kongen sat i Fængsel, og Sønnen betinger sig som 
eneste Løn at faa Faderen frigivet; Gang efter Gang 
stilles det ham i Udsigt, og han udfører i Haabet om 
denne Løn den ene store Bedrift efter den anden; til- 
sidst lover Kongen ham bestemt Opfyldelse af hans For- 
langende mod at han overgiver sin faste Borg til Kongen ; 
da det er sket, bæres Faderen ogsaa ind til Bernardo. 
»Gaa saa og hils paa ham«, siger Kongen, men da 
Helten kysser den Gamles Haand, mærker han, at det 
er et Lig, han kysser. Han jages nu selv med Spot 
ud af Landet, nu da hans Fæstning er falden''. 

Undertiden har Helten dog den Tilfredsstillelse, at 
Kongen, som har gjort ham Uret, maa ydmyge sig for 
ham. Kongen bliver overvældet af Heltens Højmodighed, 
som Saul, da han længe har forfulgt David og ved et 
Tilfælde selv falder i hans Haand, men David nøjes 
med at skære en Flig af hans Kjortel. Eller Kongen 
trænges af Fjender og maa kalde Helten tilbage, lige 
efter at have landsforvist ham — som den spanske 
Konge maatte kalde Gid, eller som Israeliterne maatte 
hente Jephtha hjem, da Fjenderne trængte Landet, 
— eller man maa give ham fuld Oprejsning og Sone- 
bod for igen at tilkøbe sig hans Arms Bistand, som 
Agamemnon overfor Achilleus, — eller Kongen maa 
enten selv eller ved sin Datter kalde den fængslede 

Helt ud af Fangetaarnet og tigge ham om at komme 
ud og kæmpe mod en Rise. Saaledes maa Prinsesse 
Gloriant gaa til Taarnet og bede den fangne Holger 
Danske komme frem og tage Kampen op med den lede 
Burmand, der vil røve hende fra hendes Fæstemand 
Kong Karvel. (Dansk Folkevise.) Saaledes maa Shahen 
Guschtasp, der har sat sin Søn Isfendiar i Fængsel, i 
yderste Nød og trængt af Fjender, sende Bud til Helten 
om Hjælp; længe lader denne sig ikke røre, hverken 
ved Efterretningen om hans Bedstefaders eller hans 38 
Brødres Fald eller Bortførelsen af hans Søster; først 
da han hører, at ogsaa hans Yndlingsbroder er falden, 
indvilger han i at løses af sine Lænker og gaa i 
Kamp. Saaledes maa ogsaa Vladimir den store selv 
gaa til Fængslet, hvor han i lange Aar har ladet Ilja 
Muromet vansmægte, og bede ham komme op og 
hjælpe mod Fjenderne. 



I saadanne Tilfælde som disse ser man to af Helte- 
digtningens Yndlingsfigurer, Kongen og Krigeren, stillede 
op mod hinanden, og Kongen ofres i Digterens Sym- 
pati til Ære for Krigeren. Det er det royalistiske 
Sindelag, der efterhaanden i Digtningen fortrænges af 
det aristokratiske. Sangen gaar mer og mer i det frem- 
voksende Adelsherredømmes Tjeneste og henvender 
sig til Adelsborgenes Publikum. Og istedenfor blot at 
fremkalde Sympati som den undertrykte og forfulgte, 
stiller Krigeren og Adelsmanden sig nu i en Række 
Digtninge op imod Kongen og hævder sin egen Ret 



Ret mod ReL 383 

overfor Kongens. En patetisk Kollision fremkommer 
her mellem Ret og Ret, og Sympatien staar vaklende 
uden rigtig at turde tage Parti. De moralske Kon- 
flikter kan ikke gøre sig gældende paa primitive og 
usammensatte Livsstandpunkter, hvor Menneskene uden 
Betænkning følger enkle Instinkter og hævdet Sæd. 
Men naar der har bygget sig op baade en Krigens 
Moral, en Slægtsmoral, en Samfundsmoral og en Stands- 
moral, saa er det nødvendigt, at talrige Kollisioner maa 
gøre sig gældende mellem Rettigheder og mellem Plig- 
ter. Og den dybeste Tragik, den højeste Ethos naaer 
Heltedigtningen i Skildringen af slige Sammenstød. 

Hvor Glaukos og Diomedes mødes til Tvekamp i 
Iliadens Kamptummel og opdager, at der er gammelt 
Gæstevenskab mellem deres Slægt, eller hvor Karna i 
»Mahabharata» kæmper som Kuruernes »tro Mand«, 
men af sin Moder faar at vide, at han er Panduernes 
Halvbroder — paa saadanne Steder er svagt antydet 
den Konflikt, der skal stramme sig i hele sin Styrke og 
loddes i al sin Dybde i en Episode som den om Rude- 
ger i Nibelungenlied. Etzels Markgreve Rudeger har 
svoret Krimhilde at være hendes tro Mand. Da Nibe- 
lungerne efter Indbydelse drager til Kong Etzels Hof, 
holder de undervejs Rast i Markgrevens Borg, beværtes 
paa det bedste og modtager Gaver af ham, og den ene af 
Burgunderkongeme fæster Rudegers Datter; Markgreven 
ledsager dem selv til Etzels Hof. Her sker saa det for- 
ræderske Overfald paa dem ; men Heltene forsvarer sig 
saa tappert, at Overfaldet kun har liden Fremgang. Da 
besværger baade Etzel og Krimhild Markgreven om at 
gaa imod dem ; Krimhild maner ham ved hans Ed. Men 

de har været hans Gæster, en af dem er hans Datters 
Fæstemand, han har selv ført dem til Hoffet, hvor kan 
han kæmpe mod dem? Fortvivlet klager den ædle 
Ridder: »Al min Ære og Tro staar paa Spil. Hvad jeg 
saa vælger, gør jeg Uret. Tag tilbage. Konge, alt hvad 
I gav mig. Landet og Borgene, intet vil jeg beholde. 
Ich wil tit minen fuezen in das éllénde gén. Ud i 
det fremmede vil jeg gaa paa min Fod, naar I sparer 
mig for dette.« Men Krimhild vil ikke give ham hans 
Løfte tilbage, og han maa raabe ind til Nibelungerne, 
at nu maa de værge sig, og styrter sig saa i Kampen, 
hvor han tilsidst finder sin Død for det Sværd, han 
selv har skænket en af Kongerne. Efter hans Fald 
strammer den samme Konflikt sig endnu en Gang, 
nemlig i den ædle Didrik af Berns Sjæl; med dyb 
Smerte maa ogsaa han tilsidst drage Sværdet mod 
Gæstevennerne. Hvor Kongeidéen — som paa den 
pyrenæiske Halvø under den staaende Kamp med Sara- 
cenerne — naa'r sin højeste Styrke, ofres ofte paa den 
mest barbariske Maade alle Venskabs- og Familie- 
følelser paa Kongelydighedens Alter. I en spansk- 
portugisisk Romance har Grev Alarcos (Yanno) tidligere 
elsket Prinsessen, men er nu Ægtemand og Fader. 
Dog, Prinsessen gør hos Kongen sine Krav gældende, 
og Kongen kalder Greven op paa Slottet og befaler 
ham at dræbe sin Hustru og ægte Kongedatteren. Helt 
i sort Dragt og fulgt af en sortklædt Page, som paa et 
Fad skal bringe Hustruens Hoved tilbage til Slottet, 
træder Greven ind i sit Hjem; han søger en Stund at 
skjule sin Fortvivlelse for Hustruen, men maa aaben- 
bare hende det frygtelige Kongebud og trods hendes 

rørende Bønner opfylde det. Menneskeligt velgørende 
virker derimod Gennembruddet i en lignende Pligt- 
kollision, hvori den unge Bernier er stillet i det franske 
Heltedigt »Raoul de Cambray«. Han er den vilde 
Raouls haandgangne Mand og maa med Fortvivlelse i 
Hjertet følge hans ustyrlige Krigerfærd, selv da den 
gaar mod Berniers egen Slægt. Raoul lader Klostret 
Origny storme; Abbedissen er Berniers Moder og hun 
søger at holde ham tilbage; »Raoul, min Herre, er 
falskere end Judas«, svarer Sønnen, »men han er min 
Herre; jeg vil ikke svigte ham, før alle siger: Bemier, 
du har Ret dertil!« Da han ser Klostret gaa op i 
Flammer, er han nærved at miste Forstanden af 
Smerte. Han styrter sig ind over Brandtomten og 
finder sin Moders Lig med den forkullede Messebog 
for Brystet. Nu endelig beslutter han at skille sig fra 
sin Herre, ypper Ordstrid med ham, opsiger ham 
Huldskab og Troskab og drager saa bort med sine 
Mænd og samler sin Slægt til Hævntog mod Raoul. I 
Kampen mødes han med sin fordums Herre, men 
gribes nu af Samvittighedsangst : »Ak, Sire Raoul, ædel- 
baarne Herre«, udbryder han, »du slog mig til Ridder, 
det kan jeg ikke nægte, men dyrt har du ladet mig 
det betale siden.« Han beder om Forlig, men Raoul 
hugger løs paa ham, og han maa tage Kampen op. 
»Gud og Retten stod ham bi«, og han fældede Raoul. 
Men medens de andre jubler over Sejren, sukker Ber- 
nier: »De ce me pése, que Raoul mort ai, (har dræbt) 
— si m'aide Dieu, mais å mon droit fait Tai«®. 

Men overhovedet er en Række store, virkningsfulde 
Konflikter mellem P'yrsten og Krigerhelten eller Lens- 

Helteliv. 25 

manden behandlede i Folkenes Heltedigtniug. Alle 
Krigersamfund har jo stadig været gennemrystet af 
slige Konflikter; de opstaar som en Naturnødvendighed: 
Kongemagten bliver let despotisk eller falder i Uduelig- 
heders Haand, Krigeren bliver let selvfølende, pukker 
paa sine Fortjenester overfor Tronen, vil hævde sig Frihed 
og Selvraadighed ; mod Kongens ældre anerkendte Ret 
rejser sig i Heltens eller Baronens Skikkelse de første 
Omrids af Individets Menneskerettigheder overfor Sam- 
fundet.- I talrige Variationer afspejler Heltedigtningen 
denne store Kamp. 

Den simpleste Aarsag til Strid mellem Kongen og 
Krigeren er Havesyge; de slaas om Byttet. Saaledes 
Agamemnon og Achilleus. Agamemnon har som Felt- 
herre Ret til at fordele Byttet; da han maa tilbagegive 
sin Del af dette, Kryseis, forlanger han til Gengæld 
Vederlag for sit Tab, og da Achilleus na^er ham dette, 
beslutter han at statuere et Eksempel og engang for 
alle vise denne trodsige Helt, som bestandig vil være 
den første, hvem der er Herskeren, )»at til Gavns du kan 
lære, — jeg i Magt staar langt over dig, og at andre 
maa ræddes — baade for frækt at byde mig Trods og 
med mig sig at maale«; han befaler, at Achilleus til 
Gengæld skal afstaa sin Andel i Byttet, Briseis. Efter 
sin første Opbrusen erkender Achilleus Overkongens 
formelle Ret; han er jo »basileuteros«; Achilleus øver 
derfor ingen Vold mod ham og lader uden Mod- 
stand Briseis bortføre fra sit Telt. Men han føler lige 
saa stærkt Agamemnons moralske Uret; en vis For- 
deling af sit Tab kunde denne maaske fordre, men 
at han, Achilleus, ene skal bære dette, er -en despo- 

tisk Vilkaarlighedy og mest, naar den rammer den 
bedste af Krigerne. »Vel er det mig, hvis Arm maa 
bestride den hidsige Krigsfærds — haardeste SUd, og 
dog, naar engang det kommer til Deling, — faar du 
den største Belønning«. Han hævner sig derfor ved 
Strejke, afholder sig fra Deltagelse i Kampen mod 
Troerne. Agamemnon tror først stolt, at de skal kunne 
klare sig uden Achilleus's Hjælp, men trods al sin per- 
sonlige Tapperhed maa han dog snart se Krigslykken 
vende sig mod Grækerne, og de trænges saa haardt, at 
han nødes til at sende Underhandlere til den vrede 
Helt og tilstaa ham fuld Erstatning og desforuden 
Sonebod. Da Achilleus imidlertid alligevel ikke ræk- 
ker Haanden til Forsoning, har han derved i sin selviske 
Trods kaldt Nemesis ned over sig. 

I mere udviklede Samfundsforhold, hvor Fordelingen 
af Krigsløn og Krigsbytte fremtræder i Form af For- 
leninger, fremtræder ogsaa Tvisten derom i Form af 
lensretlige Stridigheder. Saadanne fylder jo hele Middel- 
alderens Historie, og om dem drejer flere franske »chan- 
sons de geste« sig. Kongen, som — hvad enten 
han hedder Karl eller Pepin eller Louis — her tegnes i 
ganske anden Skikkelse end den ideale Kejsertype, vi 
før har skildret, enten som despotisk Tyran eller ledde- 
løs Usling, har f. Eks. lovet én et Len, men giver 
det til en anden, eller han fordeler det uden retfærdigt 
Hensyn til sine Krigeres Fortjenester, men navnlig er det 
Striden om Lenenes Arvelighed eller deres Tilbagefald 
til Kronen ved Vasallens Død, der fylder Digtningen 
— som Livet. Fyrsten af Aries har ved sin Død testa- 
menteret Garin sin Datter og dermed sit Len som Arv. 

25* 

Fromont har derimod af Kong Pepin et gammelt Løfte 
om det første Len, der bliver ledigt; den ene gør 
Lenets Arvelighed, den anden Kongens Lenshøjhed 
gældende, og deraf opstaar saa lange Stridigheder 
(chanson des Loherains). Efter den gamle Greve af 
Cambrays Død giver Kongen hans Len til en af sine 
Mænd, med Forbigaaelse af hans umyndige Søn Raoul. 
Da denne vokser til, erkender den svage Konge sin 
Uret og lover ham det næste ledige Len. Men ved Gre- 
ven af Vermandois' Død tør Kongen af Hensyn til den- 
nes Sønner alligevel ikke give Lenet til Raoul. Han 
kaster derved denne ud i Fortvivlelsens Selvhjælp: »Ra- 
oul ot (eut) droit, si com je ai apris ; — le tort en ot li 
rois de St. Denis, — par mauvais roi est mains frans 
horn honnis« siger Trouvéren. (Raoul de Cambraj'). 

Saa er det alle Slags personlige Æresrettigheder og 
Hyldningspligter, som der strides om. Etikettespørgsmaal 
afstedkommer flere Gange Uvenskab mellem de per- 
siske Shaher og den gamle Rustem, Tronens bedste 
Støtte. Engang har Rustem ikke hurtig nok givet 
Møde, da Kongen har budsendt ham, og Kongen be- 
faler i sin Vrede, at den gamle Helt skal kh'nges op i 
en Galge. Men Rustem slaar den første ned, der 
lægger Haand paa ham, minder i vredesflammende Ord 
den unge Konge om, at det kun er i Kraft af hans 
— Rustems — Arm, at han bærer Kronen, ogudbrj'der 
i de stolte Ord: »Gud er det, som mig Magt og Kraft 
forlene — og ingen Shah i Verden jeg dem skylder, — 
Reksch er det Kongesæde, hvor jeg troner, — Verden 
er mig underdanig, min Staalhjælm er min Krone. — 
Med mine Arme byder jeg Konger Trods. — Ingen 

Slave er jeg, fri blev jeg født — kun Gud, ellers ingen 
har jeg svoret Underdanigbed«. Saa drager ban stolt 
bort, og Kongen, der baardt trænger til bans Hjælp 
mod Fjender, maa sende Bud til barn og med Und- 
skyldninger formilde bam. Senere ben krænker Konge- 
sønnen Isfendiar Helten ved ikke at byde ham med til et 
Gilde. Rustem sidder hjemme og venter forgæves Ind- 
bydelse, men beslutter saa at ride ubuden til Gildet. 
Her gøres der bam 'tvungne intetsigende Undskyld- 
ninger af Fyrsten, som paany krænker den Gamles 
prikne Ære ved at sætte bam paa venstre Side*. 

I de franske Digte tvistes der om lignende Etikette- 
spørgsmaal. De stolte Normanner kan ikke bekvemme 
sig til at yde Kongen det Fodkys, hvormed Vasallen 
hyldede sin Lensherre; en af dem løfter, da Kongen 
byder sin Fod frem, Benet saa højt op, at Majestæten 
falder overende, til stor Latter for Forsamlingen^®. I et 
Heltedigt bar Kejserinden tidligere elsket Girard de 
Viane, men er bleven afvist af ham. Hun hævner sig nu, 
da ban kommer for at hylde Kejseren. Baade hun og 
Kejseren ligger til Sengs, Vasallen knæler ned ved 
Sengens Fodende, men Kejserinden stikker sin Fod 
frem istedenfor Kejseren, og Girard kysser den. »Hvil- 
ken Skam vilde have pint hans Hjerte, om han havde 
vidst, at det var hendes Fod«, udbryder Digteren. Siden 
praler Dronningen for Girards Nevø af den Ydmygelse, 
hun bar tilføjet ham. »Har du gjort det, er det en Skur- 
ketreg«, udbiyder Nevøen, iler hjem, og snart er hele 
Girards Slægt samlet til Hævnkrig. 

Eller de trodsige Baroner vil ikke møde ved Kon- 
gens cour pleniére, forbliver rolig paa deres Borge og 

hævder, at deres Jord ikke er givet dem i Len, men 
til Eje, som Allodium, og at de derfor ikke er skyldige 
at yde Hoftjeneste; naar Kongen lader dem indstævne 
ved Sendebud, dræber de disse. En patetisk Konflikt 
skildres i Digtet om »Girard af Roussillonc Mellem 
ham og Kongen hersker der iforvejen Skinsyge; Dron- 
ningen har oprindelig været fæstet til Girard, men 
Kongen har ved et Magtsprog taget hende til Ægte 
og givet Vasallen hendes Søster' i Stedet; Dronningen 
elsker imidlertid stadig Girard i sit Hjerte. Under 
disse Forhold udbryder der let Tvistigheder mellem 
Kongen og Girard; det kommer til lange Retsforhand- 
linger for feodale Domstole, men Skridt for Skridt 
drives man paa begge Sider over til Voldsdaad, — 
Girard søger dog stedse at beholde den juridiske Ret 
paa sin Side. Det ender med, at Kongen faar ham 
jaget bort fra Hjem og Borg; medens han rider af- 
sted, maa han høre paa, hvordan der les og larmes 
oppe fra hans Taarn; han véd nok, at det er Byttet, 
som man nu deler, og hans Hjerte er ved at briste. 
Nu gaar ogsaa Kirketaarnet op i Luer og Klokkerne 
falder ned. Ud i Skoven maa han drage med sin Hu- 
stru; de vanker ukendte om og søger Husly hos Ene- 
boere. Hvor de kommer, maa Girard til sin Smerte 
høre paa, hvor glade og lettede Smaafolk føler sig 
over, at Urostifteren Grev Girard nu er borte; etsteds 
udstøder en gammel Kone i deres Nærværelse For- 
bandelser over Girard, der er Skyld i hendes Mands 
og Sønners Død. Greven bliver Kulsvier, Hustruen er- 
nærer sig som Syerske. Endelig, efter mange Aar, da 
Dronningen en Dag er til Messe med Kongen, kaster 

en Ukendt sig ned for hende og beder om Naade; det 
er Girard, bendes fordums Elskede, og nu nøder bun 
ogsaa Kongen, der ber under den belUge Handling ikke 
tør vise sig uforsonlig, til at tage sin Lensmand igen 
til Naade. — Det tyske Heltedigt om »Hertug Ernst« 
minder ikke saa lidt om »Girard de Roussillon«. Ernst 
er Hertug af Scbwaben, er Kejserens Stedsøn, og bar 
stadig Støtte i Kejserinden. Han bliver (lenstand for 
Bagtalelse, viser sig desuden opsætsig i sine Vasal- 
pligter og erklæres derfor i Rigens Akt. Saa maa ban 
overgive sin By Regensburg, forlade sine Lande og 
lever et Røverliv med en lille Flok tro Mænd oppe i 
de scbwabiske Bjerge. Men en Juleaften, da Kejseren og 
Kejserinden bører Messen i Regensburg Domkirke, kaster 
han sig i Pilegrimsdragt ned for dem og faar Kejseren 
aflistet en Tilgivelse. 

Af en særlig feodal Karakter er ogsaa Konflikten 
mellem den spanske Konge og Gid. Det er ikke ret 
den samme Skikkelse af Gid, som Digtet, Krøniken og 
Romancerne tegner; etsteds er han den pletfri, uskyldig 
forfulgte Kongetjener, andetsteds derimod den selv- 
raadigt trodsige Baron ; alligevel kan de fleste Træk nok 
forenes i Billedet af en noget ru og stejl, men loyal 
Krigerbelt. Allerede som ung, naar ban fulgte sin 
Fader og sine Brødre ind til Hove fra Fædreneborgen 
Vivar, optraadte Don Rodrigo altid stoltere end de 
andre, altid i Vaaben og til Hest, og kun paa Faderens 
Befaling ydmyger han sig til at kysse Kongen paa Haand. 
Siden tjener han Kongen tappert og trofast, men da 
Kong Sancho er dræbt og Broderen Alfonso skal be- 
stige Tronen, fordrer Rodrigo — eller Gid, som hans 

Hædersnavn lyder — at han før Hyldingen skal af- 
sværge sig al Meddelagtighed i Broderens Mord ; Kongen 
gør det, men føler sig saa ydmyget ved denne Akt, at 
han snaii laaner Øre til Bagvaskere og forviser Cid fra 
Land og Rige. Patetisk skildres det, hvordan Helten 
rider afsted med sine tro Mænd, vender Blikket bagud 
mod sit tomme plyndrede Slot og drager gennem Burgos, 
sin Fødeby, hvor han finder alle Døre lukkede for sig; 
inde bag Vinduerne ser Borgerne grædende ud paa den 
kære Cid, som ingen tør tale til eller give Husly; kun 
en lille fattig Pige fortæller ham, hvor strengt Kongens 
Forbud er, og ønsker ham i alles Navn Guds naadige 
Bistand. Sin Hustru Jimena og sine to Døtre lader 
Cid bringe i Sikkerhed i det nærliggende Abbedi Car- 
dena, hans Afsked fra dem var som »naar Neglen rives 
bort fra Kødet«. Saa begynder hans Æventyrliv; han 
kæmper med sin Fribytterskare mod Maurer og Kata- 
lonier og gør store Erobringer, men sender stadig 
loyalt sin Lensherre Andel i Byttet og lægger de erob- 
rede Landsdele ind under ham som Len; hans høj- 
sindede Adfærd aftvinger ogsaa tilsidst Kongen en 
Forsoning. 

En særlig talrig Gruppe af Sammenstød mellem 
Konge og Adelsmand beror paa, at Kongen despotisk 
tøjlesløst forgriber sig paa en af sine Mænds Hustru 
eller Døtre. Det forekommer lige saa ofte i Historien 
som i Digtningen. At Folket rejser sig til Oprør mod en 
Fyrste, der bruger sine Undersaatters Kvinder som 
Ofre for sin Vellyst, det kender næsten hvert Lands 
Sagnhistorie Eksempler paa. I den bibelske Historie 
om David, Urias og Batseba overlog Gud selv Hævnen, 

men da Tarqvinius Superbus' Søn forgreb sig paa 
Lucretia, blev det Signalet til Kongedømmets Fald i 
Rom; af lignende Grunde blev den frankiske Kong 
Chilperic fordrevet og Bønderne rejste sig mod Hakon 
Jarl; i Spanien indkaldtes efter Sagnet Araberne af en 
Greve, hvis Datter den vestgotiske Kong Roderik havde 
forført i Faderens Fraværelse. Da Ernianrik havde 
voldført Sif kas, en af hans fornemme Mænds Hustruer, 
hævnede denne sig djævelsk ved under Venskabs 
Maske at gøre sig til Kongens Raadgiver og gennem 
sine onde Raad efterhaanden skille ham fra hele hans 
Slægt og lede ham i Fordærv. (Dette dæmonisk ro- 
mantiske Motiv har den tyske Ærkerom an tiker Z. 
Werner med stor Efifekt benyttet i sin Tragedie »Attila«). 
Opflammet af Elskov til Grevinden af Salisbury, sendte 
den engelske Kong Edvard 3. hendes Mand Greven 
i Krig til Bretagne og drog derefter i Besøg til hans 
Slot; om Natten lod han Grevindens Kammer bryde 
op og tog hende med Vold og rejste saa næste Morgen 
bort. Da Greven kommer hjem fra Krig, fortæller Hu- 
struen ham fortvivlet, hvad der er sket. Han kan ikke 
leve længer i Landet efter dette, begiver sig til Kongen 
og anbefaler ham med grum Ironi sin Søn og gaar 
saa i Krig mod de Vantro i Spanien^^. 

Adskillig mindre underdanig bærer Marsk Stig sig 
ad i vore Folkeviser, som giver den virkningsfuldeste 
Udformning af Motivet. Medens det i de ældste af 
Viserne — ligesom i Historien — kun er rent poli- 
tiske Grunde, der leder Morderne, blandt hvilke i Be- 
gyndelsen Marsken slet ikke udhæves, koncentrerer 
Sagnfantasien efterhaanden hele Lyset om Hoved- 

manden, Marsk Stigs Skikkelse og indsætter pri- 
vate Motiver istedenfor de abstrakt politiske^'. I den 
»lange Vise« er hele Dramaet bygget op i en følge- 
streng Række Scener. Marsk Stig drømmer onde 
Drømme, som Hustruen forgæves vil bortforklare, da 
der i det samme kommer Bud fra Kongen om, at han 
skal drage i Leding; Stig tager Afsked med Hustruen 
og mener, at Drømmene varsler hans Fald i Krigen. 
— Marsken træder frem for Kongen og beder ham vogte 
hans Viv, medens han er i Leding, det lover Kong 
Erik og »smiler under Skind«. — Medens Marsken er 
i Krig, gæster Kongen Fru Ingeborg, søger først for- 
gæves med det gode at lokke hende og tvinger hende 
derefter til at dele hans Leje Gang efter Gang. — 
Marsk Stig kommer hjem, stærke Tidender gaar ham 
imøde; haps Hustru modtager ham ikke udenfor Gaar- 
den, rejser sig ikke engang, da han kommer ind i 
Stuen; »nu er jeg Dronning i Danmark — det monne 
saa lidet due«, siger hun med en bitter og blufærdig 
Omskrivning; »nu skal jeg aldrig Søvnen sove — hos 
Eders hvide Side«, tilføjer hun, »førend I faar vejet 
Kong Erik«. — Saa rejser Stig til Tings og kalder 
Rigens Raad til Vidne paa, at han undsiger Kongen: 
»Jeg var mig af Landet ud — og voved for Riget mit 
Liv, — hjemme sad I, Kong Erikl — voldtog min 
væne Viv«. Den frække Konge vil først skyde Skyl- 
den paa hende, at hun var villig nok ; vil derefter give 
ham Borg og Fæste; truer ham endelig. Men Marsken 
rider stolt bort. — Rane, Fru Ingeborgs Søstei-søn, der 
er i Kongens Tjeneste, lægger Raad op med sin Moster, 
han opfordrer Kongen til at tage paa Jagt, under denne 

forvilder Kongen sig alene med Rane; efter det sæl- 
somme Møde i den lille Hytte med den skønne Jom- 
fru, som spaar ham og forsvinder, søger de ind i 
Finderup Lade, hvor Rane istedenfor at laase Døren 
blot sætter to Straa for, og hvor saa »Fru Ingeborgs 
Bud« (Stig nævnes slet ikke her) trænger ind og 
dræber Kongen, medens Rane »værgede sin Herre 
som en Skalk«. — Marsk Stig rider op til Skander- 
borg, hvor Dronningen allerede har faaet Bud om 
Daaden, han vedkender sig den, haaner Dronningen 
og bliver af den unge Hertug Kristoffer erklæret fred- 
løs; han lover, at han i saa Fald nok skal hente sin 
Føde i Landet. — Stig rider nu hjem til sin Gaard: 
>Nu har jeg vejet Kong Erik«, siger han til Fru Inge- 
borg og spørger hende: »Hvad heller vil du være en 
fattig Kvinde — og følge en fredløs Mand — heller du 
vil være en Slegfred — og bære det Hadingsnavn«. 
Uden Betænkning vælger den stolte og trofaste Hustru 
det første og følger sin Mand ud paa Øen Hjælm, 
hvorfra han og hans Mænd hærger paa Kysterne. — Saa- 
ledes er der her, i vor Middelalders ypperste Digtning, 
udløst af Sagaerne baade et ydre Handlingsdrama og 
et indre Sjæledrama, — med samme digteriske Fantasi 
og kunstneriske Evne, hvormed Shakespeare forvand- 
lede lignende middelalderlige Sagn til virkeligt Scene- 
drama. Af en om Marsk Stigsagnet mindende Tradi- 
tion i spanske Middelalderskrøniker har Lope de Vega da 
ogsaa opbygget et Skuespil, der har flere mærkelige Be- 
røringspunkter med Folkevisen. 

Endelig har Sammenstødet mellem Konge og Kriger- 
adel faaet den maaske fyldigste Udformning i to franske 

Heltedigte. I dem begge er med megen Takt den 
forhadte Despotrolle lagt fra Kejser Karl selv over paa 
en Prins, med fødte Prinsers og Udueligheders Arro- 
gance. Begge Steder er det ved et Skakspil, at Prinsen 
i utaalmodig Hanne over at tabe slaar løs paa sin 
Modspiller. 

I Renaud de Montauban er der en Vasalslægt, 
som længe har ligget i Fejde med Kejser Karl ; endelig 
har den maattet underkaste sig, men et Snigmord, der 
bagefter er sket med Kejserens Vidende og Vilje, har 
efterladt et ulmende Nag. Ved Hoffet har imidlertid 
den dræbtes Broder Aimon taget Tjeneste, og en Dag 
fremstiller ogsaa hans fire Sønner sig dér. Men ved 
et Skakspil mellem Renaud, den ene af Sønnerne, og 
Kejserens Nevø, slaar den sidste i Vrede Renaud til 
Blods, og da denne beklager sig for Kejseren, giver 
Karl kun haanlig Svar ved at daske ham med sin Han- 
ske. Og nu bryder det gamle Nag op, Renaud be- 
brejder Karl hans Meddelagtighed i Onkelens Mord; 
der bliver almindelig Opstandelse, og Renaud slaar 
Nevøen ihjæl med Skakbrædtet; han og Brødrene flyr 
derpaa. Flyr først hjem til Fædreneborgen, men da 
Moderen hører, hvad der er sket, tør hun ikke huse 
dem dér, for at ikke deres Fader hos Kejseren skal 
komme i Fortræd derved; de maa da flygte op i Ar- 
dennerskovene og leve et frit og fredløst Liv deroppe 
som Skovgangsmænd. Karl og hans Hær er stadig 
paa Jagt efter dem — deres egen Fader maa vise sin 
Loyalitet ved at være den ivrigste i Kampen — ; en Tid 
forsvarer de sig i en Borg, men maa opgive den og 
lever saa et usselt Naturliv og Røverliv oppe mellem 

Bjergene. Siden kommer de til Kongen af Gaskogne, 
faar overladt en Klippe, hvor de bygger sig en 'Borg: 
»Mont-au-ban« og fører nye Fejder med Karl, indtil 
de endelig maa underkaste sig paa taalelige Betingelser. 
Meget smukt er de to Principer, der brydes, tegnede i 
Digtet. Karl er den værdigste Herskerskikkelse — hver 
Tomme Konge! Etsteds har hans Mænd fanget en af 
Aimonsønnerne, og Kejseren byder en efter en alle sine 
Pairer at klynge ham op i Galgen. De vægrer sig 
imidlertid ved at tilføje en af deres Lige en saadan 
Forsmædelse; der er Knurren og oprørsk Misnøje 
blandt dem. Men saa snart Karl mærker det, er i ét 
Nu hele Kongefølelsen vakt i ham; han rejser sig i al 
sin Højde, og langt fra at give Køb, udæsker han den 
ulmende Fare: »Jeg, Pepins Søn, var det som«, begynder 
han, og saa giver han sig til at opregne alle sine Be- 
drifter og at udmale for Rebellerne — omtrent som 
Zeus i Illaden overfor de knurrende Guder — , hvordan 
han engang før har knækket Vasallernes Anslag. »Jeg 
holdt Justits med dem, véd I nok . . . ved at hænge, 
brænde, lemlæste dem. Men ved Kronen, jeg bær, nu 
nævner jeg op, Navn for Navn, og den af Jer, der 
nægter mig Tjeneste, ham lader jeg brænde og hans 
Aske strø for Vinden«. — Etsteds mødes Renaud og Karl 
i Kampen, den første har Overtaget, men da han hører, 
hvem han kæmper med, bliver han fortvivlet: »Ak, 
Gud, det er ham, som underholdt min Æt og hele 
min Slægt; jeg har forskærtset min Højre, med hvil 
ken jeg bandt mig til ham«. Og straks springer 
han af Hesten og griber Kejseren om Foden: »Sire, 
giv mig Lejde, saa længe jeg taler«. Saa beder han om 

Naade for sine Brødre, han selv vil afstaa sin Jord og 
gaa paa Korstog. Men Karl forlanger en af Brødrene 
udleveret til at hænges« og da Renaud nægter det, af- 
bryder Karl Forhandlingerne : »Or reprenez vos armes 
et de moi vos gardes«. Senere undgaar Renaud at 
møde Karl i Kampen. — En anden Gang er Karl værge- 
løs kommen i Aimonsønnernes Magt; én foreslaar at 
dræbe ham, men Renaud afviser den Tanke: »Karles 
si est mes Sires, s'il a lort, sor lui soit« (bliver det hans 
Sag). Og i Stedet ser Kejseren Brø.drene falde paa Knæ 
omkring sig: »Her er vi; vi vil overgive »Montau- 
ban», gaa paa Valfart — gøre alt, blot ikke fornægte 
Kristus«. Men Karl bliver sig lig; i de andres Vold, 
som han er, staar han ubønhørlig paa sin Vilje og for- 
drer en af Brødrene overgivet til Hængning. Da de ikke 
vil indlade sig herpaa, lader de frit Karl drage afsted. 
»Naar det behager Gud Herren, saa sker der vel For- 
lig«, siger Renaud; Bevidstheden om hans Ret er det, 
som holder ham oppe i Kampen mod sin Lensherre: 
»Force n'est pas droit, pie^a (alt længe) Tai oi dire, — 
il a tort et nos droit, si m'ait (o: aide) Dex li Sire«. 

I den videst drevne Modstilling staar Kongen og 
Krigeren dog iOgierledanois: den store Kejser i sin 
strængeste Despotskikkelse staar overfor Ogier, den 
vildeste og utæmmeligste af hans Mænd, » Danskeren« , 
— en af de barbariske stridsøkse-svingende Normanner. 
Deres Sammentørnen er da ogsaa som en Tyrs og en 
Jernkolos'. Udgangspunktet var Skakspillet i Laon: 
Kejserens uduelige Søn Charlot slaar Ogiers Søn ihjæl 
med Skakbrædtet: Ogier kommer ind i Hallen, griber 
en Stang, farer, da Charlot selv er flygtet, ind paa Karl 

Og slaar hans Nevø til Jord. Alle stormer ind paa Hel- 
ten, men hans Kammerater Pairerne skaffer ham til 
Hest; hele Karls Hær forfølger, han vender sig og slaar 
til Kejseren, men maa fly , . . fly ud af Landet. For 
Longobardernes Konge fremstiller den vældige, rød- 
flammende Helt sig en Dag: »Smukke Konge, jeg kan 
ikke nægte det, jeg er en Mand, som er landsforvist, 
jaget ud af det skønne Frankrig . . . ikke for en Styver 
har man ladt mig tilbage, ikke Borg eller By eller saa 
meget, at jeg kan ligge derpaa«. Kongen giver ham 
Tilhold hos sig. Men snart indfinder Karls Sendebud sig 
og fordrer Ogier udleveret. Danskeren kaster en Kniv i 
Hovedet paa ham, men Gesandten erklærer med stolt 
Værdighed: »N'est pas mes (jamais) horn fors que li 
rois du ciel — qui envers Kalle te pusse repléger (sikre).« 
Longobarderkongen afslaar imidlertid Udleveringen. Nu 
ruster Karl en frygtelig Hær, skønt den gamle Naimes 
erklærer: »Si m'ait Diex! que le tort en avez«. I et 
stort Slag maa Longobarderne flygte; deres Hovedstad 
Pavia lukker efter Kongens Befaling sine Porte for 
Ogier, og efter en rasende Kamp maa han fly alene 
afsted paa sin trofaste Broiefort, altid med Forfølgerne 
paa Spor efter sig. Inde i Skoven ligger han og sover, 
men den kloge Hest vækker ham, Fjenden er over ham, 
han maa videre. Han møder de to ædle Venner Amis 
og Amiles, som vaabenløse i Fred og Ro drager paa 
Valfart; i vild Hævnlyst dræber han dem: »por Kalle- 
maine le roi faire dolant«. Videre og videre jages han 
afsted; »Ogier flyer, véd ikke, hvad han skal gøre, og 
anraaber Gud«. Nu og da vender han sig og dræber 
nogle af de nærmeste Forfølgere. Hesten er segnefærdig. 

er alt ude, — da øjner Han et Slot; ved en Kraft- 
anstrængelse naa'r han derhen, dræber Portneren, 
dræber hele Besætningen, som sidder ved et Gæste- 
bud, — hovedkulds kaster han dem ud af Vinduerne 
ned i Borggraven: »dér kan de fiske saa meget de 
vil« — og sætter sig saa i Ro og Mag og tager for sig af 
Overflødigheden. Men allerede er Hundred Tusind 
Mand lejrede udenom Borgen; Nat og Dag vogter de, 
at han ikke skal undslippe; om Natten ser han udenom 
paa Sletten 2000 Ildblus, der lurer paa ham som onde 
Øjne. Ak, var han blot i sin egen Borg, som Longo- 
barderkongen har skænket ham. Han gaar ned i Stalden 
og taler med sin eneste Ven, Hesten, og beder den 
hjælpe ham ; ved Hanegal sadler han op, bryder pludse- 
lig ud af Porten og sætter igennem Fjendernes Ring. 
Atter en vanvittig Flugt, men han naaer ind i sin egen 
Borg til sine Mænd; paany en lang Belejring, der ender 
med, at han kun har 10 Folk tilbage, og endda maa 
han, da han kommer under Vejr med, at de vil svige 
ham, med egen Haand slaa dem i Knas mod Murene. 
Muttersene er han atter tilbage og har ingen Hjælp 
uden Jesus i Himlen og Broiefort, hans gode Ganger. 
For at narre de franske sætter han Træfigurer op paa 
Murtinderne som Soldater; Karl parlamenterer med 
dem om Overgivelse, men de holder sig standhaftig 
uden at svare. Selv maa Ogier trække Vand op af 
Brønden, male Mel paa sin Mølle, bage Brød i Ovnen; 
»helt alene sidder han og spiser«. Udmagret er han — 
kun Skind og Ben, Skægget og Haaret vokser vildt, 
han er ikke til at kende igen. Som en Robinson er 
han ført tilbage til Naturtilstanden, nøgen og ene vær- 

gende sig mod alle: det er Individet i sin stolte Selv- 
hævdelse, som her er vokset ud af Krigeradien. 

Det ender med, at Karl niaa opgive Belejringen. 
Men senere bliver den Fredløse paa sit omflakkende 
Liv engang trufTen sovende og taget til Fange. Saa døm- 
mes han til at kastes i Fængsel ; baade Charlot og andre 
af Karls Omgivelser gør vel gældende overfor Kejseren, 
at Ogier kun har øvet retfærdig Gengæld, men Nevøens 
Drab paalægger Karl en Blodhævnspligt, som han ikke 
vil unddrage sig. Bisp Turpin sørger i Smug for at be- 
vare Ogier mod Hungersdød i Fængslet, og dér ligger 
han 7 Aar. Da slaar Oprejsningens Time endelig for 
ham. Den Situation indtræffer, som der ovenfor er 
nævnt saa mange andre Eksempler paa: Saracenerne 
falder ind i Riget og ingen kan modstaa dem; den 
første, der i Karls Nærværelse vover med Savn at 
minde om Ogier, bliver hængt, men en Dag samler 
300 Mand sig om Kejserens Telt og raaber paa Ogier; 
Karl faar nu at vide, at han stadig er i Live, giver 
efter og iler selv til Taarnet. Han bøjer sig ned over 
det mørke Fangehul, hører noget bevæge sig dernede 
»som en Skildpadde«, og raaber ned: »Er du Ogier, saa 
kom ud og hjælp Frankrig, der er i Fare, saa skal du 
faa alt tilbage, hvad der er taget fra dig«. »Er du Karl, 
da slaa Gud Herren dig med Fordærv!« er Fangens 
stolte Svar. Ubøjet af Ulykken hævder han sig og 
staar haardnakket paa sin Ret ; inde fra Fangehullet dik- 
terer han sine Betingelser, som Karl maa gaa ind paa. 
Saa føres han ud, bringes saa at sige i Foderstand og 
faar sine Vaaben; alle Heste, man fører frem for ham, 
sidder Kæmpen Rygraden sønder paa, endelig finder 

man hans gamle Broiefort, der er bleven solgt lit et 
Kloster og slæber Sten som et Arbejdsøg; efter et 
rørende Gensyn svinger Helten sig paa dens Ryg. Men 
inden han drager ud i Kamp, forlanger han sin Ret, — 
at Charlot overgives ham. Ingen Bønner hjælper, ubøjeligt 
fastholder han Betingelsen. Med blødende Hjærte maa 
Karl tage Afsked med sin Søn og føre ham frem som 
et Offer for Fædrelandet: »Det jeg har lovet dig, holder 
jeg«, siger han til Ogier. »Istedenfor din Søn Baudinet 
giver jeg dig Charlot. Gør ved ham, hvad du vil«. 
Paa Knæ beder Charlot i sin Dødsangst, lover at blive 
Ogiers Mand, at gaa paa Valfart, anraaber de Tilstede- 
værende om at bede for ham. Intet bøjer Ogier. I 
sin Hjærtensangst flyr Karl til et Alter og beder til 
Gud, og da Ogier allerede har løftet sit Sværd over 
Offerets Hoved, svæver en Engel ned og griber Klingen 
— ligesom ved Isaks Ofring: »Giv ham blot et Øre- 
figen, for at holde det afsindige Løfte, du har givet dig 
selv«, befaler Englen. Og dermed lader Ogier sig da 
endelig nøje. Der bliver almindelig Forsoning, og Ogier 
drager i Spidsen for Hæren ud mod Hedningerne. Det 
hellige Gengældelseskrav har faaet Fyldestgøreise; det 
store Sammenstød og det dybe Brud mellem Konge- 
magt og Personlighedens Ret har fundet en forsonende 
Afslutning. 



XII ADELSANARKI. 

Efterhaanden som Rigerne blev større og ydre Fej- 
der ikke stadig holdt dem sammensvejsede, be- 
gyndte de fleste krigerske Kongedømmer at opløse sig 
i Adelsanarki. De homeriske Kongedømmer gik de 
fleste Steder, kort efter Homers Tid, over i et Mange- 
herredømme af adelige Borgherrer. Da Norge samledes 
under en Rigskonge, vilde den gamle Høvdingeadel ikke 
møde til Hoftjeneste, hvor meget der saa end lokkedes 
og truedes. Storbøndeme svarede — som Bjørn Stal- 
lare — , at de hellere vilde sidde hjemme paa deres 
Gaarde og ikke skille sig ved deres Følgesvende, saa 
længe de havde Føde at give dem. Gik Kongen saa 
angrebsvis til Værks mod dem, vilde de ikke »sidde 
og bie, til Kongens Trælle kom og drev dem bort«, 
vilde ikke tage deres Jord til Len, »tigge det, der var 
deres Ejendom«, men flyede for »ofrfki Konungs Ha- 
ralds« over til Island og skabte sig der en Fristat af 
adeligt Selvstyre. I Frankrig og Tyskland og de andre 
Lensstater laa Kongemagten i flere Aarhundreder næsten 
helt under for Baroners og Borgherrers tøjlesløse Selv- 
raadighed. Det var Krigeraanden, som nu vendte sig 
opløsende indad mod selve det paa Krigens Grund 

byggede Samfund og oprev sin egen Bygning og sig 
selv i Borgerkrige. Til dette Adelsanarki er den sidste 
Form af Heltedigtning knyttet: flere franske provin- 
sielle »chansons de geste« som Garin le Loherain og 
Raoul de Cambray, de islandske Slægtsagaer, de danske 
Ridderviser, meget i Middelalderkrøniker. »Nibelungen- 
lied« er paa en Maade kun en Travesti ; bag de gamle 
mytisk heroiske Sagns Klædebon er det egentlig det 
12te Aarh.s tyske Ridderadel, som lever og rører sig, 
og nogle mener da ogsaa i Digtet at kunne paavise 
Laan fra « Garin le Loherain« og en samtidig flamsk 
Krønike^. Saaledes kan maaske ogsaa de græske Tra- 
gedier ses som Travestier, bag hvis mytisk heroiske 
Iklædning Adelstidens vilde Slægtsfejder tumler sig. 

Denne Art Heltedigtning har en langt mere realistisk 
Karakter end den tidligere. Æmnerne ligger ikke langt 
tilbage for Sangerne, er ikke blevne idealiserede og 
poetiserede igennem Traditionen; de flyder ufiltrerede 
og grumsede lige fra den omgivende Virkelighed ind i 
Digtet, konkret levende og prosaisk sammensatte. Den 
koriske Løftelse er ogsaa ved at gaa bort fra Heltedigt- 
ningen; det, der nu skildres, er jo netop Opløsningen 
af den national religiøse Stammeaand, i hvilken Kampene 
mod de andre Folk forherligedes af den gamle Helte- 
sang. Det er nu kun en Standsfølelse, som gennem- 
trænger Barondigtene, Ridderviserne og Sagaerne, og 
Sangeren eller Sagaskriveren staar desuden tildels paa 
den ny borgerlige og klærkelige Samfundsordens Stade 
og ser derfra halvvejs forarget, halvvejs med hemmelig 
Beundring og Misundelse paa Adelens vilde Lovløshed, 

— som den lænkede Hushund ser paa sin fri, herre- 
løse Fætter Graabens Skovliv. 

Virkeligheden ses da i betydeligt lavere Fugleper- 
spektiv og Tonen er stemt betydeligt jævnere ned — 
Baronepopéen synker ned med Rimkrøniken, Sagaerne 
er helt i Prosa, Ridderviserne kommer som jævn Dag- 
ligtale paa Rim efter de gamle Skjaldekvads højstemte 
Billedsprog. 



Garin le L oh erai n-Digtet giver et idealt Verdens- 
billede af de franske Baroners og »Guerres privées« 
gyldne Tid. Gennem tre Slægtled skildres Kampene 
mellem Lotringerslægten, hvis Hovedfører er Garin, og 
Bordeauxbaronerne, hvis Hovedmand er Fromont. Først 
kæmpes der om den afdøde Fyrste af Aries' Datter 
Blanchefleur og det Len, som følger med hendes 
Haand; Kongen gør Ende paa Tvisten ved selv at 
ægte hende. Men snart beskylder Bordeauxerne Dron- 
ningen for at begunstige Lotringerne og intrigere med 
Garin ; Striden blusser op, først som retslige Tvekampe, 
saa som Slagsmaal med Stole og Bordben i Kongens 
Hal og spredte Overfald paa Vejene, endelig breder 
den sig gennem Slægtskabsforbindelserne over det halve 
Frankrig, fra St. Quentin til Dijon, fra Bordeaux til 
Cambrai, — det nordøstlige, germanske Frankrig mod 
det sydvestUg romanske. »Gud, aldrig saa jeg Krige, 
der varede saa længe«, sukker Kongen fortvivlet. 

Kongemagten er saa lavt nede, som den kan komme'. 
Ved Pepins Hof skændes og slaas Baronerne lige for 

hans Øjne, truer ham til at handle, som de ønsker 
det, og bryder sig ikke en Døjt om hans Befalinger; 
engang springer han op paa et Bord og tramper for at 
overdøve dem, en anden Gang kryber han derimod 
under Bordet; Dronningen tiltales etsteds: »Tais folie 
garce«. Kongens hele Politik bestaar i at holde Splid 
og Skinsyge mellem sine Vasaller, for at ingen skal 
blive for mægtig og de ikke skal alliere sig imod ham; 
han tør dog heller ikke helt ødelægge nogen af dem, 
»trop par serait affaibli mon paiz», — troløst skifter 
han Parti og tager villig mod Bestikkelser. Sangeren 
er, saa godt som Baronerne, fuld af Haan overfor ham. 
— Lige saa langt nede er Kirkens Avtoritet. Man 
trænger ind og slagter Folk for Alteret; Abbeder klæder 
sig i Staal og væbner deres Munke, gladelig aflægger 
Ærkebispen falsk Ed omkap med Baronerne. Borgere og 
Smaafolk og Lov og Ret er endelig i lige Grad Gen- 
stand for Baronernes Had og Foragt; de føler sig 
som Overmennesker og ingen af de borgerlige Love 
gælder for dem. 

Istedet dukker under Statsmagtens Opløsning, de 
urgermanske Sippen, Ætforbund, atavistisk op til for- 
nyet Styrke i den franske Baronverden. Slægterne har 
deres Borge og Len, hver i sin Provins, og søger at 
afrunde deres Privatbesiddelser, og hvor det i gamle 
Dage mest var Slægtsguderne og Slægtshelligdommene, 
som holdt Familien sammen, er det nu Jordegodset og 
Borgene, den fælles Slægtsarv, som bliver Baandet 
mellem Medlemmerne og som de i Fællig kæmper for 
at bevare og forøge; de tager nu ogsaa fælles Slægts- 
navn af Godset. Men indenfor Slægten er det den 

snævrere Husstand, der isolerer sig. Borgene, der rej- 
ser sig rundt i Landet, ligesom i Tyskland og Eng- 
land, bliver — kan man sige — det private og per- 
sonlige Livs Arner. Stejle, skumle Stenbygninger er 
de, med Tindekranse og Skydeskaar og tykke runde 
Taarne, omgivne af Volde og Grave eller beliggende 
oppe paa utilgængelige Klipper. De bærer Navne af 
Sten og Klippe: Montlhery, Montaigu, La Ferté (fir- 
mitas) ; Reichenstein, Dreifels, Hohenstaufen, Guild- 
fort, Rochefort. Disse Stene var for Kongerne de 
Anstødsstene, mod hvilke Samfundets Magt og Orden 
brød sig; Ludvig 6, der førte en sand Udryddelseskrig 
mod Borgene, pegede for sin Søn paa en af dem og 
sagde: »Min Søn, pas vel paa den Borg, fra den 
stammer Krænkelser, der har gjort mig gammel. List 
og Forræderier, der aldrig har ladet mig Hvile«*. 

Baronen elsker sin Borg over alt. Naar han har 
bygget den op og ser dens Tinder rage i Sky, udbryder 
han med Faderstolthed — som Richard Løvehjærte om 
sit Slot Gaillard : »Hvad for et skønt Barn jeg dog har, 
og det er kun ét Aar gammelt«. Naar han er boiie, 
længes han tilbage mod Borgen, Hjærtet jubler i ham, 
naar han genser dens Tinder, og hvor ranker hans 
Ryg sig i Sadlen, naar hans Hests Hove klaprer ind 
over Vindebroen, der gaar op bag ham, ind under 
Porten, hvis Fløje slaar i efter ham 1 My House is my 
Castle. »Havde jeg min ene Fod i Paradis« — siger 
en af Digtets Baroner, som andre efter ham — »min 
anden i min Borg Naisil, trak jeg den første ud af 
Paradis og satte den efter den anden Fod ind i Naisil.« 
Han vokser sammen med Borgen, og i de lange en- 

somme Vintre paa de spredte Borge vokser Husstanden 
sig inderlig sammen. Vi ser Baronen sidde i sin Hal 
ved Siden af sin smukke Hustru; han kysser hende 
paa Mund og Kind, og hun ser sødt dertil, om ham 
leger hans raske Drenge. Vi ser ham sidde og drikke 
med sine Mænd og tale om udførte Krigsbedrifter eller 
høre paa Jonglørens Foredrag af Heltesange. Eller vi 
ser den fattige Ridder sidde i sit forarmede »manoirc 
med sine fire Sønner. Alt, hvad der er tilbage, er 
nogle Vaaben, en Hest, et Muldyr og en Smule Brød. 
Han græder tyst i sit store Skæg, og Drengene spørger 
ham forundrede om Grunden; han tilstaar dem sin 
Fattigdom. Det gør et dybt Indtryk paa dem, de 
drager ud i Verden for at ernære sig selv og overfalder 
den første den bedste Købmand. »Jeg har set min 
Fader græde«, er den enes Udbrud. 

Omkring Borgen vokser et lille Samfund op under 
Borgherrens Beskyttelse og anerkendende ham som 
Herre. Han sidder deroppe som en Torden, der, naar 
det skal være, kan bryde løs over Hovederne, som en 
Rovfugl, man aldrig er sikker for; men overfor alle de 
andre Rovfugle — Normannerne eller de andre Ba- 
roner — er det dog sikrest at ty ind under hans Vinger. 
»Vi erkender« — kommer de omboende Bønder og 
Haandværkere til ham og siger — »for vor naadige 
Herre Opbuds- og Tillysningsret, Ret over Højskoven, 
Fuglen i Luft, Fisken i Aa, Dyret i Skov, saalangt 
Naadigherren eller hans Tjener kan følge den. Til Gen- 
gæld vil vor Naadigherre tage under sit Værn Enken 
og de Faderløse som ogsaa Landets Folk«. Og Seignøren 
tilsiger disse »serfs« og »villains« sin landsfaderlige 



En Overklasse af frie Personligheder. 409 

Beskyttelse, men skrækkelig lød Formlen for dem. 
»Mellem dig Herre! og dig Almuesmand er ingen anden 
Dommer uden Gud«. Eiler en fattig, fri Mand kommer 
og siger: »Jeg erkender, at jeg ikke har noget at leve 
af eller klæde mig for; derfor har jeg henvendt mig 
til Eders Godhed og har bestemt mig til af egen Vilje 
at befale mig i Eders Haand. Jeg skal ikke have Ret 
til at drage mig ud af Jer Magt og Hævd, jeg skal 
forblive hele mit Liv i Eders Magt«^. Mellem ham og 
Seignøren stiftedes her det samme Troskabsforhold som 
i sin Tid mellem Seignøren og Kongen; han bliver 
Baronens »tro Mand«. Og saaledes bygges under Op- 
løsningen oventil igen nye smaa Samfund op nedefra. 

Men i Borgherrerne selv udvikler sig en lille Over- 
klasse af Personligheder, som emanciperer sig helt fra 
det gamle Horde- og Stammetryk, ikke som Roland 
spørger om, hvad de Franske eller hvad Karl vil sige, 
men i Ord og Handling proklamerer Individets Selv- 
bestemmelsesret og sætter en Stolthed i saa trodsig og 
tøjlesløst som muligt at sætte deres Egenraadighed op 
mod alle menneskelige og guddommelige Love. Det er 
moderne Individualisme i sin første vilde Storm og 
Trængsel. 

Det hørte overalt med til Heltens Natur, at han 
som Dreng var en vild Krabat. Men Baronsønnen er mer 
end dette, han er en Tølper. Hans Debut ved sin 
Seignørs eller Konges Hof er Karikaturen af Helte- 
knøsens; franske chansons de geste kappes med nor- 
diske romantiske Sagaer og Ridderviser om at udmale 
Aimeri de Narbonnes eller Renier de Montglanes, Si- 
vard Snarensvends eller Bondesønnen Svipdags Debut. 

Den unge Svend sadler, ked af at gaa hjemme længer, 
den væligste Hest i Stalden og rider afsted, — Moderen 
ser med Ængstelse, hvoriedes den ustyrlige Ganger 
sætter over Markerne under den uvante Rytters Spore. 
Men afsted kommer han og naa'r til Onklens eller 
Kongens Borg. Han gider ikke vente, til man falder 
paa at aabne Porten; i et rask Tag sprænger han den 
eller sætter uforknyt over Borgmuren. Han slænger Tøj- 
lerne til en eller anden i Gaarden og gaar ugenert ind 
i Hallen og sætter sig ved Gildebordet. Er der ikke 
Plads, "rykker han etsteds et Par Mænd op fra Bæn- 
ken; kommer der en opblæst Seneskalk og prikker til 
ham med Staven og gør Bemærkninger om hans simple 
Klæder og uhøviske Opførsel, slaar han ham omkuld 
med sin Næve. »Hjertet er hverken grønt eller graatc, 
siger han, »det sidder i Livet, hvor Gud har sat det, 
— mangen er rig, hvis Hjerte er usselt, og mangen 
fattig, men kæk og stolt«. Undertiden har Onkelen 
kendt sin Nevø paa Afstand og vil prøve ham. Den 
gamle Ridder Girard de Viane mærker straks paa 
Knøsen, der kommer ridende, at det er en af Familien, 
og befaler, at ingen maa sige noget til ham. Den unge 
raaber Folkene an og skælder frygteligt ud, da ingen 
svarer. »Jeg har 15 Pund Guld og kan godt faa Logis 
andet Steds, I Hundsvotter!« Girard ler ad ham og 
spørger, hvad han vel er for en Fyr, om han er en 
Jonglør, der kan gøre Kunster, eller om han mon vil 
sælge dem den Falk, han har paa Haanden ; lidt at spise 
og Husly kan han saamænd godt faa. Den anden 
skummer over den ringeagtende Behandling: han har 
ikke lært noget saa lavt Haandværk som en Jonglørs. 

Girard, der »nok mærker, at han har et smukt, stolt 
Sind«, fortsætter Drilleriet. »Naa, spil os et Stykke og 
syng os en Sang, Jonglør, saa skal du faa en Pels«. 
Knøsens Ansigt sortner som Kul: »Ved alle Magter, I 
skal faa se, hvad Haandværk jeg forstaar mig paa«, og 
saa kaster han ham Falken i Ansigtet, saa det bløder. 
»Klyng ham op. Folk«, raaber Onklen, men den anden 
sætter sig til Modværge. »Tilbage, I Fyldevomme! Jeg 
er Baron Hernauts Søn, Girards Brodersøn«. OgGirard 
lader nu Masken falde og omfavner ham: »I har en 
Barons Hjerte, Aimeril Man mærker nok, at I er af 
Familien«. — Ved Kongens Hof træder Ungersvenden 
endda adskillig frækkere op. En Dag staar en af Karls 
Fyrster og holder Kaarden for ham, saa kommer der 
en ung Fyr ind, skubber Vagten til Side: »Det er mit 
Lenshverv at bære den for ham«, og da den anden 
sætter sig til Modværge, vender han op og ned paa 
ham og kaster ham mod en Pille, saa han falder halv 
død om. »Kast den Djævel ud«, kommanderer Karl ; men 
Knøsen trækker blank og lover den første, der rører 
ham. Døden. Saa genkendes han som en fornem Va- 
salsøn, hilses velkommen og slaaes til Ridder med det 
samme^. 

Baronen bliver ikke mere omgængelig med Tiden. 
Han duer ikke til Hoftjeneste, \dl — som Sangeren til 
Glæde for sit Baronpublikum skildrer det, — ikke nedlade 
sig til en Mundskænks Tjeneste, ikke vaske Tallerkener 
og dække Bord, taler højt i Hallen, træder haardt i Gul- 
vet, lægger Haand paa Sværdfæste og laver Spektakler 
med Hofsinderne, dundrer i Bordet for Kongen og 
Dronningen. Snarest mulig trækker han sig ogsaa ud paa 

sin Borg og nægter at møde ved Hoffet. Og med de 
andre ligesindede Borgherrer begynder han nu uaflade- 
lige Fejder om Arv og Len, om Kvinder eller om 
ubetydelige Ærefornærmelser, Fejder, som intet har af 
Folkekrigenes Åabenhed og Loyalitet, intet af deres 
national religiøse Løftelse, — som blot er Røveroverfald 
og Borgerkrig, — som lurer midt i fredeligt Samkvem 
med forrædersk Overrumpling, indebrænder Selskabs- 
gæster i Salen, lægger Baghold for Landevej sfa rende, 
ingen Midler skyr. Heller ingen Grænser kender Hadet 
og Hævnlysten. Garin og hans Sønner har overfaldet 
Guillaume; derefter slagter de ham, tager hans Hjei*te, 
Lever og Lunge ud og strør dem over Vejen. Begon 
har i Tvekamp overvunden Isoré, han skærer Legemet 
op, tager alle Indvoldene ud og bærer dem hen og 
slynger dem i Ansigtet paa Isorés Ven: »Dér, tag din 
Vens Hjerte, nu kan du salte og stege det«. Den vildeste 
Lidenskabelighed slaar sig løs uden Tanke om Hensyn. 
Midt i et tilsyneladende kristeligt og lovordnet Sam- 
fund opføres i disse Baronfejd/er som en Heksesabbat 
af gudsforgaaen, trodsig Hedenskab, som et Kamporgie 
af alle Skovens vilde og falske Rovdyr. Saadanne 
ligner de. En Bernard de Naisil f. Eks. ; som en hungrig 
Ulv farer han ud, hvergang han vejrer »Valmad«, som 
en listig Ræv trækker han sig ind i sin Hule, naar 
Overmagten er for stor; altid puster han til Tve- 
dragtens Ild, altid bryder han Aftaler og sætter 
Folk sammen. Eller en Begon, der blot lever for 
Krig, og hvad der saa sker i Krigen blot siger: »Saa- 
dan gaar det til i Krig, og den Leg glæder mig mer 
end nogen anden,« — et rasende Vildsvin, der tilsidst 

i sin Alderdom, da der til hans Sorg er bleven Fred, 
gaar ud og kæmper en Baronkamp med et af Skovens 
Vildsvin, for der ukendt at blive dræbt af nogle usle 
Skovbetjente : »De tænkte — udbryder Trouvéren pate- 
tisk — at de havde dræbt en Vildttyv, nej I det var in- 
gen Vildttyv, det var den gæveste Ridder, som Himlen 
nogentid havde hvælvet sig over, det var den berømte 
Lotringer, det var Begon de Belin«. 

Endnu ubændigere er Raoul i Digtet Raoul de Cambray. 
Allerede, da han som faderløs opdroges ved Kongens 
Hof, viste han i sin muntre Kraft »en Smule Overmod« ; 
da Kongen saa forholder ham hans Arvelen, kastes 
han ud i Fortvivlelsens Selvhjælp. Moderen søger at 
holde ham tilbage, »hvorfor gør du mig slig Sorg under 
mine Nøgleben?« — og beder ham fare varlig. Men 
han støder hende brutalt bort. »Du vil tage din Død 
deraf« spaar hun ham »dit Hjerte er altfor oprørsk, 
car tes cuers trop rebele«. Saa farer han som en Storm 
over Landet med sine Mænd. Intet skaaner han. Han 
plyndrer og brænder Klostre, sætter sine Heste ind i 
Kirken, sin Seng for Altret, sin Spurvehøg paa Kruci- 
fikset, giver Nonner til Pris for Staldknægtene — »alt 
dette vil jeg gøre«, siger han, »fordi min Fjendes Sønner 
elsker dette Kloster« ; naar han har indtaget en By, 
lader han alle Borgerne hænge. Efter en saadan Bedrift 
ser man ham sidde og holde Hvil med sine Mænd, han 
har lagt Rustningen af, og »en saa skøn Mand har man 
aldrig set«; han kalder paa sin Køgemester og befaler, 
at der skal anrettes et rigt Gæstebud. Men Seneskalken 
gør ham forarget opmærksom paa, at det er Faste, »og 
vi Syndere har bedrevet saa meget her, at vi ikke vil 

kunne faa Forlig med Gu(l, uden hans Naade overvinder 
vor Grumhed,« og Raoul, der ikke har været bange for 
at svide et Kloster af, viger her. Ærgerlig forlanger han 
et Skakbrædt og sætter sig hen at spille, gør sin Mod- 
spiller mat og springer tilfreds op, forlanger Vin og 
drikker mer end en Hest, sværger saa ved Vinen og 
sit Sværd, at Fjenderne ikke skal faa Fred, før de er 
jagede over Havet. En uvorn, skrydende, tøjlesløs Volds- 
herre I 

Et Idealbilled af Baronlivet, malet paa én Gang 
af Beundring og Rædsel, — Virkelighedens Tilløb 
dragne dristig ud til et Ideal af fri Kraftmennesker 
og kraftigt Frihedsliv. De stærkeste Sindsbevægelser, 
de mest dramatiske Sammenstød, alle Slags oprivende 
Scener og grelle Effekter byder et saadant Liv paa: 
Garin, der midt under sin Fest ser en mørk Skare 
komme dragende med en Baare og river Klædet til 
Side og staar ved sin Broders Lig; Baronen, der har 
overgivet sig, mod at hans Borg skaanes, men nu i 
sit Fængsel alligevel hører Økseslag og Brag af fal- 
dende Mure og tror, hans Hjerte skal briste; haarrej- 
sende Rædsler, hjærteskærende Smærter og raa, skral- 
dende Latter imellem ; — det er et Livsbilled, som svarer 
til Dantes Skildringer fra de italienske Adelsslægters og 
Smaatyranners Fejder eller til Shakespeares Dramati- 
seringer af den hvide og den røde Roses Borgerkrige. 



I Nibelungenlied og Vølsungesaga og i danske Rid- 
derviser skildres noget af den samme ubændige Krafl- 



NibelungeDlied og Ridderviserne. 415 

menneskelighed i lignende grelle Farver og vilde Toner; 
i Vølsungesagas Handling er der endog noget paafaldende 
ensartet med Handlingen i to Heltedigte, der fortsætter 
»Garin.«* Naar den senere Ridderromantiks Fernis tages 
af det tyske Heltedigt, er alt saa temlig i Stil med den fran- 
ske Baronepik — Brynhilds og Hagens Forræderi, Krim- 
hilds vilde Hævntørst, de drøje Køkkenløjer, de larmende 
Gæstebudstrætter, Kong Etzels Magtesløshed, Indebræn- 
dingen og Overrumplingen. Og vore Ridderviser skit- 
serer med deres knappe, lette Strøg Scener, der er i 
samme Stil. Hr. Jenus, der under Drikken i Kongens 
Gaard kommer op at skændes med Hr. Esben og trækker 
Sværd, og siden truer selve Kongen med sit Sværd, saa 
at denne, istedetfor at straffe ham, giver ham sin Datter 
til Ægte. Hr. Iver Ottesen, der bedes til Gilde hos "sin Søster 
og Svogeren Hr. Buske, men »den første Ret paa Bor- 
det kom, — og det var Bolt og haarden Jærn«; han 
faar Lov til først at fordele Sjælegaver og ender saa 
Fordelingen med Ordene: »Hr. Buske giver jeg mit gode 
Sværd, — saamænd han er det fuldgodt værd« og hugger 
i det samme Hovedet af ham. Eller alle Historierne 
om Jomfrurov og Voldførsel og vild Hævn over Volds- 
daaden ; — om den skinsyge Ægtemand, der kommer lige 
fra Stalden med et pigget Bidsel i Haand og pisker Hu- 
struen til Døde, eller Broderen, der pisker eller danser 
sin Søster til Døde, naar han ser, hun er med Barn; — 
om Hustruen, der brænder Frillen inde i Badstuen, eller 
Frillen, der hævner sig, naar Ridderen holder Bryllup; 
— om den forsmaaede Bejler, der binder Jomfruen, 
»den spedel klar«, til sit Sadelbaand og lader hende løbe 

sig til Døde ved Hestens Side; om Kvinder, der er utro 
og dræber deres Ægtemænd, om Raahed og Vildskab, 
om Rædsler og Fort\ivlelse. 



Det fuldstændigste og ejendommeligste Idealbilled af 
et aristokratisk Anarki giver imidlertid de islandske 
Slægts- og Provins5agfaar. Her finder vi paa en ganske 
enestaaende Maade et Kraftuddrag af et Samfunds uro- 
ligste Stridselementer udskilte af det og forsatte som 
Nybyggere tilbage i en Art Naturtilstand. De Land- 
namsmænd, der stævnede over mod den store øde 
Bjergø, var jo alle Norges unge Æventyrere, alle Ildger- 
ningsmænd og Voldsmænd, alle uomgængelige og selv- 
raadige Naturer, der var kommen paa Kant med Sam- 
fundet, alle stolte, stride Storætsmænd, der ikke vilde 
bøje Nakken for Rigskongen og det ny Regimente. Og 
ved at rives ud af Fylke og Odel, af Fortid og Omgivel- 
ser, løste de ogsaa de sidste Baand, hvormed gammel Sæd 
og oiTentlig Mening, Religion og Ret endnu bandt dem. 
Og herovre, hvor der begyndtes paa bar Bund, under 
ukendte og uvante Forhold, hvor der maatte kæmpes 
den haardeste Kamp for Tilværelsen, her forhøjedes 
Livsenergien hos hver Enkelt, og de ufæstnede Samfunds- 
forhold gav det videste Albuerum for Egenraadigheden, 
den herligste Virkeplads for Foretagsomheden. Endog 
noget af Klondyketypen med de nervøse Bevægelser, 
det Mdleløse Blik, det hurtige Taletempo, Øjet paa Uhret 
og Haanden paa Revolveraftrækkeren — noget i den Ret- 
ning har der været over Landnamsislænderen som over 

enhver Nybygger. Og som i alle Kolonier Livets Puls- 
slag bliver hurtigere end i Moderlandet, saaledes udvik- 
lede der sig i Løbet af nogle Aarhundreder et ophedet 
Liv i Kraft og Frihed, indtil Kolonien hurtig oprevet 
og overanstrængt sank sammen i Døs under Norge^. 

Menneskene og Livet er herovre af en anden Art 
end i den franske Baronverden. Det er simplere og fatti- 
gere Forhold; var Baronerne Borgherrer og Godsejere, 
saa er de islandske Høvdinge kun Gaardejere og Bøn- 
der, og Bedriften — Kvægavl og Agerbrug — lægger 
Beslag paa alle i den meste Tid af Aaret: fra Vaarslæt 
og Sæterliv til Tørveskær, Efteraarsslagte og Vævning. 
Om end Folkeholdet er rigt nok, kan Husbonden dog 
ikke blive fra Markarbejdet eller Husmoderen fra Bryg- 
gerset, og om der end paa de store Gaarde kan klistres 
talrige Hytter op, stables Masser af Vadmel og Skind 
paa Kistebunden, hænges Masser af Pølser og Oste og 
Skinker i Spisekamret, saa bliver det dog aldrig til andet 
end Ler- og Sparretagshytter, Bondeklæder og Bonde- 
kost. Bønder er disse Sagamennesker, prægede af deres 
Levevis som ogsaa af det fugtige, kolde Klima og den 
mørke lange Vinter med dens Dvalestand. Der er noget 
sindigt og trægt, noget tungt og tillukket, men sejgt og 
støt over dem. Til daglig gaar de tvært og trevent om 
mellem hverandre, nøjes heller med at rynke Bryn og 
skyde Underlæben ud, end de ulejliger sig med at tale; 
gaar Side om Side og surmuler i Aarevis, og Sønnen 
giver ved Vaarslæt lejlighedvis en muggen Bemærk- 
ning igen paa et Haansord, som Faderen ved sidste 
Høstgilde mumlede efter ham. Bag de mange tykke Lag 
Skindpjækkerter kan Folk ligesom kun svært naa ind til 

HellellT. 27 

hinanden. Gudmund har siddet i Kirken med Hovedet 
inde i Hætten og ikke mælet et Ord. Man antager ham 
for mismodig over en forefalden Begivenhed og anfører 
som Vidnesbyrd om hans Mismod, ^X han ikke havde 
løftet det mindste paa Hovedet ved en pudsig lille Hæn- 
delse i Kirken, men én mener netop at have set, at 
»alle Haarene paa hans Kappe rørte sig«, saadan sad 
han og klukkede inde bag alle sine Skind. De har 
svært ved at faa Tungen paa Gled, bruger ialfald saa 
faa og saa lavmælte Ord som muligt: »Ikke er det vel.« 
»Tit agter min Broder andres Ord mer end mine« ; man 
holder sig fra at udtale sig bestemt: »kan vel være«, »ikke 
er det rimeligt«, »meget kan endnu hænde«; man op- 
sætter sindig til Tid og Lejlighed at besvare, hvad der 
møder En. 

Men under dette Skindlagets, Grødens, Tykmælkens 
Flegma har disse Udvandrere alligevel været Norges uro- 
ligste, foretagsomste Hoveder og voldsomste, uomgænge- 
ligste Sind. Og ligesom de franske Baroner eller Folkevi- 
sernes Riddere, betegner de islandske Sagamænd og 
Sagakvinder en Overklasse, der revolterer mod alt Sam- 
fundstryk og herovre i Nybygget slaar sig løs i kraftigt 
Selvstyre. Som i Frankrig træder ogsaa her under Stats- 
baandets Opløsning den oprindelige Slægtsammenhæng 
frem i fornyet Styrke, og det er Slægters Historie, Slæg- 
ters Sammenhold i evige Blodhævnsfejder, som Vatn- 
dølernes eller Njals Saga skildrer. Om Høvdingenes 
Gaarde vokser dernæst, ganske som om Baronens Borg, 
Bygder op, — af Husmænd, Skyldmænd, Frigivne, der i 
Forening med Gaardens eget store Tyendehold danner 
et lille Samfund, snart et helt Herred under Høvdin- 

gens Beskyttelse og Ledelse; mange Sagaer har egentlig 
ikke Slægter, men saadanne Herreder til Æmne: Øre- 
boernes, Laksdølernes Sagaer f. Eks. Men ogsaa ud af 
disse Sammenhæng skræller — her som i den franske Ba- 
ronverden — den Enkelte sig og hævder sig i sin indivi- 
duelle Egenvilje : som mange franske Barondigte saaledes 
bliver mange Sagaer til Monografier, Biografier af En- 
kelthelte, hvis Navn de bærer: Egils, Grettes, Kormaks, 
Gisles. »Selvraadighed til at bruge sin Vilje frit til Godt 
eller Ondt« nævnes i en Saga som en af Guds gode 
Gaver til Mennesket; at vise dette sjålfrædi er Sagahel- 
tens højeste Lyst; at forherlige det bliver hans Sagas 
Hovedøjemed. 

Allerede som Dreng er han ikke til at have i Hjem- 
met. Han retter sig ikke efter nogen, taaler ingen Tvang, 
slaar sine Kammerater ihjæl, naar han taber i Leg, eller 
en Træl, naar han mishager ham. Grette sættes 10 Aar 
gammel til at vogte Gæs, men det Arbejde synes ham 
fornedrende, han gider heller ikke drive de sendrægtige 
Gæs foran sig, og »han var ikke den Mand, at han 
kunde lempe sig efter Omstændighederne« ; man tinder 
da ogsaa snart Gæssene døde eller vingebrudte rundt om 
paa Markerne, men Grette lo blot og sang en Vise om, at 
skønt Gæssene var ældre end ham, fik han dog Bugt med 
dem. Faderen bliver vred og sætter ham til om Aftenen 
ved Ilden at gnide hans gigtsvage Ryg. Det Arbejde 
bliver man da ialfald varm om Hænderne af, mener 
Drengen, men ogsaa det sj'ntes ham umandigt; han 
tager Uidkarter og gnider dem op og ned ad Ryggen, 
saa Faderen springer op i Smerte og Raseri og vil 
banke løs paa ham. Saa sættes han endelig til at passe 

Heste. »Det er koldt og mandigt Arbejde< siger Grette. 
Han skal blive oppe paa Græsgangene til den vejrkyn- 
dige Hoppe selv vil hjem, saa er der Snestorm i Vente, 
men da det varer Grette for læifge ud paa Vinteren, 
springer han op paa Ryggen af den og flænser Skindet 
af; det hjælper, nu iler Hoppen til Stald, og alle venter 
Snestorm, — til Faderen opdager, hvor ilde den er tilredt. 
Saa drager da en saadan ung Islænding ud fra 
Hjemmet, oftest efter Brud med Faderen. Han skal 
ud at se sig om. Allerede paa Skibet over til Norge 
kommer han i Klammeri med Besætningen. Ved Kon- 
gers og Jarlers Hof optræder han, som vi saa' Baron- 
knøsen gøre det. Ofte gør han en vis Lykke i sin graa 
Kittel eller Skindpjækkert, ved sin djærve trohjærtede 
Ærlighed, sine fri, ligefremme Svar; mange »{)ættir« for- 
tæller om, hvordan den fri Bonde vinder Kongens Hjærte 
og tilintetgør Hofmændenes Rænker; den islandske Skjald 
fører ogsaa i sine »Fritalenhedsviser« det undertrykte 
Folks Sag hos Kongen og forstaar stivsindet og dristig 
at skaffe sig sin Ret og den betingede Løn hos den ger- 
rige Harald Haarderaade. Smukt skildres det f. Eks. 
ogsaa, hvorledes Kong Olaf og Kjartan finder hinanden, 
skønt Islændingen til at begynde med hverken vil have 
med Kongen at bestille eller lade sig døbe og i det hele 
erklærer ikke at ville være nogens »Nødingsmand«. Men 
Gunlaug Ormstunge eller Egil Skallegrimsen eller mange 
andre kommer snart galt afsted inde ved Hofferne; de 
svarer Jarlen kaadmundet og kæphøjt, de roser den ene 
Fyrste i den andens Hal og paa hans Bekostning, de 
laver Slagsmaal med Hofsinderne og slaar dem ihjæl 
og maa derfor snart hurtigst mulig tage Flugten. 

Saa farter de om en Tid i Viking, kommer derefter 
tilbage til deres og nedsætter sig dér som Stor- 
bønder. Og naturligvis varer det ikke længe, inden de 
hensynsløse Egenviljer og de umættelige Livsbegær tør- 
ner sammen. Det er oftest jævne og ringe Skændsmaal, 
som er Begyndelsen: Den ene falder inde i den halv- 
mørke »Skaale« over den andens Ben og kaster ham den 
oplagte Mælk, han gaar med i en Pose, over Ansigtet; eller 
én slaar under en Ordstrid en Grødske, han just staar 
med, i Hovedet paa den anden, saa den kogende Grød 
svider ham Brandsaar paa Halsen; da den slagne siden 
haanes for Grødskrammen, slaar han en Dag ved Tørve- 
skær en Tørv i Nakken paa en af Spotterne. Eller man 
ærgrer sine Naboer ved at gaa ud og forrette sin Nød- 
tørft paa et Bjerg, de har erklæret for helligt. Det kan 
ogsaa være en ilanddrevet Hval, som Strandejeme mø- 
des ved og alle vil flænse i, eller det er Græsgange og 
Skovhugst, som man i sin Havesyge trættes om. Eller 
man strides magtsygt om Godord og Høvdingeskab. Ved 
Gæstebud er der endvidere idelig Rangstridigheder. 
Gudmund faar sig anvist Plads oppe ved Højsædet inde 
forbi Ufejgs Plads. Men da han vil forbi denne, lægger 
Ufejg sin Næve paa Bordet og spørger ham sindig, 
hvad han synes om den Næve . . . om han ikke nok 
mener, den kan give gode Slag . . . om han havde Lyst 
til at komme af Dage ved dens Hjælp. . . Naa ja for 
ellers skulde han hellere lade være med at tage hans 
Plads.« Endnu mere smaalig og ilter er Kvindernes 
Jalousi. Først »kruser« Storbøndernes Fruer med hver- 
andre om, hvem Tærnen først skal byde Klædet til 
Haandtvæt, men det ender med gensidige Bagvaskelser 

af hverandres Mænd, indtil den ene Frue bliver saa 
ærgerlig, at hun gaar til Sengs og næste Dag tager fra 
Gildet med sin Mand. Eller den ene vil ikke gøre Plads 
paa Tværbænken for den anden, Værtinden viser hende 
til Rette, men saa giver hun sig til at gøre Nar af den- 
nes knortede Fingre og vil ægge sin Mand op. Dog, 
han siger rolig: »Jeg vil ikke være Kastekæp for dig, 
du kan skændes med dine Egne, men ikke i andens 
Hus« og tager hjem med hende. Ved Afskeden siger hun 
til Værtinden: »Husk, at vi er ikke dermed færdige med 
hinanden.« Og lange Stridigheder følger nu. — Mand- 
folkene er tungere, roligere end de iversyge Kvindfolk. 
Først naar Ølhornene er gaaet rundt og Hovederne er 
blevne hede, begynder deres Brouterier og Drillerier. 

Mundhuggeriet havde altid været staaende Ouver- 
ture og Akkompagnement til Vaabnenes Tale og havde 
desuden Raadsforsamlingen til Tumleplads; nu under 
disse mere private Forhold bliver det saa at sige en 
selvstændig, væsentlig Kampform og indtager en stor 
Plads i Sagaerne. Ligesom Eddaerne holdt af at skil- 
dre Ordkampe mellem Guder og Jætter eller Trætte- 
scener ved Gudernes Gæstebud, saaledes udmaler Sa- 
gaerne omstændelig saadanne Selskabsskænderier, og det 
er en egen polemisk Ordets Kunst, der udfoldes her. 
De hede Passioner og den vulkanske Viljeskraft, som 
ulmer bag Skindpjækkerterne, giver sig korte, inde- 
klemte Udbrud i de stødvise og spredte Bemærkninger, 
hvori man samtaler med hinanden. . . knubbede Ord, for- 
sigtige Antydninger, forblommede Sigtelser, hurtige skarpe 
Svar paa Tiltale. Man vogter sin Tunge og vejer sine 
Ord, — Atmosfæren er let antændelig, — men eks- 

cellerer i Stikpiller, Talens lønlige Dolkestød og forgiftede 
Pile. Nogle Heste er blevne stjaalne; »det er rimeligt« 
siger én med Sigte paa en Nabogaard, »at de har taget 
den, som selv var fattige og dog nu har skaffet sig flere 
Husfolk end ellers«. Hrut har kæmpet tappert for Erik 
Blodøkse, han mistænkes for at staa i Forhold til Dron- 
ningen: »Du hugger godt,« siges der, »men du har og- 
saa meget at lønne Gunild for«. Virtuosmæssig turne- 
res i det hele uangribelige, rolige Ondskabsfuldheder. 
Thorstens Søn er falden i et Slag, og Hrane kommer 
til Faderen og fortæller ham om Kampen . . hvilke 
Fjender der er faldne, hvor mange Tjenestefolk der 
faldt. »Men hvor er min Søn?« spørger den gamle. »Ja, 
han er ogsaa falden« bemærker den ondskabsfulde 
Hrane tørt. De underfundige Omveje, de forbeholdne 
Omskrivninger er gaaet Islændingen helt i Blodet, hans 
Dagligtale er gennemsyret med saadanne. Man siger 
f. Eks. : »naar slig en Mand drog forud, var det ikke at 
vente, at der kom nogen værre efter.« Eller, da Hal- 
gerdes Fosterfader har dræbt hendes forhadte Mand, 
melder han det saaledes: »Nu har jeg sørget for, at du 
kan blive anden Gang gift.« Man erindre ogsaa, hvor- 
dan Fritjof, medens han spiller Skak med Bjørn, sva- 
rer Hilding paa hans Budskab med Udtryk fra Skak- 
spillet, tilsyneladende henvendte til Bjørn. 

Af Mundhuggeriet vokser Slagsmaalet frem ; man har 
oftest beholdt Vaabnene hos sig eller i Nærheden. Kvin- 
derne søger maaske at kaste Klæder over Vaabnene for 
at stille Kampen, men oftest flyder der snart Blod. 
Mangen Gang er Kampen forberedt. Ondskabsfulde Bag- 
talelser, giftige Nidviser har længe været kolporteret 

mellem de spredt liggende Gaarde, og man har ventet 
til Høst- eller Julegildet, naar man kom sammen, for 
at konfrontere Rygterne med Rygtesmeddene og holde 
Opgør. Det er lidet hyggelige Selskaber, ved hvilke Bæn- 
kene i Hallen »bemandes« af Familierne efter militært tak- 
tiske Hensyn til at kunne beherske Situationen; hver 
Slægt sidder for sig, alle er paa deres Post og viser 
Tænder, en enkelt gaar om med opløftet, blankt 
leende Økse og lader som ingenting. — Hele Kampmaa- 
den har overhovedet en endnu mere irregulær og fordækt, 
uridderlig Karakter end Baronernes »guerres privées.« 
Man bor Qernt fra hinanden, er temlig bunden til den 
daglige Dont ogmaa vente til passende Lejlighed; under 
de fattige Naturforhold maa man desuden hjælpes ad i 
talrige Tilfælde, ved Hvalfangst og Kvægpasning, og det 
forholdsvis snævre »Selskab« i Bygden er ved Indgifte 
tvundet sammen i stadigt Omgangsliv. Engang man træffes 
ved et Gilde og staar og tales ved i tilsyneladende Fred, 
betaler et rapt overrumplende Øksehug pludselig en 
gammel Gæld. Eller den ene Part udspejder, naar 
den anden skal ud paa Skovhugst eller til Sæters eller 
til Tings, og oppe paa Lavamarkerne, Qernt fra Byg- 
den, eller i de maaneklare Nætter paa de vinterhvide 
Lider op til Græsgangene sker saa de vilde Stimands- 
overfald. Eller man lejer Banditter, der tager Tjeneste 
hos Ens Uven og saa i et belejligt Øjeblik skaffer ham 
af Dage. Folk kommer ogsaa i Mørke og banker paa, 
og naar Bonden træder ud i Svalen, ser han Fakler, 
onde Ansigter, Vaabenglimt bag Kofter, og saa kaldes 
han til Regnskab af sine Fjender. Eller man omringer 
Huset, kryber op ad Sparretaget og stikker med Spyd 

ind gennem Loftslugen, eller hele Gaarden og dens Be- 
sætning bliver indebrændt en Nat. — Atmosfæren er fuld 
af Svig og Forræderi. Ofte vedligeholdes der f. Eks. en 
hyklerisk venskabelig Omgang mellem to Gaarde, me- 
dens man underhaanden myrder hinandens Mænd. Saa- 
ledes længe mellem Hlidarende og Bergthorsvold i Njals 
Saga. Eller mellem Gisle Sursøns Gaard og Broderens 
i Nærheden. En Ven, der er i Besøg hos Gisle, findes 
en Morgen i sin Seng gennemboret af et Spyd. Gisle 
sender Bud over til Broderen for at melde Dødsfaldet 
og beder Budet have Øjnene med sig; han kommer til- 
bage med den Besked, at alle skulde møde til den be- 
klagelige Jordfæstelse, men han fortæller tillige, at skønt 
det var tidlig Morgen, var underlig nok alle oppe og i 
Vaaben. »Det tænkte jeg nok«, sagde Gisle. Efter Høj- 
sættelsen sidder Brødrene og taler om den Afdøde; 
ingen Formodning udtales om Dødsmaaden, men Bro- 
deren beder Gisle, at alt maa forblive som før imellem 
dem. Det lover Gisle, mod at Broderen saa til Gen- 
gæld vil bevare sit gode Sindelag mod ham, hvis mulig 
et tilsvarende Slag skulde ramme ham. Broderen. Senere 
paa Aaret er de sammen flere Gange, ved Boldspil, ved 
Høstgilde. Men saa vinder Gisle en Træl, der gaar Bud 
mellem Gaardene, til en Nat at lade Dørene hos Bro- 
deren staa aabne, han lister selv over i Mørket, un- 
der Paaskud af at skulle se til nogle Heste, og dræber 
Broderens Ven i hans Seng; gaar derefter hjem og 
lægger sig til Ro. Næste Morgen, da Broderen og hans 
Folk kommer over og melder Mordet, finder de Gisle 
endnu til Sengs og mistænker ham derfor ikke; kun 
Broderen lægger Mærke til, at hans Sko er helt sne- 

dækte og skubber dem uvilkaarlig ind under Sengen. 
Da Brødrene efter den Myrdedes Højsættelse atter 
sidder sammen, beder Gisle med de samme Ord, som 
Broderen sidst anvendte, at de skal være lige gode Ven- 
ner efter, som før det nylig skete. Et saa fordækt Dob- 
beltspil er hyppigt i Sagaerne. 

Hele denne Kampmaade og den uhyggelige uvejrs- 
svangre Atmosfære, den fører med sig, hører ogsaa sam- 
men med Islændingens koldsindig vulkanske Naturel. 
Enhver »Skapraunc o: Sindsprøve, Krænkelse virker dybt 
paa ham, slaar ind, bider sig fast og giver et sent, men des 
stærkere Tilbageslag. Naar Viga Glum er bleven spottet, 
gaar han hjem og brister i Latter, men er ganske hvid 
i Ansigtet, og ud af hans Øjne rinder Taarer saa store 
som Hagl; »det kom siden ofte over ham saaledes, 
naar Lyst til at øve Drab voksede op i ham.« Denne 
hysteriske Latter, som virker saa uhyggeligt hemmelig- 
hedsfuld, kommer ofte igen i Sagaer ligesom i Edda. Og 
saa forsigtige og underfundige som i Tale er Sagamenne- 
skene ogsaa gærne i Handling. De, der selv ikke for- 
maar at kæmpe, har en dæmonisk Glæde af at sætte 
andre sammen: Kvinder som Halgerde eller Tiggere, 
der saaer Splid mellem Gaardene, eller Gamlinge. Da 
den gamle Egil ikke duer til andet længere, faar han 
den lyse Idé at gaa op paa Tinge og tømme en Sæk 
Penge ud over Tingvolden, for at han endnu kan 
mætte sit Øje med alt det Slagsmaal og alle de Proces- 
ser, der vil flyde deraf. Selv efter deres Død gaar Sa- 
gaernes ondskabsfulde Gamlinge igen og volder Fortræd. 
— I al sin Handlen forstaar man at vente taalmodigt, 
beregne snedigt, overrumple snarraadigt, og mer end det 

aabne Mod sætter man Pris paa den forudseende 
Snildhed, den fiffige List. Ikke den djærve fremfusende 
Jøkel, men den svagelige, snilde Thoi'sten bliver Inge- 
mundsønnernes Fører, ikke den djærve Gunnar, men 
den kloge Njal er Helten i »Njals Saga«. Snorre Gode, 
der er Hovedhelt i flere Sagaer, er hele sit Liv igennem 
den forslagne Ræv mere end den vilde Ulv. De vidun- 
derligste Sindrigheder i Retning af Beregning og Manøv- 
rering morer Sagaerne sig med at fortælle: Njal kan i 
Forvejen Skridt for Skridt konstruere op for Gunnar, 
hvordan alt vil løbe af, naar han skal stævne Hrut, og 
giver ham Raad for hvert Tilfælde. En gammel Mand 
drager om paa Tinge for at søge Hjælp hos Folk i en 
Sag, han har for sin Søns Drab. En raader ham, hvor- 
dan han skal vinde hans Broder, en Høvding, for sig: 
*Du skal gaa ind i Teltet, medens Folk endnu sover; 
Høvdingen har en Byld paa Foden, der stikker ud af 
hans Seng. Du skal nu lade, som du vakler af Alder, 
og, i det du gaar frem i Teltet, gribe til Støtte om den 
syge Taa.« Saa vil nemlig — det er Hensigten og saa- 
ledes sker det ogsaa — Høvdingen vaagne vred op, og 
derved Broderen faa Lejlighed til at sige: »Vær ikke 
saa hidsig. Broder; om din Fod smærter dig, smærter 
Sønnens Død denne Olding adskillig mere.« I Virke- 
ligheden er det vel gaaet saaledes til, at denne naive An- 
skuelsesundervisning, dette argumentum ad hominem 
er kommen lejlighedsvis, men Sagadigtningen konstru- 
erer sig op, at Lejligheden er bleven kunstig hidført 
ved Beregning. 

Til at værge sig under denne Art Kamp kræves en 
raadsnar, koldblodig Aandsnærværelse. Altid maa man 

være paa sin Post, have et Øje paa hver Finger, vide 
at spille dobbelt Spil og klare enhver Situation. Bjørn 
staar ude paa sit Tun og reparerer en Vogn, da han 
ser nogle lidet velstemte »Venner« komme udenfor; han 
er ene, de er mange. Rask fatter han sin Beslutning, 
griber en Kniv, gaar dem rolig imøde og tager med den 
ene Haand fat i Høvdingens Kappe, knuger med den 
anden sin Kniv, — alt imens han høflig snakker med 
ham. Ingen tør nu røre sig mod ham, da han i en 
Haandevending kan støde Høvdingen ned, og under 
Venskabs Miner fra begge Sider følger han dem et Stykke 
nedad Vejen. — Eller: Halgerde faar af sin Fosterfader 
at vide, at han nu har dræbt hendes anden Mand ; den 
første dræbte han med hendes Minde, men med dette 
Mord vil hun intet have at gøre og vil ikke anses for 
medskyldig. Hun beslutter sig hurtig, ler blot tvungent 
og siger: »Du er ellers ingen Sinke i Strid« og raader 
ham saa til straks at søge Ly hos hendes Farbroder 
Hrut. Men da han kommer til denne, forstaar Farbro- 
deren — og det var det, Halgerde vilde — , at Broder- 
datteren ikke har haft med dette Mord at gøre^ siden 
hun sender ham, hvis Retsindighed er alle bekendt, 
Morderen paa Halsen, og han dræber saa den Skyldige. 
— Eller: da Folk har myrdet Gudruns Mand, undres 
flere af dem over, hvor rolig smilende hun bagefter 
fulgte dem ned ad Vejen og talte med dem; hun har 
sagtens ikke brudt sig meget om Manden, mener de. 
»Ikke er det min Mening«, svarede den klogeste, »men 
Grunden, hvorfor hun fulgte os og gav sig i Snak, var, 
at hun nøje vilde mærke sig, hvilke Mænd der har haft 
Del i denne Færd, for at kunne hævne sig paa dem.« 

En dyb Mistænksomhed, en evig Utryghedsfølelse 
lægger denne Livsatmosfære i alle Sind. Intetsteds er 
man sikker for Overfald: aldrig gaar man ud uden 
Vaaben, og altid holder man uvilkaarlig Ryggen dækket 
op mod en Klippe eller et Hegn; hjemme fra sit Hus 
har man gærne en underjordisk Gang ud til en Jord- 
hule i Nærheden. Spændingen opriver alle Nerver; man 
tager Varsler af alt, ser »fyrirburSr« (jfr. »bæres for«) i 
alt; Vølver og kloge Koner og Sejd florerer. Nætterne er 
fyldt med Drømme,® — at være »drømmestjaalen« anses 
for en uhyggelig Sygdom, — og mest er det ondt varslende 
Drømme om Mændenes Fylgjer, der viser sig som Ravne 
eller Høge, Ulve eller Bjørne, om Sværd, der gaar itu, 
om Brag, der høres over hele Herredet, om Blod og 
døde Mænd. En faar sig en blodig Hue bundet om 
Hovedet, saa at Blodet strømmer ned over ham, en 
anden ser to store Kvinder med et Trug mellem sig, 
af hvilke de øser Blod udover Herredet. 

Det er da — under Bondekofte, paa spredte Gaarde, i 
Kulde og Mørke — et Højtryks- og et Feberliv, som Sa- 
gaerne skildrer med Beundring og med Skræk. Det 
er stride Sind, som flinthaardt tørner sammen, saa det 
gnistrer, eller ogsaa kan skures aarevis mod hinanden 
uden at forvitre, vilde Lidenskaber, som kan gløde et 
Liv igennem i Løndom, og pludselig kan flamme op 
og fortære; det er langsommelig Venten og aandeløs 
Spænding, voldsom Sindsbevægelse; det er endeløst, 
trættende Smaavrøvl og energiske dramatiske Brydninger 
og Katastrofer. Men det er i Had og i Elskov, at den 
Kraftmenneskelighed, det storlyndi, og den Individua- 
lisme, det sjålfrædiy som er Sagaernes Ideal, naa*r de- 

res Højdepunkt: i de helt vijkaarlige — eller, om man 
vil, uvilkaarlige — Hads- og Eiskovspassioner, som er 
uden forstaaelig og forstandig Grund, men ene er Udslag 
af personlig Instinkt og Lune, — som ikke lader sig tæmme 
af noget Hensyn og gaar paa tværs af Menneskesam- 
fundets store Naturforhold — af Ægteskab og Familie — , 
paa tværs af alle reale Interesser — Selvbevaring, Ejen- 
dom — og som derfor skaber de store tragiske Konflikter. 
Elskov, som vi hidtil i Heltedigtningen kun har truffet 
sporadisk, i Forbindelse med Æventyrlyst og Ær- 
gerrighed, Bortførelser og Bejlerkampe er her i flere 
Sagaer Hovedæmnet og forherliges som den mystiske 
Naturkraft, der utæmmet raader i frigjorte Menne- 
sker. I Eyrbyggiasaga, i Halfred Vanraadeskjalds, i 
Kormaks, i Gunlaugs og i Bjørn Hitdølkæmpes Sa- 
gaer skildres heroisk og tragisk Forholdet mellem to, 
som ikke kan tilhøre hinanden og ikke kan blive fra 
hinanden. Dér vandrer da Bjørn atter og atter sine 
ensomme Veje over Heden til Thuride, skønt alle siger 
ham og han selv erkender, at det er galt gjort; »jeg 
vil ikke love mere, end jeg kan holde«, siger han, 
»Jeg ser ikke hvorledes det kan blive anderledes, saa- 
længe jeg og Thuride bor i samme Herred«. Dér tumler 
Kormak sig, for at glemme sin Slengerde, ude i Viking, 
men midt i Stormen svæver hans Tanker stadig op til 
hende, der sidder højt i Nord og sømmer; før skal alle 
Floder løbe op over Landet, før han glemmer hende. 
Halfred har, siden han mistede sin Kolfinna, været 
mange Aar i Norge, været gift og haft Børn; men han 
kommer tilbage til Island, søger Kolfinna op, medens 
hun er paa Sæter, og tager hende halvt med Vold. Til 

Gunlaug siger Helga, da han kommer hjem og finder 
hende gift, at der jo er mange andre Kvinder; men han 
svarer: »Kan være, at der er mange, men det tykkes 
mig ikke såa«, og han bliver ved at kredse omkring 
hende; da han er død, sygner ogsaa hun hen og lader 
i sin sidste Tid Gunlaugs Kappe bringe og sidder længe 
og stirrer paa den, til hun dør. I Forholdet mellem 
Laxdølesagas Gudrun og Kjartan er endelig med størst 
psykologisk Uddybelse og med vældigst Tragik skildret 
to stolte og dybe Naturers skæbnesvangre Passion for 
hinanden. Kvinden er her sin egen Skæbnes Herre; i 
Vrede over sin Elskers tilsyneladende Koldsindighed og 
Troløshed forvandler hun sin Kærlighed til vildt Had 
og hidser det dødeligste Fjendskab op mellem Kjartan 
og hans Ven og Fostbroder Bolle. Alligevel gløder der 
Elskov paa Bunden af Hadet, uden at de véd det, og 
paa sine gamle Dage lader Gudrun sig afpresse den Til- 
staaelse, at »I>eim var ek verst, er ek unni mest.« 

Men denne poetiske Verden af storladen, løssluppen, 
vilddyrskraftig Menneskelighed er allerede ifærd med 
at spærres inde i det retsordnede Samfunds Tremme- 
bur. Hvad der komplicerer Sagaernes Liv, er den Rets- 
orden, som er begyndt at bygges op paa Øen; den 
fører tildels Striden over paa et nyt Forum og for- 
vandler Heltedigtningen til Procesroman. De stridbare 
Islændere fører Proces om alt muligt — Hestet^Teri, 
Pengeafvikling ved Skilsmisse, Drab og Fornærmelser — , 
ligesom deres Frænder, de franske Normanner efter- 
haanden omsatte deres Vikingelyster i Processyge. 

Udgangspunktet, som fastholdes, er nu dette, at de 
forurettede, hvis de vil, kan holde sig til Naturtilstan- 

dens Selvtægt. »Vi er ikke Lovmænd, vi vil gøre Ende 
paa vort Mellemværende med vore Økser,« kan de sige. 
Men i Fredens Interesse tilbyder Samfundet sin Vold- 
gift, tilbyder, at en Jury af Medborgere skal undersøge 
Stridens Grund og fastsætte Vilkaar for Forlig®. Alle- 
vegne udgør jo saaledes Domstol og Rettergangsorden 
Begyndelsen til en Retsordens Dannelse, og de materi- 
elle Retsbestemmelser kommer da som det afledede. 
Samfundet interesserer sig først og fremmest for Fred 
og ordner en Vej til Tvistigheders Afgørelser, og kun 
igennem Procesreglerne fæstnes efterhaanden Retsom- 
raadet i Love. Processen opfattes derfor og behandles 
almindelig af Parterne blot som en ny Art Kamp eller 
et kunstigt Skakspil, hvor det ikke er Sagens Retfær- 
dighed, det kommer an paa, men Kyndighed i Lovfor- 
mularer og Procesregler og Drevenhed i at forsvare sig 
ved alleslags Indsigelser og »Værn« ; Procesapparatet er 
ogsaa med sin pedantiske Formalisme endnu kun lidet 
skikket til virkelig at betrygge Retfærdighed. Og hele 
Vejen er man endelig udsat for, at Modparten bryder 
igennem med Vold og lader Vaabnene tale istedenfor 
Loven. Alt dette gøre de islandske Processagaer meget 
indviklede. 

Det begynder med Stævningen, som er en vanskelig 
og farlig Sag. Man maa selv besørge sin Modpart stæv- 
net. Og ligesom ved Udfordringer er det en Æressag — 
og har desuden sin store Betydning for Processens Ud- 
fald, — at man tager Munden saa fuld og stævner med 
saa kraftige Beskyldninger som muligt. Men saa risi- 
kerer man ogsaa jævnlig, at Modparten opirres saa- 
ledes, at han slaar Stævningsmanden ihjæl. Desuden 

Søger han ved at gemme sig eller ved at jage ham bort, 
inden han kommer til Orde, at unddrage sig Stævnin- 
gen. Paa mange morsomme Maader overrumpler og 
overlister man derfor hinanden ved Stævning, — som 
læses kan i Droplaugsønnernes eller i NjalsSaga. Paa 
Farten til Tings finder der jævnlig Overfald Sted; det gæl- 
der ogsaa at komme tidlig til Tinget, saa man kan »værge 
Tinghelgen« for de andre o: besætte de bedste Pladser, 
de, der er nærmest Lovbjerget, — fra de Qæmere kan 
man ofte slet ikke høre hvad der foretages i ens egen 
Sag — , og at man kommer med stort væbnet Følge 
(Qollmenna til I>ings) for det Tilfælde, at Retten skulde 
blive sprængt. Saa begynder Rettergangen: et Skakspil 
af Træk og Modtræk, i hvilket alle Kneb gælder — Be- 
stikkelse og tvetydige Eder iberegnet — og som Ting- 
folket og Sagafortællernes Publikum følger med spændt 
Opmærksomhed. Al Islændernes Trættelyst og al Kam- 
pens List og Aandsnærværelse overføres paa Processens 
Omraade; hvert af Partierne har i et Telt siddende en 
»løgspaki manne, der fra Barn af er oplært i alle Retter- 
gangens pedantiske Formularer og indviklede Form-Ind- 
sigelser, og Sagen gaar frem gennem en Række drama- 
tiske og overraskende Omvekslinger. Den lystigste Ko- 
medie af Prokuratorkneb og Dommersmørelse er den, 
som den gamle Ufejg i »Bandamanna Saga« opfører 
for at redde sin Søns Sag — det er »Mattre Pathelin« 
i islandsk Dragt. Den mest patetiske Tragedie er der- 
imod den, der opføres paa Tinge, da den store Rets- 
sag i Anledning af Njals og Sønners Indebrænding er 
for. Da alle Kneb her er udtømte, og den retfærdige 
Sag tilsidst ved en ny Indsigelse synes at være uhjælpelig 

spildt, kommer der et Punkt, hvor Retsfølelsen bryder 
sejrrig igennem Lovtrækkeriet og med Vaaben i Haand^ 
i et vældigt Slag midt paa Tinge tager sig selv Ret. 
Men det sker overhovedet stadigt, at den ene Part spræn- 
ger Retten af Overmod, vil »eigi løg t)ola« og æsker til 
Holmgang eller foranstalter almindeligt Slagsmaal. 

Endelig, selv om der kommer retslig Afgørelse, er 
denne kun et Forslag til Forlig ; Samfundet gør intet for at 
fuldbyrde Dommen. Denne siger kun: Opfylder den 
dømte ikke Dommen, saa er Sagvinderen bemyndiget til 
Selvtægt, den Dømte kan ikke værge sig mod ham ved 
Domstolen, han har sat sig selv udenfor Loven og 
Samfundets Fred; han er »utlægr«, ligger »ugild«, hvis 
han dræbes, thi »den, der ikke vil andre Lov unde, 
skal ikke selv Lov nyde.« Efterlever han derimod 
Dommen, skal han have Fred for Anklageren. Hele 
Samfundets Fredsvilje lyser ud af de højtidelige For- 
mularer, hvormed en Sag saaledes erklæres for bilagt: 
»Sager var imellem dem, N. N. og N. N., men nu er 
de sonede og med Gods bødede, som Skønsmænd skøn- 
nede og Tællere talte og Domstol dømte og Modtagere 
modtog og bar med sig, til Fyldest af Fæ. Og hvorsom- 
helst Mænd mødes, skal I nu være saa samsaatte, som 
om dette aldrig har været eder imellem. I skal dele Kniv 
og Kødstykke og alle Ting eder imellem som Frænder 
og ej som Fjender. Hvis Sager siden kommer jer imel- 
lem, andet end hvad som godt er, da skal det med Fæ 
bødes og ikke Flen rødnes.« Men mod den, som »sli- 
der sluttet Pagt eller øver Drab mod ydet Trygd-Ed«, mod 
ham udsiges fra Lovbjærget den højtidelige og gribende 
Fredløshedsformular. Han skal være »ubjærgendes, ufær- 

gendes, uhjælpendes i alle Maader«, ja han skal »være 
Varg — saa vidt skyet og jaget, som Mand videst Var- 
ger jage, kristne Mænd Kirker bygge, hedenske Mænd 
i Hov blote, Ild blusser. Jord grønnes. Barn kalder paa 
Moder, Moder Barn føder, Ilde tændes. Skib skrider, 
Skjolde blinker, Sol skinner. Sne falder, Finn færdes, 
Fyrr vokser. Falk flyver den vaarlange Dag, stander 
ham god Bør under begge Vinger, Himlen kredser. Ver- 
den er bebygget. Vind tuder og Vande falder i Sø, Mænd 
saå Korn. c 

Over flere af de ypperste Sagahelte har denne for- 
færdelige Forbandelse lydt. Jo mere lovordnet Sam- 
fundet bliver, desmindre kan det indenfor sine Grænser 
taale det vilde Krigermenneske, som engang havde væ- 
ret Kulturens og Samfundets Bærer. Det sidste Kapitel 
af Heltelivets Saga handler da om Krigermennesket i 
hans Enekamp mod det ny, lovordnede Samfund og 
udstødt af det som en Forbryder. 

Banditten — il bandito, den forviste, fredløse — er 
den Skikkelse, som Krigerhelten under lovordnede 
Samfundsforhold oftere og oftere maa iklæde sig. 

Til den islandske Fredløshedsformular haves til- 
svarende, lige saa højtidelige i frankiske Love: »Vi er- 
klærer din Hustru for Enke, dine Børn faderløse; vi 
tildømmer din Jord til din Lensherre, din Arv til 
dine Børn, dit Legeme og Blod til Skovenes Dyr, Him- 
lens Fugle og Vandets Fiske, vi tilsteder alle at angribe 
din Ro og Sikkerhed og sender dig til alle Verdens fire 
Hjørner i Djævelens Navn«^. Og i alle gamle nordiske 
og germanske Love er Fredløsheden, Udstødelsen af 
Samfundsfreden og Lovenes Hegn, den oprindelig ene- 
ste Straf; i Reglen er det med Vargens, Ulvens, at den 
Fredløses Kaar sammenstilles: »Vargus sit«. Hos de 
keltiske Galler, hos de ældste Romere, i alle unge 
Samfund finder vi Fredløshedsstraffen som den egent- 
lige Grundstraf; i de gamle Forbandelser i Mosebogen 
over Ismael og over Esau lyder os saadanne Fredløs- 
hedsformularer imøde: »Din Bolig skal være uden 
Jordens Fedme og uden Himlens Dug foroven, af dit 
Sværd skal du leve . . . Han skal blive som et vildt 
Menneske, hans Haand skal være imod Enhver og En- 

hversHaand imod ham«. Borgerlig Død, Rigens Akt, Ban- 
lysning — litlægr, dhælagr (udenfor Loven og Helgen), 
fridlaus, Skovgangsmand, Bandit, med saadanne Navne 
betegnes Straffen og den, der rammes af den'. Helte- 
digtningen forherliger overalt den Fredløse og Røveren. 
Franske chansons de geste fortæller om Ogiers og Re- 
naud de Montaubans og andre store opsætsige Baroners 
Fredløshcd; islandske Sagaer om Grettes og Gisle Sur- 
søns og andre fornemme Islænderes Skovgangsliv ; 
danske Ridderviser fortæller om Ranes og de andre 
Kongemorderes fuglefri Liv; engelske Folkeviser be- 
retter om Robin Hood og hans Skare af »outlaws« ude 
i Nottinghams Skovene og deres Guerilla med Bisperne og 
Byernes Sherifer. Tyske Folkeviser fra det 15de — 16de 
Aarh. fortæller om Epple von Geilingen; spanske Ro- 
manzer fra det 16de Aarhundrede om de vilde Guapos 
og deres blodiggrumme Kampe med Alcalderne. Der 
er græske Sange om Klefterne i Thessaliens Bjerge og 
deres Kampe med Tyrkerne, magyariske Røverballader, 
russiske, bulgariske, ogsaa sicilianske; endelig er der 
en Mængde Sagn og Fortællinger om de glorieomstraalede 
korsikanske Banditter. 

Undertiden er det frivillig, i Menneskehad, at Helten 
vender Samfundet Ryggen og søger ud i det fri Natur- 
liv. Den arabiske Helt — Faris eller Schanfara — 
har set sig mæt paa Menneskenes Forræderi og Utro- 
skab og drager ud i Ørkenen at kæmpe med Hvirvel- 
storme eller Vilddyr. Paa Jorden staar der for den 
ædle — synger han — endnu et Tilflugtsted aabent, 
hvor han ikke kan naa's af Had og Nid. Kammerater 
flnder jeg dér i Pantere og Hyæner, de forraader ikke 

en betroet Hemmelighed og giver ikke deres Ven til Pris. 
. . . Jeg vil ikke leve som en Hyrde eller en tam Hus- 
ven!«^ Saaledes forekommer ogsaa i Sagaerne Udligger- 
folk, der frivillig er flyttet ud, *fordi jeg her tykkes 
mig lidet at behøve at have Fortrædeligheder med 
andre Folk«. Amljot Gelline har ikke selv noget Drab 
paa Samvittigheden, men har frivillig valgt at blive 
oppe i Jæmtelands Bjergskove og leve et herligt Fri- 
hedsliv dér som en Viddernes Konge : fantastisk rig og 
fyrstelig tegner hans Skikkelse sig hos Snorre. Oftest 
er det imidlertid et Mord eller en Opsætsighed mod 
Fyrsten, der jager den ubændige Kriger ud af det men- 
neskelige Samfund. Afskeden med Hjemmet og Fa- 
milien var ofte tung nok: Man husker Cid, der drager 
gennem Burgos, hvor alle Husdøre lukker sig for ham, 
eller Greven af Roussillon, der maa høre Latter og 
Larm oppe fra sin erobrede Borg, medens han flygter 
ud i Skovene, eller Marsk Stigs Spørgsmaal til sin 
Hustru, om hun har Mod til at følge ham. Trofast 
som Ingeborg følger mangen en Viv sin fredløse Mand. 
Saaledes Gisle Sursons; da Folk kommer og vil lokke 
hende til at forraade sin Mand, lader hun dem først 
rolig tælle Pengene op, som de byder hende, men 
hugger dem saa til Blods med Pungen lige i Ansigtet 
og skammer dem ud; siden forsvarer hun tappert sin 
Mand, da hans Gemmested er opsporet. »Det vidste 
jeg længe — siger Gisle ved den Lejlighed — at jeg 
var godt gift, men saa godt, det vidste jeg dog ikke«. 
I en Riddervise kommer Rane Jonson som fredløs 
og henter sig hos Markgreven den Fæstemø, der tidligere 
var lovet ham, »endog jeg nu er udlagt baade af 

Venner ogFjenderc Markgreven bliver nødt til at ud- 
levere hende, og Rane rider bort med hende; »de 
havde ikke andet til Brudeseng — end Skov og Mark 
og nyslagen Eng«. Hun bebrejder ham, da de er ene 
herude, at han har slaaet Kongen ihjæl og derved 
skabt dem saa ublide Kaar, men han slaar hende paa 
Øret og byder hende tie: »Skoven haver Øjne og Mar- 
ken haver Øren«, 

Det er Skoven eller Bjergene eller Ørkenen, som 
den Fredløse tager sin Tilflugt til. »Skovgangsmand« 
er jo hans gammelnordiske Navn ; »mig tykkes Skoven 
er mig bedst«, siger Ungersvenden i Folkeviserne, naar 
han flyer og gør sig fuglefri, »at tage Skoven til Moder« 
er det tilsvarende serbiske Udtryk. Sherwoodskoven er 
Robin Hoods Opholdssted; han er født ude i den 
grønne Skov og dér vil han begraves, han bærer Bue, 
kalder sine Fæller sammen ved et Horn, de er alle — 
efter Skovens Farve — grønklædte om Sommeren, 
brunklædte om Vinteren, og, naar alt kommer til alt, 
er Robin Hood maaske oprindelig en eller anden Skov- 
gud. Helt en Skovens Søn er ogsaa den bulgariske 
Hajduk; »hans Fader er Bøgeskyggen og hans Leje er 
Grønsværet«. — Ogsaa Bjergegne var altid Fredløses og 
Røveres naturlige Tilflugtssted. Saaledes Ardenner- 
bjei^ene med deres dystre, stærkt gennembrudte Skifer- 
formationer, deres Grotter, utilgængelige Klipper, store 
mørke Skove. Oppe i dem havde Gallerne dyrket en 
Jagtgudinde, dér var det, at Hubertus — Jagtens Hel- 
gen — paa en Jagt mødte den store Hjort med et 
Kors mellem sine Takker; i deres »boschi inospiti 
e selvaggi« og »il solitario orrore d*ombrosa silva« van- 

drede siden Petrarka og sang om Laura for at over- 
vinde sin Gru ved Skovensomheden; her anbragte 
ogsaa Shakespeare sin Skovromantik og sit ubundne 
ideale Naturliv i »Som jer behagerc Det var heroppe, 
at »Vildsvinet fra Ardennerne«, Grev La Marque« paa 
Ludvig d. Iltes Tid holdt til med sin Bande. Talrige 
Røverborge staar endnu tilbage i Ardennerne. Herop 
er det, at Aimonsønnerne i »Renaud de Montauban« 
flygter. Romantisk skildres de høje Klipper, de dybe 
Skove, de øde Heder. I usle Hytter lever de, udsatte 
for Vind og Vejr, og bliver lodne og sorte, de ernærer 
sig ved at jage Hjorte, fange Laks i Aaer. Det hagler 
og blæser: »Formant li anuie .li yvers (haardt plager 
Vinteren dem), qui Ions fii, — Ha Diex I com desirraient 
que esté (Sommeren) fust venusl« 

Oppe paa Island er der Nybygder og Ødemarker 
nok, som de Fredløse kan gøre til deres Kongerige, 
og den islandske Æventyrfantasi befolker de øde 
Vidder med et helt Folkefærd af Udliggere^ som staar 
i en overnaturlig Glans, har store Rigdomme af Hjorder 
osv. I 6 Aar flakkede Gisle, i næsten 20 Aar Grette 
om heroppe. Deres robinsonsagtige Naturliv skildres 
underholdende. Grette gør sig selv Baad og Næt og flsker 
i Søer (Loke er i Snorres Edda, da han er flygtet fra 
Aserne, tegnet i en saadan »utlægrcs Skikkelse); han 
bor i en Hule paa en stejl Fjældside, hvor Ingen kan 
naa' op, og dækker Indgangen med graat Vadmel, saa 
at man ikke kan se den nede fra Dalen. Senere flyr 
han, sammen med en yngre Broder, der bliver hans 
Ledsager, ud og bor paa et stejlt Fugleskær i Fjorden, 
lever af Æg og Fugle og faar Brændsel af opdrevne 

Vragstumper; en Nat, da Ilden er gaaet ud for dem 
paa Skæret, maa han svømme en Mil over Fjor- 
den for at hente Ild hjem. Ude paa Havet holder 
endelig en Mængde Fredløse til som Sørøvere, og is- 
landske Sagaer saavelsom græske Romaner skildrer 
deres æventyrlige Fribytterliv. 

Den Fredløse føler sig i sin moralske Ret til at 
røve sin Føde fra det Samfund, af hvis Lovhelg han 
er kastet ud. Skal jeg ud af Landet — sagde Marsk 
Stig — og ligge paa Bølgen den kolde, saa skal jeg 
hente min Føde i Landet. Udtrykkelig erklærer ogsaa 
Alfons den vises spanske Lovbog fra c. 1260, at naar 
Kongen har forvist en Adelsmand, »kan denne begynde 
Krig, om han vil, mod Kongen for at erhverve sit 
Livsophold. Og dette kan han gøre, . . . fordi han bør 
kunne have sit Livsophold fra det Land, hvor han er 
født«*. Aimonsønnerne i Ardennerne tog deres Føde 
fra de franske Købmænd paa Landevejene, de danske 
Kongemordere gjorde alle Farvande usikre for Han- 
delsskibe. Grette brandskattede aabent Smaabøn- 
derne i Omegnen, fra nogle tog han Vaaben, fra andre 
Klæder; fra hver Gaard tog han, hvad han havde Lyst 
til, og Rejsende stansede han, undersøgte deres Varer 
og tog Tribut af dem. Saaledes lod den berømte skot- 
ske Røverhøvding Rob Roy aarligt Bønderne vide, 
hvor meget Kvæg og hvor meget Korn hver havde at 
levere, — de maatte selv bringe ham det, og han 
kvitterede med en Modtagelseserklæring. Den berømte 
korsikanske Bandit Teodoro klædte sig i fantastisk 
Pragt, kaldte sig »Bjergenes Konge« og levede af de 
Skatter, han paalignede Bønderne^. 

Den evige Kamp for Tilværelsen, som »il bandito« 
maa føre, baade mod Naturen og mod Menneskene, 
ud\dkler hans Dygtighed og Spænstighed, hans Opfind- 
somhed og Snarraadighed, og hans Liv bliver en Kæde 
af Omvekslinger, Farer, Anstrængelser og Æventyr. I al- 
tid nye Farer og Æventyr drives han ogsaa af sin Læng- 
sel efter at gense sin Fødeegn og sine Kære, eller i 
dumdristig Lyst til at lege med Faren og spille Justit- 
sen paa Næsen lister han sig i Smug ind paa Besøg i 
By og Bygd. Åimonsønnerne bliver et Foraar oppe i Ar- 
dennerne grebne af Længsel efter at gense deres Moder 
og deres Fædreneborg. De forklæder sig som Tiggere, 
vandrer om Natten og gemmer sig om Dagen og naaer 
en Morgen til Borgen; da de ser »Murene og Skovene 
og Engen og al den skønne Rigdom, som de er jagne 
bort fra«, besvimer de. Deres Fader er heldigvis borte — 
han holder jo med Kongen — og deres Moder, som 
tager dem for Pilegrimme, beværter dem »por amor cel 
Seignor, qui le mont doit j ugier (skal dømme Verden) 
— qui garisse mes fius de mort et d'encombrier« (han 
bevare mine Sønner fra Død og Ulykke). Med bøjede 
Hoveder sidder de og ser paa deres gamle Moder; skal 
de give sig tilkende? Moderen betragter Renaud, gen- 
kender en Skramme paa ham, som han havde faaet i 
en Barneleg, og besværger ham at sige, om han er 
Renaud. Og nu ser hun en Taare trille paa hans 
Kind; der bliver almindelig Genkendelse og Omfavnelse; 
»ikke et levende Ord kunde de sige«. Men i det 
samme kommer Faderen hjem, og han bliver aldeles 
ikke heniykt ved Gensynet, kalder dem for Straten- 
røvere og vil jage dem bort . . . men finder sig dog i, 

at Moderen først beværter dem: »Jeg gaar ud, jeg vil 
ikke se det, vil ikke være mensvoren mod Kejser 
Karl«, siger han blot. — En anden Gang er det et 
Hestevæddeløb paa Montmartre ved Paris, som Renaud 
hører om og ikke kan dy sig for at overvære; han 
gør sig ukendelig, farver ogsaa sin Hest Bajart om, 
indfinder sig, lader Bajart deltage i Løbene og for- 
svinder igen som en Stormvind efter at have givet sig til- 
kende. Netop saaledes kan heller ikke Grette bare sig 
for at indfinde sig ved Bøndernes Idrætsstævner. Rundt 
om fortæller Digtene spændende Historier om slige dum- 
dristige Foretagender: Robin Hood, der gaar ind for- 
klædt i Byen af Længsel efter at høre Messen (han 
bliver iøvrigt genkendt, fængslet og kun befriet ved sin 
lystige Fælle Little Johns Listighed); Helge ogRoar, der 
tager Tjeneste som Smaadrenge hos Sævar Jarl og 
følger med ham paa Gæstebud hos Koiig Frode, hvor 
Spaakonen er nærved at angive dem for Kongen; Rob 
Roy, der ukendt sætter sig ind paa Kroen og snakker 
med Soldaterne, som er paa Jagt efter ham; den 
forsorne Mindre Alf, en af de fredløse Kongemordere, 
der ukendt ror hen til de Skibe, som er ude at søge 
efter ham, og spørger, om han skal vise dem Vej, og 
siden erobrer dem osv. Et helt æventyrligt Element af 
Gavtyveroman kommer her ind i Heltedigtningen. 

Saaledes ogsaa i den Aarvaagenhed og Raadsnildhed, 
med hvilken den Fredløse altid paany maa sno sig 
fra sine Forfølgere. Gisle Sursøn er stadig jaget og 
véd stadig Udvej: én Gang anstiller han sig som en 
Galning og viser Forfølgerne en forkert Vej, en anden 
Gang lader han en Træl bytte Dragt med sig og slipper 

saaledes bort; somme Tider gemmer skikkelige Bønder 
ham Vinteren over i deres Jordhus, eller en Bonde 
gemmer ham, da Forfølgerne er lige i Hælene, inde i 
Sengen bagved Konen; Forfølgerne eftersøger Huset, 
men Kærlingen ligger og skænder henne i Sengen, saa 
de maa gøre det kort af og gaa med uforrettet Sag. 
Saaledes tager jo ogsaa paa Korsika Befolkningen altid 
Banditternes Parti imod Gendarmerne og bistaar dem 
mod disses Efterstræbelser. 

Men uhyggelig og tragisk forbliver alligevel den 
Fredløses Liv, og Romantiseringen kunde ikke faa Magt, 
saa længe man havde den nøgne Virkelighed saa nær 
for Øje. Gribende er Gisles eller Grettes Ulykke skildret. 
De blodfyldte Feberdrømme, der jager Gisle fra Sted til 
Sted; hans Overtro, der siger ham, hvor faa Aar hans 
Liv har tilbage; han bliver træt og modløs efterhaanden, 
tilsidst er »alle Gemmesteder føgne til for ham«. Søvn 
kender han saa at sige ikke mer, og det virker næsten 
som en Befrielse for ham, da Forfølgerne en Morgen 
opsporer ham og hans lille Familie og dræber dem. 
Eller Grette, paa hvis Hoved der udsættes en stadig 
højere Løn og som er nærved at forraades af sin Kamme- 
rat og maa dræbe ham; nu tør han ingen tro længer 
og flakker ganske ene om, men mørkeræd tør han 
heller ikke sove alene, og tilsidst finder han den eneste 
Ven, han tør lide paa, i sin yngre Broder, som fri- 
villig tager ud og lever med ham, til han overfaldes 
og dræbes- Jo mer Retsordenen befæstes, des sikrere 
er de fri, kække Røvere paa at ende med at klæde 
Stejlen. I vore Folkeviser maa de fredløse Konge- 
mordere jo ogsaa ende saaledes trods al deres Snildhed 

Og Dristighed — den lille norske Mindre Alf, der har 
forklædt sig som »Præstedrengc, men genkendes af en 
Skolekammerat, og den forvovne Rane, som paa Vejen 
ud til Retterstedet sender den triste Hilsen hjem til Hu- 
struen: »Jeg skal mig i Aften bort den mørke Sti og 
lange«. 

Men i Afstanden forgyldes og forflygtiges det fred- 
løse Røverliv til en altid mere romantisk Underhold- 
ning. I »Simplicissimus« fra Tredive-Aarskrigen skildres 
et æventyrlig lystigt, men endnu realistisk Røverliv. Men 
saa kom i det 18de Aarh. de franske Romaner om 
Cartouches Banditliv, Goethes: »Gøtz v. Berlichingen«, 
Schillers »Die Råuber« og alle Dramaerne, alle For- 
tællingerne om Røvere: fra »Rinaldo Rinaldini, den 
ædle Røver« til Byrons Korsarer, Nodiers illyriske, 
Hugos spanske, Mérimées korsikanske Banditter. 

Imens optræder endnu, maskeret som Storforbryder, 
mangen Gang den gamle Krigerhelt sporadisk i vore 
Kultursamfund, som ved alle Midler — Tugthus, Ska- 
fot, Galehus — søger at værge sig imod denne atavi- 
stiske Fremtoning som mod et Skadedyr. 



SLUTNING. 

En fælles Heltelivets Saga udløser sig saaledes af 
Folkenes gamle Digte, — en fælles Helteaand og 
en fælles Kreds af Forestillinger og Følelser, som de 
alle bevæger sig igennem. For at faa det rette Farveskær 
over sig, maa imidlertid de enkelte Heltebilleder stedse 
ses i den Atmosfære af Tidernes Morgen, som de i Dig- 
tene er omgivne af, og de heroiske Toner faar først 
deres rette Klang fra den Sangbund af barnlig Naivitet, 
som Digtene overalt bærer i sig. Tilbage i en fjern 
Fortids Synskreds forsætter de homeriske Tillægsord 
og Lignelser os hele Vejen: de langt henskyggende 
Lanser, de dorsk fremvraltende Okser eller Menelaos, 
der i Kampen gaar om Patroklos' Lig, som en brø- 
lende Ko om sin Spædkalv. En tidlig Middelalder- 
luft slaar os imøde blot fra saadanne Billedudtryk 
fra franske og tyske Digte som: »Saa længe jeg har 
Liv og Lemmer til Len« eller »At give, det er 
Dronningens Taarne og Tinder« (o: derved befæster 
hun sin Magt). Men overhovedet skruer hele den pri- 
mitive Fremstillingskunst i Heltedigtningen os tilbage 
til et meget uudviklet Aandstrin^. Ejendommelig bero- 
ligende, let sløvende virker allerede Rytmerne paa mo- 

deme Nerver — de homeriske Heksametres langtbøl- 
gende Værdighed saa vel som vore Folkeviserytmers 
jævnmodige Vuggen. Og saaledes ogsaa alle de Gen- 
tagelser og Genoptagelser, de ensbetydende Dobbeltbe- 
tegnelser og de Vidtløftlggørelser, de Variationer af det 
samme og de ensformige Parallelismer, som den digteriske 
Stil behager sig i, — Folkevisernes: »de vogte ham tit, 
de vogte ham ofte, de vogte ham alle Tide«, »han 
loved ikke den ældste, han loved ikke den yngste, han 
loved . . .« — eller Homer, der ved en Befaling og dens 
Udførelse, en Besked og dens Overbringelse, en Begiven- 
hed og en senere Beretning om den, aldrig sparer sig 
selv og Tilhørerne for lange ordrette Gentagelser. Op- 
fattelsen er endnu langsom, magelig, elsker at vugge sig i 
Gentagelse, — som de vildes enstonige Musik eller Børns 
Historier gør det. Med Børns Pedanteri tager Digtene 
trolig hele Raden igennem, naar Nestor gaar rundt og 
vækker Achæerne, en for en, eller naar tolv Mand mel- 
der sig, en for en, til Tvekamp mod tolv andre og disse 
Tvekampe saa udfægtes mellem Tylvterne. Især den 
tredobbelte Gentagelse er et yndet Virkningsmiddel ; i 
Folkeviserne kommer der gærne tre Gange Bud og kæm- 
pes der i tre Dage, tre Gange ruller Guldtærning; tre 
Gange hører ogsaa Agamennon Menelaos' Raab i Striden, 
og tre Gange genlyder Rolands Horn udover Bjergene, 
indtil endelig Karl ikke mere kan beroliges af Gane- 
Ions falske Forsikringer, men lader Hæren vende. 

Som Børn gør det, bliver ogsaa Digteren gærne 
hængende i Enkelthederne og ved Øjeblikket, uden 
at kunne sammenordne til Enhed eller fastholde en 
Sammenhæng. I alle de større Epopeer er der 

fujdt med Uoverensstemmelser og Modsigelser, og Tanke- 
løsheder støder hele Vejen den moderne Læser: 
Odysseus fortæller f. Eks. glat væk, hvad hans Mænd 
foretog sig, medens han sov i Baaden, og den Mand, 
der ikke gik ind med hos Kirke, véd bagefter alligevel 
hvad der er foregaaet inde hos hende. Midt under en 
afgørende Spænding lægges der ofte lange uvedkommende 
Fortællinger i de Handlendes Mund; ubetydelige Mel- 
lemled i Handlingen skildres med samme uforstyrrelige 
Udførlighed som selve Afgørelserne, og naar Blodet 
rødner Heltens hvide Lemmer, kommer Homer til at 
tænke paa Purpuret, hvormed en karisk Kvinde farver 
Elfenben, og fortæller saa videre om, hvordan dette 
farvede Elfenben er bestemt til Bidselsirat for Kongen 
og hvordan mange Krigere kommer og ser det ligge i 
hendes Kammer og ønsker at købe det, men hun gem- 
mer det til dets Bestemmelse. Eller naar Forræderen 
Ganeion, der har været fuld af Angst for at overtage 
Sendelsen til Saracenerne, først kommer ned og stædes 
for den fjendtlige Konge, saa er han i det Øjeblik for 
Trouvéren og hans Tilhørere blot Karl den stores Ge- 
sandt og optræder saa stolt og udfordrende, som det 
hører sig til for denne Rolle*. — Denne Løshed i Sammen- 
hæng gaar igennem hele Stilen og Sproget. Alle Linier 
er vaklende, alle Omrids skiftende, hvert Øjeblik glem- 
mes, hvad der lige før er sagt, og Aften bliver til Mor- 
gen, Venstre til Højre i Løbet af et Par Linier. 

Omvendt tegner ogsaa ofte Personer og Ting sig for 
Digter og Tilhørere en Gang for alle i en bestemt Skik- 
kelse og Stilling og beholder dem tankeløst uanfægtede 
af Omskiftelser og Sammenhæng, — som et Dukke- 

teaters Papfigurer beholder deres Positur og Udtryk, 
fra Tæppet gaar op, til det falder. Hos Homer forbliver 
Herolderne »højtraabende«, ogsaa naar de tier stille, og 
Skibene hurtigsejlende, selv naar de ligger fortøjede, 
Afrodite er sødtsniilende, ogsaa naar hun saaret og jam- 
rende flyr op til Olymp, og Lærrederne er skinnende, 
selv de, der bringes i Vask. Saaledes er i Folkeviser 
Hænder altid hvide, ogsaa Morens, en Hustru er »my own 
true love«, selv den utro. Man nøjes overhovedet 
med meget omtrentlige og enkle Virkelighedsbilleder og 
anvender de samme rummelige Formler overalt. Foraaret 
med Fuglesang og grønne Enge, Sommeren med Rose 
og Nattergal, den bolde Ridder og stolten Jomfru og 
Slottet af »Marmelsten« — saadanne enkle Sætstykker 
arbejder »Folkepoesien« atter og atter med. Man elsker 
det tilvante og bekvemme og skyer Tankeanstrængelse. 

Dog — her ved Betragtningen af Fremstillingsmaa- 
den og Udførelsens Enkeltheder glipper mer og mer den 
Enhed, som der i det foregaaende overalt er søgt ud- 
løst af de forskellige Folks Heltedigtning og som der 
med en voldsom Abstraktion er holdt fast ved. Helte- 
forherligelsens store Kor opløser sig mer og mer for 
Øret i alle Enkeltstemmeme, hver med sin Klangfarve 
og sine Særmotiver, hver ogsaa med sine fremmede 
Elementer, der viser hen mod Heltedigtningens Opløsning. 

I den homeriske Digtning ligger hele den græske 
Aand allerede halvvaagen. Den, ydre Verden afspejler 
sig allerede klart og fyldigt i den: Krigerne paa 
Sletten er hvide af Støvet fra Hestehove og Vogne; 
Diomedes' Vognhjul knager under den uvante Vægt af 
Gudinden ; paa de pløjende Okser driver Sveden mellem 

Hornene ned over Panden, — alt bliver rigt og mang- 
foldigt for Iagttagelsen. Under Vejs blomstrer overalt 
Lignelser frem, snart blot muntre Arabesker, Billeder 
rundt om fra Skabningens Have, som tegnes til Afveks- 
ling langs Randen, snart tjener de til at anskueliggøre 
eller meddele Liv, Bevægelse, Fornemmelse. Helten stor- , 

mer frem i grisk, vælig Ustyrlighed som Hesten, naar : 

den længe har staaet paa Stald; trofast holder de to < 

Ajaser sammen i Kampen som to Okser, der trækker 
under samme Aag. En rig, sympatisk Fantasi meddeler 
Liv til alting: Øerne »bor« paa Vandet, det er Øjnene selv, 
der kigger rundt, Hænderne, der selv kryster Lansen, i 

Fødderne, der higer afsted i Kampiver som Pilene gør 
det; Havet i Blikstille, der langsomt bovner til, ven- 
tende paa Vind, er som et Sind, der betænker sig i 
Uvished. Et letbevæget Gemyt tager medfølende Del i 
alt — lider med Offerlammenes gispende Struber, husker i 

for hver, der falder i Kampen, paa den aldrende Fa- 
der eller blomstrende Viv derhjemme: tænker ved »Efter- 
middag« straks paa Oksernes Fritid, eller paa, at den, 
der har siddet hele Dagen paa Torvet og dømt, nu 
kan gaa hjem til sin Nadver. Og alt bliver til levende * 

Tildragelse og Handling for Digterens Øje, intet beskrives, 
alt foregaar; alt yngler ogsaa Biomstændigheder, Tilbe- 
hør; naar en Helt ruster sig, et Maaltid beredes, en 
Sejlads foretages, leddeles Begivenheden, saa der kom- : 

mer en lang Historie ud deraf; uafbrudt opløser ogsaa } 

Fortællingen sig i levende Samtaler, i dramatiske Op- 
trin. Det føles, at Grækerne skal blive saavel Lyrikens 
og Retorikens, som Plastikens og Dramaets Folk. Det 
føles ogsaa, igennem alle Lignelser og Billeder, at et 

fredeligt Agerbrugs- og Handelsliv allerede paa Homers 
Tid har afløst Krigens Tid, og mellem Heltelivets Larm 
titter Hjemmets Idyl, Familiefølelser og Borgerinteresser 
atter og atter igennem; i Odysseen beflnder man sig 
allerede helt ovre i den borgerlige Romansfære. Og 
den heroiske Tænkemaade brydes stadig hos Homer af 
en højst borgerlig og forstandsmæssig Betragtning af 
Krigens Jammer og Taabelighed; mod det dionysiske 
Overmaal sætter Homer allerede et »apoUoniskc Maade- 
hold. Hesiodos' agrariske Læredigt og Herodots sand- 
færdige Historieskrivning skal snart afløse Homer. 

Nordisk er derimod Aanden og Sproget i den Heltesang, 
der klinger igennem i .Edda ens Trymskvad, Vølunds- 
kvad, Atlekvad. I Sprogets haarde Granit er de sammen- 
trængte, strofedelte Vers hugget ind; alene Handlingens 
Højdepunkter er fæstnede i lynkorte, voldsomme Syner 
— alle Mellemled springes over, al Sammenhæng an- 
tydes blot — ; i faa, magiske Træk vækkes Billederne 
frem : Fjederhammen suser. Istapper klinger i Mandens 
Skæg, naar han træder ind i Hallen, Skjolde skinner 
ved Halvmaanens Lys, — udfoldede homeriske Lignel- 
ser er der ikke Tid til, derimod dristige, fortættede Me- 
taforer i Mængde — ; alt det sjælelige presser sig frem 
i enkelte ydre, energiske Træk: Freja fnyser, saa Bri- 
singemen brister, højt ler Vingthor, da Hammeren læg- 
ges i hans Skød. Alt er uanskueligt, men fantasiæg- 
gende; ikke forstandsmæssig udredet, men karakteristisk; 
ikke udfoldede Følelser, men latent Stemningsmagt; det 
er nordisk Stil som Homers er Sydens. Efterhaanden 
ser man i Edda, hvordan Handlingen skrumper ind til 
Parenteser og Bisætninger (»Sigurd Staalei stod til Hjer- 

tet«, »Høgne lo, da man Hjertet udskar«), til Gengæld 
breder Personernes Refleksioner og Følelsesudtalelser 
sig: Digtene bliver mer og mer blot Monologer og Dia- 
loger, og Heltedigtningen gaar over i Lyrik og Polemik, 
i gnomisk Tankepoesi og Didaktik. 

I Slægtssagaerne kommer nogle af disse samme 
Egenskaber frem i Prosaens jævnere Plan. I et faa- 
mælt, stivlemmet Sprog, der ligesom med Økonomi er 
ridset ned paa et knapt, dyrt Kalveskind, fortælles der 
frem, stødvis, den ene korte Hovedsætning efter den 
anden, i ensformige Vendinger, uden Farve, uden Ud- 
maling, ogsaa uden videre Refleksion eller Følelses- 
bevægelse. Det er Fakta, der refereres; først troppes 
der op med en Mængde Stedbestemmelser og Slægt- 
registre, og talrige Personer præsenteres med kort, 
rammende Karakteristik; saa kommer Handlingen 
langsomt i Gang, føi*st paa flere Hold og i spredte 
Tilløb, efterhaanden knytter den sig sammen og tager 
Fart, Spændingen øges med megen Kunst, og nu iscene- 
sættes Tildragelserne, Samtalerne høres, og i Nutidsfomi 
gennemlever vi en Række gribende, voldsomme Be- 
givenheder. Bag Foredragets uanfægtede Ro banker der 
nu en febril Puls, bag den upersonlige Tørhed gaar en 
hed Understrøm. Replikker mødes og rammer som 
rappe Øksehug; et Øjeblik oplyser — som gennem en 
Klipperevne — et stærkt Lys de tillukkede Sind, og 
under de dramatiske Forviklinger og Kriser udformer de 
skarpt markerede Personer yderligere deres Træk, be- 
lyses af grelle Slaglys med brede Slagskygger og vokser 
til overmenneskelige Forhold. Men stedse forbliver Stilen 
tørt faktisk og forborgen: det er Bonden, d^r sparer 



Slægtssagaer. 453 

paa Ordene, Politikeren, der holder sig til det, som 
kan dokumenteres; det er ogsaa Fortællekunstneren, 
der véd at ægge Tilhørernes Fantasi og undgaa kedelig 
Udtværing. Overalt gives kun de ydre Tegn. Hvad det 
betyder, at Kongen tier og bliver rød, at Ulfari stryger 
sig om Skægget, eller at Egil den Vinter ofte sad med 
tilhyllet Hoved og kun drak lidet, — det maa Læseren 
selv gætte sig til. Kun Begivenhedernes Følgerække 
gives, den indre Sammenhæng maa Læseren selv kon- 
struere. Viga Styr og Snorre gaar op paa et Bjerg og 
taler en hel Dag hemmelig med hinanden; bagefter 
foranstalter Viga en List, hvorved to besværlige Ber- 
særker skaffes af Vejen. Gisle har faaet en rig Nord- 
mand, der er hans Gæst, med til et Gilde; ved dette 
taler Gisle og Brodhelge ofte sammen, bagefter faar 
Gisle sin Gæst til at gaa ud og tage Del i Legene; 
noget senere meldes det ind i Stuen, at Nordmanden 
er dræbt, man véd ikke ret hvordan. En Mand Torfe 
stod i Venskabsforhold til Gisle og Brodhelge, hele den 
Dag, da Nordmanden dræbtes, vidste man ikke, hvor 
han opholdt sig. Gisle og Brodhelge delte Arven efter 
Normanden. — Forsigtig og forbeholdent anføres kun 
Indicierne, des mere uhyggelig virker det, der anes. 

Som i denne raftinerede Fremstillingskunst, saa- 
ledes vokser Sagaerne i hele deres Komposition langt 
ud over primitiv »Folkepoesi« s Standpunkt. Som Njals 
eller Laksdøle-Saga er komponeret — med Forberedelser : 
baade indre Motivering og ydre Varsler, der vækker 
Uro og Forventning, med voksende Spænding, be- 
lysende Kontraster og Paralleler i Figurer og Hand- 
linger, med et Skæbnebegreb, der sammenfletter alt i 

en Enhed — saaledes kan de kun være fremgaaet af et 
personligt Forfatterskab og en moden Kunst, der viser 
langt ud over Heltedigtningens Aandssfære. 

I Riddervisen endelig forflygtiges Heltedigtningen 
til blot nogle lette Handlingsomrids og en sløjfet Slem- 
ningsmusik. Alt er vagt, abstrakt. Stedet er »under 
0«, »under Lide«, »i Rosenlund«, Personerne er Dan- 
konning, Hr. Aage og Hr. Lave, Jomfru Inge eller stolt 
Elin; Tildragelserne skimtes kun med Mellemrum, som 
Fantasien maa udfylde, og endnu mere spredtvis glimter 
Personernes Indre frem og maa ellers anes og gættes. 
Blink af et Øjebliksbilled : »Hr. Jon sprang over breden 
Bord, — det brune Mjød paa Gulvet stod« ; Glimt fra 
et Sjæleliv: »Jomfruen slog hendes Hænder tilsammen 
— de alle Guldringe de sprunge over Skammel«; en 
hel Kæde af Tildragelser sammendrages i to Led: 
»Bolden drev i Jomfruens Bur — det gjorde hendes 
Kinder blege«. Jævn og dagligdags nynner Sangen, 
uden Billeder eller Omstilling af Ord: »der kom to 
Jomfruer gangendes ud, de vilde gerne med mig tale«, 
beskedent og lavmælt er Talen: »Han var ikke meget 
glad», »Jeg vilde, den Gerning var aldrig gjort«; til en 
tung Sørgmodighed, en stilfærdig Inderlighed, en mild og 
ofte skæmtefuld Jævnmodighed er gerne Heltedigtnin- 
gens Patos, Tragik og Livslyst stemt ned i disse Viser. 
Og alt slynges ind i Strofernes Dansemusik med dens 
vuggende Gentagelser, rytmiske Paralleler, bløde Stig- 
ninger og Sænkninger, og de dansendes Omkvæd ud- 
løser hele Vejen Stemningen eller Moralen af det, der 
fortælles, eller ogsaa puster del Dansens muntre eller 

sværnierske Stemninger ind over det, der berettes, for 
at der ikke skal tages altfor haandfast paa det. 

Fra Danseviserne blev Heltedigtningens Motiver 
efterhaanden fortrængt af Æventyr og Trolddom, af 
følsom Elskov eller lystig Spøg eller kristelige Legende- 
toner. Saaledes havde allerede langt tidligere Ridder- 
romaner og Legender rundt i Evropa afløst de franske 
»chansons de geste«, Nibelungenlied og de islandske 
Slægtssagaer. Ridderromanerne frivoliserede Heltelivet 
om til en hofmæssig Turnering, en letsindig Æventyrjagt, 
et erotisk Galanteri, en fantastisk og overspændt Leg 
uden Rodfæste i Virkeligheden: Kong Artus' Hof, 
Lancelots Elskov, Percevals vidunderlige Æventyr afløste 
Karl og hans Paladiner eller Vølsunger og Landnams- 
høvdinger. Og Legendernes Helgener og Helgeninder 
var polære Modsætninger til Helte og Skjoldmøer. Nye 
Drømmedannelser fyldte Menneskenes Hjerner, nye 
Idealer lyste for deres Liv. 

Alligevel, Krigerlivel er jo vedblevet at være om 
ikke det vigtigste, saa dog et meget vigtigt Ele- 
ment i Samfundenes Liv. Krigeraanden har ogsaa 
sat sig stadig ny kunstneriske Mindesmærker, — i 
Soldaters »Erindringer«: fra Cæsars til Monlucs, fra 
Gøtz V. Berlichingens til Moltkes »Denkwurdigkeiten«; 
hos Historikere: fra Xenofon og Livius til Thiers; i 
Digtningen: fra Shakespeare og Corneille til V. Hugo 
og Schiller; i Billedkunst fra Pergamonsalteret til Gros 
og Delacroix og derfra til Detaille. Og den Aand, som 
Krigen først har indblæst i Menneskene — Vovemod 
og Dødsforagt, Selvherredømme og Selvopofrelse, Pligt- 
troskab og personlig Stolthed — den har jo haft Række- 

vidde og Betydning langt udover Krigeriivet og udgør 
et væsenligt Led i vor moralske Kultur; i de forskel- 
ligste Former afspejler ogsaa dette heroiske Sindelag sig i 
moderne Digtning. Det lyser i Percy, »Ærens Kongec^ 
han, som i et Spring vilde hente Ærens Glans ned fra 
den blege Maane og vilde dykke ned i Afgrunden og 
drage den sunkne Hæder op ved Lokkerne. I Corneille^ 
Horatier med deres »Qu'il mourut« og »Albe vous a 
nommé, je ne vous connais plus«. I hele Schillers 
Digtning med dens dybe, kække Motto: »Og sætter 
paa Spil ej selv I Livet — aldrig vorder jer Livet 
givet«. I Tegners Svea, der »vinker trj'gt til Faren — 
velkommen gamle Ven« I eller hans Karl den 12., den 
skægløse Tordengud, der staar ene mod hele Evropa 
og »kunde ikke vige — blot falde kunde han«. I 
Ewalds, i Oehlenschlågers, i Hauchs Digtning. De 
heroiske Strænge er vel ikke længer de, der klinger 
højest i Tidens Digtning; — men saavist der nu mer 
end nogensinde staar Kamp paa Liv og Død overalt i 
Politik, i Arbejderforhold, mellem Nationaliteterne og i 
Ideernes Verden, saavist der paa alle Omraader kræves 
mere Vovemod og Energi, hæftigere Kamp for Til- 
værelsen og stærkere Sammenhold mellem Mennesker 
end maaske nogensinde før, — saavist vil ogsaa den 
gamle Heltedigtnings Toner endnu finde Sangbund i 
Nutidens Sind, og Kampens Pathos og Helteaandens 
Ethos komme til at lægge deres Toner ogsaa i Frem- 
tidens Digtning. 

